
(E. Y. Harburg š Harold Arlen) 


1 skyrius 
Aomamė 


Nesileisk apgaunama išvaizdos 


Per taksi radiją skambėjo FM bangų transliuojama klasikinės mu- 
zikos programa. Grojo Janačeko simfonijetę. Tai nebuvo pati tin- 
kamiausia muzika klausytis spūstyje įstrigusiame taksi. Neatrodė, 
kad ir vairuotojas labai ja mėgautųsi. Pusamžis vyras sučiaupęs 
lūpas tiesiog žvelgė į priešakyje tankiai išsirikiavusių mašinų eilę, 
lygiai kaip visko matęs žvejys nuo laivo priekio žvelgia į grėsmin- 
gai besipinančias jūros sroves. Giliai atsilošusi galinėje sėdynėje 
Aomamė prisimerkusi klausėsi muzikos. 

Kažin, kiek žmonių pasaulyje, išgirdę pirmuosius Janačeko sim- 
fonijetės akordus, galėtų įvardinti, kad tai - Janačeko simfonijetė? 
Veikiausiai atsakymas būtų kažkur tarp „itin mažai“ ir „beveik 
niekas“. Tačiau Aomamei tai kažkodėl pavyko. 

Šią nedidelę simfoniją Janačekas parašė 1926 metais. Jos pradžia 
buvo sukurta kaip fanfaros kažkokiam sporto turnyrui. Aomamė 
susimąstė apie 1926 metų Čekoslovakiją. Pasibaigus Pirmajam 
pasauliniam karui pagaliau išsivadavę iš ilgai trukusio Habsburgų 
dinastijos valdymo, žmonės kavinėse gėrė „Pilsen“ alų, gamino 
tikrus bejausmius kulkosvaidžius ir mėgavosi Vidurio Europą 


aplankiusia taikos prošvaiste. Prieš porą metų šį pasaulį paliko 
pripažinimo nesulaukęs Francas Kafka. Netrukus nežinia iš kur pa- 
sirodys Hitleris ir godžiai praris šią gražią valstybėlę, bet ničniekas 
to dar nežino. Galbūt svarbiausias istorijos žmonėms skelbiamas 
teiginys yra: „Tuo metu niekas nežinojo, kas nutiks.“ Klausydamasi 
muzikos Aomamė įsivaizdavo Bohemijos lygumomis skriejantį 
nevaržomą vėją ir skendėjo mintyse apie istorijos tėkmę. 

1926 metais imperatorius Taišio išėjo anapilin, ir prasidėjo Šio- 
vos valdymo era. Japonija irgi stovėjo ant tamsių ir nelinksmų laikų 
slenksčio. Baigiasi trumpa modernizmo ir demokratijos interme- 
dija, savo šleifą ima skleisti fašizmas. 

Be sporto, istorija buvo dar vienas Aomamės pomėgių. Romanų 
ji beveik neskaitė, bet istorinius veikalus galėjo skaityti ir skaityti. 
Jai patiko tai, kad istorijoje kiekvienas faktas iš esmės yra susijęs su 
konkrečiu laiku ir vieta. Jai buvo visai nesunku įsiminti istorines 
datas. Apčiuopus įvairių įvykių tarpusavio sąryšius, datos ir ne- 
kalamos į galvą pačios atsistodavo į vietas. Vidurinėje mokykloje 
Aomamė visados gaudavo geriausius istorijos testų įvertinimus 
klasėje. Jai kaskart būdavo keista sutikti istorijos erų neišmanantį 
žmogų. Kaipgi nemokėti tokio paprasto dalyko? 

Aomamė yra jos tikroji pavardė. Senelis iš tėvo pusės buvo kilęs 
iš Fukušimos - ten, kalnuose, neva esąs miestelis ar kaimas, kur 
gyvena ne vienas žmogus tokia pavarde. Tačiau ji pati nėra ten 
buvusi. Dar prieš gimstant Aomamei, tėvas nutraukė visus ryšius 
su savo šeima. Motina taip pat. Todėl Aomamė niekada nematė 
savo senelių. Nors ji beveik nekeliauja, bet kartkartėmis, pasitaikius 
progai išvykti, ji sąmoningai atsiverčia viešbutyje esančią to regiono 
telefonų knygą ir patikrina, ar joje nėra žmonių Aomamės pavarde. 
Tačiau nė viename jos aplankytame didmiestyje, nė viename mies- 
tuke jai neteko išvysti jokio kito Aomamės. Tuokart ji pasijusdavo 
tarsi ją vienui vieną srovės būtų nuplukdžiusios į jūros platybes. 

Prisistatydama visuomet norėdavo prasmegti skradžiai žemę. 
Kai ištardavo savo vardą, pašnekovas nužvelgdavo jos veidą nuste- 


* Sojų pupelių rūšis; žirnis. (Jap.) Tai reta pavardė. 

busiomis, o gal sutrikusiomis akimis. „Panelė Aomamė*“ - „Taip. 
Rašoma kaip žalia pupelė - Aomamė.“ Keblumų neišvengė net 
dirbdama įmonėje, mat reikėjo turėti vizitinę kortelę. Ją gavęs 
pašnekovas kuriam laikui įsistebeilydavo. Tarsi netikėtai jam būtų 
įteiktas blogą žinią pranešantis laiškas. Telefonu diktuodama pa- 
vardę išgirsdavo ir prunkštelėjimų. O kai ją garsiai pakviesdavo 
valstybinių įstaigų ar ligoninių laukiamuosiuose, žmonės pakel- 
davo galvas į ją pasižiūrėti - kaipgi atrodo žmogus, vadinamas 
Aomame. 

Kartais per klaidą ją pavadina Edamame'. Arba kreipiasi į ją 
„panele Soramame““. Tada ji pataiso: „Ne, ne Edamamė (Sorama- 
mė), o Aomamė. Na, bet šiaip panašu.“ Tai išgirdęs pašnekovas 
visad kreivai šypsodamasis atsiprašo. Sako: „Visgi retas vardas...“ 
Ir kiek kartų per trisdešimt gyvenimo metų jai yra tekę išgirsti tą 
pačią frazę! Kiek per ją prisiklausė kvailų juokelių. Jei nebūčiau 
gimusi tokia pavarde, gal mano gyvenimas būtų susiklostęs visai 
kitaip. Jei turėčiau paplitusią pavardę, pavyzdžiui, Sato, Tanaka ar 
Sudzuki, gal gyvenčiau mažiau įsitempusi ir pakančiau žvelgčiau 
į pasaulį. Galbūt. 

Aomamė užsimerkė ir įsiklausė į muziką. Leido, kad į ją įsi- 
smelktų gražus pučiamųjų sukurtas unisonas. Paskui staiga at- 
kreipė dėmesį į vieną dalyką - garso kokybė per gera taksi radijui. 
Tiksliau, garsai, nors ir skamba tyliai, yra gilūs, aiškiai girdėti 
harmonija. Ji atsimerkusi palinko priekin ir pažvelgė į prietaisų 
skydelyje įmontuotą grotuvą. Juodutėlis aparatas akinamai tviskėjo, 
tarsi didžiuotųsi savimi. Gamintojo pavadinimo neįskaitė, bet vien 
iš išvaizdos suprato jį esant aukštos kokybės. Iš jo styrojo galybė 
rankenėlių, o ekrane įmantriai švytėjo žali skaitmenys. Veikiausiai 
rinktinė prekė. Nepagalvotum, kad paprastos taksi įmonės automo- 
bilyje kas nors montuotų tokią prašmatnią garso aparatūrą. 

Aomamė darsyk apsižvalgė po taksi vidų. Vos įsėdusi ji visą laiką 
buvo paskendusi apmąstymuose ir todėl neatkreipė dėmesio, tačiau 


* Patiekalas iš virtų žaliųjų sojų pupelių su ankštimis. (Jap.) 
** Pupa. (Jap.) 


tai nieku gyvu nebuvo paprastas taksi. Puikios kokybės vidaus 
apdaila, nepaprastai patogios sėdynės. O keisčiausia buvo tyla 
mašinoje. Matyt, dėl nepriekaištingos garso izoliacijos viduje be- 
veik nebuvo girdėti išorės triukšmo. Tarsi specialiais apmušalais 
išklotoje garso įrašų studijoje. Turbūt čia privatus taksi. Kai kurie 
privačių taksi vairuotojai nešykšti pinigų automobilių priežiūrai. 
Ji pasidairė taksi registracijos pažymėjimo, bet niekur jo neaptiko. 
Tačiau nelegalaus taksi be licencijos jis irgi neprimena. Takso- 
metre kaip pridera tiksliai kapsi pinigai. Jau 2 150 jenų. Vis dėlto 
registracijos pažymėjimo su vairuotojo vardu niekur nematyti. 

- Koks geras automobilis. Labai tylus, - prabilo Aomamė vai- 
ruotojui į pakaušį. - Kokia čia mašina? 

- „Toyota Crown Royal Saloon“, - lakoniškai atsakė vairuotojas. 

- Muzika skamba labai švariai. 

- Tai tyli mašina. Iš dalies dėl to ją ir pasirinkau - garso izoliacijos 
srityje „Toyota“ naudoja pažangiausias pasaulyje technologijas. 

Aomamė linktelėjo ir vėl atsirėmė į atlošą. Vairuotojas kalbėjo 
įtartinai užsikirsdamas. Tarsi nuolat nutylėtų kažką svarbaus. 
Pavyzdžiui (bet tai tik pavyzdys), tojotos garso izoliacijai nėra ko 
prikišti, bet kitur yra problemų. O vyrui užtilus, liko pritvinkusios 
tylos gumulėlis. Jis pakibo ankštoje salono erdvėje it miniatiūri- 
nis menamas debesėlis. Dėl jo Aomamę užplūdo nenugalimas 
nerimas. 

- Tikrai tylu, - ištarė ji, lyg gindama tą debesėlį lauk. - O ir garso 
aparatūra atrodo labai kokybiška. 

- Perkant reikėjo apsispręsti, - ėmė dėstyti vairuotojas taip, kaip 
į atsargą išėjęs štabo karininkas pasakoja apie seniai praėjusius karo 
veiksmus, - bet kadangi tiek daug laiko praleidžiu automobilyje, 
norisi, kad garsas būtų kuo geresnis, taip pat... 

Aomamė laukė pasakojimo tęsinio. Bet jo nebuvo. Ji dar kartą 
užsimerkė ir įsiklausė į muziką. Aomamė nežinojo, koks žmogus 
buvo Janačekas. Šiaip ar taip, jis tikriausiai nė neįsivaizdavo, kad 
1984 metais, siaubingai užsikimšusiame Tokijo greitkelyje, tylaus 
„Toyota Crown Royal Saloon“ salono viduje kažkas klausysis jo 
sukurtos muzikos. 


Aomamė negalėjo suprasti, kodėl ji iškart pažino, kad tai Jana- 
čeko simfonijetė. Kodėl aš žinau, kad ji buvo sukurta 1926 metais? 
Šiaip ji nebuvo klasikinės muzikos mėgėja. Jokie asmeniniai prisi- 
minimai su Janačeku jos irgi nesiejo. Tačiau nuo tos akimirkos, kai 
išgirdo pirmuosius akordus, jos galvoje savaime išniro įvairiausios 
žinios. Tarsi pro pravertą langą kambarin būtų plūstelėjęs paukščių 
būrys. Taip pat ši muzika Aomamei sukėlė keistą jausmą - lyg ji 
būtų sukarna sraigtu. Be skausmo ar nemalonumo. Tiesiog apėmė 
jausmas, tarsi visa, kas ją sudaro, būtų po truputį fiziškai išsun- 
kiama. Aomamė nieko nesuprato. Ar šį nesuvokiamą pojūtį man 
sukelia simfonijetė? 

- Janačekas, - pusiau sąmoningai ištarė Aomamė. Pasakiusi, 
iškart pamanė geriau būtų to nedariusi. 

- Kaip sakėte? 

- Janačekas. Jis parašė šį kūrinį. 

- Nesu girdėjęs. 

- Čekų kompozitorius. 

- Tikrai? - nusistebėdamas tarė vairuotojas. 

- O čia privatus taksi? - paklausė Aomamė, kad nukreiptų 
temą. 

- Taip, - atsakė vairuotojas. Tada kiek patylėjo. - Dirbu privačiai. 
Čia jau antra mašina. 

- Labai patogios sėdynės. 

— Dėkui. Beje, - pratarė vairuotojas kiek pakreipdamas galvą į 
ją, - gal jūs netyčia skubate? 

- Šibujoje turiu susitikimą. Todėl ir paprašiau važiuoti greit- 
keliu. 

— Kada esate susitarusi? 

— Pusę penkių, - atsakė Aomamė. 

- Dabar be penkiolikos keturios. Žinokite, nespėsite. 

- Toks baisus kamštis? 

— Deja, atrodo, kad priekyje yra įvykusi didžiulė avarija. Čia ne 
paprasta spūstis. Jau kuris laikas beveik nejudame į priekį. 

Aomamė nustebo, kodėl vairuotojas nesiklauso eismo prane- 
šimų per radiją. Esame supančioti mirtino kamščio greitkelyje. 

Taksi vairuotojas paprastai turėtų ieškoti informacijos nustatęs 
specialias FM bangas. 

- Net nesiklausydamas eismo pranešimų žinote tokius daly- 
kus? - paklausė Aomamė. 

- Jokios naudos iš tų eismo pranešimų, - tuštutėliu balsu tarė 
vairuotojas. - Pusė informacijos ten - melas. Kelių direkcija skelbia, 
tik kas jai paranku. Tai, kas dabar čia atsitikę, reikia vertinti savo 
galva, pamačius savo akimis. 

- Ir, jūsų vertinimu, šitas kamštis paprastai neišsisklaidys? 

- Veikiausiai be prošvaisčių, - pasakė vairuotojas ramiai link- 
telėdamas. - Šimtu procentų. Jei jau taip užsikemša, Tokijo greit- 
kelis - tikras pragaras. O jūsų susitikimas svarbus? 

Aomamė atsakė: 

- Taip, labai. Susitinku su klientu. 

— Tada bėda. Apgailestauju, bet turbūt nespėsite. 

Taip pasakęs vairuotojas keliskart pasukiojo kaklą, lyg vydamas 
sąstingį. Jo sprando raukšlės rangėsi primindamos priešistorinį 
gyvį. Bežiūrėdama į jų vijas Aomamė nejučia prisiminė giliai ranki- 
nėje gulintį aštriai nusmailintą daiktą. Delnai nežymiai sudrėko. 

- Ir ką dabar daryti? 

— Nieko čia nepadarysi. Čia Tokijo greitkelis - kol pasieksime 
kitą išvažiavimą, šaukštai jau bus po pietų. Neišeina kaip kad 
paprastame kelyje truputį nusukti į šoną ir artimiausioje stotyje 
persėsti į traukinį. 

— O kur kitas išvažiavimas? 

- Ikedžiryje, bet, kol jį privažiuosime, gali ir sutemti. 

Sutemti? Aomamė pabandė įsivaizduoti, kaip ji iki sutemų sėdi 
uždaryta šitame taksi. Tebegroja Janačekas. Tarsi malšindami nuo- 
taikos kulminaciją į pirmą planą išsiveržia dusiklių prislopinti sty- 
giniai. Sukimo pojūtis jau buvo beveik nurimęs. Kas gi tai buvo? 

Aomamė taksi susistabdė netoli Kinutos ir ties Joga įvažiavo į 
trečiąjį Tokijo greitkelį. Iš pradžių važiavo kuo sklandžiausiai. Ta- 
čiau prieš Sangendžiają staiga kilo spūstis ir galiausiai mašinos visai 
nustojo judėjusios pirmyn. Iš miesto vedančiose juostose eismas 
normalus. Tik miesto link kelias tragiškai užsikimšęs. Paprastai 

trečia valanda popiet - ne laikas spūstims trečiajame greitkelyje 
miesto link. Juk būtent dėl to Aomamė ir paprašė vairuotojo įva- 
žiuoti į greitkelį. 

— Neimsiu mokesčio už greitkelyje praleistą laiką, - pratarė vai- 
ruotojas žvelgdamas į veidrodėlį. - Todėl dėl pinigų nesirūpinkite. 
Ar kils problemų, jei vėluosite į susitikimą? 

- Žinoma, kils, bet juk nieko jau nebepadarysi, ar ne? 

Vairuotojas žvilgtelėjo į Aomamės atvaizdą veidrodėlyje. Jis buvo 
užsidėjęs šviesius akinius nuo saulės. Atspindžiai neleido Aomamei 
pamatyti jo išraiškos. 

- Kaip čia pasakius - nebūtinai visai nieko negalima padaryti. 
Tai kraštutiniausios priemonės, bet įmanoma iš čia traukiniu nu- 
sigauti iki Šibujos. 

- Kraštutiniausios priemonės? 

— Na, viešai geriau tokio būdo neskelbti. 

Aomamė tylėdama prisimerkusi laukė, ką jis pasakys toliau. 

- Štai prie tos priekyje stovinčios mašinos yra aikštelė. Mato- 
te? - pasakė vairuotojas rodydamas pirštu į priekį. - Ten, kur stovi 
didelė „Esso“ reklama. 

Įsižiūrėjusi Aomamė pamatė dvijuosčio kelio kairėje pusėje 
įrengtą aikštelę, kuri buvo skirta sustoti sugedus automobiliui. To- 
kijo greitkeliuose nėra kelkraščių, todėl vietomis yra įrengta tokių 
avarinio sustojimo aikštelių. Jose yra geltonos būdelės su pagalbos 
telefonais, kad galėtum susisiekti su greitkelių administracija. Tuo 
metu aikštelėje jokios mašinos nebuvo. Ant namo, skiriančio prieš- 
priešinius kelius, stogo stypsojo didžiulis „Esso“ benzino reklami- 
nis stendas. Besišypsantis tigras, laikantis kuro pistoletą. 

- Tiesą pasakius, ten yra laiptai, vedantys žemyn. Kad gaisro ar 
didelio žemės drebėjimo atveju vairuotojai galėtų palikę mašinas 
nusileisti žemėn. Paprastai jais naudojasi visokie kelių darbininkai. 
Jais nusileidus netoli yra Tokiū linijos stotis. Ten sėdęs į traukinį 
nepastebėsi, kaip atsidursi Šibujoje. 

- Nežinojau, kad Tokijo greitkeliuose yra avarinių laiptų, - tarė 
Aomamė. 

- Paprastai niekas nežino. 


- O neprisivirsi košės naudodamasis tais laiptais ne avarijos 
atveju? 

Kiek patylėjęs vairuotojas tarė: 

- Kažin. Aš pats tiksliai nežinau visų kelių direkcijos nurodymų. 
Tačiau niekam nesukeltum nepatogumų, tad neturėtų labai bausti. 
Paprastai niekas nestebi tokių vietų. Kelių direkcija iš pažiūros 
darbuotojų turi aibes, o iš tiesų dirbančiųjų ne tiek ir daug - tuo 
ji garsi. 

— Kokie tie laiptai? 

- Na, panašūs į gaisrinius laiptus. Žinote, kokie būna prie senų 
pastatų nugaros. Nėra labai pavojingi. Aukštis maždaug kaip 
triaukščio pastato, bet paprastai įmanoma nulipti. Šiaip įėjimas už- 
tvertas, tačiau tvorelė neaukšta - panorėjęs gali tiesiog perlipti. 

— Ojjūs esate naudojęsis tais laiptais? 

Jokio atsako. Vairuotojas tiesiog nežymiai nusišypsojo į veidro- 
dėlį. Tą šypseną galėjai suprasti įvairiai. 

- Bet jūs darykite, kaip tik norite, - pratarė vairuotojas muzikos 
ritmu barbendamas pirštais per vairą. - Aš visai nieko prieš, jei jūs 
čia klausysitės gerai skambančios muzikos ir nieko neveiksite. Kad 
ir kaip stengčiausi, pavažiuoti niekur negaliu, tad belieka abiem tai 
ištverti. Tiesiog noriu pasakyti, kad, kilus neatidėliotinam atvejui, 
nėra neįmanomos tokios kraštutinės priemonės. 

Aomamė truputį susiraukė, užmetė akį į laikrodį ant riešo, tada 
pažvelgė į aplinkui esančias mašinas. Dešinėje buvo balkšvomis 
dulkėmis apsiblausęs juodas „Mitsubishi Pajero“. Jaunuolis kelei- 
vio sėdynėje atsidaręs langą abejingai rūkė. Ilgaplaukis, įdegęs, 
tamsiai raudona striuke nuo vėjo. Į bagažo skyrių sukištos kelios 
nušiurusios, murzinos banglentės. Priešais jį stovėjo pilkas „Saab 
900“. Tamsinti langai aklinai uždaryti, ir iš lauko nematyti, kokie 
žmonės ten sėdi. Išties puikiai išvaškuotas - atrodo, eidamas pro 
šalį pamatytum savo atvaizdą. 

Priešais Aomamės taksi stovėjo raudonas „Suzuki Alto“ įlenktu 
galiniu bamperiu ir Narimos numeriais. Prie vairo jauna mama. 
Maži vaikai iš nuobodulio malėsi stovėdami ant sėdynių. Mama 
apatišku veidu juos drausmino. Pro stiklą galėjai įskaityti jos lūpų 

judesius. Vaizdas lygiai kaip prieš dešimt minučių. Per šias dešimt 
minučių mašina tikriausiai nepavažiavo nė 10 metrų į priekį. 

Aomamė kurį laiką svarstė. Galvoje pagal pirmenybę rikiavo 
įvairiausius veiksnius. Prieiti prie išvados ilgai netruko. Net Jana- 
čeko muzika, tarsi tam atliepdama, buvo bepasiekianti finalą. 

Aomamė rankinėje susirado ir užsidėjo mažus „Ray Ban“ akinius 
nuo saulės. Tada iš piniginės išsitraukė tris banknotus po 1 000 
jenų ir padavė vairuotojui. 

- Išlipsiu čia. Negaliu pavėluoti, - pasakė ji. 

Vairuotojas linktelėjo ir paėmė pinigus. 

— Kvito? 

- Nereikia. Grąžą irgi pasilikite. 

- Dėkui, - tarė vairuotojas. - Atsargiai - stiprokas vėjas. Žiūrė- 
kit, kad nepaslystumėt. 

- Būsiu atsargi, - atsakė Aomamė. 

- Ir dar, - pratarė vairuotojas, žvelgdamas į galinį veidrodėlį, - 
norėčiau, kad įsidėtumėte į galvą - ne viskas yra taip, kaip atrodo. 

„Ne viskas yra taip, kaip atrodo", - mintyse pakartojo Aomamė. 
Tada lengvai suraukė antakius. 

- Ką tai reiškia? 

Rinkdamasis žodžius vairuotojas tarė: 

- Kitaip tariant, galima sakyti, kad dabar ketinate daryti nej- 
prastą dalyką. Ar ne? Paprastai žmonės vidury baltos dienos nelipa 
avariniais Tokijo greitkelio laiptais. Ypač moterys. 

- Na, taip, - atsakė Aomamė. 

- Ir kai taip elgiesi, paskui visa kasdienė aplinka, kaip čia pasa- 
kius, gali imti atrodyti šiek tiek kitokia nei visados. Man taip yra 
buvę. Bet nesileiskite apgaunama išvaizdos. Tikrovė visuomet yra 
viena vienintelė. 

Aomamė permąstė, ką išgirdo iš vairuotojo. Jai begalvojant Ja- 
načeko muzika baigėsi ir akimirksniu pasipylė publikos plojimai. 
Tikriausiai transliavo kažkokio koncerto įrašą. Ilgi, aistringi ploji- 
mai. Kartkartėmis pasigirsdavo ir „bravo“ šūksnių. Prieš akis iškilo 
vaizdas, kaip šypsodamasis dirigentas atsisukęs į stovinčią publiką 
keliskart nulenkia galvą. Jis atsitiesia, iškelia rankas, paspaudžia 


19 


ranką koncertmeisteriui, apsisuka, išskėsdamas rankas pagiria 
orkestro narius ir vėl atsisukęs į priekį dar kartą žemai nulenkia 
galvą. Ilgai klausydamasis įrašytų plojimų, kažkuriuo metu imi jų 
nebegirdėti. Apima jausmas, tarsi klausytumeisi begalinės smėlio 
audros Marse. 

- Tikrovės niekada nebūna kelios - tik viena, - lėtai pakartojo 
vairuotojas, tarsi rašikliu pabraukdamas svarbią teksto dalį. 

- Žinoma, - atsakė Aomamė. Tikrai taip. Vienas kūnas vienu 
metu gali būti tik vienoje vietoje. Tai įrodyta Einšteino. Tikrovė 
yra begaliniai beširdė ir begaliniai vieniša. 

Aomamė, rodydama į garso aparatūrą, tarė: 

- Labai gerai skamba. 

Vairuotojas linktelėjo ir paklausė: 

- Koks, sakėte, kompozitoriaus vardas? 

— Janačekas. 

- Janačekas, - pakartojo vairuotojas. Tarsi įsidėmėdamas svarbų 
slaptažodį. Tada patraukė rankenėlę ir atidarė galines automatines 
duris. - Būkite atsargi. Linkiu nepavėluoti į susitikimą. 

Aomamė išlipo laikydama didelę odinę rankinę. Net kai lipo iš 
mašinos, per radiją nesiliovė skambėję plojimai. Atsargiais žings- 
niais ji pasuko greitkelio kraštu link avarinės aikštelės, esančios 
per 10 metrų nuo jos. Kaskart priešpriešiniu keliu pravažiuojant 
dideliems vilkikams, kelio danga po aukštakulniais suvirpėdavo. 
Tiksliau sakant, ne virpėdavo, o veikiau linguodavo. Tarsi per stiprų 
bangavimą eitum lėktuvnešio deniu. 

Mergaitė iš „Suzuki Alto“ iškišo galvą pro langą ir išsižiojusi 
spoksojo į Aomamę. Paskui atsisukusi į mamą ėmė klausinėti: „Ei, 
o ką ta teta daro? Kur ji eina? Aš irgi noriu išeiti į lauką. Mama, 
paklausyk, aš noriu laukan. Ar girdi, mama...“ - atkakliai reikalavo 
pakeltu balsu. Mama tylėdama papurtė galvą. Tada metė priekaiš- 
tingą žvilgsnį į Aomamę. Tačiau tai tebuvo vienintelis pasigirdęs 
balsas, vienintelė reakcija. Kiti vairuotojai tiesiog pūtė cigarečių 
dūmus, lengvai raukė antakius ir prisimerkę, tarsi apakinti švie- 
sos, sekė akimis, kaip ji užtikrintai žygiuoja tarp kelio atitvaro ir 
mašinų. Lyg akimirkai būtų susilaikę nuo vertinimo. Juk net jei 

mašinos ir nejuda, Tokijo greitkeliu einančio žmogaus kasdien 
neišvysi. Reikia laiko, kad suvoktum tai kaip realų vaizdą. Juolab 
jei einantysis yra jauna moteris mini sijonu ir aukštakulniais. 

Aomamė iškėlė galvą, ištiesė pečius ir oda jausdama žmonių 
žvilgsnius nedvejodama žingsniavo pirmyn. Kaštoniniai „Charles 
Jourdan“ bateliai dusliai kaukšėjo, vėjas plaikstė palto apačią. Nors 
jau buvo balandžio pradžia, vėjas dar pūtė šaltas ir dvelkė atšiau- 
rumu. Ant žalio „Junko Shimada“ vilnonio kostiumėlio ji vilkėjo 
smėlio spalvos pavasarinį paltą, pašonėje laikė juodą odinę rankinę. 
Kruopščiai sutvarkyta, graži pečius siekiančių plaukų šukuosena. 
Jokių aksesuarų. Ugis - 168 cm, nė vieno riebalėlio - visi raumenys 
dėmesingai ištreniruoti, nors to pro paltą nebuvo matyti. 

Jei įdėmiai apžiūrinėtum jos veidą, pamatytum, kad kairės ir 
dešinės ausų dydis gerokai skiriasi. Kairė gerokai didesnė už dešinę, 
netaisyklingos formos. Tačiau iš tiesų niekas to nepastebi - ausis 
visada dengia plaukai. Tiesia linija sudėtos lūpos kelia įspūdį apie 
sunkiai prie bet ko prisitaikantį charakterį. Ir smulki nosis, ir 
atsikišę skruostikauliai, plati kakta, ilgi, tiesūs antakiai - viskas šį 
spėjimą tik patvirtina. Tačiau apskritai veidas taisyklingos ovalo 
formos. Aišku, skonio reikalas, bet šiaip jis visai gražus. Bėda ta, 
kad tas veidas buvo skurdus išraiškų. Kietai sučiauptos lūpos šyp- 
seną išspausdavo tik būtiniausiais atvejais. Akys visados šaltos, it 
susikaupusio denio prižiūrėtojo. Visa tai kliudė kitiems susidaryti 
apie ją šviesų įspūdį. Juk daugelio žmonių dėmesį ir simpatiją 
patraukia ne ramaus veido grožis, o tai, kaip natūraliai ir subtiliai 
keičiasi jo išraiškos. 

Dauguma aplinkinių nesugebėjo kaip reikiant perprasti Aoma- 
mės veido. Nusukę akis kaipmat nebegalėdavo nupasakoti, kaip ji 
atrodė. Nors jos veidas buvo išskirtinis, smulkūs jo bruožai niekaip 
neįsimindavo. Šiuo požiūriu ji priminė meistriškai užsimaskavusį 
vabzdį. Ištirpti fone pakeitus spalvą ir formą, kuo mažiau kristi į 
akis, būti neįsimintinai - būtent to Aomamė ir siekė. Nuo mažens 
ji šitaip saugojosi nuo aplinkinių. 

O jei dėl ko nors susiraukdavo, šitie rūstūs Aomamės bruožai 
dramatiškai pasikeisdavo. Veido raumenys stipriai susitraukdavo 

kiekvienas savo kryptimi, veido asimetrija išryškėdavo iki kraš- 
tutinumo, kur ne kur susimesdavo gilios raukšlės, akys bemat 
prasmegdavo akiduobėse, nosis ir burna skausmingai iškrypdavo, 
smakras persisukdavo, lūpos išsiviepdavo ir pasirodydavo dideli 
balti dantys. Tarsi perkirpus parištą virvę būtų nuslydusi kaukė, 
ji akimirksniu virsdavo visai kitu žmogumi. Toks kraupus pokytis 
stebėtojui atimdavo žadą. Tai buvo stulbinamas šuolis nuo didaus 
anonimiškumo iki kvapą gniaužiančios prarajos. Todėl prie sveti- 
mų žmonių ji stengėsi nesiraukyti. Veidą perkreipdavo tik būdama 
viena arba norėdama pagąsdinti nepatinkantį vyrą. 

Priėjusi avarinę aikštelę Aomamė sustojo ir apsidairė ieškodama 
laiptų. Iš karto juos pamatė. Kaip vairuotojas ir sakė, įėjimą užstojo 
metalinė tvorelė sulig juosmeniu, o jos varteliai buvo užrakinti. 
Ją perlipti su prigludusiu mini sijonu buvo sudėtingoka, bet ne 
pernelyg sunku, jei nekreipsi dėmesio į pašalinių žvilgsnius. Ji ne- 
dvejodama nusiavė aukštakulnius ir įsikišo juos į rankinę. Lipant 
basomis pėdkelnės greičiausiai nueis šuniui ant uodegos. Bet tokį 
daiktą gali nusipirkti bet kurioje parduotuvėje. 

Žmonės ir toliau tylėdami stebėjo, kaip ji nusiauna batelius, 
paskui nusivelka paltą. Fone, pro atdarą šalia stovinčios „Toyota 
Celica“ langą, skambėjo aukštas Maiklo Džeksono balsas. „Billy 
Jane“. Aomamė pasijuto tarsi stovėtų ant scenos striptizo klube. 
„Prašom. Žiūrėkite į valias. Turbūt nuobodu būti užstrigusiems 
kamštyje. Bet, ponai ir ponios, daugiau nebenusirengsiu. Šįkart 
pakaks batelių ir palto. Labai apgailestauju.“ 

Aomamė persimetė rankinę per petį, kad nenukristų. Tolėliau 
buvo matyti naujutėlė juoda „Toyota Crown Royal Saloon, iš kurios 
ką tik išlipo. Nutviekstas besileidžiančios saulės spindulių, priekinis 
mašinos stiklas akinamai žibėjo tarsi veidrodis. Vairuotojo veido 
pro jį nematyti. Bet jis neabejotinai ją stebi. 

Bet nesileisk apgaunama išvaizdos. Tikrovė visuomet yra 
viena vienintelė. 

Aomamė visais plaučiais įkvėpė oro ir giliai atsiduso. Tada, 
skambant „Billy Jane“, perlipo per vartelius. Mini sijonas paki- 
lo sulig liemeniu. „Didelio čia daikto, - pamanė ji, - jei įdomu, 

žiūrėkite. Kad ir išvysite, kas po sijonu, manęs, kaip žmogaus, ne- 
permatysite.“ Juolab kad iš viso savo kūno ji labiausiai didžiavosi 
stamantriomis, dailiomis kojomis. 

Perlipusi per vartelius Aomamė pasitaisė sijoną, nusipurtė nuo 
rankų dulkes, vėl apsivilko paltą ir užsimetė ant peties rankinę. 
Pirštu stumtelėjo akinius. Priešais yra avariniai laiptai. Metaliniai, 
pilkai dažyti. Neįmantrūs, oficialūs, išgrynintos funkcijos laiptai. 
Neskirti laipioti moterims prigludusiais mini sijonais ir vienomis 
pėdkelnėmis. Kurdama kostiumėlį Džiunko Šimada irgi neturėjo 
omenyje laipiojimo avariniais laiptais trečiajame Tokijo greitkelyje. 
Laiptus vis sudrebindavo priešpriešiniu eismu pravažiuojantys di- 
deli vilkikai. Košdamas metalinį karkasą švilpė vėjas. Visgi laiptai 
ten buvo. Teliko jais nulipti žemyn. 

Aomamė paskutinį kartą atsigręžė ir iš kairės į dešinę, paskui iš 
dešinės į kairę peržvelgė ant kelio tirštai susirikiavusias mašinas, 
lyg pranešėja, stovinti ant pakylos ir laukianti publikos klausimų. 
Mašinų eilė nė kiek nepasislinko į priekį. Įkalinti kamštyje žmonės 
neturėdami daugiau ką veikti stebėjo kiekvieną jos krustelėjimą. 
Jie svarstė, ką, po galais, ši moteris ketina daryti. Virš vartelius 
perlipusios Aomamės tvenkėsi simpatijos ir kartu antipatijos, pa- 
vydo ir lengvos paniekos pilni žvilgsniai. Jų emocijos svyravo tarsi 
neramios svarstyklės, negalinčios sustoti vienoje pusėje. Aplinkui 
spengė sunki tyla. Klausimų irgi niekas neturėjo (nors Aomamė, 
žinoma, ir neketino į juos atsakinėti). Žmonės nebyliai laukė dings- 
ties, kuri niekada neateis. Aomamė kilstelėjo galvą, prikando apa- 
tinę lūpą ir pro tamsiai žalius akinius nužvelgė visus iš aukšto. 

„Juk jūs neturite nė žalio supratimo, kas aš, kur einu ir ką ten 
ketinu daryti, - nekrutindama lūpų į juos kreipėsi Aomamė. - Jūs 
prirakinti ten ir niekur negalite ištrūkti. Nė žingsnelio pirmyn nei 
atgal. O aš galiu. Manęs laukia neatidėliotina užduotis. Likimas, 
kurį reikia nulemti. Tad, jums leidus, aš eisiu.“ 

Taip pamaniusi Aomamė panoro į visus atsisukusi susiraukti. 
Bet šiaip ne taip susilaikė. Nėra kada užsiimti tokiomis nesąmo- 
nėmis. Kartą susiraukus, reikia nemažai vargti, kad grįžtų pirminė 
išraiška. 

Aomamė atsuko nebyliems žiūrovams nugarą ir netvirtais žings- 
niais ėmė leistis avariniais laiptais pėdomis jausdama jų atšiaurų 
šaltumą. Žvarbus balandžio pradžios vėjas plaikstė jos plaukus 
kartkartėmis apnuogindamas kreivąją ausį. 

2 skyrius 


Tengo 


Mažumėlę kitokia mintis 


Pirmasis epizodas, kurį Tengo prisimena savo gyvenime, yra iš tų 
laikų, kai jam buvo vieni su puse. Jo mama nusirengė palaidinę, 
nusismaukė apatinuko petnešėlę ir svetimam vyrui davė čiulpti 
savo spenelį. Vaikiškoje lovelėje gulėjo kūdikis - greičiausiai Tengo. 
Jis žvelgia į save iš šalies. O gal tai jo brolis dvynys? Vis dėlto ne. 
Ten turbūt jis pats, pusantrų metų. Jis jaučia tai vidumi. Kūdikis 
užsimerkęs miegojo ramiai kvėpuodamas. Tai pirmasis Tengo gy- 
venimo prisiminimas. Tas vos dešimt sekundžių trunkantis vaizdas 
yra ryškiai įsirėžęs atmintin. Nieko prieš tai ir nieko po to. Tarsi 
bokšto smailė šis prisiminimas vienut vienutėlis styro iškilęs iš 
drumzlino vandens didžiulio potvynio užtvindytame mieste. 
Progai pasitaikius Tengo klausdavo aplinkinių, kelerių metų 
jie save prisimena anksčiausiai. Dauguma sakydavo, kad ketverių 
ar penkerių. Išskirtiniais atvejais - trejų. Dar anksčiau niekas ne- 
prisiminė. Matyt, vaikai juos supančius vaizdus ima suvokti kaip 
logiškus ir pradeda įsisąmoninti geriausiu atveju sulaukę trejų 
metų. Iki tol visus vaizdus jie regi kaip nesuvokiamą chaosą. Pa- 
saulis jiems būna neapčiuopiamas - bestuburis ir liulantis it skysta 

košė. Jis plaukia jiems vaizdais už lango, nepalikdamas atsiminimų 
smegenyse. 

Žinoma, pusantrų metų vaikas nelabai gali suprasti, ką reiškia 
tai, kad svetimas vyras čiulpia mamai spenelį. Savaime suprantama. 
Todėl, jei šis Tengo prisiminimas išties tikras, tuo metu jis veikiau- 
siai nieko nevertino, jam tinklainėje tiesiog įsirėžė tai, kas plaukė 
priešais akis. Lygiai kaip vaizdo kamera mechaniškai įrašo į juostą 
daiktus tik kaip šviesos ir šešėlio mišinius. O augant sąmonei šis 
užfiksuotas ir išlikęs vaizdas turbūt pamažu buvo analizuojamas, 
suteikiant jam prasmės. Bet ar iš tiesų galėjo taip atsitikti? Ar gali 
kūdikio smegenyse išlikti toks vaizdas? 

O gal tai paprasčiausiai netikras prisiminimas“ Gal jo sąmonė 
pati kažin kokio tikslo ar sumanymo vedama vėliau viską išsigalvo- 
jo? Sąmonės pramanas - Tengo nemažai mąstė ir apie šią galimybę. 
Bet galiausiai nusprendė, kad vargu ar taip gali būti. Prisiminimas 
pernelyg ryškus ir sukrečiamai įtikinamas, kad būtų išsigalvotas. 
Ta šviesa, kvapas, pulsavimas. Jų tikrumas pribloškiantis, nė iš 
tolo neprimena klastotės. Be to, jei manytume, kad ši scena iš tiesų 
įvyko, ji paaiškintų daugybę dalykų. Ir logiškai, ir emociškai. 

Ryškus vos dešimt sekundžių trunkantis vaizdinys užklumpa iš 
pasalų. Nei įspėjęs, nei davęs laiko pasiruošti. Net nepasibeldęs į 
duris. Jis aplanko Tengo, kai šis važiuoja traukiniu, rašo ant lentos 
formules, valgo ar su kuo nors šnekasi (kaip, pavyzdžiui, šįkart). 
Jis užplūsta triuškinamai it nebylus cunamis. Kai susivoki, jis jau 
stovi išsižergęs priešais akis, o kojos ir rankos visiškai nutirpsta. 
Laikas kaipmat sustoja. Oras aplinkui išretėja, pasidaro sunku kvė- 
puoti. Greta esantys žmonės ir daiktai tampa svetimi. Ta vandens 
siena įsiurbia jį visą. Nors apima jausmas, kad pasaulis užtemsta, 
sąmonė lieka budri. Tiesiog atrodo, kad iešmininkas būtų perjun- 
gęs bėgius. Sąmonė net šiek tiek paaštrėja. Baimės nėra. Tačiau 
atsimerkti nepavyksta. Vokai kietai užspausti. Aplinkiniai garsai 
taip pat atitolsta. Tada tas įprastas vaizdas keliskart prasisuka są- 
monės ekrane. Iš visų įmanomų kūno vietų ima sunktis prakaitas. 
Jis jaučia, kaip ties pažastimis drėksta marškiniai. Visas kūnas ima 
virpėti. Pulsas staiga patankėja. 

Jei sėdi greta kito žmogaus, Tengo paprastai apsimeta, kad pa- 
kilus nuo kėdės jam apsvaigo galva. Tai iš tiesų panašu į galvos 
svaigimą. Praeina šiek tiek laiko ir viskas grįžta į savo vėžes. Jis 
išsitraukia iš kišenės nosinę ir laiko ją prie burnos. Pakeldamas ran- 
ką parodo, neva nieko neatsitiko, nesirūpinkite. Būna, kad viskas 
praeina per 30 sekundžių, būna, kad trunka daugiau nei minutę. 
Per tą laiką tas pats reginys vos pasibaigęs vėl prasideda nuo pra- 
džių, tarsi vaizdo grotuvas - jei toks būtų, - nustatytas kartojimo 
režimu. Mama nusismaukia apatinuko petnešėlę ir kažkoks vyras 
čiulpia jai spenelį. Ji užsimerkia ir giliai atsidūsta. Pasklinda vos 
juntamas saldus motinos pieno kvapas. Kūdikio uoslė yra aštriausia 
iš visų juslių. Ji apie daug ką informuoja. Kartais apie viską. Nieko 
nesigirdi. Oras pavirtęs klampiu skysčiu. Ausis pasiekia tik švelnus 
jo širdies plakimas. 

„Žiūrėk į tai“, - sako jie. „Žiūrėk tik į tai“, - sako jie. „Tu esi 
čia ir niekur iš čia negali išeiti, — sako jie. Ir šis pranešimas vis 
kartojasi ir kartojasi. 


Šįkart „priepuolis“ truko ilgai. Tengo užsimerkė ir kaip visada 
prisikišęs nosinę prie burnos tvirtai laikė ją sukandęs. Kiek laiko 
praėjo, nežino. Apie tai gali spręsti tik po visko, pagal tai, kiek išsen- 
ka kūnas. Šį kartą jis buvo išsunktas iki paskutinio lašo. Pirmąsyk 
tiek išvargino. Tengo šiek tiek užtruko, kol pajėgė vėl atsimerkti. 
Sąmonė troško kuo greičiau pabusti, bet raumenys ir visas vidus 
tam priešinosi. Tarsi supainiojęs metų laiką per anksti iš žiemos 
miego pabudęs gyvūnas. 

- Ei, Tengo, - jau kurį laiką kažkas kvietė. Tas balsas skambėjo 
dusliai, lyg sklistų iš pačios urvo gilumos. Tengo susivokė, kad tai 
jo vardas. 

- Kas atsitiko? Ir vėl tai? Ar viskas gerai? - klausė balsas. Šįkart 
skambėjo jau truputį arčiau. 

Tengo pagaliau prasimerkė, sutelkė žvilgsnį ir įsistebeilijo į savo 
dešinę ranką, sugriebusią stalo kraštą. Įsitikino, kad pasaulis nebe- 
suskaidytas, o Tengo jame vėl yra jis pats. Drebulys dar ne visai pra- 
ėjęs, bet ten tikrai yra jo dešinė ranka. Atsidavė prakaitu. Keistas, 


27 


aštrus tvaikas, toks tvyro zoologijos sode prie kokio nors gyvūno 
narvo. Tačiau tą kvapą, be jokios abejonės, skleidė jis pats. 

Troškina. Tengo ištiesęs ranką paėmė nuo stalo stiklinę vandens 
ir atsargiai, kad neišpiltų, pusę nugėrė. Kiek atsikvėpė ir luktelėjęs 
išgėrė likusią dalį. Sąmonė palaipsniui sugrįžo ten, kur jai pridera 
būti, kūno pojūčiai vėl tapo normalūs. Jis pastatė tuščią stiklinę ir 
nosine nusišluostė lūpas. 

- Atleiskite. Jau praėjo, - tarė jis. Tada įsitikino, kad dabar 
priešais jį sėdi Komacu. Jie sėdi kavinėje prie Šindžiuku stoties. 
Aplinkinių balsai vėl skambėjo įprastai. Prie gretimo stalo sėdinti 
rūpinusiu veidu stoviniuoja padavėja. Gal baiminasi, kad jis prie 
stalo neapsivemtų. Tengo pakėlė galvą ir atsisukęs į ją šyptelėdamas 
linktelėjo. Neva - viskas gerai, nesirūpinkite. 

- Ar tai nėra kokios nors ligos priepuolis? - paklausė Komacu. 

- Čia nieko rimto. Šiek tiek primena staigių judesių sukeliamą 
svaigulį. Tik stiproką, - pasakė Tengo. Jo balsas vis dar skambėjo 
kaip nesavas. Tačiau jau buvo panašesnis į tikrąjį nei anksčiau. 

— Na, bet jei toks užeitų, pavyzdžiui, vairuojant, būtų nemenka 
bėda, - pasakė Komacu žiūrėdamas Tengo į akis. 

— Aš nevairuoju. 

- Juo geriau. Vienas pažįstamas, alergiškas kiparisų žiedadul- 
kėms, vairuodamas ėmė čiaudėti ir įvažiavo tiesiai į stulpą. O tau 
juk toli gražu ne šiaip čiaudulys užeina. Pirmą kartą pamačiau — 
žinok, net išsigandau. Aišku, antrą kartą taip nebenustebintų. 

- Atleiskite. 

Tengo paėmė kavos puodelį ir gurkštelėjo. Jokio skonio. Tiesiog 
drungnas skystis nutekėjo gerkle. 

— Gal paprašyti dar vandens? - paklausė Komacu. 

Tengo papurtė galvą: 

- Nereikia. Jau praėjo. 

Komacu iš švarko kišenės išsitraukė pakelį „Marlboro, įsidėjo 
cigaretę į burną ir prisidegė kavinės degtukais. Paskui žvilgtelėjo 
į rankinį laikrodį. 


- Apie ką mes šnekėjome? - paklausė Tengo. Reikia nedelsiant 
viską grąžinti į vietas. 

- Taigi, apie ką mes šnekėjome... - ištarė Komacu, pakėlė akis į 
viršų ir susimąstė. O gal apsimetė mąstantis. Tengo irgi nesuprato, 
kaip buvo iš tiesų. Komacu elgesyje ir kalbėsenoje apstu visokių 
vaidybos elementų. - Taip, tiesa, mes kalbėjome apie merginą vardu 
Fukaeri. Ir apie Oro lėliukę. 

Tengo linktelėjo. Apie Fukaeri ir Oro lėliukę. Jis buvo bepradedąs 
apie tai aiškinti Komacu, bet užėjo priepuolis ir kalba nutrūko. 
Tengo iš portfelio išsitraukė rankraščio kopijos pluoštą ir padėjo 
ant stalo. Prispaudė lapus ranka ir darsyk prisiminė, ką jaučia juos 
lytėdamas. 

- Kaip jau trumpai minėjau telefonu, Oro lėliukė žavingiausia 
tuo, kad tai nėra ko nors pamėgdžiojimas. Retas atvejis, kai naujoko 
kūrinyje nesijaučia norėčiau būti toks kaip tas ar anas aspekto, — 
pasakė Tengo atsargiai rinkdamasis žodžius. - Žinoma, tekstas 
kapotas, žodynas primityvokas. Jau iš antraštės matyti, kad lėliukė 
supainiota su kokonu. Užsimanius galima būtų privardyti ir kitų 
trūkumų. Bet šis pasakojimas bent jau galėtų sudominti žmones. 
Nors pats kūrinys yra fantastinis, detalės aprašytos nepaprastai 
tikroviškai. Šios priešingybės puikiai suderintos. Nežinau, ar derėtų 
jį apibūdinti kaip originalų ar fatališką. Nesiginčyčiau, tokio lygio 
jis gal ir nepasiekia. Bet kai nepaisydamas visų nesklandumų baigi 
skaityti, lieki nuščiuvęs. Net jei šį jausmą sukelia sunkiai paaiški- 
namas, nejaukus keistumas. 

Komacu nieko nesakydamas žvelgė Tengo į veidą. Laukė, ką jis 
dar pasakys. 

Tengo kalbėjo toliau: 

- Bet nenorėjau šito darbo paprasčiausiai atmesti vien dėl pri- 
mityvoko teksto. Dirbdamas šitiek metų perskaičiau aibes konkur- 
sui pateiktų rankraščių. Na, veikiau ne perskaičiau, o permečiau 
akimis. Mačiau ir palyginti gerai parašytų, ir visiškai atbula ranka 
prikeverzotų - šių, žinoma, nepalyginamai daugiau. Vienaip ar 
kitaip, iš visų tų skaitytų darbų Oro lėliukė buvo pirmas, kuris 

apskritai sukėlė kokią nors reakciją. Ir pirmas, kurį baigęs skaityti 
užsimaniau perskaityti dar sykį. 

- Hm, - pratarė Komacu. Tada nerūpestingiausiai išpūtė dūmus 
ir papūtė lūpas. Tačiau Tengo toli gražu ne taip trumpai bendrauja 
su Komacu, kad leistųsi apgaunamas tokios minos. Šis vyras savo 
veidą dažnai padabina tikrųjų jo jausmų neatspindinčia ar net 
visiškai priešinga mina. Todėl Tengo nekantraudamas laukė, kol 
jis pravers burną. 

- Aš irgi perskaičiau, - po kurio laiko pasakė Komacu. - Iškart 
po tavo skambučio. Tai toks siaubingas atgrubnagiškumas. Jokio 
nuoseklumo, yra vietų, kur net nelabai aišku, kas norėta pasakyti. 
Prieš rašant romaną derėtų pasimokyti rašymo pagrindų. 

- Bet perskaitėte iki galo, ar ne? 

Komacu nusišypsojo. Šypsnis atrodė tarsi ištrauktas iš paprastai 
nevarstomo stalčiaus gilumos. 

- Tikrai taip. Tu visiškai teisus. Perskaičiau iki galo. Net pats nu- 
stebau. Šiaip aš neskaitau iki galo pradedančiųjų rašytojų konkursui 
pateiktų rankraščių. O čia keletą vietų perskaičiau net dukart. Tarsi 
žvaigždės būtų palankiai išsidėsčiusios. Tai reikia pripažinti. 

- Reikia pripažinti tai, kad jis kažkuo ypatingas, tiesa? 

Komacu padėjo cigaretę į peleninę ir viduriniuoju dešinės ran- 
kos pirštu pasikasė palei šnerves. Tačiau į Tengo klausimą nieko 
neatsakė. 

Tengo tarė: 

- Šiai merginai dar tik septyniolika, ji dar nebaigusi mokyklos. 
Kol kas ji tiesiog nemoka skaityti ir rašyti romanų. Veikiausiai 
sunkiai tikėtina, kad šįkart jos darbas laimėtų premiją. Bet palikti 
jį Ainaliniam turui verta. Juk tam užtenka vien jūsų sprendimo. Tai 
tikrai būtų į naudą. 

- Hm, - darsyk pratarė Komacu ir apatiškai nusižiovavo. Tada 
gurkštelėjo vandens iš stiklinės. - Tengo, pamąstyk. Įsivaizduok, 
kad palieki tokią netašytą rašliavą finaliniam turui. Atrankos ko- 
misijos ponai išvirs iš kėdžių. Gal net įsižeis. Mažų mažiausiai iki 
galo tikrai neperskaitys. Visi keturi nariai yra aktyvūs rašytojai. 
Visi labai užsiėmę. Pervertę pirmus puslapius lengva ranka numes 

į šoną, pamanę, kad šitai juk tėra pradinuko rašinėlio lygio teks- 
tas. Net jei aš rankas sudėjęs giedočiau ditirambus, esą čia slypi 
nenušlifuotas brangakmenis, ar kas suklus? Tarkim, gal mano 
sprendimas ir turi kokios nors galios, bet ją aš norėčiau patausoti 
kam nors perspektyvesniam. 

- Kitaip tariant, besąlygiškai atmetate? 

— To nesakau, - tarė Komacu trindamas nosies šnervę. - Aš dėl 
šito darbo turiu mažumėlę kitokią mintį. 

- Mažumėlę kitokią mintį, - pratarė Tengo. Iš tų žodžių atsklido 
vos juntamas grėsmės aidas. 

- Tu sakai laukti kito kūrinio, - pasakė Komacu. - Be abejo, laukti 
aš norėčiau. Man, kaip redaktoriui, būtų tikras džiaugsmas rūpes- 
tingai pamažu užsiauginti jauną rašytoją. Širdis netelpa krūtinėje, 
kai pažvelgęs į nusigiedrijusį nakties dangų greičiau už visus kitus 
pamatai naują žvaigždę. Tik, atvirai tariant, sunkiai įsivaizduoju, 
kad ši mergina dar ką nors parašytų. Aš, kad ir netalentingas, bet 
jau dvidešimt metų šiame pasaulyje valgau duoną. Per tą laiką 
mačiau visokių pasirodančių ir pranykstančių rašytojų. Tad ėmiau 
skirti tuos, iš kurių galima laukti daugiau, nuo tų, kurie vargu ar 
parašys kitą kūrinį. Ir jei leistum man vertinti, pasakyčiau, kad ši 
mergina kito kūrinio neparašys. Apmaudu, bet neparašys nei dar 
kito, nei dar ir dar kito. Pirmiausia šis kūrinys nėra iš tų, kurie 
būtų per ilgą laiką nugludinti ir ištobulinti. Kad ir kiek lauktum, 
niekas nepasikeis. Liksi nieko nepešęs. Ir todėl, kad autorė neturi 
nė kruopelytės užmojo parašyti gerą tekstą, išmokti puikiai rašyti. 
Žmogus arba gimsta mokėdamas rašyti tekstą, arba išmoksta iš pas- 
kutiniųjų stengdamasis - vienas iš dviejų. O su šita Fukaeri nėra nei 
vienaip, nei antraip. Kaip matome, įgimto talento ji neturi, taip pat 
neatrodo, kad labai stengtųsi. Nežinau, kodėl taip yra. Bet tekstas 
jai apskritai nėra įdomus. Ji yra nusiteikusi papasakoti istoriją. Ir, 
beje, itin smarkiai nusiteikusi. Tai pripažįstu. Būtent jis - grynas 
nusiteikimas - tave taip traukia, o mane verčia perskaityti iki galo. 
Didis dalykas, kai pagalvoji. Vis dėlto kaip rašytoja ateities ji neturi. 
Nė per nago juodymą. Regis, tave tai nuvils, bet, mano nuomone, 
tokia yra nepagražinta tiesa. 

Tengo pamėgino apie tai pagalvoti. Komacu žodžiai neatrodė 
nelogiški. Kad ir kaip ten būtų, Komacu, kaip leidėjas, turi nuo- 
jautą. 

- Bet juk nėra blogai suteikti žmogui šansą, - tarė Tengo. 

- Įmesti į vandenį ir pažiūrėti, išplauks ar paskęs? Tą turi ome- 
nyje? 

- Galima sakyti, taip. 

- Ašligi šiol jau pakankamai veltui prižudžiau. Nebenoriu dau- 
giau matyti skęstančio žmogaus. 

— Na, o kaipgi aš? 

— Tu bent jau stengiesi, - pasakė Komacu rinkdamasis žodžius. - 
Kiek matau, nenuleidi rankų. Teksto rašymo procesą vertini su 
derama pagarba. Kodėl? Nes rašyti tau patinka. Aš ir tai vertinu. 
Meilė rašymui yra bene svarbiausia žmogaus, siekiančio tapti ra- 
šytoju, savybė. 

— Bet vien to nepakanka. 

— Be abejo. Vien to nepakanka. Reikia, kad būtų „kažkas ypatin- 
go“. Reikia, kad bent jau būtų kažkas, priverčiantis mane nesiliauti 
skaityti. Aš, žinok, labiausiai vertinu tokius romanus, kuriuos per- 
skaitau nesustodamas. Tokie, kuriuos galiu nustoti skaitęs, man nė 
iš tolo neįdomūs. Savaime suprantama. Paprasta kaip dukart du. 

Tengo kuriam laikui nutilo. Tada pratarė: 

- O Fukaeri romanas turi tai, kas jums neleido sustoti skai- 
tyti? 

- Na, va. Turi, be abejo. Ši mergina yra kažkuo ypatinga. Nesu- 
prantu, kuo, bet ji aiškiai tokia yra. Tą aš gerai Žinau. Ir tu Žinai, ir 
aš žinau. Tai akivaizdžiai matyti bet kam, tarsi laužo dūmai ramią 
popietę. Bet, Tengo, žinok, kad veikiausiai ji pati nesugebėtų įvar- 
dinti to, ką turi savyje. 

- Mažai tikėtina, kad išplauks įmesta į vandenį. 

- Taigi, - tarė Komacu. 

- Todėl fnaliniame ture jos nepaliksite? 

- Taip, - pasakė Komacu. Paskui perkreipė lūpas ir sunėrė virš 
stalo rankas. - Ir dabar man derėtų kuo kruopščiau pasirinkti 
žodžius. 

Tengo rankoje sugniaužė kavos puodelį ir įsistebeilijo į skystį, 
likusį ant dugno. Paskui pastatė atgal ant stalo. Komacu tyli. Tengo 
prakalbo: 

- Ir čia iš vandens išnyra jūsų, kaip prieš tai sakėt, mažumėlę 
kitokia mintis, ar ne? 

Komacu prisimerkė lyg mokytojas, išvydęs pavyzdingą mokinį. 
Tada iš lėto linktelėjo. 

— Tikrai taip. 


Komacu buvo nenuspėjamas vyras. Iš išraiškos ar balso papras- 
tai negalėtum įskaityti, ką jis mąsto ar jaučia. Be to, atrodo, kad 
ir jis pats nemenkai mėgavosi šitaip dumdamas pašnekovui akis. 
Jo galva veikia greitai. Jis buvo iš tų, kurie mąsto ir vertina pagal 
savo logiką, neveikiami kitų žmonių aistrų. Dar skaitė daug kny- 
gų ir žinojo aibes dalykų, nors tuo visai nesididžiavo. Greta žinių 
turėjo ir puikią intuiciją - žmogų ar kūrinį permatydavo kiaurai. 
Jis neapsiėjo be išankstinių nuostatų, bet, jo požiūriu, išankstinės 
nuostatos sudarė svarią tiesos dalį. 

Iš esmės nebuvo kalbus ir itin nemėgo aiškinti, bet prireikus 
sugebėdavo intelektualiai ir logiškai išdėstyti savo nuomonę. Pa- 
norėjęs gebėjo būti ir nemaloniai kandus. Išsiaiškinęs pašnekovo 
silpniausią vietą, galėjo įgelti trumpu žodeliu, šiam net nespėjus 
susivokti. Tiek žmonių, tiek kūrinių atžvilgiu turėjo savo aiškių 
asmeninių simpatijų, ir jo netoleruojamų žmonių ir kūrinių sąrašas 
gerokai pranoko toleruojamų. Ir, savaime suprantama, jo nemėgs- 
tančių aplinkinių skaičius gerokai pranoko jį mėgstančių. Tačiau iš 
dalies jis ir pats to siekė. Tengo kilo įspūdis, kad jam veikiau patiko 
atsiskirti nuo minios, ir jis netgi mėgavosi, kai žmonės jo vengė ar 
net atvirai nemėgo. Šiltomis sąlygomis skvarbi mintis negimsta - 
toks buvo jo įsitikinimas. 

Komacu buvo keturiasdešimt penkerių, šešiolika metų vyresnis 
už Tengo. Buvo vyriausiasis literatūrinio žurnalo redaktorius ir 
savo sferoje gana gerbiamas dėl pasiekimų darbe, bet apie jo asme- 
ninį gyvenimą niekas nežinojo. Nes nė su vienu kolega nesidalino 
asmeniniais reikalais. Tengo neturėjo jokio supratimo, nei kur jis 

gimė, nei kur užaugo, nei kur dabar gyvena. Net ir ilgai šnekantis 
nėsyk apie tai nekilo kalbos. Buvo sunkaus būdo, su niekuo artimai 
nedraugavo, literatūriniam pasauliui reiškė atvirą panieką, tačiau, 
nors aplinkiniai ir suko galvas, kaip jam tai pavyksta, prireikus jis 
gan paprastai gaudavo žinomų autorių rankraščius. Keliskart vien 
jo dėka žurnalui pavyko išsilaikyti nesubyrėjus. Todėl mėgti gal ir 
nebuvo mėgstamas, bet pagarbą jis buvo užsitarnavęs. 

Anot gandų, Komacu studijuojant Tokijo universiteto Filologijos 
fakultete vyko 60-ųjų susirėmimai dėl Japonijos ir JAV Tarpusavio 
bendradarbiavimo ir saugumo sutarties, ir jis buvo vienas iš studen- 
tų judėjimo organizacijos vadovų. Per demonstraciją jis neva stovė- 
jęs greta Mičiko Kanbos, kuomet ji žuvo nuo riaušes slopinančios 
policijos smurto, o ir jis pats žiauriai nukentėjo. Neaišku, kaip buvo 
iš tikrųjų. Tiesiog tai neskamba neįtikinamai. Aukštas, liesas, atstu- 
miamai didele burna ir atstumiamai maža nosimi. Ištįsusios rankos 
ir kojos, ant rankų pirštų matyti nikotino dėmių. Kažkuo primena 
prorevoliucinį inteligentėlį iš devyniolikto amžiaus rusų literatūros. 
Beveik nesišypso, bet jei taip nutinka, šypsnis nušviečia visą veidą. 
Tačiau ir tuomet neatrodo labai linksmas. Teprimena praktikuoti 
pradėjusį raganių, kuris kikena ruošdamasis grėsmingai pranašystei. 
Švarus, neapskretęs, bet paprastai dėvi vieną nuo kito nesiskirian- 
čius drabužius ir taip veikiausiai pasauliui demonstruoja bodėjimąsi 
kažkokiais rūbais. Tvido švarkas, balti Okstordo medvilnės marš- 
kiniai arba pilki marškinėliai su apykakle, be kaklaraiščio, pilkos 
kelnės, zomšos batai - tarsi uniforma. Prieš akis iškyla drabužinės 
vaizdas, kur kruopščiai išvalyti šepečiu kabo pusė tuzino spalvomis, 
audiniais ir rašto smulkumu mažai besiskiriančių trisagių tvido 
švarkų. Gal net sunumeruotų, kad atskirtum vos žvilgtelėjęs. 

Plaukai kieti it plonos vielytės, smilkiniai vos žilstelėję. Susi- 
šiaušę, beveik dengia ausis. Keista, bet jų ilgis visada atrodo toks 
pats - tarsi kirptis būtų reikėję jau prieš savaitę. Tengo nesuvokė, 
kaip tai įmanoma. Žvilgsnis kartais sublyksi kaip žvaigždės žiemą 
danguje. Jei dėl ko nors panyra į tylą, gali tylėti visą amžinybę it 
uola tamsiojoje mėnulio pusėje. Atrodo, kad tuo metu jo išraiška 
visai išnyksta nuo veido ir net kūno temperatūra ima kristi. 

Tengo su Komacu susipažino beveik prieš penkerius metus. Jis 
pateikė rankraštį Komacu žurnalo skelbiamam pradedančiųjų ra- 
šytojų konkursui ir pateko į fAnalinį turą. Komacu jam paskambino 
ir paprašė susitikti pašnekėti. Jie susitiko kavinėje netoli Šindžiuku 
stoties (toje pačioje, kur sėdi ir dabar). Komacu tada pasakė, kad 
Tengo pateiktas darbas jokiu būdu nelaimės premijos (ir iš tiesų 
nelaimėjo), bet jam asmeniškai kūrinys patiko. „Visai nemeilikau- 
ju, bet nedažnai kam nors tai sakau“, - teigė jis (tada Tengo dar 
nežinojo, bet tai buvo gryna tiesa). Komacu paprašė Tengo, kad 
kai šis parašys kitą kūrinį, duotų jį paskaityti jam pirmam. Iengo 
sutiko. 

Komacu taip pat domėjosi, koks žmogus yra Tengo. Kokia buvo 
jo vaikystė, ką veikia dabar. Tengo nuoširdžiai papasakojo, kiek 
galėjo. Gimė ir augo Ičikavos mieste Čibos prefektūroje. Vos Tengo 
gimus, jo mama mirė nuo ligos. Bent jau pasak tėvo. Yra vienturtis. 
Tėvas antrą kartą nebevedė ir pats vienas užaugino Tengo. Tėvas 
buvo NHK rinkliavininkas, bet dabar susirgo Alcheimerio liga ir 
gyvena slaugos namuose pačiuose Boso pusiasalio pietuose. Tengo 
Cukubos universitete baigė dalyką keistu pavadinimu - „Pirmojo 
padalinio gamtos mokslų fakulteto matematikos specializacija“, 
dėsto matematiką Jojogi parengiamojoje mokykloje ir dar rašo ro- 
manus. Baigęs universitetą galėjo rinktis mokytojo darbą valstybi- 
nėje mokykloje gimtajame mieste, bet pasirinko laisvesnio grafiko 
korepetitoriaus darbą. Gyvena vienas butelyje Koendžyje. 

Pats nežino, ar iš tiesų norėtų tapti rašytoju profesionalu. Nela- 
bai žino, ir ar turi tam talentą. Supranta tik tai, kad negali gyventi 
kasdien nerašydamas. Rašyti jam tarsi kvėpuoti. Komacu pernelyg 
nesistebėdamas ramiai klausėsi Tengo pasakojimo. 

Nežinia kodėl, bet atrodė, kad jis Komacu patiko. Tengo buvo 
drūto sudėjimo (visąlaik - ir vidurinėje mokykloje, ir universite- 
te - lankė dziudo būrelį ir buvo pagrindinis imtynininkas), jo akys 
priminė su saule atsikėlusio valstiečio akis. Nė kiek nebuvo panašus 


* Nippon Hėso Kyokai (NHK) (jap.) - Japonijos transliacijų korporacija, arba Japonijos 
viešasis transliavimas. 

nei į pradedantįjį rašytoją, nei į matematikos mokytoją - plaukai 
trumpai kirpti, oda tamsi, tarsi įdegusi saulėje, ausys susisuku- 
sios it žiediniai kopūstai. Tai irgi, regis, patiko Komacu. Parašęs 
naują romaną Tengo nunešdavo jį Komacu. Šis jį perskaitydavo ir 
išsakydavo įspūdžius. Tengo pataisydavo romaną, atsižvelgdamas 
į patarimus. Perskaitęs perrašytą darbą Komacu turėdavo naujų 
pastabų. Tarsi treneris, keliantis kartelę vis aukščiau. „Tau tikriau- 
siai prireiks laiko, - sakė Komacu, - bet nėra kur skubėti. Reikia ir 
toliau kasdien kantriai rašyti. Ir parašęs geriau nieko neišmesk - gal 
kada pravers.“ Tengo neprieštaraudavo. 

Komacu taip pat duodavo Tengo parašyti smulkių tekstelių. Tai 
buvo anoniminiai straipsneliai Komacu leidyklos leidžiamam žur- 
nalui moterims. Laiškų perrašymai, trumpi filmų ar naujų knygų 
pristatymai, prireikus net horoskopai - bet kas. Tengo iš piršto 
laužti horoskopai dažnai išsipildydavo, tad išpopuliarėjo. Kai jis 
parašė: „Ryte saugokitės žemės drebėjimo, vieną ankstų rytą išties 
įvyko žemės drebėjimas. Tokie darbeliai buvo ne tik papildomas 
pajamų šaltinis, bet ir gera rašymo praktika. Smagu, kai paties para- 
šytas tekstas - kad ir koks jis būtų - pasiekia knygynų lentynas. 

Galiausiai Tengo buvo patikėta skaityti žurnalo skelbiamam 
pradedančiųjų rašytojų konkursui pateikiamus rankraščius. Nors 
nėra labai įprasta, kad pretendentas gauti premiją kartu dar skaito 
ir kandidatuojančiųjų kūrinius, bet Tengo nekreipė dėmesio į savo 
padėties keistumą ir sąžiningai peržiūrėdavo kitus darbus. Ir per- 
skaitęs aibes nevykusių ir nuobodžių romanų iki kaulų smegenų 
įsisąmonino, kas yra nevykę ir nuobodūs romanai. Kiekvienąkart 
perskaitęs maždaug šimtą kūrinių jis išrinkdavo apie dešimt pras- 
mingiausių ir nunešdavo juos Komacu. Pridėdavo ir užrašus su 
savo įspūdžiais apie kiekvieną iš jų. Finaliniame ture likdavo penki 
kūriniai, iš kurių komisija, kurią sudarė keturi nariai, išrinkdavo 
laureatą. 

Be Tengo buvo ir kitų darbuotojų, skaitančių pateiktus tekstus, 
kaip ir be Komacu buvo daugiau redaktorių, kurie vykdydavo 
priešpaskutinę atranką. Taip buvo elgiamasi dėl sąžiningumo, 
bet tiek pastangų tam nereikėjo, nes, kad ir kiek daug darbų būtų 

pateikta, paprastai iš jų tebūdavo vos pora išskirtinesnių, ir šių 
nebuvo įmanoma pražiūrėti, kad ir kas skaitytų. Tengo darbai 
triskart buvo patekę į finalinį turą. Pats Tengo, žinoma, savo dar- 
bo neatrinko, bet kiti du skaitytojai ir Komacu, kaip vyriausiasis 
redaktorius, jį paliko. Nė vienas tų kūrinių premijos nelaimėjo, bet 
Tengo nenusiminė. Viena vertus, todėl, kad buvo įsikalęs į galvą 
Komacu žodžius, esą „galįs niekur neskubėti“, be to, jis ir negeidė 
dabar pat tapti rašytoju. 

Jei pavykdavo sėkmingai sudaryti pamokų tvarkaraštį, keturias 
dienas per savaitę jis galėjo namie veikti ką panorėjęs. Jau septyne- 
rius metus dėsto toje pačioje parengiamojoje mokykloje ir mokiniai 
jį gana vertina. Todėl, kad jis dėsto trumpai ir aiškiai, nenuklysta 
į lankas, iškart atsako į klausimus. Paties Tengo nuostabai, jis tu- 
rėjo pasakotojo gyslelę. Jam sekėsi aiškinti, balsas buvo skambus, 
o pokštai prajuokdindavo visą klasę. Prieš pradėdamas dėstyti jis 
visuomet manė esąs nekomunikabilus. Dar ir dabar būna, kad su 
kuo nors šnekėdamas akis į akį susijaudina ir pritrūksta žodžių. 
Mažose grupelėse dažniausiai jis būna klausytojas. Tačiau, užlipus 
ant pakylos prieš neapibrėžtą skaičių klausytojų, galva staiga nu- 
skaidrėja ir iš burnos ima lengvai be pertrūkių lietis žodžiai. Tengo 
vis susimąstydavo, kad žmogaus neįmanoma perprasti. 

Atlyginimas jį tenkino. Tai nebuvo didelės pajamos, bet pa- 
rengiamoji mokykla moka tiek, kiek išgali. Mokiniai periodiškai 
vertina dėstytojus, ir jei įvertinimas būna aukštas, tiek ir atseikėja. 
Nes bijo, kad gerus dėstytojus nuvilios kitos mokyklos (iš tiesų jį 
keliskart pasiekė žinios apie galvų medžiojimą). Paprastoje mo- 
kykloje to nebūna. Atlyginimas nustatomas pagal stažą, valdžia 
kišasi į asmeninį gyvenimą, o mokytojo sugebėjimai ir populiaru- 
mas niekam nerūpi. Jam netgi labai patiko dirbti parengiamojoje 
mokykloje. Dauguma mokinių čia ateidavo turėdami aiškų tiks- 
lą - stojamuosius egzaminus - ir stropiai klausydavosi pamokų. 
Pedagogui tereikėjo dėstyti savo dalyką - daugiau nieko. Tengo 
nieko geriau negalėjo įsivaizduoti. Nereikia kvaršinti galvos dėl 
tokių varginančių rūpesčių kaip mokinių lankomumas ar nusižen- 
gimai mokyklos taisyklėms. Pakako stovėti prie lentos ir aiškinti 

matematinių uždavinių sprendimo būdus. O Tengo iš prigimties 
meistriškai mokėjo grynai teorines idėjas perteikti skaičiais. 

Kai būdavo namie, nuo ankstyvo ryto ir paprastai iki pavakarės 
rašydavo romanus. „Montblanc“ automatinis plunksnakotis, mėly- 
nas rašalas ir 400 langelių rankraštinis popierius“. Tiek užtekdavo, 
kad Tengo jaustųsi patenkintas. Kartą per savaitę bute jį aplanky- 
davo meilužė, ir jie kartu praleisdavo popietę. Seksas su dešimt 
metų vyresne ištekėjusia moterimi buvo neįpareigojamai malonus 
ir turiningas. Vakare išeidavo ilgam pasivaikščioti, o sutemus klau- 
sydavosi muzikos ir skaitydavo knygas. Televizoriaus nežiūrėjo. 
Kai ateidavo žmogus iš NHK surinkti mokesčio, mandagiai jį 
išprašydavo, sakydamas, kad televizoriaus neturi. „Tikrai. Galite 
užeiti vidun ir patikrinti.“ Bet į vidų jie neidavo. NHK žmonėms 
draudžiama užeiti pas gyventojus į namus. 


- Aš svarstau apie dar didesnį dalyką, - pasakė Komacu. 

- Didesnį dalyką? 

— Taip. Dabar pamirškime pradedančiųjų rašytojų konkursą - 
galėtume siekti daugiau. 

Tengo tylėjo. Neaišku, ko siekė Komacu, bet tai kėlė nerimą. 

- Akutagavos premijos“, - po kurio laiko pasakė Komacu. 

- Akutagavos premijos, - pakartojo Tengo, tarsi pagaliuku rašytų 
raides ant šlapio smėlio. 

- Akutagavos premijos. Juk žinai tokią? Tu atsiskyręs nuo pasau- 
lio. Apie jos laureatus rašo laikraščiai, juos rodo per žinias. 

- Komacu, klausykite, nelabai suprantu, ar mes vis dar šnekame 
apie Fukaeri? 

- Taip. Mes šnekame apie Fukaeri Oro lėliukę. Kitai temai atsi- 
rasti nėra reikalo. 

Tengo prikandęs lūpą bandė suvokti viso to potekstę. 

- Bet ar neteigėte, kad šis kūrinys nieku gyvu nelaimės prade- 
dančiųjų rašytojų konkurso? Kad šitoks jis yra nieko vertas. 


* Languotas (200 arba 400 langelių) dailyraštinis popierius. 
** Prestižinė literatūrinė premija. 

- Taigi, šitoks jis nieko vertas. Tai aišku kaip dieną. 

Tengo reikėjo laiko pagalvoti. 

- Kitaip tariant, jūs norite pakoreguoti konkursui pateiktą 
darbą? 

— Nėra kito kelio. Redaktoriai neretai pataria pataisyti perspek- 
tyvius tekstus. Nieko čia neįprasto. Tiesiog šįsyk pataisys ne pats 
autorius, o kas nors kitas. 

- Kas nors kitas? - pratarė Tengo, nors dar prieš užduodamas 
klausimą žinojo atsakymą. Bet dėl visa ko paklausė. 

- Tu pataisysi, - pasakė Komacu. 

Tengo ieškojo tinkamų žodžių. Tačiau jų nerado. Jis atsikvėpė 
ir tarė: 

- Bet, Komacu, paklausykite, juk šitam kūriniui nepakaks tik 
vieno kito padailinimo. Naudos bus tik perrašius nuo pradžios 
iki galo. 

- Be abejo, keisti reikia nuo pradžios iki galo. Kitaip tariant, 
adaptuoti. Tu perrašytum, o aš viską prodiusuočiau. 

- Ar pavyktų viską sklandžiai įgyvendinti? - tarsi sau tarė 
Tengo. 

- Paklausyk, - Komacu paėmė kavos šaukštelį ir kaip dirigentas, 
užduodamas solistui taktą, nukreipė jį į Tengo. - Ši mergina, vardu 
Fukaeri, turi kažką ypatingo. Tai rodo Oro lėliukė. Jos vaizduotė 
yra neeilinė. Tačiau tekstas - niekam tikęs. Nėra net ką lyginti. O 
tu rašai puikiai. Gera struktūra, tekstas rišlus. Toks stambus vyras, 
o rašai subtiliai ir išmoningai. Ir užsidegimo turi pakankamai. Vis 
dėlto, kitaip nei Fukaeri, dar nesi apčiuopęs, apie ką vertėtų rašyti. 
Todėl dažniausiai nesurandi pasakojimo ašies. Tavyje aiškiai yra 
tai, ką anksčiau ar vėliau turėsi parašyti. Tik it paliegęs Žvėrelis, 
užspeistas giliai į urvą, tai niekaip neišlenda lauk. Žinai, kad jis 
tūno gilumoje. Tačiau, kol jis pats neišlįs, negali jo pačiupti. Tą ir 
turiu omenyje sakydamas, kad tau reikia duoti laiko. 

Tengo nerangiai pasimuistė plastikinėje kėdėje. Nieko nesakė. 

— Šneka paprasta, - tęsė Komacu kratydamas šaukštelį. - Reikia 
jus abu sujungti ir iškepti naują rašytoją. Netašytam Fukaeri pasa- 
kojimui tu suteiksi prideramą tekstą. Svajonių komanda. Tu tikrai 


39 


tai gali. Ar ne todėl aš tave lig šiol palaikiau? Supranti? Visa kita gali 
palikti man. Susivieniję mes lengvai nuraškysime pradedančiojo ra- 
šytojo premiją. Galėsime siekti net Akutagavos premijos. Ne veltui 
aš iš šito verslo duoną valgau. Pažįstu net užkulisių užkulisius. 

Tengo kurį laiką žvelgė į Komacu šiek tiek pravėręs burną. 
Komacu padėjo šaukštelį atgal ant lėkštutės, ir ši ausį rėžiančiai 
barkštelėjo. 

- Jei laimėtų Akutagavos premiją, kas būtų toliau? - atgavęs 
amą paklausė Tengo. 

- Akutagavos premija suteiktų pripažinimą. Dauguma žmonių 
pasaulyje nesupranta romanų vertės. Tačiau jie nenori likti už bor- 
to. Todėl kai atsiranda knyga, kuri laimi premiją ir apie kurią rašo, 
jie perka ir skaito. Juo labiau jei autorė yra mokyklos dar nebaigusi 
mergina. O jei knygą gerai pirks, ji atneš nemažą pelną, o jį atitin- 
kamai pasidalinsime mes trise. Tą jau aš gerai surikiuosiu. 

- Piniginiai reikalai šiuo metu mane domina mažiausiai, - iš- 
džiūvusiu balsu tarė Tengo. - O ar tai neprasilenkia su redaktoriaus 
morale? Užvirtų nemenka košė, jei tokios užmačios išlįstų į dienos 
šviesą. Darbo turbūt neišsaugotumėte. 

- Niekas taip paprastai neišlįs. Panorėjęs galiu elgtis labai apdai- 
riai. Be to, jei visa tai išaiškėtų, darbą su mielu noru mesčiau. Vis 
viena valdžia manęs nevertina, elgiasi su manim kaip su skuduru. 
Veiklos susirasčiau akimirksniu. Suprask, daryčiau tai ne dėl pini- 
gų. Aš noriu apmauti literatūrinį pasaulį. Noriu išjuokti visus tuos 
apytamsiame pusrūsyje susispietusius, vienas kitam pataikaujan- 
čius, žaizdas laižančius, kojas pakišinėjančius tipus, kurie leidžia 
sau postringauti apie literatūros misijos subtilybes. Pergudrausiu 
sistemą ir iš jos išsityčiosiu. Negi tai neglosto širdies? 

Tengo neatrodė, kad tai labai glostytų širdį. Iš tikrųjų jis dar net 
nebuvo regėjęs to literatūrinio pasaulio. Be to, suvokęs, kad toks 
sumanus vyras kaip Komacu vedamas šitokių vaikiškų paskatų 
ketina pasukti pavojų kupinu keliu, jis akimirkai neteko amo. 

- Bet tai, ką jūs siūlote, man kvepia tam tikru sukčiavimu. 

- Bendradarbiavimas nėra retas reiškinys, - susiraukdamas pa- 
sakė Komacu. - Pusė žurnaluose spausdinamų serijinių komiksų 

yra sukurti būtent taip. Kolektyvas mesteli idėją ir sumano pasako- 
jimo eigą, dailininkas pagal ją nupiešia paprastų eskizų, o asistentai 
piešinius detalizuoja ir nuspalvina. Ten viskas kaip Žadintuvų 
fabrike. Ir romanų srityje yra panašių atvejų. Pavyzdžiui, meilės 
romanai. Daugumą jų leidyklos pasamdytas rašytojas sukurpia 
pagal apibrėžtas gaires. Tai tarsi darbo pasidalijimas. Kitaip masinė 
gamyba būtų neįmanoma. Vis dėlto sustabarėjusiame grynosios 
literatūros pasaulyje tokie metodai oficialiai neleistini, todėl prak- 
tiniais sumetimais scenoje pasirodys tik viena Fukaeri. Jei viskas 
išaiškėtų, turbūt kiltų šioks toks skandalas. Tačiau jokio nusikalti- 
mo mes nedarome. Tai šių laikų tendencija. Juolab mes šnekame ne 
apie Balzaką ar Murasaki Šikibu'. Mes tiesiog ketiname pridėti savo 
ranką prie duobėmis nusėto vienos moksleivės kūrinio ir padaryti 
jį geresnį. Ar tai draustina? Ar ne gerai jau vien tai, kad rezultatas 
bus kokybiškas kūrinys, kuriuo džiaugsis daug skaitytojų? 

Tengo permąstė ką tik išgirstas mintis. Tada atsargiai rinkda- 
masis žodžius tarė: 

- Yra du klausimai. Jų turėtų būti ir daugiau, bet dabar užduosiu 
du. Pirmiausia, ar autorė, panelė Fukaeri, pritaria tam, kad kas nors 
kitas pataisytų jos kūrinį. Jei ji pasakys ne, mes, žinoma, toliau 
negalėsime žengti nė žingsnelio. Kitas klausimas - jei, tarkim, ji 
tam pritartų, ar aš sugebėčiau deramai jį pataisyti? Bendra veikla 
yra labai subtilus dalykas ir ar nebus taip, kad viskas neis taip 
sklandžiai, kaip jūs manote? 

— Tu tikrai sugebėsi, - nemirktelėjęs atsakė Komacu, tarsi būtų 
tikėjęsis šio klausimo ir iš anksto paruošęs atsakymą. - Neabejo- 
tinai sugebėsi. Kai pirmąkart perskaičiau Oro lėliukę, pirma man į 
galvą atėjusi mintis buvo tokia: ši istorija prašyte prašosi, kad Tengo 
ją perrašytų. Ir turiu pridurti, kad tai labai tinkama istorija tau per- 
rašyti. Ji tiesiog laukia, kad tu ją perrašytum. Tu taip nemanai? 

Tengo tiesiog papurtė galvą. Jam nepavyko praverti burnos. 

- Niekur nereikia skubėti, - tyliai pratarė Komacu. - Tai svarbus 
sprendimas. Gali porą dienų ramiai pamąstyti. Prašau perskaityti 


* Murasaki Shikibu (973 m.- 1014 arba 1025 m.), Sakmės apie princą Gendži autorė. 

Oro lėliukę dar kartą. Ir gerai apgalvok mano pasiūlymą. Tiesa, 
šitas tau irgi atiduosiu. 

Komacu iš švarko kišenės išsitraukė rudą voką ir ištiesė jį Tengo. 
Voke buvo dvi standartinės spalvotos nuotraukos. Nufotografuota 
mergina. Vienoje portretas iki pečių, kitoje - visu ūgiu. Atrodo, 
fotografuota tuo pat metu. Ji stovi priešais kažkokius laiptus. Pla- 
čius, akmeninius. Gražūs, klasikiniai veido bruožai, ilgi tiesūs 
plaukai. Balta palaidinė. Smulki, liekna. Lūpos stengiasi šypsotis, 
bet akys tam priešinasi. Akys rimtutėlės. Kažko ieškančios. Tengo 
bet bežiūrėdamas į jas prisiminė save tokio amžiaus. Tada krūtinę 
nusmelkė tolimas skausmas. Toks savitas, kokio jau seniai nejautė. 
Tarsi jos vaizdas kažkuo būtų sužadinęs tą skausmą. 

Komacu tarė: 

— Čia Fukaeri. Visai graži, ar ne? Tokio tyro grožio. Jai septy- 
niolika. Nepriekaištinga. Tikrasis jos vardas yra Eriko Fukada. 
Bet tikrojo vardo ji neskelbia. Visur prisistato kaip Fukaeri. Tau 
neatrodo, kad laimėdama, tarkim, Akutagavos premiją ji sukeltų 
šiokį tokį sąmyšį? Žurnalistai imtų būriais suktis virš galvos it 
šikšnosparniai temstant. Knygą nušluotų nuo lentynų. 

Tengo nustebo, iš kur Komacu galėjo gauti tas nuotraukas. Juk 
teikiant paraišką konkursui nuotraukos pridėti nereikia. Tačiau 
to jis nepaklausė. Iš dalies todėl, kad atsakymo - kad ir koks jis 
būtų - sužinoti nenorėjo. 

- Gali jas pasilikti. Gal kam pravers, - pasakė Komacu. Tengo 
įkišo nuotraukas atgal į voką ir padėjo ant Oro lėliukės rankraščio 
kopijos. 

- Komacu, aš neišmanau, kaip sukasi šitas verslas. Nuojauta man 
sako, kad tai labai pavojingas planas. Jei kartą pasauliui pameluosi, 
paskui reikės ir toliau be paliovos meluoti. Reikės nuosekliai laiky- 
tis savo pozicijų. Ir psichologiškai, ir techniškai tai nėra paprasta. 
Jei kas nors kur nors kad ir menkai kluptels, visiems neišvengiamai 
ateis galas. Jums taip neatrodo? 

Komacu išsitraukė kitą cigaretę ir prisidegė. 

- Tikrai taip. Viskas, ką tu sakai, yra tiesa. Planas išties rizi- 
kingas. Dabar dar per daug nežinomųjų. Negali numatyti, kas 
įvyks. Gal suklysime ir kiekvienas pasigailėsime tai daręs. Puikiai 
tai suprantu. Bet, Tengo, paklausyk, nepaisant visų svarstymų, 
mano instinktai liepia man eiti į priekį. Pirmiausia todėl, kad to- 
kių galimybių apskritai nepasitaiko. Iki šiol nė karto nepasitaikė. 
Paskui veikiausiai irgi nebus. Gal ir nederėtų lyginti su lošimu, bet 
net kortos yra iškritusios. Žetonų irgi per akis. Visos sąlygos yra 
susiklosčiusios palankiai. Jei praleisime šitą progą, paskui amžius 
gailėsimės. 

Tengo tylėdamas spoksojo į grėsmingą šypseną, atsiradusią pa- 
šnekovo veide. 

— Ir svarbiausia yra tai, kad Oro lėliukę mes paversime daug 
šaunesniu kūriniu. Tas pasakojimas yra potencialiai geras, jei būtų 
gerai parašytas. Jis turi kažką labai svarbaus. Kas nors privalo tą 
kažką deramai ištraukti į dienos šviesą. Juk giliai širdyje tu irgi 
turėtum taip manyti. Ar aš klystu? Tam mes ir suremsime pečius. 
Imsimės projekto ir kiekvienas dėl jo stengsimės. Ketinimai, kad 
ir kam juos atskleistum, toli gražu nėra gėdingi. 

- Bet, Komacu, kad ir kaip išvedžiotumėte, kad ir kokių svarių 
priežasčių sugalvotumėte, tai, nori nenori, yra sukčiavimas. Gal 
ketinimai, kad ir kam juos atskleistum, ir nėra gėdingi, bet iš tiesų 
niekam jų atskleisti negali. Reikia patykom veikti pogrindyje. Jei 
žodis „sukčiavimas“ netinka, tiks žodis „išdavystė“. Net jei tai ne 
nusikaltimas, lieka klausimų dėl moralės. Argi tai, kad redaktorius 
padirba savo rengiamo literatūrinio žurnalo pradedančiųjų rašyto- 
jų konkursui pateiktą darbą, neprilygsta informacijos nutekinimui 
akcijų biržoje? 

- Negali lyginti literatūros ir akcijų biržos. Jos kardinaliai ski- 
riasi. 

- Kuo gi? 

- Ogi tu praleidi pro akis vieną svarbų dalyką, - pasakė Koma- 
cu. Jis išsišiepė taip plačiai, kaip Tengo dar nebuvo matęs. - O gal 
sąmoningai nuo jo nusuki žvilgsnį. Tai, kad tu pats jau nori tai 

padaryti. Tu jau linksti perrašyti Oro lėliukę. Aš tai puikiai žinau. 
Rizika ir moralė buvę nebuvę. Tu dabar turėtum netverti kailyje iš 
noro savo rankomis perrašyti Oro lėliukę. Turėtum netverti kailyje 
iš noro pats vietoj Fukaeri tą kažką ištraukti į dienos šviesą. Matai, 
tuo ir skiriasi literatūra ir akcijų birža. Variklį suka ketinimai, ne- 
susiję su pinigais. Gali grįžti namo ir ramiai įsitikinti, ko iš tiesų 
nori. Gali atsistoti priešais veidrodį ir pažiūrėti sau į akis. Viskas 
jose aiškiai parašyta. 

Apėmė jausmas, kad oras aplinkui staiga išskydo. Tengo grei- 
tai apsidairė. Negi vėl užklups tas vaizdinys? Tačiau jo požymių 
nebuvo. Šis oro išretėjimas sklido iš kažkokios kitos plotmės. Jis 
išsitraukė iš kišenės nosinę ir nusišluostė nuo kaktos prakaitą. 
Komacu niekada neklysta. Kažkodėl. 


3 skyrius 
Aomamė 


Keletas pakeistų faktų 


Aomamė vienomis pėdkelnėmis be batų leidosi ankštais avariniais 
laiptais. Atvirus laiptus švilpdamas košė vėjas. Mini sijoną, nors ir 
prigludusį, kartkartėmis iš apačios vis vien išpūsdavo stiprus gūsis 
ir jis nerimastingai pakildavo it jachtos burė. Ji tvirtai laikėsi už 
turėklus atstojančių vamzdžių ir atbula po laiptą leidosi žemyn. 
Kartais stabtelėdavo nusibraukti ant kaktos užkritusių plaukų ir 
pasitaisyti per petį permestos rankinės. 

Po kojomis tįsojo 246-asis valstybinis kelias. Variklių gausmas ir 
garso signalai, signalizacijų kaukimas, senos karinės dainos iš deši- 
niųjų agitacinių mašinų, garsas, lyg kažkur kūju daužytų betoną - ją 
apsupo visi įmanomi didmiesčio triukšmai. Jie plūdo 360 laipsnių 
aplinkui, iš viršaus ir apačios, šoko vėjo nešami. Jų besiklausant 
(ne dėl to, kad labai norėjo, tiesiog negalėjo užsikimšti ausų) ją 
palaipsniui apėmė jūros ligą primenanti slogi savijauta. 

Kiek palipus laiptai atsirėmė į lygią platformą, kuri vedė link 
centrinės greitkelio dalies. Paskui - vėl stačiai žemyn. 

Šalia atvirų avarinių laiptų, kitoje gatvės pusėje, stovėjo nedide- 
lis penkiaaukštis daugiabutis. Apynaujis, apklijuotas rudas plytas 

imituojančiomis plytelėmis. Matomoje namo pusėje buvo įrengti 
balkonai, tačiau visi langai buvo užverti: vienur užtrauktos užuo- 
laidos, kitur - žaliuzės. Koks, po galais, architektas pačioje Tokijo 
greitkelio panosėje projektuoja balkonus? Juk joks žmogus tokioje 
vietoje nedžiovins skalbinių, nei kas vakarą siurbčios džiną su to- 
niku žvelgdamas į eismo spūstį. Ir vis viena keliuose balkonuose 
kaip pridera buvo ištemptos skalbinių virvės. Viename net stovėjo 
sodo kėdė ir vazonas su fikusu. Apskuręs ir išblukęs fikusas. Lapai 
nususę, vietomis nudžiūvę ir parudavę. Aomamei jo pagailo. Jei 
kada nors atgimtų kitam gyvenimui, tai tik ne tokiu pavidalu. 

Avariniai laiptai, regis, buvo beveik nenaudojami, vietomis apki- 
bę voratinkliais. Juose įsitaisę juodi voriukai kantriai laukė, kol at- 
skris mažas jų grobis. Tačiau patys vorai nelabai supranta kantrumo 
sąvokos. Be tinklų audimo vorai neturi kitų įgūdžių ir negali pasi- 
rinkti kitokios gyvensenos, tik nekrutėdami voratinkliuose tykoti 
grobio. Toje pačioje vietoje jie vis laukia aukos, kol taip belaukdami 
pastimpa ir išdžiūva. Visa tai iš anksto įrašyta genuose. Ten nėra 
dvejonių, nusivylimo ar graužaties. Nei metafizinių klausimų, nei 
moralinių konfliktų. Greičiausiai. O aš jų turiu. Man reikia irtis 
link tikslo, ir būtent todėl aš dabar, plėšydama pėdkelnes, nežinia 
kur prie Sangendžiajos lipu viena nenormaliais trečiojo Tokijo 
greitkelio avariniais laiptais. Vaikydama varganų vorų tinklus ir 
žiūrėdama į purviną fikusą kvailame balkone. 

Aš judu. Vadinasi, egzistuoju. 

Leisdamasi žemyn Aomamė galvojo apie Tamaki Ocuką. Neke- 
tino apie ją galvoti, bet nebepajėgė išginti kilusių minčių. Tamaki 
mokyklos laikais buvo geriausia jos draugė, kartu lankė softbolo 
būrelį. Su komandajjos daug kur važinėjo, daug ką kartu darė. Kartą 
net išbandė lesbietišką meilę. Vienąsyk per atostogas keliaudamos 
gavo miegoti vienoje lovoje - buvo kambarys tik su didele viengule 
lova. Gulėdamos toje lovoje jos viena kitai lietė įvairiausias kūno 
vietas. Tai nereiškia, kad jos buvo lesbietės. Tiesiog mergaitiško 
smalsumo pastūmėtos norėjo tai drąsiai išmėginti. Anuomet nė 
viena dar neturėjo vaikino ir nebuvo išbandžiusios jokių seksua- 
linių santykių. Tos nakties nutikimas atmintyje išliko tik kaip 

„išskirtinis, bet įdomus“ gyvenime pasitaikantis epizodas. Tačiau 
atvirais laiptais besileidžiančią Aomamę mintys apie glamonėjimąsi 
su Tamaki ėmė truputį kaitinti kažkur giliai viduje. Ji dar ir dabar 
neįtikėtinai ryškiai prisiminė jos ovalius spenelius, retus gaktos 
plaukus, dailiai išriestą užpakalį, klitorio formą. 

Aomamei galvoje it gyviems išnyrant šiems prisiminimams, tarsi 
foninė filmo muzika skardžiai aidėjo didingas Janačeko simfonijetės 
pučiamųjų unisonas. Jos ranka glostė Tamaki Ocukos kūno išlin- 
kius. Ši iš pradžių kikeno, tarsi bijodama kutulio, bet paskui liovėsi. 
Pakito jos kvėpavimas. Janačeko muzika buvo sukurta kaip fanfaros 
kažkokiam sporto turnyrui. Jos ritmu vėjas glostė žalias Bohemijos 
pievas. Ji pastebėjo, kad Tamaki speneliai staiga sustandėjo. Jos 
pačios irgi. O timpanai piešė sudėtingas muzikines figūras. 

Aomamė stabtelėjo ir keliskart papurtė galvą. Negalima tokioje 
vietoje galvoti apie šitokius dalykus. Visą dėmesį reikia sutelkti į 
lipimą laiptais. Tačiau negalėjo liautis galvojusi. Vienas po kito 
galvoje išnirdavo to įvykio vaizdiniai. Labai ryškūs. Vasaros vaka- 
ras, ankšta lova, vos juntamas prakaito kvapas. Ištarti žodžiai. Ne- 
nusakoma jausena. Pamiršti pažadai. Neišsipildę norai. Betiksliai 
troškimai. Vėjo gūsis pakėlė jai plaukus ir nubloškė atgal į skruostą. 
Iš skausmo jai net ištryško ašaros, kurias kitas gūsis nudžiovino. 

Aomamė pabandė prisiminti, kada gi tai buvo. Bet laikas atsimi- 
nimuose susipynęs it sumazgytas siūlas. Nebeliko tiesios ašies, tapo 
nebeaišku, kur pradžia, o kur pabaiga. Stalčiai susikeitė vietomis. 
Kažkodėl ji nebegali prisiminti to, ką turėtų. Dabar 1984 metai. 
Aš gimiau 1954 metais. Tiek prisimenu. Tačiau toks į jos sąmonę 
įspaustas laikas greitai tapo netikras. Prieš akis iškyla vėtroje į 
visas keturias puses blaškomų baltų kortelių su užrašytomis dato- 
mis vaizdas. Ji paknopstomis bando bent keletą jų sugriebti. Bet 
vėjas per stiprus. Pernelyg daug kortelių skrieja bedugnėn. Vėtra 
blaško 1954, 1984, 1645, 1881, 2006, 771, 2041 metus... Nutrūksta 
giminystės ryšiai, išnyksta žinios, po kojomis griūva mąstymo 
pakopos. 

Aomamė ir Tamaki guli vienoje lovoje. Abiem po septyniolika, 
mėgaujasi joms suteikta laisve. Joms tai pirma kelionė, į kurią 

išvažiavo kaip draugės. Dėl to jos labai laimingos. Jos išsimaudo 
karštųjų versmių pirtyse, per pusę išgeria skardinę alaus iš šaldy- 
tuvo, tada užgesina šviesą ir sulenda į lovą. Iš pradžių abi tiesiog 
kvailioja. Pusiau iš įdomumo graibsto viena kitai kur pakliuvo. 
Bet kažkurią akimirką Tamaki ištiesia ranką ir per plonus marški- 
nėlius vietoj pižamos švelniai suglėbia Aomamei krūtį. Šiai kūnu 
perbėga elektra. Jos nieko nelaukdamos nusirengia marškinėlius, 
nusimauna kelnaites. Vasaros vakaras. Kur mes buvome išvykusios? 
Neprisimenu. Nesvarbu. Nieko nesitarusios jos ima kruopščiai 
tyrinėti viena kitos kūną. Žiūrėti, liesti, glostyti, bučiuoti, laižyti. 
Pusiau juokais, pusiau rimtai. Tamaki nedidukė, veikiau apvalaina. 
Krūtys didelės. O Aomamė aukšta ir liesa. Krūtinė raumeninga ir 
beveik plokščia. Tamaki visuomet sako, kad jai reikia laikytis dietų. 
Bet Aomamei atrodo, kad ji ir tokia labai nuostabi. 

Tamaki oda minkšta ir glotni. Gražiai pūpso ovalios krūtys. 
Jos primena alyvuoges. Gaktos plaukeliai reti ir smulkūs it liauno 
gluosnio lapeliai. O Aomamės kieti ir pasišiaušę. Jas prajuokina 
toks skirtumas. Liesdamos viena kitai kūną jos pasako, kurios 
vietos jautriausios. Būna, kad tos vietos sutampa, būna, kad 
skiriasi. Paskui abi pirštais užčiuopia viena kitai klitorius. Abi 
yra žaidusios su savimi. Nemažai. Ir abi sutinka, kad visai kitoks 
jausmas, kai liečia kas nors kitas. Vėjas skrieja žaliomis Bohemijos 
pievomis. 

Aomamė vėl sustoja, vėl papurto galvą. Giliai atsidūsta, tvirčiau 
įsikimba į vamzdį šalia pakopų. Reikia liautis apie tai galvojus. 
Reikia susikaupti ir lipti laiptais. Jau įveikiau daugiau nei pusę. Vis 
dėlto kodėl triukšmas toks siaubingas? Kodėl vėjas toks smarkus? 
Tarsi jie mane smerktų ir baustų. 

Bet tai nesvarbu, o štai jei man nulipus žemėn, kas nors ten jau 
bus ir ims manęs klausinėti, kokiomis aplinkybėmis ir iš kur aš 
čia atsiradau. Ką, po galais, reikėtų atsakyti? Ar užtektų pasakyti: 
„Greitkelyje buvo kamštis, todėl aš pasinaudojau avariniais laip- 
tais ir nusileidau. Matot, turiu skubių reikalų.“ Būtų problemiška 
netikėtai išsisukti. Aomamei mažiausiai trūko įsivelti į kokius nors 
nesklandumus. Bent jau šiandien. 

Laimei, apačioje nebuvo nieko, kas galėjo pamatyti besileidžian- 
čią Aomamę. Tik nulipusi ji kaipmat išsitraukė iš rankinės batus 
ir apsiavė. Vieta laiptų apačioje po viaduku, tuščioje 246-ojo vals- 
tybinio kelio skiriamojoje juostoje, buvo virtusi žaliavų sandėliu. 
Ji buvo aptverta skardine tvora, ant tuščios žemės gulėjo keletas 
metalinių stulpų. Tikriausiai likę nuo kokių nors statybos darbų ir 
išmesti čia surūdyti. Vienas kampas uždengtas plastikiniu stogu, 
po kuriuo guli trys medžiaginiai maišai. Neaišku, kas juose, bet 
kad nesušlaptų nuo lietaus, jie dar užkloti polietilenu. Irgi panašu 
į kažkokias statybines atliekas. Regis, buvo per daug vargo juos 
išvežti, tad tiesiog paliko dūlėti. Po stogu gulėjo keletas išlankstytų 
didelių kartoninių dėžių. Ant žemės mėtėsi plastikiniai buteliai ir 
pora komiksų žurnalų. Daugiau nieko. Tik nerūpestingai vėjyje 
besiplaikstantis pirkinių maišelis. 

Aomamė rado vartus, padarytus iš vielos tinklo, bet jie buvo 
keliskart apvynioti grandine, o ant jos kabojo spyna. Vartai aukš- 
ti, viršuje dar ištempta spygliuota viela. Nelabai įveikiami. Jei ir 
perliptų, iš drabužių liktų tik skutai. Atsargos dėlei pabandė juos 
stumtelėti ir patraukti, tačiau jie nė nekrustelėjo. Nėra net plyšio 
katei pralįsti. Na va, ir kam būtinai reikėjo taip užbarikaduoti 
išėjimą? Juk nėra čia jokių vogtinų brangenybių. Ji susiraukė, nu- 
sikeikė ir net nusispjovė ant žemės. Gražu - šitiek vargau, lipau 
nuo greitkelio, o čia liksiu įkalinta kažkokiame sandėlyje. Pažvelgė 
į laikrodį. Laiko dar į valias. Bet negaliu kažin kiek šičia bastytis. 
Grįžti atgal į greitkelį dabar irgi neišeina. 

Abu pėdkelnių kulnai buvo praplyšę. Įsitikinusi, kad niekas 
nežiūri, ji nusiavė aukštakulnius, pasikėlusi sijoną nusismaukė 
pėdkelnes ir vėl apsiavė batus. Skylėtas pėdkelnes įsikišo rankinėn. 
Tai ją truputį nuramino. Atidžiai tyrinėdama Aomamė apėjo visą 
sandėlį. Dydis kaip mokyklinės klasės. Viens du ir apeini. Įėjimas, 
aišku, tik vienas. Tie užrakinti vieliniai vartai. Viską supanti skarda 
šiaip plona, bet kiekvienas lakštas tvirtai priveržtas. Be įrankių tų 
varžtų nelabai atsuksi. Pasiduodu. 

Ji pabandė apžiūrėti po plastikiniu stogu gulinčias dėžes. Tada pa- 
stebėjo, kad jos primena lovas. Rado net kelių suplyšusių antklodžių 

gniužulį. Nelabai seną. Čia tikriausiai nakvoja benamiai. Todėl šalia 
ir mėtosi žurnalai ir gėrimų buteliai. Žinoma. Aomamė toliau suko 
galvą. Sprendžiant iš to, kad jie čia nakvoja, kažkur turi būti anga 
čia patekti. Jie geba susirasti žmonėms į akis nekrentantį prieglobstį 
nuo vėjo ir lietaus. Ir jie slepia tą savo kelią it brastą nuo priešų. 

Aomamė įdėmiai peržiūrėjo kiekvieną tvoros lakštą. Patikrino, 
ar kuris nors nejuda. Kaip ir tikėjosi, rado vieną vietą, kur varžtai 
buvo šiek tiek atsipalaidavę ir skarda klebetavo. Ji pabandė ją pasu- 
kioti į visas puses. Truputį kryptelėjus į save ir patraukus, atsivėrė 
plyšys kaip tik vienam žmogui pralįsti. Greičiausiai sutemus bena- 
miai pro ten sulenda vidun ir ramiai sau miega po stogu. Jei juos 
čia aptiktų, kiltų nesklandumų, todėl jie šviesiu paros metu ieškosi 
maisto, renka tuščias skardines ir deda centą prie cento. Aomamė 
buvo dėkinga tiems bevardžiams nakties gyventojams. Ji, kaip ir 
jie, turėjo anonimiškai sėlinti didmiesčio pogrindžiais. 

Aomamė pasilenkė ir prasprūdo pro tą siaurą angą. Be galo 
saugodamasi, kad kur užsikabinęs nepraplyštų brangus kostiumė- 
lis - ji ne tik jį mėgo, tai buvo vienintelis jos turimas kostiumėlis. 
Paprastai ji jų nedėvi. Nei avi aukštakulniais. Tačiau dėl tokio darbo 
kartais prireikdavo atrodyti ofhicialiau. Nevalia subjauroti svarbiojo 
kostiumėlio. 

Laimei, už tvoros irgi nieko nebuvo. Aomamė darsyk apžiūrėjo 
savo aprangą, nutaisiusi ramią miną patraukė link šviesoforo, 
kirto 246-ąjį kelią ir pirmoje pasitaikiusioje vaistinėje nusipir- 
ko naujas pėdkelnes. Susitarusi su pardavėja nuėjo į tarnybines 
patalpas ir jas apsimovė. Jautėsi daug geriau. Ligi šiol skrandį 
spaudęs šleikštulys dabar visai praėjo. Ji padėkojo pardavėjai ir 
išėjo laukan. 

Turbūt žinia apie užsikimšusį greitkelį spėjo pasklisti, nes greti- 
mas 246-asis valstybinis kelias buvo prigrūstas labiau nei paprastai. 
Todėl Aomamė nutarė negaudyti taksi, o artimiausioje stotyje sėsti 
į Tokiū Šintamagavos liniją. Taip nesuklysiu. Dar kartą su taksi 
įkliūti į kamštį - ačiū. 

Eidama link Sangendžiajos stoties prasilenkė su policininku. 
Jaunas aukštas pareigūnas kažkur skubėjo. Ji akimirkai sustingo, 

bet policininkas skubėdamas ėjo tiesiai ir į ją nė nežvilgtelėjo. Prieš 
pat jiems prasilenkiant Aomamė pastebėjo, kad jo apranga truputį 
kitokia nei visada. Ne įprastinė policininko uniforma. Tas pats 
tamsiai mėlynas švarkas, tik modelis šiek tiek skiriasi. Paprastesnės 
formos. Ne toks prigludęs kaip anksčiau. Medžiaga irgi minkštesnė. 
Siaura apykaklė, mėlyna spalva šiek tiek šviesesnė. Taip pat skiriasi 
ginklo modelis. Prie juosmens jis prisisegęs didelį savitaisį pistole- 
tą. Japonijos policininkai paprastai nešiojasi revolverius. Japonijoje, 
kur ginkluotų nusikaltimų itin reta, policininkams beveik netenka 
įsitraukti į susišaudymus, todėl senovinio šešių šovinių revolverio 
daugiau nei gana. Revolverio konstrukcija paprasta, jis pigus, ne- 
genda, jį lengva naudoti. Tačiau šitas policininkas kažkodėl buvo 
nešinas nauju, savitaisiu pistoletu. Tikriausiai, užtaisomu šešiolika 
9 milimetrų skersmens šovinių. Turbūt „Glock“ arba „Beretta“. 
Kas, po galais, atsitiko? Negi jai nežinant buvo pakeista uniforma 
ir ginklai? Ne, taip negali būti. Ji kruopščiai peržiūri straipsnius 
laikraščiuose. Toks pokytis būtų plačiai nuskambėjęs. Be to, ji ir 
taip atkreipia dėmesį į policininkų išvaizdą. Dar šiandien ryte, vos 
prieš kelias valandas, policininkai dėvėjo šiurkščią uniformą ir 
segėjo netašytus revolverius. Ji puikiai tai prisimena. Keista. 

Tačiau Aomamė neturėjo laiko giliau apie tai pamąstyti. Jos 
laukia užduotis. 

Šibujos stoties saugykloje Aomamė paliko paltą ir vienu kos- 
tiumėliu skubriai pasileido įkalne link viešbučio. Vidutinio lygio 
viešbutukas. Ne itin prabangus, bet viskas gerai įrengta, švarus, 
neužsuka jokių įtartinų tipų. Pirmame aukšte yra restoranas ir 
parduotuvėlė. Arti stoties, patogioje vietoje. 

Tik įėjusi į viešbutį ji pasuko link tualeto. Laimei, jis buvo laisvas. 
Pirmiausia atsisėdo ant unitazo ir nusišlapino. Šlapinosi labai ilgai. 
Aomamė apie nieką negalvodama užsimerkusi it jūros ošimo klau- 
sėsi savo šlapimo čiurlenimo. Paskui priėjo prie praustuvo, muilu 
kruopščiai nusiprausė rankas, šepečiu susišukavo plaukus, išsipūtė 
nosį. Išsitraukė dantų šepetėlį ir be pastos paskubomis išsivalė dan- 
tis. Apsiėjo be siūlo, nes visai nebuvo laiko. Ar reikia tiek vargintis? 
Ne į pasimatymą eina. Priešais veidrodį lūpdažiu brūkštelėjo lūpas. 

Perbraukė antakius. Nusivilkusi švarkelį pasitaisė liemenėlės vielu- 
tes, palygino baltos palaidinės raukšles, pauostė pažastis. Prakaitu 
neatsidavė. Paskui užsimerkė ir sukalbėjo įprastinę maldelę. Jos 
tekstas buvo beprasmis. Prasmė nesvarbi. Svarbu ją sukalbėti. 

Po maldelės atsimerkė ir pažvelgė į savo atvaizdą veidrodyje. 
Viskas gerai. Kad ir kaip pažiūrėtum, nepriekaištinga, kompeten- 
tinga vadybininkė. Pečiai tiesūs, lūpos įtemptos. Tik didelė išpūsta 
rankinė visai čia netinka. Gal reikėjo pasiimti lengvą portfelį. Kita 
vertus, jis atrodytų per oficialiai. Dėl viso pikto dar kartą atidžiai 
Bet ką gali išsitraukti užčiuopęs ranka, nematomis. 

Beliko įvykdyti, kas numatyta. Reikia veikti užtikrintai ir negai- 
lestingai. Aomamė atsisega viršutinę palaidinės sagą, kad pasilen- 
kus būtų matyti tarpas tarp krūtų. Tada apgailestaudama pamano, 
kad iki pilnos laimės jai trūksta truputį didesnės krūtinės. 

Niekieno nepastebėta ji pakyla liftu į ketvirtą aukštą ir tuoj 
paėjusi koridoriumi suranda 426-0 kambario duris. Iš rankinės 
išsitraukia paruoštą aplanką ir prispaudusi jį prie krūtinės pasi- 
beldžia. Paprastai ir nesmarkiai. Truputį palaukia. Paskui darsyk 
pasibeldžia. Vos vos stipriau ir kiečiau. Iš vidaus pasigirsta neaiškus 
šūktelėjimas ir durys truputį prasiveria. Vyriškis iškiša galvą. Jam 
apie keturiasdešimt. Jūros mėlynumo marškiniais ir flanelinėmis 
kelnėmis. Toks įspūdis, kad verslininkas būtų nusivilkęs kostiumo 
švarką ir nusirišęs kaklaraištį. Nepatenkintomis paraudusiomis 
akimis. Tikriausiai neišsimiegojęs. Išvydus kostiumėlį vilkinčią 
Aomamę veide šmėstelėjo nuostaba. Turbūt tikėjosi kambarinės, 
kuri papildytų kambario šaldytuvą. 

— Labai atsiprašau, kad sutrukdžiau jums ilsėtis. Aš Ito, iš vieš- 
bučio administracijos; buvo gedimų oro kondicionavimo sistemoje, 
todėl atėjau patikrinti. Ar galėčiau penkioms minutėms jus sutruk- 
dyti ir užeiti? - dailiai šypsodamasi dalykiškai išbėrė Aomamė. 

Vyras nepatenkintas prisimerkė. 

- Aš dabar užsiėmęs skubiu reikalu. Už geros valandos išeisiu iš 
kambario - ar negalėtumėte iki to laiko palaukti? Be to, šiuo metu 
jokių problemų dėl oro kondicionavimo kambaryje nėra. 

— Labai apgailestauju, bet tai skubus avarinis patikrinimas dėl 
trumpojo jungimo - norėtume kuo greičiau sutvarkyti. Dabar 
einu per kiekvieną kambarį. Jei pakentėtumėte, neužtrukčiau nė 
penkių minučių. 

- Ką padarysi, - tarė vyras ir caktelėjo liežuviu. - Šiaip specialiai 
atėjau į viešbutį, kad galėčiau netrukdomas padirbti. 

Jis ranka parodė į dokumentus ant stalo. Ten buvo prikrauta iš 
kompiuterio išspausdintų smulkių grafikų ir lentelių. Tikriausiai 
ruošia medžiagą, reikalingą šio vakaro posėdžiui. Guli skaičiavimo 
mašinėlė, ant popieriaus užrašams primarginta daug skaičių. 

Aomamė žinojo, kad šis vyras dirba su nafta susijusiame versle. 
Jis - investicijų į Artimųjų Rytų įrenginius specialistas. Kiek jai 
žinoma, šioje srityje jis buvo kompetentingas. Tai matyti iš jo 
laikysenos. Išsiauklėjęs, gauna didelį atlyginimą, vairuoja naują 
jaguarą. Paauglystėje buvo lepinamas, studijavo užsienyje, gerai 
kalba angliškai ir prancūziškai, visose srityse trykšta pasitikėjimu 
savimi. Jis - vienas iš tų, kurie nepakenčia ko nors prašomi - ne- 
svarbu ko. Kritikos irgi nepakelia. Ypač moterų. Kita vertus, pats nė 
nemirktelėjęs gali iš kitų reikalauti. Ir visiškai nesigraužia, kad golfo 
lazda mušdamas žmoną sulaužė jai kelis šonkaulius. Jam atrodo, 
kad jis yra pasaulio centras. Jis mano, kad be jo pasaulis nustotų 
sukęsis. Supyksta, jei kas nors trukdo ar prieštarauja jo veiksmams. 
Tiesiog pasiunta. Taip, kad išlekia visi saugikliai. 

- Atsiprašysiu, - dalykiškai nusišypsodama pratarė Aomamė. 
Tada, kad jam nebūtų kur trauktis, įkėlė vieną koją į kambarį ir iš 
nugaros paskui save uždarė duris, paskui atsivertė aplanką ir tuši- 
nuku jame kažką užrašė. - Jūsų vardas Mijama, tiesa? - paklausė 
ji. Veidą daug kartų matė nuotraukoje ir prisimena, bet ne pro šalį 
įsitikinti, kad nesuklydo. Paskui kelio atgal nebebus. 

- Taip, Mijama, - nerūpestingai atsakė vyras. Paskui beviltiš- 
kai atsiduso. Neva supratau, daryk, ką nori. Tada vienoje rankoje 
laikydamas tušinuką palinko virš stalo ir vėl ėmė skaityti doku- 
mentus. Ant paklotos lovos padrikai gulėjo kostiumo švarkas ir 
dryžuotas kaklaraištis. Abu iš pažiūros brangūs. Aomamė tiesiu 
taikymu nuėjo prie spintos - iš anksto buvo susižinojusi, kad ten 

yra oro kondicionieriaus valdymo pultas. Spintoje kabėjo minkšto 
audinio paltas ir tamsiai pilkas kašmyro šalikas. Iš daiktų buvo tik 
odinis portfelis dokumentams. Nei rūbų persirengti, nei higienos 
priemonių. Tikriausiai neketino čia nakvoti. Ant stalo - viešbučio 
kavinukas. Aomamė pusę minutės apsimetė tikrinanti valdymo 
pultą, tada kreipėsi į Mijamą: 

- Pone Mijama, dėkoju už kantrumą. Jūsų kambario įrenginyje 
gedimų nėra. 

— Juk aš iš pat pradžių sakiau, kad mano oro kondicionierius 
veikia gerai, - arogantiškai pasakė Mijama net neatsisukdamas. 

— O, pone Mijama, - nedrąsiai pratarė Aomamė, - atsiprašau, 
bet jūs kažkuo išsitepęs sprandą. 

- Sprandą? - paklausė Mijama ir palietė ranka už kaklo. Truputį 
patrynęs, įtariai įsistebeilijo į plaštaką - regis, nieko nėra. 

— Ar galiu iš arčiau pažiūrėti? - paklausė Aomamė artindamasi 
prie stalo. 

- Prašom, žiūrėk, - tarė Mijama nieko nesuprasdamas. - Kas 
ten per daiktas? 

- Primena dažus. Šviesiai žalios spalvos. 

- Dažus* 

- Nelabai žinau. Spalva atrodo kaip dažų. Nesupyksite, jei pri- 
siliesiu - gal pavyks nuvalyti. 

- Aha, - tarė Mijama ir palenkė galvą priekin atsukdamas spran- 
dą Aomamei. Turbūt neseniai apsikirpęs, nes sprandas be plaukų. 
Aomamė įkvėpė, sulaikė kvapą ir susikaupusi skubiai atrado tą vie- 
tą. Tada lengvai pridėjo ten pirštą, tarsi pažymėdama. Užsimerkė ir 
įsitikino teisingai apčiuopusi. Taip, tikrai čia. Iš tiesų būtų norėjusi 
ramiau pasitikrinti, bet neturėjo tam laiko. Atliko geriausia, ką 
galėjo tokiomis aplinkybėmis. 

— Labai atsiprašau, ar negalėtumėte kurį laiką taip nejudėti? Aš 
išsitrauksiu iš rankinės žibintuvėlį. Esant tokiam kambario apšvie- 
timui nelabai įžiūriu. 

- Ir kaip galima tokią vietą išsitepti dažais? - tarė Mijama. 

— Nežinau. Tuoj pažiūrėsiu. 

Aomamė, laikydama pirštą ant vieno vyro sprando taško, iš 
rankinės išsiėmė plastikinį dėklą, atidarė dangtelį ir ištraukė į 
ploną audinį suvyniotą daiktą. Kai viena ranka įgudusiai išvynio- 
jo medžiagą, pasirodė į mažą ylą panašus daiktas. Gal dešimties 
centimetrų ilgio. Rankena tvirta ir medinė. Bet tai ne yla. Tiesiog 
jis panašios formos. Skylių lentoje juo nepabadysi. Aomamė pati 
jį sugalvojo ir pasigamino. Jo galiukas smailas ir aštrus kaip adata. 
Jis įsmeigtas į kamščio gabalėlį, kad nenulūžtų. Specialiai apdirbtas 
vatos minkštumo kamštis. Ji atsargiai suėmė jį nagais ir numovusi 
įsikišo į kišenę. Tada apnuogintą smaigalį nutaikė į tg Mijamos 
kaklo vietą. „Na, nusiramink - dabar svarbiausia dalis“, - kalbėjo 
ji sau. Negalima nė dešimtosios milimetro paklaida. Jei bent kiek 
nepataikytų, visos pastangos negrįžtamai nueitų vėjais. Svarbiausia 
susikaupti. 

— Dar nebaigėte? Kiek galima čia terliotis? - nekantriai pratarė 
Mijama. 

- Atleiskite. Jau tuoj baigsiu, - atsakė Aomamė. 

„Nesirūpink - dar sekundėlė ir viskas baigsis, - mintyse krei- 
pėsi į vyrą. - Laukti liko visai nedaug. O paskui apie nieką nebe- 
reikės galvoti. Nei apie naftos distiliavimą, nei apie kuro rinkos 
svyravimus, nei apie ketvirčio ataskaitą investuotojams, nei apie 
skrydžio į Bahreiną rezervaciją, nei apie kyšius valdininkams ar 
dovaną meilužei - apie nieką daugiau. Turbūt nelengva buvo visa 
tai nuolat turėti galvoje? Todėl nepyk, bet reikia truputį pakentėti. 
Aš čia susikaupusi iš visos širdies dirbu, todėl malonėk netrukdyti. 
Prašau.“ 

Nustačiusi vietą ir apsisprendusi ji iškėlė dešinę ranką, sulaikė 
kvapą, akimirkai sustingo ir tiesiu taikymu nuleido delną žemyn. 
Į medinę rankeną. Ne per stipriai. Smogus per smarkiai adata nu- 
lūžtų odoje. O smaigalio palikti negalima. Delną reikia nuleisti len- 
gvai, tarsi glamonėtum, reikiamu kampu ir su reikiama jėga. Tiesiu 
taikymu, nesipriešinant gravitacijai. Tada plonas adatos smaigalys 
tarsi visai natūraliai įtraukiamas į tą vietą. Giliai, slidžiai ir mirtinai. 
Svarbiausia yra kampas ir jėga - tiksliau, jėgos nebuvimas. Jei tai 

perprasi, visa kita bus paprasta it smeigtuku perverti sojų varškę. 
Adatos smaigalys perveria raumenį, duria į ypatingą nervinį tašką, 
ir širdis nustoja plakusi tarsi užpūtus žvakę. Viskas baigiasi per 
vieną akimirką. Net per greitai. Tą atlikti galėjo tik viena Aomamė. 
Niekas kitas nesugebėjo apčiuopti šio subtilaus taško. O ji sugebėjo. 
Jos pirštai buvo apdovanoti tokiu ypatingu lytėjimu. 

Pasigirdo, kaip vyras gurkštelėjo oro. Visi kūno raumenys kaip- 
mat atsipalaidavo. Tai pajutusi Aomamė greitai ištraukė adatą. 
Nedelsdama užspaudė žaizdą vatos tamponu, kurį buvo pasiruošusi 
kišenėje. Kad sustabdytų kraują. Smaigalys labai plonas, o ir įdūrė 
vos daliai akimirkos. Jei ir išsisunkė kraujo, tai vos pastebimai. 
Bet dėl viso pikto reikia apsidrausti. Negalima palikti kraujo pėd- 
sakų. Vienas kraujo lašas gali kainuoti gyvybę. Atsargumas buvo 
Aomamės stiprybė. 

Sustingusį Mijamos kūną palengva apleido jėgos. Tarsi oras iš 
kiauro kamuolio. Tebespausdama smilių vyrui prie sprando Aoma- 
mė sukniubdė jo kūną ant stalo. Veidas šonu atsigulė ant popierių. 
Pramerktose akyse sustingo nuostaba. Tarsi prieš pat mirtį būtų 
išvydęs kažką nepaaiškinamo. Jose nėra išgąsčio. Nei kančios. 
Tiesiog grynas nustebimas. Kad jo kūną ištiko kažkas neįprasto. 
Tačiau kas, nesuvokė. Nesuprato, nei ar tai skausmas, ar niežulys, 
ar malonumas, o gal koks nors apreiškimas. Iš visų įmanomų būdų 
numirti vargu ar yra lengvesnis už šį. 

Tau gal net per lengvas, pamanė Aomamė ir susiraukė. Pernelyg 
paprastas. Greičiausiai man reikėjo 5 numerio metaline riedmuša 
tau sulaužyti dvidešimt tris šonkaulius, iškankinti ir tik paskui iš 
pasigailėjimo nudėti. Nes esi tik tokios apgailėtinos mirties vertas 
žiurkpalaikis. Juk pats taip pasielgei su savo žmona. Tik aš, deja, 
neturiu tokios pasirinkimo laisvės. Man pavesta greitai ir nepas- 
tebimai, bet užtikrintai pasiųsti šitą vyrą anapilin. Ir aš tai dabar 
įvykdžiau. Šis vyras dar ką tik buvo gyvut gyvutėlis. O dabar jau 
miręs. Jis nė pats nepastebėjo, kaip peržengė slenkstį tarp gyvybės 
ir mirties. 

Aomamė uoliai penkias minutes laikė tamponą prie žaizdos. 
Kantriai ir ne per stipriai, kad neliktų piršto žymės. Visą tą laiką 

neatitraukė akių nuo laikrodžio, kurį segėjo ant riešo, sekundinės 
rodyklės. Ilgos penkios minutės. Atrodė, jos tęsiasi amžinybę. Jei 
kaip tik šią akimirką kas nors įžengęs pro duris į kambarį išvystų 
ją, vienoje rankoje laikančią smulkų įrankį, o kita spaudžiančią 
vyrui sprandą, viskas būtų baigta. Neišsisuktų. Gal ateis kambarinė 
paimti kavinuko. Gal kaip tik dabar pasibels į duris. Tačiau šitų 
svarbių penkių minučių nevalia sutrumpinti. Kad nusiramin- 
tų, ji ramiai ir giliai kvėpuoja. Negalima supanikuoti. Negalima 
prarasti sveiko proto. Reikia būti šaltakraujiškai Aomamei, kaip 
visuomet. 

Girdėti širdies plakimas. Pulso ritmu jos galvoje aidi Janačeko 
simfonijetės uvertiūros fanfaros. Minkštas vėjas be garso skrieja 
žaliomis Bohemijos pievomis. Ji žino, kad yra suskilusi į dvi. Viena 
jos pusė kuo šaltakraujiškiausiai spaudžia mirusiajam sprandą. Bet 
kita pusė siaubingai bijo. Trokšta viską mesti ir tuojau pat dingti iš 
šito kambario. Aš čia esu ir tuo pat metu manęs čia nėra. Aš vienu 
metu esu dviejose vietose. Tai prieštarauja Einšteino teorijai, bet 
ką padarysi. Tai žmogžudžio dzen. 

Pagaliau penkios minutės praeina. Tačiau Aomamė dėl šventos 
ramybės palaukia dar minutę. „Palauk dar vieną minutėlę. Kad ir 
koks skubus darbas būtų, dėl viso pikto reikia apsidrausti.“ Sustin- 
gusi ji iškenčia ir tą, atrodo, niekada nesibaigsiančią minutę. Tada 
iš lėto atitraukia pirštą ir su žibintuvėliu apžiūri žaizdą. Nėra net 
uodo įkandimo žymės. 

Plona adata įdūrus į tą ypatingąjį nervą, mirtis atrodo esanti 
natūrali. Paprastam gydytojui tai neabejotinai atrodo kaip širdies 
smūgis. Vyras dirbo palinkęs virš stalo, kai jį netikėtai ištiko širdies 
smūgis ir jis nebeatsigavo. Nesimato nieko neįprasta. Nėra reikalo 
daryti skrodimo. 

Šis žmogus daug sugebėjo, bet persidirbo. Nors gaudavo dideles 
pajamas, miręs nebegalės jomis pasinaudoti. Dėvėjo „Armani“ 
kostiumą, vairavo jaguarą, o vis dėlto prilygsta tik skruzdėlei. 
Dirba, dirba ir beprasmiškai miršta. Anksčiau ar vėliau niekas 
nebeprisimins jį egzistavus šiame pasaulyje. Gal žmonės padejuos, 
kad dar buvo per jaunas mirti. Gal nedejuos. 


57 


Aomamė iš kišenės išsitraukė kamštį ir užmovė ant smaigalio. 
Smulkųjį įrankį vėl įvyniojo į ploną audeklą, įmovė į dėklą ir nu- 
kišo rankinės dugnan. Iš vonios atsinešė rankšluostėlį ir švariai 
nuvalė kambaryje paliktus pirštų atspaudus. Jos atspaudų buvo 
tik ant oro kondicionieriaus valdymo pulto. Prie nieko daugiau ji 
nesilietė. Paskui pakabino rankšluostėlį atgal į vietą. Kavinuką ir 
puodelį padėjo ant vežimėlio ir išvežė į koridorių. Šitaip kavinuko 
atėjusi kambarinė nesibels į duris ir ne taip greitai aptiks lavoną. 
Jei viskas bus gerai, valytoja lavoną suras tik kitą dieną, praėjus 
laikui išsiregistruoti. 

Kai jis šįvakar nepasirodys susirinkime, kolegos greičiausiai 
skambins į šį kambarį. Bet niekas nekels ragelio. Gal žmonėms 
pasirodys įtartina ir jie paprašys administratoriaus atidaryti duris. 
Nors gal ir neprašys. Bus kaip bus. 

Aomamė atsistojo vonioje priešais veidrodį ir pasitikrino, ar jos 
rūbai nesujaukti. Užsisegė viršutinę palaidinės sagą. Apsiėjo be 
šmėžavimo tarpu tarp krūtų. Kaip sau nori, bet tas žiurkpalaikis 
net akies krašteliu nežvilgtelėjo į mano pusę. Ir ką jis, po galais, 
galvoja apie kitus. Ji šiek tiek susiraukė. Tada susitvarkė plaukus, 
pirštais pamasažavusi veidą sušildė raumenis ir simpatiškai nusi- 
šypsojo priešais veidrodį. Pabandė parodyti ir ką tik odontologo 
išbalintus dantis. Taigi, dabar aš išeisiu iš mirusiojo kambario ir 
grįšiu į tikrą pasaulį. Reikia prisiderinti prie jo oro slėgio. Aš jau 
nebe šaltakraujė žmogžudė. Aš smagi kompetentinga vadybininkė 
griežtu kostiumėliu. 

Truputį pravėrusi duris Aomamė apsižvalgė ir įsitikinusi, kad 
koridoriuje nieko nėra, išsmuko iš kambario. Aplenkusi liftą nu- 
sileido laiptais žemyn. Eidama vestibiuliu irgi neatkreipė niekieno 
dėmesio. Ji žingsniavo sparčiai, ištiesusi pečius, žiūrėdama į priekį. 
Bet ne taip greitai, kad kam nors užkliūtų už akių. Ji profesionalė. 
Ir ne šiaip profesionalė, o beveik tobula. Ji pamano, kad jei turėtų 
bent truputį didesnę krūtinę, gal net būtų nepriekaištingai tobula 
profesionalė. Darsyk lengvai susiraukia. Bet nieko nepadarysi. 
Reikia suktis su tuo, ką turi. 

4 skyrius 


Tengo 


Jei tu taip nori 


Tengo pažadino telefono skambutis. Tamsoje šviečianti laikrodžio 
rodyklė rodė pirmą valandą. Savaime suprantama, aplinkui tvyrojo 
tamsa. Iš pat pradžių suprato, kad skambina Komacu. Kitų pirmą 
valandą nakties galinčių paskambinti pažįstamų Tengo neturėjo. 
Ir niekas kitas neskambina taip įkyriai, neatlyždamas, kol tu pakeli 
ragelį. Komacu neturi laiko nuovokos. Jei kas nors šauna į galvą, 
tą pat akimirką ir skambina. Nė nesusimąsto, kiek yra valandų. 
Tai gali būti vidurnaktis, ankstyvas rytas, pirmoji vestuvių naktis, 
mirties patalas - tokia proziška mintis, kad galbūt jo skambutis 
tau sukelia nepatogumų, Komacu kiaušinio formos galvoje niekaip 
nekyla. 

O gal jis su bet kuo taip nesielgia? Juk Komacu dirba įmonėje 
ir gauna atlyginimą. Negali su bet kuo elgtis kaip panorėjęs. Taip 
elgiasi tik su Tengo. Tengo jam yra tarsi savo paties tęsinys. It 
galūnė. Nėra skirtumo tarp savo ir svetimo. Todėl jis įsitikinęs, 
kad jei pats yra atsikėlęs, vadinasi, ir Tengo nemiega. Jei nėra 
nenumatytų reikalų, Tengo gulasi dešimtą ir keliasi šeštą valandą. 
Gyvena labai taisyklingai. Miega kietai. Tačiau jei kažkas netikėtai 

pažadina, paskui nebegali užmigti. Tam jis jautrus. Jis ne kartą tai 
sakė Komacu. Aiškiai prašė, kad liautųsi skambinęs jam vidury 
nakties. Tarsi valstietis, prašantis dievų nesiųsti skėrių būrio ant jo 
nenuimto lauko. Komacu užtikrino naktim daugiau neskambinsiąs. 
Tačiau šis pažadas neįleidžia šaknų giliau į jo sąmonę ir pirmo 
lietaus yra švariai nuplaunamas. 

Tengo atsikėlė ir atsitrenkdamas į daiktus šiaip ne taip priėjo prie 
virtuvėje esančio telefono. Visą tą laiką telefonas nesivaržydamas 
skambėjo. 

- Kalbėjau su Fukaeri, - pasakė Komacu. Kaip visada be jokio 
pasisveikinimo. Be įžangos. Nei „Ar miegojai?“, nei „Atleisk, kad 
taip vėlai trukdau“. Kam tai? Iškart prie reikalo. 

Tengo tylėjo susiraukęs tamsoje. Kai vidury nakties esi pažadi- 
namas purtymo, galva dar kurį laiką nedirba. 

- Ei, ar girdi? 

- Girdžiu. 

- Kol kas pašnekėjau su ja telefonu. Na, tiksliau, kalbėjau aš 
vienas, o ji tik klausėsi, tad tai nebuvo žmonėms įprastas pokalbis. 
Šnekia jos nė iš tolo nepavadinsi. Ir kalba kažkaip nenormaliai. 
Bet išgirdęs suprasi. Tai va, bendrais bruožais papasakojau jai savo 
planą. Maždaug: „Ką manai, jei kitas žmogus perrašytų Oro lėliukę 
ir jau patobulintą darbą pateiktume konkursui?“ Žinai, telefonu aš 
irgi nenorėjau smulkintis. Tiesiog pasiteiravau, ar tai ją domintų, 
ar ne, o kitką aptartume susitikę. Stengiausi visko tiesiogiai nedės- 
tyti. Žinai, esmė esme, bet jei viską iškločiau atvirai, aš irgi imčiau 
nekaip atrodyti. 

— Irė 

— Jokio atsako. 

- Jokio atsako? 

Komacu efektingai nutilo. Įsikando cigaretę ir prisidegė degtu- 
kais. Iš garso ragelyje Tengo kuo aiškiausiai įsivaizdavo tai prieš 
akis. Žiebtuvėliu jis nesinaudoja. 

- Fukaeri pasakė, kad iš pradžių nori susitikti su tavimi, - tarė 
Komacu išpūsdamas dūmus. - Nepasakė, ar tai ją domina, ar ne. 
Nei ar galime taip elgtis, nei ar ji tam prieštarauja. Vienaip ar ki- 

taip, regis, jai svarbiausia susitikti su tavim akis į akį ir pasišnekėti. 
Paskui ji ir atsakys, ką daryti. Visai atsakinga, ar ne? 

— Ir? 

- Ar rytoj vakare tu laisvas? 

Pamokos prasideda anksti ryte ir baigiasi ketvirtą popiet. Laimei 
ar nelaimei, vėliau nieko nėra suplanavęs. 

- Laisvas, - atsakė Tengo. 

- Nueik šeštą valandą vakaro į Šindžiuku „Nakamura-ya“ res- 
toraną. Aš savo vardu užsakysiu ramesnį stalelį kur nors atokiau. 
Gali valgyti ir gerti ką nori mano įmonės sąskaita. Ir dviese apie 
viską pasišnekėkit. 

— Ojūs neateisite? 

- Tokia Fukaeri iškelta sąlyga - ji nori pasišnekėti tik su tavimi. 
Dabar ji nemato reikalo susitikti su manimi. 

Tengo tylėjo. 

- Kitaip tariant, - linksmai tarė Komacu, - pasistenk. Tu, nors 
ir didelis, bet žmonėms sudarai malonų įspūdį. Juo labiau dirbi 
korepetitoriumi, tad turėtum rasti bendrą kalbą su anksčiau laiko 
subrendusia moksleive. Tu tinkamesnis už mane. Tereikia linksmai 
viską išdėstyti ir pelnyti jos pasitikėjimą. Laukiu gerų žinių. 

- Palaukite, bet juk čia jūsų sumanymas. Dar net aš nesutikau 
dalyvauti. Kaip jau sakiau, tai labai pavojingas planas ir, mano 
manymu, viskas taip paprastai nesiklostys. Yra grėsmė, kad viskas 
išlįs į viešumą. Aš dar pats nesu apsisprendęs - priimti siūlymą ar 
atmesti, tai kaip aš galiu įtikinėti nepažįstamą merginą? 

Komacu kurį laiką tylėjo. Paskui tarė: 

- Klausyk, Tengo, sumanymas jau pajudėjo iš vietos. Traukinio 
dabar jau nebesustabdysi. Aš jau apsisprendžiau. Tu jau irgi esi 
beveik apsisprendęs. Mes su tavimi juk kraujo broliai? 

Tengo papurtė galvą. Kraujo broliai? Gražu. Ir nuo kada, po 
galais, mes taip suartėjome? 

- Bet juk jūs sakėte, kad galiu ramiai viską apgalvoti. 

- Tai buvo prieš penkias dienas. Ir kaip tau per jas ramiai gal- 
vojosi? 

Tengo neteko žodžių. 

— Dar nenusprendžiau, - nuoširdžiai atsakė. 

— Na, šiaip ar taip, gali gi susitikti su ta Fukaeri. Ir paskui įver- 
tinti. 

Tengo pirštų galais smarkiai suspaudė smilkinius. Galva dar 
neverda. 

- Gerai. Vienaip ar kitaip, susitiksiu su ta Fukaeri. Rytoj šeštą 
valandą Šindžiuku „Nakamura-ya“ restorane. Pats jai smulkiau 
viską paaiškinsiu. Bet daugiau nieko nepažadu. Paaiškinti galiu, 
bet įtikinėti nelabai sugebėsiu. 

- Gana bus ir tiek. Be abejo. 

- O kąji apie mane apskritai žino? 

- Bendrais bruožais jai papasakojau. Dvidešimt devynerių ar 
trisdešimties, nevedęs, dėsto matematiką Jojogi parengiamojo- 
je mokykloje. Didelis, bet nėra blogas žmogus. Jaunų mergaičių 
negrobia ir nevalgo. Gyvena kukliai, švelnių akių. Dar jam labai 
patinka tavo darbas. Maždaug tiek. 

Tengo atsiduso. Kad ir ką galvotų, srovė plukdė tikrovę tolyn, 
kažkur jam pro šalį. 

- Komacu, gal jau galiu grįžti į lovą? Jau tuoj pusė dviejų ir aš 
norėčiau nors kiek pamiegoti iki prašvintant. Rytoj nuo ryto turiu 
tris pamokas. 

- Prašau. Labanaktis, - pasakė Komacu. - Saldžių sapnų, - ir 
padėjo ragelį. 

Tengo dar kurį laiką žvelgė į ragelį savo rankoje, paskui padėjo jį 
į vietą. Jei tik pavyktų, norėtų iškart užmigti. Jei įmanoma, norėtų 
regėti saldžius sapnus. Bet žinojo, kad per prievartą pažadintas 
tokiu metu ir po sudėtingo pokalbio taip lengvai neužmigs. Šiaip 
galėtų išgerti ko nors stipresnio, kad užmigtų. Bet nieko stipresnio 
nesinorėjo. Galiausiai išgėrė stiklinę vandens iš čiaupo, grįžo į 
lovą ir užsidegęs šviesą pradėjo skaityti knygą. Ketino skaityti ligi 
prašvis, bet miegas suėmė anksčiau. 


Pasibaigus pamokoms sėdo į traukinį, važiuojantį į Šindžiuku. 


„Kinokuni-ya“ knygyne nusipirko kelias knygas ir nuėjo į sutartą 
restoraną. Prie įėjimo pasakė Komacu vardą ir buvo palydėtas prie 

ramaus stalelio restorano gilumoje. Fukaeri dar nebuvo. Padavė- 
jui pasakė, kad laukia draugės. Jam pasiteiravus, ar, kol laukia, 
nenorėtų ko nors išgerti, atsakė, kad nenori. Padavėjas padėjo ant 
stalo vandens ir meniu ir nuėjo. Tengo atsivertė ką tik nusipirktą 
knygą ir pradėjo skaityti. Knyga apie magiją. Tyrinėja užkeikimų 
funkciją Japonijos visuomenėje. Senovės bendruomenėse užkei- 
kimai atliko labai svarbų vaidmenį. Jų paskirtis buvo papildyti ir 
užlyginti socialinės sistemos spragas bei prieštaravimus. Kokie 
smagūs buvo laikai. 

Po šešių penkiolika Fukaeri dar nebuvo. Tengo pernelyg ne- 
sirūpindamas toliau skaitė knygą. Nė kiek nenustebo, kad ji vė- 
luoja. Šiaip ar taip, pokalbis turėjo būti absurdiškas. O kai viskas 
pakrypsta absurdiška linkme, niekam nevalia teisti. Nenustebtų, 
net jei ji būtų apsigalvojusi ir visai nepasirodytų. Tengo už tai net 
padėkotų. Taip paprasčiau - galėtų Komacu tiesiog pranešti, kad 
laukė daugiau nei valandą, bet toji Fukaeri taip ir neatėjo. Ir ne 
Tengo reikalas, ką toliau daryti. Galėtų vienas pavalgyti ir grįžti 
namo. O pareigą Komacu būtų atlikęs. 

Fukaeri pasirodė dvidešimt dvi po šešių. Padavėjo palydėta 
prie stalelio ji atsisėdo priešais Tengo. Ant stalo susidėjo smulkias 
rankutes ir nenusirengusi palto įsistebeilijo į jį. Nei „Atsiprašau, 
kad pavėlavau“, nei „Atleiskite, kad priverčiau laukti". Nei „Sveiki“ 
ar „Laba diena“. Tiesiog sučiaupusi lūpas tiesiai žiūrėjo Tengo į 
veidą. Tarsi iš toli žvelgtų į neregėtą peizažą. „Kam tai?“ - pamanė 
Tengo. 

Fukaeri buvo neaukšta, smulkaus sudėjimo, dar gražesnė nei 
nuotraukose. Jos veide labiausiai dėmesį traukė akys. Įspūdingos, 
gilios akys. Žvelgiant į tas smalos juodumo drėgnas akis Tengo 
apėmė nerimas. Ji beveik nemirksėjo. Atrodė, kad net nekvėpuoja. 
Plaukai buvo tiesutėliai, tarsi kas nors būtų juos po vieną nupiešęs, 
antakių forma derėjo prie šukuosenos. Kaip ir daugelio gražių 
paauglių veidams, jo išraiškai trūko gyvenimo prieskonio. Ir dar 
buvo juntama kaži kokia disharmonija. Gal dėl to, kad akys, nors 
ir gilios, bet šiek tiek skyrėsi viena nuo kitos. Žiūrint į jas tampa 
nejauku. Negali nuspėti, ką ji galvoja. Tuo požiūriu ji nebuvo iš tų 

gražuolių, kurios tampa fotomodeliais ar scenos žvaigždutėmis. 
Bet ji kažkuo provokavo ir viliojo. 

Tengo užvertė knygą, padėjo ją ant stalo krašto, ištiesė nugarą ir 
atsigėrė vandens. Komacu tiesa. Jei tokia mergina laimėtų literatū- 
rinę premiją, žurnalistai neatstotų. Tikrai kiltų šioks toks sąmyšis. 
Ar taip pasielgusiems jiems pavyktų išsisukti lyg niekur nieko? 

Atėjo padavėjas ir priešais ją padėjo meniu ir stiklinę vandens. 
Net ir tada Fukaeri nesujudėjo. Tarsi nepastebėjusi meniu toliau 
spoksojo į Tengo. Neturėdamas, kur dėtis, Tengo ištarė: „Labas.“ 
Greta jos jautėsi dar didesnis. 

Nieko neatsakiusi į pasisveikinimą, Fukaeri nesiliovė žiūrėjusi 
Tengo į veidą. 

— Aš žinau tave, - pagaliau tyliai pratarė Fukaeri. 

- Pažįsti mane? - paklausė Tengo. 

- Dėstai matematiką. 

Tengo linktelėjo: 

- Tikrai taip. 

- Du kartus klausiausi. 

- Mano pamokų? 

— Aha. 

Jos kalbėsena buvo daug kuo ypatinga. Sakiniai be aplinkybių, 
visai nėra intonacijos, ribotas (bent jau sudarantis riboto įspūdį) 
žodynas. Kaip Komacu ir sakė, tikrai neįprasta. 

— Kitaip tariant, lankai mano mokyklą? 

Fukaeri papurtė galvą. 

— Tiesiog buvau paklausyti. 

- Be pažymėjimo negalėjai patekti į klasę. 

Fukaeri tiesiog truktelėjo pečiais. Neva - suaugęs vyras, o už- 
davinėja kvailus klausimus. 

- Ir kaip tau mano pamokos? - pasiteiravo Tengo. Vėl beprasmis 
klausimas. 

Fukaeri nenuleisdama akių gurkštelėjo vandens. Nieko neatsakė. 
Tengo spėjo, kad, jei buvo du kartus, vadinasi, pirmąkart nesusidarė 
labai blogo įspūdžio. Jei pamoka būtų nesudominusi, būtų metusi 
po pirmo karto. 

- Tu abiturientė, ar ne? - paklausė Tengo. 

- Mhm. 

- Laikysi stojamuosius? 

Ji papurtė galvą. 

Tengo nesuprato, ar tai reiškė „nenoriu kalbėti apie jokius stoja- 
muosius“, ar „nelaikysiu jokių stojamųjų“. Prisiminė, kad telefonu 
Komacu sakė ją esant itin nekalbią. 

Priėjo padavėjas ir paklausė, ką jie užsisakys. Fukaeri dar nebuvo 
nusivilkusi palto. Ji užsisakė salotų su bandele. „Tik tiek, - pasakė 
ir atidavė padavėjui meniu. Paskui staiga sumojusi pridūrė: - Ir 
baltojo vyno.“ 

Jaunas padavėjas jau norėjo jos klausti, kiek jai metų, bet neat- 
laikęs Fukaeri žvilgsnio paraudo ir nurijo žodžius. „Kam tai?“ - vėl 
pagalvojo Tengo. Jis užsisakė linguine makaronų su jūrų gėrybėmis. 
Ir taip pat paėmė taurę baltojo vyno. 

- Esi mokytojas ir rašai romanus, - pasakė Fukaeri. Nori 
nenori tai buvo panašu į jam užduodamą klausimą. Klausti be klau- 
siamosios intonacijos, regis, buvo vienas iš jos kalbos ypatumų. 

- Šiuo metu taip, - atsakė Tengo. 

— O neatrodai. 

- Tikriausiai, - tarė Tengo. Norėjo nusišypsoti, bet dorai nepa- 
vyko. - Nors turiu pedagogo išsilavinimą ir dėstau parengiamojoje 
mokykloje, nesu tikras mokytojas, taip pat dar nesu ir rašytojas, 
nes, nors ir rašau romanus, nė vienas nebuvo išleistas. 

— Esi niekas. 

Tengo linktelėjo. 

- Tikrai taip. Šiuo metu esu niekas. 

— Patinka matematika. 

Po jos žodžių Tengo mintyse padėjo klaustuką ir vėl atsakė: 

- Patinka. Nuo seno patiko ir dabar tebepatinka. 

- Kuo. 

- Kuo man patinka matematika? - papildė klausimą Tengo. - 
Taigi, galvojant apie matematiką, mane apima nenusakoma ramy- 
bė. Tarsi visi dalykai susidėliotų į savo vietas. 

- Įdomu buvo klausyti apie integralus. 


65 


- Per mano pamoką? 

Fukaeri linktelėjo. 

- O tau patinka matematika? 

Fukaeri nesmarkiai papurtė galvą. Matematika jai nepatinka. 

— Bet apie integralus buvo įdomu klausyti? - pasiteiravo Tengo. 

Fukaeri vėl truktelėjo pečiais. 

- Apie integralus kalbėjai labai rūpestingai. 

- Sakai, - tarė Tengo. Pirmą kartą tai išgirdo. 

- Tarsi kalbėtum apie brangų žmogų, - pasakė ji. 

- Apie skaičių progresijas kalbu dar aistringiau, - tarė Tengo. - Iš 
viso vyresnių klasių matematikos vadovėlio man labiausiai patinka 
progresijos. 

- Mėgsti progresijas, - vėl be klausiamosios intonacijos 
tarė Fukaeri. 

- Man jos kaip Bacho „Gerai temperuotas klavyras“. Niekada 
neatsibosta. Kaskart atrandu kažką naujo. 

- Žinau „Gerai temperuotą klavyrą. 

- Patinka Bachas? 

Fukaeri linktelėjo. 

- Mokytojas visada klausosi. 

- Mokytojas? - sukluso Tengo. - Tavo mokyklos mokytojas? 

Fukaeri nieko neatsakė. Pažiūrėjo į Tengo taip, tarsi leistų su- 
prasti, kad apie tai kalbėti dar per anksti. 

Tada, lyg staiga susivokusi, ji nusivilko paltą. It iš kiauto besi- 
neriantis vabzdys ji nerangiai muistydamasi iš jo ištrūko ir net 
neperlenkusi nudrėbė ant gretimos kėdės. Po paltu vilkėjo ploną 
šviesiai žalią megztinį apvaliu kaklu ir baltus džinsus. Jokių papuo- 
šalų. Nepasidažiusi. Ir vis viena išsiskyrė iš minios. Liauna, iš viso 
kūno nenorom labiausiai akį traukė krūtinė. Labai gražios formos. 
Tengo reikėjo valdytis, kad į ją nežiūrėtų. Bet taip begalvojant akys 
nepastebimai ten nukeliaudavo. Taip, kaip žvilgsnį pritraukia nu- 
piešto sūkurio centras. 

Atnešė baltojo vyno. Fukaeri gurkštelėjo. Paskui, tarsi giliai 
susimąsčiusi, padėjo taurę ant stalo neatitraukdama nuo jos akių. 
Tengo tik suvilgė lūpas. Dar laukia svarbus pokalbis. 

Fukaeri palietė savo tiesutėlius plaukus ir perbraukė juos pirštais. 
Nuostabus judesys. Nuostabūs pirštai. Atrodė, kad kiekvienas jų 
atskirai mąsto ir turi savo nuomonę. Visa tai net dvelkė kažkokia 
magija. 

— Klausei, kuo man patinka matematika? - pakartojo sau Tengo, 
kad nukreiptų dėmesį nuo jos pirštų ir krūtinės. 

— Matematika - kaip vandens srovė, - pasakė Tengo. - Žinoma, 
yra aibė sudėtingų formulių, bet pamatinės teorijos labai paprastos. 
Lygiai kaip vanduo teka iš aukštesnės vietos į žemesnę trumpiausiu 
atstumu, taip ir skaičių tėkmė yra vienui viena. Jei įsižiūrėsi, tas 
takas pats išryškės. Tau tereikia įsižiūrėti. Daugiau nieko. Susikau- 
pus ir įtempus akis - tada viskas savaime paaiškėja. Niekas daugiau 
šiame plačiame pasaulyje nesielgia su manimi taip maloniai kaip 
matematika. 

Fukaeri kuriam laikui apie tai susimąstė. 

- Kodėl rašai romanus, - paklausė ji be intonacijos. 

Tengo jos klausimą išplėtojo į ilgesnę mintį: 

- Jei taip mėgaujuosi matematika, tai nėra reikalo vargintis ir 
rašyti romanus. Galiu ir toliau tiesiog užsiimti matematika. Tą 
norėjai pasakyti? 

Fukaeri linktelėjo. 

- Taigi. Tikras gyvenimas skiriasi nuo matematikos. Jame da- 
lykai teka ne vien trumpiausiu atstumu. Man matematika, kaip 
čia pasakius, net pernelyg natūrali. Man ji - lyg gražus peizažas. Ji 
tiesiog egzistuoja. Jos niekaip nereikia keisti. Todėl užsiimdamas 
matematika imu jaustis lyg po truputį daryčiausi permatomas. 
Kartais to išsigąstu. 

Fukaeri veriamai žiūrėjo Tengo į akis. Lyg prisispaudusi prie 
lango stiklo žvelgtų į tuščius namus. 

Tengo tarė: 

— Rašydamas romanus aš žodžiais pakeičiu savo aplinką ir pa- 
darau ją sau priimtinesnę. Kitaip tariant, perkomponuoju. Ir šitaip 
pasitikrinu, kad aš neabejotinai šiame pasaulyje egzistuoju. Tai 
visiškai kitokia veikla, palyginti su matematikos pasauliu. 

- Pasitikrini kad egzistuoji, - tarė Fukaeri. 

- Nors nepasakyčiau, kad kol kas tai sklandžiai pavyktų, - pa- 
sakė Tengo. 

Neatrodė, kad Fukaeri būtų patenkinta Tengo paaiškinimu, bet 
daugiau nieko nebesakė. Tik prisidėjo vyno taurę prie lūpų. Tada 
be garso siurbtelėjo, tarsi gertų pro šiaudėelį. 

- Mano nuomone, tu irgi iš esmės darai tą patį. Perkomponuoji 
savo regėtą peizažą perteikdama jį savo žodžiais. Ir įsitikini savo 
egzistencija, - pasakė Tengo. 

Ranka, kurioje Fukaeri laikė vyno taurę, sustingo, ir ji šiek tiek 
susimąstė. Bet galiausiai savo nuomonės nepasakė. 

- Ir tas procesas paliko apčiuopiamą formą. Kūrinį, - pasakė 
Tengo. - Jei šitas kūrinys sužadins daugelio žmonių pritarimą ir 
prielankumą, jis taps objektyvią vertę turinčiu literatūros veikalu. 

Fukaeri kategoriškai papurtė galvą. 

- Forma man nerūpi. 

- Forma tau nerūpi? - pakartojo Tengo. 

- Forma neturi prasmės. 

- Kam tada rašei tą istoriją ir pateikei pradedančiųjų rašytojų 
konkursui? 

Fukaeri padėjo taurę ant stalo. 

- Aš to nedariau. 

Tengo paėmė stiklinę ir atsigėrė vandens, kad nusiramintų. 

- Kitaip tariant, tu neteikei paraiškos pradedančiųjų rašytojų 
konkursui? 

Fukaeri linktelėjo. 

- Darbo aš nesiunčiau. 

- Tuomet kas tavo parašytą darbą atsiuntė į leidyklą su paraiška 
konkursui? 

Fukaeri truktelėjo pečiais. Tada kokias penkiolika sekundžių 
patylėjo. Tada tarė: 

- Bet kas. 

- Bet kas, - pakartojo Tengo. Tada atkišęs lūpas lėtai iškvėpė orą. 
Gražu - viskas nevyksta taip sklandžiai. Kaip ir maniau. 


Tengo ligi šiol kelis kartus turėjo asmeninių santykių su mokinė- 
mis iš savo mokyklos. Tai yra joms baigus mokyklą ir įstojus į uni- 

versitetą. Jos paskambindavo norėdamos susitikti, jie susitikdavo, 
pasikalbėdavo, kur nors kartu nueidavo. Kuo Tengo jas traukė, jis 
pats nesupranta. Vienaip ar kitaip, jis buvo nevedęs, o jos nebebuvo 
jo mokinės. Nekilo dingsties atsisakyti nueiti į pasimatymą. 

Porą kartų šie pasimatymai peraugo į fizinį ryšį. Tačiau santy- 
kiai su jomis neužsitęsdavo ir kažkurią akimirką tiesiog savaime 
sunykdavo. Būdamas su jaunomis sveikomis merginomis, ką tik 
įstojusiomis į universitetą, Tengo niekaip nenuvydavo nerimo. Ne- 
jauku. Tarsi su nenustygstančiu vietoje katinėliu - iš pradžių šviežia 
ir įdomu, bet ilgainiui atsibosta. O merginos taip pat pamatydavo, 
kad šitas matematikos mokytojas, kai nestovi klasėje ant pakylos, 
yra visai kitoks žmogus nei tas, kuris aistringai pasakoja apie mate- 
matiką, ir šiek tiek nusivildavo. Tengo puikiai suprato tą jausmą. 

Nerimauti jis nustodavo tik būdamas vyresnės moters draugijo- 
je. Kai nereikėdavo būti lyderiu, jam nusirisdavo akmuo nuo pečių. 
O ir daugumai vyresnių moterų jis patiko. Todėl nuo tada, kai 
beveik prieš metus pradėjo susitikinėti su dešimt metų už save vy- 
resne meiluže, pasimatymų su jaunomis merginomis visai atsisakė. 
Vienas kartas per savaitę jo bute visiškai patenkino jo moters kūno 
troškimą (o gal poreikį). Likusį laiką jis tūnojo namie rašydamas 
romanus, skaitydamas knygas, klausydamasis muzikos ir kartais 
nueidavo paplaukioti į dengtą baseiną netoliese. Be kelių žodžių, 
kuriais persimesdavo su kolegomis mokykloje, beveik su niekuo 
nesišnekėdavo. Ir toks gyvenimas jam neatrodė nevisavertis. Jam 
tai buvo kone svajonių gyvenimas. 

Tačiau būdamas šalia septyniolikmetės Fukaeri Tengo pajuto 
nevaldomą virpulį krūtinėje. Tą patį, kurį pirmiausia pajuto pama- 
tęs jos nuotraukas, tik, matant ją gyvą, tas virpulys buvo gerokai 
stipresnis. Tai ne meilė ar kūniška aistra. Veikiausiai kažkas, pra- 
lindęs po siaurą plyšį, ketino užpildyti tuštumą jo viduje. Apėmė 
toks jausmas. Ir ne Fukaeri sukūrė tą tuštumą. Ji visą laiką jame 
buvo. Fukaeri tik įžiebė kitokią šviesą ir apšvietė ją iš naujo. 


- Tu nerašai romanų ir nesiuntei savo rankraščio pradedančiųjų 
rašytojų konkursui, - pasitikrindamas tarė Tengo. 

Fukaeri, neatitraukdama akių nuo jo veido, linktelėjo. Tada ne- 
smarkiai truktelėjo pečiais, tarsi saugodamasi krentančių lapų. 

— Rašytoja tapti neketini, - Tengo nustebo suvokęs, kad jis pats 
klausia be klausiamosios intonacijos. Tai tikriausiai užkrečiama. 

— Neketinu, - atsakė Fukaeri. 

Tuo metu atnešė valgius. Didelį salotų dubenį su bandele Fukaeri 
ir linguine makaronų su jūrų gėrybėmis Tengo. Fukaeri atidžiai, 
lyg gilindamasi į laikraščio antraštes, kelis kartus šakute pavartė 
salotų lapus. 

- Tačiau kažkas vis dėlto išsiuntė tavo parašytą Oro lėliukės 
rankraštį leidyklos konkursui. Aš jį perskaičiau, ir man jis krito 
į akis. 

- Oro lėliukė, - pasakė Fukaeri. Tada prisimerkė. 

- Oro lėliukė - tavo kūrinio pavadinimas, - pasakė Tengo. 

Fukaeri tiesiog sėdėjo prisimerkusi ir tylėjo. 

- Tu taip jo nepavadinai? - neramiai paklausė Tengo. 

Fukaeri linktelėjo galvą. 

Tengo truputį sumišo, bet nusprendė daugiau apie pavadinimą 
nebeklausinėti. Vienaip ar kitaip, reikia stumtis toliau. 

— Na, nesvarbu. Šiaip ar taip, neblogas pavadinimas. Nusako 
nuotaiką ir kartu patraukia žvilgsnį. Priverčia susimąstyti, kas tai. 
Kad ir kas jį būtų sugalvojęs, pavadinimas be trūkumų. Aš nelabai 
skiriu lėliukę nuo kokono, bet tai visai nesvarbu. Noriu pasakyti, 
kai perskaičiau šį kūrinį, jis mane labai patraukė. Aš jį nunešiau 
Komacu. Jam irgi patiko Oro lėliukė. Tik, jo manymu, norint rimtai 
pretenduoti į pradedančiojo rašytojo premiją, reikia pakoreguoti 
tekstą. Palyginti su stipriu pasakojimu, tekstas yra skystas. Ir jam 
atrodo, kad ne tu, o aš turėčiau jį perrašyti. Aš dėl to dar nesu 
apsisprendęs. Dar neatsakiau, darysiu tai ar ne. Nes nelabai žinau, 
ar taip elgtis būtų teisinga. 

Tengo sustojo ir laukė Fukaeri reakcijos. Jos nebuvo. 

- Dabar norėčiau sužinoti, ką tu manytum apie tai, jei aš perra- 
šyčiau tavo Oro lėliukę. Nes be tavo sutikimo ir bendradarbiavimo 
niekas nepajudės iš vietos, kad ir kaip aš apsispręsčiau. 

Suėmusi pirštais, Fukaeri įsidėjo į burną vyšninį pomidorą. 
Tengo pasmeigė šakute midiją ir suvalgė. 

- Gali, - tarstelėjo Fukaeri. Tada paėmė dar vieną pomidorą. — 
Gali perrašyti kaip nori. 

- O nenorėtum truputį ilgiau ramiai viską apmąstyti? Tai gana 
svarbu, - tarė Tengo. 

Fukaeri papurtė galvą. To nereikia. 

- Tai, kad aš tavo darbą perrašyčiau, reikštų, - pradėjo aiškinti 
Tengo, - kad aš atsargiai, nepakeisdamas pasakojimo, sustiprinčiau 
tekstą. Tikriausiai daug ką reikėtų pakeisti. Tačiau autorė bet kuriuo 
atveju liktum tu. Šitas kūrinys, be abejo, būtų parašytas septyniolik- 
metės merginos vardu Fukaeri. Šitai nepasikeistų. Jei kūrinys laimė- 
tų pradedančiųjų rašytojų konkursą, laureatė būtum tu. Tiktai tu. Jei 
būtų išleista knyga, autorė būtum tik tu. Mes būtume komanda. Tu, 
aš ir tas redaktorius Komacu - trise. Bet į viešumą patektų tik tavo 
vienos vardas. Aš ir Komacu patyliukais tūnotumėm pogrindyje. 
Tarsi scenos darbininkai per spektaklį. Supranti, ką sakau? 

Fukaeri šakute į burną įsidėjo saliero gabaliuką. Vos regimai 
linktelėjo. 

- Suprantu. 

— Oro lėliukė nuo pradžios iki galo yra tavo kūrinys. Jis gimė 
tau iš vidaus. Aš neketinu jo pasiglemžti. Aš daugių daugiausia 
tik padėčiau tau techniškai. Ir tau reikėtų nuo visų slėpti tai, kad 
aš čia prikišęs savo nagus. Kitaip tariant, mes susimokytume ir 
apgautume pasaulį. Kad ir kaip žiūrėtum, nebūtų paprasta visą 
laiką širdyje turėti paslaptį. 

- Jei taip sakai, - pratarė Fukaeri. 

Tengo padėjo midijos geldelę ant lėkštės atbrailos, tada pradėjo 
šliurpti makaronus, bet apsigalvojęs liovėsi. Fukaeri pasmeigė 
agurką ir atidžiai atsikando, tarsi ragaudama neregėtą dalyką. 

Laikydamas šakutę Tengo tarė: 

— Dar sykį klausiu, ar tu nieko prieš, jei aš perrašyčiau tavo 
parašytą pasakojimą? 

- Gali daryti ką nori, - suvalgiusi agurką pasakė Fukaeri. 

- Tau nesvarbu, kaip aš jį perrašysiu? 

— Nesvarbu. 

- Kodėl? Juk nieko apie mane nežinai. 

Fukaeri nieko nesakydama šiek tiek truktelėjo pečiais. 

Paskui abu kurį laiką tylėdami valgė. Fukaeri susikaupusi valgė 
salotas. Kartkartėmis atsikąsdavo bandelės, užteptos sviestu, pa- 
keldavo taurę vyno. Tengo mechaniškai kimšo į burną makaronus 
ir svarstė įvairiausias galimybes. 

Jis padėjo šakutę ir tarė: 

— Kai Komacu pirmą kartą apie tai užsiminė, pamaniau, kad 
juokauja. Tai nė iš tolo neįmanoma. Ketinau kaip nors atsisakyti. 
Bet, parėjus namo ir permąsčius pasiūlymą, po truputį kilo noras 
pabandyti. Panorau pabandyti tavo parašytam Oro lėliukės pasa- 
kojimui suteikti naują, savo formą - net jei tai ir neetiška. Kaip čia 
geriau pasakius, tai buvo labai natūralus ir savaiminis troškimas. 

„Gal veikiau net ne troškimas, o visa apimanti aistra“, - mintyse 
pridūrė Tengo. Kaip Komacu ir sakė. Ir tam geiduliui kuo toliau, 
tuo sunkiau buvo atsispirti. 

Fukaeri tylėdama gražiomis nebyliomis akimis žvelgė gilyn į 
pat Tengo vidų. Atrodė, kad ji stengiasi kaip nors suprasti Tengo 
žodžius. 

- Tu nori perrašyti, - paklausė ji. 

Jis pažvelgė tiesiai jai į akis. 

— Manau, kad taip. 

Juodutėlės Fukaeri akys vos regimai blykstelėjo, tarsi kažką 
atspindėdamos. Bent jau Tengo taip pasirodė. 

Tengo išskėtė rankas, lyg ore laikytų menamą dėžę. Veiksmas ne 
itin prasmingas, bet jam reikėjo kažkokio įsivaizduojamo daikto 
savo jausmams perteikti. 

- Negaliu dorai paaiškinti, bet, vis iš naujo skaitant ir skaitant 
Oro lėliukę, mane apėmė jausmas, kad regiu tą patį, ką ir tu ma- 
tei. Ypač ten, kur pasirodo Mažieji žmonės. Tavo vaizduotė tikrai 
ypatinga. Tiksliau tariant - originali ir užkrečianti. 

Fukaeri ramiai padėjo šaukštą ant lėkštės ir servetėle nusivalė 
lūpas. 

- Mažieji žmonės iš tiesų yra, - tyliai pratarė ji. 

- Iš tiesų yra? 

Ji truputį patylėjo. Tada pasakė: 

- Lygiai kaip aš ir tu. 

- Lygiai kaip aš ir tu, - pakartojo Tengo. 

- Ir tu galėtum juos pamatyti jei norėtum. 

Monotoniška Fukaeri intonacija skambėjo keistai įtikinamai. 
Kiekvienas jos ištartas žodis smigo tiksliai it pleištas į spragą. Ta- 
čiau Tengo dar nelabai susigaudė, kiek atvira šita mergina. Ji kaži 
kuo atitrūkusi nuo normų, kaži kuo neeilinė. Gal ji apdovanota 
dievo? Gal jis dabar prieš akis regi gryniausią talentą? O gal tai tik 
priedanga? Spontaniškas sumanios paauglės spektaklis. Būna, kad 
jos tik kitiems matant elgiasi ekscentriškai. Klaidina pašnekovą 
painiomis užuominomis. Jis ne sykį yra tai matęs. Kartais sunku 
nuoširdų elgesį atskirti nuo vaidinimo. Tengo nusprendė sugrąžinti 
kalbą atgal į tikrovę. Ar bent jau arčiau tikrovės. 

- Jei tu nieko prieš, norėčiau jau nuo rytojaus pradėti perrašinėti 
Oro lėliukę. 

- Jei taip nori. 

- Noriu, - trumpai atsakė Tengo. 

— Reikia susitikti su vienu žmogumi, - pasakė Fukaeri. 

— Man? - paklausė Tengo. 

Fukaeri linktelėjo. 

- Su kuo? - paklausė Tengo. 

Fukaeri nuleido klausimą negirdomis. 

- Su juo pasikalbėsi, - tarė ji. 

- Jei reikia, galiu susitikti, - pasakė Tengo. 

- Sekmadienį ryte tinka, - paklausė ji be klausiamosios 
intonacijos. 

- Tinka, - atsakė Tengo, jausdamasis, lyg jie šnekėtųsi semafo- 
rinėmis vėliavėlėmis. 


Pavalgę Fukaeri ir Tengo išsiskyrė. Į rožinį restorano telefoną 
įmetęs kelias dešimties jenų monetas, Tengo paskambino Komacu 

į darbą. Šis dar dirbo, bet ragelį pakėlė ne iš karto. Tengo laukė 
prispaudęs ausį prie ragelio. 

- Na kaip? Viskas sklandžiai? - tik atsiliepęs paklausė Komacu. 

- Fukaeri iš esmės sutiko, kad aš perrašyčiau Oro lėliukę. Ti- 
kriausiai taip. 

— Puiku, ar ne, - tarė Komacu. Jo balsas nušvito. - Nuostabu. 
Tiesą pasakius, aš truputį nerimavau. Kaip čia pasakius, tu gi ne- 
labai tinki tokioms deryboms. 

- Šiaip jokių derybų nebuvo, - pasakė Tengo. - Įtikinėti irgi 
nereikėjo. Aš jai viską maždaug paaiškinau, o toliau ji pati viena 
nusprendė. 

- Jokio skirtumo. Jei yra rezultatas, nieko nesakysiu. Tai pastū- 
mės planą į priekį. 

- Tik prieš tai man reikia susitikti su vienu žmogumi. 

- Vienu žmogumi? 

- Nežinau, su kuo. Vienaip ar kitaip, ji norėjo, kad su juo susi- 
tikčiau ir pašnekėčiau. 

Komacu kelioms sekundėms nutilo. 

- Ir kada tu su juo susitiksi? 

- Šį sekmadienį. Ji mane pas jį palydės. 

- Paslaptys turi vieną taisyklę, - tiesmukai pasakė Komacu, - 
kuo mažiau žmonių jas žino, tuo geriau. Dabar apie šitą planą žino 
trys žmonės pasaulyje - tu, aš ir Fukaeri. Jei įmanoma, norėčiau, 
kad šitas skaičius nepadidėtų. Supranti, ar ne? 

- Teoriškai, - pasakė Tengo. 

Paskui Komacu balsas vėl sušvelnėjo. 

- Bet, šiaip ar taip, Fukaeri pritarė tam, kad tu prikištum nagus 
prie jos rankraščio. Vis dėlto tai svarbiausia. Visa kita kaip nors 
išsispręs. 

Tengo perėmė ragelį į kairę ranką. Tada dešinės rankos smiliumi 
lėtai suspaudė smilkinį. 

- Komacu, žinokite, manęs neapleidžia nerimas. Negaliu jo 
pagrįsti, bet nesiliauju jautęsis, tarsi būčiau įtraukiamas į kažką 
neįprasto. Kol buvau su Fukaeri, smarkiai to nejutau, bet, mums 
išsiskyrus, tas jausmas vis stiprėja. Galima tai vadinti nuojauta, 

vidiniu balsu, bet tai kažkas keisto. Kažkas neįprasto. Jaučiu tai ne 
protu, o visu kūnu. 

- Taip ėmei jaustis po susitikimo su Fukaeri? 

— Galbūt. Man atrodo, ji tikra. Aišku, tai tik mano įspūdis. 

- Turi omenyje, tikrai turi talentą? 

— Dėl talento nežinau - aš ją vos pažįstu, - atsakė Tengo. - 
Tiesiog galbūt ji tikrai mato tai, ko mes nematome. Gal ji kažkuo 
ypatinga. Tai labai žadina smalsumą. 

— Nori pasakyti, kad ji pamišusi? 

- Ji kiek ekscentriška, bet nepasakyčiau, kad pamišusi. Susišne- 
kėti galima, - pasakė Tengo. Tada kiek patylėjo. - Tiesiog ji kažkuo 
intriguoja, ir tiek. 

- Vienaip ar kitaip, tu ją sudominai, - tarė Komacu. 

Tengo ieškojo tinkamų žodžių, tik niekaip nerado. 

- Šito nežinau, - atsakė jis. 

- Ji su tavimi susitiko ir mažų mažiausiai pamanė, kad esi vertas 
perrašyti Oro lėliukę. Kitaip tariant, tu jai patikai. Išties puikiai pa- 
dirbėta! Ir aš nežinau, kas toliau. Žinoma, rizikos yra. Bet rizika — 
tai gyvenimo prieskonis. Kuo greičiau imkis perrašyti Oro lėliukę. 
Laiko nėra. Reikia kuo skubiau grąžinti naująjį rankraštį į paraiškų 
šūsnį. Apkeisti su originalu. Ar padarytum tai per dešimt dienų? 

Tengo atsiduso: 

— Sunkokai. 

— Tai neturi būti galutinis variantas. Kitame ture dar galima bus 
truputį pakoreguoti. Reikia tik suteikti apytikrę formą. 

Tengo mintyse daugmaž įvertino darbo apimtį. 

— Gal per dešimt dienų kas nors ir pavyktų. Nors, aišku, nebus 
lengva. 

— Pasistenk, - žvaliai tarė Komacu. - Žvelk į pasaulį jos akimis. 
Tapk tarpininku, jungiančiu Fukaeri pasaulį su šiuo. Tau pavyks, 
Tengo. Man... 

Monetos baigėsi. 

5 skyrius 
Aomamė 


Specialių įgūdžių ir pasirengimo 
reikalaujanti veikla 


Atlikusi darbą Aomamė kiek paėjėjusi pasigavo taksi ir nuvažia- 
vo į viešbutį Akasakoje. Prieš grįžtant namo reikia atpalaiduoti 
užkaitusią sąmonę alkoholiu. Juk ką tik ji išsiuntė vieną vyruką 
anapus. Kad ir žiurkpalaikis, kurį nužudžius niekas nesiskųs, bet 
visgi jis žmogus. Ji vis dar jaučia, kaip rankose gęsta gyvybė. Kaip 
iškvepiamas paskutinis atodūsis ir siela palieka kūną. Aomamė 
ne sykį lankėsi to viešbučio bare. Paskutinis dangoraižio aukštas, 
puikus vaizdas, jaukios vietos prie baro. 

Į barą ji atėjo šiek tiek po septynių. Du jaunuoliai gitara ir pia- 
ninu atliko „Sweet Lorraine“. Seno Nato Kingo Koulo įrašo kopija, 
bet nebloga. Ji kaip visada prisėdo prie baro ir užsisakė džino su 
toniku ir pistacijų. Baras dar apytuštis. Buvo kelios jaunos poros, 
kurios gėrė kokteilius, grožėdamosi naktiniu peizažu, iš pažiūros 
lyg verslo derybas aptarinėjantys keturi kostiumuoti vyriškiai, 
pagyvenusių užsieniečių šeima su martinio taurėmis rankose. Ji 
iš lėto gėrė džiną su toniku. Nenorėjo pernelyg greitai apsvaigti. 
Naktis dar ilga. 

Išsitraukė iš rankinės knygą ir ėmė skaityti. Knyga apie ke- 
tvirtojo dešimtmečio Mandžiūrijos geležinkelius. Mandžiūrijos 
geležinkeliai (Pietų Mandžiūrijos geležinkelių kompanija) susikūrė 
praėjus metams po Japonijos ir Rusijos karo, Rusijai perleidus 
geležinkelius ir teises į juos Japonijai, ir sparčiai plėtėsi toliau. Jie 
tapo priešakiniais kariniais postais Japonijos imperijos okupuotoje 
Kinijos dalyje, kol 1945 metais buvo išmontuoti sovietų armijos. 
Iki Vokietijai užpuolant Sovietų Sąjungą 1941 metais, šiuo, o pas- 
kui Sibiro geležinkeliu galėjai per trylika dienų iš Šimonosekio 
nuvažiuoti iki Paryžiaus. 

Aomamė nemanė, kad kas nors ją, vilkinčią oficialų kostiumėlį, 
greta pasidėjusią didelę rankinę, įdėmiai skaitančią knygą (kietais 
viršeliais) apie Mandžiūrijos geležinkelius, net ir vieną geriančią 
kokteilį viešbučio bare, galėtų palaikyti elitine prostitute, atėjusia 
medžioti klientų. Tačiau Aomamė nelabai žinojo, kaip iš tikrų- 
jų galėtų atrodyti tikra elitinė prostitutė. Jei ji, tarkim, taikytųsi 
linksminti turtingus verslininkus, turbūt stengtųsi neatrodyti kaip 
prostitutė, kad nekompromituotų kliento ir nebūtų išmesta iš baro. 
Gal, pavyzdžiui, ji dėvėtų Džiunko Šimados verslo kostiumėlį ir 
baltą palaidinę, būtų neryškiai pasidažiusi, su didele dalykiška 
rankine ir skaitytų knygą apie Mandžiūrijos geležinkelius. Be to, 
tai, ką ji dabar daro, iš esmės niekuo nesiskiria nuo klientų lau- 
kiančios prostitutės. ž 

Palaipsniui lankytojų bare daugėjo. Staiga pastebėjo, kad erdvė 
prisipildė klegančių balsų. Tačiau vis nepasirodė jai tinkamas 
klientas. Aomamė užsisakė dar vieną džino su toniku, daržovių 
asorti (ji dar nevakarieniavo) ir toliau skaitė knygą. Pagaliau 
atėjo vienas vyriškis ir atsisėdo prie baro. Be draugijos. Gana 
įdegęs, kokybiško sukirpimo pilkšvai mėlynu kostiumu. Neblogai 
parinktu kaklaraiščiu. Nei per daug išsišokantis, nei per pilkas. 
Apie penkiasdešimties. Gerokai praplikęs. Be akinių. Turbūt 
atvyko komandiruotės į Tokiją, sutvarkė darbinius reikalus ir 
prieš miegą dar užsimanė išlenkti taurelę. Kaip ir Aomamė. Or- 
ganizmui sugirdžius reikiamą kiekį alkoholio, užkaitusi sąmonė 
atsipalaiduoja. 

Dauguma į Tokiją komandiruojamų darbuotojų apsistoja ne 
tokiuose elitiniuose, o pigesniuose verslo viešbučiuose. Kur nors 
netoli stoties, kur visą kambario erdvę užima lova, pro langą 
matyti kito pastato siena, o prausdamasis po dušu neapsieini 
dvidešimt kartų alkūnėmis neatsitrenkęs į sienas. Kiekvieno 
aukšto koridoriuje stovi gėrimų ir higienos prekių automatai. 
Šie žmonės arba apskritai tiek tegauna komandiruotpinigių, 
arba apsistodami pigiame viešbutyje likutį ketina įsidėti savo 
kišenėn - vienas iš dviejų. Jie gretimoje užeigoje išgeria alaus 
ir eina miegoti. Ryte pusryčiams suvalgo makaronų netoliese 
esančioje užkandinėje. 

Tačiau šiame viešbutyje apsistojantys žmonės yra kitokie. Jie 
darbo reikalais į Tokiją važiuoja tik šinkanseno žaliajame - pirmos 
klasės - vagone ir apsistoja tik kuriame nors iš elitinių viešbu- 
čių. Sutvarkę reikalus, jie atsipalaidavę geria brangius alkoholi- 
nius gėrimus viešbučio bare. Dauguma jų dirba lyderiaujančiose 
kompanijose ir užima vadovų pareigas. Arba turi savo verslą. 
Dar - gydytojai ar advokatai. Sulaukę pusės amžiaus, finansiškai 
nesuvaržyti. Ir daugelis daugiau ar mažiau pratę pasilinksminti. 
Aomamė turi omenyje tokius. 

Aomamei dar nėra trisdešimties, bet kažkodėl, dėl net jai pa- 
čiai neaiškių priežasčių, ją traukia pusamžiai praplikę vyrukai. 
Labiau patinka ne visiškai praplikę, o dar su trupučiu plaukų. 
Bet neužtenka, kad vyras būtų vien tik praplikęs. Be geros galvos 
formos - nė iš vietos. Jos svajonė - Šono Konerio plikė. Galvos 
forma nepakartojamai graži ir seksuali. Vos pažvelgus ima daužytis 
širdis. Prie baro per kelias kėdes nuo jos prisėdusio vyriškio galva 
irgi buvo gana neblogos formos. Žinoma, Šonui Koneriui dailumu 
neprilygo, bet įspūdis panašus. Plaukų linija gerokai nutolusi nuo 
kaktos link pakaušio, likę keletas plaukų primena besibaigiančio 
rudens žolę iškritus šalnai. Aomamė atitraukė akis nuo knygos 
puslapių ir akimirką grožėjosi to vyriškio galva. Veido bruožai ne 
tokie įspūdingi. Nenutukęs, bet pasmakrės oda jau apglebusi. Ir 
maišeliai po akimis atsiradę. Tokių vyriškių pamatysi visur. Tačiau 
galvos forma jai, nors tu ką, patiko. 

Barmenui atnešus meniu ir rankšluostėlį, vyriškis nė nežvilg- 
telėjęs į jį užsisakė škotiško viskio kokteilį. Barmenas paklausė: 
„Kokios rūšies mėgstate?“ - „Nesvarbu. Tiks bet kuris“, - atsakė 
vyriškis. Tylus raminantis balsas. Girdėti Kansai' tarmė. Tada vy- 
riškis, staiga apsigalvojęs, paklausė, ar nėra „Cutty Sark“. Barmenas 
atsakė, kad yra. Aomamei tai patiko. Jai prie širdies, kad pasirinko 
ne „Chivas Regal“ ar kokį neaiškų vieno salyklo viskį. Asmeniniu 
Aomamės įsitikinimu, bare vien dėl gėrimo populiarumo jo užsi- 
sakantys žmonės paprastai yra seksualiai neįdomūs. Dėl neaiškių 
priežasčių. 

Aomamė mėgo Kansai tarmę. Jai patiko nepaslėptinas akcen- 
tas, kurį turi Kansai regione gimęs ir užaugęs žmogus, atvažiavęs 
į Tokiją ir jėga bandantis kalbėti tokijietiškai. Galima sakyti, kad 
tai žodyno ir kirčiavimo nesutapimas. Ypatingas tokios kalbėsenos 
skambesys keistai nuramindavo Aomamei sielą. Ji nusprendė - ims 
šitą vyriškį. Nori nevaržoma kedenti pirštais tuos praplikusius 
plaukus. Kai barmenas vyriškiui atnešė viskio kokteilį, Aomamė jį 
pasikvietė ir garsiai - tyčia, kad išgirstų vyriškis, - paprašė: „Man 
„Cutty Sark“ su ledais.“ - „Tuoj atnešiu“, - atsakė barmenas be 
jokios išraiškos veide. 

Vyriškis atsisegė viršutinę marškinių sagą ir šiek tiek atsilaisvino 
smulkiai raštuotą tamsiai mėlyną kaklaraištį. Kostiumas irgi tam- 
siai mėlynas. Marškiniai vienspalviai, šviesiai melsvi. Skaitydama 
knygą ji laukė, kol atneš viskio su ledais. Per tą laiką lyg niekur 
nieko atsisegė viršutinę palaidinės sagą. Duetas grojo „Its Only 
a Paper Moon“. Pianistas padainavo tik iki pirmo priedainio. Kai 
atnešė kokteilį, Aomamė prisidėjo prie lūpų stiklinę ir gurkštelė- 
jo. Pamatė, kad vyriškis į ją žvilgčioja. Ji pakėlė akis nuo knygos 
ir mestelėjo žvilgsnį į jo pusę. Tarsi netyčia, lyg niekur nieko. Jų 

akis ir apsimetė žiūrinti pro langą į naktinį peizažą. 


* Vidurio pietų Honšiu salos regionas, apimantis Miės, Šigos, Vakajamos, Naros, Osa- 
kos, Kioto ir Hiogo pretektūras. 

Buvo pats patogiausias laikas jam užkalbinti Aomamę. Ji tyčia 
sukūrė tokią situaciją. Tačiau jis neužkalbino. „Tai gražu - ir ką tu 
sau galvoji? - mintyse pasipiktino Aomamė. - Juk nesi pradinukas 
šiuose dalykuose, galėtum ir suprasti tokius subtilius ženklus.“ 
Ji spėjo, kad turbūt vyras neturi tiek drąsos. Jam penkiasdešimt, 
man dar nėra trisdešimties, baiminasi, kad užkalbinęs gali likti 
kvailio vietoje, būti išjuoktas esąs plikas senis. Gražu. Visiškai 
nieko nesupranta. 

Ji užvertė knygą ir įsikišo ją į rankinę. Tada pati kreipėsi į vy- 
riškį: 

- Mėgstate „Cutty Sark'? - paklausė ji. 

Vyriškis pasižiūrėjo į ją lyg apstulbęs. Veide pakibo mina, neva: 
„Ką sakei? Nelabai suprantu.“ Paskui ši mina išnyko. 

- A, taip, „Cutty Sark“, - susivokęs tarė jis. - Nuo seno patiko ši 
rūšis, dažnai jį geriu. Nes ant etiketės nupieštas burlaivis. 

— Mėgstate laivus? 

— Taip. Mėgstu burlaivius. 

Aomamė pakėlė taurę. Vyriškis irgi vos kilstelėjo savąją. Tarsi 
imituodamas susidaužimą. 

Tada Aomamė užsimetė ant peties rankinę, kuri gulėjo šalia, pa- 
ėmė savo kokteilį ir perslydusi per dvi vietas atsisėdo šalia vyriškio. 
Šis buvo kiek nustebęs, bet stengėsi to neparodyti. 

- Buvau susitarusi susitikti su buvusia bendraklase, bet, regis, 
būsiu palikta ant ledo, - pratarė Aomamė žvelgdama į laikrodį ant 
rankos. - Nei atėjo, nei ką pranešė. 

- Gal ji supainiojo dieną? 

- Galbūt, ji visuomet buvo išsiblaškiusi, - pasakė Aomamė. - 
Nors ketinu dar šiek tiek palaukti - gal galėtumėm per tą laiką 
pasišnekučiuoti? Ar jūsų netrukdyti? 

- Ne, nieko tokio, visai, - kiek kapotai atsakė vyriškis. Suraukė 
antakius ir, tarsi vertindamas užstato dydį, nužvelgė Aomamę. Lyg 
įtarinėtų ją esant klientų ieškančią prostitutę. Tačiau Aomamė tokio 
įspūdžio nesudarė. Kad ir kaip žiūrėtum, ji ne prostitutė. Dėl to 
vyriškiui įtampa truputį atslūgo. 

- Tu apsistojusi šiame viešbutyje? - pasiteiravo jis. 

Aomamė papurtė galvą. 

- Ne, aš gyvenu Tokijuje. Tiesiog su drauge čia buvom susita- 
rusios susitikti. O tu? 

- Aš atvykau į komandiruotę, - atsakė vyriškis. - Iš Osakos. 
Į susirinkimą. Bergždžias susirinkimas, bet kadangi pagrindinė 
įmonė įsikūrusi Osakoje, atrodytų nekaip, jei niekas iš mūsų ne- 
dalyvautų. 

Aomamė mandagiai nusišypsojo. O širdyje pagalvojo: „Klausyk, 
kažkoks tavo darbas man nė per nago juodymą nerūpi. Man tiesiog 
patiko tavo galvos forma.“ Bet garsiai to, žinoma, neištarė. 

- Sutvarkęs reikalus užsimaniau išlenkti vieną taurelę. Rytoj 
priešpiet laukia dar vienas darbas, o paskui grįšiu į Osaką. 

- Aš irgi ką tik sutvarkiau vieną didelį darbą, - pasakė Ao- 
mamė. 

- Oho. Kokį darbą? 

- Nelabai noriu dabar šnekėti apie darbą, na, tokia ta profesija. 

- Profesija, - pakartojo vyriškis, - tai specialių įgūdžių ir pasi- 
rengimo reikalaujanti veikla, neįveiktina paprastam žmogui. 

„Kas tu - vaikščiojanti enciklopedija?" - pamanė Aomamė. Bet 
ir to garsiai nepasakė, tik šyptelėjo. 

— Na, turbūt taip. 

Vyriškis gurkštelėjo iš stiklinės ir sukrimto porą riešutų. 

— Norėčiau sužinoti, kuo dirbi, bet tu nenori apie tai šnekėti, 
ar ne“ 

Aomamė linktelėjo. 

— Šiuo metu ne. 

— Gal tai darbas, reikalaujantis kalbėti? Pavyzdžiui, redaktorė ar 
universiteto doktorantė. 

— Kodėl taip manai? 

Vyriškis palietė kaklaraiščio mazgą ir vėl jį užsiveržė. Užsisegė 
marškinių sagą. 

- Šiaip sau. Tiesiog labai susidomėjusi skaitei storą knygą. 

Aomamė nagu pabarbeno į taurės kraštą. 

- Knygą skaičiau, nes patinka, ir tiek. Su darbu ji nesusijusi. 

— Tada pasiduodu. Neįsivaizduoju. 

- Tikriausiai neįsivaizduoji, - pasakė Aomamė. „Ir turbūt nie- 
kada neįsivaizduosi , - pridūrė mintyse. 

Vyriškis lyg niekur nieko nužvelgė Aomamės kūną. Ji pasilenkė 
priekin neva kažką numetusi ir į valias leido nužiūrinėti tarpą tarp 
krūtų. Krūtų forma irgi turėjo truputį matytis. Ir balta nėriniuota 
liemenėlė. Paskui ji pakėlė galvą ir gurkštelėjo viskio su ledu. Tau- 
rėje skimbtelėjo dideli apvalūs ledo gabaliukai. 

- Gersi dar vieną? Aš dar užsisakysiu. 

- Ačiū, gersiu, - atsakė Aomamė. 

- Stiprus gėrimas. 

Aomamė dviprasmiškai šyptelėjo. Tada greitai surimtėjo. 

- Tiesa, prisiminiau. Norėčiau paklausti vieno dalyko. 

- Kokio? 

- Kaži, ar pastaruoju metu nepasikeitė policijos uniforma? Ir 
ginklų modelis? 

— Kada pastaruoju metu? 

- Per šią savaitę. 

Vyriškis nutaisė keistą miną. 

- Policininkų uniforma ir ginklai tikrai keitėsi, tik jau prieš 
keletą metų. Griežtą uniformą pakeitė neformalesnė ir laisvesnė, o 
senus ginklus - nauji savitaisiai pistoletai. Vėliau didesnių pokyčių, 
mano galva, nebuvo. 

- Japonijos policininkai nešiojosi senus revolverius. Dar visai 
neseniai. 

Vyriškis papurtė galvą. 

- Netiesa. Jau gerokai seniau visi policininkai perėjo prie naujų 
savitaisių ginklų. 

- Esi tikras? 

Jos tonas vyriškį kiek išmušė iš vėžių. Jis suraukė antakius ir 
nuoširdžiai pabandė prisiminti. 

- Na, kai taip dar sykį paklausei, sutrikau. Tiesiog laikraščiuose 
rašė, kad visi policininkų ginklai buvo pakeisti naujo modelio 
pistoletais. Tuo metu kilo šioks toks ažiotažas. Esą tokie ginklai 
pernelyg galingi, piliečių grupės net protestavo prieš vyriausybę. 

- Prieš kiek metų? - paklausė Aomamė. 

Vyriškis pasikvietė pagyvenusį barmeną ir paklausė, kada buvo 
atnaujinta policininkų uniforma ir ginklai. 

— Prieš dvejus metus, - kaipmat atsakė barmenas. 

— Štai, pirmos klasės viešbučio barmenas viską žino, - juokda- 
masis pasakė vyriškis. 

Barmenas irgi nusijuokė: 

— Ne, ką jūs. Tiesiog mano brolis, matot, yra policininkas, todėl 
aš tai gerai prisimenu. Broliui nepatiko nauja uniforma ir jis nesi- 
liovė skundęsis. Ginklas irgi jam per sunkus. Dar ir dabar kartais 
paburba. Naujasis ginklas yra savitaisis 9 mm „Beretta“, vienu 
rankenėlės pasukimu persijungia į automatinio užtaisymo režimą. 
Dabar, kiek pamenu, licenciją gamybai Japonijoje turi „Mitsubishi“. 
Japonijoje beveik nekyla ginkluotų susirėmimų, tad nėra būtinybės 
turėti tokius galingus ginklus. Labiau reikėtų rūpintis, kad jų nepa- 
vogtų. Tačiau taip vyriausybė siekė stiprinti policijos pajėgumą. 

- Kas nutiko seniesiems revolveriams? - pasiteiravo Aomamė 
kuo ramesniu tonu. 

- Visi buvo surinkti ir turėjo būti likviduoti, - pasakė barmenas. - 
Likvidavimo darbus rodė per televizorių. Norint atsikratyti šitokia 
galybe ginklų, vien kulkoms išrinkti užtrunka marias laiko. 

- Galėjo parduoti į užsienį, - pasakė praplikęs verslininkas. 

- Konstitucija draudžia ginklų eksportą, - kukliai patikslino 
barmenas. 

- Štai, pirmos klasės viešbučio barmenas... 

- Trumpiau tariant, jau dvejus metus revolverių Japonijos poli- 
cija visiškai nenaudoja. Ar ne? 

— Kiek žinau, taip. 

Aomamė šiek tiek susiraukė. Gal man galvoj pasimaišė? Aš dar 
šįryt mačiau policininką, vilkintį ankstesne uniforma ir su seno 
tipo revolveriu. Ir nė sykio nesu girdėjusi apie visuotinę senų ginklų 
likvidaciją. Tačiau būtų neįtikėtina, kad ir šis pusamžis vyriškis, ir 
barmenas vienodai klystų arba meluotų. Kitaip tariant, klystu aš. 

- Ačiū, bet jau gana apie tai, - tarė Aomamė barmenui. Šis pro- 
fesionaliai šypsodamasis užbaigė pokalbį ir grįžo prie darbo. 

- Domiesi policija? - paklausė vyriškis. 

- Visai ne, - atsakė Aomamė. Tada painiai pridūrė: - Tiesiog 
truputį sušlubavo atmintis. 

Abu gėrė atneštus gėrimus. Vyriškis pasakojo apie jachtą. Ni- 
šinomijos jachtų uoste jis turi prišvartavęs nedidelę savo jachtą. 
Laisvadieniais plaukia ja į jūrą. Jis aistringai kalbėjo, koks nepakar- 
tojamas jausmas yra vienam jūroje savo kūnu jausti vėją. Aomamė 
neturėjo jokio noro klausytis apie kažkokią kvailą jachtą. Jau geriau 
pasakotų apie rutulinio guolio istoriją arba Ukrainos mineralų 
išteklius. Ji žvilgtelėjo į rankinį laikrodį. 

- Vakaras jau vėlus, ar galėčiau atvirai paklausti? 

- Klausk. 

- Kaip čia pasakius, tai gana asmeniškas klausimas. 

- Jei galėsiu, atsakysiu. 

- Ar tavo pimpalas didelis? 

Vyrukas truputį išsižiojo, prisimerkė ir spoksojo į Aomamę. 
Tarsi negalėtų patikėti tuo, ką išgirdo. Tačiau Aomamė į jį žvelgė 
kuo rimčiausiu veidu. Ji nejuokauja. Iš akių suprato. 

- Taip, - rimtai atsakė jis. - Nelabai žinau, bet šiaip neįprasto 
dydžio. Staiga taip paklaustas nežinau, ką ir... 

- Kiek tau metų? - pasiteiravo Aomamė. 

- Praeitą mėnesį suėjo penkiasdešimt, - netvirtai atsakė vy- 
riškis. 

- Turi įprastas smegenis, gyveni per penkiasdešimt metų, dirbi 
normalų darbą, net jachtą turi ir vis tiek negali įvertinti, ar tavo 
pimpalas yra didesnis ar mažesnis nei vidutinis? 

- Taigi, turbūt truputį didesnis nei įprasta, - kiek pagalvojęs tarė 
vyriškis. Šiek tiek nenoromis. 

- Tikrai? 

- O kodėl tau rūpi? 

- Rūpi? O kas sakė, kad rūpi? 

- Ne, niekas, - atsakė jis kiek atsitraukdamas kėdėje. - Bet dabar 
atrodo, kad tau tai svarbu. 

- Man visai nesvarbu, - atšovė Aomamė. - Žinai, man tiesiog 
patinka dideli pimpalai. Vizualiai. Ne todėl, kad kitaip nieko ne- 
jaučiu, - nieko panašaus. Ir net ne todėl, kad su didesniu maloniau. 

Tiesiog labiau patinka didesni. Ką, negali? Kiekvienas turi savo 
skonį. Bet nesveikai didelių irgi nepakenčiu. Vienas skausmas. 
Supranti? 

- Na, gal mano tau visai ir patiktų. Manau, didesnis nei vidutinis, 
bet tikrai ne nesveikai didelis. Kitaip tariant, pats tas... 

— Nemeluoji? 

- Ką jau čia primeluosi. 

- Hm. Tai gal tada parodyk. 

- Čia? 

Aomamė tvardydamasi šiek tiek susiraukė. 

- Čia? Gal tau galvoj negerai? Tokio amžiaus - ką, po galais, 
sau mąstai? Vilki prabangiu kostiumu, net su kaklaraiščiu - kur 
tavo sveikas protas? Kas bus, jei tokioje vietoje išsitrauksi pimpalą? 
Pabandyk įsivaizduoti, ką žmonės aplinkui pagalvos. Dabar eisime 
į tavo kambarį, ten nusimausi kelnes ir aš pažiūrėsiu. Be pašalinių 
akių. Tai juk savaime suprantama. 

- Parodysiu, o ką paskui darysime? - nerimastingai paklausė 
vyriškis. 

- Ką darysime paskui? - Aomamė sulaikė kvapą ir gerokai 
susiraukė. - Aišku, kad dulkinsimės. Ką daugiau? Gal manai, kad 
tiesiog nueisiu į tavo kambarį, pasižiūrėsiu į pimpalą, pasakysiu: 
„Labai ačiū. Dėkui už vakarą. Puikų daiktą parodėte. Labanaktis“, 
ir grįšiu namo? Klausyk, tau galvoje pora varžtelių atsisuko. 

Vyriškis, išvydęs dramatiškai persimainiusį jos veidą, neteko 
amo. Jai susiraukus, dauguma vyrų sukiūžta. Vaikai turbūt ir pri- 
sišlapina. Toks sukrečiantis yra jos veidas susiraukus. Aomamė 
suprato truputį persistengusi. Negalima jo tiek gąsdinti - reikia 
prieš tai kai ką atlikti. Ji skubiai nutaisė ankstesnę miną ir per 
prievartą nusišypsojo. Tada iš naujo jam viską išdėstė: 

- Kitaip tariant, mes einame į tavo kambarį, gulamės į lovą ir 
dulkinamės. Tu juk ne gėjus ar impotentas, ar ne? 

- Ne. Vaikus net du turiu... 

- Klausyk, niekas neklausia, kiek turi vaikų. Aš neatlieku visuoti- 
nio gyventojų surašymo, todėl nešnekėk, ko nereikia. Aš tik klausiu, 
ar sugulus su moterimi į lovą tau normaliai atsistoja? Tik tiek. 

- Kiek pamenu, dar nė karto prireikus nenuvylė, - pasakė vyriš- 
kis. - Bet ar tu ne profesionali... tai yra, ar tai ne tavo darbas? 

- Ne. Nusiramink. Jokia aš profesionalė. Nei iškrypėlė. Tiesiog 
paprasta pilietė. Paprasta pilietė paprastai ir nuoširdžiai norinti 
atlikti lytinį aktą su priešingos lyties atstovu. Nieko nuostabaus 
išgėrus norėti išsikrauti svetimo žmogaus glėbyje. Atpalaiduoti 
sąmonę. Man to reikia. Kaip vyras, turėtum tai suprasti. 

- Žinoma, suprantu, bet... 

- Man nereikia iš tavęs nė cento. Galiu net pati tau sumokėti, 
jei kaip reikiant mane patenkinsi. Gali nesirūpinti ir dėl visokių 
ligų - turiu pasiruošusi prezervatyvą. Supratai? 

- Supratau, bet... 

- Kažkaip niekas nejuda į priekį. Gal manęs tau negana? 

- Ne, ką tu. Tiesiog, nelabai suprantu. Tu jauna, graži, o aš turbūt 
tikčiau tau į tėvus... 

- Baik šnekėti nesąmones. Prašau. Kad ir koks amžiaus skirtu- 
mas būtų, nei aš tau kokia duktė, nei tu man tėvas. Tai juk akivaiz- 
du. Nuo tokių apibendrinimų smegenys gali suskerdėti. Man tiesiog 
patinka tavo praplikusi galva. Patinka jos forma. Supratai? 

- Tačiau ji dar nėra praplikusi. Aišku, plaukų linija kiek nuto- 
lusi... 

- Užsičiaupk pagaliau, - pasakė Aomamė valdydamasi, kad vėl 
nesusirauktų. Paskui kiek paplonino balsą. Negalima jo per daug 
gąsdinti. - Galų gale, juk nesvarbu. Prašau daugiau nebešnekėti 
absurdiškų dalykų. 

Kad ir ką jis pats galvotų, tai neabejotinai yra plikė. „Jei sura- 
šant gyventojus būtų punktas „plikė“, tavo anketoje prie jo būtų 
padėta drūta varnelė. Jei eitum į rojų, patektum į plikių rojų. Jei 
eitum į pragarą, patektum į plikių pragarą. Supratai? Jei supratai, 
pažvelk tiesai į akis. Na, eime jau. Jau noriu pasiųsti tave tiesiai į 
plikių rojų.“ 


Vyriškis apmokėjo sąskaitą ir jiedu patraukė į jo kambarį. 


Jo penis išties buvo didesnis nei vidutinis, bet nepasakytum, 
kad labai didelis. Įsivertino teisingai. Aomamės įgudusiai glamo- 

nėjamas, jis išdidėjo ir sukietėjo. Ji nusirengė palaidinę, nusimovė 
sijoną. 

- Ar tau mano papai atrodo maži? - nužvelgdama vyriškį šaltai 
tarė Aomamė. - Viduje juokiesi iš manęs, kad tavo pimpalas toks 
didelis, o mano papai maži. Turbūt jautiesi apmautas. 

- Ne, man taip neatrodo. Tavo krūtinė visai ne maža. Labai 
gražios formos. 

— Kažin, - tarė Aomamė. - Žinai, aš ne visada segiu tokią praš- 
matnią nėriniuotą liemenėlę. Reikėjo užsisegti tokią dėl darbo. Kad 
krūtinė truputį išryškėtų. 

- Ir koks, po galais, tai darbas? 

- Žinai, jau aiškiai pasakiau, kad nenoriu kalbėti apie darbą. Bet, 
kad ir koks tas darbas būtų, moteriai iškyla visokių sunkumų. 

- Šiaip ir vyrui gyvenime iškyla visokių sunkumų... 

- Bet neprireikia užsisegti nėriniuotos liemenėlės, kurios visiškai 
nenori segėti. 

- Sutinku... 

- Tuomet nesakyk to, kas ir taip aišku. Moterys, žinok, patiria 
daugiau nemalonumų nei vyrai. Ar tau yra tekę lipti stačiais laiptais 
avint aukštakulnius? Ar yra tekę perlipti vartelius su prigludusiu 
mini sijonu? 

- Atsiprašau, - nuoširdžiai tarė vyriškis. 

Ji viena ranka nugaroje atsisegė liemenėlę ir numetė ją šalia sa- 
vęs. Raitodama žemyn nusimovė pėdkelnes ir paliko jas ant grindų. 
Tada atsigulė lovon ir vėl ėmė glamonėti vyriškiui penį. 

- Klausyk, visai puikus tavo daiktas. Aš sužavėta. Ir forma gera, 
ir dydis visai kaip svajojau, ir sukietėjęs it medžio šaknis. 

- Labai malonu tai girdėti, - pasakė vyriškis, tarsi nusiritus 
akmeniui jam nuo krūtinės. 

— Štai, dabar mergaitė jį kaip reikiant palepins. Pamalonins iki 
tvinkčiojimo. 

- Gal reikėtų prieš tai palįsti po dušu? Juk mes suprakaitavę. 

- Užsičiaupk, - tarė Aomamė. Paskui, tarsi įspėdama, ne- 
smarkiai sužnybo dešinę sėklidę. - Žinok, aš čia atėjau dulkintis. 
Neatėjau lįsti po dušu. Supratai? Pirmiausia darom. Ir darom 

nesivaržydami. Prakaitas man nerūpi. Aš ne kokia raudonuojanti 
mokinukė. 
- Supratau, - atsakė vyriškis. 


Po sekso išsekusiam ir sukniubusiam vyriškiui pirštais glostyda- 
ma nuogą kaklą, Aomamė be galo troško į tą ypatingą tašką įsmeigti 
aštrų adatos smaigalį. Jai net kilo mintis iš tiesų tai padaryti. Ran- 
kinėje guli į audeklą įvyniota yla. Jos rūpestingai nusmailintas 
adatigalis įsmeigtas į specialiai tam paruoštą minkštą kamštį. Jei 
norėtų tai padaryti, nekiltų jokių sunkumų. Dešine ranka švelniai 
stuktelėtų per medinę rankeną. Ir jis net nesusivokęs mirtų. Be jo- 
kio skausmo. Tikriausiai visi tai palaikytų natūralia mirtimi. Tačiau 
ji, žinoma, apsigalvojo. Nėra jokios priežasties pašalinti šito vyro 
iš visuomenės. Išskyrus tai, kad Aomamei jis jau visai nebereika- 
lingas. Ji papurtė galvą vydama tokią pavojingą mintį. 

Šis vyriškis nėra blogas žmogus, kalbėjo sau mintyse. Ir mylėjosi 
gana padoriai. Prisiderino ir nebaigė, kol jos nepatenkino. Galvos 
forma ir praplikimas visai patenkinami. Penio dydis pats tas. Man- 
dagus, skoningai rengiasi, visai nekategoriškas. Atrodo, išauklėtas. 
Aišku, šnekos jo baisiai nuobodžios ir gali nemenkai suerzinti. Bet 
tokia nuodėmė neturėtų užtraukti mirties. Greičiausiai. 

- Galiu įsijungti televizorių? - paklausė Aomamė. 

- Prašau, - pasakė jis net nekilstelėdamas galvos. 

Ji nuoga tebegulėdama lovoje iki galo pažiūrėjo vienuoliktos 
valandos žinias. Artimuosiuose Rytuose po senovei Iranas ir Ira- 
kas tęsė kruviną karą. Šis tik purvinėjo ir nebegalėjai užčiuopti 
jokio siūlo galo, nuo kurio galima būtų pradėti jį spręsti. Irake 
jaunuoliai, pagauti vengiantys karinės tarnybos, buvo kariami ant 
elektros stulpų, siekiant pagąsdinti kitus. Irano vyriausybė kaltino 
Sadamą Huseiną naudojant paralyžiuojančias dujas ir biologinius 
ginklus. Volteris Mondeilis ir Geris Hartas per Amerikos prezi- 
dento rinkimus varžėsi dėl demokratų partijos kandidato kėdės. 
Nė vienas tuo metu neatrodė esąs išmintingiausias. Galbūt geres- 
nę galvą už eilinius žmones turintis pilietis iš visų jėgų stengiasi 

netapti prezidentu, nes išmintingas prezidentas paprastai tampa 
pasikėsinimų taikiniu. 

Į priekį stūmėsi nuolatinės stebėjimų bazės Mėnulyje statybos. 
Dėl jos neįprastai glaudžiai bendradarbiavo Amerika ir Sovietų 
Sąjunga. Taip pat dėl bazės Antarktidoje. Bazė Mėnulyje? Aomamė 
nustebusi pakreipė galvą. Ji pirmą kartą tai girdi. Kas, po galais, 
atsitiko? Tačiau nusprendė per daug į tai nesigilinti. Šiuo metu 
buvo kitų, svarbesnių, klausimų. Daug žmonių žuvo per gaisrą 
anglių kasykloje Kiušiu saloje, ir vyriausybė tiria jo priežastis. 
Aomamę labiausiai nustebino tai, kad laikais, kai statoma bazė 
Mėnulyje, žmonės vis dar kasa akmens anglis. Amerika spaudė 
Japoniją atverti valiutų rinką. „Morgan Stanley“ ir „Merrill Lynch“ 
pasvilino JAV vyriausybę ir ieškojo naujų būdų pasipelnyti. Buvo 
parodytas sumanus katinas iš Šimanės prefektūros. Jis ne tik pats 
atsidaro langą ir išeina į lauką, bet išėjęs langą uždaro — taip jį 
išmokė šeimininkas. Aomamė susijaudinusi žiūrėjo, kaip sulysęs 
juodas katinas atsisuka ir ištiesęs letenėlę išmoningai žvelgdamas 
palengva uždaro langą. 

Buvo visokių žinių. Tačiau nepranešė, kad Šibujoje esančiame 
viešbutyje buvo aptiktas vyro lavonas. Pasibaigus žinioms ji nuoto- 
liniu pultu išjungė televizorių. Viskas nuščiuvo. Tik greta gulintis 
pusamžis vyriškis vos girdimai šnopavo miegodamas. 

Anas vyras dar turėtų gulėti sukniubęs ant to stalo. Atrodyti tarsi 
giliai miegąs. Kaip ir šis vyriškis šalia manęs. Tik anas nešnopuoja 
miegodamas. Ir visiškai neįmanoma, kad tas žiurkpalaikis nubustų 
ir prasimerktų. Aomamė spoksojo į lubas ir vaizdavosi lavoną. 
Krestelėjo galvą ir susiraukė. Paskui išlipo iš lovos ir į glėbį po 
vieną susirinko ant grindų išmėtytus savo drabužius. 

6 skyrius 


Tengo 


Visgi tolokai važiuosime, ar ne? 


Komacu paskambino penktadienį anksti ryte, prieš penkias. Tuo 
metu Tengo sapnavo, kad pėsčiomis eina per akmeninį tiltą. Jis 
buvo beeinąs pasiimti kitame krante pamirštų svarbių dokumentų. 
Per tiltą Tengo ėjo vienas. Didelė graži upė, kur ne kur sunešta 
smėlio seklumų. Vanduo teka iš lėto, seklumose auga gluosniai. 
Matyti grakštūs lašišų siluetai. Vaiskūs žali lapai švelniai glosto 
vandens paviršių. Peizažas — it ant kiniškos dekoratyvinės lėkštės. 
Tą akimirką jis nubudo ir tamsiame nors į akį durk kambaryje pa- 
žvelgė į laikrodį, esantį netoli galvos. Aišku, dar prieš pakeldamas 
ragelį numanė, kas gali skambinti tokiu metu. 

- Tengo, ar turi tekstų rengyklę ? - paklausė Komacu. Nei „Labas 
rytas“, nei „Ar jau pabudai?“ Jei jis tokiu metu nemiega, vadinasi, 
per naktį dirbo. Tikrai neatsikėlė taip anksti, norėdamas vien pa- 
matyti saulėtekį. Ir, prieš kur nors sudėdamas bluostą, prisiminė, 
kad turi žinią Tengo. 


* Word processor (angl.) - primityvus kompiuteris, naudotas 8-9-uoju dešimtmečiais, 
jis buvo skirtas dirbti su tekstais - turėjo klaviatūrą ir ekraną, redagavimo, spausdinimo 
ir išsaugojimo funkcijas. 

- Aišku, kad ne, - atsakė Tengo. Dar nebrėško. Jis vėl stovėjo ilgo 
tilto viduryje. Paprastai Tengo nesapnuoja tokių ryškių sapnų. - 
Gėda prisipažinti, bet negaliu sau leisti tokio daikto. 

— Moki naudotis? 

- Moku. Ir kompiuteriu, ir tekstų rengykle. Mokykloje yra, todėl 
darbe dažnai naudojuosi. 

- Tada šiandien kur nors rask ir nusipirk tekstų rengyklę. Aš 
nė trupučio nenutuokiu apie jokius aparatus, todėl pats nuspręsk, 
kokios firmos ar kokių funkcijų reikia. Paskui paprašyk manęs 
pinigų. Ir kuo greičiau pradėk ja perrašinėti Oro lėliukę. 

- Bet net ir pigi ji kainuos apie 250 tūkstančių jenų. 

- Buvę nebuvę - jei tiek... 

Tengo, laikydamas ragelį, papurtė galvą. 

- Kitaip sakant, jūs man nupirktumėte tekstų rengyklę? 

- Na, iš mano kuklių kišenpinigių. Šiam darbui reikia tokios 
investicijos. Čia negali taupyti. Kaip pats žinai, Oro lėliukė buvo 
atsiųsta išspausdinta tekstų rengykle, vadinasi, situacija bus neko- 
kia, jei ja nesinaudosi ir perrašydamas. Naujasis rankraštis turi būti 
kuo panašesnis į originalų. Ar galėsi šiandien pradėti? 

Tengo susimąstė. 

- Gerai. Šiaip galiu pradėti bet kada. Bet Fukaeri man leido per- 
rašinėti tik su sąlyga, jei susitiksiu su jos minėtu asmeniu, 0 aš su 
juo dar nesusitikau. Visai įmanoma, kad susitikus derybos nutrūks, 
o tada ir pinigai, ir pastangos nueis šuniui ant uodegos. 

— Nesvarbu. Kaip nors tai sutvarkysime. Nekreipk dėmesio į 
smulkmenas ir dabar pat imkis darbo. Brangi kiekviena minutė. 

- Jūs įsitikinęs, kad susitikimas pavyks sklandžiai? 

- Nuojauta, - pasakė Komacu, - man taip kužda nuojauta. Talen- 
to neturiu absoliučiai niekam, užtat nuojautos dievas nepagailėjo. 
Vien dėl jos man pavyko išlipti sausam iš įvairių balų. Tengo, ar 
žinai, kuo iš esmės skiriasi nuojauta ir talentas? 

— Nežinau. 

- Kad ir kokiu talentu būtum apdovanotas, sotaus pilvo jis tau 
neužtikrins, o jei turi gerą nuojautą, dėl pilno stalo gali nebesirū- 
pinti. 

- Pasistengsiu nepamiršti, - tarė Tengo. 

- Todėl nebesiblaškyk. Nuo šiandienos gali kibti į darbus. 

- Jei jūs taip sakote, man tas pats. Tiesiog norėjau neužbėgti 
įvykiams už akių, kad tos pastangos paskui nenueitų niekais. 

- Aš prisiimu visą atsakomybę. 

- Supratau. Popiet turiu susitikimą, bet visą kitą laiką būsiu 
laisvas. Ryte nueisiu į miestą ir susirasiu tekstų rengyklę. 

- Būsiu tau dėkingas. Žinau, kad manęs nenuvilsi. Dviese mes 
apversime šitą pasaulį aukštyn kojomis. 


Po devynių paskambino meilužė. Vyrą ir vaikus ji jau buvo 
nuvežusi iki stoties. Tądien jiedu turėjo susitikti Tengo bute. Penk- 
tadienis yra jų pasimatymo diena. 

- Šiandien prastai jaučiuosi, - pasakė ji. - Deja, nelabai galėsiu 
atvažiuoti. Iki kitos savaitės. 

„Šiandien prastai jaučiuosi“ - netiesiogiai reiškė, kad jai pra- 
sidėjo mėnesinės. Ji buvo išauklėta vartoti rafinuotus pasakymus 
su užuolankomis. Nors lovoje ji nesielgė nei labai rafinuotai, 
nei paisė užuolankų, bet tai kitas klausimas. Tengo atsakė taip 
pat labai apgailestaująs, jog jie negali susitikti, bet jis suprantąs 
aplinkybes. 

Tačiau šią savaitę jis labai nesigailėjo negalėdamas su ja susitikti. 
Mylėtis su ja buvo malonu, bet Tengo mintyse jau buvo pasinėręs 
į Oro lėliukės perrašymą. Visokių idėjų atsirasdavo ir pranykdavo 
jo galvoje it gyvybės užuomazgų pirmykščiuose vandenyse. Tengo 
pamanė, kad jis niekuo nesiskiria nuo Komacu. Iki formaliai nu- 
sprendžiant polinkis jau daro savo, nieko neatsiklausęs. 

Dešimtą valandą Tengo nuvažiavo į Šindžiuku ir užmokėjęs 
kreditine kortele nusipirko „Fujitsu“ tekstų rengyklę. Naujau- 
sio modelio, palyginti su ankstesniais, gerokai patobulinta. Taip 
pat nusipirko papildomą rašalo juostelę ir popieriaus. Visu tuo 
nešinas grįžo namo, padėjo ant stalo ir įjungė į lizdą. Darbe irgi 
naudojo „Fujitsu“, tad šita, nors ir mažesnė, turėjo beveik tokias 
pat svarbiausias funkcijas. Norėdamas išmėginti aparatą, Tengo 
ėmėsi perrašyti. 

Jis neturėjo aiškaus plano, kaip perrašinės šitą romaną. Tik 
keletą idėjų dėl kai kurių vietų. Juk nėra paruoštų apibendrintų 
taisyklių ir normų, kaip reikia perrašinėti tekstą. Tengo net abejo- 
jo, ar apskritai teoriškai įmanoma perrašyti tokį fantastinį juslinį 
romaną kaip Oro lėliukė. Kaip Komacu ir sako, akivaizdu, kad ko- 
reguoti reikia didžiąją dalį teksto, tačiau ar taip įmanoma išlaikyti 
originalią kūrinio atmosferą ir jo savitumą? Ar tai ne tas pats, kas 
drugeliui užsiauginti skeletą? Šitaip bemąstant, kilo dvejonių ir 
sustiprėjo nerimas. Tačiau reikalas jau pajudėjo pirmyn. Ir laiko 
yra nedaug. Negali sau leisti mąstyti sunėręs rankas ant krūtinės. 
Šiaip ar taip, turbūt telieka iš eilės tvarkyti kiekvieną smulkiausią 
kliūnančią vietą. Gal rūpestingai nugludinus detales visuma pati 
iškils prieš akis. 

Komacu užtikrintai teigė, kad Tengo tikrai sugebės, jis tai žinąs. 
Ir neaišku kodėl, bet Tengo sugebėjo šį jo pasakymą priimti pažo- 
džiui. Komacu problemiškas žmogus, iš esmės galvoja tik apie save. 
Reikalui esant jis visiškai nusisuktų nuo Tengo. Jam nė nesuvirpėtų 
širdis. Tačiau, pasak paties Komacu, jo, kaip redaktoriaus, nuojauta 
kažkuo ypatinga. Komacu niekada nedvejoja. Kad ir kas būtų, jis 
kaipmat įvertina, nusprendžia ir vykdo. Aplinkiniai nespėja net 
žagtelėti. Tokia savybė būdinga puikiam priešakinių gretų pulki- 
ninkui. Ir, kad ir kaip žiūrėtum, Tengo tokios neturi. 

Iš tikrųjų perrašinėti Tengo pradėjo pusę pirmos popiet. Į ren- 
gyklę žodis žodin įrašė pirmus Oro lėliukės puslapius iki loginės 
pauzės. Pirmiausia pabandykime pataisyti šitą dalį taip, kad niekas 
nekliūtų. Skersai išilgai sutvarkysiu tik tekstą, o turinio neliesiu. 
Kaip buto renovacija. Pamatinę struktūrą paliksiu po senovei. 
Konstrukcija gera. Sanitarinių mazgų irgi nekeisiu. Visa kita, ką 
galima judinti, - grindlentes, lubas, sienas ir apdailą - nuplėšiu lauk 
ir pertvarkysiu naujai. Tengo vaizdavosi esąs tarsi nagingas meis- 
tras, kurio nuožiūrai palikta viskas. Nėra jokio patvirtinto brėžinio. 
Telieka vietoje dirbti, pasikliaujant juslėmis ir patirtimi. 

Perskaitęs vieną kartą, sunkiai suprantamose vietose prirašė 
paaiškinimų, kad skaitant tekstas plauktų nuosekliau. Sutrumpino 
nereikalingas ar per sudėtingas vietas, papildė trūkstamas. Kur ne 

kur sukeitė vietomis pastraipas. Būdvardžių ir prieveiksmių tekste 
itin nedaug, todėl tausojo šį ypatumą, bet jei jautė, kad reikia kokio 
nors pažyminio ar aplinkybės su būdvardžiu, parinko atitinkamų 
ir juos įrašė. Nors Fukaeri tekstas yra primityvus, geros ir blogos 
vietos aiškiai išsiskiria, tad jas atsirinko greičiau nei tikėjosi. Viena 
vertus, dėl primityvumo kai kurios vietos buvo nelabai supranta- 
mos ar sunkiai skaitomos, kita vertus, dėl jo pasitaikydavo kvapą 
gniaužiančių šviežių pasakymų. Šiuos galima taip ir palikti, o 
pirmąsias reikia ryžtingai šluoti lauk ir keisti. 

Perrašinėdamas Tengo darsyk susimąstė apie tai, kad Fukaeri 
rašė šitą kūrinį nesiekdama sukurti jokio literatūros veikalo. Ji 
tiesiog žodžiais perteikė savyje esantį pasakojimą, pasak jos - išties 
regėtus dalykus. Būtų galėjusi tai padaryti ir ne žodžiais, tik nera- 
do kitų tinkamų išraiškos būdų. Tik tiek. Todėl ji iš esmės neturi 
literatūrinių ambicijų. Rezultato neketina paversti preke, todėl ne- 
reikėtų jaudintis dėl literatūrinės kalbos. Jei lygintume su patalpa, 
mąstytume taip: yra sienos, yra stogas — jie apsaugo nuo vėjo ir 
lietaus, ko daugiau reikia? Todėl, kad ir kiek Tengo įsikištų į Fukaeri 
tekstą, jai jokio skirtumo. Jos tikslas jau pasiektas. Sakydama „gali 
perrašyti kaip nori“, ji tikriausiai visiškai neapsimetinėjo. 

Vis dėlto negalima teigti, kad kitiems nereikia suprasti Oro 
lėliukės - neva pakanka, kad ji suprantama jai pačiai. Jei Fukaeri 
siektų tik užrašyti informaciją apie tai, ką regėjo savo akimis ar 
vaizduotėje, būtų užtekę tai trumpai pasižymėti lapeliuose užra- 
šams. Visai nereikėjo verstis per galvą kuriant rišlų tekstą. Nori 
nenori, šitas tekstas parašytas tam, kad jį perskaitytų kas nors 
kitas. Būtent todėl - nors ja ir nesiekta sukurti literatūros kūrinio, 
nors ji ir primityvi - Oro lėliukė turi galią patraukti žmonių širdis. 
Tačiau, nors tu ką, atrodo, kad tas kas nors kitas nėra moderniai 
literatūrai įprasta „bendroji skaitytojų masė“. Tengo tai iš karto 
suprato, perskaitęs Oro lėliukę. 

Na, kokius gi, po galais, ji įsivaizduoja skaitytojus? 

Tengo, žinoma, nežino. 

Tengo tik supranta, kad Oro lėliukė yra nepaprastai unikalus 
grožinis veikalas, kuriame lygiomis dalimis išsitenka didelis gro- 

žis ir dideli trūkumai, ir kad jis veikiausiai turi kaži kokį ypatingą 
tikslą. 


Pataisytas rankraštis padvigubėjo. Pildytinų vietų yra gerokai 
daugiau nei brauktinų, todėl nuosekliai perrašinėjant norom neno- 
rom teksto padaugėja. Kaip sau nori, pradžia buvo skysta. Tekstas 
tapo sklandus ir vientisas, žiūros taškas stabilizavosi ir skaityti 
tapo lengviau. Tačiau bendra tėkmė ėmė strigti. Į paviršių ėmė lįsti 
logika, ir pradinio rankraščio aštrumas susilpnėjo. 

Kitas darbas - iš šio išpampusio teksto išbraukti „vietas, ku- 
rių gali ir nebūti“. Tarsi atriekti nuo krašto nereikalingą lašinį. 
Nupjauti daug lengviau nei pridurti. Šitaip tekstas susitraukė iki 
septintadalio. Nelyginant loginis žaidimas. Reikia skirti laiko tam, 
kad priaugintum, o paskui tam, kad atimtum. Taip, nepaliaujamai 
kartojant šiuos du žingsnius, svyravimo amplitudė pamažu siaurė- 
ja, ir teksto apimtis nusistovi tinkamoje vietoje. Pasieki tašką, kur 
daugiau nebegali nei pridėti, nei atimti. Ego yra nušlifuojamas, 
nereikalingi papuošimai numetami, permatoma logika atsitraukia 
gilyn į kambarį. Tengo toks darbas lipo prie širdies. Jis iš prigim- 
ties mėgo techninį darbą. Akylas it grobio iš padebesų ieškantis 
paukštis, ištvermingas kaip vandenį gabenantis asilas ir be galo 
atsidavęs žaidimo taisyklėms. 


Jis sulaikęs kvapą ir visiškai pasinėręs tęsė darbą, o kai atsikvėpęs 
pažvelgė į laikrodį ant sienos, buvo jau trys valandos. Šiaip jis dar 
be pietų. Tengo nuėjo į virtuvę, užsikaitė virdulyje vandens, tada 
susi malė kavos pupelių. Suvalgė kelis sausainius su sūriu, sukrimto 
obuolį ir užvirus vandeniui pasidarė kavos. Gerdamas ją iš didelio 
puodelio ir norėdamas šiek tiek pajvairinti nuotaiką, truputį pa- 
fantazavo apie seksą su savo meiluže. Paprastai tokiu metu jie tai ir 
darytų. Ką darytų jis, o ką ji? Jis užsimerkė ir atlošęs galvą iškvėpė 
gilų pagundų ir galimybių pritvinkusį atodūsį. 

Tada grįžo prie stalo, vėl pradėjo mąstyti ir tekstų rengyklės 
ekrane perskaitė pataisytą Oro lėliukės pradžios segmentą. Lyg 
Stanlio Kubriko „Garbės kelių“ įžanginėje scenoje vaizduojamas 

generolas, apžiūrinėjantis pozicijas apkasuose. Jis linkteli tam, 
ką išvydo. Neblogai. Tekstas taisosi. Darbas progresuoja. Tačiau 
neužtektinai. Dar daug atliktinų dalykų. Vietomis yra smėlio nuo- 
šliaužų. Kulkosvaidžiams trūksta šovinių. Į akis krenta kur ne kur 
prairusi spygliuotos vielos tvora. 

Jis visą tekstą išspausdino ant popieriaus. Paskui rengyklėje 
paspaudė mygtuką „Išsaugoti“, išjungė aparatą ir pastūmė jį į sta- 
lo kraštą. Tada pasidėjo priešais save išspausdintus lapus ir su 
pieštuku rankoje dar sykį atidžiai perskaitė. Nereikalingas dalis iš 
naujo išbraukė, trūkstamas - papildė, nelimpančias prie visumos - 
perrašė, kol liko patenkintas. Lyg bandydamas parinkti keraminės 
plytelės šukę ir įklijuoti ją į trūkstamą lopinėlį vonios kertėje, jis 
atsargiai rinko tai vietai derančius žodžius ir patikrino juos visais 
įmanomais aspektais. Jei atrodo nenatūraliai, pritaiko formą. Vos 
juntamas niuansas tekstą gali arba praturtinti, arba nuskurdinti. 

Tekstų rengyklės ekrane ir išspausdintuose lapuose net ir visiš- 
kai taip pat atrodantis tekstas ima vos pastebimai skirtis. Žodžių 
pajauta pakinta pagal tai, ar rašai pieštuku, ar spausdini aparate. 
Reikia patikrinti abu aspektus. Įjungęs aparatą jis po vieną atnau- 
jina pataisymus, kuriuos pasižymėjo pieštuku ant išspausdintų 
lapų. Tada iš naujo ekrane perskaito pataisytą tekstą. Tengo lieka 
patenkintas. Kiekviena pastraipa turi prideramo svorio, gimsta 
natūralus teksto ritmas. 

Sėdėdamas kėdėje Tengo ištiesė nugarą, atlošė galvą ir giliai at- 
siduso. Žinoma, tai nereiškia, kad jau visiškai ištobulino. Po kelių 
dienų perskaičius dar kartą, turėtų vėl pasirodyti taisytinų vietų. 
Tačiau dabar gana tiek. Susikaupimo riba jau beveik pasiekta. 
Reikia laiko ataušti. Laikrodžio rodyklė artėjo prie penktos va- 
landos, už lango ėmė lengvai temti. Rytoj taisysime kitą dalį. Vien 
perrašyti kelis pirmus puslapius užtruko beveik visą dieną. Ilgiau 
nei tikėjosi. Tačiau, nutiesus bėgius, atsiradus ritmui, darbas turėtų 
judėti sparčiau. Be to, sudėtingiausia ir daugiausia laiko atimanti 
dalis ir yra įžanginė. Ją įveikus, paskui... 

Vėliau Tengo įsivaizdavo Fukaeri veidą - kaipgi ji jausis, per- 
skaičiusi perrašytą rankraštį. Tačiau Tengo nė nenutuokė, ką ir 

kaip ji jaus. Jo žinios apie Fukaeri lygios nuliui. Jis žino tik tai, 
kad jai septyniolika, ji abiturientė, visai nesidominti stojamaisiais 
egzaminais, šneka kažkaip nenormaliai, geria baltąjį vyną ir jos 
veido grožis kažkuo sujaukia žmonėms sielas. 

Tačiau Tengo viduje kilęs atoveikis, ar į atoveikį panašus daly- 
kas, bylojo, kad jis pats daugmaž tiksliai apčiuopia, koks yra tas 
pasaulis, kurį Oro lėliukėje vaizduoja (arba įjamžina) Fukaeri. Jos 
itin ribotu žodynu piešiamas peizažas, Tengo rūpestingai ir atidžiai 
iščiupinėjamas ir perrašomas, dar labiau skaistėjo ir ryškėjo. Jame 
atsirado nepertraukiama tėkmė. Tengo tai buvo akivaizdu. Jis iš 
paskutiniųjų stengėsi prisidėti tik techniškai, bet rezultatas gimė 
natūraliai, tarsi tai būtų jo paties parašytas darbas. Ir iš to visa jėga 
iškilo vientisas kūrinys - Oro lėliukė. 

Tengo tai džiugino labiausiai. Jis ilgam buvo susikoncentravęs 
į perrašymą, todėl jautėsi išsunktas, tačiau tuo pat metu pakilios 
nuotaikos. Net išjungęs tekstų rengyklę ir atsitraukęs nuo stalo, 
kurį laiką dar negalėjo numaldyti noro rašyti toliau. Jis nuoširdžiai 
mėgavosi perrašinėdamas šią istoriją. Jei šitaip eisis ir toliau, galiu 
tikėtis, kad Fukaeri nenuvilsiu. Nors šiaip Tengo sunkiai vaizdavosi 
besidžiaugiančią ar nusiviliančią Fukaeri. Ką jau ten - jis net ne- 
galėjo įsivaizduoti, kaip ji timpteli lūpas šypsniui ar kaip jos veidas 
nežymiai apsiblausia. Jos veidas apskritai neturi jokios išraiškos. 
Tengo nežino, ar išraiškų nėra, nes nėra ir jokių emocijų, o gal 
šios yra, tik jos nesusijungia su veido išraiškomis. Tengo darsyk 
pamanė, kad visgi ji keista mergina. 


Pagrindinė Oro lėliukės veikėja greičiausiai buvo pati Fukaeri. 

Būdama dešimties ji gyvena ypatingoje kalnuose įsikūrusioje 
komunoje (ar į komuną panašioje bendruomenėje), kur prižiūri 
aklą ožį. Tokios yra jos pareigos. Visi vaikai turi savo pareigas. 
Ožys yra senas, bet bendruomenei jis itin reikšmingas, ir reikia 
prižiūrėti, kad jam nieko nenutiktų. Nė akimirkai negalima nu- 
sukti akių. Jai taip prisakyta. Tačiau ji nejučia užsižiūri kitur, ir tuo 
metu ožys pastimpa. Tada ją nubaudžia. Uždaro sename iš molio 


97 


nudrėbtame sandėliuke kartu su pastipusiu ožiu. Dešimt dienų ji 
visiškai izoliuojama ir jai draudžiama išeiti laukan. Draudžiama 
ir su kuo nors šnekėti. 

Ožys yra tarpininkas tarp šio ir Mažųjų Žmonių pasaulio. Ar 
Mažieji žmonės yra geri, ar blogi, ji nesupranta (aišku, nesupran- 
ta ir Tengo). Sutemus Mažieji žmonės per ožio lavoną ateina į šį 
pasaulį. O kai išaušta, jie vėl grįžta anapus. Mergaitė gali su jais 
šnekėtis. Jie išmoko mergaitę vyti oro lėliukę. 


Tengo sukrėtė, kaip kruopščiai ir smulkiai buvo aprašyti aklo 
ožio įpročiai ir elgesys. Toks detalumas pagyvina visą kūrinį. Ar 
ji išties yra auginusi aklą ožį? Ir ar ji išties yra gyvenusi jos apra- 
šomoje komunoje kalnuose? Tengo spėja, kad taip. Jei ji nėra to iš 
tiesų patyrusi, vadinasi, Fukaeri turi nepaprastą įgimtą pasakotojos 
talentą. 

Tengo sumanė kitą kartą susitikęs (o tai bus sekmadienį) Fukaeri 
paklausti apie ožį ir komuną. Žinoma, neaišku, ar ji teiksis į šiuos 
klausimus atsakyti. Prisimenant ankstesnį pokalbį, atrodo, kad ji 
atsako tik į, jos manymu, atsakytinus klausimus. O tuos, į kuriuos 
nenori arba neketina atsakyti, visiškai praleidžia pro ausis. Tarsi nė 
nebūtų jų girdėjusi. Kaip ir Komacu. Šiuo požiūriu jie vieno sukir- 
pimo. O Tengo kitoks. Ko nors paklaustas, kad ir koks klausimas 
būtų, nuoširdžiai ką nors atsako. Tai tikrai yra įgimti bruožai. 


Penktą valandą jam paskambino meilužė. 

- Ką veiki? - pasiteiravo ji. 

- Visą dieną rašau romaną, - atsakė Tengo. Pusiau tiesa, pu- 
siau melas - savo romano jis nerašė. Bet negalima leistis į tokias 
smulkmenas. 

- Pasistūmėjai į priekį? 

- Šiek tiek. 

- Atsiprašau, kad šiandien staiga atšaukiau. Manau, kitą savaitę 
galėsiu atvažiuoti. 

- Labai laukiu, - pasakė Tengo. 

- Aš irgi, - atsakė ji. 

Tada ji ėmė pasakoti apie vaikus. Ji dažnai su Tengo apie juos 
šnekėdavosi. Dvi dukreles. Tengo neturi nei brolių ar seserų, nei, 
aišku, vaikų. Todėl jis nelabai įsivaizduoja, kas yra maži vaikai. 
Tačiau, nepaisydama to, ji pasakojo apie savo vaikus. Tengo pats 
nemėgo daug šnekėti. Jam labiau patiko klausytis. Todėl jis susido- 
mėjęs klausėsi jos kalbos. Ji pasakojo, kad įtaria, jog iš vyresniosios, 
antrokės, mokykloje yra tyčiojamasi. Pati duktė nieko nesakė, bet 
bendraklasės motina jai pranešė, kad taip gali būti. Tengo, žinoma, 
nė karto nėra tos mergaitės matęs. Vieną kartą ji parodė nuotrauką. 
Visai nepanaši į motiną. 

— O dėl ko tyčiojasi? - paklausė Tengo. 

- Ją kartais ištinka astmos priepuoliai, todėl ji negali daryti visko 
kartu su kitais. Gal dėl to. Labai miela mergaitė, ir mokosi gerai. 

- Nelabai suprantu, - tarė Tengo. - Vaiką, kurį ištinka astmos 
priepuoliai, reikia ginti, o ne iš jo tyčiotis. 

- Vaikų pasaulyje viskas ne taip paprasta, - atsidusdama pasakė 
ji. - Kartais vaiką atstumia vien dėl to, kad jis kitoks nei visi. Su- 
augusiųjų pasaulyje irgi panašiai, tik vaikų pasaulyje tai parodoma 
daug tiesmukiau. 

- Pavyzdžiui? 

Ji papasakojo konkrečių atvejų. Pavieniai jie atrodo bereikšmiai, 
bet, jiems kartojantis diena iš dienos, vaikas pradėjo imti į širdį. Ką 
nors nuo jos paslepia. Nesikalba. Negražiai pamėgdžioja. 

- Ar tave vaikystėje yra užgaulioję? 

Tengo prisiminė vaikystę. 

- Atrodo, kad ne. Gal ir užgauliojo, tik aš nepastebėjau. 

- Jei nepastebėjai, vadinasi, iš tavęs nė karto nesityčiojo. Juk ty- 
čiojantis svarbiausia yra tai, kad auka suprastų esanti užgauliojama. 
Neįmanoma pasityčioti pačiam žmogui to nepastebint. 

Tengo nuo vaikystės buvo stambaus sudėjimo, stiprus. Visi jo 
prisibijojo. Turbūt dėl to ir nesityčiojo. Tačiau anuomet Tengo 
kovojo su kitomis problemomis. 

- O iš tavęs tyčiojosi? - paklausė jis. 

— Ne, - aiškiai atsakė ji. Paskui kiek padvejojo. - Bet esu pati 
tyčiojusis. 

— Kartu su visais? 

- Aha. Kai buvau penktokė. Visi susitarę nesišnekėjome su 
vienu berniuku. Visai neprisimenu, kodėl taip elgėmės. Turėjo 
būti kokia nors aiški priežastis, bet jei dabar negaliu prisiminti, 
tikriausiai nebuvo tokia svarbi. Vienaip ar kitaip, dabar gailiuosi, 
kad taip elgiausi. Man dabar dėl to gėda. Ir kodėl aš taip elgiausi? 
Pati nelabai suprantu. 

Tengo staiga prisiminė vieną su tuo susijusį įvykį. Jis labai senas, 
bet dar ir dabar laikas nuo laiko iškyla atmintyje. Negali jo pamiršti. 
Tačiau apie tai jai neprasitarė. Ilgai užtruktų, kol papasakotų. O ir 
įvykis iš tokių, kurie, paversti žodžiais, praranda savo svarbiausius 
niuansus. Ligi šiol jis niekam nėra apie tai pasakojęs ir greičiausiai 
ateityje irgi niekam nepasakos. 

- Galų gale, - pasakė meilužė, - kiekvienam ramiau priklausyti 
ne ignoruojamai mažumai, o ignoruojančiai daugumai. Manai sau, 
kaip gerai, kad ten ne aš. Bet kokiais laikais, bet kurioje visuome- 
nėje esmė ta pati - jei esi išvien su dauguma, daugelį problemų 
gali pamiršti. 

- Tai yra, jei esi išvien su mažuma, negali išvengti negalvojęs 
apie problemas. 

- Taigi, - atsakė ji melancholišku balsu. - Bet būdamas tokioje 
situacijoje bent jau išmoksti naudotis savo galva. 

- Ir naudodamasis savo galva mąstyti tik apie problemas. 

- Tai ir yra bėda. 

- Geriau per daug nesigilinti, - tarė Tengo. - Viskas nebus 
taip blogai. Klasėje tikrai atsiras vaikų, mokančių naudotis savo 
galva. 

- Aha, - atsakė ji. Paskui kažką pamąstė. Tengo, pridėjęs ausį 
prie ragelio, kantriai laukė, kol ji surikiuos savo mintis. 

- Ačiū. Pakalbėjus su tavim, truputį palengvėjo, - kiek vėliau 
pasakė ji. Atrodė, tarsi būtų kažką sumąsčiusi. 

— Man irgi truputį palengvėjo, - pasakė Tengo. 

— Kodėl? 

— Nes galėjau su tavim pasišnekėti. 

- Iki kito penktadienio, - tarė ji. 

Padėjęs ragelį, Tengo išėjo iš namų ir netoliese esančioje par- 
duotuvėje nusipirko maisto produktų. Grįžo apglėbęs popierinį 
maišą, tada daržoves ir žuvį atskirai suvyniojo ir sudėjo į šaldytuvą. 
Paskui, klausydamasis muzikinės radijo laidos, ruošė vakarienę, kai 
suskambo telefonas. Tengo namuose retai keturis kartus per dieną 
skambėdavo telefonas. Galima pirštais suskaičiuoti, kiek kartų per 
metus taip pasitaikė. Šįkart skambino Fukaeri. 

- Dėl sekmadienio, - be jokios įžangos tarė ji. 

Iš ragelio girdėjosi pratisas automobilio signalas. Regis, vairuo- 
tojas ant kažko gerokai įpyko. Ji tikriausiai skambina iš telefono 
būdelės prie judrios gatvės. 

- Šį sekmadienį, tai yra poryt, mes susitiksime ir tada vyksime 
pas tam tikrą žmogų, - mintyse apauginęs mėsa jos pasakymą 
tarė Tengo. 

- Devintą ryte Šindžiuku stotyje prie Tačikavos krypties prie- 
kio, - pasakė ji. Sugebėjo išdėstyti tris faktus. 

- Kitaip tariant, susitinkame Čiūo linijos, kuri eina nuo miesto 
centro, platformoje, prie priekinio vagono, ar ne? 

- Taip. 

- Iki kur pirkti bilietą? 

- Nesvarbu. 

- Nusipirkti bet kokį bilietą, o kai atvažiuosime, sumokėsiu kiek 
trūks? - Tengo spėjo ir papildė. Panašiai kaip perrašinėdamas Oro 
lėliukę. - Visgi tolokai važiuosime, ar ne? 

- Ką dabar darei, - Fukaeri nuleido Tengo klausimą negirdomis. 

- Ruošiau vakarienę. 

— Ką ruošei. 

- Nieko ypatingo - vienam sau. Pasikepsiu džiovintos lydekos ir 
susitarkuosiu ridiką. Pasidarysiu miso sriubos su svogūnų laiškais 
ir geldelėmis, kurią valgysiu su sojų varške. Taip pat pasigaminsiu 
agurkų ir dumblių salotų. Dar bus ryžių su raugintais kiniškais 
kopūstais. Ir viskas. 

- Skamba skaniai. 

- Sakai? Nėra taip skanu, kaip atrodo. Aš visada valgau ką nors 
panašaus, - pasakė Tengo. 

Fukaeri nutilo. Regis, jos nė kiek netrikdė ilgą laiką nieko nesa- 
kyti. Tačiau Tengo taip negalėjo. 

- Tiesa, šiandien pradėjau perrašinėti Oro lėliukę, - tarė jis. - Dar 
negavau tavo paskutinio leidimo, bet kadangi laiko beveik nėra, 
dabar nepradėjęs paskui nespėsiu. 

—- Ponas Komacu tau taip liepė. 

- Taip. Ponas Komacu liepė man pradėti perrašinėti. 

- Jūs su Komacu artimi. 

- Taip. Turbūt artimi, - veikiausiai šiame pasaulyje joks žmogus 
negalėtų suartėti su Komacu. Tačiau, ėmus apie tai pasakoti, kalba 
užsitęstų. 

- Sekasi perrašinėti. 

- Kol kas. Daugmaž. 

- Gerai, - tarė Fukaeri. Nors tai nuskambėjo ne vien kaip ati- 
tarimas. Atrodė, kad ją savaip džiugina tai, jog perrašymas stu- 
miasi pirmyn. Tik ribota kalba neleido atitinkamai parodyti šių 
emocijų. 

- Labai norėčiau, kad liktum patenkinta, - tarė Tengo. 

- Esu tuo tikra, - nė nemirktelėjusi atsakė Fukaeri. 

- Kodėl? - paklausė Tengo. 

Fukaeri į tai neatsakė. Tiesiog patylėjo į ragelį. Sąmoninga tyla. 
Veikiausiai tyli tam, kad priverstų Tengo susimąstyti. Tačiau per- 
kratęs visas mintis Tengo vis viena nenutuokė, kodėl ji yra taip 
tvirtai užtikrinta. 

Kad nutrauktų tylą, Tengo tarė: 

— Klausyk, noriu paklausti vieno dalyko. Tu iš tikrųjų gyvenai 
kažkokioje komunoje ir auginai ožį? Jie aprašyti nepaprastai įtiki- 
namai. Todėl man pasidarė truputį įdomu, ar tai tikri įvykiai. 

Fukaeri kostelėjo. 

— Apie ožį nekalbėsiu. 

— Gerai, - atsakė Tengo. - Jei nenori, gali nekalbėti. Aš tik pa- 
klausiau. Neimk į galvą. Autoriui kūrinys yra viskas. Nėra reikalo 
nieko pridurti. Susitiksime sekmadienį. Ir dar - gal prieš susitik- 
damas su tuo žmogumi turėčiau kuo nors pasirūpinti? 

— Nelabai suprantu. 

- Kitaip sakant... gal, pavyzdžiui, patartum tvarkingiau apsireng- 
ti arba pasiimti kokių nors lauktuvių. Aš juk visiškai neįsivaizduoju, 
koks tai žmogus. 

Fukaeri vėl nutilo. Tačiau šį kartą ne sąmoningai. Ji papras- 
čiausiai negalėjo suvokti Tengo klausimo tikslo ir minties. Tas 
klausimas nepasiekė jokios jos sąmonės vietos. Tarsi būtų perkopęs 
reikšmės ribą ir negrįžtamai įsiurbtas tuštumon. Kaip pro Plutoną 
praskriejanti vieniša planetinių tyrimų raketa. 

— Tiek to, nieko čia svarbaus, - apsigalvojo Tengo. Nereikėjo iš 
viso jai užduoti tokio klausimo. Galiu gi bet kur nupirkti vaisių 
lauktuvėms. 

- Tai iki sekmadienio devintos valandos, - tarė jis. 

Fukaeri keletą sekundžių patylėjo ir nieko netarusi padėjo ragelį. 
Nei „Viso gero“, nei „Iki sekmadienio“. Tiesiog paukšt ir padėjo 
ragelį. 

O galji linktelėjo galvą ir tada padėjo ragelį. Deja, beveik visais 
atvejais telefonas neperteikia kūno kalbos. Tengo padėjo ragelį į 
vietą, dukart giliai atsikvėpęs perjungė galvą į realesnį režimą ir 
toliau ruošė savo kuklią vakarienę. 


7 skyrius 
Aomamė 


Kuo tyliau, kad nepažadintų drugelio 


Penktadienį po pirmos valandos popiet Aomamė apsilankė „gluos- 
nių namuose“. Tą namą supo didžiuliai seni gluosniai, kurių viršū- 
nės kyšojo virš mūrinės tvoros ir papūtus vėjui be garso linguodavo 
it sielos be vietos. Todėl kaimynai nuo neatmenamų laikų tą seną 
vakarietišką namą vadino gluosnių namais. Jis stovėjo ant stačios 
kalvos Azabu rajone. Ant gluosnių šakų galiukų suposi lengvi 
paukšteliai. Atokaitoje prie namo prisimerkęs kaitinosi didelis 
katinas. Aplinkinės gatvelės buvo siauros ir vingiuotos, beveik 
nevažinėjamos. Aukštų medžių apsuptyje ten net ir vidurdienio 
šviesa atrodydavo prigesinta. Įžengus į šį kampelį apimdavo jaus- 
mas, kad laikas šiek tiek sulėtėjo. Kaimynystėje įsikūrusios kelios 
ambasados, bet žmonės čia neplūsta. Paprastai viskas skendi nu- 
ščiuvusioje tyloje, tik vasarą situacija persimaino ir ima kurtinti 
cikadų čirpimas. 

Aomamė prie vartų paspaudė skambučio mygtuką ir į tele- 
fonspynę pasakė savo vardą. Tada pakreipusi veidą šyptelėjo į 
virš galvos esančią kamerą. Metaliniai vartai iš lėto automatiškai 
atsidarė, Aomamė įėjo vidun ir vartai už nugaros vėl užsivėrė. Ji 

kaip visuomet kirsdama kiemą pasuko link namo prieangio. Ži- 
nojo esanti filmuojama stebėjimo kameros, todėl ėjo takeliu tiesiai 
it modelis podiumu, ištiesusi pečius ir iškėlusi galvą. Šiandien ji 
buvo apsirengusi kasdieniškai - mėlynais džinsais, pilku džempe- 
riu ir tamsiai mėlyna striuke. Balti sportbačiai, per petį permesta 
rankinė. Šiandien ylos neįsidėjo. Kai jos nereikia, ji ramiai ilsisi 
komodos stalčiuje. 

Prieangyje stovėjo keletas lauko kėdžių iš tiko medienos, kurių 
vienoje įsispraudęs sėdėjo stambus vyras. Ne toks ir aukštas, bet 
plika akimi buvo matyti neįtikėtinai ištreniruotas stuomuo. Jam per 
keturiasdešimt, nuskusta galva, po nosimi veši išpuoselėta barzdelė. 
Pilkas plačiapetis kostiumas, baltutėliai marškiniai ir tamsiai pilkas 
šilkinis kaklaraištis. Juodutėliai be dėmelės kordobano odos batai. 
Abiejose ausyse segėjo sidabrinius auskarus. Nepanašus nei į rajo- 
no savivaldos buhalterijos skyriaus darbuotoją, nei į automobilių 
draudimo brokerį. Jis iš pirmo žvilgsnio panašus į apsaugininką, ir 
tai iš tiesų yra jo profesija. Kartais atlieka vairuotojo pareigas. Turi 
aukščiausią karatė diržą, prireikus gali gerai naudotis ginklais. Gali 
ir pašiepęs iltis pasidaryti nartesnis už visus. Tačiau paprastai jis 
būna švelnus, ramus ir inteligentiškas. Įsižiūrėjęs į akis - tai yra jei 
jis leistų įsižiūrėti į akis, - jose galėtum išvysti šiltą šviesą. 

Laisvalaikiu mėgo krapštytis prie visokių aparatų, rinko sep- 
tintojo ir aštuntojo dešimtmečio progresyviojo roko įrašus ir su 
savo vaikinu, išvaizdžiu jaunu kirpėju, gyveno ne kur kitur, o 
Azabu pakraštyje. Prisistatė kaip Tamaru. Neaišku, ar čia vardas, 
ar pavardė. Neaišku ir kokiais hieroglifais užrašoma. Bet žmonės 
jį vadino ponu Tamaru. 

Sėdėdamas kėdėje Tamaru pamatė Aomamę ir linktelėjo. 

- Laba diena, - tarė Aomamė. Tada atsisėdo į kėdę priešais jį. 

- Girdėjau, Šibujoje esančiame viešbutyje mirė vyras, - pasakė 
jis tyrinėdamas, ar pakankamai blizga jo batai. 

- Nežinojau, - atsakė Aomamė. 

- Nes tai nebuvo toks svarbus įvykis, kad apie jį rašytų laikraš- 
čiai. Tikriausiai širdies smūgis. Gaila, buvo nė neįpusėjęs penktos 
dešimties. 

— Reikia rūpintis savo širdimi, kitaip... 

Tamaru linktelėjo. 

- Labai svarbu kasdieniai įpročiai. Netinkama gyvensena, stre- 
sas, miego trūkumas. Tokie dalykai ir nužudo žmogų. 

- Anksčiau ar vėliau kas nors vis viena jį nužudo. 

- Teoriškai galima ir taip sakyti. 

- Kaži, ar darys skrodimą? - pasiteiravo Aomamė. 

Tamaru pasilenkė ir nuo bato nosies nuvalė beveik nematomą 
dulkelę. 

- Policija ir taip užsiėmusi. Biudžetas irgi ribotas. Negali sau leis- 
ti mėsinėti švaraus be jokių smurto ženklų lavono. O ir šeimyna juk 
nenorėtų, kad kas nors pjaustytų ramiai sau pasimirusį žmogų. 

- Ypač jo palikta žmona. 

Tamaru šiek tiek patylėjo, paskui ištiesė Aomamei stambią it 
beisbolo pirštinė dešinės plaštaką. Aomamė ją suėmė. Jie tvirtai 
paspaudė rankas. 

- Privargai. Reikia truputį pailsėti, - tarė jis. 

Aomamė šiek tiek timptelėjo lūpų kampučius į šonus, kaip kad 
žmonės paprastai daro šypsodamiesi, bet išties nenusišypsojo. 
Pasirodė tik šypsenos užuomina. 

- Kaip gyvena Buna? - paklausė ji. 

- A, gerai, - atsakė Tamaru. Buna buvo vokiečių aviganė, gy- 
venanti šiuose namuose. Gero būdo, sumani. Tik turėjo keletą 
keistų įpročių. 

- Tebeėda špinatus? - paklausė Aomamė. 

- Labai. Šiuo metu špinatai dar brangūs, tai man suduoda per 
kišenę. Labai jau daug ji jų ėda. 

— Nesu regėjusi špinatus mėgstančios vokiečių aviganės. 

— Ana net nemano esanti šuo. 

— O kas mano esanti? 

- Atrodo, ji mano esanti ypatinga būtybė, pranokstanti šią 
rūšį. 

— Superšuo? 

— Panašiai. 

- Todėl mėgsta špinatus? 

- Visai ne todėl - tiesiog juos mėgsta. Nuo mažens mėgo. 

- Bet gal dėl to ją ir apniko tokios pavojingos mintys. 

- Gali būti, - atsakė Tamaru. Paskui žvilgtelėjo į rankinį laik- 
rodį. - Beje, šiandienos susitikimas buvo sutartas pusei dviejų, 
ar ne? 

Aomamė linktelėjo. 

- Taip, dar yra šiek tiek laiko. 

Tamaru lėtai atsistojo. 

- Palauk čia truputį. Gal pavyks kiek paankstinti, - pasakė ir 
dingo tarpduryje. 

Aomamė laukė, žvelgdama į nuostabius gluosnius. Vėjo nebuvo, 
ir jų šakos grakščiai sviro žemyn. lt padrikose mintyse paskendęs 
žmogus. 

Po kurio laiko grįžo Tamaru. 

— Reikės eiti už namo. Šiandien nori tave priimti šiltnamyje. 

Jiedu apėjo kiemą, praėjo pro gluosnius ir pasuko link šiltnamio. 
Jis stovėjo už pagrindinio namo. Medžių greta nebuvo, ir jis visas 
maudėsi atokaitoje. Tamaru atsargiai, kad neišskristų viduje esantys 
drugeliai, pravėrė stiklines duris ir įleido vidun Aomamę. Paskui 
įsmuko pats ir paskui save kaipmat uždarė duris. Ne itin pritinkami 
veiksmai stambiam žmogui. Tačiau jo judesiai buvo koordinuoti 
ir tikslūs. Tiesiog jam ne itin pritinkami. 

Stiklu dengtame šiltnamyje visu savo grožiu jau karaliavo pa- 
vasaris. Sviro gražūs įvairiausių gėlių žiedai. Dauguma augalų čia 
buvo įprastiniai. Vazonuose ant lentynų augo visur aptinkami 
kardeliai, plukės ir saulutės. Aomamei regėjosi, kad tarp jų yra ir 
paprasčiausių žolių. Nesimatė jokių brangių orchidėjų, retų rožių ar 
pirmykščių polinezietiškų gėlių. Aomamės šiaip nedomino augalai, 
bet jai visai patiko toks šiltnamio paprastumas. 

Vietoj to šiltnamyje plazdeno daugybė drugelių. Atrodė, kad 
šeimininkę šiame stikliniame name gerokai labiau nei retus augalus 
traukė auginti retus drugelius. Ir gėlės čia surinktos tokios, kurios 
duotų daug drugelių mėgstamo nektaro. Auginant drugelius šiltna- 
myje reikia nepaprastai daug rūpesčio, žinių ir darbo, tik Aomamė 
visai neįsivaizdavo, kaip derėtų jais rūpintis. 

Išskyrus vasarą, šeimininkė kartkartėmis priimdavo Aomamę 
šiltnamyje, kur jos dviese pasišnekėdavo. Stikliniame šiltnamyje 
nebaisu, kad kas nors, pridėjęs ausį, galėtų pasiklausyti. Jų pokalbių 
nepavadintum tokiais, kuriuos gali garsiai bet kur postringauti. 
Taip pat gėlių ir drugelių apsuptyje sąmonė šiek tiek nurimdavo. 
Aomamės išraiška aiškiai tai bylojo. Šiltnamyje jai buvo kiek per 
karšta, bet pakenčiama. 

Šeimininkė buvo smulki moteriškė, įpusėjusi septintą dešimtį. 
Gražūs žili trumpai kirpti plaukai. Ji vilkėjo džinsiniais darbiniais 
marškiniais, kreminėmis medvilninėmis kelnėmis ir avėjo purvi- 
nais sportiniais bateliais. Mūvėdama baltas sodininko pirštines ji 
iš didelio metalinio laistytuvo laistė kiekvieną augalą. Jos drabužiai 
atrodė vienu dydžiu per dideli, bet smagiai tiko jos figūrai. Kiek- 
vieną kartą ją išvydusi Aomamė pajusdavo pagarbą jos natūraliai 
nenudailintai elegancijai. 

Ji buvo kilusi iš prieškario aristokratijos, žymaus koncerno savi- 
ninko šeimos, bet iš jos nesklido nei prašmatnumas, nei trapumas. 
Netrukus po karo mirė jos vyras, ir ji įsitraukė į nedidelės giminių 
turimos investicinės įmonės veiklą, kur pademonstravo visus pra- 
nokstantį talentą operuoti akcijomis. Visi pripažino, kad tai tiesiog 
įgimta dievo dovana. Investicinė įmonė jos vedama sparčiai plėtėsi, 
o kartu didėjo ir moters asmeninis kapitalas. Juo naudodamasi ji 
įsigijo kitų buvusios aristokratijos šeimų ar imperatoriaus giminės 
turėtų prestižinių sklypų Tokijuje. Prieš dešimt metų atsistatydino, 
nutaikiusi laiką brangiai pardavė turimas akcijas ir dar pasididino 
savo kapitalą. Kadangi iš visų jėgų stengėsi nepakliūti į viešumą, 
visuomenei jos vardas beveik nežinomas, užtat verslo pasaulyje jį 
žino kiekvienas. Kalbama, kad ji turi tvirtų politinių ryšių. Tačiau, 
susipažinus artimiau, ji yra geraširdė išmintinga moteris. Nepa- 
žįsta baimės jausmo. Tiki savo nuojauta ir apsisprendusi kaipmat 
to imasi. 

Išvydusi Aomamę ji nuleido laistytuvą ant Žemės ir parodė į 
mažą metalinę sodo kėdę prie durų, kviesdama prisėsti. Aomamė 
paklusdama atsisėdo, tada ši klestelėjo priešais. Kad ir ką ji darytų, 
beveik nesukeldavo jokio garso. It lapė, skuodžianti mišku. 


108 


- Gal atnešti ko nors atsigerti? - pasiteiravo Tamaru. 
į Aomamę, - o tau? 

- Man to paties, - atsakė Aomamė. 

Tamaru vos linktelėjo ir išėjo iš šiltnamio. Truputį pravėrė duris, 
apsidairė, ar arti nėra drugelių, ir greitai iš lauko jas uždarė. Tarsi 
atlikdamas šokio žingsnelius. 

Šeimininkė nusimovė medvilnines sodininko pirštines ir rūpes- 
tingai, tarsi vakarines šilkines pirštinaites, padėjo vieną ant kitos 
ant stalo. Tada tviskančiomis juodomis akimis pažvelgė tiesiai į Ao- 
mamę. Tai buvo daug per savo gyvenimą regėjusios akys. Aomamė 
trumpai žvilgtelėjo moteriai į akis, kad nepasirodytų nemandagi. 

- Netekome didaus žmogaus, - tarė šeimininkė. - Naftos pra- 
monės pasaulyje jis buvo gana žymus. Dar palyginti jaunas, tačiau 
dirbo iš peties. 

Šeimininkė visuomet kalbėdavo tyliai. Taip tyliai, kad vos smar- 
kiau pūstelėjęs vėjas galėjo išsklaidyti garsus ore. Todėl klausytojas 
visuomet turėjo sėdėti ištempęs ausis. Kartais Aomamę užvaldy- 
davo noras ištiesti ranką ir pasukti garso reguliatorių dešinėn. 
Tačiau jo, žinoma, niekur nebuvo. Todėl teliko sulaikius kvapą 
atidžiai įsiklausyti. 

Aomamė tarė: 

- Nors jis ir mirė staiga, kaip suprantu, didelių nepatogumų 
nekilo. Pasaulis sukasi po senovei. 

Šeimininkė nusišypsojo. 

- Apskritai šiame pasaulyje nėra nepakeičiamų žmonių. Kad ir 
koks išmintingas ar talentingas žmogus būtų, kažkur pasaulyje vis 
viena yra jam įpėdinis. Jei, tarkim, pasaulyje knibždėte knibždėtų 
nepakeičiamų žmonių, mes patektume į keblią padėtį. Žinoma... - 
pridūrė ji. Paskui tarsi pabrėždama pabaksnojo dešinės rankos 
smiliumi į viršų. - Tave būtų sunku pakeisti. 

- Net jei mane ir sunku pakeisti, surasti kitą sprendimo būdą 
nebūtų taip sudėtinga, - patikino Aomamė. 

Šeimininkė tylomis žvelgė į Aomamę. Lūpose suposi pasiten- 
kinimo šypsnis. 

- Galbūt, - pasakė ji. - Bet net jei tai, tarkim, tiesa, sunku būtų 
tikėtis to paties, ką mudvi dabar čia turime bendro. Tu esi tu ir nie- 
kas kitas. Aš labai tau dėkinga. Net žodžiais sunku apsakyti kaip. 

Šeimininkė pasilenkė priekin ir ištiesusi ranką padėjo ją Ao- 
mamei ant plaštakos. Taip palaikė gal dešimt sekundžių. Paskui ją 
patraukė ir patenkinta mina atsilošė atgal. Atplazdeno drugelis ir 
nutūpė jai ant mėlynų marškinių peties. Mažas baltas drugelis. Su 
keletu raudonų taškų. Visai nesibaimindamas jis ten užmigo. 

- Greičiausiai tu dar nesi regėjusi šito drugelio, - pažvelgusi į 
savo petį tarė šeimininkė. Balse girdėjosi vos juntamas pasididžia- 
vimas. - Jį nelengva rasti net pačioje Okinavoje. Šis drugelis geria 
tik vienos rūšies gėlių nektarą. Tik iš ypatingos gėlės, žydinčios 
Okinavos kalnuose. Norint auginti šitą drugelį, pirmiausia reikia 
čia atsivežti ir auginti tas gėles. Tai gana sudėtinga. Ir, žinoma, 
brangu. 

- Atrodo, kad jūs labai prisijaukinote šį drugelį. 

Šeimininkė nusišypsojo. 

- Šita būtybė mano, kad aš jos draugė. 

- Su drugeliais įmanoma draugauti? 

- Norint su jais draugauti, pirmiausia reikia tapti gamtos dalimi. 
Išsklaidyti visus žmogaus požymius ir tiesiog čia sėdėti įsijautus, 
kad esi medis, žolė ar gėlė. Tai užtrunka, bet galop jie nustoja tavęs 
saugojęsi ir savaime su jais suartėji. 

- O ar duodate drugeliams vardus? - smalsiai paklausė Aoma- 
mė. - Tai yra - kiekvienam atskirą, kaip šuniui arba katei. 

Šeimininkė nesmarkiai papurtė galvą. 

— Drugeliams vardų neduodu. Ir be vardo pagal raštą ir formą 
kiekvieną gali atskirti. Kas iš tų vardų, jei jie vis viena kaipmat nu- 
gaišta. Šitos būtybės paprasčiausiai yra laikini bevardžiai bičiuliai. 
Aš kasdien čia ateinu, su jais sveikinuosi, šnekuosi. Bet kiekvienas 
drugelis, laikui atėjus, kažkur tyliai pranyksta. Neabejoju, kad 
jie miršta, bet, kad ir kiek ieškojau, neradau kūnelių. Nugaišę jie 
nieko nepalieka, tarsi išsisklaido erdvėje. Drugelis yra trumpaam- 
žiškiausias grakštus padaras. Jis gimsta iš niekur, tyliai pasiima iš 

pasaulio itin menką davinį ir galiausiai lyg niekur nieko pradingsta. 
Tikriausiai į kitą pasaulį. 

Oras šiltnamyje buvo šiltas ir drėgnas, tvyrojo augalų kvapas. 
Daug drugelių pasirodydavo ir išnykdavo tai šen, tai ten, tarsi 
pradžios ir pabaigos neturinčią sąmonės tėkmę skaidantys trum- 
palaikiai skyrybos ženklai. Kaskart įžengusi į šitą šiltnamį Aomamė 
netekdavo laiko nuovokos. 

Atėjo Tamaru, nešinas metaliniu padėklu su kiniško porceliano 
arbatinuku ir dviem tokiais pačiais puodeliais. Dar jame gulėjo 
medžiaginės servetėlės ir lėkštelė su sausainiais. Žolelių arbatos 
aromatas sumišo su tvyrančiu gėlių kvapu. 

- Ačiū, Tamaru, toliau aš jau pati, - tarė šeimininkė. 

Tamaru pastatė padėklą ant sodo stalo ir atsiprašęs be jokio 
garso apsisuko. Kaip ir anksčiau lengva žingsnelių virtine priėjo 
prie durų, jas pravėrė, uždarė ir taip išėjo iš šiltnamio. Šeiminin- 
kė nuėmė arbatinuko dangtelį, įkvėpė aromato ir patikrinusi, ar 
arbatžolės pritraukė, į abu puodelius įpylė arbatos. Atidžiai, kad 
abiejuose arbata būtų vienodai stipri. 

- Gal kišuosi ne į savo reikalus, bet kodėl prie įėjimo nepasika- 
binate tinklelio? - paklausė Aomamė. 

- Tinklelio? 

- Taip, jei prie įėjimo iš vidaus tarsi antras duris pakabintumė- 
te tinklelį, įeinant ir išeinant nereikėtų baimintis, kad drugeliai 
išskris. 

Šeimininkė į kairę ranką paėmė lėkštelę, į dešinę - puodelį, 
pakėlė jį prie lūpų ir tyliai siurbtelėjo arbatos. Pauostė aromato ir 
nesmarkiai linktelėjo. Puodelį padėjo atgal ant lėkštelės ir šią vėl 
pastatė ant padėklo. Servetėlę lengvai prispaudė prie lūpų, paskui 
pasitiesė ją ant kelių. Vien atlikdama šituos veiksmus ji, švelniai 
tariant, užtruko triskart ilgiau nei paprastas žmogus. Aomamei ji 
priminė fėją, geriančią maistingą rasą miško glūdumoje. 

Paskui šeimininkė atsikrenkštė ir pasakė: 

- Man nepatinka tinkleliai. 

Aomamė tylomis laukė tęsinio, bet jo nebuvo. Šneka pasibaigė 
nėžinia: ar tai, kad ji nemėgsta tinklelių, yra bendra laikysena prieš 
laisvės suvaržymą, ar estetinė nuostata, o gal tiesiog nevalingas 
polinkis, nereikalaujantis paaiškinimo. Tačiau šiuo metu tai nėra 
esminis klausimas. Tiesiog staiga sumojo paklausti. 

Sekdama šeimininkės pavyzdžiu Aomamė paėmė puodelį su 
lėkštute į ranką ir tyliai gurkštelėjo. Ji ne itin mėgsta žolelių arba- 
tą. Jai patinka karšta, stipri, juoda it velnias naktį kava. Tačiau tai 
veikiausiai neprideramas gėrimas popietei šiltinamyje. Todėl čia ji 
visuomet paprašo to paties, kaip ir šeimininkė. Ši pasiūlė sausai- 
nių, Aomamė vieną paėmė ir suvalgė. Imbierinis sausainis. Ką tik 
iškeptas, kvepėjo šviežiu imbieru. Šeimininkė prieš karą kurį laiką 
gyveno Anglijoje. Aomamė tai prisiminė. Šeimininkė paėmė vieną 
sausainį ir vos vos jo atsikando. Kuo tyliau, kad nepažadintų ant 
peties miegančio reto drugelio. 

- Išeinant Tamaru tau kaip visada paduos raktą, - tarė ji. - Kai 
sutvarkysi reikalą, atsiųsk paštu. Kaip visada. 

- Gerai. 

Kurį laiką tvyrojo švelni tyla. Į aklinai uždarytą šiltnamį neat- 
sklido jokių išorės garsų. Tarsi pagaliau nurimęs drugelis ir toliau 
miegojo. 

- Mes nesielgiame neteisingai, - pasakė šeimininkė žvelgdama 
tiesiai Aomamei į akis. 

Aomamė truputį prikando lūpą. Tada tarė: 

- Žinau. 

— Prašau pažvelgti į šio voko turinį, - tarė šeimininkė. 

Aomamė paėmė ant stalo gulintį voką ir greta porcelianinio ar- 
batinuko išdėliojo septynias jame esančias nuotraukas. Tarsi vers- 
dama nelaimę lemiančias taro kortas. Iš arti nufotografuotos jaunos 
moters kūno dalys. Nugara, krūtys, sėdmenys, šlaunys. Net padai. 
Nėra tik veido nuotraukos. Visur matėsi kraujosruvų ir nubrozdi- 
nimų po sumušimo. Atrodo, buvo mušta diržu. Gakta nuskusta, 
šalia matyti užgesintos cigaretės žymė. Aomamė nejučia susiraukė. 
Ji yra mačiusi panašių nuotraukų, bet ne šitokių žiaurių. 

- Ar pirmą kartą jas matai? - paklausė šeimininkė. 

Aomamė tylėdama linktelėjo. 

- Daugmaž numaniau, bet nuotraukas pamačiau pirmą kartą. 

- Čia to vyro darbas, - pasakė senoji ponia. - Trijose vietose 
gydėme kaulų lūžius, o vienos ausies klausos sutrikimų greičiau- 
siai nebepavyks išgydyti, - kalbėjo ji. Balsas nepagarsėjo, tik tapo 
šaltesnis ir kietesnis nei anksčiau. Tarsi šio balso pokyčio išgąsdin- 
tas pabudo ant šeimininkės peties miegojęs drugelis ir išskleidęs 
sparnelius nuplazdeno aukštyn. 

Ji kalbėjo toliau: 

- Negalima palikti šitaip lyg niekur nieko besielgiančio žmogaus. 
Kad ir kas būtų. 

Aomamė surinko nuotraukas ir įdėjo atgal į voką. 

- Tau taip neatrodo? 

- Atrodo, - pritarė Aomamė. 

— Mes elgiamės teisingai, - pasakė šeimininkė. 

Ji pakilo nuo kėdės ir veikiausiai norėdama nusiraminti pa- 
siėmė gretimais stovėjusį laistytuvą. Tarsi imtų įmantrų ginklą. 
Veidas kiek išblyško. Aštrus žvilgsnis nukrypo į šiltnamio kampą. 
Aomamė taip pat ten pažvelgė, bet nepamatė nieko neįprasto. Tik 
žaliuojančią usnį. 

- Labai ačiū, kad apsilankei. Dėkui už sugaištą laiką, - tarė ji 
tebelaikydama tuščią laistytuvą. Regis, susitikimas baigtas. 

Aomamė atsistojo ir pasiėmė rankinę. 

— Ačiū už arbatą. 

- Dar kartą dėkoju, - pasakė šeimininkė. 

Aomamė vos vos šyptelėjo. 

- Gali dėl ničnieko nesirūpinti, - tarė šeimininkė. Kažkurią 
akimirką ji vėl prakalbo švelniai. Akys švytėjo šiluma. Ji lengvai 
priglaudė ranką Aomamei prie dilbio. - Mes elgiamės teisingai. 

Aomamė linktelėjo. Visuomet kalba pasibaigia ta pačia fraze. 
Aomamė pamanė, kad veikiausiai ji pati sau tai kartoja. It mantrą 
ar maldą: „Gali dėl ničnieko nesirūpinti. Mes elgiamės teisingai.“ 

Apsidairiusi, ar nėra arti drugelių, Aomamė vos pravėrė šiltna- 
mio duris, išėjo laukan ir jas uždarė. Už jų liko šeimininkė su lais- 
tytuvu. Išėjus iš šiltnamio oras lauke buvo vėsus ir gaivus. Kvepėjo 

medžiais ir pieva. Čia buvo tikras pasaulis. Kur laikas teka kaip 
įprasta. Aomamė giliai įkvėpė į plaučius tos realybės oro. 


Prieangyje toje pačioje tiko medienos kėdėje laukė Tamaru. Kad 
perduotų jai raktą nuo pašto dėžutės. 

— Sutvarkėte reikalus? - jis paklausė. 

- Sutvarkėme, - pasakė Aomamė. Tada klestelėjo greta jo ir 
gavusi raktą įsikišo jį į rankinės skyrių. 

Jiedu kurį laiką sėdėjo tylėdami ir stebėjo į kiemą atskridusius 
paukščius. Vėjas vis dar buvo nuščiuvęs ir tyliai sviro gluosniai. 
Kelių šakų galiukai buvo beliečią žemę. 

— Kaip dabar laikosi ta moteris? - pasiteiravo Aomamė. 

- Kokia moteris? 

- Vyro, kurį Šibujoje esančiame viešbutyje ištiko širdies smūgis, 
žmona. 

- Dabar nepasakyčiau, kad labai gerai, - susiraukdamas tarė Ta- 
maru. - Dar nepraėjo šokas. Beveik negali šnekėti. Reikia laiko. 

- Koks ji žmogus? 

- Trisdešimt kelerių. Vaikų neturi. Graži, maloni. Neblogai ren- 
giasi. Tačiau šią vasarą, deja, maudymosi kostiumėliu nepasipuoš. 
Turbūt ir kitą vasarą. Matei nuotraukas? 

- Ką tik. 

- Siaubinga, ar ne? 

- Taip, - atsakė Aomamė. 

Tamaru tarė: 

- Taip dažnai pasitaiko. Žvelgiant iš šalies vyras perspektyvus. 
Visų vertinamas, išauklėtas, išsilavinęs. Turi vietą visuomenėje. 

- O grįžęs namo neatpažįstamai pasikeičia, - pratęsė Aomamė. - 
Tampa agresyvus, ypač veikiamas alkoholio. Vis dėlto jis iš tų, 
kurie smurtauja tik prieš moteris. Muša tik žmoną. O iš pažiūros 
jis nepriekaištingas. Aplinkiniai mano, kad jis ramus ir geras vy- 
ras. Ir kad ir kiek žmona skųstųsi, kaip jis su ja elgiasi, niekas tuo 
nepatikėtų. Vyras irgi tai supranta ir mušdamas renkasi žmonėms 
sunkiai parodytinas vietas. Arba muša nepalikdamas žymės. Tą 
turi omenyje? 

Tamaru linktelėjo. 

- Daugmaž. Tik alkoholio nevartoja nė lašo. Jis muša blaivutėlis 
vidury baltos dienos. Visiškai supuvęs. Ji norėjo skirtis. Tačiau 
jis griežtai tam prieštaravo. Gal ji jam patiko. O gal nenorėjo 
paleisti visada po ranka esančios aukos. O gal mėgo ją jėga prie- 
vartauti. 

Tamaru kilstelėjo koją ir vėl patikrino, kaip blizga batas. Paskui 
kalbėjo toliau: 

- Žinoma, pateikus smurto šeimoje įrodymų, galima išsiskirti, 
bet tai pareikalaus ir laiko, ir pinigų. Jei jis pasisamdys sumanų 
advokatą, tave gali ir su purvais sumaišyti. Šeimyniniai teismai yra 
perkrauti bylų, trūksta teisėjų. Be to, išsiskyrus nedaugelis vyrų 
sąžiningai moka priteistus pinigus už žalą arba išlaikymo išlaidas. 
Vis kaip nors išsisuka. Japonijoje už tai buvusio vyro beveik niekada 
nesodina į kalėjimą. Jei parodo ketinantis mokėti ir dėl akių šiek 
tiek sumoka, teismas tokiems atleidžia. Japonijoje visuomenė dar 
labai palankiai nusiteikusi vyrų atžvilgiu. 

Aomamė tarė: 

— O štai prieš kelias dienas, susiklosčius palankioms aplinky- 
bėms, šitą smurtauti linkusį vyrą Šibujoje esančiame viešbutyje 
ištiko širdies smūgis. 

- Pasakymas palankios aplinkybės skamba per daug tiesiogiai, - 
tarė Tamaru caktelėdamas liežuviu. - Man labiau patiktų sakyti, kad 
taip lėmė dangus. Kad ir kaip ten būtų, mirties priežastis abejonių 
nekelia, nėra ir didelio draudimo, kuris atkreiptų žmonių dėmesį, 
todėl gyvybės draudimo bendrovė neturėtų nieko įtarti. Turbūt 
ramiai viską išmokės. Vis tiek tai nemenka suma. Tie draudimo 
pinigai jai padės žengti pirmuosius naujo gyvenimo žingsnius. Juo 
labiau sutaupys pinigų ir laiko, kuriuos sugaištų skyrybų teismams. 
Taip pat išvengs komplikuotų ir bereikšmių dokumentų pildymo 
ir su tuo susijusių problemų bei galvos skausmo. 

- Be to, pasaulyje nebevaikščios tokia pavojinga šiukšlė ir ne- 
besusiras naujų aukų. 

- Dangaus lemtis, - pasakė Tamaru. - Širdies smūgis viską iki 
vieno sudėjo į savo vietas. Viskas gerai, kas gerai baigiasi. 

Aplink Tamaru lūpas susimetė šypseną primenančios raukš- 
lelės. 

- Kur nors būtinai yra pabaiga. Tik nebūna aiškiai parašyta: „Čia 
pabaiga.“ Juk ant paskutinio kopėčių laiptelio nebūna parašyta: 
„Čia paskutinis laiptelis. Prašome aukščiau kojos nebestatyti.“ 

Aomamė papurtė galvą. 

- Čia tas pats, - tarė Tamaru. 

Aomamė pasakė: 

- Jei vadovautumeisi sveiku protu ir žiūrėtum plačiai atmerkęs 
akis, pabaiga pati pasirodytų. 

Tamaru linktelėjo. 

— Net jei ir nesuprastum... - jis pirštu pavaizdavo kritimą že- 
myn. - Tai, vienaip ar kitaip, būtų pabaiga. 

Jiedu kurį laiką tylėdami klausėsi paukščių čiulbėjimo. Buvo 
rami balandžio popietė. Niekur nepastebėsi piktavališkumo ar 
smurto požymių. 

- Kiek moterų dabar čia glaudžiasi? - pasiteiravo Aomamė. 

- Keturios, - nemirktelėjęs atsakė Tamaru. 

- Jų visų padėtis tokia pati? 

- Daugmaž panaši, - atsakė Tamaru. Tada papūtė lūpas. - Tačiau 
kitų trijų atvejai ne tokie sunkūs. Visų jų vyrai tipiniai niekam 
tikę purvini išgamos, bet ne tokie piktybiški kaip ką tik mūsų ap- 
šnekėtasis. Pasipūtę menkystos. Tavo rankos tokiems neprireiks. 
Susitvarkysime patys. 

- Legaliai. 

- Daugiau ar mažiau legaliai. Išskyrus šiokius tokius pagąsdini- 
mus. Žinoma, širdies smūgis juk irgi legalus būdas numirti. 

- Žinoma, - atitarė Aomamė. 

Tamaru kurį laiką nieko netardamas susidėjęs rankas ant kelių 
žvelgė į ramiai nusvirusias gluosnių šakas. 

Aomamė kiek padvejojusi prašneko: 

- Tamaru, klausyk, noriu, kad kai ką man pasakytum. 

- Klausau. 

- Prieš kiek metų pasikeitė policijos uniforma ir ginklų mo- 
delis? 

Tamaru šiek tiek suraukė antakius. Tarsi Aomamės klausimas 
būtų pakurstęs jo įtarumą. 

- Kodėl nei iš šio, nei iš to klausi? 

- Šiaip sau. Tiesiog ką tik šovė į galvą. 

Tamaru pažiūrėjo jai į akis. Jo akys buvo nebylios, be jokios 

- Didelis ginkluotas Jamanašio prefektūros policijos ir ekstre- 
mistų grupuotės susirėmimas prie Motosu ežero įvyko aštuonias- 
dešimt pirmųjų metų spalio viduryje, kitais metais policijoje įvyko 
didelių reformų. Prieš dvejus metus. 

Aomamė nekeisdama minos linktelėjo. Ji visiškai neprisiminė 
to įvykio, bet teliko pritarti pašnekovui. 

- Tai buvo kruvinas įvykis. Senoviniai revolveriai prieš penkis 
kalašnikovus AK-47. Net nėra ko lyginti. Trys pareigūnai buvo 
suvarpyti kiaurai it persiūti siuvimo mašina. Sraigtasparniais ne- 
delsdamas atskrido specialusis savigynos kariuomenės oro pajėgų 
būrys. Policijos prestižas smuko. Iškart po šio įvykio ministras 
pirmininkas Nakasonė nusprendė apčiuopiamai sustiprinti po- 
licijos pajėgumą. Iš esmės pertvarkė struktūrą, įkūrė specialųjį 
ginkluotą padalinį, paprastus policininkus irgi aprūpino pranašiais 
savitaisiais pistoletais. 92-0 modelio „Beretta“. Esi kada nors iš 
tokio šovusi? 

Aomamė papurtė galvą. Ką jau ten. Ji nė karto nėra šovusi iš 
jokio ginklo. 

— Aš esu, - pasakė Tamaru. - Penkiolikos šovinių automatiškai 
užsitaisantis pistoletas. Užtaisomas 9 mm „Parabellum“ šoviniais. 
Vertinamas ginklas, Amerikos kariuomenė jį naudoja. Nepigus, bet 
kainuoja mažiau nei SIG ar „Glock“, todėl populiarus. Tik mėgėjui 
ne toks paprastas naudoti. Ankstesni revolveriai tesvėrė 450 gramų, 
o šitie - 850. Jokios naudos tokius įduoti neįgudusiems Japonijos 
policininkams. Panaudojus tokį galingą ginklą tankiai apgyven- 
dintoje teritorijoje, nebus apsieita be civilių aukų. 

- Kur tu iš jo šaudei? 

- Ai, pasitaikydavo. Vieną kartą grojau arfa prie šaltinio, kai iš 
nežinia kur pasirodė fėja, įdavė man 92-0 modelio „Beretta“ ir liepė 
pabandyti nušauti toliau besiganantį baltą kiškelį. 

- Rimta istorija. 

Raukšlelės aplink Tamaru lūpas pagilėjo. 

- Aš pasakoju tik rimtas istorijas, - tarė jis. - Šiaip ar taip, nauji 
ginklai ir rūbai atsirado prieš dvejus metus, pavasarį. Kaip tik pa- 
našiu metu. Ar atsakiau į tavo klausimą? 

- Prieš dvejus metus, - pratarė ji. 

Tamaru dar sykį pervėrė Aomamę akimis. 

- Klausyk, jei kas nors slegia tau širdį, gali man pasakyti. Įsivėlei 
į reikalus su policija? 

- Ne, ką tu, - atsakė Aomamė. Tada numojo abiem rankomis. - 
Tiesiog truputį parūpo, kada uniformos pasikeitė - ir tiek. 

Trumpam stojo tyla - jų pokalbis savaime baigėsi. Tamaru dar 
kartą ištiesė dešinę ranką. 

— Gerai, kad viskas baigėsi sklandžiai, - tarė jis. Aomamė ją 
paspaudė. Šitas vyras supranta, kad po rūškano darbo, kuris atima 
žmonėms gyvybes, reikia tokio šilto ir ramaus padrąsinimo. 

- Pailsėk, - pasakė jis. - Kartais reikia sustojus atsikvėpti ir pra- 
vėdinti galvą. Pavyzdžiui, gali su vaikinu nuvažiuoti į Guamą. 

Aomamė atsistojo, persimetė per petį rankinę ir pasitaisė džem- 
perio gobtuvą. Tamaru irgi pakilo. Tikrai neaukštas, bet kai atsisto- 
ja, pasijunti, tarsi prieš tave būtų išaugusi mūrinė siena. Ją visuomet 
nustebina toks jo artumo keliamas įspūdis. 

Tamaru nenuleisdamas akių stebėjo, kaip nueidama tolsta Ao- 
mamė. Žingsniuodama ji nugara jautė tą žvilgsnį. Todėl iškėlė 
galvą, ištiesė pečius ir tvirtais žingsniais ėjo tiesutėle linija pirmyn. 
Tačiau svetimoms akims nepasiekiamame viduje ji buvo sutrikusi. 
Su ja nesusijusioje vietoje vienas po kito įvyksta su ja nesusiję da- 
lykai. Dar neseniai ji tvarkingai laikė pasaulį savo rankose. Jokių 
griūčių ir neatitikimų. Tačiau dabar viskas ima aižėti ir byrėti. 

Susirėmimas prie Motosu ežero? 92-0 modelio „Beretta“? 

Kas, po galais, vyksta? Neįmanoma, kad Aomamė būtų pralei- 
dusi tokias svarbias žinias. Šio pasaulio sistema kažkur krinka. 
Eidama ji nesiliovė sukusi galvos. Kad ir kas būtų atsitikę, šį pasaulį 
reikia vėl sulipdyti į vieną. Reikia sugrąžinti jam logiką. Ir skubiai. 
Jei to nepadarysiu, nutiks neregėtų dalykų. 

Tamaru tikriausiai nutuokia, kad Aomamė jaučiasi sutrikusi. 
Jis apdairus vyras, turintis neregėtą nuojautą. Ir pavojingas vyras. 
Tamaru šeimininkei jaučia gilią pagarbą, yra jai atsidavęs. Kalnus 
nuverstų, kad ji būtų saugi. Aomamė su Tamaru taip pat gerai 
sutaria ir jaučia vienas kitam simpatiją. Bent jau kažką panašaus į 
simpatiją. Tačiau jei dėl kokios nors priežasties jis nuspręstų, kad 
Aomamė šeimininkei kenkia, nė nemirktelėjęs nuo jos nusisuktų 
ir ja atsikratytų. Labai dalykiškai. Bet negali jo dėl to kaltinti. Galų 
gale, tai jo darbo dalis. 

Aomamei perėjus skersai kiemą, atsidarė vartai. Ji kuo meiliau 
nusišypsojo į stebėjimo kamerą ir pamojavo ranka. Lyg niekur nie- 
ko. Išėjus laukan vartai iš lėto užsivėrė jai už nugaros. Leisdamasi 
stačia Azabu pakalne Aomamė mintyse dėliojo ir rikiavo dalykus, 
kuriuos jai reikia padaryti. Išmaniai ir smulkmeniškai. 

8 skyrius 


Tengo 


Nepažįstamoje vietoje susitikti 
su kažkuo nepažįstamu 


Daugelis žmonių sekmadienio rytą įsivaizduoja kaip poilsį. Tačiau 
visą jaunystę sekmadienio rytas Tengo nė sykio nereiškė džiaugs- 
mo. Sekmadienis visada aptemdydavo jam nuotaiką. Atėjus sa- 
vaitgaliui jo kūnas apsunkdavo, dingdavo apetitas, imdavo visur 
skaudėti. Tengo sekmadienis buvo tarytum nuolat savo ištisai juodą 
pusę atsukęs mėnulis. Jaunystėje Tengo dažnai pagalvodavo: kaip 
būtų gerai, jei sekmadienis apskritai neateitų. Kaip būtų smagu, jei 
visą laiką be poilsio dienų reikėtų eiti į mokyklą. Net meldėsi, kad 
sekmadienis neateitų, - tik, žinoma, jo maldos nebuvo išgirstos. 
Net ir dabar, jau suaugęs, kai ši diena nebekelia tikros grėsmės, jis 
kartais nubunda sekmadienį ir nuotaika jam nei iš šio, nei iš to 
apniunka. Kartais ima gelti sąnarius, net šiek tiek pykinti. Tokia 
reakcija yra įsismelkusi jam į smegenis. Greičiausiai iki pasąmonės 
gelmių. 

Tėvas, NHK rinkliavininkas, sekmadieniais dar mažą Tengo 
vesdavosi rinkti mokesčių. Tai prasidėjo dar prieš jam pradedant 
eiti į darželį ir be jokių išimčių, išskyrus ypatingus mokyklinius 

renginius, tęsėsi iki penktos klasės. Atsikėlus septintą ryte tėvas 
nuprausdavo muilu Tengo veidą, kruopščiai apžiūrėdavo nagus ir 
ausis, aprengdavo kuo švaresniais (tačiau ne prašmatniais) drabu- 
žiais ir pažadėdavo, kad paskui pavaišins kokiu nors skanumynu. 

Tengo nežino, ar kiti rinkliavininkai irgi dirbdavo poilsio dieno- 
mis. Tačiau, kiek jis pamena, sekmadieniais tėvas visada dirbdavo. 
Net stropiau nei paprastai. Nes sekmadieniais galėdavo pagauti 
tuos žmones, kurių nerasdavo darbo dienomis. 

Mažąjį Tengo jis vesdavosi drauge dėl kelių priežasčių. Pirma, jis 
negalėjo jo mažo palikti namuose vieno. Šiokiadieniais ir šeštadie- 
niais juo rūpindavosi lopšelis-darželis ar mokykla, bet sekmadie- 
niais jie nedirbdavo. Antra, jis manė esant būtina sūnui parodyti, 
kokį darbą dirba jo tėvas. Reikia, kad vaikas nuo mažens suprastų, 
kas yra juodas darbas ir kokiais kasdieniais vargais paremtas jų 
gyvenimas. Pats tėvas, kiek tik pamena, užaugo sekmadieniais be 
skrupulų išgujamas dirbti į laukus. O vykstant gausiems ūkio dar- 
bams, net praleisdavo pamokas. Taip gyventi tėvui buvo savaime 
suprantama. 

Trečioji ir paskutinė priežastis buvo savanaudiškesnė ir būtent 
todėl dar smarkiau žeidė Tengo širdį. Tėvas puikiai žinojo, kad 
vedinas vaiku jis lengviau surinks mokesčius. Juk sunku mažą 
vaiką už rankos laikančiam rinkliavininkui pasakyti: „Nieko ne- 
mokėsiu - eik lauk!“ Neatlaikę vaiko žvilgsnio, dauguma žmonių, 
net jei ir neketino mokėti, imdavo ir sumokėdavo. Todėl sekma- 
dieniais tėvas eidavo per sunkiausiai mokėti išprašomus namus. 
Tengo nuo pat pradžių pajuto, kad iš jo tikimasi tokio vaidmens, 
ir jam tai buvo šlykštu. Kita vertus, norėdamas pradžiuginti tėvą, 
pasitelkęs visą savo išmintį jis turėjo atlikti šį vaidmenį. Nelyginant 
cirkininkė beždžionėlė. Jei pradžiugindavo tėvą, šis visą dieną 
elgdavosi maloniai. 

Vienintelis Tengo išsigelbėjimas buvo tai, kad tėvui paskirtas 
rajonas buvo kiek nutolęs nuo jų gyvenamosios vietos. Tengo 
gyveno Ičikavos priemiestyje, o tėvo rinkliavinis rajonas buvo 
miesto centre. Skyrėsi ir tų rajonų mokyklos. Todėl jis šiaip ne taip 
išvengė bent jau vaikščiojimo per darželio ir mokyklos bendraklasių 

namus. Vis dėlto prekybinėje miesto gatvėje kartais prasilenkdavo 
su klasės draugais. Tuomet jis greitai pasislėpdavo tėvo šešėlyje, 
kad šie jo nepastebėtų. 

Daugelio Tengo bendraklasių tėvai buvo vadybininkai, važinė- 
jantys dirbti į Tokijo centrą. Ičikavą jie laikė Tokijo metropolio dali- 
mi, visai atsitiktinai priskirta Čibos prefektūrai. Pirmadieniais mo- 
kykloje draugai su įkarščiu pasakodavo vieni kitiems, kur važiavo 
ir ką veikė sekmadienį. Jie vykdavo į atrakcionų parką, zoologijos 
sodą ar beisbolo rungtynes. Vasarą - pasimaudyti į Boso pusiasalį, 
žiemą - slidinėti. Važinėdavosi tėvų vairuojamomis mašinomis 
arba eidavo į kalnus. Jie aistringai kalbėdavosi apie tuos įspūdžius 
ir keisdavosi žiniomis apie tas vietas. O Tengo neturėdavo apie ką 
papasakoti. Sekmadieniais nuo ryto iki vakaro kartu su tėvu jie 
spaudinėdavo nepažįstamų žmonių namų skambučius ir iš atida- 
riusiųjų duris nulenkę galvas imdavo pinigus. Jei šie nenorėdavo 
mokėti, gąsdindavo ir įkalbinėdavo. Jei tie atsikalbinėdavo, kildavo 
ginčų. Kartais juos iškeikdavo it benamius šunis. Juk jis negalėjo 
pasakoti bendraklasiams tai patyręs. 

Trečioje klasėje išaiškėjo, kad jo tėvas dirba NHK rinkliavininku. 
Tikriausiai kas nors pamatė jį einant kartu su tėvu. Juk kiekvieną 
sekmadienį nuo ryto iki vakaro jis paskui tėvą suko ratus po visą 
miestą. Buvo tik laiko klausimas, kada juos kas nors pastebės (o 
slėptis tėvo šešėlyje jis buvo jau per didelis). Veikiau keista buvo 
tai, kad ligi tol niekas jų nepastebėjo. 

Taip jį ėmė pravardžiuoti NHK. Viduriniojo sluoksnio įstaigų 
darbuotojų vaikų bendruomenėje jis neišvengiamai tapo tam tikru 
nepritapėliu. Todėl, kad kitiems vaikams savaime suprantami daly- 
kai Tengo tokie nebuvo. Tengo gyveno kitokiame nei jų pasaulyje, 
kitokios rūšies gyvenimą. Laimei, jo pažymiai pranoko kitų moki- 
nių, sportas jam irgi sekėsi. Jis buvo stambus ir stiprus. Ir mokytojai 
jautė jam prielankumą. Todėl, net ir būdamas nepritapėlis, klasės 
atstumtuoju jis netapo. Veikiau visi jo truputį prisibijojo. Tačiau 
jis negalėdavo priimti kieno nors kvietimo šį sekmadienį ateiti 
į svečius arba kartu kur nors nueiti. Iš anksto žinojo, kad tėvui 
pasakęs: „Šį sekmadienį vienas draugas kviečia į svečius ir aš...“, 

leidimo negaus. Tekdavo atsisakyti, neva: „Nepyk, bet sekmadienį 
neišeina.“ Keliskart taip atsisakius, savaime suprantama, visi liovėsi 
ir kvietę. Staiga pastebėjo, kad klasėje jis nepriklauso jokiai grupei, 
O visuomet yra vienui vienas. 

Kiekvieną sekmadienį, kad ir kas būtų, jis privalo nuo ryto iki 
vakaro kartu su tėvu eiti per namus rinkti mokesčių. Tai buvo 
griežta taisyklė, ir jos išimtys ar pakeitimai buvo neįsivaizduojami. 
Tėvas nepasigailėdavo net jam peršalus ir nepaliaujamai kosint, nei 
karščiuojant, nei pykinant. Tokiais atvejais, kėblindamas paskui 
tėvą, Tengo dažnai pagalvodavo, kaip būtų puiku dabar parkristi ir 
numirti. Gal tada tėvas šiek tiek susimąstytų, ką darąs. Gal suprastų 
perlenkęs lazdą. Tačiau Tengo, laimei ar nelaimei, nuo gimimo 
buvo drūtas. Net ir karščiuodamas, skaudamu pilvu ar kamuojamas 
pykinimo, jis apeidavo visą maršrutą kartu su tėvu neparkritęs ir 
nepraradęs sąmonės. Nė sykio nepaverkšlenęs. 


Tengo tėvas paskutiniais karo metais be cento kišenėje pasitrau- 
kė iš Mandžiūrijos. Jis buvo vienas iš trijų brolių, kilo iš Tohoku 
regiono valstiečių šeimos, kartu su kitais gimtinės draugais įstojo 
į Mandžiūrijos ir Mongolijos kolonizatorių padalinį ir persikėlė į 
Mandžiūriją. Ne todėl, kad buvo užliūliuotas vyriausybės propa- 
gandos, kuri skelbė, kad Mandžiūrija - tai pažadėtoji žemė, kur 
laukia platūs derlingi laukai ir sotus gyvenimas. Iš karto suprato, 
kad jokios pažadėtosios žemės niekur nėra. Tiesiog jie skurdo ir 
badavo. Gimtajame kaime gyveno kone mirdami iš bado, o kitos 
Japonijos vietos dėl baisios recesijos buvo pertekusios bedarbių. 
Jokių vilčių susirasti normalų darbą net ir nuvykus į didmiestį. 
Vadinasi, vienintelis kelias išgyventi buvo vykti į Mandžiūriją. 
Jie dalyvavo pagrindiniuose mokymuose valstiečiams koloniza- 
toriams, kaip prireikus valdyti ginklą, išklausė apie žemdirbystės 
Mandžiūrijoje ypatumus ir triskart sušukę „Valio!“ paliko gimtinę 
ir garvežio traukiamu traukiniu iš Daliano miesto buvo atgabenti 
netoli Mandžiūrijos ir Mongolijos sienos. Atėjus žiemai akme- 
nimis nusėtoje dykynėje viską sukaustydavo įšalas. Neturėdami 
ko valgyti mito net sulaukėjusiais šunimis. Vis dėlto pirmaisiais 

metais gaudavo šiokią tokią paramą iš vyriausybės ir sugebėjo 
išgyventi. 

1945-ųjų rugpjūtį, kai gyvenimas šiaip ne taip pradėjo stotis į 
vėžes, Raudonoji armija pažeidė taikos sutartį ir įsiveržė į visos 
Mandžiūrijos teritoriją. Uždariusi karo frontą Europoje Raudonoji 
armija Sibiro geležinkeliu perkėlė dideles karines pajėgas į Rytus, 
kur nuosekliai ruošėsi jas išdėstyti, siekdama kirsti sieną. Iš vieno 
valdininko, su kuriuo palaikė neblogus santykius, tėvas slapčia su- 
žinojo apie gresiančią situaciją ir buvo pasiruošęs sovietų invazijai. 
Buvo mažai tikėtina, kad nusilpusi Kanto kariuomenė atlaikys puo- 
limą, todėl tas valdininkas pakuždėjo jam į ausį būti pasiruošusiam 
bėgti iš karto, kai tai atsitiks. Kuo greičiau, tuo geriau. Todėl, vos 
tik išgirdęs žinią, kad Raudonoji armija peržengė sieną, tėvas sėdo 
ant paruošto žirgo, nujojo iki stoties ir priešpaskutiniu traukiniu 
išvyko į Dalianą. Tais metais iš visų jo pažįstamų į Japoniją sugrįžo 
tik jis vienas. 

Po karo tėvas persikėlė į Tokiją, čia užsiėmė nelegalia prekyba, 
mokėsi staliaus darbų, bet niekas jam nesisekė. Pats vienas vos su- 
dūrė galą su galu. 1947-ųjų rudenį, dirbdamas prekių pristatytoju 
bare Asakusoje, netyčia gatvėje susitiko pažįstamą iš Mandžiūrijos. 
Tą patį valdininką, kuris jam pašnibždėjo, kad artinasi Japonijos 
ir Rusijos karas. Jis buvo perkeltas ir kurį laiką dirbo Mandžiū- 
rijos pašte, bet dabar grįžo į Japoniją ir kaip ir anksčiau dirbo 
Ryšių ministerijoje. Jie buvo kraštiečiai, taip pat jis žinojo Tengo 
tėvą esant tvirtą darbininką, todėl jautė jam simpatiją ir pakvietė 
papietauti. 

Išgirdęs, kad Tengo tėvas vargsta negalėdamas susirasti norma- 
laus darbo, valdininkas pasiūlė jam pabandyti dirbti NHK rinklia- 
vininku. Tame skyriuje jis turįs gerą pažįstamą ir galėtų užtarti. 
Tėvas atsakė, kad būtų už tai labai dėkingas. Jis nelabai nutuokė, 
kas per įmonė yra NHK, bet buvo dėkingas už bet kokį pastovias 
pajamas teikiantį darbą. Tas valdininkas parašė jam rekomendaciją 
ir net už jį laidavo. Jo dėka Tengo tėvas lengvai įsidarbino NHK 
rinkliavininku. Jį išmokė, įteikė uniformą ir darbo lapus. Žmonės 
pagaliau vadavosi iš karo sukelto šoko ir greta gyvenimo vargų no- 

rėjo ir pasilinksminti. Radijo transliuojama muzika, humoro laidos 
ar sporto varžybos tapo pigiausia prieinama pramoga, ir radijas 
išplito daug labiau nei prieš karą. NHK prireikė daug darbuotojų, 
kurie eitų per žmones ir rinktų transliacijos mokestį. 

Tengo tėvas su užsidegimu vykdė savo pareigas. Jo stiprybė buvo 
tvirtas sudėjimas ir kantrumas. Juk nuo gimimo jam retai yra tekę 
sočiai pavalgyti. Tokiam žmogui darbas NHK rinkliavininku toli 
gražu nebuvo nepakeliamas. Kad ir kaip šiurkščiai jį išvadintų ir 
išvytų, jo tai nežeidė. Ir jis jautė pasitenkinimą priklausydamas di- 
delei organizacijai, nesvarbu, kad buvo pačioje jos apačioje. Metus 
už pastovų atlyginimą laikinai padirbusį įgaliotuoju rinkliavininku, 
dėl puikių rezultatų ir požiūrio į darbą NHK jį įdarbino teisėtu 
rinkliavininku. Tai buvo neįprastas pasirinkimas NHK praktikoje. 
Jį lėmė aukšti rezultatai palyginti nemokiame rajone, bet, žinoma, 
suveikė ir už jį laidavusio ano Ryšių ministerijos valdininko įtaka. 
Buvo nustatytas pagrindinis atlyginimas, kurį papildė įvairiausi 
priedai. Įsikėlė į bendrovės butą, galėjo užsiregistruoti, kad gautų 
sveikatos draudimą. Požiūris į jį ėmė skirtis kaip diena ir naktis, 
palyginti su laikinai įgaliotaisiais rinkliavininkais, su kuriais buvo 
elgiamasi it su paskutiniais pastumdėliais. Jam tai buvo didžiausia 
laimė, kokią galėjo patirti gyvenime. Kad ir kas nutiktų, jis pagaliau 
sugebėjo įsitvirtinti žemiausioje totemų stulpo pakopoje. 

Šią istoriją tėvas pasakodavo iki nebegalėjimo. Jis nei dainavo 
lopšinių, nei skaitydavo pasakų prieš miegą. Vietoj jų vis iš nau- 
jo pasakodavo savo paties išties patirtus dalykus. Kaip jis gimė 
skurdžioje valstiečio šeimoje Tohoku regione, kaip augo juodai 
dirbdamas ir spardomas it šuo, kaip su kolonizatorių būriu išvy- 
ko į Mandžiūriją, kaip šalyje, kur toks šaltis, kad šlapimas sušąla 
nepasiekęs žemės, ginklu baidydamas klajoklių ir vilkų gaujas, 
arė akmenuotą dirvą, kaip per plauką išnešė sveiką kailį nuo Rau- 
donosios armijos, kaip sėkmingai grįžo tėvynėn ir išvengė Sibiro 
koncentracijos stovyklų, kaip po karo skursdamas alko, kol dėl 
netikėto likimo vingio tapo teisėtu NHK rinkliavininku. Tapimas 
NHK rinkliavininku jo pasakojimą vainikuodavo it visa apimanti 
laiminga pabaiga. Ta džiugia gaida pasakojimas ir baigdavosi. 

Tėvui visai sekėsi tai pasakoti. Nepatikrinsi, kiek tai buvo tiesa, 
bet įvykiai sklandžiai rišosi tarpusavyje. Nors ir nelabai prasmin- 
gas, jo pasakojimas alsavo detalumu ir žėrėjo spalvomis. Jame buvo 
ir pralinksminančių epizodų, ir graudinančių, ir šiurpinančių. 
Buvo ir absurdiškų, nuostabą keliančių vietų, ir tokių, kurias, kad 
ir kiek kartų išgirstum, vis viena sunku įsisąmoninti. Jei Žmogaus 
gyvenimą matuotume pagal epizodų įvairumą, jo, veikiausiai, būtų 
gana turtingas. 

Iškart po įsidarbinimo teisėtu NHK rinkliavininku tėvo pasa- 
kojimas kažkodėl sparčiai prarasdavo spalvas ir tikroviškumą. Jo 
kalbai imdavo trūkti detalumo ir vientisumo. Jam tai buvo tarsi 
tęsinys, apie kurį nėra ką kalbėti. Jis susipažįsta su viena mote- 
rimi, ją veda ir susilaukia vaiko - tai yra Tengo. Praėjus keliems 
mėnesiams nuo Tengo gimimo, jo motina suserga ir miršta. Tėvas 
antrą kartą nevedė ir dirbdamas NHK rinkliavininku vienas augino 
Tengo. Iki dabar. Pabaiga. 

Kokiomis aplinkybėmis jis susipažino su Tengo motina ir ją 
vedė, kokia ji buvo moteris, kokia buvo jos mirties priežastis (ir ar 
ji susijusi su gimdymu), ar jos mirtis buvo sąlygiškai lengva, o gal 
kupina skausmo - apie visa tai tėvas beveik nieko nekalbėjo. Net 
Tengo paklaustas, nusukdavo kalbą ir nieko neatsakydavo. Daž- 
nai prarasdavo nuotaiką ir išvis nutildavo. Nebuvo likę nė vienos 
mamos nuotraukos. Nė vestuvinės. Tėvas aiškino, kad jie negalėję 
sau leisti vestuvinės puotos, o ir fotoaparato neturėję. 

Tačiau iš esmės Tengo netikėjo tuo, ką sakė tėvas. Tėvas slepia 
tiesą ir keičia faktus. Mama visai nemirė praėjus keliems mėne- 
siams po Tengo gimimo. Jo prisiminimuose mama gyveno, iki 
jam suėjo pusantrų metų. Ir greta miegančio Tengo glamonėjosi 
ir mylavosi su svetimu vyru. 

Jo mama nusirengia palaidinę, nusismaukia apatinuko petne- 
šėlę ir svetimam vyrui duoda čiulpti savo spenelį. Tengo miega 
greta ramiai kvėpuodamas. Tačiau tuo pat metu jis nemiega. 
Jis žiūri į mamą. 

Tengo tai prilygo proginei mamos nuotraukai. Tas vos dešimt 
sekundžių trunkantis vaizdas yra ryškiai įsirėžęs jo pasąmonėn. 

Tai vienintelė jo turima konkreti informacija apie mamą. Per tą 
reginį mintyse jis vargais negalais ją pasiekia. Susijungia menama 
bambagysle. Jo sąmonė plūduriuoja prisiminimų vandenyne ir 
girdi praeities aidą. Tačiau tėvas nežino, kad toks vaizdinys yra 
įsispaudęs Tengo galvoje. Nežino, kad jis tarsi galvijas pievoje 
nepaliaujamai gromuliuoja to vaizdo nuotrupas ir maitinasi jų 
teikiamais svarbiais syvais. Ir tėvas, ir sūnus - abu dangsto vienas 
nuo kito gilią ir tamsią paslaptį. 


Buvo giedras ir malonus sekmadienis. Tik žvarbumą atpučiantis 
vėjas priminė, kad, nors jau balandžio vidurys, oras yra permainin- 
gas. Tengo vilkėjo juodą megztuką apvaliu kaklu, nuo studentavimo 
laikų vis tebedėvimą eglutės rašto švarką ir smėlines medvilnines 
kelnes, avėjo rudus „Hush Puppies“ batus. Batai palyginti nauji. 
Tai dailiausia, ką jis galėjo apsirengti. 

Kai Tengo atėjo į Čiūo linijos Šindžiuku stoties Tačikavos kryp- 
ties platformos priekį, Fukaeri jau laukė. Ji viena sėdėjo ant suo- 
liuko ir nė nekrustelėdama prisimerkusi žvelgė į niekur. Ant itin 
vasariškos raštuotos medvilninės suknutės ji vilkėjo storą žiemišką 
samaninį megztinį, o basas kojas buvo įsiavusi į nutrintus sportba- 
čius. Nenusakomai keistas derinys šiam metų laikui. Suknutė per 
plona, megztinis per storas. Tačiau tokia jos apranga neatrodė labai 
nedarniai. Galbūt tokiu nepritikimu ji išreiškė savo pasaulėžiūrą. 
Galima buvo ir taip pamanyti. Tačiau tikriausiai ji nieko negalvo- 
dama išsirinko pirmus pasitaikiusius drabužius. 

Ji nei skaitė laikraštį, nei knygą, nei klausėsi grotuvo - tik ramiai 
save. Atrodė, kad į kažką žiūri, bet kartu tarsi į nieką. Rodėsi, kad 
kažką galvoja, nors kartu lyg ir nieko. Iš toli ji priminė iš ypatingų 
medžiagų sukurtą tikrovišką skulptūrą. 

- Laukei? - pasiteiravo Tengo. 

Fukaeri pažiūrėjo į Tengo ir vos per keletą centimetrų pasu- 
kiojo galvą. Jos juodos akys gaiviai blizgėjo it šilkas, bet, kaip ir 
praeitą kartą, veide nebuvo jokios išraiškos. Atrodė, tarsi šiuo 
metu ji su niekuo nenorėtų šnekėtis. Todėl Tengo irgi liovėsi 

stengęsis pratęsti pokalbį ir nieko netaręs atsisėdo greta jos ant 
suoliuko. 

Atvažiavus traukiniui Fukaeri tylomis pakilo. Tada abu įlipo į 
traukinį. Laisvadienį greitajame traukinyje į Takao keleivių buvo 
nedaug. Tengo ir Fukaeri susėdo šalia ir tylėdami stebėjo už lango 
priešais plaukiančius didmiesčio vaizdus. Fukaeri ir toliau nepravė- 
rė burnos, tad Tengo irgi tylėjo. Tarsi ruošdamasi tuoj užklupsian- 
čiam lediniam šalčiui, ji susisupo į megztinį ir, žvelgdama tiesiai 
priešais save, kietai sučiaupė lūpas. 

Tengo išsitraukė pasiimtą knygą ir buvo beskaitąs, bet sudvejo- 
jęs persigalvojo. Jis įsikišo knygą atgal į kišenę, prisiderinęs prie 
Fukaeri susidėjo rankas ant kelių ir tiesiog apatiškai žvelgė tiesiai 
priešais nosį. Norėjo apie ką nors pamąstyti, bet neprisiminė nė 
vieno apmąstytino reikalo. Turbūt dėl to, kad kurį laiką susikaupęs 
perrašinėjo Oro lėliukę, galva atsisakė sutelkti dėmesį į kažką nuo- 
seklaus. Galvos centre yra susimazgiusio siūlo gumuliukas. 

Tengo žvelgė, kaip už lango plaukia vaizdai, ir klausėsi monoto- 
niško bėgių dundesio. Čiūo linija nekrypdama tįso pirmyn, tarsi 
su liniuote nubrėžta ant žemėlapio. Ne, visai ne tarsi, tais laikais 
žmonės iš tiesų taip ir braižė kelius. Šioje vietoje, Kanto lygumoje, 
kiek akys užmato nėra jokios reljefo kliūties. Todėl jiems ir pavyko 
nutiesti kelią be aiškių posūkių ar kalnelių, be tiltų ir tunelių. Be- 
veik tiesi linija. Traukinys paprasčiausiai juda tiese tikslo link. 

Nuo kažkurios vietos Tengo nejučia užmigo. Kai prabudo nuo 
trūkčiojimo, traukinys jau mažino greitį ir stojo Ogikubo stotyje. 
Miegas buvo trumpas. Fukaeri, sėdėdama ta pačia poza, tebežiū- 
rėjo tiesiai priešais save. Tačiau ką ji iš tiesų matė, Tengo nežinojo. 
Sprendžiant iš jos susikaupimo, dar kurį laiką neketino lipti iš 
traukinio. 

— Kokias paprastai skaitai knygas? - neištvėręs nuobodulio 
paklausė Tengo pravažiavus Mitaką. Jis norėjo kada nors jos to 
paklausti. 

Fukaeri užmetė akį į Tengo, paskui vėl pasisuko tiesiai. 

- Knygų neskaitau, - sausai atsakė ji. 

- Visai? 

Fukaeri nežymiai linktelėjo. 

- Tau neįdomu skaityti? - paklausė Tengo. 

— Užtrunka daug laiko, - pasakė Fukaeri. 

— Neskaitai, nes užtrunka daug laiko? - nelabai suprasdamas 
perklausė Tengo. 

Fukaeri sėdėjo nepasukdama galvos ir nieko neatsakė. Jos poza 
tarsi bylojo, kad ji tikrai neneigs. 

Žinoma, apibendrintai galima sakyti, kad perskaityti knygą 
užtrunka. Kitaip nei žiūrėti televizorių ar vartyti komiksus. Skaity- 
mas yra tęstinis procesas, vykstantis palyginti ilgai. Tačiau Fukaeri 
pasakymas „užtrunka daug laiko“ reiškė šiek tiek kitką nei šitokį 
apibendrinimą. 

— Sakydama, kad užtrunka daug laiko, turi omenyje... labai daug 
laiko? - paklausė Tengo. 

— Labai, - atsakė Fukaeri. 

— Daug daugiau nei paprastiems žmonėms? 

Fukaeri demonstratyviai linktelėjo. 

- Vadinasi, mokykloje irgi kyla sunkumų, ar ne? Juk mokantis 
reikia perskaityti visokiausių knygų. Jei tikrai tiek laiko užtrunka. 

- Apsimetu skaitanti, - abejingai pasakė Fukaeri. 

Tengo galvoje išgirdo nieko gero nepranašaujantį bilstelėjimą. 
Jei tik įmanoma, norėjo to garso išvengti, bet neišėjo. Jam reikėjo 
žinoti tiesą. 

Jis paklausė: 

- Ar tau disleksija? 

- Disleksija, - pakartojo Fukaeri. 

- Skaitymo sutrikimas. 

- Man yra taip sakę. Dis... 

— Kas taip sakė? 

Mergina nesmarkiai truktelėjo pečiais. 

- Kitaip tariant... - Tengo apčiuopomis rinkosi žodžius, - nuo 
mažens taip buvo? 

Fukaeri linktelėjo. 

- Vadinasi, ligi šiol nesi perskaičiusi jokio romano ar panašaus 
kūrinio? 

- Pati ne, - pasakė Fukaeri. 

Tai paaiškina, kodėl jos tekste nejuntama niekieno įtakos. Puikiai 
ir sklandžiai paaiškina. 

- Pati neperskaitei, - tarė Tengo. 

- Kas nors man skaitydavo, - pasakė Fukaeri. 

- Tėtis arba mama garsiai skaitydavo knygas? 

Fukaeri į tai neatsakė. 

- Bet, nors ir negali skaityti, rašyti ne bėda, ar ne? - nedrąsiai 
paklausė Tengo. 

Fukaeri papurtė galvą. 

- Rašyti irgi užtrunka daug laiko. 

- Labai daug laiko? 

Fukaeri truktelėjo pečiais. Suprask - taip. 

Tengo pasimuistė sėdynėje ir pakeitė pozą. 

- Gal tai reiškia, kad ir savo Oro lėliukę parašei ne tu pati? 

— Rašiau ne aš. 

Tengo keletą sekundžių tylėjo. Tos dešimt sekundžių buvo ne- 
pakeliamai sunkios. 

- Tuomet kas parašė? 

- Azami, - atsakė Fukaeri. 

- Kas yra Azami? 

- Ji dvejais metais jaunesnė. 

Vėl stojo trumpa pauzė. 

- Ta mergina vietoj tavęs užrašė Oro lėliukę? 

Fukaeri lyg niekur nieko linktelėjo. 

Tengo įtemptai suko galvą. 

- Kitaip tariant, tu pasakojai istoriją, o Azami ją rašė. Taip? 

- Užrašė ir išspausdino, - pasakė Fukaeri. 

Tengo prikandęs lūpą mintyse rikiavo šiuos faktus ir bandė 
suprasti jų sąryšingumą. Tada tarė: 

- Vadinasi, Azami išsiuntė išspausdintą tekstą į žurnalą kon- 
kursui, ar ne? Ir greičiausiai slapčia nuo tavęs pavadino jį Oro 
lėliuke. 

Fukaeri nei pritariamai, nei nepritariamai pakreipė galvą. Tačiau 
atsakymo neištarė. Tikriausiai daugiau ar mažiau taip ir buvo. 

- Azami yra tavo draugė? 

- Kartu gyvename. 

- Tavo sesuo? 

Fukaeri papurtė galvą. 

- Mokytojo dukra. 

— Mokytojo, - tarė Tengo. - O tas mokytojas irgi gyvena kartu 
su tavimi? 

Fukaeri linktelėjo. Tarsi stebėdamasi, kodėl staiga jos to pa- 
klausė. 

- Ir aš dabar važiuoju susitikti ne su kuo nors kitu, o su tuo 
mokytoju? 

Fukaeri atsisuko į jį ir pažvelgė, tarsi žiūrėtų į tolumoje plau- 
kiančius debesis. Arba lyg galvotų, ką daryti su niekam tikusiu 
šunimi. Tada linktelėjo. 

— Mes važiuojame susitikti su mokytoju, - pasakė ji neišraiš- 
kingu balsu. 

Vienaip ar kitaip, pokalbis čia baigėsi. Tengo ir Fukaeri vėl kurį 
laiką sėdėdami šalia žvelgė pro langą. Lygutėlė it lenta žemė ir 
nepertraukiamai besitęsiantys visi kaip vienas pastatai. It vabzdžių 
čiuptuvai dangun styrojo begalė televizijos antenų. Ar ten gyvenan- 
tys žmonės sumoka visas NHK rinkliavas? Sekmadieniais Tengo 
nejučia vis ima galvoti apie mėnesinį transliacijos mokestį. Nei jis 
nori apie jį galvoti, nei ką, bet kitaip jam neišeina. 


Šiandien, šį giedrą balandžio vidurio sekmadienio rytą, jam 
paaiškėjo keletas ne visai malonių dalykų. Pirma, Fukaeri pati ne- 
parašė Oro lėliukės. Jei tikėtų tuo, ką ji sako (o šiuo metu jis neranda 
jokios priežasties, kodėl negalima ja tikėti), vadinasi, Fukaeri tik 
pasakojo istoriją, o kita mergina ją užrašė. Tekstas atsirado taip pat, 
kaip ir iš lūpų į lūpas perduodami Užrašai apie senovės darbus ar 
Sakmė apie Tairų giminę . Visa tai šiek tiek palengvino Tengo kaltės 
jausmą, kad prikiša savo nagus prie Oro lėliukės, tačiau, bendrai 


* Kojiki. (Jap.) 
** Heike monogatari. (Jap.) 

vertinant situaciją, viskas tik dar labiau komplikavosi - atvirai 
sakant, visiškai beviltiškai. 

Dar Fukaeri disleksija ir ji negali normaliai skaityti knygų. Ten- 
go pabandė susisteminti savo žinias apie disleksiją. Universitete 
per pedagogikos kursą jis klausėsi paskaitos apie šį sutrikimą. 
Juo sergantieji iš principo gali skaityti ir rašyti. Manoma, kad 
problema ne protinis pajėgumas. Tačiau skaitymas atima daug 
laiko. Trumpus tekstus perskaito neužkliūdami, bet, sudėjus juos 
į vieną ilgą, gebėjimas apdoroti informaciją ima strigti. Galvoje 
žodžiai normaliai nebesusisieja su jų reikšmėmis. Ši liga vadinama 
disleksija. Priežastis dar iki galo neatrasta. Tačiau nieko stebėtino, 
jei klasėje pasitaikytų vienas ar du disleksikai. Einšteinas buvo toks, 
ir Edisonas, ir Čarlis Mingas. 

Tengo nežinojo, ar turintieji skaitymo sutrikimą patiria tokių 
pat sunkumų ir rašydami. Tačiau nori nenori atrodo, kad Fukaeri 
atveju taip yra. Rašyti jai taip pat sunku kaip ir skaityti. 

Įdomu. ką tai sužinojęs pasakys Komacu. Tengo nejučia atsiduso. 
Ši septyniolikmetė turi įgimtą disleksiją ir užtikrintai negali nei 
skaityti knygų, nei rašyti ilgų tekstų. Net kalbėdama (jei manysime, 
kad taip elgiasi ne tyčia) ji paprastai vienąkart prasižiojusi teištaria 
vieną sakinį. Tinkamumo požiūriu ją pateikti kaip profesionalią 
rašytoją yra neįmanoma misija. Net jei Tengo gerai perrašys Oro 
lėliukę ir kūrinys laimės pradedančiojo rašytojo premiją, bus pa- 
lankiai įvertintas ir išleistas, vis viena nebus įmanoma toliau ap- 
gaudinėti publikos. Nors iš pradžių viskas ir klostysis sklandžiai, 
iš anksto aišku, kad anksčiau ar vėliau žmonės pagalvos: „Kažkas 
čia ne taip.“ Tuomet, išaiškėjus tiesai, visiems bendrams bus gra- 
žiai nusukti sprandai ir su jais susidorota. Tengo kaip rašytojo 
karjera - dar visiškai neprasikalusi iš žemės paviršiaus - bus kuo 
švariausiai užsmaugta. 

Neįmanoma, kad toks trūkumų suvarpytas planas sklandžiai pa- 
vyktų. Nuo pat pradžių buvo aišku, kad vaikštoma plonu ledu, bet 
dabar šis posakis tapo pernelyg vaizdus. Dar prieš žengiant ledas 
pokši trūkinėdamas. Telieka grįžus namo paskambinti Komacu 
ir pasakyti: „Labai atsiprašau, Komacu, bet aš iš šito reikalo pasi- 

traukiu. Jis pernelyg pavojingas.“ Tai padarytų bet kas, klausantis 
sveiko proto. 

Tačiau pradėjęs galvoti apie Oro lėliukę Tengo smarkiai sutriko, 
jo širdis susidvejino. Kad ir koks pavojingas būtų Komacu sukurtas 
planas, Tengo buvo bejėgis dabar nustoti perrašinėti Oro lėliukę. 
Gal dar būtų galėjęs atsisakyti, prieš imdamasis darbo. Tačiau dabar 
tai jau nebeįmanoma. Dabar jis jau iki kaklo įklimpęs į tą kūrinį. 
Jis kvėpuoja to pasaulio oru, yra prisitaikęs prie to pasaulio trau- 
smegenų. Tam pasakojimui nuoširdžiai reikėjo būti perdarytam 
Tengo rankos, ir jis tą poreikį jautė visa savo esybe. Tai buvo tik 
Tengo įveikiama užduotis, uždavinys, vertas, kad jį atliktų, toks, 
kurio neatlikti jis negalėjo. 

Tengo sėdėdamas užsimerkė ir pabandė kaip nors atrasti išeitį 
iš tokios situacijos. Tačiau jokios išeities nerado. Nereikia tikėtis, 
kad sutrikęs ir susidvejinęs žmogus surastų kokią nors išeitį. 

- O Azami užrašė viską taip, kaip tu pasakojai? - pasiteiravo 
Tengo. 

— Kaip pasakojau, - atsakė Fukaeri. 

- Tu kalbėjai, o ji rašė? - paklausė Tengo. 

- Bet reikėjo kalbėti labai tyliai. 

— Kodėl reikėjo kalbėti labai tyliai? 

Fukaeri apsižvalgė po vagoną. Keleivių beveik nebuvo. Tik prie- 
šingoje eilėje kiek tolėliau nuo jų sėdėjo moteris su dviem vaikais. 
Jie atrodė tarsi išsiruošę kur nors smagiai praleisti laiko. Pasaulyje 
esama ir tokių laimingų žmonių. 

- Kad negirdėtų anie žmonės, - tyliai pratarė Fukaeri. 

- Anie žmonės? - pasakė Tengo. Iš klaidžiojančio jos žvilgsnio 
buvo akivaizdu, kad ji turi omenyje ne tą mamos ir vaikų trijulę. 
Fukaeri kalba apie kažkokius čia nesančius žmones, kuriuos ji gerai 
pažįsta, o Tengo - ne. 

- Kas tie žmonės? - paklausė Tengo. Jo balsas irgi buvo pri- 
tilęs. 

Fukaeri nieko nesakė, tik tarp antakių išryškėjo nežymi raukš- 
lelė. Lūpos buvo kietai sučiauptos. 

- Mažieji žmonės? - paklausė Tengo. 

Atsako, aišku, nebuvo. 

— O tie žmonės, apie kuriuos tu kalbi, neužpyks, jei tavo pasa- 
kojimas taps knyga, kurią plačiai skaitys ir aptars. 

Fukaeri neatsakė ir į šį klausimą. Žvilgsnis vis dar klaidžiojo. 
Kiek palaukęs ir įsitikinęs, kad atsakymo nebus, Tengo uždavė 
kitą klausimą: 

- Gal gali man papasakoti apie tą mokytoją? Koks jis žmo- 
gus? 

Fukaeri keistai nužvelgė Tengo. Tarsi stebėdamasi, ką čia šitas 
žmogus šneka. Tada tarė: 

- Tuoj susitiksi. 

- Išties, - pasakė Tengo. - Tavo tiesa. Vis viena tuoj su juo susi- 
tiksiu. Susitikęs akis į akį, pats galėsiu nuspręsti, koks jis žmogus. 

Kokubundžio stotyje įlipo į kalnus išsiruošusių senukų grupė. Iš 
viso dešimt žmonių, vyrų ir moterų po lygiai, iš pažiūros 65-75-erių 
metų amžiaus. Kiekvienas nešinas kuprine ir su kepure ant galvos, 
jie šurmuliavo ir džiūgavo it pradinukai per mokyklinę išvyką. Jie 
tai prisisegdavo gertuvę prie šono, tai įsikišdavo ją kuprinėn. Tengo 
mintyse svarstė, ar pasenęs ir jis galės tapti toks nuotaikingas. Tada 
nesmarkiai papurtė galvą. Turbūt tai neįmanoma. Jis įsivaizdavo, 
kaip senukai didžiuodamiesi geria vandenį iš gertuvės kokio nors 
kalno viršuje. 


Mažieji žmonės, nors turi mažą kūną, geria palyginti labai daug 
vandens. Ir mėgsta jie ne vandentiekio vandenį, o lietaus ar 
netoliese tekančio kalnų upeliuko. Todėl mergaitė per pietus pa- 
semdavo kibirą vandens iš upeliuko ir juo girdydavo Mažuosius 
žmones. Jei lydavo, pastatydavo kibirą po lietvamzdžiu, kol jis 
prisipildydavo. Net ir iš to paties natūralaus vandens Mažiesiems 
žmonėms labiau patiko lietaus, o ne upelio vanduo. Jie buvo 
dėkingi už tokį mergaitės rūpestingumą. 


Tengo pastebėjo, kad jam sunku išlaikyti sutelkus dėmesį į vieną 
dalyką. Negeras ženklas. Turbūt kaltas sekmadienis. Viduje jis paju- 


134 


to atsirandant tam tikrą sąmyšį. Kažkur jausmų lygumoje ėmė kilti 
pragaištinga smėlio audra. Sekmadieniais kartais taip nutinka. 

— Kas atsitiko, - paklausė Fukaeri nukąsdama klaustuką. Regis, 
pajuto Tengo esant įsitempusį. 

— Kažin, ar man pavyks? - tarė Tengo. 

- Kas. 

— Ar man pavyks dorai pasišnekėti? 

- Ar pavyks dorai pasišnekėti, - paklausė Fukaeri. Tarsi nelabai 
suprasdama, ką jis nori pasakyti. 

- Su mokytoju, - pasakė Tengo. 

- Ar galėsi dorai šnekėti su mokytoju, - pakartojo Fukaeri. 

Tengo kiek padvejojęs prisipažino: 

- Jaučiu, kad dėl nieko nesutarsime ir viskas sužlųgs. 

- Ko bijai, - paklausė ji. 

- Kas mane gąsdina? - Tengo perfrazavo jos klausimą. 

Fukaeri nebyliai linktelėjo. 

- Gal bijau susitikti su nauju žmogumi. Ypač sekmadienio rytą, - 
pasakė Tengo. 

- Kodėl sekmadienio, - paklausė Fukaeri. 

Tengo pažastys pradėjo drėkti. Pajuto krūtinę suspaudžiant 
skaudulį. Jis susitiks su kažkuo nauju ir tai lems kažką naujo. Tai 
kėlė grėsmę dabartinei jo egzistencijai. 

- Kodėl sekmadienio, - dar kartą paklausė Fukaeri. 

Tengo prisiminė savo vaikystės sekmadienius. Išvaikščiojus visą 
numatytą maršrutą, tėvas jį nusivesdavo į valgyklą prie stoties ir 
leisdavo užsisakyti, ko tik geidė Tengo širdis. Tai buvo lyg apdova- 
nojimas. Vienintelė proga jųdviejų kukliame gyvenime pavalgyti 
ne namie. Tėvas kaip reta užsisakydavo alaus (šiaip jis negerdavo 
nė lašo). Tačiau-paragintas valgyti ką nori Tengo visai neturėdavo 
apetito. Šiaip jis visada būdavo išalkęs, bet sekmadieniais, kad ir 
ką valgytų, kažkodėl niekas nebūdavo skanu. Iki galo suvalgyti tai, 
ką užsisakė, būdavo viena kančia, nes palikti nors kąsnį lėkštėje 
buvo griežtai draudžiama. Kartais net nejučia supykindavo. Tokie 
buvo Tengo vaikystės sekmadieniai. 

Fukaeri pažvelgė Tengo į akis. Kažko ieškojo jų gilumoje. Tada 
ištiesė ranką ir paėmė Tengo delną. Tengo nustebo, bet stengėsi 
neišsiduoti. 

Iki pat traukiniui atvykstant į Kunitačio stotį, Fukaeri lengvai 
įsikibusi laikė jo ranką. Jos ranka buvo tvirtesnė nei tikėjosi, glot- 
ni. Nei karšta, nei šalta. Ta ranka tebuvo vos pusės Tengo rankos 
didumo. 

- Nereikia bijoti. Dabar ne toks sekmadienis kaip visada, - 
tarė ji, tarsi dėstydama visiems žinomas tiesas. 

Tengo pastebėjo, kad ji tikriausiai pirmąkart vienu kartu ištarė 
du sakinius. 

9 skyrius 
Aomamė 


Pasikeitė kraštovaizdis, pasikeitė taisyklės 


Aomamė iš namų nuėjo į artimiausią valstybinę biblioteką. Ten 
paprašė peržiūrėti laikraščių santrumpas. Nuo 1981 metų rugsėjo 
iki 1981 metų lapkričio. 

Bibliotekininkė pasakė, kad yra Asahi, Yomiuri, Mainichi ir 
Nikkei, ir pasiteiravo, kurio Aomamė norėtų. Vidutinio amžiaus 
moteriškė su akiniais, panašesnė į uždarbiaujančią namų šeimi- 
ninkę nei į oficialią bibliotekos darbuotoją. Nelabai nutukusi, bet 
riešai išsipūtę it kumpiai. 

Aomamė atsakė, kad jai nesvarbu, visi jie vienodi. 

- Gal ir taip, bet jums vis viena reikia apsispręsti, - pasakė 
moteris tokia intonacija, tarsi nenorėtų toliau leistis į diskusijas. 
Aomamė irgi neketino daugiau ginčytis, todėl atsitiktinai pasirinko 
Mainichi dienraštį. Tada atsisėdo prie atitverto stalo ir atsivertusi 
užrašų knygutę bei pasiėmusi tušinuką ėmė peržiūrinėti laikraščio 
straipsnius. 

1981 metų rudens pradžioje svarbesnių įvykių nebuvo. Tų metų 
liepą princas Čarlzas susituokė su Diana ir dar tebeskambėjo 
vestuvių atgarsiai. Kur jiedu važiavo, ką veikė, kokius drabužius 

vilkėjo, kokiais aksesuarais puošėsi Diana. Aomamė, aišku, žinojo 
apie Čarlzo ir Dianos vestuves. Tačiau tai ją ne itin domino. Jai 
buvo visiškai neaišku, kodėl žmonės pasaulyje dega noru sužino- 
ti Anglijos princo ir princesės likimą. Iš pažiūros Čarlzas buvo 
panašesnis į virškinimo sutrikimų kamuojamą fizikos mokytoją 
nei į princą. 

Lenkijoje paaštrėjo priešprieša tarp Valensos pirmininkaujamo 
„Solidarumo“ ir valdžios, ir Sovietų Sąjunga pareiškė „susirūpini- 
mą“. Kitaip tariant, tai reiškė, kad jei Lenkijos valdžia nesugebės 
rasti išeities iš situacijos, bus pasiųstos tankų eskadrilės, kaip per 
68-ųjų „Prahos pavasarį. Aomamė daugiau ar mažiau tai prisime- 
na. Žino ir tai, kad galiausiai po visokių įvykių Sovietų Sąjunga in- 
tervencijos atsisako. Todėl nebuvo reikalo detaliai skaityti straips- 
nių. Tiktai vienas dalykas - JAV prezidentas Reiganas, veikiausiai 
siekdamas pristabdyti kišimąsi į Sovietų Sąjungos vidaus politiką, 
pareiškė: „Tikiuosi, kad įtampa Lenkijoje neturės neigiamos įta- 
kos bendram Amerikos ir Sovietų Sąjungos projektui įrengti bazę 
Mėnulyje.“ Įrengti bazę Mėnulyje? Nieko apie tai nesu girdėjusi. 
Kita vertus, atrodo, aną kartą per žinias pranešė kažką panašaus. 
Tą vakarą, kai permiegojau su tuo praplikusiu pusamžiu vyriškiu 
iš Kansai. 

Rugsėjo 20 dieną Džakartoje įvyko didžiausias pasaulyje aitvarų 
leidimo festivalis, susirinkę per dešimt tūkstančių žmonių leido 
aitvarus. Aomamė apie tai nežinojo, bet nieko keisto. Kas, po ga- 
lais, prisimena apie prieš trejus metus Džakartoje įvykusį aitvarų 
leidimo testivalį? 

Spalio 6 dieną islamistų grupuotės teroristai nužudė Egipto 
prezidentą Sadatą. Aomamė prisiminė šitą įvykį, ir ją vėl apėmė 
kartėlis dėl to, kas nutiko prezidentui Sadatui. Jai buvo prie šir- 
dies Sadato praplikimas, o religiniais fundamentalistais ji giliai 
šlykštėjosi. Jai sukyla pyktis vien pagalvojus apie ribotą tų tipų 
pasaulėžiūrą, įsikalbėtą pranašumą prieš kitus ir beprotišką ka- 
tegoriškumą. Ji nelabai sugebėjo tą pyktį valdyti. Tačiau dabar tai 
nėra tiesiogiai su ja susiję. Aomamė keliskart giliai atsikvėpusi 
nusiramino ir pervertė kitą puslapį. 

Spalio 12 dieną Tokijo Itabašio gyvenamųjų namų rajone NHK 
rinkliavininkas (58-erių) susiginčijo su mokėti atsisakiusiu studen- 
tu ir subadė šiam pilvą portfelyje turėtu dideliu virtuviniu peiliu. 
Rinkliavininką suėmė į įvykio vietą atskubėję pareigūnai. Visas 
kruvinas, su peiliu rankoje, jis tebestovėjo ten nesusigaudydamas, 
kas vyksta, ir suimamas visiškai nesipriešino. Pasak vieno kolegos, 
vyras jau šešerius metus dirbo rinkliavininku, jo darbo etika ir 
rezultatai buvo puikūs. 

Aomamė nežinojo, kad nutiko toks įvykis. Ji prenumeruoja 
Yomiuri ir atidžiai peržvelgia kiekvienos dienos straipsnius. Vi- 
suomenės skiltį - ypač su nusikaltimais susijusius straipsnius - 
perskaito kruopščiai. Šie sudaro daugiau nei pusę vakarinio laik- 
raščio visuomenės skilties. Neįmanoma, kad ji pro akis praleistų 
tokį didelį straipsnį. Tačiau, žinoma, nėra taip, kad dėl kokių nors 
priežasčių ji nebūtų galėjusi jo nepastebėti. Tai beveik neįtikėtina, 
bet nevisiškai neįmanoma. 

Suraukusi kaktą ji kurį laiką sėdėjo susimąsčiusi apie tai, kas 
galėjo nutikti. Paskui užrašų knygutėje pasižymėjo įvykio datą ir 
santrauką. 

Rinkliavininko vardas buvo Šinnosukė Akutagava. Nepakartoja- 
mas vardas. Panašus į rašytojo. Nuotraukos nebuvo. Įdėta tik suba- 
dytojo Akiros Tagavos (21-ų) nuotrauka. Tagava studijavo Japonijos 
universiteto Teisės fakulteto trečiame kurse, turėjo antrą kendo 
daną. Jei po ranka būtų turėjęs bambukinę lazdą, nebūtų pavykę jo 
taip paprastai padurti, bet dažniausiai žmonės nesišneka su NHK 
rinkliavininku rankoje laikydami bambukines lazdas. O ir NHK 
rinkliavininkai portfeliuose paprastai nesinešioja virtuvinių peilių. 
Aomamė dėmesingai peržiūrėjo kelių dienų informaciją po įvykio, 
bet nerado žinių, kad sužalotas studentas mirė. Turbūt išsikapstė. 

Spalio 16 dieną Hokaido Jūbario anglių kasykloje kilo didžiulis 
gaisras. Jis įvyko 1 000 metrų po žeme esančioje šachtoje, ir ten 
dirbantys per 50 darbininkų užduso nuo dūmų. Gaisras išsiplėtė 
į aukštesnes šachtas ir pražudė dar dešimt žmonių. Siekdama iš- 
vengti tolesnio plitimo, bendrovė, nepatikrinusi, ar dar likę gyvų 
darbininkų, tunelius pripumpavo vandens. Galutinis žuvusiųjų 

skaičius pasiekė 93 žmones. Krūtinę suspaudžiantis įvykis. Akmens 
anglys yra „nešvarus“ energijos šaltinis, jas išgauti pavojinga. Ka- 
sybos bendrovė vengė investuoti į įrenginius, sukūrė netinkamas 
darbo sąlygas. Dažnokai kildavo avarijų, darbuotojų plaučiams 
padaryta neatitaisoma žala. Tačiau esama žmonių ir veiklų, ku- 
riems reikia akmens anglių dėl jų pigumo. Aomamė labai puikiai 
prisiminė šį įvykį. 

Jos ieškomas įvykis nutiko dar neataušus Jūbario kasyklos ava- 
rijai, spalio 19 dieną. Prieš kelias valandas apie šį įvykį Aomamė 
sužinojo iš Tamaru, daugiau apie jį ničnieko nebuvo girdėjusi. Kad 
ir kaip galvotum, tai neįtikėtina. Jo antraštė buvo pirmajame rytinio 
laikraščio puslapyje ir parašyta tokiomis didelėmis raidėmis, kad 
neįmanoma nepastebėti. 


Ginkluotas susirėmimas su ekstremistais Jamanašio kalnuose 
Trys policininkai žuvo 


Buvo ir didelių nuotraukų. Įvykio vietos vaizdas iš viršaus. Mo- 
tosu ežero apylinkės. Dar - schemiškas žemėlapis. Giliau į kal- 
nus nuo vasarnamiais apstatyto regiono. Žuvusių trijų Jamanašio 
prefektūros policininkų portretinės nuotraukos. Sraigtasparniais 
atsiunčiamas savigynos kariuomenės specialiųjų pajėgų būrys. 
Kamufliažinės uniformos, snaiperių šautuvai su optiniais taikikliais 
ir automatiniai karabinai. 

Aomamė kurį laiką sėdėjo persikreipusiu veidu. Kad tiksliai 
išreikštų savo emocijas, reikėjo kiekvienos veido dalies raumenis 
įtempti kiek tik leidžia jėgos. Tačiau stalas iš abiejų pusių buvo 
atitvertas, ir niekas neišvydo šios beprotiškos Aomamės veido 
permainos. Tada ji smarkiai atsikvėpė. Ryžtingai įtraukė oro ir 
taip pat ryžtingai išpūtė. Kaip banginis, iškilęs į vandens paviršių, 
didžiuliais plaučiais įkvepia gaivaus oro. Už nugaros prie vadovėlių 
sėdintis moksleivis to garso nustebintas atsisuko į Aomamę, bet, 
žinoma, nieko nepasakė. Tik išsigando. 

Ji pasistengė atpalaiduoti iš karto visus persikreipusio veido 
raumenis ir susigrąžinti ankstesnę veido išraišką. Paskui tušinuko 

galu ilgai barbeno į priekinius dantis. Tada pamėgino apibendrinti 
savo mintis. Tam turi būti kokia nors priežastis. Tai yra negali 
sukrėtusį įvykį? 

Ne, ne vien šitą įvykį. Aš juk nežinojau ir apie NHK rinkliavi- 
ninko subadytą studentą. Labai keista. Negalėjau pro akis vieną 
po kito praleisti tokių akis badančių dalykų. Aš gi preciziškas ir 
pastabus žmogus. Akis pastebi vos vieno milimetro paklaidą. Savo 
atmintimi aš pasitikiu. Būtent todėl ne vieną žmogų pasiųsdama 
anapus nė karto nesuklydau ir sugebėjau išgyventi. Aš diena iš 
dienos kruopščiai skaičiau laikraščius ir, sakydama „kruopščiai 
skaitau laikraščius“, turiu omenyje - nepraleisdama nė menkiausios 
reikšmingos informacijos. 

Žinoma, tas Motosu ežero įvykis dar kelias dienas buvo plačiai 
aptariamas laikraščio puslapiuose. Savigynos kariuomenė ir prefek- 
tūros policija, vydamasi pabėgusius dešimt ekstremistų grupuotės 
narių, surengė jų medžioklę plačioje kalnų teritorijoje, per ją trys 
buvo nušauti, du sunkiai sužeisti, keturi (tarp jų viena moteris) 
suimti. Vienas dingo be žinios. Visas laikraštis buvo užverstas 
pranešimais apie tą įvykį. Todėl pro juos neprasprūdo jokia žinutė 
apie studento subadymą Itabašyje. 

NHK bendrovei neabejotinai nukrito akmuo nuo krūtinės - 
nors to ir neparodė, - nes, jei ne šitoks svarbus įvykis, žiniasklaida 
tikrai būtų iš paskutiniųjų kėlusi abejones dėl NHK rinkliavininkų 
sistemos arba apskritai dėl pačios NHK organizacijos santvarkos. 
Tų metų pradžioje nuskambėjo vienas atvejis, kai liberaldemokratų 
partijos sukritikuota NHK pakeitė teminės laidos apie „Lockheed“ 
korupcijos skandalą turinį. NHK keliems valdančiosios partijos 
politikams detaliai nupasakojo laidos turinį prieš ją transliuojant 
ir nusižeminę pasiteiravo, ar jie galį transliuoti tokius dalykus. Ir, 
visų nuostabai, toks procesas vyko kasdien. NHK biudžetą turi 
patvirtinti parlamentas, ir viršutiniai NHK sluoksniai bijo, kad 
neįtikę valdančiajai partijai ar vyriausybei gali sulaukti keršto. O 
valdančiojoje partijoje yra įsivyravęs požiūris į NHK tik kaip į jų 
informaciją teikiantį kanalą. Atskleidus tokius užkulisius, savaime 

suprantama, dauguma piliečių ėmė nebepasitikėti NHK laidų ne- 
priklausomumu ir politiniu objektyvumu. Taip pagreitį įgavo ir 
judėjimas prieš transliacijos mokestį. 

Išskyrus minėtą susirėmimą prie Motosu ežero ir NHK rinklia- 
vininko pasikėsinimą, Aomamė aiškiai prisiminė visus tuo metu 
nutikusius įvykius, avarijas ir incidentus. Išskyrus tuos du įvykius, 
daugiau spragų atmintyje nėra. Prisiminė tuomet tikrai skaičiusi 
visus straipsnius. Ir vis dėlto iš jos atminties visiškai išgaravo gin- 
kluotas incidentas prie Motosu ežero ir NHK rinkliavininko atvejis. 
Kažkodėl. Jei, tarkim, mano smegenims kažkas yra, ar gali būti, 
kad tik tie du atsitikimai praslydo man pro akis arba kad mano 
atmintis trinka tik jų atveju? 

Aomamė užsimerkė ir pirštų galiukais stipriai suspaudė smilki- 
nius. Na, gal netyčia tai ir įmanoma. Gal mano smegenyse vyksta 
kažkas panašaus į realybės pakeitimo procesą, kai išrenkamos tam 
tikros žinios ir uždengiamos juodutėle medžiaga, tarsi mano akys 
nebūtų to regėjusios ir jos būtų pranykusios iš mano atminties. 
Tai yra - kad buvo atnaujinta policininkų uniforma ir ginklai, kad 
Amerika ir Sovietų Sąjunga Mėnulyje stato bazę, kad NHK rinklia- 
vininkas peiliu subadė studentą ir kad Motosu ežero apylinkėse 
įvyko smarkus ekstremistų ir savigynos kariuomenės specialiųjų 
pajėgų būrio ginkluotas susirėmimas. 

Tačiau kas sieja visus šiuos įvykius? 

Kad ir kiek galvojo, sąsajų neaptiko. 

Aomamė vis barbeno tušinuko galu į priekinius dantis. Ir suko 
galvą. 

Praėjo daug laiko, kol jai dingtelėjo kita mintis. 

O ar negalima būtų samprotauti taip - problema ne aš, o mane 
supantis išorinis pasaulis. Mano sąmonė ir psichika visai nepakito, 
pasikeitė kažkokios nepaaiškinamos jėgos paveiktas mane supantis 
pasaulis. 

Kuo daugiau galvojo, tuo teisingesnis jai atrodė šis spėjimas. 
Nes jokiais būdais nejuto, kad jos sąmonėje kažko trūktų arba kas 
nors būtų iškreipta. 

Todėl ji tą spėjimą išplėtojo labiau. 

Pamišau ne aš, o pasaulis. 

Taip, gerai. 

Kažkurią akimirką man pažįstamas pasaulis išnyko arba pasi- 
traukė, ir jo vietą užėmė kitas pasaulis. Tarsi perjungiant bėgius. 
Kitaip tariant, dabartinė mano sąmonė priklauso anksčiau buvu- 
siam pasauliui, bet pats pasaulis yra jau pakeistas kitu. Šiuo metu 
yra vos keletas faktinių pokyčių. Didžioji dalis naujo pasaulio yra 
tiesiogiai perkelta iš man pažįstamo senojo. Todėl kasdieniame 
gyvenime nesusiduriu su jokiomis realiomis kliūtimis (bent šią 
akimirką). Tačiau ta „pakeistoji dalis“ veikiausiai sukels aplink 
mane kuo toliau, tuo didesnių neatitikimų. Skirtumai po truputį 
augs. Ir gal, pasitaikius progai, tie skirtumai pasiglemš mano po- 
elgių logiką ir aš įvykdysiu lemtingą klaidą. Tai būtų kelio pabaiga 
tikrąja to žodžio prasme. 

Paralelinis pasaulis. 

Aomamė susiraukė, tarsi būtų suvalgiusi kažką siaubingai rūgš- 
taus. Tačiau ne taip smarkiai, kaip paskutinį kartą. Paskui vėl pra- 
dėjo barbenti tušinuku į dantis ir žemai suurzgė iš gerklės gilumos. 
Už nugaros sėdintis moksleivis tai išgirdo, bet šįkart apsimetė, kad 
nieko nebuvo. 

Aomamei tai tapo panašiau į mokslinę fantastiką. 

O jei aš, netyčia, savisaugos skatinama, pati išsigalvojau tokį 
paaiškinimą? Gal iš tiesų man pasimaišė protas? Aš savo psichiką 
laikau tobulai normalia. Manau, kad mano sąmonė neiškrypusi. 
Tačiau ar dauguma psichinių ligonių netvirtina, kad jie visiškai 
nesutrikę, o pamišęs yra aplinkinis pasaulis? Spėdama esant fan- 
tastinį paralelinį pasaulį aš tiesiog kategoriškai bandau pateisinti 
savo pamišimą. 

Reikia blaivios nuomonės iš šalies. 

Tačiau neišeina užsirašyti apžiūrai pas psichoanalitiką. Aplin- 
kybės pernelyg painios, per daug nutylėtinų faktų. Pavyzdžiui, 
paskutinis mano atliktas „darbas“, be jokios abejonės, prieštarauja 
įstatymams. Nori nenori, savadarbe yla aš iš pasalų žudau vyrus. 
Negali to prisipažinti gydytojui. Net jei anie buvo iškrypę pasibjau- 
rėtini tipai, be kurių pasaulis lengviau atsikvėpė. 

Net jei, tarkim, pavyktų dorai uždangstyti nusikalstamus epi- 
zodus, legalioji mano ligšiolinio gyvenimo pusė irgi toli gražu ne 
pagirtina. Ji primena nuo prigrūstų nešvarių skalbinių braškančią 
skrynią. Joje apstu žaliavos vieno žmogaus psichiniam sutrikimui 
sukurpti. Ne, jos pakaktų ir trisdešimt dviejų žmonių daliai. Štai, 
pavyzdžiui, kad ir seksualinis gyvenimas. Prieš žmones juo nepa- 
sipuikuosi. 

Pas gydytoją eiti ji negalinti. Telieka vienai pačiai tai išspręsti. 

Pabandysiu toliau išplėtoti spėjimą. 

Jei taip iš tiesų nutiko, tai yra jei pasaulis, kuriame stoviu, tikrai 
buvo pakeistas kitu, tuomet tiksliai kada, kur ir kaip įvyko šis 
perjungimas? 

Aomamė dar kartą susikaupė ir pasistengė prisiminti. 

Tai, kad pasaulis kažkuo pasikeitęs, pirmą kartą pastebėjau prieš 
kelias dienas, tądien, kai Šibujos viešbučio kambaryje susitvarkiau 
su tuo naftos išgavimo specialistu. Trečiajame Tokijo greitkelyje 
mečiau taksi, avariniais laiptais nusileidau į 246-ąjį kelią, persi- 
moviau pėdkelnes ir patraukiau į Tokiū linijos Sangendžiajos stotį. 
Pakeliui Aomamė prasilenkė su jaunu policininku ir pirmą kartą 
atkreipė dėmesį į tai, kad jo išvaizda kitokia nei anksčiau. Tai buvo 
pradžia. Vadinasi, greičiausiai prieš pat tai buvo perjungti pasaulio 
bėgiai. Todėl, kad tą rytą netoli namų matytas policininkas dėvėjo 
įprastinę uniformą ir nešėsi seno tipo revolverį. 

Aomamė prisiminė aną keistą jausmą, kurį patyrė spūstyje už- 
strigusiame taksi, vos išgirdusi Janačeko simfonijetės uvertiūrą. 
Ji jautėsi, tarsi sukama sraigtu. Kūno sandara kriko it gręžiama 
šluostė. Tada vairuotojas man pasakė, kad Tokijo greitkelyje yra 
avariniai laiptai, ir aš nusiavusi aukštakulnius nulipau tais pavojin- 
gais laiptais. Leidžiantis jais basomis, košiant stipriam vėjui, ausyse 
ir toliau nepaliaujamai aidėjo simfonijetės uvertiūros fanfaros. Gal 
tai netyčia ir buvo pradžia, pagalvojo Aomamė. 

Ir taksi vairuotojas buvo kažkoks įtartinas. Aomamė vis dar 
puikiai prisiminė, ką jis atsisveikindamas pasakė. Ji kuo tiksliau 
mintyse atkūrė tuos žodžius. 

Kai taip elgiesi, paskui visa kasdienė aplinka gali imti atrodyti 
truputį kitokia nei visados. Bet nesileisk apgaunama išvaizdos. 
Tikrovė visuomet yra viena vienintelė. 


Anuomet Aomamė pamanė, kad vairuotojas šneka nesąmones. 
Ji nelabai suprato, ką jis nori pasakyti, ir pernelyg dėl to nesijau- 
dino. Ji skubėjo pirmyn ir neturėjo kada apie ką nors susimąstyti. 
Tačiau dabar, permąstytas iš naujo, tas keistas įspėjimas nukrito 
lyg iš dangaus. Jis skambėjo ir kaip patarimas, ir kaip koduotas 
pranešimas. Ką, po galais, vairuotojas norėjo man perteikti? 

Ir ta Janačeko muzika. 

Kodėl ji kaipmat atpažino, kad tai Janačeko simfonijetė? Kodėl 
aš žinojau, kad ji buvo sukurta 1926 metais? Janačeko simfonijetė 
nėra tokia populiari, kad bet kas iš pirmų akordų ją pažintų. Juo- 
lab kad iki šiol nebuvau aistringa klasikos klausytoja. Net nelabai 
atskirčiau Haidną nuo Bethoveno. Vis dėlto kodėl išgirdusi per 
taksi radiją skambančią muziką tuoj pat supratau, kad tai Janače- 
ko simfonijetė? Ir kodėl toji muzika taip asmeniškai ir smarkiai 
sukrėtė mano kūną? 

Taip, tai buvo labai asmeniškas sukrėtimas. Užplūdo jausmas, 
nelyginant kažkas pačiu netikėčiausiu laiku sužadino ilgai ramiai 
miegojusią atmintį. Kilo jausmas, tarsi kas nors purtytų už peties. 
Vadinasi, galbūt aš kažkurią savo ligšiolinio gyvenimo akimirką 
buvau glaudžiai susijusi su ta muzika. Gal suskambus tai muzikai 
svirtelė savaime nusileido ir išbudino manyje tūnančius prisi- 
minimus? Janačeko simfonijetė. Tačiau, kad ir kiek knaisiotųsi 
atmintyje, Aomamė nieko neužčiuopė. 
dėl viso pikto čiuopdama per palaidinę abiem rankomis pasitikri- 
no krūtis. Jokių pastebimų pakitimų. Toks pats dydis ir forma. Aš 
esu įprasta aš, pasaulis yra įprastas pasaulis. Tačiau kažkas ėmė 
keistis. Aomamė tai juto. Tarsi žaistum „surask skirtumus". Yra 
du paveikslėliai. Pakabinti greta ant sienos ir palyginti, jie atrodo 
identiški. Tačiau, atidžiau patyrinėjęs smulkmenas, imi pastebėti, 
kad keletas mažų detalių skiriasi. 

Ji užgniaužė jausmus ir ėmė versti laikraščio santrumpos pus- 
lapius kruopščiai žymėdamasi faktus apie ginkluotą susirėmimą 
prie Motosu ežero. Buvo spėjama, kad penkis automatus AK-47 jie 
nelegaliai įsivežė iš Korėjos pusiasalio. Panaudoti, greičiausiai nu- 
rašyti kariuomenės, bet neblogi ginklai. Šovinių irgi turėjo per akis. 
Japonijos jūros pakrantė yra ilga. Nėra taip sudėtinga žvejybiniu 
traleriu užmaskuotu laivu nakties priedangoje atplukdyti ginklų 
ir šovinių. Tokiu būdu jie įveža į Japoniją stimuliantų ir ginklų, o 
grįžta su nemenku pluoštu japoniškų jenų. 

Jamanašio prefektūros policininkai nežinojo, kad ekstremistų 
grupuotė buvo šitaip apsiginklavusi. Jie pasiėmė tyrimo orderį dėl 
įtarimų sužalojimu - toks buvo jų pagrindinis tikslas, pasidalinę 
į grupes sėdo į patrulių automobilį ir autobusiuką ir su įprastine 
įranga pasuko link „Ūkio“ - pagrindinės „Akebono“ pasivadinusios 
grupuotės būstinės. Grupuotės nariai teigė užsiimantys ekologine 
žemdirbyste. Jie atsisakė įsileisti policininkus, kurie norėjo atlikti 
tyrimą. Kaip galima buvo numatyti, kilo susistumdymas, kuris dėl 
kažkokios dingsties paskui peraugo į susišaudymą. 

Jie turėjo net galingų kiniškų rankinių granatų, nors jų ir nepa- 
naudojo. Granatomis neatakavo todėl, kad buvo ką tik jų įsigiję ir 
nelabai mokėjo jomis naudotis. Tikrai pasisekė. Nes kitu atveju žala 
policijai ir savigynos pajėgoms būtų gerokai didesnė. Policininkai 
net nebuvo iš anksto užsidėję apsauginių liemenių. Išryškėjo poli- 
cijos nuovados aplaidumas tiriant informaciją ir tai, kad jos įranga 
labai pasenusi. Tačiau visuomenę labiausiai pribloškė tai, kad po- 
grindyje aktyviai veikia ekstremistai, o ypač šitoks smogiamasis 
būrys. Nes buvo manoma, kad šeštojo-septintojo dešimtmečių san- 
dūros rėksmingi „revoliucijos“ šurmuliai jau praeitis ir ekstremistų 
likučiai buvo sunaikinti per Asamos vasarnamio incidentą. 

Viską užsirašiusi Aomamė grąžino laikraščių santrumpas, tada 
iš muzikos skyriaus lentynos išsitraukė storą knygą Pasaulio korm- 
pozitoriai ir pasidėjo ją ant stalo. Atsivertė skyrių apie Janačeką. 


* Aušra. (Jap.) 

Leošas Janačekas gimė 1854 metais Moravijos kaime, mirė 
1928 metais. Knygoje buvo jo portretinė nuotrauka. Visai nepra- 
plikęs, galva padengta žilais plaukais, lyg sveikata trykštančiomis 
laukinėmis žolėmis. Galvos formos nematyti. Simfonijetę sukūrė 
1926 metais. Janačekas buvo nelaimingai vedęs, bet 1917 metais, 
būdamas 63-ejų, sutiko ištekėjusią moterį Kamilą ir ją įsimylėjo. 
Tai buvo brandi kitus sutuoktinius turinčių žmonių meilė. Vienu 
metu juodų minčių prislėgtam Janačekui susitikimas su Kamila vėl 
įžiebia nepasotinamą norą kurti. Ir vėlyvaisiais gyvenimo metais 
vienas po kito pasaulį išvysta šedevrai. 

Vieną dieną vaikščiodamas su Kamila po parką išgirdo vasaros 
estradoje atliekamą koncertą ir sustojo jo pasiklausyti. Tuo metu 
Janačekas staiga pajuto visą kūną užliejančią laimę ir jį aplankė 
simfonijetės idėja. Vėliau jis prisiminė, kad tuo metu jį užplūdo 
gaivi ekstazė, nelyginant galvoje kažkas staiga būtų atsivėrę. Kaip 
tik tuo metu Janačekas buvo paprašytas sukurti fanfaras vienam 
sporto turnyrui, ir iš tų fanfarų motyvo bei parke aplankiusios idė- 
jos gimė simfonijetė. Pasak paaiškinimo, nors kūrinys pavadintas 
„nedidele simfonija“, jo struktūra yra visai netradicinė: mirgančios 
šventiškos varinių pučiamųjų fanfaros ir jas papildantis Vidurio 
Europai būdingas griežtas styginių ansamblis sukuria originalią 
nuotaiką. 

Dėl viso pikto užrašuose Aomamė bendrais bruožais pasižymėjo 
šiuos biografinius faktus ir paaiškinimą apie muziką. Tačiau knygos 
aprašymas nė kiek nepasufleravo, kuo simfonijetė susijusi su Ao- 
mame ar koks tas ryšys galėtų būti. Išėjusi iš bibliotekos ji be tikslo 
klaidžiojo po vakarėjantį miestą. Kartais ką nors sumurmėdavo po 
nosimi, kartais papurtydavo galvą. 

Aomamė vaikščiodama save tikino, kad tai tik spėjimas. Tačiau 
šiuo metu jis man įtikinamiausias. Kol pasirodys už jį dar įtikina- 
mesnis, atrodo, reikia imtis prie šio spėjimo derančių veiksmų. Nes 
kitaip ji anksčiau ar vėliau neišvengiamai bus išmesta iš žaidimo. 
Ir geriau būtų suteikti šiai naujai padėčiai, kurioje aš atsidūriau, 
atitinkamą pavadinimą. Specialiai įvardyti reikia dar ir tam, kad 
atskirčiau šį nuo buvusio pasaulio, kuriame policininkai nešiojosi 

seno tipo revolverius. Juk šuniui arba katei reikia vardo. Tad šiam 
pasikeitusiam naujam pasauliui jo negali nereikėti. 

Šį naują pasaulį ji nusprendė vadinti 1084-aisiais. 

O - tai klaustukas - guestion-mark. Jis reiškia abejonę. 

Eidama ji pati sau linktelėjo. 

Patinka ar nepatinka, esu atsidūrusi šiuose 1084 metuose. Mano 
pažinoti 1984-ieji jau niekur nebeegzistuoja. Dabar yra 1084-ieji. 
Pasikeitė oras, pasikeitė kraštovaizdis. Man būtina kuo skubiau 
prisitaikyti prie to, kaip sukasi šis pasaulis su klaustuku. Nelygi- 
nant į naują mišką perkeltas gyvūnas. Tam, kad apsisaugotum ir 
išgyventum, reikia kuo greičiau suvokti tos vietos taisykles ir prie 
jų prisiderinti. 


Aomamė nuėjo į įrašų parduotuvę netoli Džijūgaokos ir pabandė 
rasti Janačeko simfonijetę. Janačekas nebuvo itin populiarus. Kam- 
pelis su įrašais apie jį buvo mažytis ir čia rado tik vieną įrašą su 
simfonijete. Atlikta Džordžo Selo diriguojamo Klivlando orkestro. 
A pusėje buvo Belos Bartoko Koncertas orkestrui. Ji nežinojo, kas 
tai per atlikimai, bet nebuvo iš ko rinktis, todėl tą plokštelę nu- 
sipirko. Grįžusi namo iš šaldytuvo išsitraukė Šabli regiono vyno, 
atsikimšo ir padėjusi plokštelę ant būgno nuleido adatą. Tada, 
gurkšnodama gerai atšaldytą vyną, klausėsi muzikos. Minėtosios 
uvertiūros fanfaros mirgančiai aidėjo. Ta pati muzika, kurią girdėjo 
taksi. Jokių abejonių. Ji užsimerkė ir įsiklausė į tą muziką. Neblogai 
atlieka. Tačiau nieko neatsitiko. Tiesiog skamba muzika. Nei kas 
suka kūną sraigtu, nei justi kitokių pokyčių. 

Pasibaigus muzikai, Aomamė įkišo plokštelę atgal į voką ir sė- 
dėdama ant grindų atsirėmusi į sieną gėrė vyną. Gerdama viena, 
susimąsčiusi, beveik nejautė vyno skonio. Ji nuėjo į vonią, su muilu 
nusiprausė veidą, žirklutėmis pasikarpė antakius, ausų krapštukais 
išsivalė ausis. 

Arba pamišau aš, arba pasaulis - vienas iš dviejų. Kuris, neži- 
nau. Dėžutės ir dangtelio dydis neatitinka. Gal kalta džžutė, o gal 
dangtelis. Tačiau to, kad dydžiai skiriasi, nepakeisi. 

Atsidariusi šaldytuvą Aomamė apžiūrėjo, ko jame yra. Pastaro- 
siomis dienomis nesilankė parduotuvėje, todėl jame buvo nedaug 
produktų. Ji pasiėmė prinokusią papają, peiliu perpjovė į dvi da- 
lis ir kabindama šaukštu suvalgė. Tada išsitraukė tris agurkus, 
juos nuplovė ir suvalgė su majonezu. Iš lėto kramtydama. Išgėrė 
stiklinę sojų pieno. Tai buvo visa jos vakarienė. Paprasta, bet ne- 
pakartojamai palengvinanti vidurių užkietėjimą. Jis buvo vienas 
nekenčiamiausių dalykų pasaulyje. Beveik toks pat, kaip šeimoje 
smurtaujantys supuvę vyrai ir riboto mąstymo religiniai funda- 
mentalistai. 

Pavalgiusi Aomamė nusirengė ir palindo po karštu dušu. Išlipo, 
nusišluostė ir visu kūnu atsistojo nuoga priešais ant durų kabantį 
veidrodį. Plokštutėlis pilvas, stangrūs raumenys. Žado neatiman- 
čios skirtingos krūtys ir neprižiūrėtą futbolo lauką primenantys 
gaktos plaukai. Bežiūrėdama į savo nuogą kūną staiga prisiminė, 
kad vos už savaitės jai sueis trisdešimt. Aomamė prisiminė, kad 
vėl artėja jos nelemtas gimtadienis. Ir kas galėjo pamanyti, kad 
trisdešimtąjį gimtadienį pasitiksiu ne kur kitur, o šitokiame ab- 
surdiškame pasaulyje. Tada suraukė antakius. 

1084 metai. 

Dabar ji yra čia. 

10 skyrius 


Tengo 


Tikra revoliucija, praliejanti tikrą kraują 


- Perlipame, - tarė Fukaeri. Tada vėl įsikibo Tengo į ranką. Tai 
buvo prieš pat traukiniui įvažiuojant į Tačikavos stotį. 

Jie išlipo iš traukinio, nusileido ir pakilo laiptais, perėjo į kitą 
platformą, ir visą tą laiką Fukaeri nepaleido Tengo rankos. Ap- 
linkiniai juos neabejotinai palaikė įsimylėjėlių porele. Amžiaus 
skirtumas gana didelis, bet šiaip Tengo atrodė jaunesnis nei buvo. 
Jų kūnų dydžio neatitikimas, žiūrint iš šalies, turbūt irgi galėjo 
atrodyti gana juokingai. Laimingas pavasario sekmadienio ryto 
pasimatymas. 

Tačiau tai, kaip Fukaeri laikė suėmusi Tengo delną, nerodė jokio 
meilumo jam kaip vyrui. Ji laikėsi įsikibusi vienodai stipriai. Jos 
pirštai skleidė kažką panašaus į gydytojo, matuojančio pacientui 
pulsą, profesinį delikatumą. Gal ši mergina, liesdamasi pirštais ir 
delnais, keičiasi žodžiais neperteikiama informacija? Tengo tai 
staiga dingtelėjo. Tačiau net jei tokie mainai ir vyktų, tai būtų 
panašiau į vienpusį eismą nei į tikrą apsikeitimą. Gal Fukaeri iš 
jo delno išsiurbia ir apčiuopia kažką, kas yra Tengo širdyje, bet 
jis jokiais būdais nesugeba perskaityti Fukaeri sielos. Tačiau jis 

dėl to pernelyg nesijaudino - kad ir ką ji įskaitytų, čia nėra jokios 
informacijos ar jausmų, kurių jai būtų nevalia sužinoti. 

Vis dėlto ši mergina turbūt jaučia jam tam tikrą prielankumą, 
nors ir ne kaip vyrui. Tengo taip spėjo. Mažų mažiausiai nėra 
susidariusi blogo įspūdžio. Nes antraip, kad ir ką ketintų daryti, 
nelaikytų jo taip ilgai suėmusi už rankos. 

Jiedu perėjo į Omės linijos platformą ir įlipo į ten stovintį pirmą 
traukinį. Nors buvo sekmadienis, vagonas buvo daugiau nei įprasta 
pilnas į kalnus išsiruošusių senukų ir šeimynų. Jie sustojo vienas 
šalia kito prie durų. 

- Jaučiuosi kaip mokyklinėje išvykoje, - tarė Tengo peržvelgęs 
vagoną. 

- Galiu laikytis įsikibusi, - tarė Fukaeri Tengo. Net ir įlipusi į 
traukinį ji nepaleido jo rankos. 

- Žinoma, gali - atsakė Tengo. 

Fukaeri atsipalaidavo ir toliau laikėsi įsikibusi jo rankos. Jos 
pirštai ir delnas vis dar buvo glotnūs ir nesuprakaitavę. Jie vis dar 
tikrino ir ieškojo kažko, kas yra Tengo viduje. 

— Jau nebebijai, - paklausė ji nukąsdama klaustuką. 

- Manau, kad jau ne, - atsakė Tengo. Jis nemelavo. Jį apėmusi 
sekmadienio ryto panika išties subliūško, veikiausiai todėl, kad Fu- 
kaeri įsikibo jam į ranką. Jau nebemuša prakaitas, nebegirdėti pulso 
dunksėjimo. Vaizdinys irgi neužklupo. Kvėpavimas vėl nurimo. 

— Tai gerai, - monotonišku balsu pasakė Fukaeri. 

„Tai gerai, - pamanė ir Tengo. 

Pasigirdęs balsas išbėrė įprastą pranešimą, kad traukinys tuoj 
pajudės, ir it milžiniškas priešistorinis gyvis, nusipurtydamas po 
miego, jis griausmingai uždarė vagono duris. Tarsi pagaliau apsi- 
sprendęs, traukinys iš lėto ėmė tolti nuo platformos. 

Tebelaikydamas Fukaeri ranką, Tengo žvelgė į kraštovaizdį už 
lango. Iš pradžių buvo matyti įprastiniai namų kvartalai. Tačiau kuo 
tolyn, tuo dažniau lėkštą Musašino plokštikalnio peizažą ėmė įvai- 
rinti kalnai. Už Higaši-Omės stoties geležinkelis virto vienbėgiu. 
Kai ten persėdo į keturių vagonų traukinį, palaipsniui dar labiau 
pajuto supančių kalnų artumą. Iš šių vietų nebepavažinėtum dirbti 

į Tokiją. Šlaitai dar buvo nukloti sausomis žiemos spalvomis, bet 
akis patraukdavo ir ryški visžalių augalų žaluma. Atsidarius durims 
paaiškėjo, kad ir oras kvepia kitaip. Gal taip tik atrodė, bet jis net 
skambėjo kitaip. Palei geležinkelį plytėjo dirbami laukai, padaugėjo 
valstietiškų namų. Lengvąsias mašinas nustelbė pikapai. Tolokai 
nuvažiavome, pamanė Tengo. Kiek, po galais, dar važiuosime? 

- Nesijaudink, - tarė Fukaeri, tarsi perskaičiusi Tengo mintis. 

Tengo linktelėjo. Apėmė jausmas, lyg važiuotų pas merginos 
tėvus pranešti apie būsimas vestuves. 


Jiedu išlipo stotelėje pavadinimu „Futamatao“. Nebuvo tokios 
girdėjęs. Keistokas pavadinimas. Maža sena medinė stotis, be jų- 
dviejų ten išlipo dar penki žmonės. Įlipančiųjų nebuvo. Žmonės 
į Futamatao atvyksta gryname ore pasivaikščioti kalnų takeliais. 
Niekas juk nevažiuoja į Futamatao dėl spektaklio „Vyras iš La Man- 
čos“ ar dėl siautulingos diskotekos, „Aston Martin“ ekspozicijos 
ar apkeptais omarais garsėjančio restorano. Tai rodo ir atvykėlių 
apranga. 

Priešais stotį nebuvo nieko panašaus į parduotuvėlę, netgi nė vie- 
no žmogaus, vis dėlto stovėjo vienas taksi. Jis tikriausiai atvažiuoja 
derindamasis prie atvykstančio traukinio. Fukaeri tyliai pabeldė 
į jo langą. Durelės atsidarė ir ji įlipo vidun. Tada mostelėjo ranka 
įlipti ir Tengo. Durelės užsidarė, Fukaeri trumpai nupasakojo, kur 
važiuoti, vairuotojas linktelėjo. 

Važiavo jie neilgai, bet kelias buvo baisiai sudėtingas. Kilo į 
pavojingas įkalnes, leidosi pavojingomis nuokalnėmis, važiavo 
siaurais kaimo keliukais, kur, norėdamas prasilenkti, turi gerokai 
pavargti. Buvo be galo daug posūkių ir vingių. Tačiau tokiose 
vietose vairuotojas beveik nesulėtindavo ir Tengo sulaikęs kvapą 
negalėjo paleisti įsikibtos rankenos. Paskui jie užkilo į neįtikėtino 
statumo it slidinėjimo trasa šlaitą ir ant nedidelės viršukalnės taksi 
pagaliau sustojo. Tai labiau panėšėjo į pasivažinėjimą atrakcionų 
kalneliais nei taksi. Tengo iš piniginės išsitraukė du 2 000 jenų 
banknotus ir gavo grąžos bei kvitą. 

Prie seno japoniško namo stovėjo trumpesnio modelio juodas 
„Mitsubishi Pajero“ ir didelis žalias jaguaras. „Pajero“ nušveistas 
iki blizgesio, o senovinis jaguaras buvo nuklotas storu baltų dulkių 
sluoksniu, per jį net gerai nesimatė spalvos. Priekinis stiklas - irgi 
aklinai dulkėtas, atrodė, kad juo kuris laikas niekas nevažinėja. 
Oras buvo kvapą gniaužiančiai vaiskus, viskas aplinkui skendėjo 
tykumoje. Tokioje gilioje, kad reikėjo iš naujo „sureguliuoti“ klau- 
są. Dangaus skliauto tolybėje šviečiančios saulės šiluma švelniai 
liejosi ant odos. Kartkartėmis pasigirsdavo neįprastų ausį veriančių 
paukščių balsų. Tačiau pačių sparnuočių išvysti nepavyko. 

Tai buvo didelis originalios architektūros namas. Pastatytas jau 
senokai, bet gerai prižiūrėtas. Kiemo medžiai dailiai apgenėti. Kai 
kurie dėl pernelyg kruopštaus išpuoselėjimo net priminė dirbti- 
nius medelius iš plastiko. Aukšta pušis metė ant žemės ilgą šešėlį. 
Aplinkui niekas neužstojo reginio, kiek akys užmatė, nebuvo nė 
vieno namo. Tengo spėjo, kad tokioje nepatogioje vietoje imti ir 
įsikurti namus galėjo tiktai žmogus, nepakenčiantis tiesioginio 
ryšio su kitais. 

Fukaeri sunkiai nustūmė neužrakintas prieangio duris, įėjo vi- 
dun ir mostelėjo Tengo eiti paskui. Niekas jų nepasitiko. Nusiavę 
batus nejaukiai erdviame prieangyje išblizgintu vėsiu koridoriumi 
jie atėjo į priimamąjį. Pro jo langus buvo matyti kalnagūbrio pano- 
rama. Prieš akis dar vingiavo saulėje mirguliuojanti upė. Reginys 
buvo nuostabus, bet Tengo nesijautė galįs sau leisti juo grožėtis. 
Fukaeri pasodino Tengo ant didelės sofos, o pati nieko netarusi 
išėjo iš kambario. Sofa atsidavė senove. Tengo nė neįsivaizdavo, 
kokia gilia. 

Kambarys buvo visiškai be dekoracijų. Ant žemo stalelio, paga- 
minto iš vienos storos lentos, nieko nebuvo padėta. Nei peleninės, 
nei staltiesėlių. Ant sienų nekabėjo joks paveikslas. Nei laikrodis, 
nei kalendorius. Nebuvo nė vienos vazos. Nei ko nors panašaus 
į spintelę. Nebuvo padėta žurnalų ar knygų. Gulėjo tik išblukęs, 
kad net nebesimatė rašto, kilimas ir stovėjo toks pat senas minkš- 
tų baldų komplektas: didžiulė it plaustas sofa, ant kurios sėdėjo 
Tengo, ir trys foteliai. Buvo didelis atviras židinys, bet nė žymės, 


153 


kad pastaruoju metu jame būtų degusi ugnis. Nors jau buvo balan- 
džio vidurys, kambaryje jautėsi vėsa. Jame dar tūnojo per žiemą 
įsismelkęs žvarbumas. Atrodė, kad praėjo daug laiko nuo tada, 
kai kambarys griežtai nusprendė nieko, kas aplanko šiuos namus, 
nepriimti vaišingai. Fukaeri grįžo ir, kaip reikėjo tikėtis, nieko 
netarusi klestelėjo šalia Tengo. 

Ilgą laiką nė vienas nepravėrė burnos. Fukaeri paniro į savo 
vienos mįslingą pasaulį, o Tengo tylomis giliai kvėpuodamas bandė 
nusiraminti. Išskyrus protarpiais iš toli ataidinčius paukščių bal- 
sus, kambarys skendėjo mirtinoje tyloje. Tengo atrodė, kad šioje 
tylumoje glūdi keletas prasmių. Ne vien tai, kad nėra jokių garsų. 
Tarsi pati tyla kažką bylotų. Tengo beprasmiškai žvilgtelėjo į ran- 
kinį laikrodį. Pakėlęs galvą pažvelgė į vaizdą už lango ir vėl nuleido 
akis į ciferblatą. Rodyklės beveik nepajudėjo iš vietos. Sekmadienio 
rytais laikas neteka kitaip, tik lėtai. 


Maždaug po dešimties minučių be jokio įspėjimo atsidarė durys 
ir į kambarį tankiais žingsneliais įėjo lystelėjęs vyras. Apytikriai 
65-erių. Ugis - apie metrą šešiasdešimt, bet dėl geros laikyse- 
nos neatrodo suvargęs. Nugara tiesutėlė, it būtų įkištas metalinis 
strypas, galva iškelta. Tankūs antakiai ir tarsi žmonėms gąsdinti 
sukurti akiniai storais juodutėliais rėmais. Visi to vyro judesiai 
kažkuo priminė kompaktišką ir supresuotą delikatų aparatą. Nėra 
nieko nereikalingo, kiekviena detalė veiksmingai sukibusi su ki- 
tomis. Tengo atsistojo ir buvo besisveikinąs, kai tas vyras skubriai 
mostelėjo jam likti vietoje. Kai Tengo, vos pakilęs, paklusdamas 
klestelėjo atgal ant sofos, vyras paskubomis it varžydamasis atsi- 
sėdo priešais ant totelio. Paskui jis kurį laiką nieko nepratardamas 
tiesiog akimis tyrinėjo Tengo veidą. Žvilgsnis nebuvo veriantis, 
bet, nieko nepraleisdamas, peržvelgė viską nuo krašto iki krašto. 
Akys kartais susiaurėdavo, paskui vėl plačiai atsimerkdavo. Tarsi 
fotografui fokusuojant objektyvą. 

Vyras ant baltų marškinių vilkėjo sodriai žalią megztinį, dėvėjo 
tamsiai pilkomis vilnonėmis kelnėmis. Visi rūbai atrodė tarsi būtų 
nešioti diena iš dienos jau dešimtį metų. Lipte prilipę prie kūno, bet 

jau gana nusidėvėję. Tikriausiai šis žmogus beveik nekreipia dėmesio 
į aprangą. Taip pat veikiausiai greta nėra nieko, kas už jį atkreiptų 
į tai dėmesį. Plaukai išskydę, todėl išryškėjusi pailga galvos forma. 
Skruostai įkritę, smakras kampuotas. Prie bendro viso kūno vaizdo 
netinka tik putlios it vaiko mažos lūpos. Vietomis buvo matyti ne iki 
galo nuskusta barzda, nors gal taip tik atrodė dėl krentančios švie- 
sos. Atrodo, kad pro langą įspįstanti kalnyno šviesa savo savybėmis 
šiek tiek skyrėsi nuo Tengo įprasto kasdienio apšvietimo. 

— Labai apgailestauju, kad jums teko sukarti tokį tolimą kelią, - 
to vyro kalbėsena savitai bangavo. Taip šneka žmonės, nuo seno 
pripratę kalbėti prieš neapibrėžto dydžio auditoriją. Ir greičiausiai 
apie teorinius dalykus. - Dėl tam tikrų reikalų nelabai galiu iš čia 
išvykti, todėl beliko pasikviesti čia jus. 

Tengo patikino, kad jam visiškai nebuvo sunku atvažiuoti. Tada 
prisistatė. Atsiprašė, kad neturi vizitinės kortelės. 

- Mano pavardė Ebisuno, - tarė pašnekovas. - Vizitinės ir aš 
neturiu. 

- Ponas Ebisuno? - perklausė Tengo. 

- Visi mane vadina mokytoju. Net tikra duktė - ir ta kažkodėl 
į mane kreipiasi mokytoju. 

- O kokiais hieroglifais ji užrašoma? 

- Reta pavardė. Nedažnai tokią pamatysi. Eri, užrašyk hiero- 
glifus. 

Fukaeri linktelėjo, išsitraukė kažką panašaus į užrašų knygutę 
ir iš lėto tušinuku ant balto popieriaus parašė Ebisuno pavardės 
hieroglifus. Raidės atrodė tarsi plytoje išrėžtos vinimi. Nepasakysi, 
kad ne pikantiškos. 

- Angliškai tai būtų field of savages. Seniau dėsčiau kultūros 
antropologiją - itin tinkamas vardas tokiai sričiai, - pasakė moky- 
tojas. Jo lūpose šmėstelėjo kažkas panašaus į šypsnį. Vis dėlto akys 
išliko žvitrios. - Tačiau jau seniai nutraukiau akademinę veiklą. 
Dabar užsiimu visai su ja nesusijusiais dalykais. Gyvenu persikėlęs 
į kitokį field of savages. | 

Išties reta pavardė, bet Tengo buvo tokią girdėjęs. Antroje septin- 
tojo dešimtmečio pusėje tikrai buvo žinomas mokslininkas pavarde 

Ebisuno. Išleido kelias knygas ir anuomet buvo gana vertinamas. 
Jis tiksliai neatsimena, apie ką buvo tos knygos, bet pavardė už- 
siliko atminties kertelėje. Tačiau vienu metu ta pavardė nustojo 
skambėjusi viešumoje. 

— Manau, esu girdėjęs jūsų pavardę, - pasakė Tengo tarsi už- 
mesdamas kabliuką. 

— Gal ir taip, - tarė mokytojas žvelgdamas kažkur į tolį, tarsi 
būtų šnekama apie visiškai svetimą žmogų, kurio čia nėra. - Kad 
ir kaip ten būtų, tai buvo senų senovėje. 

Tengo juto, kaip tyliai alsuoja šalia sėdinti Fukaeri. Lėtas ir gilus 
kvėpavimas. 

— Ponas Tengo Kavana, - ištarė mokytojas, tarsi skaitydamas 
kortelę su vardu. 

— Taip, - pasakė Tengo. 

- Tu universitete studijavai matematiką ir dabar ją dėstai Jojogi 
parengiamojoje mokykloje, - pasakė mokytojas. - Tačiau tuo pat 
metu rašai romanus. Vienaip ar kitaip, visa tai išgirdau iš Eri, ar 
visa tai tiesa? 

— Tiksliai taip, - atsakė Tengo. 

— Nesi panašus nei į matematikos mokytoją, nei į rašytoją. 

Tengo išspaudė šypseną. 

- Visai neseniai man jau kažkas taip sakė. Tai turbūt dėl mano 
sudėjimo. 

- Neturėjau omenyje nieko blogo, - tarė mokytojas. Tada pirštu 
stumtelėjo juodą akinių rėmelį. - Tai, kad neatrodai į ką nors pa- 
našus, nėra blogai. Tiesiog dar nesi įsispraudęs į rėmus. 

- Man didelė garbė, kad taip sakote, bet aš dar ne rašytojas. 
Paprasčiausiai bandau rašyti romanus. 

- Bandai. 

- Kitaip tariant, mėginu, klystu, vėl mėginu. 

- Išties, - tarė mokytojas. Tada patrynė rankas, tarsi pirmąsyk at- 
kreipdamas dėmesį į vėsą kambaryje. - Ir, kiek man dar teko girdėti, 
tu ketini perrašyti Eri parašytą romaną į išbaigtesnį kūrinį, kad jis 
laimėtų žurnalo pradedančiųjų rašytojų konkursą. Nori šią merginą 
pateikti pasauliui kaip rašytoją. Ar teisingai viską supratau? 

Tengo atsargiai rinkosi žodžius. 

- Iš esmės viskas taip, kaip sakote. Mintį iškėlė redaktorius, 
pavarde Komacu. Aš irgi nežinau, ar toks planas gali sklandžiai 
pavykti. Ir ar tai moralu. Su tuo esu susijęs tik tiek, kad iš tiesų 
perrašinėju romaną Oro lėliukė. Tai yra tvarkau jį techniškai. Dėl 
visų kitų dalykų yra atsakingas Komacu. 

Mokytojas keletą minučių susikaupęs apie kažką mąstė. Nuščiu- 
vusiame kambaryje, regis, galėjai girdėti, kaip jo galvoje sukasi 
sraigteliai. Tada tarė: 

- Tas redaktorius, ponas Komacu, sugalvojo šitą planą ir tu 
prisidedi prie jo techniškai. 

- Tikrai taip. 

— Aš visą laiką buvau mokslininkas ir, atvirai sakant, nelabai 
skaitau romanų. Todėl nežinau, kas yra įprasta literatūros pasau- 
lyje, bet nori nenori tai, ką jūs ketinate daryti, man skamba kaip 
apgaulė. Ar aš klystu? 

- Ne, neklystate. Man irgi taip pat skamba, - atsakė Tengo. 

Mokytojas nesmarkiai susiraukė. 

- Tačiau tu, nors ir abejodamas tokio plano moralumu, vis viena 
noriai sutinki jame dalyvauti. 

- Nenoriai, bet dalyvauti išties sutinku. 

- Kodėl? 

- Visą šią savaitę nesiliauju pats savęs to klausęs, - nuoširdžiai 
pasakė Tengo. 

Mokytojas ir Fukaeri tylėdami laukė, kol jis pratęs mintį. 

Tengo tarė: 

- Sveikas protas ir blaivus mąstymas man pataria kuo greičiau 
patraukti pirštus nuo tokio dalyko. Šiaip esu atsargus ir logiškas 
žmogus. Nemėgstu avantiūrų ir nuotykių. Net, sakyčiau, jų prisibi- 
jau. Tačiau šį vienintelį kartą niekaip negaliu pasakyti „ne“ pavojin- 
gam Komacu sugalvotam planui. Vien tik todėl, kad romanas Oro 
lėliukė stipriai patraukė mano sielą. Jei kalba eitų apie kitą kūrinį, 
nė sekundės nesvarstydamas atsisakyčiau. 

- Kitaip tariant, tavęs nedomina apgaulingoji šio plano dalis, 
bet nepaprastai trokšti perrašyti kūrinį. Tiesa? 

- Tikrai taip. Net daugiau nei nepaprastai trokštu. Jei reikia Oro 
lėliukę perrašyti, aš jokiais būdais nenorėčiau, kad tai atliktų kas 
nors kitas, o ne aš. 

- Išties, - tarė mokytojas. Tada susiraukė, tarsi per klaidą suval- 
gęs kažką rūgštaus. - Išties. Manau, kad daugmaž supratau, kaip 
tu jautiesi. O ko siekia Komacu? Pinigų, o gal šlovės? 

- Atvirai sakant, man ir pačiam nelabai aiškūs Komacu mo- 
tyvai, - atsakė Tengo. - Bet, regis, jį stumia kažkas daugiau nei 
pinigai ir šlovė. 

- Kas? 

- Jis pats turbūt to nepripažintų, bet irgi yra vienas iš apsėstųjų li- 
teratūra. Tokie žmonės siekia vieno. Per savo gyvenimą surasti nors 
vieną neabejotiną grynuolį. Ir ant padėklo jį pateikti publikai. 

- Trumpai tariant, judviejų intencijos skiriasi. Ir tai nėra nei 
pinigai, nei šlovė. 

- Išeina, kad taip. 

- Tačiau, kad ir kokie ketinimai būtų, kaip ir pats sakai, tai ga- 
nėtinai pavojingas planas. Jei kažkuriuo etapu yla išlįs iš maišo, be 
jokios abejonės, kils skandalas, ir ne vien judviem pasaulis atsuks 
nugarą. Vos septyniolikos sulaukusi Eri gali būti visam gyvenimui 
sužalota. Tai man labiausiai kelia nerimą. 

- Jūsų rūpestis savaime suprantamas, - linktelėjęs tarė Tengo. - 
Viskas yra taip, kaip sakote. 

Juodi vešlūs antakiai per centimetrą priartėjo vienas prie kito. 

- Vis dėlto, nepaisydamas to, kad gali įstumti Eri į pavojų, tu vis 
viena trokšti savo rankomis pertvarkyti Oro lėliukę. 

- Kaip jau sakiau, tas jausmas kyla iš blaiviu mąstymu ir sveiku 
protu nepasiekiamos vietos. Aš, žinoma, kaip įmanydamas norė- 
čiau apsaugoti Eri. Tačiau prisiekti, kad jai tai nekels absoliučiai 
jokios grėsmės, negaliu. Tai būtų melas. 

- Išties, - tarė mokytojas. Tada atsikosėjo, tarsi išskaidydamas 
argumentus. - Vis dėlto tu panašus į nuoširdų žmogų. 


158 


- Bent jau stengiuosi tapti kuo teisingesnis. 

Mokytojas žvilgtelėjo į savo rankas ant kelių tarsi į neįprastus 
daiktus. Pažvelgė į plaštakas, tada į delnus. Paskui pakėlęs galvą 
tarė: 

- Ir tas redaktorius, ponas Komacu, tikrai mano, kad viskas 
klostysis sklandžiai? 

- Jo nuomone, „viskas turi dvi puses“, - atsakė Tengo, - gerą ir 
ne tokią gerą. 

Mokytojas nusijuokė. 

- Savotiškas požiūris. Kas jis - optimistas ar pasipūtėlis? 

- Nei tas, nei tas. Tiesiog cinikas. 

Mokytojas lengvai papurtė galvą. 

- Tas žmogus, tapdamas ciniku, taip pat tampa ir optimistu. 
Arba ir pasipūtėliu. Turbūt taip? 

- Galbūt ir taip. 

- Atrodo, kad jis sudėtingas žmogus. 

- Gana sudėtingas, - atsakė Tengo. - Bet ne kvailas. 

Mokytojas lėtai iškvėpė orą. Tada pasisuko į Fukaeri. 

- Eri, o kaip tau šitoks planas? 

Fukaeri kurį laiką spoksojo į neapibrėžtą tašką erdvėje. Tada 
pasakė: 

- Man tinka. 

Mokytojas jos glaustą pareiškimą aplipdė trūkstamais žo- 
džiais: 

- Kitaip tariant, tu nieko prieš, kad šitas žmogus perrašys Oro 
lėliukę? 

- Nieko prieš, - atsakė Fukaeri. 

- Gali būti, kad tu dėl to papulsi į bėdą. 

Fukaeri į tai nieko neatsakė. Tik dar aukščiau užsisegė megztinio 
apykaklės užtrauktuką. Tačiau tas veiksmas tiesiogiai bylojo, kad 
ji tvirtai apsisprendė. 

- Greičiausiai ji teisi, - nuleisdamas rankas tarė mokytojas. 

- Tačiau yra dar viena problema, - pasakė mokytojas Tengo. — 
Tu ir tas Komacu ketinate išleisti į pasaulį Oro lėliukę ir pateikti 

Eri kaip rašytoją. Bet ji turi skaitymo sutrikimų. Disleksiją. Ar 
žinojai? 

— Ką tik traukinyje daugmaž tai supratau. 

- Tai veikiausiai įgimta. Dėl to mokykloje visą laiką ją manė 
esant truputį protiškai atsilikusią, bet išties ji turi gerą galvą. Yra 
labai išmintinga. Vis dėlto jos disleksija, švelniai tariant, nepaleng- 
vina jūsų ir Komacu plano. 

- Kiek žmonių apie tai žino? 

- Be jos pačios dar trys, - pasakė mokytojas. - Aš, mano duktė 
Azami ir tu. Daugiau niekas. 

— O Eri mokytojai? 

- Nežino. Tai maža kaimo mokykla. Jie net tokio žodžio nėra 
girdėję. Be to, ji tik labai trumpai lankė mokyklą. 

- Jei taip, tuomet gal ir pavyktų viską nuslėpti. 

Mokytojas, tarsi įvertindamas, valandėlę žvelgė į Tengo. 

— Regis, Eri visiškai tavimi pasitiki, - kiek vėliau tarė jis Tengo. - 
Nežinau kodėl. Tačiau... 

Tengo tylėdamas laukė tolesnės kalbos. 

- Tačiau aš pasitikiu Eri. Todėl, jei ji patiki tau savo kūrinį, man 
telieka tam pritarti. Vis dėlto, jei tu tikrai ketini vykdyti šitą planą, 
yra keletas faktų apie ją, kuriuos turėtum žinoti, - mokytojas kelis- 
kart krepštelėjo ties keliu, tarsi radęs siūlo atbrizgą. - Kur ir kaip ji 
praleido savo vaikystę ir kokiomis aplinkybėmis aš ją priglaudžiau 
ir užauginau. Jei pradėsiu pasakoti, užtruks. 

- Aš klausau, - atsakė Tengo. 

Greta Tengo sėdinti Fukaeri pasimuistė. Ji vis dar abiem ranko- 
mis laikė prispaudusi prie kaklo megztinio apykaklę. 


- Tai pradėsiu, - tarė mokytojas. - Grįžkime į septintąjį dešimt- 
metį. Mes su Eri tėvu buvome seni artimi draugai. Aš - dešimčia 
metų vyresnis, bet abu dėstėme to paties universiteto tame pačiame 
fakultete. Charakteriai ir pasaulėžiūros gana skyrėsi, bet kažkodėl 
sutarėme. Abu vėlai vedėme ir netrukus abiem gimė dukros. Gy- 
venome ten pat, dažnai visur važinėdavome su šeimomis. Ir darbe 
gerai sekėsi. Anuomet buvome pristatomi kaip „užsidegę moks- 

lininkai. Dažnai pakliūdavome ir į spaudos akiratį. Gyvenome 
laikais, kai viskas buvo įdomu. 

Vis dėlto, baigiantis septintajam dešimtmečiui, pasaulis ėmė 
pamažu švinkti. 1970-aisiais sustiprėjo studentų judėjimas prieš 
Tarpusavio bendradarbiavimo ir saugumo sutartį, įvyko studentų 
blokada, susirėmimai su riaušes slopinančia policija, buvo neap- 
sieita be kruvinų kovų, žmonių aukų. Visų tų bėdų paveiktas aš 
atsistatydinau. Nuo pat pradžių nebuvau linkęs į akademizmą. Tuo 
metu pradėjau visai juo bodėtis. Už sistemą ar prieš sistemą - man 
buvo tas pats. Galų gale tai tėra vienos santvarkos susidūrimas su 
kita. O aš iš esmės nepasitikiu jokia santvarka - silpna ar galinga. 
Iš tavo išvaizdos sprendžiu, kad anuomet dar nebuvai studentas, 
ar ne? 

- Kai įstojau į universitetą, neramumai jau buvo liovęsi. 

- Šventė pasibaigusi. 

- Visiškai. 

Mokytojas trumpam kilstelėjo rankas aukštyn, paskui vėl pasi- 
dėjo ant kelių. 

- Aš mečiau darbą universitete, Eri tėvas po dvejų metų irgi iš 
ten išėjo. Jis anuomet simpatizavo Mao Dzedongo revoliucinėms 
idėjoms ir rėmė Kinijos kultūrinę revoliuciją. Tais laikais mūsų 
beveik nepasiekė žinia, kokį žiaurumą ir antihumaniškumą sklei- 
dė ta revoliucija. Cituoti Mao Dzedongo mintis buvo tapę vienu 
išsilavinimo rodiklių, tarsi tam tikra intelektinė mada. Eri tėvas 
subūrė dalį studentų, iš jų suformavo radikalų pseudoraudonųjų 
sargybinių karinį dalinį ir dalyvavo universiteto streikuose. Prie jo 
prisidėjo ir daugiau prijaučiančiųjų iš kitų universitetų. Jo vado- 
vaujama sekta vienu metu gerokai išsiplėtė. Universiteto prašymu 
riaušes malšinanti policija įsiveržė į universitetą, kur streikuotojai 
buvo užsibarikadavę, suėmė jį ir studentus ir nubaudė. Paskui jis 
oficialiai buvo pašalintas iš universiteto. Eri buvo dar kūdikis ir 
turbūt viso šito neatsimena. 

Fukaeri tylėjo. 

- Jo vardas buvo Tamocu Fukada. Išėjęs iš universiteto jis kartu 
su dešimčia studentų, kurie sudarė jo raudonųjų sargybinių karinio 

dalinio branduolį, prisijungė prie „Takašimos mokyklos“. Dauguma 
studentų buvo išmesti iš universiteto. Jiems trūks plyš reikėjo kur 
nors prisiglausti. „Takašima“ buvo neblogas pakaitalas. Anuomet 
tai šiek tiek sudomino žiniasklaidą. Gal esi girdėjęs? 

Tengo papurtė galvą. 

- Nieko apie tai nežinau. 

- Ten persikėlė ir Fukados šeima. Tai yra žmona ir čia sėdinti 
Eri. Prisijungė visa šeimyna. Ar žinai apie „Takašimą'? 

- Šiek tiek, - atsakė Tengo. - Į komuną panaši organizacija, 
gyvena visiškai kolektyviai, pragyvena iš žemės ūkio. Dar užsiima 
pienininkyste, paplitusi visoje šalyje. Visiškai nepripažįsta privačios 
nuosavybės, visas turtas yra bendras. 

- Taip. Tai yra Fukada tokią „Takašimos“ sistemą matė kaip 
utopiją, - susirūpinusiu veidu pasakė mokytojas. - Tačiau, nerei- 
kia nė sakyti, jokiame pasaulyje utopijos nėra. Kaip ir alchemijos 
ar amžinojo variklio. Jei klaustum mano nuomonės, „Takašima“ 
kuria nieko nemąstančius robotus. Žmonėms iš galvos ištrinamas 
vingis, kuriuo jie mąsto savarankiškai. Toks pats pasaulis, kokį 
aprašė Džordžas Orvelas. Tačiau, kaip tu greičiausiai ir Žinai, pa- 
saulyje apstu tokių tipų, kurie trokšta amputuotis smegenis. Kad 
ir kaip būtų, taip patogiau. Gali dėl nieko nesukti galvos ir tik 
tylomis vykdyti paliepimus iš viršaus. Yra ką ant duonos užsitepti. 
Galbūt trokštantiems tokios aplinkos „Takašimos mokykla“ išties 
yra utopija. 

Tačiau Fukada ne toks. Jis nuo pradžios iki galo mąstė savo galva. 
Tai buvo jo profesija ir pragyvenimo šaltinis. Todėl negalėjo būti nė 
kalbos, kad jį patenkintų tokia vieta, kaip „Takašimos mokykla“. Ži- 
noma, Fukadai jau iš pat pradžių tai buvo akivaizdu. Išvytas iš uni- 
versiteto, jis, vedinas būriu galvotų studentų, neturėjo kur daugiau 
eiti, todėl pasirinko šią mokyklą kaip vietą laikinai atsitraukti. Taip 
pat jis siekė iš vidaus pamatyti, kaip veikia „Takašimos“ sistema. 
Pirmučiausia jie turėjo perprasti ūkininkavimo meną. Ir Fukada, ir 
jo studentai augo mieste ir apie žemės ūkį nieko neišmanė. Lygiai 
kaip aš nieko neišmanau apie raketų gamybą. Todėl jiems reikėjo 
beveik nuo pirmų žingsnių įgyti žinių ir išmokti techniką. Taip pat 

reikėjo daug mokytis apie prekių platinimo procesą, galimybes ir 
kliūtis būti nepriklausomiems, pamatines kolektyvinio gyvenimo 
taisykles. Per dvejus gyvenimo „Takašimoje“ metus jie perprato 
viską, ką galėjo. Jie buvo iš tų, kurie norėdami mokosi sparčiai. 
Tiksliai išanalizavo „Takašimos“ pranašumus ir trūkumus. Tada 
Fukada su savo klika paliko „Takašimą“ ir tapo nepriklausomas. 

- „Takašimoje“ buvo smagu, - tarė Fukaeri. 

Mokytojas nusišypsojo. 

- Vaikams tai išties smagi vieta. Tačiau augant ir bręstant, for- 
muojantis savimonei, daugumai vaikų „Takašima“ virsta bene tikru 
pragaru ant žemės. Nes natūralus troškimas spręsti savo galva yra 
gniuždomas iš viršaus. Smegenims tarsi suveržiamos pėdos. 

- Suveržiamos pėdos, - pratarė Fukaeri. 

- Senovės Kinijoje mažoms mergaitėms pėdas jėga įkišdavo į 
mažus batus, kad jos neaugtų, - paaiškino Tengo. 

Fukaeri tylėdama įsivaizdavo tą procesą. 

Mokytojas kalbėjo toliau: 

- Fukados formuojamos atšakos branduolį sudarė, žinoma, 
kartu su juo atkeliavę buvę studentai iš pseudoraudonųjų sargy- 
binių dalinio, bet atsirado ir daugiau norinčiųjų prisijungti prie 
jų grupės, atšaka ėmė didėti it sniego kamuolys, ir narių skaičius 
išaugo daugiau nei tikėtasi. Aplinkui buvo apstu tokių, kurie sva- 
jonių vedami prisijungė prie „Takašimos“, bet liko ja nepatenkinti 
ir nusivylę. Tarp jų buvo ir propaguojančiųjų hipišką komunos 
gyvenseną, ir nusivylusių konfliktais universitete kairiųjų, ir tokių, 
kurie į „Takašimą“ įstojo būdami nepatenkinti įprastu gyvenimu ir 
ieškodami naujo dvasinio pasaulio. Buvo vienišų kaip pirštas ir su 
šeimomis kaip pats Fukada. Tarsi giminės susitikimas ar margas 
sambūris. Fukada tapo jų lyderiu. Jis buvo lyderis iš prigimties. 
Tarsi žydus vedantis Mozė. Aštrus protas, įtaigi kalbėsena, puikus 
gebėjimas daryti sprendimus. Turėjo ir charizmos. Pats didelis. 
Išties, visai kaip tu. Žmonės savaime išrinko jį grupės galva ir 
klausė sprendimų. 

Mokytojas išskėtė rankas, demonstruodamas jo dydį. Fukaeri 
pažvelgė į rankų mostą, tada nužvelgė Tengo. Bet nieko nepasakė. 

- Būdu ir išvaizda visiškai skiriuosi nuo Fukados. Jis apsigimęs 
lyderis, o aš - vienišas vilkas. Jis politiškas, o aš iki kaulų smegenų 
apolitiškas. Jis didelis vyras, aš - nykštukinis. Jis išvaizdus ir džen- 
telmeniškas, o aš kuklus mokslininkas keistai atrodančia galva. Vis 
dėlto mes buvome geri draugai. Vienas kitam pasipasakodavome, 
pasitikėjome vienas kitu. Neperdedu, bet jis buvo vienintelis mano 
draugas gyvenime. 


Tamocu Fukados vadovaujama grupė Jamanašio prefektūros 
kalnuose rado sau tinkamą ištuštėjusį kaimą. Be jaunimo, kuris 
perimtų ūkius, palikti senoliai patys nebeįveikė darbų laukuose, ir 
kaimas buvo kone apleistas. Ryžių laukus su namais įsigijo beveik 
už dyką. Buvo net šiltnamių. Seniūnija irgi suteikė subsidijų su 
sąlyga, kad perėmę esamus ūkius ir toliau juose užsiims žemdir- 
byste. Bent jau keleriems pirmiesiems metams jiems buvo suteikta 
mokesčių lengvatų. Be viso to Fukada turėjo ir asmeninį pajamų 
šaltinį. Iš kur ir kokie tai buvo pinigai, nežinojo ir pats mokytojas 
Ebisuno. 

- Apie tą pajamų šaltinį Fukada tylėjo it vandens į burną pri- 
sėmęs ir niekam neatskleidė jo paslapties. Bet iš kažkur Fukada 
surinko nemenką sumą pinigų tam, kad komuna atsistotų ant kojų. 
Už tuos pinigus jie nusipirko žemės ūkio technikos, įsigijo statybi- 
nių medžiagų, atsidėjo rezervinių lėšų. Patys suremontavo esamus 
pastatus, pritaikė juos gyventi trisdešimčiai grupės narių. Tai buvo 
1974 metais. Naujoji komuna buvo pavadinta „Sakigake““. 

„Sakigake?“ - pamanė Tengo. Girdėtas pavadinimas. Tačiau 
neprisiminė, kur. Atmintis neveikia. Tai netikėtai jį suerzino. Mo- 
kytojas pasakojo toliau: 

- Fukada manė, kad kelerius pirmus metus, kol pripras prie 
naujos vietos, valdyti komuną bus labai sunku, bet viskas klostėsi 
sklandžiau nei tikėjosi. Ir oro sąlygos buvo palankios, ir kaimy- 
nystėje gyvenantys žmonės ištiesė pagalbos ranką. Jie simpatizavo 
tiesiam lyderio Fukados būdui, o ir pamatę, kaip jauni „Sakigake“ 


* Šauklys. (Jap.) 

nariai liedami prakaitą su užsidegimu dirba laukus, negalėjo jų 
nepamėgti. Vietiniai dažnai lankydavosi kaime, šį bei tą patarda- 
vo. Šitaip komunos nariai įgijo žinių, kaip įdirbti vietos žemę, ir 
išmoko gyventi tos žemės ritmu. 

Iš esmės jie ir toliau gyveno pagal „Takašimoje“ išmoktus princi- 
pus, tik keletą dalykų patobulino savaip. Pavyzdžiui, visiškai perėjo 
prie ekologinės žemdirbystės principų. Apsiginti nuo kenkėjų 
nenaudojo cheminių preparatų, daržoves augino naudodami tik 
ekologines trąšas. Ėmė pardavinėti maisto produktus, krypdami 
į turtingesnių miestiečių sluoksnį, - taip galėjo uždirbti daugiau. 
Tuo metu ekologinė žemdirbystė populiarėjo. Komunos nariai 
mokėjo pasiūlyti tinkamų prekių. Daugelis narių buvo augę mieste, 
todėl puikiai žinojo, ko reikia miestiečiams. Jie sudarė sutartis su 
pristatymo kompanijomis, supaprastino išvežiojimą ir sumąstė 
savitą ir greitą būdą atvežti maisto produktus į miestą. Jų arkliu- 
kas buvo geros prekinės išvaizdos produktai, o ne „neatrinktos 
žemėtos daržovės“. 


- Aš kelis kartus lankiausi Fukados ūkyje, su juo šnekėjausi, - 
sakė mokytojas. - Jis buvo lyg iš naujo gimęs šioje vietoje galėdamas 
išbandyti naujas galimybes. Tie metai Fukadai greičiausiai buvo 
ramiausias laikotarpis, pilnas svajonių. Šeima irgi, regis, priprato 
prie naujo gyvenimo. 

Daugėjo žmonių, kurie, išgirdę gerų atsiliepimų apie „Sakigake“ 
ūkį, panoro prie jo prisidėti. Per užsakymus paštu jo pavadinimas 
darėsi žinomas visuomenei, taip pat žiniasklaida pateikdavo jį kaip 
vykusios komunos pavyzdį. Pasaulyje netrūko Žmonių, norinčių 
pabėgti iš pinigų ir informacijos slegiamo realaus pasaulio ir dirbti 
gamtoje valantis prakaitą nuo kaktos, o „Sakigake“ kaip tik tokius ir 
traukė. Norintieji bū.4avo apklausiami, patikrinami, ir jei pasirody- 
davo naudingi, juos priimdavo į komuną. Nepriimdavo kiekvieno 
atėjusiojo. Reikėjo palaikyti aukštą narių lygį ir moralę. Buvo pa- 
geidautini sveiki žmonės, išmanantys žemės ūkio darbus ir galintys 
ištverti sunkų fizinio darbo krūvį. Dar norėta suvienodinti vyrų 
ir moterų skaičių, todėl moterys buvo labai laukiamos. Daugėjant 

žmonių, ūkis didėjo, ir, kadangi aplinkui dar buvo likę keletas laukų 
ir sodybų, išsiplėsti nebuvo sudėtinga. Jei iš pradžių ūkio branduolį 
sudarė pavieniai asmenys, ilgainiui ėmė daugėti šeimų. Tarp naujų 
narių buvo ir aukštąjį išsilavinimą turinčių specialistų. Pavyzdžiui, 
gydytojų, inžinierių, dėstytojų ar finansininkų. Tokie žmonės buvo 
pageidaujami - profesinės žinios galėjo praversti. 

- Ar toje komunoje buvo taikoma primityviojo komunizmo 
sistema, kaip „Takašimoje“? - paklausė Tengo. 

Mokytojas papurtė galvą. 

- Ne, Fukada vengė turto kolektyvizavimo. Jis buvo politinis 
radikalas, bet kartu ir blaiviai mąstantis realistas. Jis linko prie daug 
laisvesnės bendruomenės. Nesiekė sukurti visuomenės it skruzdžių 
kolonijos. Jis nusprendė visą būrį suskaidyti į mažesnius padalinius, 
kurie propagavo laisvą bendruomeninį gyvenimą. Buvo leidžiama 
asmeninė nuosavybė, net mokėjo tam tikrus atlyginimus. Jei buvai 
nepatenkintas padaliniu, kuriam priklausei, galėjai pereiti į kitą, 
taip pat turėjai galimybę kada panorėjęs išeiti ir iš paties ūkio. 
Laisvai bendrauta su išore, nebuvo jokio specialaus mokymo ar 
smegenų plovimo. Dar „Takašimoje“ jis įsisąmonino, kad, laikantis 
tokio natūralaus ir atviro požiūrio, darbo našumas padidėja. 

Fukados vadovaujamas „Sakigake“ ūkis tvirtai įėjo į vėžes. Ta- 
čiau galiausiai komunoje aiškiai išsiskyrė dvi pakraipos. Toks pa- 
sidalijimas buvo neišvengiamas Fukados suformuotoje lanksčioje 
padalinių sistemoje. Viena pakraipa buvo karinga - prorevoliuci- 
nė grupė, kurios branduolį sudarė kitados Fukados suformuotas 
raudonųjų sargybinių dalinys. Jie gyvenimą žemės ūkio komunoje 
suprato tik kaip parengiamąją pakopą prieš revoliuciją. Jie griežtai 
laikėsi nuostatos tūnoti pogrindyje užsiimant žemdirbyste, o atėjus 
laikui - čiupti ginklus ir sukilti. 

Kita pakraipa buvo nuosaiki - nors ji pritarė karingajai dėl anti- 
kapitalistinės santvarkos, bet atsiribojo nuo politikos ir svajojo apie 
gyvenimą gamtoje savarankiškoje bendruomenėje. Nuosaikiųjų 
narių ūkyje buvo gerokai daugiau. Karingieji ir nuosaikieji buvo 
it vanduo ir aliejus. Kol užsiėmė įprastine ūkine veikla, problemų 

nekildavo, nes tikslas buvo vienas ir tas pats, bet sprendžiant ko- 
munos veiklos krypties klausimus nuomonės visada skildavo į dvi. 
Dažnai būdavo neįmanoma rasti kompromiso. Tuomet kildavo 
aštrių ginčų. Esant tokiai situacijai komunos skilimas buvo tik 
laiko klausimas. 

Bėgant laikui mažo laisvė išlaikyti neutralią poziciją. Galiausiai 
ir pats Fukada buvo užspaustas į kampą pasirinkti kurią nors vieną 
pakraipą. Tuo metu jis jau daugiau ar mažiau buvo įsisąmoninęs, 
kad nei gali sau leisti, nei palaiko mintį aštuntojo dešimtmečio Ja- 
ponijoje sukelti revoliuciją. Be to, kitados kalbėdamas jis visuomet 
turėjo omenyje galimą revoliuciją, tiksliau - revoliuciją perkeltine 
prasme, menamą. Jis tikėjo, kad tokie antisisteminių, destrukcinių 
ketinimų proveržiai yra nepamainomi sveikos visuomenės kom- 
ponentai. Nelyginant sveikas prieskonis. O jo suburtų studentų 
tikslas buvo tikra revoliucija, praliejanti tikrą kraują. Aišku, dėl to 
atsakingas buvo ir Fukada. Plaukdamas ant savo laikmečio bangos 
keteros ir postringaudamas dvasią uždegančias mintis, jis studen- 
tams galvose pasėjo tokį betikslį mitą. Jis net nepaminėjo, kad tai 
menama revoliucija. Fukada buvo tiesus vyras, aštraus proto. Talen- 
tingas mokslininkas. Deja, linkęs apsvaigti nuo užburiančių savo 
paties išvedžiojimų, ir jam akivaizdžiai visiškai svetima savistaba 
bei idėjų pagrindimas. 

Šitaip „Sakigake“ komuna pasidalino į dvi grupes. Nuosaikieji 
liko tame pat kaime, „Sakigake“ ūkyje, o karingieji, persikėlę į kitą 
apleistą kaimą už penkių kilometrų, ėmė ruoštis revoliucinei vei- 
klai. Fukados šeima, kaip ir visos kitos šeimos, pasiliko „Sakigake“. 
Tai buvo daugmaž draugiškas išsiskyrimas. Fukada vėl iš kažkur 
gavo pinigų, kurių prireikė naujajai atšakai įsikurti kitoje vietoje. Po 
pasidalijimo abu ūkiai išoriškai ir toliau glaudžiai bendradarbiavo. 
Keitėsi reikalingais daiktais, ekonominiais sumetimais naudojosi 
tuo pačiu produktų išvežiojimo keliu. Mažos bendruomenės, no- 
rėdamos išgyventi, privalėjo viena kitai padėti. 

Tačiau bendravimas tarp „Sakigake“ ir atskilusios naujosios 
komunos ilgainiui ėmė slopti dėl akivaizdžių priežasčių - pernelyg 
skyrėsi jų siekiai. Vis dėlto Fukada ir jo kitados suburti radikalių 

pažiūrų studentai ir toliau palaikė ryšius, net jiems ir pasidalijus. Jis 
jautėsi už juos labai atsakingas. Juk kažkada juos sutelkė ir atvedė 
į Jamanašio kalnus kaip komunos narius. Fukada negalėjo taip 
paprastai visko mesti. Be to, atskilusiai komunai reikėjo jo turimo 
slaptojo lėšų šaltinio. 


— Galima sakyti, kad Fukada atsidūrė tam tikroje dvilypėje padė- 
tyje, - tarė mokytojas. - Jis iš visos širdies nebetikėjo revoliucijos 
galimybe ir jos romantika. Tačiau negalėjo ir visiškai jos paneigti. 
Paneigti revoliuciją reikštų paneigti visus ligtolinius metus, ir jis 
turėtų prieš visus prisipažinti klydęs. To padaryti jis negalėtų. Tam 
jis buvo per išdidus, taip pat nerimavo dėl sumaišties tarp studentų, 
kurią sukeltų jo pasitraukimas. Nes tada Fukada dar turėjo jiems 
šiokios tokios įtakos. 

Taip jis ėmė gyventi migruodamas tarp „Sakigake“ ir atskilusios 
komunos. Jis buvo „Sakigake“ lyderis, o kartu atliko tarsi patarėjo 
pareigas karingoje atskilusioje komunoje. Tai yra nuoširdžiai re- 
voliucija nebetikintis žmogus ir toliau žmonėms dėstė revoliucines 
teorijas. Atskilusios komunos nariai greta žemdirbystės aktyviai 
atlikdavo karines pratybas ir ugdė mąstymą. Politiškai pamažu 
vis labiau radikalėjo, priešingai Fukados ketinimams. Ta komuna 
nusprendė galutinai įsislaptinti ir ėmė nebejsileisti pašalinių. Vie- 
šoji policija juos, iš lūpų nepaleidžiančius ginkluotos revoliucijos 
idėjos, neįkyriai stebėjo kaip įtartiną grupuotę. 

Mokytojas dar kartą pažvelgė į kelius. Tada pakėlė veidą. 

- „Sakigake“ skilo 1976 metais. Kitais metais Eri pabėgo iš 
„Sakigake“ ir atvažiavo pas mane. Tuo pat metu atskilusi komuna 
pasivadino nauju „Akebono“ vardu. 

Tengo pakėlė galvą ir prisimerkė. 

- Luktelėkite, - tarė jis. „Akebono“. Šitą pavadinimą jis aiškiai 
prisiminė. Tačiau kažkodėl buvo bejėgis pakrutinti savo atmintį. 
Jam pavyko sužvejoti vos kelias padrikas į faktus panašias nuotru- 
pas. - Ar tik ne ši „Akebono neseniai sukėlė didelį įvykį? 

- Tikrai taip, - pasakė mokytojas Ebisuno. Tada rimtesnėmis nei 
ligi šiol akimis pažvelgė į Tengo. - Kalnuose netoli Motosu ežero 
susišaudymą su policija sukėlė šita žymioji „Akebono“. Žinoma. 

Susišaudymas, pamanė Tengo. Tikrai esu apie jį girdėjęs. Didelis 
įvykis. Tačiau kodėl negaliu prisiminti jo detalių? Viskas padrikai 
išsibarstę laike. Bandant atsiminti per prievartą, visą kūną apėmė 
jausmas, tarsi jis būtų sukamas sraigtu. Nelyginant viršutinė ir 
apatinė kūno dalys būtų sukamos į priešingas puses. Galvą per- 
vėrė skausmas, oras aplinkui greitai retėjo. Garsas prislopo, tarsi 
atsidūrus po vandeniu. Tuoj turėjo užeiti „priepuolis“. 

- Kas nors atsitiko? - susirūpinęs paklausė mokytojas. Jo balsas 
atsklido iš labai toli. 

Tengo papurtė galvą. Tada išspaudė: 

- Viskas gerai. Tuoj praeis. 

11 skyrius 
Aomamė 


Kūnas žmogui yra šventovė 


Turbūt pirštais galėtum suskaičiuoti žmones, kurie vyrų tarpukojo 
spardymą yra ištobulinę taip, kaip Aomamė. Ji atsidėjusi ištyrinėjo 
spyrio eigą ir ją įsiminė nuoširdžiai praktikuodamasi. Spiriant 
visų svarbiausia yra nė akimirkos nedvejoti. Be gailesčio atakuoti 
silpniausią priešininko vietą smarkiai ir staigiai it elektros šoku. 
Taip, kaip Hitleris, nekreipdamas dėmesio į Olandijos ir Belgijos 
neutralumo pareiškimus, jas sutrypė ir taip įveikė silpnąją Maži- 
no linijos vietą bei lengvai pakirto Prancūziją. Nevalia sudrebėti. 
Akimirkos dvejonė gali atimti gyvybę. 

Apskritai galima sakyti, kad moteriai tai vienintelis būdas su- 
sirėmus vienas prieš vieną parversti stambesnį ir stipresnį vyrą. 
Aomamė buvo besąlygiškai tuo įsitikinusi. Ši kūno vieta vyrams 
yra strategiškai svarbus jų turimas - arba jiems kabantis - silpnasis 
taškas. Ir jis dažniausiai nėra gerai apsaugotas. Telieka šiais prana- 
šumais pasinaudoti. 

Žinoma, Aomamė kaip moteris tiksliai nežino, kaip skauda, kai 
tau kažkas atsivėdėjęs įspiria į kiaušius. Nė neįsivaizduoja. Tačiau 
iš įspirtųjų reakcijos ir jų veido išraiškos ji daugmaž nutuokia, kad 

tai nemenkas skausmas. Kad ir koks stiprus ir tvirtas yra vyras, jis 
nepajėgia pakelti to skausmo. Taip pat prie to prisidėdavo ir gerokai 
prarasta savigarba. 

- Tai toks skausmas, tarsi tuoj ateitų pasaulio pabaiga. Kitaip 
negaliu jo apibūdinti. Jis kitoks nei įprastas skausmas, - gerai pa- 
mąstęs pasakė vienas vyras, Aomamės paprašytas paaiškinti. 

Aomamė trumpam susimąstė apie tą palyginimą. Pasaulio pa- 
baiga? 

- Kitaip tariant, jei artėtų pasaulio pabaiga, apimtų jausmas, lyg 
kažkas tau būtų iš visų jėgų įspyręs į kiaušius? - paklausė ji. 

- Dar nesu patyręs pasaulio pabaigos, tad negaliu tvirtinti, bet 
gal ir taip, - atsakė tas vyras ir nukreipė klaidžiojantį žvilgsnį 
kažkur tolyn. - Jis kelia gilų bejėgiškumą, ir tiek. Tamsu, graudu 
ir jokio išsigelbėjimo. 

Vėliau Aomamė atsitiktinai per vėlyvą televizijos programą žiū- 
rėjo filmą „Paplūdimyje“. Amerikietiškas Almas, sukurtas maždaug 
septintajame dešimtmetyje. Tarp Amerikos ir Sovietų Sąjungos 
kyla visuotinis karas, nuo žemyno link žemyno it žuvų skraiduo- 
lių būriai pasileidžia skrieti raketos su branduolinėmis kovinėmis 
galvutėmis, Žemė akimirksniu pavirsta griuvėsių krūva ir daugelyje 
pasaulio vietų žmonija išmiršta. Tačiau dėl vėjų krypties ar kažko 
panašaus Pietų pusrutulyje tik į Australiją dar neatkeliavo mirtį 
sėjantys pelenai. Vis dėlto tik laiko klausimas, kada tai atsitiks. 
Žmonija nieko negali padaryti, kad išvengtų išnykimo. Tose že- 
mėse išgyvenę žmonės bejėgiškai laukia anksčiau ar vėliau atei- 
siančio galo. Kiekvienas savaip gyvena paskutines savo dienas. 
Tokia istorija. Filmas buvo tamsus ir be vilties prošvaisčių (tačiau 
jį pažiūrėjusi Aomamė iš naujo įsitikino, kad niekas sielos gilumoje 
nesitiki ateinančios pasaulio pabaigos). 

Vis dėlto viena vidury nakties žiūrėdama tą filmą Aomamė 
svarstė: „Išties, gauti ryžtingą spyrį į kiaušius, matyt, būtų panašus 
jausmas, ir liko visai patenkinta. 


Baigusi Kūno kultūros akademiją beveik ketverius metus Ao- 
mamė dirbo sportinius gėrimus ir sveiką maistą platinančioje 

įmonėje ir buvo centrinė žaidėja (pagrindinė metikė ir ketvirtoji 
atmušėja) tos įmonės softbolo komandoje. Komandos rezultatai 
palaipsniui gerėjo, kelis kartus ji net pateko tarp šalies geriausiųjų 
aštuoneto. Tačiau kitą mėnesį po Tamaki Ocukos mirties Aomamė 
parašė pareiškimą išeiti iš darbo ir padėjo tašką savo, kaip softbolo 
žaidėjos, karjeroje. Po to įvykio jai nebekilo jokio noro ir toliau 
varžytis softbolo lauke. Taip pat ji norėjo iš esmės atnaujinti savo 
gyvenimą. Tada, užtarta studijų draugo iš vyresnio kurso, įsidar- 
bino instruktore sporto klube Hiroo kvartale. 

Sporto klube ji vadovavo raumenų lavinimo ir dvikovos pa- 
mokoms. Tai buvo žinomas aukšto lygio klubas, į jį įstoti ir būti 
nariu nemažai kainavo, o tarp narių buvo daug garsių žmonių. Jos 
iniciatyva buvo rengiamos savigynos pamokos moterims. Toje 
srityje Aomamė jautėsi stipriausiai. Ji pagamino stambaus vyro 
proporcijas atitinkančią medžiaginę figūrą, vietoj tarpukojo prisiu- 
vo juodą darbinę pirštinę ir mokė moteris spardyti į tą vietą. Net 
dėl tikroviškumo įkišo į pirštinę du teniso kamuoliukus. Moterys 
spardė greitai, negailestingai ir nesustodamos. Dauguma narių la- 
bai mėgavosi tokiomis pamokomis, ir jų technika akyse gerėjo, bet 
buvo ir tokių žmonių, kurie išvydę šį reginį suraukdavo antakius 
(dauguma jų, žinoma, buvo vyrai) ir vyresnybei pasiskundė, esą 
„čia jau truputį persistengta“. Administratorius dėl to Aomamę 
išsikvietė ir liepė liautis mokius spardyti tarpukojį. 

- Tačiau be spyrio į tarpukojį užpultai moteriai nėra kitų būdų 
apsiginti, - įtikinėjo administratorių Aomamė. - Dauguma vyrų 
yra stambesni ir stipresni. Staigus smūgis į tarpukojį yra vienintelis 
moters šansas. Ir Mao Dzedongas taip sako. Išsiaiškinti priešininko 
silpniausią vietą ir nieko nelaukiant į ją koncentruotai smogti. Nėra 
kitos galimybės partizanams įveikti priešo armijos. 

- Kaip žinai, mūsų klubas yra vienas geriausių aukšto lygio 
klubų mieste, - perkreipta mina pasakė administratorius. - Daug 
narių yra įžymybės. Mes įvairiapusiškai turime išlaikyti savo lygį. 
Įvaizdis - labai svarbus. O susirinkusios pagyvenusios moterys, su 
riksmais spardančios lėlei tarpkojį, kad ir kokia būtų to priežastis, 
yra ne lygis. Žinau kelis žmones, kurie atėjo apsižiūrėti prieš įstoda- 

mi į klubą, bet pamatę tavo pamokas apsigalvojo. Kad ir ką sakytų 
Mao Dzedongas, ką teigtų Čingischanas, toks reginys daugeliui 
vyrų sukelia nerimą, susierzinimą ir nepasitenkinimą. 

Aomamė nesijautė nė kruopelytės kalta dėl lankytojų vyrų ne- 
rimo, susierzinimo ir nepasitenkinimo. Ar visa tai nenublanksta 
prieš jėga prievartaujamos moters skausmą? Tačiau pasipriešinti 
vyresnybės nurodymams nepavyko. Aomamė privalėjo sušvelninti 
savo vedamas savigynos pamokas. Lėlę naudoti irgi buvo uždrausta. 
Dėl to pamokų turinys tapo drungnas ir formalus. Pačiai Aomamei, 
žinoma, buvo neįdomu, o ir narės ėmė reikšti nepasitenkinimą, bet 
kaip darbuotoja ji nieko negalėjo padaryti. 

Aomamės nuomone, jei užpultai vyro moteriai nepavyko sėk- 
mingai įspirti jam į tarpukojį, daugiau beveik nebėra ką daryti. 
Klubo įvaizdžiui nekenkiantis manevras sugriebti prisėlinusiajam 
ranką ir užsukti ją už nugaros, kilus tikroms grumtynėms, sklan- 
džiai nepavyks. Tikrovė skiriasi nuo kino filmų. Jei ketini imtis 
tokių priemonių, geriau jau iš karto leiskis į kojas. 

Kad ir kaip ten būtų, Aomamė žinojo apie dešimt būdų tarpuko- 
jui atakuoti. Visus juos išbandė su jaunesniais darbuotojais, dėvin- 
čiais apsaugą. „Jūsų spyris į kiaušius skausmingas net su apsauga. 
Pasigailėkite“, - verkšlendavo jie. Jei prireiktų, ji nė nemirktelėjusi 
praktiškai panaudotų tokius ištobulintus įgūdžius. Ji buvo tvirtai 
nusprendusi vaizdžiai pademonstruoti pasaulio pabaigą bet ku- 
riam ją pulti išdrįsusiam bepročiui. Savo akimis išvystų dangaus 
karalystę. Nusiųsčiau tiesiai į Pietų pusrutulį, kur dosniai užpilčiau 
mirtį sėjančiais pelenais šalia kengūrų ir sterblinių pelių. 


Ausdama mintis apie dangaus karalystę Aomamė sėdėjo prie 
baro ir gurkšnojo kokteilį „Tom Collins“. Dėjosi kažko laukianti, 
kartkartėmis užmesdavo akį į laikrodį, bet iš tiesų joks Žmogus 
neturėjo ateiti. Paprasčiausiai tarp pasirodančių lankytojų ji rinkosi 
tinkamą vyrą. Laikrodžio rodyklės artėja prie pusės devynių. Ant 
šviesiai mėlynos palaidinės ji vilki rusvą „Calvin Klein“ švarkelį, 
dėvi tamsiai mėlyną mini sijoną. Šiandien irgi be ypatingosios ylos. 
Ši ramiai ilsisi rūbų komodos stalčiuje, suvyniota į rankšluostį. 

Ši vieta Roppongio rajone buvo žinoma kaip vienišių baras, 
garsus tuo, kad čia ateina daug vienišų vyrų, ieškančių vienišų 
moterų, - arba atvirkščiai. Daug užsieniečių. Interjeras dekoruo- 
tas pagal užeigos Bahamuose, kurioje lankydavosi Hemingvėjus, 
stilių. Ant sienų kabo buriažuvės, palei lubas ištampyti žvejų tin- 
klai. Pakabintos kelios nuotraukos su didžiulį laimikį pagavusiais 
žvejais. Kabojo ir tapytas Hemingvėjaus portretas. Šviesus Tėtušis 
Hemingvėjus. Tam dailininkui turbūt atrodė, kad čia užsukan- 
tiems lankytojams ne itin patiktų tai, kad paskutiniais gyvenimo 
metais rašytojas skendo alkoholizme ir galiausiai šautuvu išsitaškė 
smegenis. 

Tą vakarą ją užkalbino net keli vyrai, bet nė vienas jai nepatiko. 
Kvietė ir, regis, vien pasilinksminti užsukę du studentai, bet ji nė 
nesivargino ką nors jiems atsakyti. Nedoro žvilgsnio maždaug 
trisdešimties vadybininką šaltai pavarė pasakiusi: „Aš laukiu žmo- 
gaus.“ Jauni vyrai paprastai nėra Aomamės skonio. Jie garsiai šno- 
puoja, trykšta pasitikėjimu savimi, neturi apie ką kalbėti ir šneka 
neįdomiai. Lovoje skuba kuo greičiau pasitenkinti ir nežino, kaip 
iš tiesų mėgautis seksu. Aomamės skonio yra šiek tiek padėvėti, jei 
įmanoma, truputį pliktelėję vidutinio amžiaus vyrai. Nevulgarūs 
ir, pageidautina, išsičiustiję. Be geros galvos formos taip pat nė iš 
vietos. Tačiau taip lengvai šitokių vyrų nesurasi. Todėl turi palikti 
vietos ir kompromisams. 

Peržvelgdama barą Aomamė be garso atsiduso. Kodėl pasaulyje 
nesutinku nė vienut vienutėlio „tinkamo vyro'? Aomamė pagal- 
vojo apie Šoną Konerį. Vien įsivaizduojant jo galvos formą kažkas 
dilgtelėjo giliai viduje. Jei čia netyčia pasirodytų Šonas Koneris, aš 
trūks plyš pasiglemžčiau jį sau... Tačiau nėra ko svaičioti - ir kam 
Šonui Koneriui rodytis Roppongio pseudobahamiškame vienišių 
bare? 

Per didžiulį televizorių ant baro sienos rodė „Oueen“ vaizdo 
klipą. Aomamė nemėgo „Oueen“ muzikos. Todėl kiek įmanydama 
stengėsi ten link nežiūrėti. Taip pat iš visų jėgų mėgino negirdėti iš 
garsiakalbių sklindančios muzikos. Kai pagaliau „Oueen“ baigėsi, 
užgrojo ABBA. Gražu. Jaučiu, kad vakaras bus tragiškas. 

Sporto klube, kuriame dirba, Aomamė susipažino su senąja 
pluosnių namų ponia. Ji atėjo į Aomamės vedamą savigynos pa- 
moką. Vieną iš tų radikaliųjų, skirtų lėlei spardyti, kurias vėliau 
sušvelnino. Smulkutė, vyriausia grupėje, bet jos judesiai buvo 
lengvi, spyriai tikslūs. Aomamė pamanė, kad prireikus ji nė kiek 
neabejodama galėtų įspirti priešininkui į tarpukojį. Nesiterliotų 
bereikalingai kalbėdama ir neieškotų dingsčių išsisukti. Aomamei 
krito į širdį šios moters savybės. 

- Tik, sulaukus mano metų, nebelabai reikia nuo ko nors gin- 
tis... - po pamokos ji pasakė Aomamei ir elegantiškai nusišypsojo. 

— Tai ne amžiaus klausimas, - glaustai tarė Aomamė, - o aps- 
kritai gyvensenos. Čia svarbu visuomet nuoširdžiai save saugoti. 
Jokiais būdais negalima praleisti pro pirštus, jei tave skriaudžia. 
Chroniškas bejėgiškumas sunaikina žmogų suėsdamas iš vidaus. 

Ponia kurį laiką nieko netardama žvelgė Aomamei į akis. Atrodė, 
kad kažkuo Aomamės žodžiai ar jų skambesys jai padarė smarkų 
įspūdį. Tada ramiai linktelėjo. 

- Tu šneki teisingai. Iš tikrųjų taip. Labai blaivus požiūris. 

Po kelių dienų Aomamė gavo voką. Jį perdavė per klubo re- 
gistratūrą. Jame buvo trumpas laiškas, dailia rašysena užrašytas 
senosios ponios vardas ir telefono numeris. „Žinau, kad Jūs už- 
siėmusi, bet būčiau dėkinga, jei atrastumėte laisvą minutėlę su 
manimi susisiekti.“ 

Atsiliepė vyras sekretoriaus balsu. Aomamei pasakius savo var- 
dą jis nieko netaręs perjungė į vidinę liniją. Ragelį pakėlė ponia: 
padėkojo Aomamei už skambutį ir paklausė, ar nesutrukdytų jos 
pakviesdama kur nors kartu pavakarieniauti, mat ji norinti pasi- 
šnekėti asmeniškai. Aomamė nedvejodama sutiko. Ponia pasiūlė 
rytojaus vakarą. Aomamė nesiginčijo. Tik svarstė, apie ką ji norėtų 
asmeniškai su ja pasikalbėti. 

Jos pavakarieniavo prancūziškame restorane tykiajame Azabu 
rajone. Ponia turbūt buvo nuolatinė lankytoja, todėl jas nuvedė 
prie geresnio stalelio gilumoje, kur mandagiai aptarnavo tikriausiai 
jos pažįstamas senstelėjęs padavėjas. Ji vilkėjo dailaus sukirpimo 
žalsvą vienspalvę suknelę (kuri atrodė kaip septintojo dešimtmečio 

„Givenchy“), segėjo nefrito karolius. Vienu metu priėjo administra- 
torius ir pagarbiai pasisveikino. Valgiaraštyje buvo daug daržovių 
patiekalų, skonis rafinuotas ir švelnus. Aomamė užsisakė ant žarijų 
keptos žuvies filė. Ponia pasirinko vegetarinį patiekalą. Tai, kaip 
gražiai ji valgė daržoves, prilygo meniniam pasirodymui. Ji teigė, 
kad sulaukus jos amžiaus galima gyventi valgant labai nedaug. 
Paskui pusiau juokais pridūrė, kad tas maistas turėtų būti kuo 
geresnis. 

Ponia norėjo, kad Aomamė treniruotų ją asmeniškai. Paklausė, 
ar Aomamė gali tris kartus per savaitę ateiti mokyti jos dvikovos 
ir atlikti jai raumenų tempimo. 

- Žinoma, galiu, - atsakė Aomamė. - Tačiau klube reikės tai 
įforminti kaip asmenines treniruotes kliento namuose. 

— Gerai, - pasakė ponia, - Tik tvarkaraštį derinkimės tiesiogiai. 
Norėčiau išvengti nepatogumų derinant per tarpininkus. Ar tai 
įmanomą? 

- Jokių problemų. 

- Tada pradėkime nuo kitos savaitės, - tarė ponia. 

Tuo reikalai baigėsi. 

Ponia pasakė: 

- Mane labai sujaudino, ką tada išdėstei, kai kalbėjomės sporto 
klube. Apie bejėgiškumą. Apie tai, kaip bejėgiškumas sunaikina 
žmogų. Prisimeni? 

Aomamė linktelėjo. 

- Prisimenu. 

- Ar galėčiau užduoti vieną klausimą? - paklausė ponia. - Tai 
bus tiesmukas klausimas, kad sutaupytume laiko. 

- Klauskite, ko norite, - pasakė Aomamė. 

— Gal tu feministė ar lesbietė? 

Aomamė truputį nuraudo, paskui papurtė galvą. 

- Manau, kad ne. Niekas nedaro įtakos mano požiūriui. Nesu 
nei feministė, nei lesbietė. 

- Gerai, - tarė ponia. Tada tarsi su palengvėjimu labai elegan- 
tiškai įsidėjo į burną brokolį, elegantiškai jį sukramtė ir šlakeliu 
vyno suvilgė gomurį. Paskui pasakė: 


176 


- Jei ir būtum feministė ar lesbietė, man tai nė trupučio netruk- 
dytų. Tai niekam neturėtų jokios įtakos. Kita vertus, tai, kad tu tokia 
nesi, palengvina šneką. Supranti, ką noriu pasakyti? 

— Manau, suprantu, - atsakė Aomamė. 


Dukart per savaitę Aomamė ateidavo į senosios ponios namus ir 
ten mokydavo ją dvikovos. Ten buvo erdvi salė su veidrodine siena, 
įrengta ponios dukters baleto pamokoms, kai ši buvo dar maža. 
Ten juodvi kruopščiai ir nuosekliai mankštindavosi. Esant tokio 
amžiaus, jos kūnas buvo lankstus ir ji sparčiai tobulėjo. Smulkus, 
tačiau ilgus metus kruopščiai prižiūrėtas ir išpuoselėtas kūnas. Be 
treniruočių Aomamė dar ją mokė tempimo pagrindų ir atlikdavo 
raumenis atpalaiduojantį masažą. 

Raumenų masažas buvo Aomamės pasididžiavimas. Akademijo- 
je šioje srityje ji gaudavo geriausius įvertinimus. Ji buvo įsikalusi į 
galvą visus iki vieno žmogaus kūno kaulų ir raumenų pavadinimus. 
Suprato kiekvieno raumens paskirtį ir pobūdį, kaip juos išlavinti 
ir palaikyti jų tonusą. Aomamė buvo giliai įsitikinusi, kad kūnas 
žmogui yra šventovė ir ją privalu stiprinti bei gryninti, nesvarbu, 
kam garbinti ji būtų skirta. 

Nepasitenkindama vien įprastomis medicinos žiniomis, ji pati 
susidomėjo ir išmoko akupunktūros meno. Kelerius metus uoliai 
mokėsi pas kinų mokytoją. Šis buvo sužavėtas jos spartaus progreso. 
Sakė, kad ji galėtų tapti profesionale. Aomamės atmintis buvo gera, 
taip pat ji degė neblėstančia aistra smulkiai išsiaiškinti apie žmogaus 
organizmo procesus. Bet svarbiausia - ji turėjo itin jautrius pirštų 
galiukus. Lygiai kaip kai kurie žmonės turi absoliučią klausą arba 
geba aptikti požemines vandens gyslas, Aomamė pirštų galiukais 
sugebėjo akimirksniu nustatyti subtilius taškus, darančius įtaką 
kūno funkcijoms. To ji iš nieko neišmoko. Tai pajusdavo savaime. 

Po mankštos ir masažo Aomamė su ponia leisdavo laiką gerda- 
mos arbatą ir šnekučiuodamosi. Tamaru visuomet ant sidabrinio 
padėklo atnešdavo arbatinuką ir puodelius. Pirmąjį mėnesį Tamaru 
nepratarė Aomamei nė žodžio, todėl ji neapsikentė nepaklaususi 
ponios, gal jis nebylys. 

Vieną kartą ponia pasiteiravo Aomamės, ar jai yra tekę ginantis 
praktiškai išmėginti savo spyrio į tarpukojį meną. 

Aomamė atsakė, kad tik sykį. 

- Ir pavyko? - paklausė ponia. 

- Rezultatas buvo, - atsargiai glaustai atsakė Aomamė. 

- Kaip manai, ar tai suveiktų prieš mano Tamaru? 

Aomamė papurtė galvą. 

- Veikiausiai ne. Ponas Tamaru nusimano apie tokius dalykus. 
Jei apie tai nutuokiantis žmogus supras tavo judesius, nieko jau 
nebepadarysi. Spyris į tarpukojį suveikia tik ginantis prieš mėgėją, 
nepratusį prie tikrų grumtynių. 

— Vadinasi, tu žinai, kad Tamaru ne mėgėjas? 

Aomamė rinkosi žodžius. 

- Taip. Jis kitoks nei paprasti žmonės. 

Ponia įsipylė į arbatą grietinėlės ir lėtai pamaišė šaukšteliu. 

— Vadinasi, tavo priešininkas buvo mėgėjas. Stambus vyras? 

Aomamė linktelėjo, bet nieko nepasakė. Priešininkas buvo kuo 
rimčiausias, nesilpnas. Tačiau arogantiškas ir išsiblaškęs, nes puolė 
moterį. Nė karto nebuvo patyręs moters spyrio į tarpukojį ir nė 
nemąstė, kad jam taip gali atsitikti. 

— Ar jis buvo sužeistas? - paklausė ponia. 

- Ne, nebuvo. Paprasčiausiai kurį laiką jam siaubingai skau- 
dėjo. 

Ponia šiek tiek patylėjo. Tada paklausė: 

- Ar tau yra tekę kada nors pačiai užpulti vyrą? Ne vien tam, kad 
suteiktum skausmo, bet kad sąmoningai jį sužeistum. 

- Yra, - atsakė Aomamė. Jai prastai sekėsi meluoti. 

- Ar galėtum apie tai papasakoti? 

Aomamė nesmarkiai papurtė galvą. 

- Labai atsiprašau, bet apie tai nėra lengva kalbėti. 

- Nieko tokio. Žinoma, tai nelengva tema pokalbiui. Nereikia 
per prievartą pasakoti, - pasakė ponia. 

Abi tylėdamos gėrė arbatą. Kiekviena galvojo apie skirtingus 
dalykus. 

Galiausiai ponia prabilo: 

- Jei kada jausies pasirengusi, ar galėsi man papasakoti apie tą 
įvykį? 

Aomamė tarė: 

- Gal kada nors ir galėsiu apie tai kalbėti. O gal niekada nepa- 
jėgsiu. Atvirai kalbant, ir pati to nežinau. 

— Aš neklausiu vien iš asmeninio smalsumo. 

Aomamė tylėjo. 

— Man atrodo, kad tu gyveni kažką slėpdama viduje. Kažką labai 
sunkaus. Jaučiu tai nuo pirmo mūsų susitikimo. Tavo žvilgsnis 
stiprus ir ryžtingas. Atvirai pasakius, aš irgi esu tai padariusi. 
Širdį slegia sunkumas. Todėl suprantu. Nėra kur skubėti. Tačiau 
patarčiau kada nors tai išleisti laukan. Aš moku saugoti paslaptis, 
o ir mano veikla apima keletą tam tikrų pakraipų. Jei pavyktų, gal 
atrasčiau būdų tave įdarbinti. 

Kai vėliau Aomamė poniai viską be užuolankų išklojo, tai atvėrė 
jai naujas gyvenimo duris. 


- Klausyk, ką čia geri? - pasigirdo Aomamei prie ausies. Moters 
balsas. 

Aomamė atsisuko ir pakėlė akis į pašnekovę. Ant gretimos kė- 
dės sėdėjo jauna moteris, susirišusi plaukus į uodegą d la šeštojo 
dešimtmečio stiliumi. Vilkėjo suknele smulkiomis gėlytėmis, per 
petį buvo persimetusi mažą „Gucci“ rankinuką. Nagai dailiai nu- 
lakuoti rausvai. Nenutukusi, bet apvalaus veido, putloka. Tikrai 
simpatiška. Didele krūtine. 

Aomamė kiek sutriko. Ji nesitikėjo būti užkalbinta moters. Šičia 
moteris užkalbina vyrai. 

- „Tom Collins“ kokteilį, - atsakė Aomamė. 

— Skanus? 

— Na, neblogas. Bet ne itin stiprus, ir gali siurbčioti po truputį. 

— O kodėl jis vadinasi „Tom Collins“? 

- Hm, nežinau, - tarė Aomamė. - Gal tai pirmą kartą jį pagami- 
nusio žmogaus vardas. Nors, mano manymu, tai nėra stulbinamas 
atradimas. 

Mostelėjusi ranka moteris pakvietė barmeną ir užsisakė tokį patį 
kokteilį, ir jis netrukus jau stovėjo priešais ją ant baro. 

- Galiu prisėsti šalia? - paklausė moteris. 

- Gali. Juk neužimta, - „Be to, jau ir šiaip čia sėdi ,- pagalvojo 
Aomamė, bet garsiai neištarė. 

— Tu, regis, nieko nelauki? - paklausė moteris. 

Aomamė nesileido į smulkmenas ir tik tylėdama akimis tyri- 
nėjo jos veidą. Tikriausiai trejais ketveriais metais jaunesnė už 
Aomamę. 

- Klausyk, manęs tai nedomina - gali nesirūpinti, - tyliai tarsi 
prisipažindama pasakė moteris. - Jei tu dėl to nerimauji. Man irgi 
labiau patinka su vyrais. Kaip ir tau. 

- Kaip ir man? 

- Juk atėjai čia viena, kad susirastum gerą vyrą, tiesa? 

- Ar taip atrodo? 

Ji nesmarkiai primerkė akis. 

- Aišku. Juk ši vieta tam skirta. Ir, regis, nei aš, nei tu nesame 
profesionalės. 

- Ne, - atsakė Aomamė. 

- Klausyk, nenorėtum dviese susiburti į komandą? Vyrams, re- 
gis, lengviau užkalbinti dvi drauges nei vienišą moterį. O ir mums 
dviese būtų linksmiau ir šiaip ramiau. Aš atrodau moteriškesnė, tu, 
atvirai kalbant, esi berniukiškesnė - būtų visai neblogas derinys. 

„Berniukiškesnė“, - pamanė Aomamė. Pirmą kartą tai iš ko 
nors išgirdo. 

- Net jei susiburtume į komandą, mūsų skoniai veikiausiai ski- 
riasi. Kaži, ar pavyktų. 

Moteris nesmarkiai patempė lūpas. 

— Kad jau taip sakai, tikrai. Skoniai... Na, o kokie vyrai tau pa- 
tinka? 

- Jei įmanoma, vidutinio amžiaus, - atsakė Aomamė. - Jaunų 
nelabai mėgstu. Dar patinka truputį praplikę. 

- Oho, - apstulbusi tarė moteris. - Išties, vidutinio amžiaus. 
Man šiaip labiau patinka jauni, gyvybingi, gražuoliukai, o vidutinio 
amžiaus vyrais per daug nesidomiu, bet jei tu manai juos esant ge- 

rus, galiu pabandyti. Juk bet koks dalykas yra patirtis. O vidutinio 
amžiaus geri? Turiu omenyje seksą. 

- Priklauso nuo žmogaus, - atsakė Aomamė. 

- Žinoma, - tarė moteris. Tada tarsi tikrindama kažkokią teo- 
riją prisimerkė. - Sekso, žinoma, negali apibendrinti. O jei vienu 
žodžiu? 

- Neblogi. Apie kelis kartus negali būti nė kalbos, bet viską daro 
iš lėto. Neskuba. Jei pasiseka, net keliskart suteikia orgazmą. 

Ji šiek tiek susimąstė. 

- Po tokių žodžių gal ir susidomėjau. Pamėginsiu. 

- Kaip nori, - tarė Aomamė. 

- Klausyk, esi kada bandžiusi seksą keturiese? Kai įpusėjus 
apsimainai partneriais. 

- Ne. 

- Aš irgi ne. Norėtum? 

- Turbūt ne, - atsakė Aomamė. - Hm, šiaip mes galim susiburti 
į komandą, bet, prieš imdamasi kokių nors bendrų veiksmų, norė- 
čiau geriau tave pažinti. Kitaip gali staiga išsiskirti nuomonės. 

- Gerai. Tikrai teisingas požiūris. Ir ką, pavyzdžiui, norėtum 
apie mane sužinoti? 

- Pavyzdžiui... kuo tu užsiimi? 

Ji gurkštelėjo kokteilio ir pastatė taurę ant baro. Tada keliskart 
prispaudė servetėlę prie lūpų. Pažvelgė į lūpdažio, atsispaudusio 
ant servetėlės, spalvą. 

- Ojjis visai skanus, - pasakė. - Pagrindas džinas, ar ne? 

- Džinas, citrinų sultys ir gazuotas vanduo. 

- Atradimas ne kvapą gniaužiantis, bet skonio neblogo. 

- Gerai. 

- O tai, kuo aš užsiimu, - truputį sudėtingas klausimas. Jei pa- 
sakysiu tiesą, gali nepatikėti. 

- Na, tada pradėsiu nuo savęs, - tarė Aomamė. - Aš esu spor- 
to klubo instruktorė. Mano specializacija - dvikova. Dar atlieku 
raumenų tempimą. 

- Dvikova, - pratarė apstulbusi moteris. - Kažkas panašaus į 
Briusą Li? 

— Kažkas panašaus. 

— Esi stipri? 

— Ganėtinai. 

Moteris meiliai nusijuokė ir kilstelėjo taurę, tarsi susidauždama. 

— Vadinasi, prireikus būtume neįveikiamas dvejetas. Aš šiaip jau 
senokai užsiimu aikido. Tiesą pasakius, aš policininkė. 


- Policininkė, - pratarė Aomamė. Liko šiek tiek prasižiojusi, bet 
daugiau nieko nesugebėjo ištarti. 

- Tarnauju Tokijo policijos departamente. Taip neatrodau, ar 
ne? - pasakė moteris. 

- Visiškai, - atsakė Aomamė. 

- Bet tai tiesa. Rimtai. Aš Ajumi. 

- Aš Aomamė. 

- Aomamė. Tai tikra pavardė? 

Aomamė sunkiai palingavo galvą. 

- Policininkė. Kitaip tariant, tu su uniforma ir pistoletu sėdi į 
policijos automobilį ir patruliuoji gatvėse? 

- Į policiją įstojau norėdama būtent tokio darbo, bet kol kas man 
to daryti neleidžia, - pasakė Ajumi. Tada garsiai sukrimto drus- 
kiną traškutį iš dubenėlio. - Šiuo metu mano pagrindinis darbas 
yra vilkint juokingą uniformą važinėti patruliniu automobiliuku 
ir gaudyti draustinose vietose stovinčius vairuotojus. Aišku, jokio 
pistoleto man niekas neduoda. Juk nėra reikalo leisti įspėjamuosius 
šūvius vandens kolonėlę užstačiusiam piliečiui. Man ir šaudymo 
praktika visai neblogai sekasi, bet niekas į tai neatkreipia dėme- 
sio. Vien todėl, kad esu moteris, diena iš dienos verčia važinėtis 
po miestą ir ant asfalto pagaliuku kreidiniu antgaliu rašyti laiką 
ir numerį. 

— O šaudai iš savitaisio „Beretta“ pistoleto? 

- Taip. Dabar visi tokie. Man „Beretta“ kiek per sunkus. Visiškai 
užtaisytas jis turėtų sverti apie kilogramą. 

- Pats jis sveria 850 gramų, - tarė Aomamė. 

Ajumi pažvelgė į Aomamę it lombardininkas, nustatantis laik- 
rodžio vertę. 

- Klausyk, iš kur tu taip smulkiai viską Žinai? 

- Jau seniai domiuosi ginklais, - atsakė Aomamė. - Žinoma, 
pati nė karto nesu šovusi iš jokio. 

- Šit kaip, - pasakė Ajumi, tarsi patenkinta atsakymu. - Tiesą 
pasakius, man patinka šaudyti iš pistoleto. „Beretta“, aišku, sveria, 
bet iššovus atatranka ne tokia smarki kaip senesnių ginklų, todėl 
pasitreniravusios juo laisvai gali naudotis ir smulkesnės moterys. 
Bet anie iš viršaus taip nemano. Jiems atrodo neįtikėtina, kad 
kažkokia moteris galėtų naudotis ginklu, - valdantysis policijos 
sluoksnis yra vien šovinistiniai fašistai. Man puikiai sekėsi ir treni- 
ruotėse su policijos lazda. Nė kiek nenusileidau daugumai vyrų. Bet 
to visiškai niekas nevertina. Tik nešvankių juokelių prisiklausau: 
„Lazdos laikymą tu jau puikiai įsisavinai - jei norėtum daugiau 
pasipraktikuoti, nesivaržydama kreipkis į mane, ar panašiai. Toks 
jų požiūris yra atsilikęs puse amžiaus. 

Tai tarusi, Ajumi iš rankinės išsiėmė pakelį „Virginia Slim“, įgu- 
dusiais judesiais išsitraukė vieną cigaretę ir suspaudusi tarp lūpų 
prisidegė mažu auksiniu žiebtuvėliu. Paskui lėtai išpūtė dūmus į 
lubas. 

- Kodėl apskritai panorai tapti policininke? - paklausė Ao- 
mamė. 

- Šiaip aš to dirbti neketinau. Bet nenorėjau ir eilinio darbo 
įstaigoje. Be to, neturiu jokių kitų profesinių žinių. Vadinasi, tu- 
rėjau ribotas galimybes pasirinkti. Todėl ketvirtame kurse laikiau 
stojamąjį policijos departamento testą. Daug mano giminių yra 
policininkai. Tiesą pasakius - ir tėvas, ir brolis. Ir vienas dėdė. Po- 
licija iš esmės yra draugų kompanija, todėl, kai turi ten pažįstamų, 
patekti yra daug lengviau. 

- Policininkų šeima. 

- Tikrai taip. Bet žinai, kol pati ten nepradėjau dirbti, net nejįsi- 
vaizdavau, kad policijoje šitokia moteris diskriminuojanti atmos- 
fera. Moterys policininkės jų pasaulyje laikomos it antrarūšėmis 
pilietėmis. Joms teduoda tokius nė kruopelytės neįdomius darbus 
kaip gaudyti kelių pažeidėjus, sėdėti prie stalo ir rūšiuoti doku- 
mentus, važinėti po mokyklas ir dėstyti vaikams saugaus eismo 

pamokas ar apieškoti moteris įtariamąsias. O už mane akivaizdžiai 
mažiau pajėgūs vyrai nuolat vyksta į viena už kitą įdomesnes įvykių 
vietas. Vyresnybė viešai deklaruoja lygias vyrų ir moterų galimybes, 
bet iš tiesų viskas ne taip paprasta. Galiausiai prarandi bet kokią 
motyvaciją dirbti. Supranti, ar ne? 

Aomamė sutiko. 

- Tokie dalykai trenkia per smegenis, ir nemenkai. 

- Turi vaikiną? 

Ajumi susiraukė. Paskui užsižiūrėjo į cigaretę, laikomą tarp 
pirštų. 

- Kai tampi policininke, pasidaro sunkoka susirasti mylimąjį. 
Darbo laikas neapibrėžtas, todėl laisvalaikis nesutampa su eilinių 
dirbančiųjų, o ir sužinoję, kad aš policininkė, paprastai vyrai kaipmat 
išsilaksto. Išsibėgioja kaip krabai paplūdimiu. Siaubinga, ar ne? 

Aomamė kažką pritariamai tarstelėjo. 

- Vadinasi, vienintelė galimybė yra tarnybinis romanas, tačiau 
ko! kas ten nėra nė vieno tikrai rimto vyro. Vien tik niekam tikę 
tipai, tesugebantys laidyti nešvankius juokelius. Arba iš prigimties 
kvaili, arba galvojantys tik apie karjerą - vienas iš dviejų. Tokie tipai 
yra atsakingi už visuomenės saugumą. Japonijos ateitis neatrodo 
šviesi. 

- Esi simpatiška, turėtum būti populiari tarp vyrų, - tarė Ao- 
mamė. 

- Na, nesu nepopuliari. Kol neprasitariu apie profesiją. Todėl 
tokiose vietose sakau, kad dirbu draudimo įmonėje. 

- Dažnai čia lankaisi? 

- Nepasakyčiau, kad dažnai. Kartais, - pasakė Ajumi. Paskui 
kiek pagalvojusi prisipažino: - Būna, kad užsinoriu sekso. Jei atvi- 
rai, užsimanau vyro. Na, periodiškai. Tada išsipustau, apsivelku 
dieviškai gražius apatinius ir ateinu čia. Ir susiradusi tinkamą part- 
nerį praleidžiu naktį. Taip kuriam laikui pasitenkinu. Tiesiog turiu 
sveiką lytinį potraukį - nesu nei nimfomanė, nei sekso maniakė, 
todėl užtenka kartą išsikrauti. Jokių įsipareigojimų. Išaušus kitai 
dienai vėl grįžtu į gatves gaudyti pažeidėjų. O tu? 

Aomamė paėmė kokteilio taurę ir tyliai siurbtelėjo. 

- Na, daugmaž panašiai. 

— Vaikino neturi? 

- Stengiuosi neturėti. Erzina jų problemiškumas. 

- Problemiška turėti pastovų vyrą? 

- Aha. 

- Bet kartais taip užsimanai to, kad nebegali kentėti, - tarė 
Ajumi. 

- Užsimanau išsikrauti būtų tinkamesnis pasakymas. 

- O kaip skamba - užsimanai turiningai praleisti naktį? 

- Neblogai. 

- Vienaip ar kitaip, grynai vienos nakties nuotykis, be jokių 
įsipareigojimų. 

Aomamė linktelėjo. 

Ajumi pasirėmė smakrą ranka ir šiek tiek apie tai susimąstė. 

- Galbūt mes esame panašios. 

- Gal, - pripažino Aomamė. „Tik tu esi policininkė, o aš žmog- 
žudė. Mudvi esame skirtingose įstatymo pusėse. Tai tikrai nemažas 
skirtumas, ar ne?“ 

- Padarome taip, - tarė Ajumi. - Mes dirbame toje pačioje ža- 
los atlyginimo kompanijoje. Jos pavadinimas „Paslaptis“. Tu būsi 
patyrusi darbuotoja, o aš naujokė. Šiandien darbe nutiko vienas 
nemalonumas ir mes atėjome čia išgerti kokteilių, kad atsipalai- 
duotume. Ir visai pralinksmėjome. Tinka tokia situacija? 

- Tinka, tik aš nieko neišmanau apie žalos atlyginimo kompa- 
nijas. 

- Palik tai man. Išlaužti istorijas iš piršto - mano pasididžia- 
vimas. 

- Prašau, - pasakė Aomamė. 

— Beje, kaip tik už mūsų prie stalelio sėdi du daugmaž viduti- 
nio amžiaus vyrai ir jau kuris laikas godžiai į mus dėbčioja, - tarė 
Ajumi. - Gali lyg niekur nieko atsisukti ir patikrinti. 

Aomamė kaip paprašyta lyg tarp kitko atsisuko. Per vieną stalelį 
nuo baro sėdėjo pora vidutinio amžiaus vyriškių. Abu atrodė kaip 
besiilsintys po darbo vadybininkai: su kostiumais ir kaklaraiščiais. 
Kostiumai nenudėvėti, kaklaraiščiai irgi skoningai parinkti. Mažų 

mažiausiai neatrodo apskurę. Vienas atrodė įpusėjęs penktą dešim- 
tį, o kitas - beveik keturiasdešimties. Vyresnysis lystelėjęs, pailgo 
veido, kiek nutolusia link pakaušio plaukų linija. Jaunesnysis atrodė 
taip, tarsi seniau universitete būtų žaidęs regbį, bet pastaruoju metu 
dėl judėjimo trūkumo ėmė priaugti lašinukų. Veide dar likę jau- 
nuolio bruožų, bet smakras jau pamažu putlėja. Juodu gėrė skiestą 
viskį ir linksmai šnekučiavosi, bet žvilgsniai tikrai nerimastingai 
lakstė po barą. 

Ajumi tuodu išanalizavo: 

— Matyt, jie nelabai pratę prie tokios vietos. Atėjo pasilinksminti, 
bet nemoka dorai užkalbinti merginų. Be to, regis, abu vedę. Atro- 
do, tarsi būtų kuo nors prasikaltę. 

Aomamę sužavėjo tikslus apibūdinimas. Kalbėdama Ajumi 
kažkuriuo metu sugebėjo visa tai pastebėti. Gal dėl to, kad ji iš 
policininkų šeimos? 

— Tau turbūt patinka tas praplikęs? Todėl aš paimsiu tą stam- 
besnį. Tinka? 

Aomamė darsyk atsisuko atgal. Praplikusiojo galvos forma visai 
patenkinamna. Iki Šono Konerio jam dar daug šviesmečių, bet šiaip 
ar taip įskaitysime. Kad ir kaip ten būtų, ji šį vakarą jau buvo pri- 
versta paeiliui klausytis „Oueen' ir ABBA. Menka prabanga. 

— Gerai, tinka. Bet kaip mes priversime juos mus pakviesti? 

- Juk ramiai nelauksime, kol prašvis. Pačios užkalbinsime. Žais- 
mingai, draugiškai, aktyviai, - pasakė Ajumi. 

— Tikrai? 

- Žinoma. Palik tai man - aš nueisiu ir lengvai su jais šnektelė- 
siu. Gali tiesiog palaukti čia, - tarė Ajumi. Ji truktelėjo kokteilio 
ir patrynė delnais. Tada energingai persimetė per petį „Gucci“ 
rankinuką ir meiliai nusišypsojo. - Nagi, laikas pasipraktikuoti su 
policininko lazda. 

12 skyrius 


Tengo 


Teateinie mums tavo karalystė 


Mokytojas atsisuko į Fukaeri ir tarė: 

- Eri, būk gera, atnešk mums arbatos. 

Mergina atsistojo ir išėjo iš priimamojo kambario. Durys ty- 
liai užsidarė. Nieko nesakydamas mokytojas laukė, kol Tengo ant 
sofos atsikvėps ir atgaus sveiką protą. Mokytojas nusiėmė akinius 
juodais rėmeliais ir, iš pažiūros ne itin švaria nosinaite nuvalęs 
stiklus, vėl užsidėjo. Už lango dangų staigiai perskrodė kažkoks 
mažas juoduliukas. Gal paukštis. Gal kažkieno siela buvo nupūsta 
į pasaulio kraštą. 

- Labai atsiprašau, - tarė Tengo. - Jau viskas gerai. Nieko neat- 
sitiko. Galite toliau pasakoti. 

Mokytojas linktelėjo ir pradėjo kalbėti: 

- Po įnirtingo susišaudymo atskilusi komuna „Akebono' buvo 
sunaikinta. Tai įvyko 1981 -aisiais. Prieš trejus metus. Tas incidentas 
nutiko praėjus ketveriems metams nuo tada, kai Eri atvyko čia. 
Tačiau „Akebono“ nesusijęs su dabartiniu mūsų klausimu. 

Eri su mumis pradėjo gyventi, kai jai buvo dešimt. Prieš mūsų 
namų duris netikėtai pasirodžiusi Eri buvo visiškai kitokia nei aš 

ją pažinojau. Šiaip ji buvo nešnekus, svetimų žmonių vengiantis 
vaikas. Tačiau mane nuo mažumės prisileido, daug visko pripasa- 
kodavo. Bet anuomet ji buvo tokios būklės, kad apskritai su niekuo 
negalėjo šnekėtis. Tarsi būtų praradusi kalbos dovaną. Užkalbinta 
tegalėdavo palinksėti arba papurtyti galvą, daugiau nieko. 

Mokytojas ėmė greitėliau berti žodžius, kalbėti kiek raiškiau. Ga- 
lėjai pastebėti, kad nori kažką papasakoti, kol negrįžo Fukaeri. 

- Regis, gerokai privargo, kol atkeliavo į šią viršukalnę. Turėjo 
šiek tiek pinigų ir popierėlį su mano namų adresu, bet, nori nenori, 
ji visą laiką augo izoliuotoje aplinkoje ir negalėjo normaliai kalbėti. 
Visgi, rankoje turėdama tą lapelį, traukiniais ji vargais negalais 
atvyko iki mūsų durų. 

Iš pirmo žvilgsnio supratau, kad jai nutiko kažkas negero. Man 
dienų Eri šiaip ne taip pradėjo rimti, aš paskambinau į „Sakigake“ 
ir pasakiau, kad noriu pasikalbėti su Fukada. Tačiau man pasakė, 
kad Fukada šiuo metu negali prieiti prie telefono. Kai paklausiau, 
kodėl, man nieko neatsakė. Tada pasiteiravau jo žmonos. Atsakė, 
kad ir žmona negali pakelti ragelio. Galiausiai taip su nė vienu 
nepavyko pasikalbėti. 

— Ar tuomet pranešėte jiems, kad jūs priglaudėte Eri? 

Mokytojas papurtė galvą. 

- Ne, jaučiau, kad geriau būtų nutylėti, jog Eri yra pas mane, 
nebent kalbėčiau tiesiai su Fukada. Ir vėliau nežinia kiek kartų 
mėginau su juo susisiekti. Kokių tik neišbandžiau būdų. Tačiau 
viskas buvo veltui. 

Tengo suraukė antakius. 

- Kitaip tariant, per septynerius metus nė sykio nesusisiekėte 
su jos tėvais? 

Mokytojas linktelėjo. 

- Septynerius metus jokių Žinių. 

- Eri tėvai irgi septynerius metus nemėgino ieškoti dingusios 
dukters? 

— Na, kad ir kaip galvotum, tai nesuvokiama. Noriu pasakyti, 
Fukados Eri mylėjo ir brangino labiau už viską. O jei ji eitų pas ką 

nors, kuo pasitiki, tai būčiau tik aš. Jiedu abu yra nutraukę ryšius 
su savo giminėmis, ir Eri nėra regėjusi savo senelių. Vienintelis 
žmogus, kuriuo ji dar galėtų kliautis, tesu aš. Ir jie ją primokė, 
kad jei kas atsitiktų, kreiptųsi į mane. Nepaisant to, iš jųdviejų 
nesulaukiau jokios žinios. Tai neįsivaizduojama. 

Tengo pasiteiravo: 

- Anksčiau minėjote, kad „Sakigake“ yra atvira komuna. 

- Tikrai taip. Nuo susikūrimo „Sakigake“ visąlaik buvo atvira 
komuna. Tačiau, prieš Eri pabėgant, „Sakigake“ ėmė vis labiau 
atsiriboti nuo išorinio pasaulio. Pirmiausia tai pastebėjau, kai ėmė 
strigti mano ir Fukados bendravimas. Jis visą laiką buvo puikus 
susirašinėtojas, siųsdavo man ilgus laiškus, aprašydamas nutiki- 
mus komunoje ir savo sielos gelmes. Vienu metu laiškai liovėsi. 
Išsiuntęs laišką irgi nesulaukdavau jokio atsakymo. Paskambinęs 
niekaip negaudavau su juo pašnekėti. O jei ir perduodavo jam 
ragelį, pokalbis būdavo trumpas ir glaustas. Ir Fukada kalbėdavo 
sausu tonu, tarsi žinodamas, kad kažkas jo klausosi. 

Mokytojas ant kelių sunėrė pirštus. 

- Aš keletą kartų buvau nuvykęs į „Sakigake“. Reikėjo su Fukada 
pasikalbėti apie Eri, jei nei telefonu, nei laiškais nepavyko, beliko 
ten nuvažiuoti. Tačiau manęs į teritoriją neįleido. Šaltai nuvijo nuo 
vartų. Kad ir kiek įtikinėjau, niekas manęs neklausė. Kažkuriuo 
metu „Sakigake“ apsitvėrė teritoriją aukšta tvora ir visus pašalinius 
vydavo nuo vartų. 

Iš lauko negalėjai pamatyti, kas vyksta komunos viduje. Su- 
prantu, kad karinga „Akebono“ nusprendė įsislaptinti. Jų tikslas 
buvo ginkluota revoliucija, ir jie turėjo ką slėpti. Tačiau „Sakiga- 
ke“ taikiai užsiiminėjo ekologine žemdirbyste ir nuo pat pradžių 
buvo draugiški išoriniam pasauliui. Todėl vietiniai juos mėgo. O 
dabar komuna buvo virtusi kone tvirtove. Atrodo, pasikeitė net jos 
narių požiūris ir veidų išraiška. Kaimyniniai gyventojai dėl tokio 
„Sakigake“ persimainymo irgi atrodė ne mažiau sutrikę nei aš. 
Neradau sau vietos iš susirūpinimo, kad Fukadoms galėjo nutikti 
kas nors negero. Tačiau anuomet daugiau nieko negalėjau padaryti, 

tik priglausti Eri ir rūpestingai ją auginti. Šitaip prabėgo septyneri 
metai. Taip niekas per juos ir nepaaiškėjo. 

- Net nežinote, ar ponas Fukada gyvas, ar ne? - paklausė 
Tengo. 

Mokytojas linktelėjo. 

- Teisingai. Nė nenumanau. Jei įmanoma, norėčiau negalvoti 
apie blogus dalykus. Tačiau šiaip neįtikėtina, kad per septynerius 
metus nesulaukčiau iš Fukados nė žodelio. Telieka manyti, kad 
jiems kažkas atsitiko, - čia jis pritilo. - Gal jie per prievartą uždaryti 
viduje. Gal įvyko kas nors baisiau. 

- Baisiau? 

- Negali visiškai atmesti ir blogiausio varianto. Kad „Sakigake“ 
jau nebe tas taikus ūkio kolektyvas. 

- Turite omenyje, kad „Sakigake“ pasuko pavojinga linkme? 

— Manau, taip. Vietiniai teigia, kad žmonių srautas į ir iš komu- 
nos šiek tiek suintensyvėjo, palyginti su ankstesniais laikais. Dažnai 
atvažiuoja ir išvažiuoja mašinos. Daugelis su Tokijo numeriais. 
Neretai pastebi didelių ir prabangių mašinų, retų tokioje kaimo 
vietovėje. Komunos narių irgi staigiai tapo daugiau. Padaugėjo ir 
pastatų bei įrenginių, vidus taip pat atnaujintas. Jie aktyviai už žemą 
kainą supirkinėja aplinkines žemes, atsivežė traktorių, ekskavatorių 
ir cemento maišyklę. Ir toliau užsiimama žemdirbyste ir, atrodo, 
tai tapo didelių pajamų šaltiniu. „Sakigake“ prekės ženklo daržovės 
tampa vis žinomesnės, jas ėmė tiesiogiai tiekti restoranams. Sudarė 
sutartis su aukšto lygio prekybos centrais. Atitinkamai turėjo padi- 
dėti ir pelnas. Bet, regis, be žemdirbystės ten daroma dar kažkas. 
Kad ir kiek prekiautum žemės ūkio produktais, sukaupti lėšų tokio 
masto plėtrai neįmanoma. Tačiau vietiniams kilo įspūdis, kad jei 
„Sakigake“ dar kuo nors užsiima, sprendžiant iš visiško jos užsi- 
slaptinimo, tai nėra viešintinas dalykas. 

- Ar tai reiškia, kad jie vėl ėmėsi politinės veiklos? - paklausė 
Tengo. 

- Tai neturėtų būti politinis judėjimas, - kaipmat atsakė moky- 
tojas. - Politika nebuvo „Sakigake“ dėmesio centre. Būtent todėl 
jie vienu metu neištvėrė neatsiskyrę nuo „Akebono“. 

- Tačiau paskui ten kažkas nutiko, ir Eri neišlaikiusi iš ten pa- 
bėgo. 

- Kažkas nutiko, - pasakė mokytojas. - Labai reikšmingas įvykis. 
Kažkas, kas privertė ją palikti tėvus ir vienai iš ten sprukti. Tačiau 
IEri nė neketina apie tai pasakoti. 

- Dėl šoko ar sielos randų nelabai gali to perteikti žodžiais? 

- Ne, neatrodė, kad būtų patyrusi šoką, ko nors gąsdintųsi ar 
nerimtų likusi viena be tėvų. Tiesiog buvo bejausmė. Vis dėlto 
Eri kuo ramiausiai prisitaikė gyventi pas mus. Net nuviliančiai 
sklandžiai. 

Mokytojas užmetė akį į duris. Tada vėl pažvelgė į Tengo. 

— Kad ir kas jai būtų nutikę, nenorėjau per prievartą brautis į 
jos sielą. Maniau, kad greičiausiai jai reikia laiko. Todėl nieko per 
daug neklausinėjau ir apsimečiau pernelyg nenerimaująs, kad ji 
visai nešneka. Eri nesitraukė nuo Azami. Kai Azami pareidavo 
iš mokyklos, juodvi net valgydavo patyliukais užsidariusios savo 
kambaryje. Nežinau, ką jos ten veikė. Gal tik tarp jųdviejų užsi- 
megzdavo kas nors panašaus į pokalbį. Tačiau aš per daug nesikišau 
ir leidau elgtis kaip tinkamoms. Be to, išskyrus jos nekalbumą, 
kartu gyvenant daugiau nekilo jokių problemų. Ji protinga, klus- 
ni. Su Azami jos tapo neišskiriamos draugės. Tik tuo periodu Eri 
negalėjo eiti į mokyklą. Juk negalėjau į mokyklą leisti nė žodžio 
nepratariančio vaiko. 

- Jūs su Azami lig tol gyvenote dviese? 

- Žmona mirė prieš dešimt metų, - atsakė mokytojas. Tada pri- 
tilo. - Pateko į avariją ir žuvo vietoje. Likome tik mudu. Netoliese 
gyvena tolima mano giminaitė, kuri sutvarko visus buities reikalus. 
Ir mergaites pažiūri. Žmonos. netektis ir man, ir Azami buvo ne- 
paprastai skaudi. Pernelyg staiga ji mirė, nebuvo net kada su tuo 
susitaikyti. Todėl, kad ir kokie keliai Eri atvedė pas mus, gyvendami 
kartu su ja mes labai džiaugėmės. Net nešnekėdama, o vien būdama 
čia, ji mus keistai nuramindavo. Ir per šiuos septynerius metus, kad 
ir nevisiškai, bet kalbos dovaną Eri susigrąžino. Palyginti su tada, 
kai tik pas mus atvyko, pažanga akivaizdi. Kitiems jos kalbėsena 
turbūt skamba neįprastai. Tačiau mums tai didelis postūmis. 

— Eri dabar lanko mokyklą? 

— Ne, nelanko. Tik formaliai yra sąrašuose. Ji negalėtų ten mo- 
kytis. Todėl aš ir pas mane ateinantys studentai atradę laisvo laiko 
asmeniškai ją mokome. Nors galiausiai tai tėra fragmentiška - 
nepavadinsi nuosekliu išsilavinimu. Pačiai jai buvo sunku skaityti 
knygas, todėl progai esant paskaitydavau jai garsiai. Daviau ir 
pirktinių knygų įrašų. Tai ir yra visas jos išsilavinimas. Tačiau ji 
stulbinamai sumani. Jei nusprendžia į ką nors įsigilinti, gali sparčiai 
ir veiksmingai tai padaryti. Ji labai tam gabi. Tačiau neužmes nė 
akies į tai, kas jos nedomina. Ir šita amplitudė labai plati. 

Kambario durys dar neatsidarė. Ji tikriausiai užtruko, kol užvirė 
vandenį ir užplikė arbatos. 

- Vadinasi, Eri padiktavo Azami savo Oro lėliukę? - paklausė 
Tengo. 

- Kaip jau sakiau, Eri ir Azami vakarais užsidarydavo kambaryje. 
Nežinau, ką jos ten veikė. Tai jų vienų paslaptis. Tačiau atrodo, kad 
kažkuriuo metu pagrindine jų bendravimo tema tapo Eri pasako- 
jimas. Azami pasižymėdavo į užrašus ar įrašydavo į kasetę tai, ką 
pasakojo Eri, ir mano darbo kabinete esančia tekstų rengykle per- 
rašydavo į rišlų tekstą. Tuo metu Eri jau buvo po truputį atgaunanti 
emocijas. Nyko visą kūną it kevalas gaubiantis bejausmiškumas, į 
veidą grįžo šiokių tokių išraiškos užuominų, ir Eri po truputį ėmė 
panašėti į ankstesnę save. 

Tengo apie tai susimąstė. Tada pakeitė pokalbio temą. 

— Ar kalbėjote su policija dėl to, kad negalite susisiekti su Fu- 
kadomis? 

- Taip, kreipiausi į vietos policiją. Neminėdamas Eri, papasako- 
jaujiems, kad jau ilgą laiką negaliu susisiekti su komunai priklau- 
sančiais draugais ir baiminuosi, kad jie gali būti per prievartą ten 
uždaryti. Tačiau tuo metu jie nieko negalėjo padaryti. „Sakigake“ 
yra privati valda ir policija negali patekti į vidų, kol neturi tiesio- 
ginių įrodymų apie ten vykstančią nusikalstamą veiklą. Kad ir 
kiek įtikinėjau, niekas manęs nesiklausė. O nuo 1979-ųjų pasidarė 
beveik neįmanoma atlikti bet kokio patikrinimo viduje. 


Mokytojas, tarsi prisimindamas tuos laikus, keliskart papurtė 
galvą. 

— 1979-aisiais kažkas atsitiko? 

- Tais metais „Sakigake“ gavo leidimą įregistruoti religinę or- 
ganizaciją. 

Tengo trumpam neteko žado. 

- Religinę organizaciją? 

- Išties stulbinama, - pasakė mokytojas. - Kažkuriuo metu „Sa- 
kigake“ komuna virto religine organizacija. Jamanašio prefektūros 
valdytojas teisėtai išdavė tokį leidimą. O įregistravus religinę orga- 
nizaciją, policijai tampa nepaprastai sudėtinga atlikti vidaus patik- 
rinimus. Nes tai galėtų sukelti grėsmę pagal konstituciją saugomai 
laisvei išpažinti tikėjimą. Ir nori nenori atrodė, kad „Sakigake“ 
įsitaisė teisininkų, kurie tvirtai gynė jų užnugarį. Vietos policijos 
jėgos jiems neprilygo. 

Policijoje išgirdęs apie religinę organizaciją aš irgi baisiai nuste- 
bau. Kaip iš giedro dangaus - iš pradžių visai negalėjau patikėti, 
net ir jiems parodžius dokumentus ir savo akimis išvydus faktinį 
patvirtinimą, vis viena nepavyko to suvirškinti. Su Fukada buvome 
labai seni draugai. Žinojau jo charakterį ir būdą. Aš užsiėmiau kul- 
tūros antropologija, todėl buvau giliai susijęs su religijomis. Tačiau 
jis, kitaip nei aš, iš pačių savo sielos gelmių buvo politiškas žmogus, 
kuris mintis dėsto racionaliai. Veikiau jau visa savo esybe bjaurėjosi 
religija apskritai. Net ir dėl strateginių priežasčių, vis viena buvo 
neįsivaizduojama, kad įregistruotų religinę organizaciją. 

- Juo labiau nėra taip paprasta gauti religinės organizacijos 
statusą. 

- Nebūtinai, - pasakė mokytojas. - Aišku, yra daugybė kvali- 
fikacinių įvertinimų ir reikia vieną po kito užpildyti krūvą sudė- 
tingų dokumentų, bet jei iš užnugario patampai politines virveles, 
pereiti šį etapą nėra taip sunku. Tikrą religiją ir sektantizmą skiria 
labai blanki linija. Nėra tikslaus apibrėžimo, tik interpretacija. O 
kur yra interpretacijos laisvė, savaime atsiranda galimybė įsikišti 
politinėms jėgoms ir interesams. Kai jau sykį įregistravai religinę 

organizaciją, tau ima taikyti mokesčių lengvatas ir įstatymiškai 
saugoti. 

- Šiaip ar taip, „Sakigake“ liovėsi buvusi vien žemės ūkio ko- 
muna ir tapo religine bendruomene. Ir nepaprastai uždara religine 
bendruomene. 

- Naujuoju religiniu judėjimu. Tiksliau tariant, sekta. 

- Nelabai suprantu. Reikėjo itin svarbios dingsties įvykti tokiam 
kardinaliam posūkiui. 

Mokytojas žiūrėjo į savo plaštakas. Ant jų augo daugybė susisu- 
kusių pelenų spalvos plaukų. 

- Tikrai taip. Tokį posūkį turėjo pastūmėti labai rimtos prie- 
žastys. Aš labai ilgai apie tai mąsčiau. Pergalvojau visus galimus 
variantus. Tačiau likau it musę kandęs. Kas, po galais, tai buvo per 
priežastys? Jie pamažu įsislaptino ir tapo neįmanoma išsiaiškinti, 
kas vyksta viduje. „Sakigake“ vado Fukados vardas nuo tada irgi 
visiškai nustojo būti minimas. 

- O po trejų metų įvyko ginkluotas incidentas, po kurio „Ake- 
bono“ buvo sunaikinta. 

Mokytojas linktelėjo. 

- O „Akebono“ atstūmusi „Sakigake“ po to įvykio išliko ir toliau 
plėtojo savo veiklą kaip religinė bendruomenė. 

- Kitaip tariant, „Sakigake“ dėl to incidento didelės žalos ne- 
patyrė. 

— Taigi, - tarė mokytojas. - Net priešingai - išgarsėjo. Anie turi 
galvą ant pečių. Viską pakreipia jiems palankia linkme. Tačiau, kad 
ir kaip ten būtų, visa tai įvyko jau Eri pabėgus. Kaip jau sakiau, tai 
neturėtų tiesiogiai su ja sietis. 

Regis, reikėjo keisti pokalbio temą. 

— Arjūs perskaitėte Oro lėliukę? - paklausė Tengo. 

- Žinoma. 

— Kaip jums pasirodė? 

- Įdomus pasakojimas, - atsakė mokytojas. - Kupinas simbolių. 
Tačiau ką jie reiškia, atvirai pasakius, aš nesuprantu. Ką simboli- 
zuoja aklas ožys, Mažieji žmonės, oro lėliukė? 

— Jums atrodo, kad tame pasakojime Eri perkeltine prasme 
kalba apie kažką konkretaus, ką ji patyrė ar regėjo gyvendama 
„Sakigake“? 

- Galbūt. Tačiau sunku nustatyti, kur tikrovė, o kur prasideda 
vaizduotė. Jame yra ir tam tikrų mito bruožų, o gali skaityti ir kaip 
sumanią alegoriją. 

- Eri man sakė, kad Mažieji žmonės tikrai egzistuoja. 

Išgirdęs tai mokytojas trumpam sutriko. Tada tarė: 

- Vadinasi, tu tiki, kad Oro lėliukėje vaizduojama istorija iš tiesų 
įvyko? 

Tengo papurtė galvą. 

- Aš noriu pasakyti, kad pasakojimas yra aprašytas detaliai ir 
tikroviškai iki smulkmenų, ir tai jį, kaip romaną, daro stiprų. 

— Ir tu, pasitelkdamas savo rašymo stilių ar kontekstą, ketini 
perrašyti šitą pasakojimą ir taip dar labiau išryškinti kažką, ką jis 
byloja tarp eilučių. Tiesą sakau? 

- Jei tik man tai pavyks. 

— Mano specialybė yra kultūros antropologija, - tarė mokytojas. — 
Jau seniai nebesu mokslininkas, bet tokia mąstysena dar ir dabar 
yra įsismelkusi į kūną. Vienas šitos disciplinos tikslų yra palyginti 
kiekvieno žmogaus turimas individualumo sampratas, pastebėti 
jose universalias bendrybes ir jas iš naujo išsakyti kiekvienam in- 
dividui. Taip žmogus galbūt įgytų požiūrį, kad jis, neprarasdamas 
savarankiškumo, kažkam priklauso. Supranti, ką sakau? 

— Regis, suprantu. 

- Tu greičiausiai užsiimsi tokia pat veikla. 

Tengo skėstelėjo rankomis ant kelių. 

- Skamba sunkokai. 

- Bet verta pabandyti. 

- Net nežinau, ar aš apskritai sugebėčiau tai padaryti. 

Mokytojas pažvelgė į Tengo. Jo akyse vis dar degė ypatinga 
liepsna. 

- Aš noriu sužinoti, kas „Sakigake“ viduje nutiko Eri. Taip pat 
kokio likimo sulaukė ten pasilikę Fukados. Šiuos septynerius 

metus aš kaip įmanydamas stengiausi tai išsiaiškinti, bet galiausiai 
likau tuščiomis rankomis. Atsitrenkiau į sieną, per storą ir per 
tvirtą mano jėgoms. Galbūt Oro lėliukėje slypi raktas šiai mįslei 
įminti. Net jei tai ir mažai tikėtina, vis viena noriu išbandyti net 
menkiausią galimybę. Ar tu pajėgus, ar ne - aš nežinau. Tačiau 
tu labai vertini Oro lėliukę ir esi nepaprastai į ją įsijautęs. Gal tai 
suteiks tau reikiamų jėgų. 

— Yra vienas klausimas ir norėčiau, kad jūs aiškiai jam pritartu- 
mėte arba paprieštarautumėte, - pasakė Tengo. - Tam šiandien čia 
ir atvykau. Ar jūs leidžiate man perrašyti Oro lėliukę? 

Mokytojas linktelėjo. Tada pasakė: 

- Aš norėčiau perskaityti tavo perrašytą Oro lėliukę. Eri irgi 
labai tavimi pasitiki. Ji daugiau su niekuo taip nesielgia. Žinoma, 
išskyrus Azami. Todėl gali pabandyti. Patikiu tau tą kūrinį. Tai yra 
atsakymas - taip. 

Jam nutilus kambarį tarsi likimo svarstykles staiga prislėgė sunki 
tyla. Kaip tik tuo metu Fukaeri atnešė arbatą. Tarsi būtų klausiusis, 
kada jiedu baigs pokalbį. 


Tengo į miestą grįžo vienas. Fukaeri išėjo į lauką pavedžioti 
šuns. Tengo sėdo į pagal traukinio išvykimo laiką iškviestą taksi 
ir nuvažiavo iki Futamatao stoties. Paskui Tačikavoje persėdo į 
Čiūo liniją. 

Mitakoje priešais Tengo atsisėdo motina su vaiku. Dailiausiai 
apsirengusios mama ir dukra. Jų drabužiai nebuvo nei brangūs, 
nei nauji. Tačiau švarūs ir gerai prižiūrėti. Baltosios dalys tikrai 
baltutėlės, viskas gražiai išlyginta. Dukra daugmaž antrokė arba 
trečiokė. Didelėmis akimis, gražių veido bruožų mergaitė. Mama 
liesa, plaukus susirišusi pakaušyje, akiniais juodais rėmeliais, laikė 
didelį išblukusį maišelį iš storos medžiagos. Maišelis buvo kažko 
prikimštas. Iš veido buvo visai simpatiška, bet ją gerokai sendino 
išoriniuose akių kampučiuose įsispaudęs nervinis nuovargis. Nors 
buvo vos balandžio vidurys, ji nešėsi skėtį nuo saulės. Jis buvo kietai 
suskleistas it perdžiūvęs pagalys. 

Jos sėdėjo ir visą laiką nepratarė nė žodžio. Mama atrodė galvoje 
dėliojanti kažkokias mintis. Šalia sėdinti dukra, neturėdama ką 
veikti, žiūrėjo tai į savo batus, tai į grindis, tai į nuo lubų kaban- 
čias reklamas, tai vogčia į priešais sėdintį Tengo. Atrodė, kad jos 
dėmesį traukė jo stambumas ir susisukusios ausys. Vaikai dažnai 
šitaip nužiūrinėja Tengo. Tarsi taikų retą gyvūną. Ta mergaitė ste- 
bėjo visokius dalykus beveik nejudindama nei kūno, nei galvos, 
tik bėgiodama akimis. 

Juodvi išlipo Ogikubo stotyje. Traukiniui sulėtėjus mama pa- 
siėmė skėtį ir nieko netarusi pakilo nuo sėdynės. Kairėje rankoje 
skėtis, dešinėje - medžiaginis maišelis. Dukra tuoj pat pasekė jos 
pavyzdžiu. Greitai atsistojo ir paskui mamą išlipo iš traukinio. 
Kildama nuo kėdės dar sykį užmetė akį į Tengo. Jose žaižaravo 
bet Tengo pavyko ją pastebėti. Tengo pajuto, kad ši mergaitė siun- 
čia kažkokį signalą. Tačiau nereikia nė sakyti: net jei, tarkim, ji 
tikrai bandytų ką nors jam pasakyti, jis nieko negalėtų padaryti. 
Nei jis žino aplinkybių, nei turi teisę kištis. Jos išlipo iš traukinio 
Ogikubo stotyje, durys užsidarė, ir tebesėdėdamas savo vietoje 
Tengo pajudėjo kitos stoties link. Į jų vietą atsisėdo trys mokiniai, 
turbūt grįžtantys iš bandomųjų egzaminų. Jie pradėjo garsiai ir 
šurmulingai taukšti. Bet toje vietoje kurį laiką dar buvo juntamas 
tylus mergaitės šešėlis. 

Jos akys priminė Tengo kitą mergaitę, su kuria jis dvejus me- 
tus - trečioje ir ketvirtoje klasėse - kartu mokėsi. Jos akys buvo 
tokios pačios, kaip ką tik priešais sėdėjusios mergaitės. Jų žvilgsnis 
pervėrė Tengo. Paskui... 


Tos mergaitės tėvai priklausė religinei bendruomenei, kuri va- 
dinosi „Liudytojai“. Tai buvo krikščionybės atšaka, skelbianti artė- 
jančią pasaulio pabaigą, aktyviai skleidžianti savo tiesas ir tiesiogiai 
interpretuojanti Šventojo Rašto tekstus. Pavyzdžiui, ji griežtai 
nepripažino kraujo perpylimo. Todėl, jei jos nariai pakliūtų į avariją 
ir būtų sunkiai sužaloti, jų galimybės išgyventi būtų palyginti men- 
kos. Taip pat jie atsisako didelių operacijų. Kaip atpildą liudytojai, 

būdami išrinktieji, išgyvens pasaulio pabaigą. Ir tūkstantį metų 
galės gyventi Žemėje atsiradusiame Rojuje. 

Ta mergaitė, kaip ir ką tik sutiktoji, turėjo dideles gražias akis. 
Įspūdingas akis. Dailų veidą. Tačiau jį visuomet dengė nepermato- 
ma antroji oda. Tam, kad paslėptų savo buvimo pėdsakus. Išskyrus 
būtiniausius atvejus, ji su niekuo nesišnekėjo. Emocijų veide nero- 
dydavo. Plonos lūpos būdavo nuolat kietai sučiauptos. 

Tengo iš pradžių pajuto jai artumą todėl, kad savaitgaliais ji su 
mama eidavo skelbti savo mokymo. Liudytojų šeimos yra skatina- 
mos vos pradėjusius vaikščioti vaikus pasiimti drauge skelbti savo 
tiesų. Maždaug nuo trejų metų, daugiausia kartu su motina, jie eina 
nuo namo prie namo, dalina lankstinukus su užrašu „Prieš Tvaną“ 
ir aiškina apie liudytojų tikėjimą. Įtaigiai žmonėms dėsto faktus, 
kiek daug dabartiniame pasaulyje regima artėjančios pabaigos 
ženklų. Dievą jie vadina „Ponu“. Žinoma, nuo daugumos namų 
juos nuveja dar jiems esant prie vartelių. Priešais nosį užtrenkia 
duris. Jų tikėjimas yra pernelyg siauras, vienakryptis ir nutolęs 
nuo tikrovės - bent jau tokios, kokią suvokia dauguma pasaulio 
gyventojų. Tačiau itin retais atvejais pasitaiko, kad juos išklauso. 
Pasaulyje yra žmonių, kurie trokšta su kuo nors pasikalbėti, nesvar- 
bu apie ką. O tarp jų vėl itin retais atvejais pasitaiko tokių, kurie 
sutinka ateiti į pamaldas. Taip gaudydami tą vieną iš tūkstančio 
jie mina vis kitų namų slenkstį ir spaudžia skambučio mygtuką. 
Šitaip nenuleisdami rankų, nors ir labai mažais žingsneliais, sten- 
giasi priversti pasaulį atsibusti - tai jiems patikėta šventa pareiga. 
Ir kuo ji bus atšiauresnė, kuo aukštesnis bus slenkstis, tuo labiau 
spindės jiems Rojus Žemėje. 

Ta mergaitė vaikščiodavo po žmones kartu su mama. Mama 
vienoje rankoje laikydavo medžiaginį maišelį su lankstinukais, o 
kitoje - dažniausiai skėtį nuo saulės. Keliais žingsneliais atsilik- 
dama mergaitė sekdavo paskui. Ji visuomet būdavo kietai sučiau- 
pusi lūpas, be išraiškos veide. Tengo, kartu su tėvu eidamas NHK 
mokesčio rinkimo maršrutu, kartais su jomis prasilenkdavo. Jis 
ją pastebėdavo, kaip ir ji Tengo. Tada atrodydavo, kad jos akyse 
kažkas sužvilgėdavo. Tačiau, žinoma, jie nepratardavo nė žodžio. 

Nė karto nepasisveikino. Tengo tėvas skubėdavo užpildyti kuo 
daugiau formų, o jos mama - pranešti apie artėjančią pasaulio 
pabaigą. Berniukas ir mergaitė sekmadieniais tiesiog sparčiai prasi- 
lenkdavo gatvėje, tėvų tempiami į skirtingas puses, ir akimirksniui 
jų žvilgsniai susitikdavo. 

Visi klasėje žinojo, kad ji yra liudytoja. Dėl religinių įsitikinimų 
ji nedalyvaudavo kalėdiniuose renginiuose, nevykdavo į mokykli- 
nes ekskursijas po šintoistų ar budistų šventyklas ir kitas išvykas. 
Nedalyvaudavo ir sporto šventėse, nedainuodavo nei mokyklos, 
nei valstybės himnų. Toks perdėtai kraštutinis elgesys ją pamažu 
atskyrė nuo visos klasės. Taip pat prieš pietus valgykloje ji priva- 
lėdavo sukalbėti maldelę. Ir ją reikėdavo sakyti garsiai - taip, kad 
visi girdėtų. Savaime suprantama, aplinkiniai vaikai tos maldelės 
negalėjo pakęsti. Bet iš tiesų ji nenorėjo to daryti kitiems girdint. 
Tačiau mergaitei buvo įkalta į galvą sukalbėti maldelę prieš valgį. Ir 
nevalia jos praleisti, net jei kiti tikintieji nemato. „Ponui“ iš aukštai 
net ir smulkiausi dalykai matyti kaip ant delno. 


Pone, kuris esi Danguje. Tebūnie tyriausias tavo šventas vardas, 
teateinie mums tavo karalystė. Atleisk mums visas mūsų nuo- 
dėmes. Suteik savo palaiminimą mūsų kukliems žingsniams. 
Amen. 


Keistas dalykas ta atmintis. Tai buvo daugiau nei prieš dvide- 
šimt metų, o tą maldelę Tengo gali prisiminti pažodžiui. Teateinie 
mums tavo karalystė. Girdėdamas tuos žodžius būdamas pradinu- 
kas Tengo kaskart pagalvodavo: „Kas, po galais, tai per karalystė? 
Arjoje yra NHK? Tikriausiai nėra. Jei nėra NHK, aišku, nėra ir jos 
mokesčių. Vadinasi, gal geriau būtų, jei ta karalystė kuo greičiau 
ateitų?“ 

Tengo nė sykio su ja nesikalbėjo. Nors mokėsi vienoje klasėje, 
Tengo nepasitaikė proga jos užkalbinti. Mergaitė visuomet viena 
kiūtodavo kur nors atokiau nuo visų, ir kiek galėdama stengėsi su 
niekuo nebendrauti. Neatrodė, kad galėtum tyčia prie jos prieiti ir 
užkalbinti. Tačiau širdyje Tengo ją atjautė. Juos vienijo ypatingas 

bruožas - tai, kad laisvadieniais tėvų vedami jie privalėjo eiti 
iš namų į namus spaudinėdami durų skambučius. Kad ir kokie 
būtų skirtumai tarp dievo tiesos skelbimo ir mokesčių rinkimo, 
Tengo puikiai suprato, kaip giliai vaiko sielą žeidžia tokios jiems 
primestos pareigos. Sekmadieniais vaikai turėtų žaisti kiek širdis 
geidžia su savo bendraamžiais. Neturėtų grasindami žmonėms 
rinkti mokesčių arba skelbti apie siaubingą pasaulio pabaigą. 
Tokius dalykus - jei, žinoma, jų apskritai reikia - tegu daro patys 
suaugusieji. 


Susiklosčius aplinkybėms, Tengo vieną vienintelį sykį ištiesė 
jai pagalbos ranką. Ketvirtoje klasėje, rudenį. Per fizikos eksperi- 
mentą prie to paties stalo stovintys bendraklasiai laidė jai bjaurias 
pastabas. Nes ji supainiojo bandymo eigą. Kokia tai buvo klaida, 
Tengo nelabai atsimena. Tada vienas berniukas iš jos pasityčiojo, 
kad ji skelbia liudytojų tiesas. Kad eina nuo namų prie namų su 
savo kvailais lankstinukais. Tada pavadino ją „Ponu“. Tai buvo 
neįprastas įvykis. Tai yra šiaip visi elgėsi su mergaite taip, tarsi ji 
apskritai neegzistuotų, visiškai ją ignoruodavo, o ne pajuokdavo ar 
įžeidinėdavo. Tačiau per tokią grupinę veiklą, kaip fizikos ekspe- 
rimentas, neišėjo jos išstumti iš rato. Anuomet jos link paleistos 
frazės buvo gana piktos. Tengo buvo kitoje grupėje prie gretimo 
stalo, bet negalėjo to praleisti pro ausis. Neaišku, kodėl. Tačiau likti 
nuošalyje jis nesugebėjo. 

Tengo nuėjo prie jų stalo ir pasiūlė jai prisidėti prie jo grupės. Nei 
daug galvojo, nei dvejojo, taip pasielgė beveik instinktyviai. Tada 
ramiai jai paaiškino, kaip atlikti tą bandymą. Mergaitė dėmesingai 
jo išklausė, suprato ir daugiau tokios pačios klaidos nedarė. Nors jie 
dvejus metus mokėsi toje pat klasėje, tai buvo pirmas (ir paskutinis) 
kartas, kai Tengo į ją kreipėsi. Tengo gerai mokėsi, buvo stambus 
ir stiprus. Visi jo prisibijojo. Todėl nė vienas - bent jau tuo metu - 
nepašiepė Tengo dėl to, kad ją užstojo. Tačiau duodamas „Ponui“ 
atsiremti į savo petį jis nejučia viena padala sumažino savo vertę 
klasėje. Regis, buvo manoma, kad prasidėjęs su ja ir pats šiek tiek 
užsikreti tuo nešvarumu. 

Tačiau Tengo to nepaisė. Jis puikiai suprato, kad ji yra įprasta 
mergaitė. Jei jos tėvai nebūtų liudytojai, ji augtų kaip normalus 
vaikas, ir visi ją priimtų į savo gretas. Tikrai susirastų ir gerų 
draugų. Bet vien dėl to, kad jos tėvai yra liudytojai, mokykloje su 
ja elgiasi tarsi su nematomu žmogumi. Niekas jos neužkalbina. Į 
ją net nežiūri. Tengo tai atrodė labai neteisinga. 

Vėliau jie irgi beveik nesikalbėdavo. Nebuvo reikalo, neatsirado 
ir progos. Tačiau kuriuo nors metu susitikus jų žvilgsniams, jos 
veidą nusmelkdavo vos regima įtampa. Tengo tai pastebėdavo. O 
gal tai, kaip Tengo pasielgė per fizikos eksperimentą, jai sukėlė tik 
nepatogumų. Gal ji pyksta ant jo, kam tada nepaliko jos ramybėje. 
Tengo nesugebėjo to dorai įvertinti. Buvo dar vaikas ir nemokėjo 
iš pašnekovo išraiškos perskaityti smulkių jo sielos vingių. 

Paskui vieną kartą ji sugriebė jam ranką. Buvo giedra gruodžio 
popietė. Pro langą buvo matyti aukštas dangus ir tiesūs balti debe- 
sėliai. Pasibaigus pamokoms, susitvarkius atsitiktinai klasėje liko 
tik juodu. Daugiau nė vieno žmogaus. Ji, tarsi staiga pasiryžusi, 
greitais žingsneliais perbėgo skersai klasę ir atsistojo šalia Ten- 
go. Tada nė nemirktelėjusi paėmė jį už rankos. Paskui pakėlusi 
galvą pažvelgė tiesiai į Tengo (jis buvo gal dešimčia centimetrų 
už ją aukštesnis). Nustebęs Tengo irgi žvelgė į ją. Jų akys susitiko. 
Jos vyzdžių dugne Tengo pavyko išvysti ligi tol neregėtą skaidrią 
gilumą. Ta mergaitė ilgai tylėdama laikė jo ranką. Labai stipriai, 
nė akimirkai neatleisdama savo delno. Paskui staiga paleido, jos 
sijonas subangavo ir ji išplazdėjo iš klasės. 

Tengo nieko nesuprasdamas, netekęs amo dar kurį laiką ten 
stovėjo. Iš pradžių jis džiaugėsi, kad niekas to nematė. Jei kas būtų 
pamatęs, būtų kilęs neįsivaizduojamas sambrūzdis. Jis apsidairė ir 
atsikvėpė. Paskui labai susigėdo. 


Gal priešais jį nuo Futamatao iki Ogikubo sėdėjusios mama ir 
dukra taip pat buvo liudytojos? Gal jos buvo išsiruošusios kaip 
visada sekmadieniais skelbti žmonėms tikėjimo tiesų? Išsipūtęs 
maišelis atrodė it prikimštas lankstinukų su užrašu „Prieš Tvaną . 

Mamos laikomas skėtis ir mergaitės akyse suspindusi šviesa Tengo 
priminė nešnekiąją jo bendraklasę. 

O gal tuodvi iš traukinio visiškai nebuvo liudytojos, o norma- 
lios mama ir dukra, važiuojančios į kokį nors užsiėmimą? Gal 
medžiaginiame maišelyje buvo pianino natos, kaligrafijos įrankių 
komplektas ar kas nors panašaus? Tengo pamanė, kad jis tikrai 
per jautriai į viską reaguoja. Tada užsimerkė ir lėtai iškvėpė orą. 
Sekmadieniais laikas teka lėtai, o kraštovaizdis būna keistai per- 
sikreipęs. 


Grįžęs namo suvalgė paprastą vakarienę. Juk Tengo net nepie- 
tavo. Po vakarienės ketino skambinti Komacu. Šis tikrai dega noru 
sužinoti, kuo baigėsi pokalbis. Tačiau buvo sekmadienis ir į darbą 
jis nėjo. O Komacu namų telefono numerio Tengo nežinojo. Na, 
ką padarysi, jei norės išsiaiškinti, pats paskambins. 

Kai rodyklės peršoko dešimtą valandą ir Tengo jau ruošėsi eiti 
miegoti, suskambo telefonas. Spėjo, kad Komacu, bet pakėlus ragelį 
pasigirdo jo meilužės balsas. 

- Klausyk, visai neturiu kada kalbėti, bet ar galiu poryt popiet 
kad ir trumpam pas tave užsukti? - pasakė ji. 

Fone tyliai skambėjo pianinas. Atrodo, kad vyras dar negrįžęs 
namo. 

Tengo neprieštaravo. 

Jei ji ateis, trumpam sustos Oro lėliukės perrašymo darbai. Tačiau 
išgirdęs jos balsą Tengo suprato, kad nepaprastai geidžia jos kūno. 
Padėjęs ragelį nuėjo į virtuvę, įsipylė „Wild Turkey“ ir išgėrė jo ne- 
skiesto stovėdamas priešais kriauklę. Tada atsigulė į lovą, perskaitė 
knygos puslapį ir užmigo. 

Taip ilgas ir keistas Tengo sekmadienis paskelbė pasibaigęs. 

13 skyrius 
Aomamė 


Auka iš prigimties 


Prabudusi suprato, kad ją kamuoja nemenkos pagirios. Aomamei 
pagirių niekad nebūna. Kad ir kiek gertų, kitą rytą galva būna 
skaidri, ir ji gali nedelsdama imtis darbų. Ji tuo didžiavosi. Tačiau 
šiandien kažkodėl smilkiniuose dusliai tvinkčiojo, o sąmonę buvo 
aptraukusi migla. Jausmas toks, tarsi galva būtų kietai surakinta 
metaliniu žiedu. Laikrodžio rodyklės rodo dešimtą valandą. Ar- 
tėjanti link vidurdienio ryto šviesa it adatomis iki dugno pervėrė 
akis. Gatve po langais važiuojančių motorolerių variklių garsas 
kambaryje nuaidėdavo kankinimo įrenginio griausmu. 

Nors miegojo nuogutėlė savo lovoje, visiškai neatsimena, kaip 
parsigavo namo. Ant grindų pūpsojo krūva karštligiškai nusimestų 
vakarykščių drabužių. Visgi atrodė, kad pati juos nusiplėšė nuo 
kūno. Rankinė gulėjo ant stalo. Žengdama per išmėtytus dra- 
bužius, ji nusvirduliavo į virtuvę ir vieną po kitos išgėrė kelias 
stiklines vandens iš čiaupo. Paskui nuėjo į vonią, šaltu vandeniu 
nusiprausė veidą ir atsistojo visu ūgiu nuoga priešais veidrodį. 
Nuosekliai apžiūrėjo visą kūną nuo galvos iki kojų, bet ant jo jo- 
kių žymių neaptiko. Ji su palengvėjimu atsiduso. Ačiū dievui. Vis 


dėlto apatinėje kūno dalyje dilgsėjo tolimas pojūtis, visada kylan- 
tis kitą rytą po įnirtingo sekso. Saldus tingulys, tarsi kūnas būtų 
sujauktas iki pat gilumų. Dar pastebėjo, kad ir išangė tvinkčiojo 
vos juntamu kitoniškumu. Visai gražu. Aomamė pirštų galiukais 
suspaudė smilkinius. Nejaugi jie darė netgi tai? Kad ir kaip būtų 
gėda, ji nieko neatsiminė. 

Bukos ir apsiblaususios sąmonės vedama ji įlipo į dušą ir, rem- 
damasi rankomis į sienas, stovėjo po karštu vandeniu. Visą kūną 
nušveitė su muilu, nutrynė nuo jo vakarykščius prisiminimus - tai 
yra kažką bevardžio, artimo prisiminimams. Itin kruopščiai plovė 
genitalijas ir išangę. Išsitrinko plaukus. Bjaurėdamasi mėtiniu 
dantų pastos kvapu, išsivalė dantis ir taip panaikino priplėkusį 
burnos tvaiką. Paskui nuo miegamojo grindų suglėbdama pakėlė 
apatinius ir pėdkelnes ir sukdama akis šalin sumetė juos į skalbinių 
krepšį vonioje. 

Patikrino rankinės turinį. Piniginė tvarkingai gulėjo viduje. 
Su visomis kreditinėmis ir paprastomis kortelėmis. Pinigų joje 
irgi beveik nesumažėję. Nori nenori, regis, vakar ji pinigus leido 
tik taksi parvažiuoti namo. Iš rankinės dingo tik keli pasiruošti 
prezervatyvai. Suskaičiavo, kad net keturi. Keturi? Piniginėje rado 
įkištą perlenktą lapelį su miesto telefono numeriu. Tačiau kieno tai 
telefonas, ji neturėjo jokio supratimo. 

Dar sykį įsiropštė į lovą ir kiek galėjo pabandė prisiminti visą 
vakar vakaro eigą. Ajumi nuėjo prie vyriškių stalelio, meiliai juos 
užkalbino, tada jie keturiese gėrė koktelius ir visi pralinksmėjo. 
Paskui viskas pagal planą. Užsisako du kambarius artimiausiame 
miesto viešbutyje. Aomamė, kaip ir buvo pasidalinusios iš anksto, 
mylėjosi su praplikusiuoju. Ajumi pasiėmė stambųjį jaunesnį. Sek- 
sas buvo visai neblogas. Pirmiausia abu išsimaudė vonioje, paskui 
neskubėdami ėmėsi oralinio sekso. Prieš įsiskverbdamas, jis nė 
nemirktelėjęs sutiko užsimauti prezervatyvą. 

Maždaug po valandos į kambarį paskambino Ajumi ir pasisiūlė 
ateiti pas juos. Norėjo drauge dar ko nors išgerti. Aomamė ne- 
prieštaravo. Netrukus atėjo Ajumi ir jos palydovas. Jie užsisakė į 
kambarį viskio su ledais ir keturiese jį gėrė. 

Kas vyko vėliau, nelabai prisimena. Atrodo, kad vėl susibūrus į 
ketveriukę alkoholis trenkė į galvą. Gal dėl viskio (Aomamė papras- 
lai jo beveik negeria), o gal dėl to, kad turėdama porininkę ji labiau 
atsipalaidavo, kitaip nei būdama viena su vyru. Pro miglą atsimenu, 
kad paskui apsikeitusios partneriais mylėjomės dar kartą. Aš su 
jaunu stambesniuoju lovoje, o Ajumi su praplikusiuoju ant sofos. 
Tikrai taip. O paskui... paskui viskas aptraukta nepermatomo rūko. 
Nieko neatsimenu. Na, ką padarysi. Teks viską taip ir pamiršti. 
Atleidusi visas vadžias apie nieką negalvodama mylėjausi. Tik tiek. 
Tikriausiai daugiau niekada neteks anų dviejų išvysti. 

Bet ar antrąkart tvarkingai užsimovė prezervatyvą? Šis klausimas 
nedavė Aomamei ramybės. Būtų neatleistina dėl tokios nesąmo- 
nės pastoti arba pasigauti kokią ligą. Bet turbūt viskas gerai. Kad 
ir kiek prisigerčiau, kad ir kaip man apsiblaustų sąmonė, tokiais 
klausimais aš lieku griežta iki galo. 

Kokie darbai manęs laukia šiandien? Jokių. Šiandien šeštadienis, 
diena, kai nėra darbų. Ne, klystu. Netiesa. Trečią valandą popiet 
turėsiu eiti į gluosnių namus Azabu rajone ir atlikti poniai raumenų 
tempimą. Prieš kelias dienas jai paskambino Tamaru ir paklau- 
sė, ar negalėtų penktadienio susitikimo perkelti į šeštadienį, nes 
poniai reikia eiti į ligoninę, regis, dėl kažkokių tyrimų. Ji visiškai 
buvo apie tai pamiršusi. Bet iki trečios popiet dar yra keturios su 
puse valandos laisvo laiko. Iki tol galvos skausmas turėtų praeiti, 
o sąmonė praskaidrėti. 

Ji išsivirė karštos kavos ir nenorom susipylė kelis puodelius į 
skrandį. Paskui vienu chalatu gulėjo lovoje ant nugaros ir Žiūrė- 
dama į lubas leido laiką iki pietų. Nieko nenorėjo veikti. Teliko 
paprasčiausiai žvelgti į lubas. Jose nebuvo ničnieko įdomaus, bet 
negali skųstis - lubos yra ne tam, kad domintų žmones. Laikrodis 
išmušė vidurdienį, bet apetito visiškai neatsirado. Galvoje tebeai- 
di motorolerių ir mašinų variklių ūžesiai. Pirmą kartą jai tokios 
rimtos pagirios. 

Nepaisant to, atrodo, kad seksas jos kūnui buvo į naudą. Tai, kad 
vyras ją apglėbė, nužiūrinėjo jos nuogą kūną, glostė, laižė, kando, 
įsiskverbė į ją peniu ir keliskart jai suteikė orgazmą, sėkmingai 


205 


išsklaidė lig tol jos kūne glūdėjusį gumuliuką. Pagirios, žinoma, 
karčios, bet nepaisydama jų Aomamė juto palengvėjimą. 

Tačiau kiek dar tai tęsis? Kiek, po galais, aš dar pajėgsiu šitai 
tęsti? Man jau tuoj trisdešimt. Nepastebėsiu, kaip į duris pasibels 
ir keturiasdešimt. 

Bet ji liovėsi apie tai galvojusi. Kitą kartą ramiai apie tai pamąs- 
tysiu. Juk dabar joks terminas manęs nespaudžia. Kad nuoširdžiai 
apie tai pamąstyčiau, man... 

Tada suskambo telefonas. Aomamei jis nuaidėjo kaip riaumoji- 
mas. Tarsi sėdėtų iš tunelio išvažiuojančiame greitajame traukinyje. 
Aomamė išsirito iš lovos ir pakėlė ragelį. Didelis laikrodis ant 
sienos rodė dvylika dvidešimt. 

- Aomame? - pasigirdo klausimas. Kiek prikimęs moters balsas. 
Ajumi. 

- Mhm, - atsakė Aomamė. 

- Viskas gerai? Balsas toks, tarsi ką tik būtum partrenkta au- 
tobuso. 

- Gali būti. 

- Pagirios? 

— Mhm, gana bjaurios, - pasakė Aomamė. - Kaip sužinojai mano 
namų telefoną? 

— Neatsimeni? Juk pati užrašei ir man padavei. Sakydama, kad 
kada greitu metu susitiktume. Mano telefonas irgi turėtų būti tavo 
piniginėje. 

- Šit kaip. Ničnieko neatsimenu. 

— A, nujaučiau, kad netyčia gali taip būti. Todėl ir paskambinau 
rūpindamasi, - tarė Ajumi. - Sunerimau, ar sėkmingai grįžai namo. 
Įsodinau tave į taksi Roppongyje ir pasakiau adresą vairuotojui. 

Aomamė atsiduso. 

— Atmintis visiškai tuščia, bet atrodo, kad namo parvažiavau - 
atsibudau savo lovoje. 

— Tai gerai. 

— Ką šiandien veiki? 

— Dirbu, kaip pridera, - atsakė Ajumi. - Nuo dešimtos sėdau 
į patrulinį automobiliuką ir gaudžiau eismo pažeidėjus. Dabar 
trumpa pertraukėlė. 

— Čia tai bent, - užjausdama tarė Aomamė. 

- Truputį trūksta miego, bet nenuostabu. Vis dėlto vakar buvo 
smagu. Pirmą kartą taip užsivedžiau. Tavo dėka. 

Aomamė pirštais suspaudė smilkinius. 

- "Tiesą pasakius, antrosios dalies beveik neatsimenu. Tai yra 
nuo tada, kai judu atėjote į mūsų kambarį. 

- Hm. Kaip gaila, - rimtai pasakė Ajumi. - Nuo tada buvo 
visiškai jėga. Ko tik mes keturiese neišdarinėjome. Net nesitiki. 
Kaip pornofilme. Mes su tavim nuogos lesbietiškai glamonėjomės. 
Tu... 

Aomamė neiškentusi įsiterpė: 

— Viskas puiku, tik kažin, ar prezervatyvus naudojome? Nelabai 
prisimenu, ir tai neduoda man ramybės. 

Juk greta eismo pažeidėjų gaudymo aš dar ir važinėju po rajono 
mokyklas ir aktų salėje subūrusi moksleives gan detaliai instruk- 
tuoju, kaip taisyklingai užmauti prezervatyvą. 

— Kaip užmauti prezervatyvą? - nustebusi pasakė Aomamė. - O 
kodėl moksleivius to moko policija? 

- Pirminis tikslas yra važinėti po mokyklas ir daryti prane- 
šimus tokiomis temomis, kaip išprievartavimo per pasimatymą 
pavojus, priemonės prieš seksualinius priekabiautojus ar būdai, 
kaip su tokiais nusikaltimais kovoti, bet po jų nuo savęs priduriu 
ir apie tai. „Tam tikru požiūriu pasimylėti yra nieko blogo, bet 
bent jau griežtai atkreipkite dėmesį į galimybę pastoti ir lytinių 
ligų prevenciją“, ar panašiai. Na, mokytojai patys to šitaip aiškiai 
nepasako. Todėl man tai yra tapę tarsi profesiniu įgūdžiu. Kad ir 
kiek alkoholio išgerčiau, nė akimirkai to nepamirštu. Gali būti 
visiškai rami. Tu švarut švarutėlė. Be prezervatyvo jokio įsiskver- 
bimo. Toks mano šūkis. 

- Ačiū. Tai išgirdus man akmuo nuo širdies nusirito. 

- Klausyk, ar nenori smulkiai išgirsti, ką mes vakar darėme? 

— Gal kitą kartą, - pasakė Aomamė. Tada giliai iš plaučių iškvėpė 
pridvisusį orą. - Kada nors man smulkiai papasakosi. Tik ne dabar. 
Nuo tokių šnekų man tikrai galva gali plyšti perpus. 

- Supratau. Tada kitą kartą, - linksmai pasakė Ajumi. - Bet 
žinai, šiandien nuo pat ryto vos prabudus nuolat galvoju - mes 
labai puiki komanda, ar ne? Galiu dar kada nors paskambinti? Tai 
yra jei užsimanyčiau pakartoti tai, ką darėme vakar. 

- Gali, - atsakė Aomamė. 

- Puiku. 

- Ačiū, kad paskambinai. 

- Laikykis, - pasakė Ajumi ir padėjo ragelį. 


Antrą valandą popiet po juodos kavos ir pogulio miego sąmonė 
gerokai atsigavo. Laimei, galvos skausmas irgi praėjo. Kūną dar 
glėbė vos juntamas tingulys. Nešina sportiniu krepšiu Aomamė 
išėjo iš namų. Žinoma, be ypatingosios ylos. Jame buvo tik rūbai 
persirengti ir rankšluostis. Prieangyje ją kaip visada pasitiko Ta- 
maru. 

Jis Aomamę nuvedė į pailgą žiemos sodą. Dideli langai į kiemo 
pusę atidaryti, bet užtrauktos dieninės užuolaidos saugo vidų nuo 
žvilgsnių iš lauko. Ant palangių sustatyti dekoratyviniai augalai. Iš 
mažų garsiakalbių palubėje sklido rami barokinė muzika. Sona- 
ta išilginei fleitai akompanuojant klavesinui. Viduryje kambario 
stovėjo masažo lova, ant kurios jau gulėjo ponia veidu žemyn. Ji 
vilkėjo baltą chalatą. 

Tamaru išėjus Aomamė persirengė sportine apranga. Nuo lovos 
pakreipusi galvą ponia stebėjo, kaip Aomamė nusirengia drabužius. 
Aomamė pernelyg nekreipė dėmesio į tai, kad moteris mato jos 
nuogą kūną. Sportininkams tai duona kasdienė, o ir ponia masa- 
žuojama būna beveik nuoga. Nes taip lengviau pajausti raumenų 
būklę. Aomamė nusivilko medvilninės kelnes ir palaidinę ir apsi- 
rengė treningus. Tada nusivilktus drabužius sulankstė ir sudėjo į 
krūvelę kambario kampe. 

- Tavo kūnas labai stangrus, - tarė ponia. Tada atsikėlusi nusi- 
rengė chalatą ir liko tik su šilkiniais apatiniais. 

— Labai ačiū, - atsakė Aomamė. 

— Seniau ir mano kūnas buvo toks. 

— Žinau, - atsakė Aomamė. Ji nė kiek tuo neabejojo. Net ir 
įŽengusios į aštuntą dešimtį ponios kūnas dar buvo išsaugojęs jau- 
nystės laikų atminimą. Figūra neištižusi, krūtys dar gana stangrios. 
Saikingai maitindamasi ir kasdien judėdama, ji išsaugojo natūralų 
grožį. Čia turbūt neapsieita ir be atitinkamų plastinės chirurgijos 
operacijų, spėjo Aomamė. Reguliarus raukšlių lyginimas, odos 
patempimas aplink akis ir lūpas. 

- Jūsų kūnas dar ir dabar puikus, - pasakė Aomamė. 

Ponia kryptelėjo lūpomis. 

- Ačiū. Bet su ankstesniu net nėra ką lyginti. 

Aomamė nieko neatsakė. 

- Aš labai tuo kūnu džiaugiausi, o ir kitus nemažai linksminau. 
Supranti, ką noriu pasakyti? 

- Suprantu. 

- Otu? Linksminiesi? 

- Kartais, - pasakė Aomamė. 

- Gal tik kartais negana, - gulėdama ant pilvo pasakė ponia. - 
Tokiais dalykais reikia kaip reikiant pasilinksminti, kol esi jauna. 
Kiek tik širdis geidžia. Nes, kai pasensi, nebegalėsi to daryti, kūną 
šildys tik praeities prisiminimai. 

Aomamė prisiminė praeitą naktį. Išangėje ji dar juto tolimą įsi- 
skverbimo aidą. Kaži, ar tokie prisiminimai sušildys seną kūną? 

Aomamė padėjo rankas poniai ant kūno ir pradėjo nuosekliai 
tempti jai raumenis. Dar neseniai kūną gaubęs lengvas apsunki- 
mas jau buvo visai išsisklaidęs. Nuo tos akimirkos, kai persirengė 
treningais ir prisilietė prie ponios, sąmonė vėl tapo aštri. 

Tarsi vesdama pirštais per kelius žemėlapyje, Aomamė čiuopė 
kiekvieną ponios raumenį. Ji smulkiai įsiminė jų įsitempimą, stang- 
rumą, reakciją. Kaip pianistas, iš atminties grojantis ilgą kūrinį. 
Aomamė turėjo įgimtą gebėjimą detaliai įsiminti tokius dalykus 
apie kūną. Nors ji ir pamirštų, prisimintų jos pirštų galiukai. Jei ku- 
rio nors raumens būklė kitokia nei visada, ji tą vietą myga įvairiais 

guoja. Ar tą vietą skauda, ar jaučiamas malonumas, ar ji apskritai 


nejautri. Įsitempusias ir sustingusias vietas ne tik atpalaiduoja, bet 
ir liepia pačiai poniai savo jėgomis judinti tuos raumenis. Žinoma, 
yra vietų, kurias nelengva išjudinti vien savo jėgomis. Tokias vietas 
ji kruopščiai ištempia. Tačiau raumenims vertingiausios ir veiks- 
mingiausios yra kasdienės paties asmens pastangos. 

- Ar čia skauda? - paklausė Aomamė. Raumenys aplink klu- 
bo sąnarį buvo gerokai labiau įsitempę nei visada. Kietutėliai it 
akmenys. Ji pakišo ranką po klubu ir tam tikru kampu pasuko 
šlaunį. 

- Labai, - susiraukdama pasakė ponia. 

- Gerai. Tai, kad jaučiate skausmą, yra gerai. Blogiau, jei jo ne- 
jaustumėte. Dar truputį paskaudės, iškęsite? 

- Žinoma, - atsakė ponia. Nėra nė ko klausti. Ponia buvo kan- 
traus būdo. Baisiausius dalykus gali kęsti tylomis. Surauks visą 
veidą, bet burnos nepravers. Aomamė ligi šiol ne kartą matė, kaip 
dideli stiprūs vyrai jos masažuojami nejučia suklinka iš skausmo. 
Todėl ji visuomet likdavo sužavėta ponios valios stiprumo. 

Aomamė pastatė dešinės rankos alkūnę kaip svertą ir dar sykį 
pasuko poniai šlaunį. Kažkas dusliai bilstelėjo ir sąnarys kryptelėjo. 
Ponia iškvėpė orą. Tačiau nesuaimanavo. 

- Dabar viskas bus gerai, - tarė Aomamė. - Palengvės. 

Ponia giliai atsiduso. Ant kaktos blizgėjo prakaitas. 

- Ačiū, - ji tyliai tarstelėjo. 

Ilgiau nei valandą Aomamė nuosekliai masažavo poniai kūną, 
maigė ir tempė raumenis, šildė sąnarius. Visa tai buvo nemenkai 
skausminga. Tačiau be skausmo nieko nepadarysi. Tai žinojo ir 
Aomamė, ir ponia. Todėl juodvi šią valandą praleido beveik tylėda- 
mos. Kažkuriuo metu baigėsi sonata išilginei fleitai ir kompaktinių 
plokštelių grotuvas nutilo. Tebuvo girdėti paukščių čiulbėjimas už 
lango. 

- Regis, kūnas gerokai palengvėjo, - po kurio laiko pasakė ponia. 
Ji gulėjo sukniubusi ant pilvo. Masažo stalą dengiantis rankšluostis 
buvo permirkęs prakaitu. 

— Gerai, - tarė Aomamė. 

- Man labai pasisekė, kad turiu tave. Būtų skaudu tave prarasti. 

— Nesijaudinkit. Neketinu niekur dingti. 

Tarsi dvejodama ponia kiek patylėjusi paklausė: 

- Gal kišuosi ne į savo reikalus, bet ar turi mylimą žmogų? 

- Turiu mylimą žmogų, - atsakė Aomamė. 

— Tai gerai. 

- Deja, tas žmogus manęs nemyli. 

- Gal klausimas pasirodys keistas, - tarė ponia, - bet kodėl gi 
tu jam nepatinki? Žvelgiant iš šono, man tu atrodai labai žavinga 
jauna moteris. 

- Nes tas žmogus net nežino, kad aš egzistuoju. 

Ponia keletą minučių mąstė apie Aomamės pasakytus žodžius. 

- O tau pačiai nekyla noras jam pranešti apie tai, kad tu egzis- 
tuoji? 

- Kol kas nekyla, - pasakė Aomamė. 

- Dėl kokių nors aplinkybių? Tai yra pati negali tiesiogiai 
kreiptis? 

- Yra kelios aplinkybės. Bet labiausiai dėl to, kaip aš pati jau- 
čiuosi. 

Ponia supratingai pažvelgė į Aomamę. 

- Gyvenime esu mačiusi visokių keistuolių. Tu bene būsi viena 
iš jų. 

Aomamė šiek tiek pakreipė lūpas. 

- Nesu itin keista. Tiesiog nemeluoju sau. 

- Tvirtai laikaisi pačios kažkada sukurtų taisyklių. 

— Taip. 

- Taip pat esi šiek tiek užsispyrusi ir nepakanti. 

- Galbūt. 

- Bet vakar truputį atleidai vadžias, ar ne? 

Aomamė nuraudo. 

- Jūs tai pastebėjote? 

— Matau iš odos. Jaučiu iš kvapo. Ant kūno dar yra vyro pėdsakų. 
Su amžiumi imi suprasti daug dalykų. 

Aomamė vos ne vos susiraukė. 

- To reikia. Kartais. Nors suprantu, kad nieko čia pagirtino. 

Ponia ištiesė ranką ir padėjo Aomamei ant plaštakos. 


- Žinoma. Kartais ir tokių dalykų reikia. Gali nesijaudinti. Visai 
tavęs nekaltinu. Bet manau, kad gali rasti ir normalesnę laimę. Ilgai 
ir laimingai gyventi drauge su mylimu žmogumi. 

- Ir aš to norėčiau. Tačiau tai ne taip paprasta. 

- Kodėl? 

Aomamė nieko neatsakė. Sunku būtų paaiškinti. 

- Jei norėtum su kuo nors pasitarti dėl asmeninių dalykų, tarkis 
su manim, - pasakė ponia, tada patraukė savo ranką nuo Aomamės 
ir rankšluostėliu nusišluostė veidą. - Bet kokiais klausimais. Gal 
aš galėsiu kuo nors pagelbėti? 

- Labai ačiū, - tarė Aomamė. 

- Yra dalykų, kurių neišspręsi vien kartkartėmis atleisdama 
vadžias. 

- Sutinku. 

- Tu nedarai nieko, kas tave gadintų, - pasakė ponia. - Ničnieko. 
Juk tai Žinai, ar ne? 

- Žinau, - atsakė Aomamė. Mintyse ji bandė save tuo įtikinti. 
Nedarau nieko, kas mane gadintų. Ir vis dėlto lieka kažkoks nebylus 
pėdsakas. It nuosėdos ant vyno butelio dugno. 


Aomamė dar ir dabar puikiai prisimena tą laiką, kai mire Tamaki 
Ocuka. Kiekvienąkart pagalvojus, kad nebegalės jos pamatyti ir su 
ja pakalbėti, apima jausmas, tarsi kūnas būtų sudraskytas į gabalus. 
Tamaki buvo pirmas artimas žmogus Aomamės gyvenime. Nieko 
neslėpdama jai galėjo prisipažinti bet ką. Prieš Tamaki Aomamė 
neturėjo nė vienos tokios draugės, po Tamaki taip pat. Niekas jos 
nepakeis. Jei nebūtų jos sutikusi, Aomamės gyvenimas būtų dar 
apgailėtinesnis ir dar tamsesnis nei dabar. 

Jos buvo vienmetės, kartu lankė valstybinės mokyklos softbolo 
būrelį. Vidurinėje Aomamė buvo aistringa softbolo žaidėja. Iš 
pradžių į būrelį įstojo nenorom, pakviesta dėl žaidėjų trūkumo ir 
pernelyg nesistengė, bet ilgainiui tai tapo jos gyvenimo ašimi. Ji 
gyveno jįsitvėrusi to žaidimo it stulpo kilus stipriai vėtrai. Jai reikėjo 
ko nors panašaus. Ir jos nuostabai ji turėjo išskirtinių sportinių 
sugebėjimų. Mokyklos laikais ji visąlaik buvo svarbiausia žaidėja 

ir jos dėka komandai ėmė stebėtinai sektis turnyruose. Tai suteikė 
Aomamei kažką panašaus į pasitikėjimą savimi (iš tiesų nepava- 
dintum to pasitikėjimu, bet jausmas buvo panašus). Komandoje 
ji buvo toli gražu ne bevertė, ir Aomamę labiausiai džiugino tai, 
kad jai yra suteikta aiški vieta šiame, kad ir siaurame, pasaulėlyje. 
Aš tikrai esu reikalinga. 

Aomamė buvo metikė ir ketvirtoji atmušėja, todėl dalyvavo pa- 
čiame varžybų sūkuryje. Tamaki Ocuka žaidė antrosios bazės gynė- 
ja, taip pat buvo komandos kapitonė. Nors smulkaus sudėjimo, bet 
turėjo puikią reakciją ir buvo sumani. Sugebėjo sparčiai ir apdairiai 
įvertinti situaciją. Buvo įsisąmoninusi, kaip paskirstyti kūno svorio 
centrą metant kamuoliuką, o kitam atmušus tuojau pamatydavo, 
kuria kryptimi kamuoliukas skrenda, ir bėgdavo tiksliai į jo kriti- 
mo vietą. Tokių žaidėjų dažnai neišvysi. Kiek kartų savo teisingu 
sprendimu ji išgelbėjo situaciją, kabančią ant plauko. Nors toli 
neatmušdavo, kaip Aomamė, bet suduodavo tiksliai ir užtikrintai, 
ir kojas turėjo greitas. O taip, ji buvo talentinga lyderė - vienijo 
komandą, kūrė strategijas, dalino narėms naudingus patarimus, 
padrąsindavo. Nors buvo griežta, bet pelnė žaidėjų pasitikėjimą. 
Jos dėka komanda kasdien stiprėjo ir net iškopė į Tokijo miesto 
lygos finalą. Dalyvavo ir tarpmokyklinėse varžybose. Aomamė ir 
Tamaki net buvo išrinktos Kanto regiono rinktinės žaidėjomis. 

Aomamė ir Tamaki pastebėjo viena kitos talentus ir kaipmat 
susidraugavo, o ilgainiui tapo neišskiriamomis draugėmis. Dviese 
praleisdavo daug laiko per komandos išvykas. Be nutylėjimų išsipa- 
sakodavo viena kitai apie savo vaikystės patyrimus. Penktoje klasėje 
Aomamė nusprendė nutraukti ryšius su tėvais ir apsigyveno pas 
motinos dėdę. Dėdės namuose visi suprato aplinkybes ir šiltai ją 
priėmė į savo šeimą, tačiau tai buvo svetimi namai. Ji jautėsi vieniša 
ir išsiilgusi meilės. Nežinodama, kur ieškoti tikslo ir prasmės toliau 
gyventi, ji bergždžiai leido dienas. Tamaki šeima buvo pasiturinti ir 
pripažinta visuomenėje, tačiau žiauri nesantaika tarp tėvų namus 
pavertė chaosu. Tėvas beveik negrįždavo nakvoti, motiną dažnai 
apimdavo pamišimas. Kartais dienų dienas ji nesikeldavo iš lovos 
kamuojama migrenos. Tamaki ir jos jaunesnysis brolis beveik buvo 

palikti likimo valiai. Dažniausiai jiedu maitindavosi aplinkinėse 
valgyklose, greitojo maisto užkandinėse ar pirkdavo pašildytų 
priešpiečių dėžučių iš parduotuvės. Abi merginos neturėjo kito 
pasirinkimo, tik visa galva pasinerti į softbolą. 

Dvi problemų kamuojamos paauglės turėjo aibę išsakytinų da- 
lykų. Per vasaros atostogas jos dviese keliaudavo. O kartą, išsekus 
pokalbių temoms, juodvi lietė viena kitai nuogus kūnus viešbučio 
lovoje. Tai tebuvo impulsyvus vienkartinis įvykis, kuris nei kada 
pasikartojo, nei buvo vėliau apšnekėtas. Tačiau po jo jųdviejų ryšys 
tapo dar gilesnis, dar sąmoksliškesnis. 

Baigusi mokyklą ir įstojusi į Kūno kultūros akademiją, Aoma- 
mė ir toliau žaidė softbolą. Kadangi visos valstybės lygiu ji buvo 
aukštai vertinama kaip puiki softbolo žaidėja, buvo pakviesta 
mokytis privačioje akademijoje ir net gavo specialią stipendiją. 
Ir, aišku, buvo centrinė akademijos komandos žaidėja. Greta 
softbolo Aomamė dar domėjosi sporto medicina ir ėmė iš visos 
širdies jos mokytis. Taip pat ją traukė dvikova. Per studijų metus 
norėjo įgyti kuo daugiau žinių ir profesinių įgūdžių. Nėra kada 
tuščiai pramogauti. 

Tamaki įstojo į prestižinio privataus universiteto teisės fakulte- 
tą. Po mokyklos ji atsiribojo nuo softbolo. Puikiai besimokančiai 
Tamaki softbolas tebuvo tarpinė stotelė. Ji ketino laikyti kvali- 
fkacinius egzaminus ir tapti teisininke. Tačiau net ir išsiskyrus 
jų akademiniams keliams merginos liko neišskiriamos draugės. 
Aomamė gyveno universiteto bendrabutyje, nuo jo nuomos buvo 
atleista, o Tamaki ir toliau į mokslus važinėjo iš chaotiškų - tačiau 
ekonominę laisvę suteikiančių - namų. Kartą per savaitę juodvi 
susitikdavo pavakarieniauti ir išsišnekėdavo, ko būdavo per tą laiką 
prisikaupę. Kad ir kiek kalbėdavo, temos niekada nesibaigdavo. 

Pirmame kurse Tamaki prarado nekaltybę. Jis buvo antrakur- 
sis, su kuriuo lankė teniso būrelį. Po pasisėdėjimo su draugais jis 
pasikvietė ją į savo kambarį ir jėga išprievartavo. Nereiškia, kad 
jis jai nepatiko. Juk būtent todėl, kad patiko, ji viena nuėjo kartu 
su juo į kambarį, bet ją nepaprastai sukrėtė tai, kad jis smurtu ją 
privertė santykiauti ir koks savanaudiškas ir šiurkštus buvo tuo 

metu. Paskui ji metė būrelį ir kuriam laikui paniro į depresiją. 
Atrodė, kad tas įvykis Tamaki širdyje paliko gilų bejėgiškumo 
jausmą. Ji prarado apetitą, per mėnesį numetė šešis kilogramus. Iš 
to vaikino ji tikėjosi supratingumo ir palaikymo. Jei būtų parodęs, 
kad supranta ir palaiko, ir jei būtų davęs laiko ramiai tam pasi- 
ruošti, jai visai nebūtų buvę sunku jam atsiduoti. Tamaki niekaip 
negalėjo to suvokti - kam gi reikėjo imtis šitokios prievartos. To 
visiškai nereikėjo. 

Aomamė patarė tą vaikiną kaip nors nubausti, Tačiau Tamaki 
tam prieštaravo. Ji sakė, kad iš dalies ji irgi buvo neatsargi, 0 ir 
pasiskundimas dabar jau niekur nenuves. Esą ji ir pati kalta, kad 
pakviesta viena ėjo į jo kambarį. Buvo įsitikinusi, kad belieka visa 
tai pamiršti. Tačiau Aomamė iki skausmo gerai suprato, kokį gilų 
randą tas įvykis paliko draugės širdyje. Ir tai nebuvo susiję su ne- 
kaltybės praradimu ar panašiai. Tai buvo žmogaus sielos šventumo 
klausimas. Joks žmogus neturi teisės jos trypti purvinais batais. Ir 
dar ji suvokė, kaip nuožmiai žmogų ėda bejėgiškumo jausmas. 

Todėl vietoj to Aomamė pati ėmėsi jį bausti. Ji išklausė iš Tamaki 
jo adresą ir į didelį plastikinį aplanką brėžiniams įsidėjusi softbolo 
lazdą ten apsilankė. Tądien Tamaki buvo išvykusi į Kanazavą į 
kažkokio giminaičio mirties metinių minėjimą. Tai turėjo būti jos 
alibi. Ji iš anksto įsitikino, kad vaikino nebus namie. Atsuktuvu ir 
plaktuku išlaužė spyną ir įėjo į kambarį. Tada keliskart rankšluosčiu 
apsukusi lazdą, stengdamasi sukelti kuo mažiau triukšmo, sudaužė 
viską, kas tik buvo kambaryje. Televizorių, stalinę lempą, laikrodį, 
muzikinį grotuvą, duonos skrudintuvę, vazas - nepaliko nieko, ką 
dar būtų galima sudaužyti. Žirklėmis perkirpo telefono laidą. Nu- 
plėšė knygų nugarėles ir paskleidė jas padrikais lapais, visą kilimą 
išterliojo dantų pasta ir skutimosi kremu. Ant lovos išpylė padažą. 
Sudraskė stalčiuose gulinčius popierius. Sulaužė pieštukus ir raši- 
klius. Išdaužė visas elektros lemputes. Peiliu perrėžė užuolaidas ir 
pagalves. Sukarpė visus marškinius iš rūbų komodos. Į apatinių ir 
kojinių stalčių sočiai pripylė kečupo. Ištraukė šaldytuvo saugiklius 
ir išmetė per langą. Nulaužė unitazo vandens bakelio svirtelę. 
Sugadino dušo galvutę. Niokojo atidžiai ir nieko nepraleisdama. 

Netrukus kambarys priminė laikraščių nuotraukose matytus Bei- 
ruto gatvių vaizdus po bombardavimo. 


Tamaki buvo protinga mergina (mokykloje pažymiais gerokai 
lenkė Aomamę), taip pat buvo neprilygstama ir pastabi softbolo 
žaidėja. Kaskart Aomamei per žaidimą patekus į bėdą ji kaipmat 
pribėgdavo prie jos ir trumpai tarstelėdavo naudingą patarimą, nu- 
sišypsodavo, plekštelėdavo pirštine Aomamei per užpakalį ir grįž- 
davo į gynybos poziciją. Ji buvo plačių pažiūrų, šiltos širdies, turėjo 
puikų humoro jausmą. Mokslams skyrė daug pastangų, turėjo gerą 
iškalbą. Jei nebūtų metusi studijų, būtų tapusi puikia teisininke. 

O greta vaikinų jos sugebėjimas vertinti situaciją neįtikėtinai 
išskysdavo. Tamaki patiko gražuoliukai. Ją papirkdavo gražus vei- 
delis. Ir Aomamei toks jos pomėgis atrodė net liguistas. Kad ir 
kokio puikaus charakterio vyras būtų, kokių nuostabių savybių 
turėtų, jei išvaizda jai neįtikdavo, jokie kalbinimai nepalenkdavo 
jos širdies. Ją kažkodėl visada traukė saldžių veido bruožų, bet 
tušti vyrai. Ir vyrų klausimu Tamaki būdavo neperkalbama - jokie 
Aomamės žodžiai nepasiekdavo jos ausų. Paprastai ji nuoširdžiai 
įsiklausydavo į Aomamės nuomonę ir ją gerbdavo, bet kritikos 
savo vaikinams visiškai nepriimdavo. Su laiku ir Aomamė su tuo 
susitaikė ir liovėsi patarinėjusi. Nenorėjo dėl tokių dalykų susi- 
ginčyti ir prarasti draugystę su Tamaki. Galų gale tai buvo Tamaki 
gyvenimas. Tegul elgiasi kaip nori. Vis dėlto studijuodama Tamaki 
draugavo su daug vaikinų ir visada pakliūdavo į kokią nors bėdą, 
būdavo išduota ir galiausiai palikta. Nuo to ji kone pamišdavo. Du 
kartus darėsi abortą. Santykių su priešinga lytimi srityje ji, galima 
sakyti, buvo auka iš prigimties. 

Aomamė taip ir nesusirado vaikino. Buvo keliuose pasimaty- 
muose, ir kai kurie iš tų vaikinų buvo visai neblogi, bet rimtesnių 
santykių tai nelėmė. 

- Ketini taip ir likti nekalta, neturėti jokio vaikino? - paklausė 
Tamaki Aomamės. 

- Neturiu tam laiko, - atsakė Aomamė. - Aš vos spėju susido- 
roti su savo kasdienėmis užduotimis, neturiu kada linksmintis su 
vaikinais. 

Baigusi bakalauro studijas Tamaki liko universitete ruoštis kva- 
liikaciniams egzaminams. Aomamė įsidarbino sportinių gėrimų 
bei sveikų maisto produktų įmonėje ir tęsė softbolo karjerą. Ta- 
maki ir toliau po mokslų grįždavo nakvoti pas tėvus, o Aomamė 
gyveno įmonės bendrabutyje Jojogi Hačimano rajone. Kaip ir 
studentavimo laikais, jos susitikdavo savaitgaliais pavakarieniauti 
ir nesustodamos šnekėdavosi. 

Dvidešimt ketverių Tamaki ištekėjo už dvejais metais vyresnio 
vaikino. Susižadėjusi iškart metė teisės studijas ir liovėsi lankiusi 
universitetą. Nes vyras jai uždraudė. Aomamė jį matė tik kartą. 
Turtingos šeimos sūnus, kaip ir reikėjo tikėtis, išvaizdus, bet vis 
vien buko veido. Jo pomėgis - buriavimas. Saldžiabalsis, ne visai 
kvailas, bet jo mąstymas neturėjo jokios gelmės, o žodžiai - jokio 
svorio. Tipinis Tamaki pasirinkimas. Nuo jo net sklido kažkoks 
nejaukumas. Tas vyras nuo pat pradžių Aomamei nepatiko. Vei- 
kiausiai ji jam irgi. 

- Ši santuoka negali būti sėkminga, - sakė Aomamė Tamaki. 
Nenorėjo kištis ne į savo reikalus, bet tai buvo vestuvės. Ne šiaip 
sau draugystė. Ji negalėjo tylėdama išlydėti taip branginamos se- 
nos draugės. Tąkart juodvi pirmą kartą aštriai susiginčijo. Tamaki 
pajuto, kad Aomamė prieštarauja jos vestuvėms, ir išvadino ją 
nemaloniais žodžiais. Net ir tokiais, kurių Aomamė labiausiai 
nenorėjo išgirsti. Aomamė nėjo į vestuves. 

Tačiau netrukus jos susitaikė. Iškart po medaus mėnesio kelionės 
Tamaki neįspėjusi aplankė Aomamę ir atsiprašė už savo žodžius. 
Prašė visa tai pamiršti. Esą jai buvo kažkas nutikę. Ji visą kelionę 
nesiliovė galvojusi apie Aomamę. Ši ją ramino ir tikino, kad ji 
viską jau pamiršusi. Paskui abi tvirtai apsikabino. Net pasijuokė iš 
kažkokios linksmos frazės. 

Vis dėlto po vestuvių progų joms susitikti neregėtai sumažėjo. 
Jos dažnai susirašinėdavo, kalbėdavosi telefonu. Bet atrodė, kad 
Tamaki netroško rasti laiko juodviem pasimatyti. Ji teisindavosi 
turinti namie visokių darbų - žinia, gana sunku būti namų šeimi- 
ninke. Tačiau iš jos tono buvo galima spėti, kad vyrui nepatiktų, 
jei ji eitų iš namų su kuo nors susitikti. Be to, Tamaki gyveno greta 

vyro tėvų namų, todėl turbūt nelabai ir galėjo išeiti kada panorėjusi. 
Ji nė karto nepakvietė Aomamės pas save pasisvečiuoti. 

Tamaki kaskart Aomamei kartodavo, kad jos vedybinis gyveni- 
mas einasi sklandžiai, kad vyras geras, jo tėvai - labai mieli žmonės. 
Gyvenime jai nieko netrūksta. Kartais savaitgaliais jie plaukia su 
jachta į Enošimos salą. Tikino visai nesigailinti metusi teisės stu- 
dijas, nes labai slėgė įtampa dėl kvalifikacinių egzaminų. Jai, ko 
gero, labiausiai ir pritinka tokia neišskirtinė gyvensena. Atsiras 
vaikų ir ji bus toji nuobodi mama. Gal net ir Aomamė nebenorės 
su ja kalbėtis. Jos balsas visuomet skambėdavo linksmai ir nebuvo 
priežasties abejoti jos žodžiais. „Tai puiku“, - sakė Aomamė. „Išties 
puiku“, - galvojo ji. Jau geriau jos bloga nuojauta nepasitvirtintų 
nei išsipildytų. Aomamė spėjo, kad Tamaki turbūt atrado savyje 
ramybę. Arba stengėsi taip galvoti. 

Beveik nutrūkus bendravimui su Tamaki, jokių kitų draugų 
neturinčiai Aomamei staiga diena iš dienos nebeliko ką veikti. 
Net žaisdama softbolą ji nebegalėjo susikaupti kaip anksčiau. Tarsi 
Tamaki tolstant iš jos gyvenimo ji apskritai pamažu nustojo domė- 
tis tuo sportu. Aomamė ėjo dvidešimt penktuosius metus, vis dar 
nekalta. Kartais negalėdama nusiraminti masturbuodavosi. Toks 
gyvenimas jai neatrodė labai liūdnas. Aomamei buvo kančia su kuo 
nors besąlygiškai suartėti. Jau geriau taip ir likti vienišai. 


Tamaki nusižudė likus trims dienoms iki savo dvidešimt šeštojo 
gimtadienio, vėjuotą vėlyvo rudens dieną. Pasikorė namuose. Kitą 
dieną ją rado iš komandiruotės grįžęs vyras. 

- Namuose nebuvo jokių problemų, niekada niekuo nesiskundė. 
Neįsivaizduoju, kas paskatino savižudybę, - policijai sakė vyras. 
Jo tėvai tvirtino tą patį. 

Bet tai buvo melas. Nuolat vyro sadistiškai prievartaujamos Ta- 
maki kūnas ir siela buvo nusėti žaizdomis. Jo veiksmai net krypo 
į paranoją. Tėvai apie tai daugmaž žinojo. Policija, išvydusi jos 
kūną per autopsiją, irgi nuspėjo aplinkybes, bet šie faktai dienos 
šviesos nepasiekė. Nors buvo pasikvietę vyrą į apklausą, jos mirties 
priežastis akivaizdžiai buvo savižudybė, o ir vyras tuo metu buvo 

komandiruotėje Hokaide. Kaltinimai jam nebuvo pareikšti. Visa 
tai vėliau Aomamei išklojo Tamaki brolis. 

Smurtavimas vyko nuo pat pradžių, ir laikui bėgant tik inten- 
syvėjo ir žiaurėjo. Tačiau Tamaki nesugebėjo ištrūkti iš tos koš- 
mariškos vietos. Aomamei nė puse žodžio apie tai neužsiminė. 
Apie ką čia šnekėti, jei iš anksto žinai atsakymą. Savaime aišku, 
kad jai būtų liepta tuojau pat nešdintis iš tų namų. Tačiau ji negali 
to padaryti. 

Prieš pat nusižudydama, nebegalėdama daugiau kentėti, Ta- 
maki parašė ir išsiuntė Aomamei ilgą laišką. Jis prasidėjo tokiais 
žodžiais: „Aš nuo pat pradžių klydau, o tu nuo pat pradžių buvai 
teisi.“ Galiausiai ji priėjo prie tokios išvados. 


Mano kasdienybė yra pragaras. Tačiau aš niekaip negaliu iš jo 
ištrūkti. Nes nežinau, kur man reikėtų eiti ištrūkus. Aš uždaryta 
kraupiame kalėjime, kuris vadinasi bejėgiškumas. Aš palaipsniui 
jį įžengiau, pati užrakinau duris ir išmečiau raktą. Žinoma, šitos 
vestuvės buvo klaida. Kaip tu ir sakei. Bet didžiausia problema 
yra ne vyras, ne vedybinis gyvenimas, o aš pati. Mano juntami 
skausmai yra tai, ko aš nusipelniau. Nieko negaliu dėl to kaltinti. 
Tu esi vienintelė mano draugė ir vienintelis pasaulyje žmogus, 
kuriuo galiu pasikliauti. Bet man jau nebėra išsigelbėjimo. Jei 
gali, niekada manęs nepamiršk. Kaip būtų gerai, jei mudvi taip 
ir būtume visąlaik žaidusios softbolą. 


Skaitydama šį laišką Aomamė pasijuto nepaprastai blogai. Ėmė 
nepaliaujamai drebėti. Kad ir kiek skambino Tamaki į namus, nie- 
kas nekėlė ragelio. Pasigirsdavo tik automatinio atsakiklio žinutė. 
Ji net sėdo į traukinį ir nuvyko iki jos namų Setagajos seniūnijos 
Okusavos rajone. Aukšta tvora aptvertas nuosavo namo sklypas. 
Prie vartų paskambino į telefonspynę, bet niekas, aišku, neatsakė. 
Tik šunys sulojo. Neliko nieko kito, tik apsisukti ir grįžti namo. 
Aomamei, žinoma, nė į galvą neatėjo, kad Tamaki tuo metu jau 
buvo nustojusi kvėpuoti. Ji vienui viena kybojo prie laiptų turėklų 

pririštos virvės kilpoje. Nurimusiuose namuose bergždžiai skam- 
bėjo telefonas ir durų skambutis. 

Sužinojusi apie Tamaki mirtį Aomamė beveik nenustebo. Kažkur 
viduje tai nujautė. Neužplūdo net liūdesys. Ji tiesiog dalykiškai 
atsakė skambinusiajam, padėjo ragelį ir atsisėdo kėdėn. Gerokai 
vėliau ją apėmė jausmas, kad visi skysčiai ima tekėti iš jos kūno. Ji 
ilgai negalėjo atsistoti. Paskambinusi į darbą pasakė, kad dėl blo- 
gos savijautos kelias dienas neateis, ir tiesiog kiūtojo užsidariusi 
namie. Nevalgė, nemiegojo, net beveik negėrė. Nėjo ir į laidotuves. 
Jautėsi, tarsi joje kažkas būtų pokštelėję ir persivertę. Aomamės 
neapleido stiprus jausmas, kad po viso šito ji niekada nebebus 
tokia kaip anksčiau. 

Tada ji apsisprendė nepalikti to vyro nenubausto. Kad ir kas 
būtų, reikia jį išsiųsti iš šio pasaulio. Nes kitaip jis neabejotinai tai 
pakartos kam nors kitam. 

Aomamė negailėdama laiko surezgė detalų planą. Ji žinojo, kad 
aštria adata įdūrus tam tikru kampu į tam tikrą tašką ant sprando, 
žmogų galima nužudyti akimirksniu. Aišku, tai buvo ne kiekvie- 
nam įveikiama užduotis. Tačiau ji tai sugebėtų. Tereikia ištobulinti 
juslumą, kad per trumpą laiką aptiktų tą subtilų tašką, ir įsigyti 
tam tinkamą įrankį. Ji susirinko priemones ir neskubėdama pa- 
sigamino specifinį įnagį, primenantį miniatiūrinę ylą. Jos aštrus 
ir šaltas smaigalys alsavo negailestingumu. Tada ji įvairiais būdais 
stropiai treniravosi. Pagaliau pasijutusi užtikrintai, ėmėsi veikti. 
Nedvejodama, šaltakraujiškai ir tiksliai pasiuntė tą vyrą į dangaus 
karalystę. Po visko net sukalbėjo maldą. Maldos žodžiai beveik 
automatiškai pabiro jai iš burnos. 


Pone, kuris esi danguje. Tebūnie tyriausias tavo šventas vardas, 
teateinie mums tavo karalystė. Atleisk mums visas mūsų nuo- 
dėmes. Suteik savo palaiminimą mūsų kukliems žingsniams. 
Amen. 


Būtent po to įvykio Aomamė ėmė nuolat ir nenumaldomai geisti 
vyro kūno. 

14 skyrius 


Tengo 


Dalykai, kurių paprasti skaitytojai 
nėra regėję 


Komacu ir Tengo susitiko įprastoje vietoje. Kavinėje netoli Šindžiu- 
ku stoties. Puodelis kavos ten ne itin pigus, užtat staliukai stovi ne 
prie pat vienas kito ir galima pasikalbėti nebijant būti išgirstiems. 
Oras palyginti švarus, tyliai groja lengva muzikėlė. Komacu kaip 
visada 20 minučių vėlavo. Jis niekuomet neateina sutartu laiku, o 
Tengo niekuomet nevėluoja. Tai jau panašėja į lemiamą eksperi- 
mentą. Komacu pasirodė nešinas odiniu portfeliu, eiliniu tvido 
švarku ir tamsiai mėlynais polo marškiniais. 

- Atsiprašau, kad vėluoju, - pasakė Komacu, bet neatrodė, kad 
iš tiesų gailėtųsi. Geresnės nei visada nuotaikos, lūpose it jaunatis 
auštant šmėžavo šypsnis. 

Tengo tik linktelėjo nieko netardamas. 

- Nepyk, kad skubinau. Tikriausiai privargai, - pasakė Komacu 
sėsdamasis priešais ant kėdės. 

- Nenoriu, kad nuskambėtų perdėtai, bet pastarąsias dešimt 
dienų praleidau nei gyvas, nei miręs, - atsakė Tengo. 

— Tačiau tau puikiai pavyko. Be nesklandumų susitarei su Fu- 
kaeri globėju, o ir romaną kaip reikiant perrašei. Be kalbų. Tai 
tikras pasiekimas tavo uždarai asmenybei. Pakilai mano akyse. 

Tengo šias pagyras praleido pro ausis. 

- Ar perskaitėte mano paruoštą pranešimą apie Fukaeri gyve- 
nimo istoriją? Tą ilgąjį. 

- Aha, skaičiau. Žinoma. Visą perskaičiau. Kaip čia pasakius, gan 
sudėtingas likimas. Tarsi epizodas iš epopėjos. Tačiau, kad ir kaip 
ten būtų, nesitikėjau, kad Fukaeri globėjas yra ne kas kitas, o ponas 
Ebisuno. Pasaulis toks mažas. Ar jis ką nors apie mane minėjo? 

- Apie jus? 

- Aha, apie mane. 

- Nieko ypatingo nesakė. 

- Keistuolis, - nuoširdžiai stebėdamasis pasakė Komacu. - Mes 
su ponu Ebisuno seniau kartu dirbome. Kartą net ėjau pas jį į stu- 
diją paimti rankraščio. Tai buvo seniai, kai dar buvau pradedantis 
redaktorius. 

— Gal jau pamiršo, jei tai buvo taip seniai. Manęs net paklausė, 
koks žmogus tas Komacu. 

— Ką tu, - tarė Komacu susirūpinusiu veidu ir papurtė galvą, — 
taip negali būti. Visai neįtikėtina. Jis ničnieko nepamiršta. Turi 
nepaprastai gerą atmintį, o ir anuomet mes daug apie viską šne- 
kėdavomės... Na, ką padarysi. Jis tikrai nelengvo būdo. O Fukaeri, 
sprendžiant iš tavo pranešimo, yra įsivėlusi į painoką situaciją. 

- Be kalbų painią. Galima sakyti, kad savo rankose laikome kone 
bombą. Tam tikra prasme Fukaeri nėra eilinė. Ji ne vien graži septy- 
niolikmetė. Ji serga disleksija - net negali normaliai skaityti knygų. 
Padoriai rašyti irgi nesugeba. Atrodo, kad patyrė kažkokią traumą, 
dėl kurios prarado dalį atminties. Užaugo kažkokioje komunoje, 
mokyklos beveik nelankė. Tėvas - dešiniųjų pakraipų revoliucinės 
grupuotės lyderis, kad ir netiesiogiai, bet susijęs su anuo „Akebono“ 
ginkluotu susirėmimu. Kol neatsiskyrė nuo visuomenės, jis buvo 
vienas žymesnių kultūros antropologijos mokslininkų. Jei roma- 
nas sulauks susidomėjimo, susirinkusi Žiniasklaida į dienos šviesą 
ištemps įvairiausių skanių faktų. Tada sulauksime bėdų. 


- Aha, išties gali kilti triukšmas it atidarius pragaro vartus, - 
pasakė Komacu. Vis dėlto jam nuo lūpų nedingo šypsena. 

- Tai stabdysime planą? 

- Stabdysime planą? 

- Viskas tampa per platu aprėpti. Pernelyg pavojinga. Atkeiskime 
rankraštį į pradinį variantą. 

— Tai jau nebe taip paprasta. Tavo perrašyta Oro lėliukė jau 
atiduota į spaustuvę juodraštinei versijai padaryti. Kai tik ją iš- 
spausdins, bus tuoj pat pristatyta vyriausiajam redaktoriui, leidyk- 
los direktoriui ir keturiems komisijos nariams. Dabar jau negali 
pasakyti: „Atsiprašau, tai buvo klaida. Prašau grąžinti.“ 

- Ką padarysi. Laiko atgal neatsuksi, - pasakė Komacu. Paskui 
įsikišo „Marlboro“ cigaretę į burną ir prisimerkęs prisidegė kavinės 
degtukais. - Aš daug galvoju, ką daryti toliau. Tu gali dėl nieko 
nesirūpinti. Jei Oro lėliukė ir laimės premiją, stengsimės Fukaeri 
kuo labiau paslėpti nuo viešumos. Užteks trumpos frazės, neva tai 
paslaptinga jauna rašytoja, nenorinti pasirodyti žmonėms. Tada aš, 
kaip ją reprezentuojantis redaktorius, tapčiau tarsi atstovu spaudai. 
O tą procesą aš išmanau, todėl viskas bus gerai. 

- Aš nė kiek neabejoju jūsų sugebėjimais, tačiau Fukaeri nėra 
eilinė mergina. Ji ne iš tų, kurios tylėdamos vykdytų, kas liepta. 
Jei ką nors nuspręs, tą ir darys, nepaisydama kitų nuomonės. Ji 
tiesiog kurčia dalykams, kurie jos netenkina. Ne viskas bus taip 
paprasta. 

Nieko nesakydamas Komacu keliskart delne pavartė degtukų 
dėžutę. 

- Bet, Tengo, paklausyk, dabar mes nebeturime kito kelio, kaip 
tik surėmę pečius stumtis pirmyn. Pirmiausia tavo perrašyta Oro 
lėliukė yra nepakartojamas kūrinys. Gerokai pranoksta aukščiau- 
sius mano lūkesčius. Beveik tobulas. Jis, be jokios abejonės, laimės 
premiją ir plačiai nuskambės. Dabar jau nebeįmanoma pakišti jo 
po žemėm. Mano nuomone, tai būtų tam tikras nusikaltimas. Be 
to, kaip ir sakiau, procesas jau pajudėjo. 

- Tam tikras nusikaltimas? - tarė Tengo žvelgdamas Komacu 
tiesiai į akis. 

- Yra net toks pasakymas, - pasakė Komacu. - „Atrodo, kad kie- 
kvienas menas ir kiekvienas mokslas, taip pat kiekvienas veiksmas 
ir sąmoningas pasirinkimas siekia ko nors gero. Todėl teisingai 
buvo pavadinta gėriu tai, ko visi siekia.“ 

- Kas tai? 

- Aristotelis. Nikomacho etika. Esi skaitęs Aristotelį? 

— Nedaug. 

- Paskaityk. Tau tikrai patiktų. Kai nebeturiu ką skaityti, atsi- 
verčiu graikų filosofus. Niekada neatsibosta. Visada iš jų gali ko 
nors pasimokyti. 

— O kokia šitos citatos prasmė? 

- Visi dalykai veda į gėrį. Gėris yra visko tikslas. Abejones ati- 
dėkime rytdienai, - pasakė Komacu. - Tokia prasmė. 

- O ką Aristotelis sako apie holokaustą? 

Komacu veide dar giliau įsirėžė jaunaties šypsnis. 

— Aristotelis čia iš esmės šneka apie menus, mokslus ir amatus. 


Tengo ir Komacu jau senokai pažįstami. Per šį laiką Tengo 
pamatė ir paradinį, ir tikrąjį jo veidus. Iš pažiūros Komacu gy- 
vena elgdamasis kaip pats sau nori - it vienišas vilkas bastosi po 
profesinę sritį. Daugelį apgauna toks jo įvaizdis. Tačiau, gerai 
įsidėmėjus vieną po kitos einančias aplinkybes bei kruopščiai jį 
stebint, paaiškėja, kad jo veiksmai yra gana smulkiai suplanuoti. 
Jis numato kelis ėjimus į priekį, kaip žaidžiant šachmatais. Iš tiesų 
mėgsta fantastiškus sumanymus, tačiau prireikus užsibrėžia ribą 
ir stengiasi jos neperžengti. Galima sakyti, jis veikiau nervingo 
būdo. Dauguma jo suktų frazių ar poelgių tėra vaidinimas akims 
dumti. 

Pats Komacu turėjo kelis apdairius būdus apsisaugoti. Pavyz- 
džiui, viename vakariniame laikraštyje jis kartą per savaitę rašy- 
davo literatūrinį straipsnį. Jame išgirdavo arba sukritikuodavo 
įvairiausius rašytojus. Kritikuodamas gerokai sudirbdavo. Tokie 
straipsniai buvo jo stiprioji vieta. Jie būdavo anoniminiai, tačiau 


* Aristotelis, Rinktiniai raštai, sud. A. Rybelis, Vilnius: Mintis, 1990. 

visi jo sferos žmonės žinojo, kas tuos straipsnius rašo. Savaime 
suprantama, niekam nepatinka, kai laikraštyje apie juos atsiliepia 
bloguoju. Todėl rašytojai kaip įmanydami vengė sukryžiuoti ietis 
su Komacu. Ir, paprašyti ką nors parašyti jo žurnale, stengdavosi 
neatsisakyti. Bent jau kartą iš kelių tikrai sutikdavo. Nes kitaip nė 
negalėjo įsivaizduoti, ko Komacu apie juos prirašys savo straips- 
nelyje. 

Tengo visai nepatiko tokia pragmatiška Komacu pusė. Jis menki- 
no literatūrinį pasaulį, o kartu apsukriai išnaudojo tą sistemą savo 
naudai. Komacu turėjo puikią nuojautą, reikalingą redaktoriui, o 
ir su Tengo elgėsi labai maloniai. Jo patarimai apie romanų rašy- 
mą buvo aukso vertės. Tačiau bendraudamas su Komacu Tengo 
stengėsi laikytis tam tikro atstumo. Būtų nepakenčiama pernelyg 
suartėti, neapdairiai per arti prisileisti ir paskui likti be pagrindo 
po kojomis. Šiuo požiūriu Tengo irgi buvo apdairus. 


- Kaip jau sakiau, tavo perrašyta Oro lėliukė yra beveik tobula. 
Ką čia ir pridurti, - tęsė Komacu. - Vis dėlto, jei įmanoma, norė- 
čiau, kad vienoje vietelėje dar pataisytum. Gali ne dabar. Konkursui 
užteks kaip yra dabar. Bus galima pakoreguoti jau laimėjus premiją, 
prieš spausdinant žurnale. 

- Kurią vietą? 

- Mažiesiems žmonėms vejant oro lėliukę, atsiranda du mėnu- 
liai. Mergaitė pasižiūri į dangų, o jame kybo du mėnuliai. Atsimeni 
tą vietą“ 

- Žinoma, atsimenu. 

- Jei leistum išsakyti savo nuomonę, tiedu mėnuliai aprašyti 
per skurdžiai. Neužtenka apibūdinimo. Norėčiau, kad juos nu- 
pasakotum smulkiau ir konkrečiau. Tai būtų mano vienintelis 
prašymas. 

- Aprašymas išties gal kiek ir trumpokas. Aš tiesiog nenorėjau 
pernelyg išsiplėsti ir sujaukti Fukaeri rankraščio tėkmės. 

Komacu iškėlė ranką su cigarete tarp pirštų. 

- Tengo, pagalvok, skaitytojai nežinia kiek kartų lig šiol yra re- 
gėję vieną mėnulį danguje. Ar ne? Tačiau nė sykio danguje nematė 

gretimais pakibusių dviejų mėnulių. Kai į romaną įtrauki dalykus, 
kurių paprasti skaitytojai nėra regėję, reikia juos kuo detaliau nu- 
pasakoti. Neišplėsti ar net visai praleisti galima aprašymus tik tų 
dalykų, kuriuos paprasti skaitytojai jau yra matę. 

- Supratau, - atsakė Tengo. Komacu paaiškinimas buvo visai lo- 
giškas. - Tą vietą, kur pasirodo du mėnuliai, labiau detalizuosiu. 

- Gerai. Tada bus tobula, - pasakė Komacu. Tada užgesino ci- 
garetę ją sumaigydamas. - Daugiau pastabų neturiu. 

— Man visada labai džiugu, kai jūs pagiriate mano darbą, tačiau 
šį kartą, nors tu ką, neišeina nuoširdžiai džiaugtis. 

— Tu sparčiai tobulėji, - lėtai tarė Komacu kapodamas žodžius. - 
Augi kaip rašytojas, kaip autorius. Tuo reikėtų nuoširdžiai džiaugtis. 
Perrašinėdamas Oro lėliukę tikrai daug ko išmokai apie romanus. 
Ir tai tikrai tau padės, kai kitąkart rašysi savo kūrinį. 

- Džiaugčiausi, jei toks būtų. 

Komacu šyptelėjo. 

- Nesirūpink. Tu pasielgei teisingai. Dabar mano eilė. Gali sėstis 
ant suoliuko ir ramiai stebėti tolesnę žaidimo eigą. 

Atėjo padavėja ir į stiklines įpylė šalto vandens. Tengo nugėrė 
pusę stiklinės. Atsigėręs pastebėjo, kad visai nebuvo ištroškęs. 

— O tai, kad žmogaus sielą sudaro trys pradai, pasakė Aristote- 
lis? - paklausė Tengo. 

- Platonas. Aristotelis nuo Platono skiriasi kaip, tarkim, Melas 
Tormė ir Bingas Krosbis. Vis dėlto seniau viskas buvo labai pa- 
prasta, - pasakė Komacu. - Negi nesmagu vaizduotis, kaip susėdę 
aplink stalą per susirinkimą karštai diskutuoja protingasis, gei- 
džiantysis ir aistringasis pradai. 

- Nors iš anksto daugmaž aišku, kas tikrai nelaimės. 

- Žinok, tu man patinki, - tarė Komacu iškeldamas smilių. - Dėl 
šito humoro jausmo. 

„Joks čia humoras, - pamanė Tengo. Tačiau garsiai to nepa- 
sakė. 


Išsiskyręs su Komacu Tengo nuėjo į „Isekuni-ya“ knygyną, nusi- 
pirko kelias knygas ir įlindęs į netoliese esantį barą gurkšnodamas 

alų pradėjo vieną jų skaityti. Tai buvo labiausiai nuraminantis 
metas jo dienotvarkėje. Knygyne nusipirkti naują knygą, nueiti į 
gretimais esantį barą ir versti jos puslapius kitoje rankoje laikant 
gėrimą. 

Tačiau tą vakarą jam nesisekė sutelkti dėmesio į knygos tekstą. 
Prieš akis jam regėjosi motinos vaizdas iš vizijų ir niekaip nepra- 
nyko. Ji nusismaukia balto apatinuko petnešėlę ir ištraukusi dailią 
krūtį duoda vyrui čiulpti spenelį. Tas vyras nėra Tengo tėvas. Stam- 
besnis, jaunatviškas, dailesnių veido bruožų. Vaikiškoje lovelėje 
užsimerkęs per miegus alsuoja dar kūdikis Tengo. Vyrui čiulpiant 
spenelį, motinos veidą užlieja ekstazė. Ta išraiška kažkuo primena 
jo vyresnės meilužės veidą artėjant orgazmui. 

Tengo kažkada iš smalsumo jos paprašė, kad ji kada nors ateitų 
vilkėdama baltą apatinuką. „Gerai, - nusijuokusi pasakė ji. - Kitą 
kartą apsivilksiu. Jei taip nori. Turi dar kokių nors pageidavimų? 
Sakyk nesigėdydamas - viską išklausysiu.“ 

- Jei galėtum, apsivilk dar ir baltą palaidinę. Kuo paprastesnę. 

Kitą savaitę ji atėjo balta palaidine ir baltu apatinuku. Jis nu- 
vilko palaidinę, nusmaukė apatinuko petnešėlę ir ėmė lūpomis 
glamonėti pasirodžiusį spenelį. Lygiai taip pat, tuo pačiu kampu, 
kaip jo vizijose pasirodantis vyras. Tada jam pasidarė silpna. Akyse 
aptemo ir jis nebesusigaudė kur esąs. Apatinė kūno dalis nutirpo, 
penis staiga sustandėjo. Nė nesusivokė, kaip visas virpėdamas 
smarkiai ejakuliavo. 

- Klausyk, kas atsitiko? Jau baigei? - nustebusi ji paklausė. 

Tengo nelabai suprato, kas ką tik įvyko. Tačiau jis baigė ant jos 
apatinuko ties pilvu. 

- Atleisk, - atsiprašė Tengo. - Nenorėjau taip padaryti. 

- Neatsiprašinėk, - guosdama atsakė meilužė. - Tuojau viską 
nuplausiu po čiaupu. Čiagi nieko neįprasto. Štai sojų padažą ar 
raudonąjį vyną būtų sunkiau išplauti. 

Ji nusirengė apatinuką ir nuėjusi į vonią nuplovė sperma išteptą 
vietą. Paskui padžiovė ant dušo užuolaidos karnizo. 

- Pernelyg įaudrino, ar ne? - tarė ji ir meiliai nusišypsojo. Tada 
delnu lėtai paglostė Tengo pilvą. - Tau patinka balti apatinukai? 

- Ne dėl to, - pasakė Tengo. Tačiau pats negalėjo paaiškinti, 
kodėl to paprašė. 

- Jei turi kokių nors panašių slaptų svajonių, viską man pasakyk. 
Tikrai padėsiu įgyvendinti. Man irgi labai patinka slaptos svajonės. 
Juk visi daugiau ar mažiau turime neišsakytų troškimų. Ar ne? 
Nori, kad ir kitą kartą apsirengčiau baltą apatinuką? 

Tengo papurtė galvą. 

— Nebereikia. Užteks vieno karto. Ačiū. 


Tengo dažnai pagalvodavo, ar tas jaunas vyras, jo vizijose čiul- 
piantis mamai spenelį, nėra jo biologinis tėvas? Nes į dabartinį 
tėvą - puikųjį NHK rinkliavininką - jis nė vienu bruožu nebuvo 
panašus. Tengo buvo aukštas, tvirto sudėjimo, aukštos kaktos, 
siauros nosies, apvalių ir susisukusių ausų. Tėvas buvo žemas ir 
drūtas, neįspūdingas. Kakta žema, nosis plokščia, ausys smailos 
kaip arklio. Veido bruožai, galima sakyti, buvo absoliučiai priešingi 
Tengo. Palyginti su geraširdiškais Tengo bruožais, jo tėvo veidas 
buvo nervingas ir piktavališkas. Juodu lygindami žmonės dažnai 
sakydavo, kad Tengo neatrodo esąs jo sūnus. 

Tačiau Tengo matė, kad labiausiai neatitinka ne jo ir tėvo veido 
bruožai, o veikiau charakterio savybės ir polinkiai. Tėvas intelek- 
tualiai niekuo nesidomėjo. Aišku, jis nebuvo gavęs net patenkina- 
mo išsilavinimo. Gimė vargingoje šeimoje ir negalėjo sau leisti su- 
siformuoti nuoseklios mąstymo sistemos. Tengo net buvo šiek tiek 
apmaudu dėl tokių aplinkybių. Vis dėlto jo pamatinis noras sužinoti 
bent elementarius dalykus - kuris, Tengo manymu, turėtų būti 
įgimtas daugmaž kiekvienam - buvo visiškai išnykęs. Gyvenime 
jis naudojosi šiokiomis tokiomis ilgainiui įgytomis pragmatinėmis 
žiniomis, tačiau noro pačiam stengtis jas gilinti, plėsti, pamatyti 
platesnį pasaulį nė su žiburiu nebūtum radęs. 

Jis diena iš dienos gyveno savo ankštame pasaulėlyje, remdama- 
sis savo siaura pasaulėžiūra, pernelyg neslegiamas nei to ankštumo, 
nei oro tvankumo. Tengo nė karto nematė jo namie atsiverčiant 
knygos. Nė laikraščių neskaitė (sakė, kad užtenka pasižiūrėti NHK 
žinias). Visiškai nesidomėjo nei muzika, nei kinu. Nė karto nie- 

kur nekeliavo. Jei ir turėjo kokį pomėgį, veikiausiai tai ir buvo jo 
rinkliavos maršrutas. Jis buvo pasidaręs savo apylinkės žemėlapį, 
įvairiomis spalvomis susižymėjęs taškus ir radęs laisvo laiko jį stu- 
dijuodavo. Nelyginant biologas, klasifikuojantis chromosomas. 

O Tengo nuo mažumės buvo laikomas matematikos genijumi. 
Matematiniais laimėjimais jis pranoko visus. Jau pradinės moky- 
klos trečioje klasėje galėjo išspręsti vyresnių klasių uždavinius. Ir 
kiti dalykai be ypatingų pastangų jam sekėsi palyginti puikiai. O 
laisvalaikiu ryte rijo knygas. Degė smalsumu ir it ekskavatorius, 
kasantis žemes, sėkmingai siurbė į save įvairiausias žinias. Todėl 
žvelgdamas į tėvą niekaip negalėjo patikėti tuo, kad tokio siaurų 
pažiūrų ir neišprususio vyro genai biologiškai sudaro mažų ma- 
žiausiai pusę jo esybės. 

Paauglystėje Tengo padarė išvadą, kad tikrasis jo tėvas turėtų būti 
kažkur kitur. Nežinia dėl kokių aplinkybių Tengo buvo išaugintas 
šito dabar tėvu vadinamo, tačiau iš tiesų jokiu kraujo ryšiu su juo 
nesusijusio vyro. Kaip nelaimėliai vaikai Dikenso romanuose. 

Ši mintis paauglystėje Tengo buvo ir košmaras, ir didžiausia 
svajonė. Jis neatitraukdamas akių skaitė Dikensą. Pirmiausia per- 
skaitė Oliverį Tvistą, o paskui Dikenso iš rankų nebepaleido. Nuo 
pradžios iki galo perskaitė visas bibliotekoje esančias jo knygas. 
Klaidžiodavo po tų pasakojimų pasaulius ir nejučia imdavo fanta- 
zuoti apie savo paties gyvenimą. Ši svaja (o gal slaptas troškimas) 
ilgainiui jo galvoje plėtėsi ir sudėtingėjo. Schema buvo panaši, bet 
variacijų gimdavo begalės. Tengo save tikino, kad jo vieta ne čia. 
Per klaidą esu uždarytas ne tame narve. Kada nors, įvykus laimin- 
gam atsitiktinumui, mano tikrieji tėvai tikrai mane atras. Aš būsiu 
išlaisvintas iš šito troškaus ir bjauraus narvo ir grąžintas ten, kur 
man vieta. Ir gausiu gražius, ramius ir laisvus sekmadienius. 

Tėvas džiaugėsi repakartojamai gerais Tengo pažymiais mo- 
kykloje. Tuo net didžiavosi. Ir kaimynams pasigirdavo. Bet kartu 
galėjai pajusti ir kažkur giliai gniaužiamą pyktį dėl sūnaus šviesu- 
mo ir talentų. Tengo ruošiant pamokas kartais, greičiausiai tyčia, 
jam trukdydavo. Sugalvodavo namų ruošos darbų, prikibdavo 
prie kokios smulkmenos, piktai jį išbardavo. Priekaištai visuomet 

būdavo tie patys. Kaip štai jis, būdamas rinkliavininku, dirba it 
kuinas, kasdien sukaria šitokį kelią, neretai lieka piktai apšauktas. 
Ir koks lengvas ir malonus palyginti su tuo yra Tengo gyvenimas. 
Kaip būdamas Tengo metų jis gyveno it pastumdėlis savo namuose 
ir dėl menkiausių dalykų nuo brolio ir tėvo gaudavo į kailį. Kaip 
namie jį laikė pusbadžiu ir elgėsi ne ką geriau nei su galviju. Ir, 
neduok dieve, Tengo pasigirtų, kad jam mokykloje sekasi. Tėvas 
nesiliaudavo to paties burbėjęs. 

Kažkuriuo metu Tengo ėmė manyti, kad tas vyras jam pavydi. 
Ką padarysi, kad jam mano būdas ar padėtis atrodo pavydėtini. 
Tačiau ar išties įmanoma, kad tėvas pavydėtų savo tikram sūnui? 
Žinoma, būdamas dar vaikas Tengo nesugebėjo atsakyti į tokį su- 
dėtingą klausimą. Tačiau jis negalėjo nepajusti tėvo žodžiuose ir 
poelgiuose išnyrančio piktavališkumo, ir jam buvo fiziškai sunku 
tai pakęsti. Ne, jis ne vien pavydi. Tengo dažnai jausdavo, kad jis 
dėl kažko tiesiog nekenčia savo sūnaus. Ir net ne paties Tengo. Jis 
nekenčia kažko, kas yra Tengo viduje. Jaučia negalįs to toleruoti. 


Matematika suteikė Tengo taip trūkstamą prieglobstį. Paniręs 
į formulių pasaulį jis galėjo ištrūkti iš taip varginančio tikrovės 
narvo. Nuo mažų dienų Tengo buvo pastebėjęs, kad jam pakanka 
galvoje nuspausti mygtuką ir jis be vargo persikelia į kitą pasaulį. 
Ir kol jis klaidžiodavo ir tirdavo tas neaprėpiamai dėsningas teri- 
torijas, būdavo visiškai laisvas. Tengo sukdavo pastato koridoriais 
ir vieną po kitos atverdavo sunumeruotas duris. Kaskart prieš akis 
išvystant naują peizažą, bjaurūs realaus pasaulio randai siaurėdavo, 
kol galiausiai visai pranykdavo. Skaičių valdomas pasaulis buvo 
jo legali ir saugutėlė slėptuvė. Tengo geriau už visus išmanė to 
pasaulio geografiją ir mokėjo kuo tiksliausiai pasirinkti reikiamą 
maršrutą. Niekas negalėjo jo pavyti. Būdamas tame pasaulyje su- 
gebėjo švariai iš galvos ištrinti ir ignoruoti realiame pasaulyje jį 
slegiančias taisykles ir naštas. 

Matematiką jis vaizdavosi kaip didingą pastatą, o Dikenso atsto- 
vaujamų istorijų pasaulis Tengo buvo it tankus stebuklingas miškas. 
Kitaip nei į viršų nepaliaujamai besistiebianti matematika, miškas 

nebyliai plytėjo jam po kojomis. Jo tamsios tvirtos šaknys raizgėsi 
gilyn į žemę. Ten nebuvo nei žemėlapio, nei sunumeruotų durų. 

Pradinėje mokykloje ir jaunesnėse vidurinės klasėse jis visa galva 
buvo pasinėręs į matematikos pasaulį. Tengo labiau už viską traukė 
jos aiškumas ir užtikrintumas, kurių jam taip reikėjo gyvenime. 
Tačiau kartu su paauglyste pamažu brendo jausmas, kad galbūt 
vien to nepakanka. Kol esi matematikos pasaulyje, viskas yra gerai. 
Viskas vyksta kaip ir tikiesi. Niekas nestoja skersai kelio. Tačiau, 
grįžęs iš jo atgal į tikrovę (o negrįžti juk negali), jis ir vėl pakliū- 
davo į tą patį apgailėtiną narvą. Situacija nė per plauką nebūdavo 
pasikeitusi. Net atvirkščiai - pančiai rodydavosi netgi pasunkėję. 
Kokia tada nauda iš matematikos? Ar ji tik laikinas būdas pabėgti? 
O gal ji tik dar labiau apsunkina tikrąją padėtį? 

Tokioms abejonėms stiprėjant, Tengo sąmoningai ryžosi atsi- 
riboti nuo matematikos pasaulio. Kartu jo sielą vis labiau viliojo 
istorijų miškas. Žinoma, romanų skaitymas tebuvo dar vienas 
prieglobstis. Užvertus knygos puslapius vėl reikia sugrįžti į tik- 
rovę. Tačiau kažkuriuo metu Tengo pastebėjo, kad sugrįžus iš 
romanų pasaulio pavyksta išvengti tokio nepakeliamo nusivylimo, 
kuris apima grįžus iš matematikos. Jis ilgai ir nuodugniai apie tai 
mąstė, kol galiausiai priėjo prie vienos išvados. Kad ir kokios su- 
prantamos būtų sąsajos tarp dalykų, istorijų miške niekada nėra 
aiškaus atsakymo. Tuo jis skiriasi nuo matematikos. Pasakojimo 
paskirtis, paprastai tariant, yra įvilkti tą pačią problemą į kitus 
rūbus. Ir tos transformacijos pobūdis bei kryptingumas tik tam 
pasakojimui būdinga intonacija pasutleruoja galimus atsakymus. 
Tengo grįždavo į tikrovę jau turėdamas tą užuominą. Tarsi skiautę 
popieriaus su nesuvokiamu burtažodžiu. Kartais padriku, ne iškart 
realiai praverčiančiu. Tačiau jame glūdi potencialas. Gal kada nors 
jam pavyks tą burtažodį įminti? Ir tokia galimybė giliai iš vidaus 
pamažu šildė jam sielą. 

Sulig metais tokios iš istorijų atėjusios užuominos vis labiau 
kurstė Tengo potraukį knygoms. Net ir dabar, jau suaugusiam, ma- 
tematika jam teikia daug džiaugsmo. Kai parengiamojoje mokykloje 
dėsto ją mokiniams, savaime užplūsta toks pats pasitenkinimas, kokį 

jausdavo vaikystėje. Jis norėtų su kuo nors pasidalinti tuo idėjinės 
laisvės džiaugsmu. Tai puikus jausmas. Tačiau dabar Tengo jau 
nebesugebėjo nevaržomai pasinerti į skaičių valdomą pasaulį. 
Nes žinojo: kad ir kaip giliai po jį naršys, norimo atsakymo ten 
nesuras. 


Būdamas penktokas po ilgų apmąstymų Tengo tėvui pareiškė 
nebenorintis daugiau sekmadieniais kaip lig šiol su juo vaikščioti 
rinkti pinigų. Tą laiką jis norėtų skirti savo mokslams, knygoms 
skaityti ir kokiam nors pasilinksminimui. Kaip tėvas savo darbą, 
taip ir jis turintis savo reikalų ir norintis gyventi normaliai kaip 
ir visi kiti. 

Tengo tiek tepasakė. Trumpai, tačiau konkrečiai. 

Tėvas, žinoma, baisingai supyko. Esą jam neįdomu, kaip gyvena 
kiti, su jais tai nesusiję ir jie elgiasi savaip. Žemino Tengo sakyda- 
mas, kad šis neįsivaizduojantis, kas yra normalus gyvenimas. Tengo 
nesiginčijo. Tik tylėjo. Iš pat pradžių žinojo: kad ir ką sakytų, liks 
nesuprastas. Tada tėvas, piktai taręs, kad negali toliau maitinti jam 
priešgyniaujančio piemens, liepė Tengo eiti iš namų. Šis kaip lieptas 
susidėjo mantą ir išėjo iš namų. Visą laiką buvo taip apsisprendęs, 
kad ir kiek tėvas pyko, šaukė, net jei būtų pakėlęs ranką (nors iš 
tiesų nepakėlė), jis nė trupučio nebijojo. Veikiau jam akmuo nuo 
širdies nusirito gavus leidimą palikti narvą. 

Vis dėlto dešimtmečiui nėra kaip išgyventi vienam. Neturėda- 
mas kitos išeities po pamokų atvirai išdėstė klasės auklėtojai savo 
situaciją. Net neturi, kur šiąnakt nakvoti. Paaiškino, kaip smarkiai jį 
slegia sekmadieniais vaikščioti su tėvu rinkliavos maršrutu. Auklė- 
toja buvo ketvirtą dešimtį įpusėjusi senmergė. Ne itin graži, nešiojo 
baisius storus akinius, bet buvo teisingo ir šilto būdo. Smulkutė, 
paprastai nešneki ir gero ūpo, tačiau galėdavo greitai užsiplieksti, o 
supykusi tarsi persimainydavo, ir tada nebūdavo kam jos sulaikyti. 
Visus apstulbindavo tokia jos nuotaikų amplitudė. Tačiau Tengo ši 
mokytoja visai patiko. Jis neišsigąsdavo, net kai ji supykdavo. 

Išklausiusi Tengo pasakojimą ji suprato, kaip jis jaučiasi, ir jį 
palaikė. Tą vakarą leido jam apsistoti pas save. Paklojo patalus 

svetainėje ant sofos. Padarė pusryčius. Kitos dienos vakare kartu 
su Tengo nuėjo pas jo tėvą ir ilgai šnekėjosi. 

Tengo buvo liepta išeiti į kitą kambarį, todėl jis nežino, apie ką 
jiedu kalbėjosi. Bet galiausiai net ir tėvas turėjo sudėti ginklus. Kad 
ir kiek pyktų, negali gi išmesti dešimtmečio bastytis gatvėmis. Tėvai 
įstatymiškai yra įpareigoti rūpintis savo vaikais. 

Po viso to Tengo buvo leista sekmadienius leisti savo nuožiūra. 
Priešpiet reikėjo tvarkytis namuose, tačiau paskui galėjo daryti ką 
panorėjęs. Tai buvo pirma gyvenime apčiuopiama iš tėvo išsiko- 
vota teisė. Tėvas iš pykčio kurį laiką su juo nesišnekėjo, bet Tengo 
buvo vis vien. Jis turėjo kur kas svarbesnį dalyką. Tai buvo pirmas 
žingsnis į laisvę ir savarankiškumą. 


Baigęs pradinę mokyklą, jis ilgą laiką nematė tos auklėtojos. 
Kartais gaudavo kvietimų į klasės susitikimus, kuriuose greičiausiai 
būtų ją išvydęs, bet Tengo nė neketino į juos eiti. Nebuvo nieko, ką 
su malonumu galėtų prisiminti iš tos mokyklos. Vis dėlto kartais 
pagalvodavo apie tą mokytoją. Juk ji ne tik leido vieną naktį per- 
nakvoti savo namuose, bet ir perkalbėjo užsispyrusį kaip bulius jo 
tėvą. To lengvai nepamirši. 

Su ja susitiko jau būdamas vienuoliktokas. Tengo tuomet lankė 
dziudo būrelį, bet dėl blauzdos raumens plyšimo porą mėnesių 
negalėjo dalyvauti varžybose. Vietoj to jį paskyrė būti pagalbiniu 
būgnininku mokyklos pučiamųjų grupėje. Artėjo konkursas, o iš 
dviejų buvusių būgnininkų vienas staiga perėjo į kitą mokyklą, 
kitas pasigavo bjaurų gripą, todėl užspaustas į kampą pučiamųjų 
būrelis maldavo pagalbos - jiems būtų tikęs bet kas, nulaikantis dvi 
lazdeles. Muzikos mokytojui už akių užkliuvo kaip tik per kojos 
traumą be veiklos likęs Tengo, ir jis, žadėdamas gerai jį maitinti 
bei atlaidžiai vertinti baigiamąjį semestro retferatą, įsūdė Tengo į 
repeticijas. 

Ligi tol Tengo nė sykio nebuvo grojęs būgnais ir nejautė jiems 
jokio susidomėjimo, tačiau pabandęs išvydo, kad tai stulbinamai 
tinka jo mąstymo būdui. Laiko skaidymas smulkiais fragmentais, 
kuriuos paskui iš naujo sugrupuoji ir pakeiti darnia garsų seka, 

jam nuoširdžiai teikė malonumo. Visi garsai skirtingais simboliais 
regėjosi jam galvoje. Ir kaip kempinė, gerianti vandenį, jis perprato 
įvairiausias būgnų sistemas. Muzikos mokytojas supažindino jį su 
būgnininku iš simfoninio orkestro, kuris turėjo jį išmokyti groti 
timpanais. Per daugelį pamokų jis daugmaž perprato to instru- 
mento sandarą ir grojimo techniką. Penklinė su natomis priminė 
formules, todėl nebuvo itin sunku įsikalti jas į galvą. 

Muzikos mokytoją maloniai nustebino slaptas Tengo muzikinis 
talentas. Jis pastebėjo, kad Tengo tarsi iš prigimties jaučia sudėtingą 
ritmą. Sakė, kad jis turįs ir puikią klausą. Jei ir toliau mokytųsi, 
galėtų tapti profesionaliu muzikantu. 

Timpanai yra sudėtingas instrumentas, savaip gilus ir įtaigus, 
kuriuo galima išgauti begales garsų kombinacijų. Būrelis tuo metu 
repetavo kelias ištraukas iš Janačeko simfonijetės, aranžuotas pu- 
čiamiesiems. Jas turėjo groti kaip „laisvai pasirinktą kūrinį“ per 
mokykloje vyksiantį pučiamųjų būrelių konkursą. Janačeko sim- 
fonijetė mokiniams buvo sudėtingas kūrinys. O per tanfaras jo 
pradžioje nevaržomai tryško timpanų skambesys. Šį kūrinį muzi- 
kos mokytojas parinko tikėdamasis, kad turės gerą būgnininką. O 
susiklosčius minėtoms aplinkybėms netikėtai to būgnininko neliko 
ir jam teko palaužyti galvą. Savaime suprantama, jį pakeitusiam 
Tengo kliuvo labai svarbus vaidmuo. Tačiau jis be jokios įtampos 
iš širdies mėgavosi pasirodymu. 

Sėkmingai baigus pasirodymą (jie nelaimėjo, bet užėmė aukštą 
vietą) prie jo priėjo minėta mokytoja. Pagyrė už puikų grojimą. 

- Pamačiusi kaipmat tave atpažinau, - tarė smulkioji mokytoja 
(Tengo neprisiminė jos vardo). - Pamaniau, kad labai puikiai skam- 
ba timpanai, o įsižiūrėjusi į veidą netikėtai pamačiau, kad tai tu. 
Gerokai išaugęs, bet iš veido iškart pažinau. Kada pradėjai groti? 

Tengo trumpai paaiškino aplinkybes. Tai išgirdusi, ji susižavėjo. 

— Tu turi visokių talentų. 

— Dziudo kur kas lengviau, - juokdamasis pasakė Tengo. 

- Tiesa, kaip laikosi tėtis? - paklausė ji. 

- Gerai, - atsakė Tengo. Tačiau tai tebuvo tuščia frazė. Jam nei 
rūpėjo, kaip jis laikosi, nei jis norėjo apie tai galvoti. Tuo metu 

Tengo jau gyveno bendrabutyje ir ilgą laiką su tėvu nebuvo šne- 
kėjęsis. 

- O kąjūs čia veikiate? - pasiteiravo Tengo. 

- Mano dukterėčia groja klarnetu kitos mokyklos pučiamųjų 
būrelyje, čia atliks solo partiją, todėl pakvietė pasiklausyti, - atsakė 
mokytoja. - O tu nuo šiol toliau muzikuosi? 

— Kai koja sugis, vėl grįšiu į dziudo. Juk užsiimdamas dziudo 
iš bado nemirsi - mūsų mokykloje jo mokoma tarsi sustiprintai. 
Žaidėjus apgyvendina bendrabutyje, kasdien duoda tris valgyklos 
maisto kuponus. Su pučiamųjų būreliu nė nepalyginsi. 

— Nori būti kuo mažesnė našta savo tėvui? 

— Kadjis toks žmogus, - pasakė Tengo. 

Mokytoja nusišypsojo. 

- Vis dėlto gaila. Juk turi tokį talentą. 

Tengo dar sykį pažvelgė į tą smulkią mokytoją. Tada prisiminė, 
kaip nakvojo jos bute. Prieš akis iškilo labai dalykiškas ir iščiusty- 
tas jos butelis. Nėriniuotos užuolaidos ir keletas augalų. Lyginimo 
lenta, pradėta skaityti knyga. Rausva ant sienos pakabinta suknutė. 
Sofos, ant kurios jis miegojo, kvapas. Tengo pastebėjo, kad dabar, 
stovėdama priešais jį, ji trypčiojo it jauna mergaitė. Vėl suvokė, 
kad jis jau nebe bejėgis dešimtmetis, o stambus septyniolikmetis 
jaunuolis. Plačia krūtine, želiančia barzda ir per kraštus trykštančiu 
geismu. O vyresnių moterų draugija jį keistai ramino. 

- Gera buvo pasimatyti, - pasakė mokytoja. 

- Aš irgi džiaugiuosi jus sutikęs, - tarė Tengo. Jis nuoširdžiai taip 
manė. Tačiau, nors tu ką, negalėjo prisiminti jos vardo. 

15 skyrius 
Aomamė 


Užtikrintai, kaip oro balioną 
apkabinant svarmenimis 


Aomamė atidžiai kreipė dėmesį į tai, ką valgo. Jos kasdienio 
raciono pagrindą sudarė daržovių patiekalai, kuriuos papildė 
jūrų gėrybės - daugiausia žuvies filė. Iš mėsos kartais valgyda- 
vo paukštienos. Ingredientus rinkdavosi kuo šviežesnius, dėjo 
kuo mažiau prieskonių. Visai atsisakė riebių patiekalų, ribojo 
angliavandenių kiekį. Salotų neužpildavo padažu, o valgydavo 
pagardinusi alyvuogių aliejumi, druska ir citrinų sultimis. Ne 
vien paprasčiausiai valgė daržoves, bet smulkiai išstudijavusi 
jų maistines savybes stengėsi kombinuoti įvairias jų rūšis. Ji 
buvo sudariusi asmeninį valgiaraštį ir konsultuodavo šita tema 
sporto klube. Jos priežodis buvo „pamiršk skaičiuoti kalorijas“. 
Jei apčiuopsi, kaip pasirinkti tinkamą reikiamo produkto kiekį, 
skaičius galėsi pamiršti. 

Tačiau ji negyveno vien tik įsitvėrusi tokio riboto meniu - kartais 
ko nors labai užsimaniusi maudavo į kokį restoraną ir užsisaky- 
davo storą didkepsnį ar šonkauliukų. Ji manė, kad jei retkarčiais 
ko nors užsinori iki negalėjimo, kūnui dėl kažkokių priežasčių to 

dalyko reikia ir jis ima siųsti signalus. O gamtos šauksmui reikia 
paklusti. 

Mėgo išgerti vyno ar sakės, tačiau, saugodama kepenis ir kontro- 
liuodama suvartojamo cukraus kiekį, vengė padauginti alkoholio 
ir buvo nusprendusi tris dienas per savaitę visai negerti. Kūnas 
Aomamei buvo saugotina šventovė, kurią privalu laikyti švarią ir 
neužterštą. Be jokios dulkelės, be jokios dėmelės. Kas joje garbina- 
ma - kitas klausimas. Apie tai galima ir vėliau pagalvoti. 

Antjos kūno nebuvo nė gramo riebalų. Tik raumenys. Ji kasdien 
atsistodavo nuoga prieš veidrodį ir kruopščiai tai patikrindavo. Ne 
dėl to, kad žavėjosi savo kūnu. Veikiau jau atvirkščiai. Krūtys per 
mažos ir dar kaip tyčia skirtingos formos. Gaktos plaukai želia 
kaip pražygiavusios kariuomenės ištrypta žolė. Ji nesusilaikydavo 
nesusiraukusi kiekvienąkart išvydusi savo kūną. Vis dėlto riebalų 
nebuvo nė gramo. Pirštais negalėjai sužnybti nieko nereikalinga. 


Aomamė gyveno kukliai. Ji sąmoningai daugiausia išleisdavo 
maistui. Negailėjo pinigų maisto produktams, gėrė tik brangų vyną. 
Jei valgydavo restorane, pasirinkdavo tą, kur maistas gaminamas 
atidžiai ir kruopščiai. Visa kita jos nedomino. 

Nesidomėjo nei drabužiais, nei kosmetika, nei papuošalais. Eiti 
į darbą sporto klube visiškai pakako tokių kasdieniškų rūbų kaip 
džinsai ir megztinis. Vis vien klube visą dieną praleidi vilkėda- 
mas treningais. Aišku, jokiais aksesuarais irgi nesipuošė. Taip pat 
progų kur nors išeiti pasipuošus jai beveik nepasitaikydavo. Nei 
mylimojo turėjo, nei į pasimatymus vaikščiojo. Po Tamaki Ocukos 
vestuvių prarado ir draugę, su kuria eidavo pavakarieniauti. Ieško- 
dama partnerio vienkartiniam seksui ji, žinoma, ir pasidažydavo, 
ir tvarkingai apsirengdavo, bet tai pasitaikydavo tik kokį kartą per 
mėnesį. Daug drabužių tam nereikia. 

Prireikus apeidavo prabangias parduotuvėles Aojamoje, jose 
įsigydavo naują iš koto verčiančią suknelę, prie jos derantį vieną 
kitą papuošalą ir aukštakulnių porą - to pakakdavo. Paprastai ji 
avėjo plokščiapadžius batus, plaukus rišdavosi pakaušyje. Muilu 
kruopščiai nusiprausdavo veidą, užtepdavo makiažo pagrindo ir 

veidas visuomet atrodydavo šviežiai. Jei kūnas bus tyras ir sveikas, 
nieko netrūks. 

Nuo mažens ji buvo pratusi prie paprasto gyvenimo be dekora- 
cijų. Kiek tik gali prisiminti, jai buvo kalama į galvą apie asketiš- 
kumą ir susilaikymą. Namie nebuvo nė vieno nereikalingo daikto. 
Pasakymas „kam to reikia“ buvo dažniausiai jos namuose varto- 
jama frazė. Jie neturėjo televizoriaus, neprenumeravo laikraščių. 
Ten net pačios žinios buvo nereikalingas dalykas. Ant stalo retai 
būdavo mėsos ar žuvies, ir Aomamė augti reikalingų medžiagų 
gaudavo daugiausia mokyklos valgykloje. Kai visi skundėsi, kad 
neskanu, ir palikdavo savo pietų porcijas, jai norėdavosi suvalgyti 
dar ir kitų dalį. 

Drabužius ji visada iš ko nors paveldėdavo. Liudytojai rengdavo 
tokius apsikeitimo nereikalingais drabužiais susitikimus. Todėl, 
išskyrus mokykloje privalomą sportinę aprangą, ji neatsimena, 
kad jai būtų pirkę naujų drabužių ar kad kada nors būtų dėvėjusi 
savo dydžio rūbus ar batus. Spalvų ir raštų deriniai būdavo bai- 
sūs. Ką padarysi, jei žmonės gyvena neturtingai ir negali išvengti 
tokių dalykų. Tačiau Aomamės šeima tikrai nebuvo varginga. 
Tėvas dirbo inžinieriumi, uždirbo kaip visi ir turėjo santaupų. Jie 
paprasčiausiai ideologinių paskatų vedami pasirinko tokį kuklų 
gyvenimą. 

Vis dėlto jos gyvenimo būdas pernelyg skyrėsi nuo kitų vaikų 
ir per tai ji ilgą laiką neturėjo nė vieno draugo. Neturėjo nei kuo 
apsirengti kur nors eidama su draugais, nei galėjo sau leisti kur 
nors apskritai eiti. Jai neduodavo jokių dienpinigių, ir jei kas būtų 
pakvietęs ateiti į gimtadienį (laimei ar nelaimei, bet niekas nekvie- 
tė), ji net nebūtų galėjusi nupirkti dovanėlės. 

Todėl ji nekentė tėvų, nekentė pasaulio, kuriam jie priklausė, 
ir jo mąstysenos. Ji troško eilinio gyvenimo, kokį turėjo visi kiti. 
Prabangos nenorėjo. Užtektų tiesiog paprasto ramaus gyvenimo. 
Aomamė manė, kad jį turėdama daugiau nieko netrokštų. Ji norėjo 
kuo greičiau suaugti, atsiskirti nuo tėvų ir viena pati gyventi kaip 
nori. Norėjo valgyti ką nori ir kiek nori, laisvai leisti pinigus. Norėjo 
vilkėti patinkančiais ir tinkančiais naujais drabužiais, avėti ne per 

Jidelius batus ir nuvykti į norimas vietas. Norėjo susirasti daug 
draugų ir keistis su jais gražiai įpakuotomis dovanomis. 

Tačiau suaugusi Aomamė išvydo, kad ją labiausiai atpalaiduoja 
būtent asketiškas ir kuklus gyvenimas. Ji labiausiai trokšta ne išsi- 
puošusi eiti su kuo nors į miestą, o būti viena namuose vilkėdama 
treningais. 


Po Tamaki mirties Aomamė metė darbą sportinių gėrimų įmo- 
nėje, išėjo iš bendrabučio, kuriame lig tol gyveno, ir persikėlė į 
nuomojamą dviejų kambarių butą Džijūgaokoje. Būstas nebuvo 
erdvus, bet iš pažiūros tvarkingas. Virtuvinius įrankius ji turėjo 
visus iki vieno, o baldais apsiribojo tik būtiniausiais. Kitokio tur- 
to irgi nebuvo daug. Mėgo skaityti knygas, bet perskaičiusi iškart 
nunešdavo į nenaujų knygų knygyną. Mėgo klausytis muzikos, bet 
įrašų nepirkdavo. Ji nekentė apsikrauti nuosavais daiktais. Kaskart 
kur nors ką nors įsigydama jausdavo šleikštulį. Iš tiesų šito daikto 
ir batus jai suskausdavo krūtinę ir pasidarydavo sunku kvėpuoti. 
Paradoksalu, bet tas laisvas ir spalvingas vaizdas primindavo jai 
skurdžią, suvaržytą vaikystę, kai ji nieko negaudavo. 

Aomaimė dažnai savęs klausdavo, ką reiškia išsilaisvinti. Ar 
nėra taip, kad, tarkime, pavyksta ištrūkti iš vieno narvo, o iš tiesų 
atsiduri kitame - dar didesniame? 

Kai ji pasiųsdavo nurodytą vyrą į kitą pasaulį, ponia iš Azabu jai 
perduodavo užmokestį. Pašte tam tikroje dėžutėje rasdavo kietai 
į popierių įvyniotą pluoštą grynųjų pinigų, be gavėjo ir siuntėjo 
vardų ir adresų. Aomamė iš Tamaru gaudavo tos dėžutės raktą, o 
išėmusi turinį tą raktą vėl grąžindavo. Taip supakuotą siuntinuką, 
net nepatikrinusi sumos, iškart padėdavo į banko saugyklą. Ten 
jau guli du tokie kieti it plytos. 

Aomamė net neišnaudoja savo mėnesio atlyginimo. Turi ir šio- 
kių tokių santaupų. Todėl jai visiškai nereikia tų pinigų. Ji taip sakė 
poniai, pirmą kartą gavusi užmokestį. 

- Tai tik forma, - tyliu, ramiu balsu ėmė dėstyti ponia. - Gal- 
vok, kad tokios taisyklės. Todėl negali jo nepriimti. Jei pinigų tau 

nereikia, gali jų nenaudoti. Jei ir tai tau nepatinka, dėl manęs kad 
ir anonimiškai gali juos paaukoti kokiai nors organizacijai. Elkis 
kaip tinkama. Tačiau jei klaustum mano patarimo, sakyčiau, kad 
geriau juos būtų kur nors pasaugoti iškart nenaudojant. 

- Bet aš už tokius dalykus nenoriu gauti pinigų, - pasakė Ao- 
mamė. 

- Suprantu, kaip jautiesi. Tačiau tai, kad tu sėkmingai atsikratai 
tais padugnėmis, leidžia išvengti problemiško teisinio skyrybų 
proceso ir teismų dėl vaikų globos. Nebereikia gyventi baiminan- 
tis, kad vieną dieną vyras išdygs prieš duris ir taip suspardys, kad 
net veidas taps neatpažįstamas. Yra gyvybės draudimų, palikimų. 
Manyk, kad tau perduodami pinigai yra tų asmenų padėkos tau 
forma. Tu, be abejonės, pasielgei teisingai. Tačiau tokio poelgio 
neišeina neapdovanoti. Ar žinai kodėl? 

- Nelabai, - nuoširdžiai atsakė Aomamė. 

- Todėl, kad tu nei angelas, nei dievas. Aš puikiai suprantu, kad 
tu veiki skatinama tyrų jausmų. Todėl man aišku, kodėl nenori 
priimti pinigų. Tačiau tyri be priemaišų jausmai yra savaip pavo- 
jingi. Gyvam žmogui iš kūno ir kraujo gyventi vien jų vedamam 
nėra lengva. Tad tau reikia tuos jausmus užtikrintai pririšti prie 
žemės, kaip oro balioną apkabinant svarmenimis. Tam šitie pini- 
gai ir skirti. Ir jei poelgis yra teisingas, jei tie jausmai yra tyri, su 
pinigais galima ir nieko nedaryti. Supranti? 

Šiek tiek pagalvojusi Aomamė linktelėjo. 

— Nelabai suprantu. Vienaip ar kitaip, paklausysiu jūsų. 

Ponia nusišypsojo. Tada gurkštelėjo žolelių arbatos. 

— Nedėk jų į banko sąskaitą. Jei mokesčių inspekcija rastų, tai 
atkreiptų jų dėmesį. Padėk grynuosius pinigus į banko saugyklą. 
Kada nors pravers. 

Aomamė neprieštaravo. 


Kai grįžusi iš darbo gamino valgyti, suskambo telefonas. 

- Aomame, - tarė moteris kiek prikimusiu balsu. Ajumi. 

Aomamė, pridėjusi prie ausies ragelį ir tiesdama ranką pasilp- 
ninti ugnies, tarė: 

- Na, kaip sekasi darbas policijoje? 

- Išsijuosusi rašau baudos kvitus už mašinų statymą neleistinose 
vietose ir visi žmonės pasaulyje manęs nekenčia. Vyro nė kvapo - 
taip ir darbuojuosi. 

- Tai svarbiausia. 

- Klausyk, Aomame, ką dabar veiki? 

- Gaminu vakarienę. 

- Poryt neužimta? Vakare, turiu omeny. 

- Šiaip esu laisva, bet neketinu kartoti praeito karto. Tą dalyką 
kuriam laikui užraukiau. 

— Aha. Man irgi kuriam laikui gana tokių nuotykių. Tiesiog 
pamaniau, kad būtų smagu trumpam susitikti, pasišnekėti, jei 
įmanoma. 

Aomamė kiek pamąstė. Bet greitai negalėjo apsispręsti. 

— Klausyk, dabar troškinu patiekalą, - pasakė Aomamė, - ir 
negaliu pasitraukti nuo viryklės. Gal gali paskambinti už kokio 
pusvalandžio? 

- Gerai, pasuksiu už pusvalandžio. 

Aomamė padėjo ragelį ir baigė gaminti troškinį. Paskui pa- 
sidarė miso sriubos su pupelių ūgliais, ją suvalgė su rudaisiais 
ryžiais. Išgėrė pusę skardinės alaus, o likutį supylė į kriauklę. 
Suplovė indus ir, kai atsisėdo ant sofos atsikvėpti, vėl paskam- 
bino Ajumi. 

- Pamaniau, gal galėtume kartu pavakarieniauti? - pasakė Aju- 
mi. - Juk nuobodu visada vienai valgyti. 

- Visada valgai viena? 

- Aš gyvenu bendrabutyje su valgykla, todėl visada valgau su 
kitais triukšmingoje kompanijoje. Bet kartais noriu ir tyliai ramiai 
suvalgyti kokį skanų patiekalą. Jei įmanoma, prabangiame restora- 
ne. Bet viena juk neisiu. Supranti, ką turiu omenyje? 

- Žinoma. 

- Ir tokiais kartais neturiu nieko, kas nueitų su manimi kartu 
pavakarieniauti. Vyras ar moteris. Visi čia labiau linkę eiti į barus. 
Tad pamaniau, gal galėtumėm kartu su tavim nueiti į restoraną. 
Ar aš per įkyriai lendu? 

- Ką tu, - atsakė Aomamė. - Gerai, eime kur nors prabangiai 
pavakarieniauti. Aš irgi jau seniai to nesu dariusi. 

- Tikrai? - tarė Ajumi. - Kaip smagu! 

- Tau tinka poryt? 

- Aha, kitą dieną turiu laisvą. Gal žinai kokią nors gerą vietą? 

Aomamė pasiūlė vieną prancūzišką restoraną Nogizakoje. 

Išgirdusi jo pavadinimą Ajumi neteko žado. 

- Aomame, ar tai ne ta labai žymi vieta? Kažkur žurnale skaičiau, 
kad kainos ten beprotiškos, o staliuką reikia rezervuotis prieš du 
mėnesius. Man tai nelabai pagal kišenę. 

- Nesijaudink. To restorano savininkas ir virėjas yra mūsų sporto 
klubo narys, ir aš asmeniškai jį treniruoju. Taip pat konsultuoju dėl 
maisto raciono. Todėl, mano paprašytas, duos ir staliuką be eilės, ir 
kainas apkarpys. Staliukas, kita vertus, gal nebus pats geriausias. 

- Kad ir spintelėje pasodintų - man nesvarbu! 

- Atitinkamai pasipuošk, - pasakė Aomamė. 

Ji padėjo ragelį ir truputį nustebo supratusi, kad šitai jaunai 
policininkei jaučia nuoširdžią simpatiją. Pirmą kartą po Tamaki 
Ocukos mirties kam nors tai pajuto. Žinoma, tas jausmas buvo visai 
kitoks, nei kadaise jaustas Tamaki. Vis dėlto seniai buvo taip, kad 
su kuo nors dviese eitų vakarieniauti arba kad apskritai norėtų tai 
daryti. Ironiška, kad tas žmogus dirbo policijoje. Aomamė atsiduso. 
Keistas tas pasaulis. 


Aomamė apsivilko melsvai pilką suknelę trumpomis rankovė- 
mis, ant viršaus - trumpą baltą susagstomą megztinį ir apsiavė 
„Feragamo“ aukštakulnius. Pasipuošė auskarais ir smulkia auksine 
grandinėle. Savo įprastą rankinę paliko namie (kaip ir ylą, žinoma), 
o pasiėmė mažą vakarinį „La Bagagerie“ rankinuką. Ajumi buvo 
su paprastu juodu „Comme des Garcons“ švarkeliu, rudais marš- 
kinėliais atviru kaklu, gėlėtu platėjančiu sijonu, ta pačia „Gucci“ 
rankine, mažais perlų auskarais ir žemakulniais rudais bateliais. 
Palyginti su anuo kartu, ji atrodė daug mieliau ir rafinuočiau. Tikrai 
ne kaip policininkė. 

Juodvi susitiko prie baro, pagurkšnojo „Mimosa“ kokteilių, 
paskui jas palydėjo prie staliuko. Vieta buvo nebloga. Priėjo virėjas 
ir šnektelėjo su Aomame. Tada pasakė, kad restoranas jas vaišina 
vynu. 

— Nepyk, kamštis jau ištrauktas ir nupiltas gurkšnelis paragauti. 
Vakar juo nusiskundė, todėl buvo pakeistas, tačiau, tiesą pasakius, 
jo skonis nė kiek ne blogas. Klientas buvo vienas aukšto rango 
politikas, savo rate garsėjantis vynų išmanymu. Iš tiesų apie vyną 
jis nieko nenutuokia. Tiesiog norėdamas pasirodyti prieš kitus ima 
reikšti nepasitenkinimą. Neva šitas burgundiškas vynas lyg kiek 
rūgtelėjęs ar panašiai. Klientas yra klientas, todėl pasakai ką nors 
panašaus į: „Tikrai. Gal ir kiek rūgtelėjęs. Turbūt importuotojai 
nesilaikė laikymo sąlygų. Tuojau atnešiu kitą. Na ir jautrus jūsų 
skonis. Puikiai pajuntate“, - ir atneši kitą butelį. Taip nieko nejį- 
žeidi. Na, čia tik tarp mūsų, bet paskui galima įrašyti tai į sąskaitą. 
Vis viena jų išlaidas padengia. Vis dėlto kartą grąžinto vyno mes 
nebegalime siūlyti klientams. Savaime suprantama. 

- Bet šiaip mums jokio skirtumo. 

Virėjas primerkė vieną akį. 

- Tikrai jokio? 

- Aišku, - atsakė Aomamė. 

- Visai jokio, - tarė Ajumi. 

- Gal ši graži mergina tavo sesuo? - paklausė jis Aomamės. 

- Taip atrodo? - pasiteiravo Aomamė. 

- Iš veido nepanašios, bet iš pažiūros gali taip pamanyti, - pa- 
sakė jis. 

- Draugė, - tarė Aomamė. - Ji dirba policijoje. 

- Tikrai? - netikėdamas savo akimis virėjas darsyk nužvelgė 
Ajumi. - Patruliuoji prisisegusi prie diržo ginklą? 

- Bet dar nėra tekę į nieką šauti, - pasakė Ajumi. 

- Ar neprišnekėjau ko nors per daug? - paklausė jis. 

Ajumi papurtė galvą. 

— Visiškai ne. 

Virėjas nusišypsojo ir sunėrė rankas ant krūtinės. 

- Kad ir kas klaustų, aš užtikrintai rekomenduoju vieno derliaus 
burgundišką vyną. Žinomų vyndarių, metai irgi geri, šiaip užsisa- 
kius kainuoja kelias dešimtis tūkstančių jenų. 

Atėjęs padavėjas abiem į taures įpylė vyno. Aomamė ir Ajumi 
susidaužė taurėmis. Joms susiliečiant pasigirdęs skambtelėjimas 
priminė varpelį iš tolimo rojaus. 

- Ak, pirmą kartą gyvenime geriu tokį skanų vyną, - gurkštelė- 
jusi prisimerkdama pasakė Ajumi. - Parodykit man tą, kuris tokiu 
vynu dar skundžiasi. 

- Yra žmonių, kurie skundžiasi viskuo iš eilės, - tarė Aomamė. 

Tada jos ištyrinėjo meniu. Ajumi skvarbiu įgudusio advokato, 
skaitančio reikšmingą sutartį, žvilgsniu dukart kruopščiai jį per- 
skaitė nuo pradžios iki galo. Ar nepraleido ko nors svarbaus, ar nėra 
kur nors paslėpto sukto kabliuko? Galvoje tikrino ten surašytas 
sąlygas ir terminus, karštai apsvarstė jų numatomus padarinius. 
Atidžiai pasvėrė visas naudas ir nuostolius. Kitoje stalo pusėje 
sėdinti Aomamė negalėjo atitraukti nuo jos akių. 

- Išsirinkai? - pasiteiravo Aomamė. 

- Daugmaž, - tarė Ajumi. 

- Na, ir ką imsi? 

- Midijų sriubos, trijų rūšių svogūnų salotų, tada Ivatės veršiuko 
smegenėlių, troškintų bordo vyne. O tu? 

- Lęšių sriubos, rinkinį karštų pavasarinių daržovių, tada folijoje 
kepto jūrų velnio su polentos garnyru. Gal prie to raudonasis vynas 
ir nelabai tinka, bet kad jau vaišina, nesiskųsiu. 

- Galėsime paragauti viena kitos patiekalų? 

- Žinoma, - atsakė Aomamė. - Ir jei tu nieko prieš, užsisakome 
užkandai gruzdintų krevečių per pusę. 

- Puiku, - pasakė Ajumi. 

- Jei apsisprendei, ką užsisakysi, geriau užversk meniu, - tarė 
Aomamė. - Kitaip padavėjas niekada neateis. 

- Išties, - pasakė Ajumi ir su gailesčiu užvertusi meniu padėjo jį 
ant stalo. Tuoj pat priėjo padavėjas ir išklausė jų užsakymą. 

— Kaskart restorane užsisakius mane apima jausmas, kad turėjau 
užsisakyti ko nors kitko, - kai nuėjo padavėjas, tarė Ajumi. - Tau 
taip nebūna? 

- Net jei suklydai, juk tai tik patiekalas. Nieko baisaus — ne 
didžiausia gyvenimo klaida. 

- Žinoma, tai tiesa, - pasakė Ajumi. - Bet man tai ganėtinai 
svarbu. Nuo mažens taip buvo. Visada užsisakiusi imu gailėtis: 
„Ak, reikėjo imti ne sumuštinį, o krevečių maltinukų.' O tu visada 
buvai tokia rami? 

- Dėl tam tikrų aplinkybių mano šeima neturėjo įpročio lankytis 
restoranuose ar kavinėse. Visiškai. Kiek prisimenu, mes nė sykio 
nesame nuėję į jokią panašią vietą, ir tik gerokai paaugusi aš pirmą 
kartą patyriau, ką reiškia atsiversti meniu ir iš jo išsirinkus mėgs- 
tamą patiekalą jį užsisakyti. Diena iš dienos tylėdama valgydavau, 
kas padėta ant stalo. Negalėjau sau leisti nusiskųsti, kad neskanu, 
kad per mažai ar kad to nemėgstu. Dar ir dabar, jei atvirai, galiu 
bet ką suvalgyti. 

- Hm. Mat kaip. Nežinau, kokios buvo tos aplinkybės, bet pa- 
žiūrėjęs nepasakytum. Iš šalies atrodo, kad tu nuo mažens pratusi 
lankytis tokiose vietose. 

Visus tuos dalykus jai įskiepijo Tamaki Ocuka. Kaip elgtis pra- 
bangiame restorane, kaip pasirinkti patiekalus neapsijuokiant, 
kaip užsisakyti vyno, kaip paprašyti deserto, kaip pakviesti pa- 
davėją, kaip tinkamai naudotis įrankiais - visa tai Tamaki žinojo 
ir kantriai iki smulkmenų išmokė Aomamę. Iš Tamaki Aomamė 
išmoko ir kaip rinktis drabužius, kaip nešioti papuošalus ir kaip 
dažytis. Visa tai Aomamei buvo naujutėliai atradimai. Tamaki 
užaugo prabangiame name Jamanotėje, o jos mama, dažna va- 
karėlių viešnia, buvo itin priekabi manieroms ir aprangai. Todėl, 
dar nebaigusi mokyklos, Tamaki jau buvo įsisavinusi tokią pa- 
saulietišką išmintį. Be to, be jokių trukdžių galėdavo patekti į tik 
suaugusiesiems skirtas vietas. Aomamė godžiai siurbė į save visas 
tas žinias. Jei nebūtų gyvenime sutikusi tokios geros mokytojos 
kaip Tamaki, ji veikiausiai dabar būtų kitoks žmogus. Kartais net 
atrodydavo, kad Tamaki tebegyva, kad glūdi pasislėpusi giliai 
Aomamės viduje. 

Ajumi iš pradžių buvo kiek įsitempusi, bet sulig kiekvienu vyno 
gurkšniu, regis, vis labiau atsipalaidavo. 

- Klausyk, Aomame, turiu tau klausimą, - tarė Ajumi. - Jei ne- 
nori, gali neatsakyti. Bet noriu kai ko paklausti. Nesupyk, gerai? 

- Nepyksiu. 

— Net jei nuskambės keistai, aš neturiu omenyje nieko bloga. 
Suprask tai. Man tiesiog labai smalsu. Tačiau kartais žmonės dėl 
tokių dalykų žiauriai įsižeidžia. 

- Nebijok. Aš neįsižeisiu. 

- Tikrai? Visi taip sako, o paskui ima ir įsižeidžia. 

- Aš kitokia. Gali būti rami. 

- Klausyk, ar esi vaikystėje patyrusi, kad vyras su tavimi keistai 
elgtųsi? 

Aomamė papurtė galvą. 

- Kiek pamenu, ne. Kodėl klausi? 

- Tiesiog pasiteiravau. Ne, vadinasi, ne, - pasakė Ajumi. Tada 
pakeitė temą. - Klausyk, o tu ligi šiol esi rimtai su kuo nors drau- 
gavusi? Kitaip tariant, turėjusi nuoširdžių santykių. 

- Ne. 

- Nė karto? 

— Nė vieno kartelio, - atsakė Aomamė. Paskui kiek padvejojusi 
tarė: - Tiesą pasakius, iki dvidešimt šešerių aš buvau nekalta. 

Ajumi trumpam neteko žado. Padėjo peilį su šakute ant stalo, 
servetėle nusišluostė lūpas ir paskui prisimerkusi įsistebeilijo į 
Aomamę. 

— Tokia puiki mergina kaip tu? Negaliu patikėti. 

- Manęs tai visiškai nedomino. 

— Nori pasakyti, nedomino vaikinai? 

- Man gyvenime patiko tik vienas žmogus, - pasakė Aomamė. - 
Jį pamilau būdama dešimties ir laikiau jį už rankos. 

— Dešimties įsimylėjai berniuką. Ir viskas? 

- Ir viskas. 

Ajumi paėmė peilį ir šakutę ir giliai susimąsčiusi atsipjovė ga- 
balėlį gruzdintos krevetės. 

- O kur dabar tas berniukas, ką jis dabar veikia? 

Aomamė papurtė galvą. 

- Nežinau. Čibos prefektūroje, Ičikavoje, kartu lankėme trečią 
ir ketvirtą klases, bet penktoje klasėje mane perkėlė į mokyklą 
Tokijuje ir nuo tada jo nemačiau. Nieko apie jį negirdėjau. Teži- 
nau, kad jei dar gyvas, jam turėtų būti dvidešimt devyneri. Turbūt 
rudenį sueis trisdešimt. 

- Kitaip tariant, tu nė karto nepamėginai sužinoti, kur jis da- 
bar gyvena ir ką veikia? Nemanau, kad būtų buvę taip sudėtinga 
išsiaiškinti. 

Aomamė darsyk griežtai papurtė galvą. 

- Pačiai niekada nekilo noras aiškintis. 

- Keistuolė. Tavim dėta aš tikrai bet kokiomis priemonėmis 
gaučiau jo adresą. Jei taip mylėčiau, susirasčiau ir tiesiai jam į akis 
tai pasakyčiau. 

— Nenoriu taip elgtis, - pasakė Aomamė. - Aš noriu vieną dieną 
netyčia kur nors su juo susitikti. Pavyzdžiui, prasilenkti gatvėje 
arba įlipti į tą patį autobusą. 

— Kad likimas jus suvestų. 

- Na, panašiai, - pasakė Aomamė ir gurkštelėjo vyno. - Tada 
viską jam prisipažinčiau. Kad visą gyvenimą nieko kito nemylėjau, 
tik jį. 

- Man tai atrodo labai romantiška, - nuleisdama rankas pasakė 
Ajumi, - bet regis, kad tokio susitikimo tikimybė išties labai maža. 
Be to, jau dvidešimt metų nesimatėte - iš veido jis greičiausiai 
pasikeitęs. Kaži ar pažintum, jei prasilenktum gatvėje. 

Aomamė papurtė galvą. 

- Kadir kiek būtų pasikeitęs iš veido, pažinsiu iš pirmo žvilgsnio. 
Nė kiek tuo neabejoju. 

- Šit kaip. 

— Taigi. 

- Ir visą laiką lauki, tikėdamasi to atsitiktinio susitikimo? 

- Na, visuomet gatvėmis vaikštau stebėdama praeivius. 

- Hm, - tarė Ajumi. - Bet, kad ir kiek jį mylėtum, tai netrukdo 
mylėtis su kitais vyrais? Tai yra nuo dvidešimt šeštojo gimtadienio. 

Aomamė kiek pagalvojo. Tada pasakė: 

- Visa tai yra laikini dalykai. Jie nepalieka jokių pėdsakų. 

Kuriam laikui stojo tyla. Tuo metu juodvi susikaupusios valgė. 
Paskui Ajumi tarė: 

- Gal kišuosi ne į savo reikalus, bet ar tau kas nors nutiko su- 
laukus dvidešimt šešerių? 

Aomamė linktelėjo. 

- Tuo metu man atsitiko vienas dalykas, kuris mane visiškai 
pakeitė. Bet dabar čia negaliu apie tai šnekėti. Nepyk. 

- Kaip nori, - tarė Ajumi. - Jaučiuosi tarsi tardydama - nesu- 
erzinau? 

— Nė kiek, - atsakė Aomamė. 

Atnešė sriubas ir jos tyliai palinko valgyti. Pokalbis trumpam 
nutrūko. Kai padėjo šaukštus ir laukė, kol padavėjas nuneš lėkštes, 
šneka atsinaujino. 

— Bet žiūrėk, o tu nebijai? 

- Ko? 

- Na, kad gal tu taip niekada jo ir nesutiksi. Žinoma, būna ir 
netikėtų susitikimų. Labai norėčiau, kad taip ir nutiktų. Tikrai už 
tai meldžiuosi. Bet, žiūrint realistiškai, gana didelė tikimybė, kad 
taip ir liksite daugiau niekada nepasimatę. O jei ir susitiksite, gal 
jis jau bus vedęs kitą moterį. Gal jau turės du vaikus. Juk taip? Jei 
taip atsitiks, tu greičiausiai ir liksi gyventi vieniša. Negalėdama 
gyvenimo susieti su vieninteliu mylimu žmogumi. Netampa baisu 
taip pagalvojus? 

Aomamė žvelgė į raudonąjį vyną stiklinėje. 

- Gal ir baisu. Bet aš bent jau turiu mylimą žmogų. 

- Net jei galbūt jis tavęs ir nemyli? 

- Jei sugebi ką nors - kad ir vieną žmogų - mylėti iš visos šir- 
dies, tavo gyvenimas neprarastas. Net jei negali su tuo žmogumi 
būti drauge. 

Ajumi apie tai susimąstė. Priėjęs padavėjas papildė jų vyno 
taures. Gurkštelėjusi Aomamė darsyk pamanė, kad Ajumi tiesa — 
parodykite man tą, kuris skundžiasi tokiu puikiu vynu. 

- O tu neeilinė. Gali šitaip filosofuoti. 

-— Aš nefilosofuoju. Nuoširdžiai taip manau. 

— Aš irgi mylėjau vieną vaikiną, - tarsi prisipažindama pasakė 
Ajumi. - Iškart po mokyklos, jis buvo man pirmasis. Trejais metais 
vyresnis. Bet jis greitai ėmė draugauti su kita mergina. Tai mane 
gerokai sugniuždė. Buvo labai skaudu. Tą žmogų jau pamiršau, 
bet sugniuždytoji mano pusė dar ne iki galo išgijo. Tas padugnė 
draugavo su keliomis vienu metu. Sugebėjo viską dangstyti graž- 
bylystėmis. Tačiau, kad ir koks jis buvo, aš jį įsimylėjau. 

. Aomamė linktelėjo. Ajumi ištiesė ranką link vyno ir gurkšte- 
lėjo. 

- Dar ir dabar kartais jis man paskambina. Kviečia susitikti. 
Žinoma, jam reikia tik fizinių santykių. Suprantu tai. Todėl atsisa- 
kau. Nes kitaip vėl atsitiktų kas nors bloga. Bet, žinai, mintyse gali 
suvokti viena, o kūnas reaguoja kitaip. Net suvirpu įsivaizduodama 
jo glamones. Kai tokių jausmų prisikaupia per daug, kartais imu ir 
atleidžiu vadžias. Supranti, ką noriu pasakyti? 

- Suprantu, - pasakė Aomamė. 

- Jis tikrai niekam tikęs. Neturi stuburo, net lovoje nėra itin 
geras. Bet jis bent jau manęs nesibaimina, ir susitikus, reikia pri- 
pažinti, stengiasi kuo labiau pamaloninti. 

— Juk negali pasirinkti tokio jausmo, - pasakė Aomamė. - Jis pats 
tave užplūsta. Tai ne tas pats, kaip pasirinkti patiekalą iš meniu. 

— Nors ta dalis, kai suklysti rinkdamasis ir paskui gailiesi, gana 
panaši. 

Abi nusijuokė. 

Aomamė tarė: 

- Bet žiūrėk, ar tai būtų meniu, ar vyrai, ar kas nors kita, gal 
mums tik atrodo, kad mes renkamės, o iš tiesų nieko nesirenka- 
me. Gal tai jau nuo pat pradžių nuspręsta ir mes tik apsimetame 
besirenkantys? Galbūt laisva valia tėra iliuzija? Kartais man taip 
atrodo. 

- Jei iš tiesų taip yra, vadinasi, gyvenimas yra gan tamsokas. 

- Galbūt. 

— Tačiau jei sugebi ką nors pamilti iš visos širdies, kad ir koks 
baisus tas žmogus būtų, net jei jis tavęs nemyli, gyvenimas bent 
jau nėra pragaras. Kad ir tamsokas. 

- Taigi. 

- Bet žinai, Aomame, - tarė Ajumi, - manau, kad šitas pasaulis 
yra nelogiškas ir gerokai stokoja geraširdiškumo. 

- Gal ir taip, - atsakė Aomamė. - Bet dabar niekuo jo nepa- 
keisi. 

- Grąžinimo terminas seniai pasibaigęs, - pasakė Ajumi. 

- Kvitas irgi išmestas. 

— Taigi. 

- Bet nereikia jaudintis. Nespėsi nė mirktelėti ir šitas pasaulis 
tuoj pasibaigs, - pasakė Aomamė. 

— Kaip nepakartojamai puiku. 

- Ir ateis dangaus karalystė. 

- Laukiu nesulaukiu. 


Juodvi suvalgė po desertą, išgėrė espreso kavos ir per pusę ap- 
mokėjo sąskaitą (kuri buvo stulbinamai nedidelė). Paskui nuėjo į 
netoliese esantį barą ir išgėrė po kokteilį. 

- Klausyk, man regis, tas vyrukas būtų tavo skonio, ką? 
baro gėrė martinį. Jis buvo iš tų pažangių mokinių, kuriems sekasi 
sportas ir kurie bėgant metams staiga tampa pusamžiais. Galva jau 
pradėjusi plikti, o veidas dar jaunatviškas. 

- Gal ir taip, bet šiandien apsieisime be vyrų, - griežtai pasakė 
Aomamė. - Be to, čia prabangus baras. 

- Suprantu. Tiesiog pabandžiau pašnekinti. 

- Kitą kartą. 

Ajumi pažvelgė į Aomamę. 

- Vadinasi, kitą kartą palaikysi man kompaniją? Tai yra kai 
eisime ieškoti vyrų. 

- Gerai, - atsakė Aomamė. - Galėsime eiti kartu. 

- Kaip puiku. Būdama su tavimi esu tikra, kad viskas bus gerai. 

Aomamė gėrė „Daiguiri“. Ajumi - „Tom Collins“. 

- Tiesa, anąkart, kai skambinai, sakei, kad mes lesbietiškai gla- 
monėjomės, ar ne? - pratarė Aomamė. - Ką mes iš tiesų tada 
darėme? 

- A, tada, - pasakė Ajumi. - Nieko ypatinga. Tiesiog nuotaikai 
įaudrinti truputį pasiglamonėjome. Negi tu nieko neatsimeni? O 
tąkart tu gerokai susijaudinai. 

— Nieko neprisimenu. Galvoje tuščia, - atsakė Aomamė. 

— Na, nuogos mes glostėme viena kitai krūtis, bučiavome tą 
vietą... 

— Bučiavome tą vietą? - tai pasakiusi Aomamė greitai apsidairė. 
Ramiame bare jos balsas nuskambėjo pernelyg skardžiai. Laimei, 
regis, niekas neišgirdo, ką ji sakė. 

— Tik dėl vaizdo. Be liežuvio. 

- Tiesiog puiku, - atsiduso Aomamė pirštais maigydama smil- 
kinius. - Gražų gražiausia - ir kam mes taip elgėmės? 

— Atleisk, - tarė Ajumi. 

- Ką tu. Nesijaudink dėl to. Pati kalta, kad tiek gėriau. 

- Bet Aomamės ta vieta labai graži ir tvarkinga. Lyg ką tik nuo 
parduotuvės lentynos. 

— Kad jau taip sakai... Nors - išties nauja, - pasakė Aomamė. 

— Naudoji tik kartais? 

Aomamė linktelėjo. 

- Taigi. Klausyk, o gal tave netyčia traukia ir moterys? 

Ajumi papurtė galvą. 

- Pirmą kartą gyvenime tai dariau. Tikrai. Bet aš buvau gerokai 
apgirtusi ir pamaniau, kad gal nieko tokio truputį su tavimi pa- 
bandyti. Tik dėl vaizdo, tarsi pažaisti. O kaip tu? 

- Manęs irgi netraukia. Bet vieną kartą vidurinėje esu tai dariusi 
su gera drauge. Neketinome, bet aplinkybės taip susiklostė... 

- Gal ir taip būna. Ir kaip, tada susijaudinai? 

- Aha. Manau, susijaudinau, - nuoširdžiai atsakė Aomamė. - Bet 
daugiau tai nepasikartojo. Pamaniau, kad taip negalima ir daugiau 
nebedariau. 

- Kad negalima būti lesbietėms? 

- Ne. Ne dėl to, kad būti lesbiete blogai ar nešvanku. Maniau, 
kad su tuo žmogumi toks ryšys negalimas. Nenorėjau svarbios 
draugystės išmainyti į tokį fizinį ryšį. 


- Šit kaip, - tarė Ajumi. - Aomame, ar galėčiau šiąnakt pas tave 
pernakvoti? Nenoriu dabar grįžti į bendrabutį. Ten parėjus visa taip 
kurta elegantiška nuotaika akimirksniu suduš į šipulius. 

Aomamė išgėrė paskutinį „Daiguiri“ gurkšnį ir pastatė taurę 
ant baro. 

— Gali nakvoti, tik jokių nesąmonių. 

- Aha, gerai, nieko nesakysiu. Tiesiog noriu dar truputį pabūti 
kartu. Galėsi paguldyti mane kur tinkama. Man ne bėda bet kur 
užmigti - kad ir ant grindų. Be to, rytoj man laisvadienis, todėl 
ryte nereikės skubėti. 


Persėsdamos jos metro grįžo į butą Džijūgaokoje. Buvo prieš 
vienuolika. Abi gerokai apsvaigusios ir mieguistos. Aomamė ištiesė 
sofą ir paskolino Ajumi pižamą. 

- Gal galiu truputį pagulėti kartu su tavimi lovoje? - paklausė 
Ajumi.- Noriu tik šiek tiek prisiglausti. Nesąmonių nedarysiu. 
Pažadu. 

- Gerai, - atsakė Aomamė. Tik pamanyk - vienoje lovoje gulės tris 
žmones nužudžiusi moteris ir policininkė. Keistas tas pasaulis. 

Ajumi palindo po antklode ir abiem rankomis apsivijo Aomamę. 
Jos stangrios krūtys įsirėmė Aomamei į krūtinę. Jautėsi alkoholio 
kvapas, sumišęs su dantų pasta. 

- Aomame, tau neatrodo, kad mano krūtinė per didelė? 

— Nieko panašaus. Ji labai gražios formos. 

- Bet, žinok, didelė krūtinė - ne juokas - kelia aibę rūpesčių. Kai 
bėgu, kliuksi į šalis, gėda džiauti balkone liemenėlę, nes ji primena 
du sujungtus salotų dubenis. 

- Užtat vyrams tokios patinka. 

- Be to, ir speneliai per dideli. 

Ajumi atsisagstė pižamą ir ištraukusi vieną krūtį parodė Aoma- 
mei spenelį. 

- Žiūrėk, koks didelis. Neatrodo nenormaliai? 

Aomamė į jį pažiūrėjo. Tikrai nemažas, tačiau nepasirodė tokio 
dydžio, kad reikėtų sukti dėl to galvą. Kiek didesnis už Tamaki 
spenelį. 

— Labai gražus. Kas nors tau sakė, kad per didelis? 

- Vienas vyras. Sakė, kad tokių milžiniškų spenelių nėra matęs. 

- Tas vyras mažai matęs. Tavo krūtys normalios. Štai mano - 
per mažos. 

— O man patiko tavo krūtys. Puikios formos, pasirodė tokios 
rafinuotos. 

— Ką čia kalbi. Per mažos ir dar skirtingos. Todėl privargstu 
rinkdamasi liemenėlę - kairės dydis kitoks nei dešinės. 

- Tikrai? Kiekvienas gyvenime imame į galvą įvairiausius da- 
lykus. 

- Taigi, - pasakė Aomamė. - Todėl jau eik miegoti. 

Ajumi nuleido ranką ir norėjo pakišti pirštus Aomamei po pi- 
žama. Aomamė sugriebė jos ranką ir suspaudė. 

- Negalima. Juk pažadėjai. Jokių nesąmonių. 

- Atleisk, - pratarė Ajumi atitraukdama ranką. - Tikrai paža- 
dėjau. Turbūt alkoholis veikia. Bet, žinai, tu mane trauki. Kaip 
kvailą mokinukę. 

Aomamė tylėjo. 

- Tu tikrai saugai, kas tau svarbiausia, dėl to berniuko? - tyliai 
sušnabždėjo Ajumi. - Pavydžiu tau to. Kad yra dėl ko tai daryti. 

„Galbūt“, - pamanė Aomamė. Tačiau kas jai yra svarbiausia? 

- Miegok, - pasakė Aomamė. - Aš laikysiu tave apkabinusi, kol 
užmigsi. 

- Ačiū, - pasakė Ajumi. - Nepyk, kad pridariau rūpesčių. 

— Nėra dėl ko atsiprašinėti, - tarė Aomamė. - Nesukėlei jokių 
rūpesčių. 

Aomamė jautė šiltą Ajumi alsavimą į pažastį. Tolumoje sulojo 
šuo, kažkas su trenksmu uždarė langą. Visą tą laiką ji glostė Ajumi 
plaukus. 


Aomamė išlipo iš lovos ir paliko užmigusią Ajumi. Nori neno- 
ri, regis, šiąnakt ant sofos miegos ji pati. Iš šaldytuvo išsitraukė 
mineralinio vandens ir išgėrė porą stiklinių. Paskui išėjo į ankštą 
balkoną ir atsisėdusi ant aliumininės kėdės žvelgė į miestą. Buvo 
rami pavasario naktis. Vėjelis nuo nutolusio greitkelio atpūsdavo 

dirbtinį ošimą. Buvo jau po vidurnakčio ir neoninis miesto spin- 
desys atrodė gerokai prislopęs. 

Aš tikrai jaučiu Ajumi prielankumą. Noriu būti jai kuo draugiš- 
kesnė. Po Tamaki mirties ilgą laiką gyvenau nusiteikusi daugiau su 
niekuo nesuartėti. Nė karto nepagalvojau, kad norėčiau susirasti 
naują draugę. Tačiau Ajumi kažkodėl galiu savaime atverti širdį. 
Iki tam tikros ribos galiu nuoširdžiai prisipažinti apie tai, kaip 
jaučiuosi. „Bet, žinoma, ji visiškai kitokia nei tu, - prabilo Aoma- 
mė įjos viduje esančią Tamaki. - Tu esi ypatinga. Mudvi su tavimi 
užaugome. Tavęs su niekuo nepalyginsi.“ 

Aomamė atlošė galvą ir pažvelgė į dangų. Nors akys ir žvelgė 
dangun, jos mintys klajojo po tolimus prisiminimus. Kaip jos su 
Tamaki kartu leido dienas, apie ką jos kalbėjosi. Ir apie tai, kaip 
viena kitą lietė... Tačiau nejučia suvokė, kad dabar prieš jos akis 
esantis nakties dangus kažkuo skiriasi nuo įprasto. Jis kažkuo kitoks 
nei visada. Nedaug, bet pastebimai skiriasi. 

Kol suvokė skirtumą, truputį sugaišo. O ir suvokusi nemažai 
pavargo, kol visa tai įsisąmonino. Smegenys negalėjo deramai 
suvirškinti tinklainėje atsispindinčio vaizdo. 

Danguje kabėjo du mėnuliai. Mažas ir didelis. Jie vienas šalia kito 
spindėjo danguje. Didysis buvo įprastai regimas mėnulis. Beveik 
pilnas, geltonas. Tačiau greta buvo dar vienas - kitas mėnulis. Ne- 
regėtos formos. Kreivokas ir žalsvas, tarsi apaugęs plonu samanų 
sluoksniu. Toks vaizdas atsispindėjo jos tinklainėje. 

Aomamė prisimerkė ir įsistebeilijo į mėnulius. Paskui užsimerkė, 
kiek palaukė ir atsikvėpusi darsyk atsimerkė. Tikėjosi, kad viskas 
grįš į savo vėžes ir mėnulis tebus vienas. Tačiau situacija buvo vi- 
siškai nepasikeitusi. Tai nei optinė apgaulė, nei prastas regėjimas. 
Danguje neabejotinai ir neklystamai tvarkingai vienas šalia kito 
kabėjo du mėnuliai. Geltonas ir žalias. 

Aomamė pamanė, gal pažadinti Ajumi. Kad paklaustų, ar tikrai 
ten yra du mėnuliai. Tačiau persigalvojo. Gal Ajumi pasakys: „Sa- 
vaime suprantama. Nuo pernai atsirado antras mėnulis“, arba gal: 
„Aomame, ką čia šneki? Nematau kito mėnulio.“ Bet kuriuo atveju 
tai neišspręs man rūpimo klausimo. Tik pagilins. 

Aomamė abiem rankomis užsidengė smakrą. Tada neatitrauk- 
dama akių žvelgė į mėnulius. Ji buvo įsitikinusi, kad kažkas tikrai 
bręsta. Jos pulsas nuslopo. Viena iš dviejų: arba kažkas atsitiko 
pasauliui, arba jai. Arba kažkuo blogas indas, arba dangtis. 

Aomamė grįžo į kambarį, uždarė stiklinės balkono duris ir už- 
traukė užuolaidas. Iš spintelės išsitraukė butelį brendžio ir įsipylė 
į taurę. Lovoje saldžiai miegodama alsavo Ajumi. Žiūrėdama į ją 
Aomamė siurbčiojo gėrimą. Alkūnėmis atsirėmusi į virtuvės stalą 
ir stengdamasi negalvoti apie tai, kas liko už užuolaidų. 

Ji spėjo, gal netyčia pasaulis tikrai artėja prie pabaigos. 

- Ir ateis dangaus karalystė, - tyliai pratarė Aomamė. 

— Laukiu nesulaukiu, - kažkur kažkas atsakė. 

16 skyrius 


Tengo 


Labai džiaugiuosi, kad tau patiko 


Praėjus dešimčiai dienų, per kurias šiaip ne taip užbaigė perrašinėti 
Oro lėliukę ir atidavė ją Komacu, Tengo aplankė ramios dienos, it 
štilis po audros. Tris dienas per savaitę dėstė mokykloje, susitikdavo 
su meiluže. Visą kitą laiką skyrė namų ruošai, pasivaikščiojimams 
ir savo romanui rašyti. Šitaip baigėsi balandis. Nužydėjo saku- 
ros, išsprogo medžiai, pražydo magnolijos, pavasaris žingsnis po 
žingsnio ėjo pirmyn. Dienos lyg niekur nieko tekėjo taisyklingai 
ir sklandžiai. Būtent tokio gyvenimo Tengo ir troško - kad vieną 
savaitę be jokių trukdžių keistų kita. 

Tačiau jis įžvelgė vieną pokytį. Pokytį į gera. Rašydamas roma- 
ną Tengo pastebėjo, kad jo viduje tarsi ištryško naujas šaltinis. 
Vanduo iš jo dar neplūsta upeliais - veikiau tai menkas šaltinėlis 
uolos plyšyje. Tačiau kad ir silpnai, bet vanduo iš jo nepaliauja- 
mai sunkiasi. Nėra kur skubėti. Nėra ko nekantrauti. Pakanka 
palaukti, kol jo prisikaups uolos įdubime. Susikaupusį vandenį 
bus galima išsemti rieškučiomis. Paskui teliks atsisėsti prie stalo 
ir visa, ką prisėmei, perrašyti žodžiais. Šitaip savaime romanas 
judėjo į priekį. 

Gal tai, kad jis susikaupęs ir nesiblaškydamas perrašinėjo Oro 
lėliukę, nustūmė tą šaltinį lig šiol užstojusį riedulį. Ir pats Tengo 
nesuprato, kodėl taip atsitiko, tačiau rezultatas neabejotinai prilygo 
sunkaus dangčio nuvožimui. Apėmė jausmas, kad kūnas palengvė- 
jo, ir pagaliau ištrūkus iš ankštos patalpos galima laisvai ištiesti 
rankas ir kojas. Turbūt Oro lėliukė sėkmingai pažadino kažką, kas 
visuomet jame glūdėjo. 

Tengo suvokė juntąs savyje kylantį užsidegimą. Jis neatsiminė, 
kad būtų kada nors gyvenime tai jautęs. Mokykloje, o vėliau ir uni- 
versitete, dziudo treneris ir vyresni nariai jam dažnai sakydavo: „Tu 
turi ir duomenis, ir jėgos, ir daug treniruojiesi. O štai užsidegimo 
tau trūksta.“ Tikriausiai jų tiesa. Tengo kažkodėl neturėjo tvirto 
noro ką nors, kad ir kas tai būtų, laimėti. Todėl dažnai praeidavo 
paruošiamuosius ar atkrentamuosius etapus, bet išaušus svarbiajai 
finalo valandai imdavo ir pralaimėdavo. Ne vien dziudo, bet ir vi- 
sur kitur Tengo turėjo tokį polinkį. Nebuvo aistringas arba tiesiog 
manė: kaip bus, taip. Tas pats ir su romanais. Rašė neblogai, galėjo 
sukurti ir gana įdomią istoriją. Tačiau jiems trūko stiprumo, kad 
įtrauktų skaitytojus visa širdimi. Perskaičius likdavo įspūdis, kad 
kažko trūksta. Todėl visada patekdavo į finalinį turą, bet nė karto 
nelaimėjo premijos. Taip sako ir Komacu. 

Tačiau perrašęs Oro lėliukę Tengo pirmą kartą gyvenime pajuto 
kažką panašaus į apmaudą. Kol prie jos dirbo, daugiau apie nieką 
kitą negalvojo. Tik spausdino visiškai atsiribojęs nuo pasaulio. Ta- 
čiau, baigus ir atidavus rankraštį Komacu, jį užplūdo neišsemiamas 
bejėgiškumas. Šiam truputį atslūgus iš širdies gelmių sukilo tarsi 
pyktis. Pyktis ant savęs paties. Aš pasiskolinau svetimą kūrinį ir jį 
perrašiau nešvariam tikslui. Ir dariau tai gerokai labiau užsidegęs, 
nei rašydamas savo kūrinius. Taip pagalvojęs Tengo susigėdo. Ar 
neturi rašytojas atrasti savyje glūdinčio pasakojimo ir jo perteikti 
tinkamais žodžiais? Ar tai neatrodo apgailėtina? Juk tiek jis tikrai 
gali padaryti, tereikia noro. Juk taip? 

Tačiau jam reikėjo tai įrodyti. 

Tengo ryžtingai išmetė visus lig šiol pradėtus rašyti rankraš- 
čius. Tada ant balto švaraus lapo ėmė rašyti naują pasakojimą. Jis 

užsimerkė ir neskubėdamas įsiklausė į šaltinėlio gurgenimą savo 
viduje. Pagaliau savaime pasirodė žodžiai. Tengo juos pamažu, po 
truputį jungė į tekstą. 


Gegužę po ilgo laiko paskambino Komacu. Buvo prieš devynias 
valandas vakaro. 

- Paaiškėjo, - tarė Komacu. Balse buvo girdėti susijaudinimas. 
Komacu tai nebuvo būdinga. 

Iš pradžių Tengo nelabai suprato, ką jis nori pasakyti. 

- Apie ką jūs? 

- Koks dar „apie ką“. Ką tik paaiškėjo, kad Oro lėliukė laimėjo 
premiją. Komisija nusprendė vienu balsu. Nebuvo jokių diskusijų. 
Na, savaime suprantama. Kūrinys toks stiprus. Vis dėlto viskas 
pajudėjo į priekį. Dabar mums, galima sakyti, belieka pasitikti savo 
likimą. Pasistenkime iš peties. 

Tengo užmetė akį į kalendorių ant sienos. Iš tiesų šiandien vyko 
posėdis, per kurį paskelbtas laureatas. Tengo buvo taip įsijautęs 
rašyti savo romaną, kad prarado laiko nuovoką. 

- Ir kas dabar bus? Tai yra - kokia tolesnė dienotvarkė? - pa- 
klausė Tengo. 

- Rytoj paskelbs laikraščiuose. Visuose šalies dienraščiuose pa- 
siradys straipsnis. Gal net su nuotrauka. Turbūt jau vien tai, kad 
laimėjo septyniolikmetė gražuolė, bus sensacija. Suformuluosiu 
kitaip - juk žinia, kad premiją laimėjo trisdešimtmetis parengiamo- 
sios mokyklos mokytojas, atrodantis kaip lokys po žiemos miego, 
nebūtų tokia skambi. 

- Skiriasi kaip žemė ir dangus, - pasakė Tengo. 

- Gegužės 16 dieną Šinbašio viešbutyje vyks premijos teikimo 
ceremonija. Ten bus surengta spaudos konferencija. 

- Kurioje dalyvaus Fukaeri? 

- Tikriausiai dalyvaus. Tik šį vienintelį kartą. Laureatas juk negali 
nedalyvauti pradedančiojo rašytojo premijos įteikimo ceremonijoje. 
Jei ten viskas praeis be didesnių nesklandumų, paskui visai užsi- 
slaptinsime. „Labai apgailestauju, bet autorė nemėgsta viešumos.“ 
Sėkmingai atsikirsime tokia fraze. Taip trūkumai liks nepastebėti. 

Tengo pabandė įsivaizduoti, kaip Fukaeri viešbučio vestibiulyje 
dalyvauja spaudos konferencijoje. Priešais krūvą mikrofonų ir 
blyksint fotoaparatams. Nelabai pavyko to įsivaizduoti. 

— Komacu, jūs tikrai norite tos spaudos konferencijos? 

— Atrodys nei šiaip, nei taip, jei nors kartą jos nesurengsime. 

- Sakote? Būtų neregėta sumautis. 

- Tavo užduotis ir bus pasistengti, kad tai nebūtų neregėta su- 
mautis. 

Tengo tylėjo į ragelį. Horizonte pakibo bloga pranašaujantis 
juodas debesis. 

- Ei, tu dar čia? - paklausė Komacu. 

- Čia, - atsakė Tengo. - Ir ką, po galais, tai reiškia? Kas per 
užduotis? 

- Vadinasi, tu paaiškinsi Fukaeri spaudos konferencijų ypatumus 
ir kaip atsakinėti į klausimus. Per visas jas klausimai būna daugmaž 
panašūs. Todėl tu iš anksto paruoši atsakymus į daugelį menainų 
klausimų ir įkalsi juos jai į galvą. Juk tu dėstai mokykloje - turi 
mokėti tokius dalykus. 

- Ir tai darysiu aš? 

- Aha, tu. Fukaeri kažkodėl tavim pasitiki. Jei tu pasakysi, klau- 
sys. Man nebūtų jokių šansų. Aš gi dar nė sykio nesu jos matęs. 

Tengo atsiduso. Jei būtų įmanoma, jis norėtų nutraukti visus ryšius 
su Oro lėliukės projektu. Jis atliko, ko jo prašė, ir dabar norėjo susi- 
telkti į savo darbus. Bet jautė, kad taip lengvai nuo visko neišsisuks. 
Ir bloga nuojauta gerokai pranoko geros nuojautos užuomazgas. 

- Ar būsi laisvas poryt vakare? - pasiteiravo Komacu. 

- Būsiu. 

- Šeštą valandą toje pat Šindžiuku kavinėje. Fukaeri ten lauks. 

- Paklausykite, Komacu, aš taip negaliu. Aš pats nelabai išmanau 
apie spaudos konferencijas. Nė karto nesu matęs, kaip tai vyksta. 

- Ar nori tapti rašytoju? Tuomet įsivaizduok. Juk toks rašytojų 
darbas - įsivaizduoti, ko nėra matę. 

- Bet ar tik ne jūs sakėte, kad, perrašius Oro lėliukę, daugiau 
nieko nebereikės daryti. Kad galiu sėstis ant suoliuko ir ramiai 
stebėti tolesnę žaidimo eigą. 


- Tengo, jei tik galėčiau, su džiaugsmu atlikčiau tai pats. Man 
juk nepatinka ko nors kitų prašyti. Tačiau negaliu, būtent todėl 
panarinęs galvą dabar tavęs ir prašau. Įsivaizduok laivą sraunioje 
upėje, kurį aš kaip įmanydamas vairuoju ir neturiu laisvų rankų. 
Todėl perduodu tau irklus. Jei tu nesutiksi irkluoti, galbūt laivas 
apvirs, ir visiems mums bus galas. Fukaeri taip pat. Juk nenori, 
kad taip nutiktų. 

Tengo dar kartą atsiduso. Kodėl jis visuomet yra įspraudžiamas 
į kampą? 

- Gerai. Padarysiu viską, ką galėsiu. Nepažadu, kad viskas eisis 
kaip iš pypkės. 

- Pasistenk. Liksiu tau skolingas. Regis, Fukaeri yra nusprendusi 
su niekuo kitu, išskyrus tave, nebendrauti, - pasakė Komacu. - Ir 
dar vienas dalykas. Mes įkursime naują įmonę. 

- Įmonę? 

- Įstaigą, bendrovę, organizaciją - vadink kaip nori. Vienaip ar 
kitaip, įmonę, skirtą Fukaeri kūrinio leidybai tvarkyti. Fiktyvią, 
žinoma. Oficialiai iš tos įmonės mokėsime Fukaeri atlyginimą. 
Vadovas bus ponas Ebisuno. Tu irgi būsi tos įmonės darbuotojas. 
Nesvarbu, kokias pareigas atliksi, bet atlyginimą gausi. Aš irgi 
anonimiškai prie jos prisidėsiu. Jei viešai paaiškėtų, kad ir man 
nuo to atskilo kąsnis, kiltų problemų. Taip pasidalinsime pelną. Tau 
tereikės pasirašyti porą popierių. Visa kita aš sutvarkysiu. Pažįstu 
apsukrų advokatą. 

Tengo apie tai pamąstė. 

- Komacu, galima, aš tame nedalyvausiu? Man nereikia atlygini- 
mo. Man buvo smagu perrašyti Oro lėliukę. Iš to daug ko išmokau. 
Svarbiausia, kad Fukaeri laimėjo premiją. Iš visų jėgų pasistengsiu, 
kad ji sėkmingai atlaikytų spaudos konferenciją. Visa tai kaip nors 
padarysiu. Bet su tokia neaiškia įmone nenoriu turėti nieko bendra. 
Tai juk visiškas akių dūmimas. 

- Tengo, nebegali grįžti atgal, - pasakė Komacu. - Sakai, akių 
dūmimas? Gal ir taip. Turbūt galima ir taip pasakyti. Bet juk nuo 
pat pradžių turėjai tai numatyti. Juk pirminis sumanymas ir buvo 
sukurti pusiau pramanytą rašytoją Fukaeri ir apvynioti visus aplink 


pirštą. Ar ne? Savaime aišku, kad į visa tai įsivelia pinigai, kuriems 
sutvarkyti reikia sudėtingos sistemos. Čia ne vaikų žaidimai. Dabar 
nebeišsisuksi verkšlenimais neva: „Man baisu, todėl nenoriu su tuo 
turėti nieko bendra. Pinigų irgi nereikia.“ Jei norėjai lipti iš laivo, 
reikėjo tai daryti anksčiau, kai srovė dar buvo rami. Dabar jau 
vėlu. Įkurti įmonei reikia fiktyvių darbuotojų, o įtraukti situacijos 
nežinančių prašalaičių čia nevalia. Nori nenori tau reikės tame da- 
lyvauti. Tik tau užtikrintai esant pašonėje reikalai judės į priekį. 

Tengo suko galvą. Tačiau joje neužgimė nė viena gera mintis. 

- Galiu paklausti vieno dalyko? - pratarė Tengo. - Iš to, ką pa- 
sakėte, supratau, kad ponas Ebisuno ketina visapusiškai prisidėti 
prie dabartinio plano. Jis jau pritarė fiktyvios įmonės įkūrimui ir 
tam, kad jis jai vadovaus? 

- Kaip Fukaeri globėjas, ponas Ebisuno viskam pritarė, su viskuo 
sutiko, uždegė žalią šviesą. Po praeito mūsų pokalbio aš nedels- 
damas jam paskambinau. Jis, žinoma, nebuvo manęs pamiršęs. 
Tiesiog norėjo išgirsti, ką cu manai apie mane. Jį sužavėjo tavo 
skvarbus pastabumas. Ką tu jam apie mane pasakojai? 

- Kokia jam nauda iš to, kad prisidės prie šito plano? Nemany- 
čiau, kad taip elgiasi dėl pinigų. 

- Tikrai ne. Jis nesivargintų dėl tokių centų. 

- Tuomet kodėl lenda į tokį pavojingą planą? Jis kažką iš to 
gaus? 

- Ir aš to nesuprantu. Į jo sielos gelmes nejįlįsi. 

- Jei jau jums nepavyksta įlįsti, dugnas tikrai giliai. 

- Taigi, - tarė Komacu. - Iš pažiūros eilinis nekaltas seniokas, 
bet iš tiesų jis yra neįmenama mįslė. 

- Kiek apie visa tai žino Fukaeri? 

- Apie šešėlinę pusę ji nieko nežino, ir nereikia. Fukaeri pasitiki 
ponu Ebisuno, tu jai irgi patinki. Todėl ir prašau tavęs dar kartą 
ištiesti man pagalbos ranką. 

Tengo perėmė ragelį į kitą ranką. Reikia kaip nors pasivyti plūs- 
tančius įvykius. 

- Beje, o ponas Ebisuno jau nebe mokslininkas? Metė darbą 
universitete, knygų irgi neberašo? 

- Aha, su mokslais nutraukė visus ryšius. Buvo puikus moksli- 
ninkas, bet, atrodo, nebuvo atsidavęs akademiniam pasauliui. Jam 
niekada nebuvo pakeliui su autoritetais ir sistema - veikiau visada 
buvo individualistas. 

— Kuo jis užsiima dabar? 

- Jis makleris, - atsakė Komacu. - Jei toks pasakymas pase- 
nęs, tuomet - finansų konsultantas. Pelnosi iš svetimų indėlių 
investavimo. Užsidaręs kalno viršūnėje tik nurodinėja, ką pirkti 
ir ką parduoti. Jo uoslė kaip vilko. Geba nepaprastai gerai anali- 
zuoti informaciją, turi atradęs savo sistemą. Iš pradžių tai buvo 
laisvalaikio užsiėmimas, bet ilgainiui virto pastoviu darbu. Tokia 
istorija. Tuose sluoksniuose, regis, yra gerai žinomas. Viena galiu 
pasakyti - pinigų jam tikrai netrūksta. 

- Nelabai suprantu, koks ryšys tarp kultūros antropologijos ir 
akcijų? 

- Šiaip jokio. Bet jam yra. 

- Ir į jo sielos gelmes nejįlįsi. 

- Tikrai taip. 

Tengo kurį laiką pirštais maigė smilkinius. Paskui beviltiškai 
tarė: 

- Poryt šeštą vakare aš susitiksiu su Fukaeri toje pat Šindžiuku 
kavinėje, ir mes pasitarsime dėl būsimos spaudos konferencijos. 
Daugiau nieko? 

- Tai ir bus pasiruošimas, - pasakė Komacu. - Tengo, paklausyk, 
neužsigrūsk per daug galvos. Tiesiog leiskis plukdomas pasroviui. 
Gyvenime tokie dalykai nesikartoja. Tai nenusakomas satyrinio ro- 
mano pasaulis. Suremkime pečius ir mėgaukimės apgaulės kvapu. 
Mėgaukimės nešančia srove. O kai krisime žemyn nuo krioklio, 
tai su trenksmu ir išvien. 


Po dviejų dienų, vakare, toje pat kavinėje Šindžiuku rajone Tengo 
susitiko su Fukaeri. Ji vilkėjo plonu vasarišku megztiniu, dailiai 
išryškinančiu krūtinės formą, ir siaurais mėlynais džinsais. Tiesūs 
ilgi plaukai, glotni oda. Aplinkiniai vyrai nesiliovė į ją žvilgčioję. 
Tengo jautė jų žvilgsnius. Tačiau pati Fukaeri, regis, to nė nepa- 

stebėjo. Aišku, kils šioks toks sąmyšis, kad tokia mergina laimėjo 
literatūrinę pradedančiojo rašytojo premiją. 

Fukaeri telefonu jau buvo pranešta, kad Oro lėliukė užėmė pir- 
mą vietą. Tačiau ji neatrodė nei dėl to labai besidžiaugianti, nei 
laiminga. Jai buvo tas pats, laimėjo ji ar ne. Diena buvo vasariška, 
bet ji užsisakė karštos kakavos. Paskui, abiem rankomis suėmusi 
puodelį, susikaupusi ją gėrė. Apie spaudos konferenciją ji nieko 
nebuvo girdėjusi, bet ir išgirdusi niekaip nesureagavo. 

— Ar žinai, kas yra spaudos konferencija? 

- Spaudos konferencija, - pakartojo Fukaeri. 

- Kai tu sėdi ant pakylos, o susirinkę žurnalistai iš laikraščių ir 
žurnalų užduoda tau klausimų. Taip pat tave fotografuoja. Gal ateis 
net ir televizijos reporterių. Ir tavo atsakymai bus paskelbti visai 
šaliai. Nedažnai pasitaiko, kad septyniolikmetė mergina laimėtų li- 
teratūrinę pradedančiojo rašytojo premiją, todėl visiems žmonėms 
bus įdomu. Kaip ir tai, kad komisija vienu balsu tam pritarė. Taip 
beveik niekada nebūna. 

- Užduos klausimų, - pratarė Fukaeri. 

- Jie užduos klausimų, o tu atsakinėsi. 

- Kokių klausimų. 

- Visokiausių. Apie kūrinį, apie tave pačią, tavo asmeninį gyve- 
nimą, pomėgius, apie ateities planus. Būtų gerai dabar pasiruošti 
į juos atsakymus. 

- Kodėl. 

- Taip bus ramiau. Atsakinėdama nesuklupsi ir neprivelsi klai- 
dų. Nieko neprarasime, jei dabar šiek tiek pasiruošime. Tai tarsi 
repeticija. 

Fukaeri nieko nesakydama gėrė kakavą. Jos žvilgsnis bylojo: nesu 
sužavėta tokios minties, bet jei manai, kad to reikia, gerai. Kartais 
jos akys daug išraiškingesnės nei žodžiai. Bent jau kalba ilgesniais 
sakiniais. Bet vien žvilgsniu nuo žurnalistų klausimų neatsiginsi. 

Tengo iš krepšio išsitraukė popieriaus lapą ir jį išlankstė. Jame 
buvo surašyti galimi klausimai, užduodami per spaudos konfe- 
rencijas. Sutelkęs visą savo išmonę Tengo ilgai juos kūrė vakar 
vakarą. 

— Aš uždavinėsiu klausimus, o tu į juos atsakinėk įsivaizduoda- 
ma, kad aš esu žurnalistas iš laikraščio. 

Fukaeri linktelėjo. 

— Ar daug lig šiol esi parašiusi romanų? 

- Daug, - atsakė Fukaeri. 

— Kada pradėjai rašyti? 

- Seniai. 

- Gerai, - pasakė Tengo. - Gali atsakinėti glaustai. Nereikia 
prišnekėti per daug. Tiek užtenka. Turiu omeny, nereikia sakyti, 
kad Azami rašė vietoj tavęs ar panašiai. 

Fukaeri linktelėjo. 

- To sakyti nereikia. Tai bus mudviejų paslaptis. 

- Nesakysiu, - pasakė Fukaeri. 

— Kai nusiuntei paraišką premijai, ar galvojai, kad gali laimėti? 

Ji nusišypsojo, bet nieko nepasakė. Stojo tyla. 

— Nenori atsakyti? 

- Taip. 

— Gerai. Kai nenori atsakyti, gali nusišypsoti ir patylėti. Vis viena 
tai niekam tikęs klausimas. 

Fukaeri vėl linktelėjo. 

— Kas paskatino sukurti Oro lėliukės istoriją? 

- Žlibas ožys. 

- „Žlibas“ negerai skamba, - pasakė Tengo. - Geriau būtų sakyti 
„aklas ožys. 

— Kodėl. 

- „Žlibas“ - menkinantis žodis. Išgirdusius tokį žodį, kai kuriuos 
žurnalistus gali net ištikti lengvas infarktas. 

— Menkinantis žodis. 

- Ilgai reiktų aiškinti. Vienaip ar kitaip, gal galėtum vietoj „žlibas 
ožys“ sakyti „aklas ožys“. 

Fukaeri kiek patylėjusi pasakė: 

- Paskatino aklas ožys. 

- Gerai. 

- Žlibas sakyti negalima, - pasitikslino ji. 

- Teisingai. Bet pats atsakymas visai neblogas. 

Tengo toliau klausinėjo: 

— Ką apie tavo laimėjimą mano tavo bendraklasiai? 

- Mokyklos nelankau. 

- Kodėl nelankai mokyklos? 

Jokio atsakymo. 

- Ar ir toliau ketini rašyti romanus? 

Vėl tyla. 

Tengo išgėrė paskutinius kavos gurkšnius ir pastatė puodelį 
ant lėkštutės. Iš lubose įmontuotų garsiakalbių sklido styginių 
atliekamas „Muzikos garsų“ garso takelis. Lietaus lašai, rožės, ka- 
tinėlio ūsai... 

- Aš atsakinėju prastai, - paklausė Fukaeri. 

- Neprastai, - atsakė Tengo. - Visai neprastai. Gerai. 

— Tai gerai, - pasakė Fukaeri. 

Tengo nemelavo. Nors ji vienu metu tepasako po vieną sakinį 
ir jiems trūksta prasminių pauzių, jos atsakymai tam tikra pras- 
me buvo idealūs. Jis labiausiai norėjo, kad ji atsakinėtų neužsi- 
kirsdama. Ir ji atsakinėjo žiūrėdama tiesiai pašnekovui į akis nė 
nemirktelėdama. Tai rodo, kad nemeluoja. Kad ne iš puikumo 
atsikerta trumpomis frazėmis. Ir niekas iš tiesų nesupras, ką ji turi 
omenyje. O to Tengo irgi norėjo. Kad keldama nuoširdumo įspūdį 
ji sėkmingai dumtų pašnekovams akis. 

- Koks tavo mėgstamiausias romanas? 

- Sakmė apie Tairų giminę. 

Tengo tai atrodė nuostabus atsakymas. 

- Kurią Sakmės apie Tairų giminę vietą labiausiai mėgsti? 

- Visas. 

- Kas dar patinka? 

- Nešių laikų pasakojimai. 

- Neskaitai modernios literatūros? 

Fukaeri kiek pagalvojo. 

- Prievaizdas Sanšio. 


* Konjaku monogatari. (Jap.) 

Nuostabu. Ogai Moris Prievaizdą Sanšio išties parašė Taišio eros 
pradžioje . Tai ji laiko naująja literatūra. 

- Kokių turi pomėgių? 

- Klausausi muzikos. 

- Kokios? 

- Mėgstu Bachą. 

- Koks jo kūrinys tau labiausiai patinka? 

- Nuo BWV 846 iki BW V 893. 

Kiek pagalvojęs Tengo pasakė: 

- „Gerai temperuotas klavyras“. Pirma ir antra dalys. 

- Taip. 

- Kodėl pasakei numerius? 

- Taip lengviau atsiminti. 

„Gerai temperuotas klavyras“ matematikui yra išties dieviš- 
ka muzika. Bachas parašė po vieną mažorinį ir vieną minorinį 
preliudą bei fugą, panaudodamas visus dvylika oktavos garsų. Iš 
viso - dvidešimt keturis kūrinius. Per abi dalis - keturiasdešimt 
aštuonis. Taip sukūrė tobulą ciklą. 

- Kas dar? 

— BWV 244. 

Tengo negalėjo iš karto prisiminti, kas yra BWV 244. Numeris 
pažįstamas, bet kūrinys galvoje neskamba. 

Fukaeri pradėjo dainuoti. 


Bufš und Reu' 
Buf$ und Reu 
Knirscht und Sindenherz entzwei 
Buf$ und Reu' 
Buf$ und Reu' 
Knirscht und Sūndenherz entzwei 
Knirscht und Siindenherz entzwei 
Bufš und Reu' 
Buf$ und Reu 


* Taišio era truko 1912-1926 metais. 

Knirscht und Sūndenherz entzwei 
Bufš und Reu' 

Knirscht und Sindenherz entzwei 
Daf die Tropfen meiner Zūhren 
Angenehme Spezerei 

Treuer Jesu, dir gebūren. 


Tengo trumpam prarado amą. Tonaciją nelabai pataikė, bet jos 
vokiečių kalbos tarimas buvo stulbinamai aiškus ir taisyklingas. 

- „Pasija pagal Matą, - pasakė Tengo. - Tu moki žodžius? 

- Nemoku, - pasakė Fukaeri,. 

Tengo norėjo kažką sakyti, bet niekas neatėjo į galvą. Iš bėdos 
pažvelgė į lapą su užrašais ir perėjo prie kito klausimo. 

- Turi vaikiną? 

Fukaeri papurtė galvą. 

- Kodėl neturi? 

— Nes nenoriu pastoti. 

- Manau, kad nebūtinai pastosi, jei turėsi vaikiną. 

Fukaeri nieko nesakė. Tik kelis kartus ramiai sumirksėjo. 

- Kodėl nenori pastoti? 

Fukaeri, be abejo, ir toliau tylėjo. Tengo pasijuto uždavęs labai 
silpnaprotišką klausimą. 

- Jau baigsime, - pasakė Tengo kišdamas klausimų sąrašą į 
krepšį. - Išties nežinau, kokių jie užduos klausimų, ir gali į juos 
atsakyti kaip tinkama. Tau pavyks. 

- Tai gerai, - su palengvėjimu atsakė Fukaeri. 

- Tu manai, kad ir kiek ruoštum atsakymus į interviu klausimus, 
tai bergždžias reikalas? 

Fukaeri truktelėjo pečiais. 

- Visiškai tau pritariu. Aš juk ne savo malonumui taip elgiuosi. 
Tiesiog Komacu manęs paprašė. 

Fukaeri linktelėjo. 

- Vis dėlto, - tarė Tengo, - norėčiau, kad niekam nesakytum, 
jog aš perrašiau Oro lėliukę. Supranti? 

Fukaeri dukart linktelėjo. 

- Parašiau aš viena. 

- Kad ir kaip būtų, Oro lėliukė yra tavo vienos kūrinys ir niekieno 
kito. Visą laiką tvirtai turėk omeny. 

- Parašiau aš viena, - pakartojo Fukaeri. 

- Skaitei mano perrašytą Oro lėliukę? 

- Azami man perskaitė. 

- Ir kaip? 

- Tu puikiai rašai. 

- Kitaip tariant, tau patiko? 

- Tarsi būtų mano žodžiai, - pasakė Fukaeri. 

Tengo pažvelgė į Fukaeri. Ji, pakėlusi puodelį prie lūpų, gėrė 
kakavą. Reikėjo pasistengti, kad nukreiptum žvilgsnį nuo dailios 
jos krūtinės. 

- Džiaugiuosi tai girdėdamas, - pasakė Tengo. - Man buvo labai 
smagu perrašinėti Oro lėliukę. Aišku, ir privargau. Stengdamasis 
nepradanginti to, kad Oro lėliukė yra tavo vienos kūrinys. Todėl 
man labai svarbu, ar rezultatas tau patinka, ar ne. 

Fukaeri tylėdama linktelėjo. Paskui tarsi kažką tikrindama pa- 
lietė savo mažą dailų ausies lezgelį. 

Priėjo padavėja ir pripildė jų stiklines šalto vandens. Tengo juo 
suvilgė gerklę. Tada sukaupęs drąsą ištarė seniau atėjusią mintį. 

- Turiu vieną asmeninį prašymą. Žinoma, jei tu nieko prieš. 

- Kokį. 

- Gal gali į spaudos konferenciją apsirengti taip, kaip dabar? 

Fukaeri nelabai suprasdama pažvelgė į Tengo. Paskui paeiliui 
peržvelgė, ką yra apsirengusi. Tarsi lig šiol į tai nė nebūtų atkrei- 
pusi dėmesio. 

- Eiti ten šitais rūbais, - paklausė ji. 

- Taip. Lygiai tais pačiais drabužiais kaip dabar eiti ir į spaudos 
konferenciją. 

- Kodėl. 

- Nes tau labai tinka. Kitaip tariant, labai gražiai išryškina tavo 
krūtinę ir, spėju, gal į ją užsispoksoję žurnalistai labai nespaus su 
nemaloniais klausimais. Nieko tokio, jei ir nenori. Neprašau, kad 
trūks plyš taip ir darytum. 


268 


Fukaeri tarė: 

- Visus rūbus man išrenka Azami. 

- Tu nesirenki? 

- Apranga man nesvarbi. 

- Ir šiandienius drabužius parinko Azami? 

— Taip. 

- Bet tau labai tinka. 

- Su šitais rūbais gražiai atrodo krūtinė, - paklausė ji be 
intonacijos. 

- Taip. Kaip čia pasakius, išryškėja. 

- Šitas megztinis ir šita liemenėlė gerai dera. 

Veriamas Fukaeri žvilgsnio Tengo juto, kaip rausta žandai. 

- Nežinau, kaip dėl derėjimo, bet, vienaip ar kitaip, rezultatas 
yra geras. 

Fukaeri vis dar spoksojo Tengo gilyn į akis. Paskui rimtai pa- 
klausė: 

— Akys nejučia nukrypsta. 

- Reikia pripažinti, kad taip, - atsargiai rinkdamasis žodžius 
atsakė Tengo. 

Fukaeri patraukė megztinio apykaklę ir įkišusi nosį žvilgtelėjo į 
vidų. Tikriausiai pasitikrino, kokius šiandien vilki apatinius. Pas- 
kui negalėdama atsistebėti it į kokią retenybę žvelgė į nuraudusį 
Tengo veidą. 

- Padarysiu kaip sakai, - po kurio laiko pratarė. 

— Ačiū, - padėkojo Tengo. Tuo susitikimas ir baigėsi. 


Tengo palydėjo Fukaeri iki Šindžiuku stoties. Daugelis praeivių 
ėjo nusivilkę švarkus. Galėjai net išvysti merginų berankovėmis 
palaidinėmis. Žmonių šurmulys ir mašinų ūžimas susiliejo ir kūrė 
savitą nevaržomą didmiesčio skambesį. Per gatves skriejo lengvas 
vasaros pradžios vėjelis. Tengo nustebo, iš kur, po galais, Šindžiuku 
gatvėmis pučia taip skaniai kvepiantis vėjas. 

- Dabar važiuosi atgal į tuos namus? - paklausė jis Fukaeri. 
Traukiniai buvo sausakimši žmonių, o kol iki ten pargrįš, sugaiš 
neįtikėtinai daug laiko. 


Fukaeri papurtė galvą. 

- Turiu butą Šinanomačyje. 

— Kai būna vėlu, grįžti ten? 

- Nes Futamatao per toli. 

Kol ėjo iki stoties, Fukaeri, kaip ir praeitą kartą, buvo įsikibusi 
į kairę Tengo ranką. Kaip kad vaikas įsikimba į suaugusiojo. Vis 
dėlto, laikant tokią gražią merginą už rankos, Tengo savaime ėmė 
daužytis širdis. 

Priėjus stotį Fukaeri paleido Tengo ranką. Tada iš automato 
nusipirko bilietą iki Šinanomačio. 

- Nesirūpink dėl spaudos konferencijos, - pasakė Fu- 
kaeri. 

Nesirūpinu. 

- Viskas bus gerai net jei ir nesirūpinsi. 

- Žinau, - atsakė Tengo. - Aš dėl nieko nesirūpinu. Viskas tikrai 
bus gerai. 

Fukaeri nieko nesakiusi pradingo žmonių minioje prie metro 
vartelių. 


Išsiskyręs su Fukaeri Tengo nuėjo į mažą barą greta „Isekuni-ya“ 
knygyno ir užsisakė džino su toniku. Kartais jis čia užsuka. Jam 
patiko senovinis jo įrengimas ir tai, kad negrojo jokia muzika. Jis 
atsisėdo vienas prie baro ir tuščia galva spoksojo į savo kairę ranką. 
Tą, kurios dar visai neseniai įsikibusi laikėsi Fukaeri. Dar juto jos 
pirštų prisilietimą. Paskui prieš akis iškilo jos krūtinės forma. Graži 
krūtinė. Tiesiog tokia daili, kad beveik nežadina geidulio. 

Taip galvodamas Tengo užsimanė pašnekėti telefonu su meiluže. 
Apie bet ką. Apie vaikų auginimo bėdas, apie Nakasonės vykdomos 
politikos reitingus - nesvarbu. Tiesiog šiaip norėjo išgirsti jos balsą. 
Jei būtų įmanoma, norėjo dabar pat susitikti kur nors pasimylėti. 
Tačiau jis negalėjo skambinti jai į namus. Gal atsilieptų vyras. Gal 
vaikas. Jis negali jai skambinti. Toks buvo jųdviejų susitarimas. 

"Tengo užsisakė dar vieną džino su toniku ir laukdamas, kol atneš 
gėrimą, vaizdavosi, kaip jis maža valtele pasroviui plaukia sraunia 
upe. „Kai krisime žemyn nuo krioklio, nukrisime su trenksmu ir 

išvien, - sakė telefonu Komacu, Tačiau ar galima imti ir patikėti 
jo žodžiais? Ar priartėjus prie krioklio Komacu neiššoks vienas 
pats ant uolinės salelės tardamas;: „Tengo, nepyk. Prisiminiau turįs 
neatidėliotinų reikalų. Palieku viską tavo rankose“, ar panašiai. Ir, 
galbūt, neištrūkęs nuo krioklio su trenksmu nukris tik jis vienas. 
Visai įmanoma. Ne, net labai tikėtina. 


Grįžęs namo ir užmigęs regėjo sapną. Ryškų sapną, kokio seniai 
nematė. Apie tai, kad jis yra tapęs mažutėlyte milžiniškos dėlionės 
dalimi. Bet jis nėra apibrėžtos formos detalė, o kaskart ją vis keičia. 
Todėl niekaip netinka į jokią vietą. Savaime suprantama. Greta to, 
kad ieško savo vietos, per nustatytą laiką dar turi surinkti timpanų 
partijos natų lapus. Jie buvo stipraus vėjo išblaškyti į visas puses. Jis 
graibstė juos po vieną. Tada reikėjo patikrinti puslapių numerius 
ir sudėti iš eilės. Per tą laiką jis įgavo amebos formą. Viskas nuėjo 
šuniui ant uodegos. Galiausiai iš kažkur pasirodė Fukaeri ir suėmė 
jo kairę ranką. Tengo nudžiugo. Tačiau tuo pat metu pasibaigė jam 
skirtas laikas. „Viskas“, - tyliu balsu paskelbė Fukaeri. Aišku, vienu 
žodžiu. Laikas sustojo ir pasaulis baigėsi. Žemė pamažu nustojo 
suktis, pranyko visos šviesos ir garsai. 

Kitą rytą nubudus pasaulis sukosi po senovei. Viskas jau buvo 
pajudėję pirmyn. It milžiniškas indų mitologijos ratas, savo kelyje 
traiškantis visa, kas gyva. 


17 skyrius 
Aomamė 


Nerūpi jiems, laimingi mes patapsime 
ar nelaimingi 


Kitos dienos vakare vėl kabėjo du mėnuliai. Didesnysis buvo įpras- 
tas mėnulis. Kiek keistai balkšvas it ką tik ištrauktas iš pelenų 
krūvos, bet šiaip įprastas senasis mėnulis. Tas, kurio paviršiumi 
tą karštą 1969-ųjų vasarą kuklų, bet didelį pirmąjį žingsnį žengė 
Neilas Armstrongas. O greta jo kybojo mažesnis - kreivas ir žals- 
vas - mėnulis. Kaip niekam tikęs vaikas bailiai sekė didžiajam iš 
paskos. 

Aomamė pamanė, kad jai tikrai pasimaišė galvoje. Mėnulis visa- 
da buvo vienas ir dabar turėtų taip būti. Jei staiga atsirastų antras, 
Žemėje pajustumėme ne vieną aiškų pokytį. Pavyzdžiui, greičiau- 
siai pasikeistų potvynių ir atoslūgių ritmas, ir šiaip tai tikrai sukeltų 
didelę sensaciją. Vis dėlto aš negalėjau to nepastebėti. Tai ne tas 
pats, kas neapsižiūrėjus praleisti pro akis laikraščio straipsnį. 

Bet ar iš tiesų taip yra? Ar taip teigdama galiu būti užtikrinta 
šimtu procentų? 

Aomamė valandėlę sėdėjo susiraukusi. Pastaruoju metu aplink 
mane vyksta keisti dalykai. Man nežinant pasaulis krypsta sava 

linkme. Panašiai kaip tame žaidime, kai kiti gali judėti tik man 
užsimerkus. Tuomet gal ne taip ir keista, kad danguje atsirado 
antras mėnulis. Galbūt kažkada, kai mano sąmonė miegojo, jis 
netyčia atskriejo kažkur iš kosmoso ir, apsimesdamas tolimos eilės 
mėnulio pusbroliu, pasiliko Žemės gravitacijos lauke. 

Buvo atnaujinta policijos uniforma ir ginkluotė. Jamanašyje, 
kalnuose, įvyko įnirtingas susišaudymas tarp policijos būrio ir 
sektantų grupuotės. Visa tai įvyko man nežinant. Dar yra Žinių 
apie Sovietų Sąjungos ir Amerikos bendradarbiavimą kuriant bazę 
Mėnulyje. Ar tarp to ir antrojo mėnulio atsiradimo yra koks nors 
ryšys? Pabandžiusi prisiminti, ar bibliotekoje skaitytose santrau- 
kose buvo straipsnių apie tai, neprisiminė nė vieno. 

Būtų buvę gerai ko nors paklausti, bet Aomamė neįsivaizdavo, 
kaip derėtų į ką nors kreiptis su tokiu klausimu. Ar galima būtų 
sakyti: „Klausyk, man atrodo, kad danguje kabo du mėnuliai - 
negalėtum pažiūrėti?“ Tačiau tai skambėjo kvailai. Jei antras mė- 
nulis iš tikrųjų atsirado, keistai atrodytų, jei ji to nežino, o jei po 
senovei tėra vienas - neišvengiamai pasirodytų, kad jai pasimaišė 
galvoje. 

Giliai atsilošusi metalinėje kėdėje, abi rankas padėjusi ant rank- 
tūrių, Aomamė sugalvojo dešimt būdų paklausti. Net pabandė 
juos ištarti garsiai. Tačiau visi kaip vienas skambėjo vienodai silp- 
naprotiškai. Ką padarysi. Pats klausimo objektas prasilenkė su 
įprastinėmis kategorijomis. Apie tai negali būti logiško klausimo. 
Akivaizdu. 

Šiaip ar taip, ji nusprendė dviejų mėnulių klausimą atidėti į šalį. 
Dar kurį laiką stebės situaciją. Nes tai nesudaro jokių nepatogumų. 
Be to, gali būti, kad mėnulis kažkuriuo metu ims ir pranyks. 


Kitą dieną popiet nuėjo į Hiroo sporto klubą, vedė dvi dvikovos 
pamokas ir vieną asmeninę treniruotę. Atėjusi į registratūrą savo 
nuostabai rado ponios iš Azabu paliktą raštelį. Buvo parašyta, kad 
susisiektų, kai turės laiko. 

Kaip visada atsiliepė Tamaru. Jis paklausė, ar ji negalėtų rytoj 
atvykti. Pasakė, kad ponia norėsianti įprastinės programos, o 

paskui, jei Aomamė neprieštarauja, pageidauja kartu pavakarie- 
niauti. Aomamė atsakė, kad ateis po keturių, taip pat mielai drauge 
pavakarieniaus. 

— Gerai, - tarė jis. - Tuomet rytoj po keturių. 

- Tamaru, klausyk, gal neseniai žiūrėjai į dangų? - paklausė 
Aomamė. 

- Dangų? - pasakė Tamaru. - Tu apie tą, kuriame šviečia žvaigž- 
dės? 

— Taip. 

- Neprisimenu, kad tyčia būčiau žiūrėjęs. Kas nors jam atsitiko? 

— Nieko, - pasakė Aomamė. - Na, iki rytojaus popietės. 

Tamaru luktelėjęs padėjo ragelį. 


Tą vakarą mėnuliai buvo du. Abu - pora dienų iki pilnaties. Ao- 
mamė su brendžio stiklu rankoje ilgai žiūrėjo į tą didelio ir mažo 
mėnulių porą kaip į niekaip neišsprendžiamą galvosūkį. Kuo dau- 
ma, ji norėjo paties mėnulio paklausti, kaip šalia jo staiga atsidūrė 
šitas mažas žalias prielipa? Bet mėnulis, žinoma, neatsakys. 

Mėnulis ilgiau nei bet kas iš arti stebi Žemę. Greičiausiai matė 
visus joje vykusius reiškinius, visus įvykdytus darbus. Tačiau jis 
nepraverdamas burnos tyli. Tik šaltai, tiksliai kaupia sunkią praeitį. 
Jame nėra nei oro, nei vėjo. Vakuumas labai tinka nepažeistai at- 
minčiai palaikyti. Niekas negali palenkti tokios jo širdies. Aomamė 
pakėlė stiklą link jo. 

- Ar esi neseniai su kuo nors mylėjęsis? - paklausė jo Aomamė. 

Mėnulis neatsakė. 

- Ar turi draugų? - vėl paklausė Aomamė. 

Mėnulis neatsakė. 

- Ar kartais nepavargsti šitaip šaltakraujiškai gyventi? 

Mėnulis neatsakė. 


Tamaru kaip visada pasitiko Aomamę prieangyje. 


- Žiūrėjau į žvaigždėtą dangų, vakar, - pirmiausia pasakė Ta- 
maru. 

- Tikrai? - atsakė Aomamė. 

- Kai tu paklausei, man parūpo. Vis dėlto, seniai nežiūrėjus, 
dangus gerai veikia. Labai nuramina. 

- Žiūrėjai kartu su draugu? 

- Taip, - pasakė Tamaru. Paskui pridėjo pirštą prie nosies. - O 
kas nors dangui ne taip? 

- Viskas gerai, - atsakė Aomamė, Paskui rinkdamasi žodžius 
tarė: - Tiesiog pastaruoju metu nežinia kodėl mane patraukė nak- 
ties dangus. 

- Be jokios priežasties? 

- Be jokios ypatingos priežasties, - atsakė Aomamė. 

Tamaru tylomis linktelėjo. Atrodė, kad jis kažką užuodžia. Šitas 
žmogus netiki dalykais be priežasčių. Tačiau daugiau nekamanti- 
nėjęs kaip visuomet nuvedė Aomamę paskui save į žiemos sodą. 
Ponia, vilkėdama sportine apranga, sėdėjo fotelyje ir klausydamasi 
instrumentinio ansamblio atliekamos Džono Daulendo „Lach- 
rimae“ skaitė knygą. Tai buvo jos mėgstamas kūrinys. Aomamė 
žinojo tą melodiją, nes jau ne kartą ją girdėjo šiuose namuose. 

- Atsiprašau, kad tik vakar pranešiau dėl šiandienos, - pasakė 
ponia. - Norėjau iš anksto susitarti dėl susitikimo, bet kaip tik 
atsilaisvino šitas laikas. 

- Dėl manęs nesijaudinkite, - pasakė Aomamė. 

Tamaru ant padėklo atnešė arbatinuką su užplikyta žolelių ar- 
bata. Tada į du grakščius puodelius įpylė arbatos. Tamaru išėjus ir 
uždarius duris, Aomamė ir ponia klausėsi Daulendo muzikos ir žiū- 
rėdamos į sode it liepsnomis žiedais apsipylusią azaliją ramiai gėrė 
arbatą. Aomamė pagalvojo, kad kiekvienąkart čia atėjusi ji patenka 
lyg į kitą pasaulį. Oras čia turi svorio ir laikas teka ypatingai. 

— Kai klausausi šitos muzikos, mane užplūsta keistos emocijos, - 
tarsi skaitydama Aomamės mintis tarė ponia. - Dėl to, kad žmonės 
prieš keturis šimtus metų klausėsi tokios pačios muzikos kaip mes 
dabar. Apie tai pagalvojusi, nepasijunti kaip nors keistai? 

— Iš tiesų taip, - pasakė Aomamė. - Bet žmonės prieš keturis 
šimtus metų žiūrėjo ir į tą patį dangų, kaip mes dabar. 

Ponia kiek nustebusi pažvelgė į Aomamę. Paskui linktelėjo. 

- Tikrai taip. Tavo tiesa. Šiuo požiūriu nieko labai keisto, kad, 
skiriami keturių šimtmečių, mes klausomės tos pačios muzikos. 

- O gal reiktų sakyti, beveik į tą patį dangų? 

Tai pasakiusi, Aomamė pažvelgė poniai į veidą. Tačiau šitie 
žodžiai niekaip jos nepaveikė. 

- Šitoje kompaktinėje plokštelėje grojama senoviniais instru- 
mentais, - pasakė ponia. - Tokiais pačiais kaip anuomet ir pagal 
tų laikų natas. Kitaip tariant, muzikos skambesys maksimaliai 
panašus į anuometinį. Kaip ir nakties dangus. 

Aomamė tarė: 

- Nors pats dalykas ir yra toks pats, galbūt žmonių požiūris į jį 
gerokai skiriasi. Anuomet tamsa naktimis buvo gilesnė, juodesnė 
ir žvaigždės joje spindėjo ryškiau ir įspūdingiau. O ir žmonės, 
nereikia nė sakyti, neturėjo nei plokštelių, nei kasečių, nei kompak- 
tinių plokštelių. Jie negalėjo sau leisti kasdien kada panorėję šitaip 
lengvai klausytis muzikos. Tai jiems buvo ypatingas dalykas. 

- Tavo tiesa, - pripažino ponia. - Mes gyvename tokiame pato- 
giame pasaulyje, kad mūsų jautrumas yra atbukęs. Net ir žiūrėdami 
į žvaigždes danguje galbūt matome jas visai kitaip. Gal prieš keturis 
šimtus metų mes turėjome turtingesnę ir artimesnę gamtai sielą. 

- Tačiau tai buvo žiaurus pasaulis. Daugiau nei pusė vaikų dėl 
chroniškų ligų ir nevisavertės mitybos mirdavo dar neužaugę. 
Žmones šienavo poliomielitas, tuberkuliozė, raupai, tymai. Paprasti 
gyventojai retai sulaukdavo daugiau nei keturiasdešimties metų. 
Moterys gimdė daug vaikų, trisdešimties būdavo jau bedantės ir 
atrodydavo kaip senės. Kad išgyventų, žmonės dažnai griebdavosi 
smurto. Vaikai nuo mažumės dirbdavo taip sunkiai, kad jiems iš- 
krypdavo kaulai, o prekyba jaunomis mergaitėmis buvo kasdienis 
dalykas. Kaip ir jaunais berniukais. Dauguma žmonių gyveno itin 
vargingai, neturėdami nieko bendra su jautrumu ir sielos turtingu- 
mu. Miestų gatvės buvo pilnos neįgaliųjų, benamių ir nusikaltėlių. 
Ir tik menka dalelė žmonių tais laikais galėjo emocingai žvelgti į 
žvaigždėtą dangų, žavėtis Šekspyro pjesėmis ar klausytis gražios 
Daulendo muzikos. 

Ponia nusišypsojo. 

— Esi labai įdomus žmogus. 

Aomamė atsakė: 

- Esu eilinis žmogus. Tiesiog mėgstu skaityti knygas. Daugiausia 
apie istoriją. 

- Man irgi patinka knygos apie istoriją. Jos man byloja, kad ir 
seniau, ir dabar iš esmės mes esame tokie patys. Nors skiriasi mūsų 
gyvenimo būdas ir apranga, galvojame ir elgiamės panašiai kaip 
seniau. Žmogus galiausiai tėra genų pernešėjas - tik tarpininkas. 
Jie, jodami mumis tarsi arkliu, keliauja iš vienos kartos į kitą. Ir 
genai negalvoja, kas yra gerai, o kas blogai. Nerūpi jiems, laimingi 
mes patapsime ar nelaimingi. Nes mes tesame priemonės. Jie rū- 
pinasi tik tuo, kas jiems patiems parankiausia. 

- Visgi tai nereiškia, kad mes neturime galvoti, kas yra gerai, o 
kas blogai. Juk taip? 

Ponia linktelėjo. 

- Tiesa. Žmogus privalo apie tai galvoti. Tačiau mūsų gyvense- 
nos pamatas yra genai. Akivaizdu, kad čia susiduriame su priešta- 
ravimu, - tai pasakiusi ponia nusišypsojo. 

Taip pokalbis apie istoriją baigėsi. Juodvi pabaigė gerti žolelių 
arbatą ir pradėjo dvikovos pamoką. 


Tą dieną jos pavalgė paprastą vakarienę namie. 

- Ar nieko, jei patiekalai nebus įmantrūs? - paklausė ponia. 

- Žinoma, kad nieko, - atsakė Aomamė. 

Maistą ant serviravimo stalelio atvežė Tamaru. Gamino tur- 
būt profesionalus virėjas, bet atvežti ir paserviruoti buvo Tamaru 
pareiga. Jis atidarė ledukų kibirėlyje gulintį baltojo vyno butelį 
ir įgudusia ranka įpylė į taures. Ponia ir Aomamė jo gurkštelėjo. 
Puikaus aromato, kaip tik tinkamai atvėsintas vynas. Vakarienę 
sudarė tik virti baltieji šparagai, Nicos salotos ir omletas su krabų 
mėsa. Greta buvo patiekta bandelių su sviestu. Viskas buvo šviežia 
ir skanu. Paties maisto irgi buvo nei per daug, nei per mažai. Vis 
viena ponia visada tesuvalgo vos truputį. Ji elegantiškai peiliu ir 
šakute atsiriekdavo po mažytį gabalėlį ir kaip paukštelis dėdavosi 
maistą į burną. Visą tą laiką Tamaru stoviniavo tolimiausiame 

kambario kampe. Aomamė visada likdavo sužavėta, kaip tokio 
stambaus sudėjimo vyras sugeba šitaip ilgai likti nepastebėtas. 

Valgydamos jos persimetė vos keliais žodžiais. Susikaupusios 
vakarieniavo. Tyliai skambėjo muzika. Haidno Koncertas violon- 
čelei - irgi vienas iš ponios mėgstamų kūrinių. 

Nunešus indus buvo patiektas kavinukas su kava. Kai Tamaru, 
įpylęs į puodelius kavos, jau traukėsi, ponia kilstelėjo jam pirštą. 

- Daugiau nieko iš tavęs nebereikės. Ačiū, - pasakė ji. 

Tamaru linktelėjo. Paskui kaip visada be jokio garso išėjo iš 
kambario. Tyliai uždarė duris. Joms begeriant kavą įrašas pasibaigė 
ir kambaryje stojo šviežia tyla. 

— Mes viena kita pasitikime. Ar ne? - pasakė ponia žvelgdama 
tiesiai Aomamei į akis. 

Aomamė glaustai, tačiau be išlygų sutiko. 

- Mus sieja svarbi paslaptis, - tęsė ponia. - Galima sakyti, pati- 
kėtume viena kitai save pačią. 

Aomamė tylėdama linktelėjo. 


Tame pačiame kambaryje ji pirmą kartą poniai atskleidė savo 
paslaptį. Aomamė gerai atsimena tą kartą. Kada nors jai reikėjo 
kam nors prisipažinti, kas ją slegia. Greitai jau nebūtų pakėlusi 
tos naštos, kurią laikė užspaudusi vien savo širdyje. Todėl ponios 
paskatinta Aomamė ryžtingai atvėrė ilgą laiką užrakintus vartus. 

Atskleidė, kad jos geriausia draugė ilgą laiką kentė vyro smur- 
tavimą, kol jai pakriko nervai, ir, negalėdama iš ten ištrūkti, ji iš 
sielvarto nusižudė. Kad Aomamė, praėjus beveik metams po to 
įvykio, suradusi pretekstą apsilankė to vyro namuose. Tada, su- 
kūrusi palankias aplinkybes, jį nužudė aštria adata smeigdama į 
sprandą. Vienu dūriu, nepalikdama nei žaizdos, nei kraujo. Mirtis 
atrodė tarsi natūrali. Niekas kitaip nė neįtarė. Aomamė tada jautėsi 
pasielgusi teisingai ir dabar taip tebemano. Dėl to jos negraužia 
sąžinė. Vis dėlto tai, kad ji tyčia atėmė žmogui gyvybę, slegia ne 
mažiau. 

Ponia išklausė ilgą Aomamės išpažintį. Nė žodeliu neįsiterpė, 
kol Aomamė kapotai dėstė įvykių eigą. Aomamei baigus kalbėti, 

pasitikslino kelias neaiškias vietas. Paskui ištiesė rankas ir ilgai 
laikė suspaudusi Aomamei delnus. 

- Pasielgei teisingai, - lėtai tardama žodžius pasakė ponia. - 
Antraip tas vyras būtų radęs kitą moterį kankinti. Jie visuomet iš 
kažkur susiranda aukų. Jie sukurti vis kartoti savo veiksmus. Tu 
išrovei to priežastį. Tai ne vien asmeninis kerštas. Nusiramink. 

Aomamė užsidengė veidą rankomis ir verkė. Ji verkė dėl Tamaki. 
Ponia nosinaite nušluostė jai ašaras. 

— Keistas sutapimas, - tvirtu, tyliu balsu pratarė ponia. - Aš 
irgi, galima sakyti, dėl lygiai tokių pat priežasčių esu pradanginusi 
žmogų. 

Aomamė pakėlė į ponią akis. Žodžiai užstrigo gerklėje. Apie ką, 
po galais, ji šneka? 

Ponia kalbėjo toliau: 

— Žinoma, aš tai padariau ne savo rankomis. Aš neturiu nei tiek 
jėgos, nei moku kokį nors ypatingą būdą, kaip tu. Pradanginau 
visomis man prieinamomis priemonėmis. Tačiau nepalikau jokių 
konkrečių įkalčių. Jei dabar savanoriškai ir prisipažinčiau, įrodyti 
to neįmanoma. Lygiai kaip ir tavo atveju. Jei po mirties bus teismas, 
mane teis dievai. Bet to nė trupučio nebijau. Aš pasielgiau teisingai. 
Tai galiu paliudyti prieš bet ką. 

Norėdama nusiraminti, ponia atsiduso. Tada kalbėjo toliau: 

- Štai mes išgirdome svarbias viena kitos paslaptis. Ar ne? 

Dar ir tada Aomamė negalėjo reikiamai įsisąmoninti, apie ką 
ponia šneka. Pradangino? Aomamės veidas kreipėsi draskomas 
gilaus sąmyšio ir smarkaus šoko. Siekdama ją nuraminti, ponia 
dar švelnesniu balsu leidosi aiškinti plačiau. 


Jos dukra žuvo labai panašiomis aplinkybėmis, kaip ir Tamaki. 
Ištekėjo už netinkamo žmogaus. Poniai nuo pat pradžių buvo aišku, 
kad dukters vedybinis gyvenimas greičiausiai nesiklostys sėkmin- 
gai. Jos akimis, tas vyras atrodė turįs iškrypusią sielą. Lig tol turėjo 
nemalonumų, ir jų priežastys glūdėjo giliai jo viduje. Tačiau nie- 
kieno valioje nebuvo sustabdyti tą santuoką. Kaip ir reikėjo tikėtis, 
prasidėjo nesibaigiantis žiaurus smurtavimas šeimoje. Jos dukra 

pamažu prarado savigarbos jausmą ir viltį, jautėsi užspeista į kampą 
ir susirgo gilia depresija. Neteko jėgų išsivaduoti ir, kaip į skruzdžių 
liūto duobę įkritusi skruzdėlė, nebegalėjo iš ten ištrūkti. Kol vieną 
kartą užsigerdama viskiu išgėrė didelę dozę migdomųjų. 

Per autopsiją ant jos kūno aptiko smurto žymių. Kraujosruvų ir 
smarkių sumušimų, senų kaulų lūžių, daugybę nudegimų cigaretę 
gesinant į odą. Ant abiejų riešų buvo aiškių surišimo požymių. 
Atrodo, kad tas vyras mėgo virves. Krūtys deformuotos. Jį iškvietė 
į policiją, apklausė. Jis iš dalies prisipažino smurtavęs, tačiau teigė, 
kad tai buvo seksualinių žaidimų dalis ir žmona, be abejo, tam 
neprieštaravo. 

Galiausiai, kaip ir Tamaki atveju, policija negalėjo jam primesti 
teisinės atsakomybės. Žmona pati į policiją nesikreipė, o dabar ji 
jau mirusi. Vyras užėmė gerą padėtį visuomenėje, pasisamdė kri- 
minalinių bylų advokatą. O moters mirties priežastis neabejotinai 
buvo savižudybė. 

- Jūs tą vyrą nužudėte? - ryžtingai paklausė Aomamė. 

— Ne, to vyro aš nenužudžiau, - atsakė ponia. 

Aomamė, nesuprasdama, kur šuo pakastas, tylomis žvelgė į 
ponią. 

Ši kalbėjo toliau: 

- Buvęs dukters vyras, tas iškrypėlis, dar tebegyvena šiame 
pasaulyje. Kas rytą keliasi iš lovos ir savo kojomis eina gatve. Aš 
neketinu jo žudyti. 

Ponia trumpam nutilo. Palaukė, kol jos žodžiai pasieks Aoma- 
mės ausis. 

- Savo dukters buvusį vyrą aš sužlugdžiau socialiai. Ir sužlug- 
džiau be pasigailėjimo. Aš turiu tokių galių. Jis buvo silpnas žmo- 
gus. Ne visai kvailas, mokėjo pakalbėti, buvo daugiau ar mažiau 
vertinamas aplinkinių, bet iš esmės jis silpnas padugnė. Namuose 
prieš žmoną ir vaikus smurtauja tik silpno charakterio tipai. Bū- 
dami silpni jie susiranda dar silpnesnių ir jų nepaleidžia neišsunkę 
paskutinių syvų. Nebuvo sunku jį palaužti, o kartą sužlugdyti tokie 
tipai daugiau nebesugeba iškelti galvos. Mano duktė mirė jau prieš 
daug metų, bet aš ligi šiol nepaliaujamai jį stebiu. Jei bando keltis, aš 

to neleidžiu. Dar gyvena, bet jau yra lavonas. Tačiau nenusižudo - 
tam neužtenka drąsos. Toks yra mano būdas. Ne paprasčiausiai 
nužudau. Vos gyvą nepaliaujamai ir be pasigailėjimo kankinu. It 
dirčiau gyvam odą. Aš pradanginau kitą žmogų. Buvo reali prie- 
žastis jam išeiti į kitą pasaulį. 


Ponia pasakojo toliau. Praėjus metams po dukters savižudy- 
bės ji įkūrė privačią prieglaudą moterims, patyrusioms tokį pat 
smurtą namuose. Azabu, sklype greta savo namų, ji turėjo nedidelį 
dviejų aukštų bendrabutį, kurį greitu metu ketino nugriauti, todėl 
nenuomojo. Šiek tiek paremontavusi, ponia pavertė jį prieglauda 
neturinčioms kur daugiau eiti moterims. Sukūrė „Nuo smurto ken- 
čiančių moterų konsultacinį kabinetą, kur savanoriai, daugiausia 
advokatai iš Tokijo, pakaitomis konsultavo asmeniškai ir telefonu. 
Jie susisiekia su ponia, tuomet moterys, kurioms skubiai reikia 
prieglobsčio, atsiunčiamos į prieglaudą. Neretai vedinos mažais 
vaikais. Kartais tai būna ir tėvų seksualinę prievartą patiriančios 
paauglės. Jos laikinai ten apsistoja, kol situacija išsisprendžia. Čia 
buvo visi būtiniausi daiktai. Jos gaudavo maisto produktų bei 
drabužių ir kartu gyveno viena kitai pagelbėdamos. Jų išlaidas 
dengė pati ponia. 

Advokatai ir patarėjai periodiškai lankydavosi prieglaudoje, pri- 
žiūrėdavo moteris ir aptardavo tolesnius veiksmus. Turėdama laisvą 
minutę ponia ir pati ten nueidavo, pasišnekėdavo su kiekviena 
gyventoja, duodavo atitinkamų patarimų. Būdavo, kad surasdavo 
joms darbą ar gyvenamąją vietą. Jei prireikdavo fizinės jėgos, pasiro- 
dydavo Tamaru ir tuo pasirūpindavo. Pavyzdžiui, kartais, sužinojęs 
adresą, vyras ateidavo jėga išsivesti žmonos. Ir niekas taip sėkmingai 
ir greitai nesutvarkydavo tokių reikalų kaip Tamaru. 

- Tačiau pasitaiko atvejų, per sunkių vien mano ar Tamaru jė- 
goms, neišsprendžiamų jokiais legaliais būdais, - pasakė ponia. 

Sulig tais žodžiais Aomamė pastebėjo, kaip ponios veidą užliejo 
ypatingas bronzinis raudonis, sulig kuriuo jos malonus santūrumas 
išskydo ir kažkur dingo. Jame sutvisko kai kas daugiau nei pyktis 
ar neapykanta. Greičiausiai tai buvo pačioje sąmonės gilumoje 

glūdintis kietas ir mažas bevardis branduolys. Vis dėlto jos ramus 
balsas išliko nepakitęs. 

- Žinoma, vien dėl praktinių priežasčių - kaip antai, jei anas 
žmogus mirtų, moteris būtų išlaisvinta nuo teisinio skyrybų pro- 
ceso ir iškart gautų gyvybės draudimo išmoką - negalima ma- 
nipuliuoti žmogaus gyvybe. Tik tada, jei kruopščiai ir teisingai 
išnagrinėjęs visus faktorius prieini prie išvados, kad negali sau 
leisti to vyro pasigailėti, pasielgi kaip neišvengiama. Tie vyrai yra 
parazitai, kurie gali gyventi tik siurbdami silpnesniųjų kraują. 
Tų tipų sąmonė iškrypusi, jiems nėra galimybių pagyti, jie neturi 
valios pasikeisti, neįmanoma įžvelgti tolesnio jų gyvenimo šiame 
pasaulyje vertės. 

Ponia nutilo ir kiaurai mūrinę sieną veriančiu žvilgsniu kurį 
laiką žvelgė į Aomamę. Paskui tuo pat ramiu balsu tarė: 

- Telieka tokius žmones kokiu nors būdu pradanginti. Atkrei- 
piant kuo mažiau dėmesio. 

- Tai įmanoma? 

- Žmonės pradingsta įvairiausiais būdais, - rinkdamasi žodžius 
pasakė ponia. Paskui kiek patylėjo. - Vieną tokį būdą aš galiu su- 
organizuoti. Turiu tokių galių. 

Aomamė apie tai susimąstė. Tačiau ponios pasakymas buvo 
pernelyg mįslingas. 

Ponia kalbėjo toliau: 

— Mes abi dėl nedovanotinų priežasčių netekome artimo žmo- 
gaus ir likome įskaudintos. Veikiausiai šios sielos žaizdos niekada 
neužgis. Tačiau nevalia visąlaik tik sėdėti ir žvelgti į randus. 
Reikia keltis ir imtis kitų darbų. Ir ne vien dėl asmeninės tera- 
pijos, bet dėl aukštesnės pareigos. Ar nenorėtum man pagelbėti 
šioje veikloje? Man reikia pajėgaus talkininko, kuriuo galėčiau 
pasitikėti. Su kuriuo galėčiau pasidalinti paslaptimis ir kartu 
atlikti misiją. 

Prireikė laiko, kol Aomamė suprato ir įsisavino, ką išgirdo. Tai 
buvo sunkiai tikėtina išpažintis ir netikėtas pasiūlymas. O susi- 
vokti, ką ji apie tą pasiūlymą mano, prireikė dar daugiau laiko. 
Tuo metu ponia nė nekrustelėdama sėdėjo ant kėdės ir tylėdama 

ir visą amžinybę. 

Aomamei pasirodė, kad ponia neabejotinai pamišusi. Tačiau ji 
nėra beprotė. Jos sąmonė neaptemusi. Ne, veikiau jos sąmonė vi- 
siškai šaltakraujiška ir ramutėlė it nesudrumstas vandens paviršius. 
Ji remiasi nepajudinamomis tiesomis. Tai ne pamišimas, o veikiau 
kažkas panašaus į pamišimą. Gal tiksliau būtų sakyti - tinkamas 
nusiteikimas. Ir dabar ji nori, kad aš su ja dalinčiausi tuo pamišimu 
ar nusiteikimu. Taip pat šaltakraujiškai. Ji tiki, kad aš tam tinku. 

Nežinia, kaip ilgai ji galvojo. Giliai susimąsčiusi tarsi prarado 
laiko pojūtį. Tik širdis mušė vientisu aiškiu ritmu. Aomamė užsuko 
į kelias kamarėles savo galvoje, keliavo prie ištakų, kaip neršiančios 
žuvys upe. Ten rado matytų vaizdų, seniai pamirštų kvapų. Švelnų 
ilgesį ir veriantį skausmą. Staiga Aomamę perskrodė iš kaži kur 
atklydęs siauras šviesos spindulys. Apėmė keistas jausmas, tarsi ji 
būtų tapusi perregima. Galėjo kiaurai permatyti jo peršviestą savo 
ranką. Kūnas netikėtai palengvėjo. Tada ji pagalvojo: jei dabar ir 
čia atsiduos pamišimui ar nusiteikimui, ir tai ją sužlugdys ar pra- 
dangins nuo šios žemės paviršiaus, ji juk nieko nepraras. 

- Gerai, - pasakė Aomamė. Kiek pakandžiojo lūpas ir vėl pra- 
sižiojo: - Noriu padėti, kuo galiu. 

Ponia ištiesė rankas ir sugriebė Aomamei už rankų. Nuo tada 
juodvi apsikeitė paslaptimis ir ėmė dalintis misija, taip pat kažkuo 
panašiu į pamišimą. Ne, galbūt tikrų tikriausiu pamišimu. Tačiau 
Aomamė neįstengė įžvelgti, kur baigiasi viena ir prasideda kita. Be 
to, kartu su ponia į tolimą pasaulį pasiuntė vyrus, kurių bet kokiu 
atveju negalėjo sau leisti pasigailėti. 


- Nuo tada, kai tu Šibujos viešbutyje į kitą pasaulį pasiuntei 
aną vyrą, praėjo labai nedaug laiko, - tyliai tarė ponia. Jos frazė 
„pasiųsti į kitą pasaulį“ nuskambėjo taip, tarsi ji šnekėtų apie baldų 
pervežimą. 

- Po keturių dienų bus lygiai du mėnesiai, - pasakė Aomamė. 

- Dar net nepraėjo du mėnesiai, - toliau kalbėjo ponia, - todėl 
man labai sunku būtų dabar tavęs prašyti atlikti kitą darbą. Norė- 

čiau palaukti bent pusę metų. Jei pertrauka bus per trumpa, tau 
išaugs psichologinė našta. Kaip čia geriau pasakius - tai ne eilinis 
dalykas. Taip pat kam nors gali užkliūti tai, kad su mano prieglauda 
susijusius vyrus gan dažnai ištinka širdies smūgiai. 

Aomamė šyptelėjo. Tada tarė: 

- Pasaulyje gi daug įtarių žmonių. 

Ponia irgi nusišypsojo. 

- Aš, kaip žinai, esu itin atsargus žmogus. Nesikliauju suta- 
pimais, tikimybėmis ar laime. Iš paskutiniųjų siekiu užtikrintos 
galimybės ir tik įsitikinusi, kad jos niekaip negausiu, renkuosi 
kitą kelią. Tačiau kai nebelieka nieko kita, tik tai, pašalinu visas 
įmanomas numatyti rizikas. Uoliai ir atidžiai ištyrinėju visus 
faktorius, atlieku visus aliai vieno pasiruošimus ir įsitikinusi, 
kad viskas gerai, kreipiuosi į tave. Todėl lig šiol neiškilo jokios 
problemos. Tiesa? 

- Taip, - pripažino Aomamė. Dar ir kaip. Pasiruošusi įrankį ji 
nukanka iki nurodytos vietos. Aplinkybės būna kruopščiai numa- 
tytos iš anksto. Ji tik kartą įduria nusmailinta adata į reikiamą vyro 
sprando tašką. Paskui įsitikinusi, kad vyras išėjo į kitą pasaulį, ji 
iš tos vietos pasišalina. Viskas lig šiol vyko pagal planą lyg sviestu 
patepta. 

— Tačiau šįkart su skaudama širdimi turiu prašyti tavęs šiek tiek 
neįmanomo. Ir laikas dar ne užtektinai pribrendęs, ir yra daug ne- 
apibrėžtų faktorių, ir tikėtina, kad negalėsiu pasirūpinti aiškiomis 
aplinkybėmis. Reikalas kiek skiriasi nuo įprastinių. 

— Kuo skiriasi? 

— Vyras nėra eilinis pilietis, - pasakė ponia apgalvodama žo- 
džius. - Konkrečiai kalbant, apsauga itin griežta. 

— Koks nors politikas? 

Ponia papurtė galvą. 

— Ne, ne politikas. Apie tai pakalbėsime vėliau. Aš daug galvojau, 
kaip galima būtų apsieiti be tavęs. Tačiau nė vienas būdas nepasi- 
rodė sėkmingas. Visi įprastiniai būdai prilygsta nuliui. Man labai 
gaila, bet nesugalvojau nieko kita, tik kreiptis į tave. 

— Ar tai degantis reikalas? - pasiteiravo Aomamė. 

- Ne, degti jis nedega. Nors nėra taip, kad turime laiko į valias. 
Tačiau kuo vėliau atliksime, tuo daugiau bus nukentėjusiųjų. Taip 
pat mes neturime daug progų. Neįmanoma numatyti, kada vėl 
pasitaikys kita. 

Už lango buvo visiškai sutemę, žiemos sode spengė tyla. Ao- 
mamei buvo įdomu, ar matyti mėnulis. Tačiau iš jos vietos lauko 
nesimatė. 

Ponia tarė: 

- Ketinu tau kuo smulkiau išdėstyti situaciją. Bet prieš tai noriu, 
kad pamatytum vieną žmogų. Eime pas ją. 

- Ji gyvena šitoje prieglaudoje? - paklausė Aomamė. 

Ponia lėtai įkvėpė oro, kuris tyliai švilptelėjo gerklėje. Jos akyse 
suspindo ypatinga, neregėta šviesa. 

- Prieš šešias savaites ją atvežė iš konsultacinio kabineto. Ke- 
turias savaites nepratarė nė žodžio - gal laikinai buvo netekusi 
proto, nes visiškai nešnekėjo. Žinojome tik vardą ir amžių. Ją rado 
nenusakomos būklės nakvojančią stotyje, pasiuntinėjo per kelias 
įstaigas, kol atsiuntė pas mus. Aš neskubėdama po truputį su ja 
šnekėdavausi. Praėjo nemažai laiko, kol įtikinau, kad čia saugu, kad 
nebereikia bijoti. Dabar jau pradėjo šiek tiek šnekėti. Nors kalba 
padrikai ir kapotai, bet sudėliojusi nuotrupas daugmaž žinau, kas 
atsitiko. Graudi istorija. 

- Aišku, prieš ją smurtavo jos vyras? 

-— Ne, - išdžiūvusiu balsu pratarė ponia. - Jai tik dešimt metų. 


Juodvi su ponia perėjo per kiemą, atsirakinusios atidarė nedide- 
les medines duris ir patraukė link kaimyniniame sklype esančios 
prieglaudos. Nedidukas medinis bendrabutis, seniau, kai ponios 
namuose dirbdavo daugiau pagalbininkų, buvo naudojamas dau- 
giausia jiems apgyvendinti. Dviejų aukštų, šiaip gan patrauklus 
pastatas, bet šiek tiek per senas nuomoti. Tačiau neturinčioms kur 
daugiau prisiglausti moterims jis puikiai tiko. Seni ąžuolai, tarsi 
saugodami namą, plačiai skėtė šakas, prieangio duris puošė gražus 
raštuotas stiklas. Iš viso buvo dešimt kambarių. Kartais jie būdavo 
pilni, kartais apytuščiai, bet paprastai name slapčia gyveno penkios 


285 


ar šešios moterys. Dabar pusėje langų dega šviesa. Be kartais pa- 
sitaikančių vaikų balsų, namas visada skendi nenormalioje tyloje. 
Net atrodo, kad pats pastatas stovi užgniaužęs kvapą. Įvairiausių 
kasdienybės triukšmų čia nėra. Netoli įėjimo buvo pririšta vokiečių 
aviganė, kuri artinantis žmonėms ėmė dusliai urgzti ir keliskart 
sulojo. Neaišku, kas ir kokiais būdais ją primokė, bet artinantis 
vyrui ji imdavo smarkiai skalyti. Vis dėlto labiausiai ji buvo prisi- 
rišusi prie Tamaru. 

Kai priėjo ponia, ši kaipmat liovėsi lojusi, ėmė maskatuoti uode- 
g3 ir džiaugsmingai cypti. Ponia pasilenkė ir keletą kartų lengvai 
patapšnojo jai per galvą, o Aomamė pakasė užausį. Ji atpažino 
Aomamę. Buvo labai protingas šuo. Ir kažkodėl su pasimėgavimu 
ėdė žalius špinatus. Paskui ponia raktu atsirakino duris. 

- Viena čia gyvenančių moterų prižiūri tą mergaitę, - pasakė 
ponia Aomamei. - Paprašiau jos, kad apsigyventų viename kamba- 
ryje su ja ir kiek tik gali nenuleistų nuo jos akių - man dar nelabai 
ramu palikti ją vieną. 

Prieglaudoje moterys kasdien viena kitą prižiūrėjo, kalbėjosi 
apie patirtus išgyvenimus ir be žodžių dalindamosi skausmais 
viena kitą drąsino. Taip jų žaizdos savaime pamažu traukėsi. Sen- 
buvės mokė naujai atėjusiąsias gyvenimo gudrybių, perduodavo 
išėjusiųjų paliktus rakandus. Tvarkymas ir maisto ruoša vyko pagal 
grafiką. Žinoma, tarp jų būdavo ir norinčiųjų atsiriboti nuo visų ir 
niekam nė žodelio nepasakoti apie savo patirtis. Tokių vienatvė ir 
tyla buvo gerbiama. Tačiau dauguma norėjo iš širdies išsipasakoti 
ir pasidalinti su kitomis savo patyrimais. Prieglaudoje buvo drau- 
džiama vartoti alkoholį, rūkyti ir lankytis leidimo neturintiems 
prašalaičiams, kitų apribojimų nebuvo. 

Name buvo vienas telefonas ir vienas televizorius, kurie stovėjo 
bendro naudojimosi salėje prie įėjimo. Taip pat čia stovėjo senas 
minkštų baldų komplektas ir valgomasis stalas. Beveik visos gy- 
ventojos didžiąją dienos dalį praleisdavo šioje patalpoje. Tačiau 
televizoriaus beveik nejungdavo. O jei šis būdavo įjungtas, veikė 
beveik negirdimai. Moterys labiau mėgo kas sau skaityti knygas, 
vartyti laikraščius, megzti ar pašnibždom kalbėtis palinkusios 

viena į kitą. Tarp jų būdavo ir kiauras dienas piešiančių. Tai buvo 
keista erdvė. Šviesa čia buvo sustingusi ir prislopinta it tarpinėje 
vietoje tarp šio ir pomirtinio pasaulio. Giedra ar apsiniaukę, rytas 
ar vakaras, ši vieta skendėjo tokioje pačioje prieblandoje. Kaskart 
ten atėjusi Aomamė pasijusdavo prašalaitė, nejautri įsibrovėlė. 
"Tai buvo tarsi ypatingų savybių reikalaujantis klubas. Jų vienatvės 
kilmė buvo kitokia nei Aomamės juntamos vienatvės. 

Pasirodžius poniai, trys svetainėje esančios moterys atsistojo. Iš 
pirmo žvilgsnio buvo akivaizdu, kad jos poniai jaučia gilią pagarbą. 
Ši liepė joms sėstis. 

- Nesivarginkite. Aš tik norėjau šnektelėti su Cubasa. 

- Cubasa yra kambaryje, - pasakė turbūt Aomamės metų mo- 
teris. Tiesiais ilgais plaukais. 

— Kartu su Saeko. Atrodo, dar negali nusileisti pas mus, - pridūrė 
kiek vyresnė gyventoja. 

— Dar turbūt reiks truputį palaukti, - šypsodamasi pasakė 
ponia. 

Trys moterys tylomis linktelėjo. Jos nelabai suprato, ką reiškia 
dar truputį palaukti. 


Kai jos užlipo į antrą aukštą ir įėjo į kambarį, ponia paprašė ten 
esančios ligotai atrodančios smulkios moterėlės trumpam palikti 
jas vienas. Saeko vadinama moteris blausiai nusišypsojo, išeidama 
iš kambario uždarė duris ir nusileido laiptais žemyn. Liko tik de- 
šimtmetė mergaitė vardu Cubasa. Kambaryje stovėjo valgomasis 
stalelis. Mergaitė, ponia ir Aomamė atsisėdo prie jo. Langą dengė 
storos užuolaidos. 

- Šios moters vardas Aomamė, - pasakė mergaitei ponia. - Ji 
kartu su manimi dirba. Todėl gali nesibaiminti. 

Mergaitė žvilgtelėjo į Aomamę ir vos regimai linktelėjo. Beveik 
nesujudėdama. 

— Čia Cubasa, - pristatė ponia. Paskui kreipėsi į mergaitę: - Kiek 
laiko tu jau gyveni pas mus? 

Ši vėl vos įžiūrimu judesiu krestelėjo galvą tarsi sakydama: ne- 
žinau. Galva pakrypo mažiau nei centimetrą. 


- Šešias savaites ir tris dienas, - pasakė ponia. - Gal tu ir ne- 
skaičiuoji, bet aš tiksliai prisimenu. Ar žinai kodėl? 

Mergaitė vėl vos vos krestelėjo galvą. 

- Kartais laikas yra nepaprastai svarbus, - šnekėjo ponia. - Vien 
jį skaičiuoti yra labai prasminga. 

Aomamei Cubasa pasirodė kaip eilinė dešimtmetė. Gal kiek 
aukštoka savo amžiui, bet liesa, dar nesusiformavusia krūtine. 
Atrodė, tarsi jai būtų nuolat trūkę maisto medžiagų. Neblogų, bet 
įspūdžio nepaliekančių veido bruožų. Akys priminė matinį stiklą. 
Net įsižiūrėjus jos nieko nesakė apie vidų. Sausos plonos lūpos kart- 
kartėmis nerimastingai sukrutėdavo, tarsi bandydamos suformuoti 
kažkokį žodį, bet jokio garso taip ir neišleisdavo. 

Ponia iš lauktuvių atnešto popierinio maišelio ištraukė dėžutę 
šokoladinių saldainių. Ant jos buvo nupieštas kalnuotas Šveicarijos 
Alpių peizažas. Joje gulėjo net dvylika gražutėlių skirtingų formų 
saldainių. Ponia padavė vieną Cubasai, vieną Aomamei, o vieną 
pati įsidėjo burnon. Aomamė irgi. Pamačiusi abi jas taip darant, 
Cubasa taip pat suvalgė saldainį. Visos trys valandėlę tylėdamos 
kramtė šokoladą. 

- Ar prisimeni, kai buvai dešimties? - paklausė ponia Aomamės. 

- Gerai prisimenu, - pasakė Aomamė. Tokio amžiaus ji paėmė 
vieną berniuką už rankos ir prisiekė jį mylėti visą gyvenimą. Praė- 
jus keliems mėnesiams jai prasidėjo mėnesinės. Aomamė tuo metu 
labai keitėsi. Ji atsiribojo nuo religijos ir apsisprendė nutraukti 
ryšius su tėvais. 

- Aš irgi gerai atsimenu, - pasakė ponia. - Kai buvau dešimties, 
tėtis mane nusivežė į Paryžių ir mes metus ten gyvenome. Tėtis tuo 
metu dirbo diplomatu. Mes gyvenome senuose apartamentuose 
greta Liuksemburgo sodų. Buvo Pirmojo pasaulinio karo pabaiga 
ir stotyse knibždėte knibždėjo sužeistų kareivių: jaunų, dar vai- 
kų, ir senių. Paryžius visais metų laikais yra kvapą gniaužiančio 
grožio miestas, bet man tepaliko krauju paplūdusį įspūdį. Fronte 
vyko aštrūs susirėmimai iš apkasų ir gatvėmis it užmirštos sielos 
klaidžiojo žmonės, netekę rankos, kojos ar akies. Akys matė vien 

baltus vyrų tvarsčius ir juodus moterų gedulo kaspinus. Daugybė 
naujų karstų vežimuose traukė į kapines. Pravažiuojant karstams, 
žmonės gatvėje nusukdavo akis ir pritildavo. 

Ponia ištiesė rankas skersai stalo. Mergaitė, kiek pagalvojusi, 
pakėlė rankas nuo kelių ir padėjo poniai ant rankų. Ši suspaudė jai 
delnus. Kai ponia buvo mergaitė ir Paryžiaus gatvėje prasilenkda- 
vo su karstų prikrautu vežimu, jos tėtis ar mama taip pat stipriai 
suspausdavo jai ranką. Ir padrąsindavo, kad nesibaimintų: „Viskas 
gerai, tu saugi, nieko nebijok.“ 

- Vyrai kasdien pagamina milijonus spermatozoidų, - tarė ponia 
Aomamei. - Ar tai Žinojai? 

- Skaičiaus nežinojau, - atsakė Aomamė. 

- Tikslaus skaičiaus, žinoma, aš irgi nežinau. Vienaip ar kitaip, 
begales. Ir jie vienu kartu juos išleidžia lauk. Tačiau moterys su- 
brandina ribotą kiekį kiaušinėlių. Ar žinai, kiek? 

- Tiksliai nepasakyčiau. 

- Per visą gyvenimą ne daugiau nei keturis šimtus, - pasakė 
ponia. - Kas mėnesį nepasigamina naujų kiaušinėlių, nuo pat gi- 
mimo jie tūno moters kūne. Prasidėjus mėnesinėms, jie kas mėnesį 
subrandinami ir išleidžiami laukan. Šios mergaitės viduje irgi yra 
tokių kiaušinėlių. Mėnesinės jai dar neprasidėjo, tad jie tiesiog turė- 
tų tūnoti nenaudojami. Turėtų tvarkingai gulėti stalčiaus dugne. Ir 
nereikia nė sakyti, kad jų paskirtis yra susijungti su spermatozoidų 
ir būti apvaisintiems. 

Aomamė linktelėjo. 

- Dauguma vyrų ir moterų mąstysenos skirtumų kyla būtent 
dėl tokio reprodukcinių sistemų neatitikimo. Žvelgiant grynai per 
biologinę prizmę, mes, moterys, gyvename turėdamos pagrindinę 
užduotį - saugoti tuos ribotus kiaušinėlius. Ir tu, ir aš, ir ši mergai- 
tė, - jos lūpomis prabėgo skaidri šypsena. - Žinoma, mano atveju 
derėtų vartoti būtąjį laiką - gyvenau. 

Aomamė paskubomis mintyse suskaičiavo, kad ligi šiol perniek 
išleido jau du šimtus kiaušinėlių. Manyje dar liko maždaug pusė. 
Greičiausiai su iškaba „rezervuota“. 

- Tačiau jos kiaušinėliai niekada nebus apvaisinti, - pasakė po- 
nia. - Praeitą savaitę ją apžiūrėjo pažįstamas gydytojas. Jos gimda 
yra sudraskyta. 

Aomamė persikreipusiu veidu pažvelgė į ponią. Paskui šiek tiek 
pakreipė galvą ir žvilgtelėjo į mergaitę. Žodžiai užstrigo gerklėje. 

— Sudraskyta? 

- Taip. Sudraskyta, - pasakė ponia. - Operacija nebepadėtų jos 
išgydyti. 

— Kas, po galais, taip galėjo? - pratarė Aomamė. 

- Tiksliai dar negaliu pasakyti, - atsakė ponia. 

— Mažieji žmonės, - pasakė mergaitė. 

18 skyrius 


Tengo 


Nebėra aplinkybių scenoje pasirodyti 
Didžiajam Broliui 


Po spaudos konferencijos paskambino Komacu ir pasakė, kad 
viskas įvyko be trukdžių ir sklandžiai. 

- Puikus įvykis, - negirdėtai laimingu balsu pasakė Komacu. - 
Ką tu, nesitikėjau, kad ji taip šauniai susitvarkys. Atsakinėjo labai 
elegantiškai ir visiems susirinkusiems paliko puikų įspūdį. 

Išgirdęs Komacu pasakojimą, Tengo visai nenustebo. Nors nebu- 
vo tikras, bet dėl spaudos konferencijos taip smarkiai nesijaudino. 
Numanė, kad su tokia užduotimi ji ir pati sėkmingai susitvarkys. 
Tačiau pasakymas „gerą įspūdį skambėjo kaži kaip nederančiai 
Fukaeri. 

- Trūkumai praslydo nepastebėti? - dėl viso pikto paklausė 
Tengo. 

— Na, aš stengiausi neduoti daug laiko ir visaip išsisukinėjau 
nuo nepalankių klausimų. Be to, tiesą pasakius, aštrių klausimų 
beveik ir neuždavė. Kaip sau nori, bet mielos niekuo dėtos septy- 
niolikmetės žurnalistai nenorėjo sumaišyti su žemėmis. Žinoma, 


reiktų pridėti „bent jau kol kas“. Nežinau, kaip bus paskui. Vėjo 
kryptis šiame pasaulyje keičiasi nespėjus nė mirktelėti. 

Tengo galvoje iškilo vaizdas, kaip Komacu rimtu veidu stovi ant 
aukštos pakriaušės ir lyžtelėjęs pirštą tikrina vėjo kryptį. 

- Vis dėlto tai tik tavo dėka - kad iš anksto parepetavai ir sėk- 
mingai sustygavai. Esu labai dėkingas. Pranešimas apie premiją ir 
spaudos konferencijos apžvalga pasirodys rytojaus vakariniuose 
laikraščiuose. 

— Ką Fukaeri buvo apsirengusi? 

- Apsirengusi? Paprastai. Džinsais ir prigludusiu megztiniu. 

- Paryškinančiu krūtinę? 

- Na, iš tiesų taip. Krūtinė buvo labai gražios formos. It naujutėlė, 
ką tik nuo lentynos, - pasakė Komacu. - Žinai, Tengo, ta mergaitė 
nuskambės visose žiniose kaip talentinga jauna rašytoja. Ir atrodo 
gerai, ir šnekėsena keistoka, nors sumanumo jai netrūksta. Ji neei- 
linė. Aš lig šiol stebėjau daug rašytojų debiutų. Tačiau ta mergaitė 
yra ypatinga. Ir kai aš sakau ypatinga, vadinasi, ji tikrai tikrai 
ypatinga. Po savaitės parduotuvių lentynose pasirodys žurnalas su 
išspausdinta Oro lėliuke, ir galiu lažintis iš bet ko - iš kairės rankos 
ir dešinės kojos, - kad jis bus išpirktas per tris dienas. 

Tengo padėkojo Komacu už skambutį ir padėjo ragelį. Tada 
šiek tiek atsikvėpė. Kad ir kaip ten būtų, bent jau pirmoji kliūtis 
šią akimirką yra įveikta. Nors jis nė neįsivaizdavo, kiek, po galais, 
tų kliūčių dar laukia. 


Spaudos konferencijos apžvalga buvo išspausdinta kitos dienos 
vakariniuose laikraščiuose. Pakeliui iš mokyklos stoties kioskelyje 
Tengo nusipirko keturis laikraščius ir parėjęs namo palygino jų 
straipsnius. Visų turinys buvo panašus. Straipsniai nebuvo ilgi, bet 
juose buvo rodomas išskirtinis dėmesys šiai literatūrinei premijai 
(dažniausiai jie apsiribodavo pora sakinių). Kaip Komacu ir numa- 
tė, žiniasklaida kunkuliavo dėl to, kad laureatė yra septyniolikmetė 
mergina. Straipsnyje rašė, kad visi keturi komisijos nariai vienu 
balsu išrinko jos parašytą Oro lėliukę. Be jokių diskusijų - posėdis 
tetruko penkiolika minučių. Tai negirdėtas atvejis. Neįtikėtina, kad 

visų keturių aktyvių ir tvirtą požiūrį turinčių rašytojų nuomonės 
šitaip sutaptų. Jau dabar tas kūrinys atitinkamuose sluoksniuose 
sukėlė ažiotažą. Per premijos įteikimo ceremoniją vienoje viešbučio 
salėje vyko nedidelė spaudos konferencija, kurioje ji „šypsodamasi 
raiškiai atsakinėjo“ į žurnalistų klausimus. 

Į klausimą „Ar ir toliau norėtum rašyti romanus*“ ji atsakė, kad 
„romanas tėra viena iš priemonių minčiai išreikšti. Šįkart tai buvo 
romanas, o kaip bus kitą kartą, nežinau“. Sunku patikėti, kad Fukae- 
ri iš tiesų kalbėjo tokiais ilgais ir raiškiais sakiniais. Greičiausiai 
žurnalistas jos kapotas frazes sudėjo į vieną sakinį, o trūkstamas 
dalis savaip papildė. Nors gal ji iš tiesų kalbėjo taip išplėtotai ir 
raiškiai. Kalbėdamas apie Fukaeri dėl nieko negalėjai būti tikras. 

Į klausimą „Koks tavo mėgstamiausias kūrinys?“ ji, žinoma, 
atsakė: Sakmė apie Tairų giminę. Kažkuris žurnalistas paklausė, 
kuri Sakmės apie Tairų giminę dalis jai patinka labiausiai. Ji tą 
vietą pacitavo. Net penkias minutes atmintinai deklamavo ilgą 
ištrauką. Žurnalistai tuo giliai susižavėjo ir po jos citatos ėjo tylos 
pauzė. Laimei (turbūt taip derėtų sakyti), niekas nepaklausė, kokią 
muziką ji mėgsta. 

Į klausimą „Kas labiausiai apsidžiaugė, kad tu laimėjai debiutan- 
tės premiją?“ ji, ilgai patylėjusi (tas vaizdas iškilo Tengo galvoje), 
atsakė: „Paslaptis.“ 

Sprendžiant iš laikraščių straipsnių, Fukaeri per visą klausimų 
ir atsakymų valandą nė karto nesumelavo. Viskas, ką pasakė, buvo 
tiesa. Laikraščiuose buvo ir jos nuotrauka. Joje ji atrodė dar gražes- 
nė nei Tengo ją atsiminė. Kai šneki su ja akis į akį, dėmesį traukia 
kūno judesiai, išraiškų kaita, ištariami žodžiai, bet, žvelgdamas į 
sustingusią nuotrauką, Tengo darsyk suvokė, kokių tobulai taisy- 
klingų bruožų buvo jos veidas. Tai buvo maža nuotraukėlė, nufoto- 
grafuota per spaudos konferenciją (ji tikrai vilkėjo tą patį vasarišką 
megztinį), tačiau ir iš jos sklido tam tikras spindėjimas. Veikiausiai 
tai yra tas pats, ką Komacu vadino „neeiliniu įspūdžiu“. 

Tengo užvertė laikraščius, padėjo juos į vietą ir virtuvėje gurkš- 
nodamas alų iš skardinės pasigamino paprastą vakarienę. Jo per- 
rašytas kūrinys vienu balsu laimėjo literatūrinę premiją, pagarsėjo 

ir greičiausiai taps bestseleriu. Taip pagalvojus pasidarė nejauku. 
Jautė nuoširdų pergalės džiaugsmą, bet kartu nerimą ir erzelį. 
Galima sakyti, kad taip buvo suplanuota, bet ar gerai, kad viskas 
klostosi šitaip sklandžiai, lyg sviestu patepta? 

Gamindamas maistą pastebėjo, kad visiškai dingo apetitas. Dar 
ką tik pilvas gurgė iš alkio, o dabar nieko nebenori valgyti. Pradė- 
tus gaminti patiekalus jis suvyniojo į plėvelę, padėjo į šaldytuvą 
ir sėdėdamas virtuvėje ant kėdės ir spoksodamas į kalendorių ant 
sienos tiesiog tylomis gėrė alų. Kalendorių gavo iš banko, jį puošė 
visų metų laikų Fudži kalno nuotraukos. Tengo dar nė sykio nėra į 
jį ilipęs. Kaip ir į Tokijo bokštą. Nėra ir užsikėlęs į paskutinį kokio 
nors dangoraižio aukštą. Jo niekada netraukė aukštos vietos. Tengo 
svarstė, kodėl. Gal dėl to, kad visą laiką gyveno tik žiūrėdamas sau 
po kojomis. 


Komacu prognozės pasitvirtino. Žurnalai su Fukaeri Oro lė- 
liuke bene tą pačią dieną dingo iš parduotuvių lentynų. Retai 
kada išperka visą literatūrinio žurnalo tiražą. Leidykla jį leido 
kas mėnesį ir patirdavo nuostolių. Ji rengė žurnalą siekdama 
jame spausdinamas publikacijas vėliau išleisti atskira knyga, po- 
puliarinti pradedančiojo rašytojo premiją ir pritraukti naujų 
jaunų rašytojų. Iš paties žurnalo beveik nebuvo tikimasi gero 
pardavimo ir pelno. Todėl žinia, kad visą literatūrinį žurnalą 
išpardavė tą pačią dieną, buvo negirdėta sensacija, prilygstanti 
Okinavoje iškritusiam sniegui. Nors net ir išparduotas tiražas 
pelno neatneš. 

Komacu paskambino ir apie tai pranešė. 

— Puikus dalykas, - pasakė jis, - kai žurnalas išparduodamas, 
tai papildomai sužadina žmonių susidomėjimą ir jie užsimano jį 
paskaityti. Leidykla dabar kaip išprotėjusi spausdina pirmąjį Oro 
lėliukės tiražą. Tai skubiausias prioritetinės svarbos leidinys. Dabar 
jau nebesvarbu, laimėsime Akutagavos premiją ar ne. Geriau jau 
pardavinėti knygą, kol karšta. Ji, be jokios abejonės, taps bestse- 
leriu. Galiu garantuoti. Todėl ir tau dabar patarčiau sugalvoti, kur 
dėsi pinigus. 

Vakarinio šeštadienio laikraščio kultūros skiltyje buvo straipsnis 
apie Oro lėliukę. Antraštė skelbė, kad visas žurnalo su spausdinamu 
kūriniu tiražas buvo išpirktas. Keli literatūros kritikai dėstė savo 
įspūdžius apie kūrinį. Beveik visos nuomonės buvo teigiamos. Nesi- 
tiki, kad septyniolikmetė galėtų rašyti su tokiu polėkiu, itin jautriai 
ir be galo vaizdingai. Tas kūrinys gal net rodo atsiradus naują litera- 
tūrinį stilių. Vienas kritikas teigė, kad „vaizduotė taip smarkiai liejasi 
per kraštus, jog net praranda sąlytį su tikrove“. Tai buvo vienintelis 
neigiamas aspektas, kurį Tengo perskaitė. Tačiau tas pats kritikas 
ramiai padarė išvadą, kad „tikrai įdomu, kokį kitą kūrinį parašys ši 
mergina“. Šiaip ar taip, vėjo kryptis kol kas palanki. 


Fukaeri paskambino likus keturioms dienoms iki išleidžiant 
knygą. Devintą valandą ryto. 

- Nemiegi, - paklausė ji. Po senovei šnekėjo be intonacijos. 
Monotoniškai. 

- Žinoma, nemiegu, - atsakė Tengo. 

- Laisvas šiandien popietę. 

- Po keturių būsiu laisvas. 

- Galim susitikti. 

- Galim, - atsakė Tengo. 

- Toje pačioje vietoje, - paklausė Fukaeri. 

- Gerai, - atsakė Tengo. - Ketvirtą ateisiu į tą pačią Šindžiuku 
kavinę kaip ir anąkart. Beje, labai gražiai išėjai laikraščio nuotrau- 
koje. Kur iš spaudos konferencijos. 

- Vilkėjau tą patį megztinį, - pasakė ji. 

- Tau labai tiko, - tarė Tengo. 

- Nes tau patinka mano krūtinės forma. 

— Galbūt. Bet šiuo atveju svarbiau buvo tai, kad kitiems palikai 
gerą įspūdį. 

Fukaeri kiek patylėjo. Taip, tarsi būtų užsižiūrėjusi į kažką ant 
priešais esančios lentynos. Galbūt svarstė apie ryšį tarp teigiamo 
įspūdžio ir krūtinės. Taip begalvojant ir pačiam Tengo pamažu 
pasidarė nebeaišku, koks tarp jų ryšys. 

- Ketvirtą, - pasakė Fukaeri. Tada padėjo ragelį. 


Kai truputį prieš keturias Tengo atėjo į tą pačią kavinę, Fukaeri 
jau laukė. Šalia jos sėdėjo ponas Ebisuno. Šviesiai pilkais marš- 
kiniais ilgomis rankovėmis ir tamsiai pilkomis kelnėmis. Nugara 
tiesutėlė it skulptūros, kaip ir paskutinį kartą, kai jį matė. Išvydęs 
mokytoją Tengo truputį nustebo. Pasak Komacu, jis itin retai „nu- 
sileidžia nuo kalno“. 

Tengo atsisėdo priešais juos ir užsisakė kavos. Lietaus sezonas 
dar net nebuvo prasidėjęs, bet diena buvo karšta, tarsi vasara jau 
būtų įpusėjusi. Nepaisydama to, Fukaeri, kaip ir praeitą kartą, 
siurbčiojo karštą kakavą. Ponas Ebisuno buvo užsisakęs šaltos 
arbatos, bet stiklinė stovėjo nepaliesta. Tirpstant ledukams jos 
viršuje storėjo permatomas vandens sluoksnis. 

- Ačiū, kad atėjai, - pasakė ponas Ebisuno. 

Atnešė kavos ir Tengo truputį jos gurkštelėjo. 

- Atrodo, kad reikalai kol kas klostosi sėkmingai, - tarsi tikrintų 
balso tembrą iš lėto tardamas žodžius pasakė ponas Ebisuno. - 
Tavo indėlis didelis. Nepaprastai didelis. Pirmiausia norėjau tau 
už tai padėkoti. 

- Esu dėkingas, kad taip sakote, bet, kaip jūs žinote, šiame reikale 
nedalyvauju viešai, - pasakė Tengo. - O viešai nedalyvaujantys 
asmenys negali turėti jokio indėlio. 

Ponas Ebisuno patrynė virš stalo delnais, tarsi norėdamas pa- 
sišildyti. 

- Ne, nereikia taip kuklintis. Fasadas nesvarbus, bet iš tiesų 
tu užtikrintai prie to prisidedi. Jei ne tu, iki šiol viskas nebūtų 
taip sklandžiai pavykę. Tavo dėka Oro lėliukė tapo neprilygstamai 
vykusiu kūriniu. Jis pasidarė gerokai gilesnis, rafinuotesnis nei aš 
tikėjausi. Ne veltui Komacu kažką tavyje įžvelgia. 

Fukaeri greta jo it pieną lakantis kačiukas toliau gėrė savo ka- 
kavą. Ji vilkėjo paprasta balta palaidine trumpomis rankovėmis ir 
trumpu tamsiai mėlynu sijonu. Kaip visada - be jokių papuošalų. 
Užkritę tiesūs ilgi plaukai slėpė jos veidą. 

- Būtinai norėjau tai pasakyti tau į akis. Todėl ir paprašiau, kad 
ateitum čia susitikti, - pasakė ponas Ebisuno. 

- Galėjote šitiek nesivarginti. Man pačiam perrašinėti Oro lėliukę 
buvo prasminga veikla. 

- Pamaniau, kad reikia tau darsyk padėkoti. 

— Nebuvo būtina, - pasakė Tengo. - Gal galėčiau paklausti vieno 
su Eri susijusio asmeninio dalyko? 

- Žinoma. Jei tik galėsiu atsakyti. 

- Arjūs esate oficialus Eri globėjas? 

Mokytojas papurtė galvą. 

- Ne, nesu oficialus globėjas. Norėčiau juo tapti, jei tik būtų 
įmanoma. Tačiau, kaip jau anksčiau minėjau, visiškai negaliu su- 
sisiekti su jos tėvais. Įstatymiškai aš neturiu į ją jokių teisių. Tik 
priglaudžiau prieš septynerius metus atėjusią prie mano namų 
durų ir išauginau. 

- Tokiu atveju veikiausiai nenorėtumėte, kad visa tai plačiai 
nuskambėtų laikraščiuose? Jai šitaip su trenksmu išgarsėjus gali 
kilti nesklandumų. Ji dar net ne pilnametė. 

- Klausi, ar nekils problemų, jei jos tėvai pateiks skundą ir pa- 
reikš norintys ją atsiimti? Ar nesusigrąžins jėga, kai ji per tokius 
vargus pabėgo? Tą turi omenyje? 

- Taip. Aš viso to neperprantu. 

- Savaime suprantamas klausimas. Tačiau tam tikros aplinkybės 
juos sulaikys nuo pernelyg viešų veiksmų. Kuo labiau Eri išgarsės, 
tuo stipriau visuomenės dėmesį atkreips bet kokie jų veiksmai prieš 
ją. O to jie mažiausiai nori. 

- Jie, - ištarė Tengo. - Jūs kalbate apie „Sakigake ? 

- Taip, - atsakė mokytojas. - Apie religinę organizaciją „Saki- 
gake'. Aiškiausias mano nuopelnas yra tas, kad septynerius metus 
auginau Eri. Ji ir pati nori gyventi su manimi. Ir nesvarbu dėl kokių 
priežasčių, bet jos tėvai šiuos septynerius metus buvo palikę ją 
likimo valiai. Negaliu jiems atiduoti Eri tiesiog lyg niekur nieko. 

Tengo permąstė tai, ką išgirdo. Tada tarė: 

- Oro lėliukė, kaip ir tikimasi, tampa bestseleriu. Į Eri nukrypsta 
visų akys. Tarkim, tai apriboja „Sakigake“ veiksmų laisvę. Tiek 
suprantu. O kas, atsižvelgiant į jūsų ketinimus, bus toliau? 

- To ir aš nežinau, - kuo ramiausiai pasakė ponas Ebisuno. - 
Kas bus toliau, yra niekieno nepažintos žemės. Nėra žemėlapių, 
kad sužinotum, kas tavęs laukia už kito kampo, reikia pasukti ir 
pamatyti. Nė neįsivaizduoju. 

- Nė neįsivaizduojate? - pratarė Tengo. 

- Taip, gali skambėti neatsakingai, bet neįsivaizdavimas yra 
visos šitos istorijos griaučiai. Meti akmenį į gilų tvenkinį. Pliūkšt. 
Nuaidi skardus garsas. Mes užgniaužę kvapą laukiame, kas iš to 
tvenkinio pasirodys. 

Kurį laiką visi tylėjo. Visi trys kiekvienas sau įsivaizdavo van- 
dens paviršiumi nuraibuliuojančius ratilus. Palaukęs, kol tie ratilai 
pranyks, Tengo ramiai ištarė: 

- Jau iš pat pradžių sakiau, kad tai, ką mes dabar darome, yra 
tam tikra apgavystė. Gal net, galima sakyti, antisocialinis veiksmas. 
Greitu metu prie to tikriausiai prisidės ir nemaži pinigai, o melas 
augs kaip sniego gniūžtė. Vienas melas prišauks kitą melą, ryšiai 
tarp jų vis painės ir painės, kol galų gale niekam nebepavyks jų su- 
valdyti. Ir kai yla išlįs iš maišo, visi bendrininkai, taip pat ir Fukaeri, 
patirs kokios nors žalos arba blogiausiu atveju - bus sunaikinti. 
Galbūt giliai palaidoti po visuomenės panieka. Sutinkate su tuo? 

Ponas Ebisuno palietė akinių rėmelius. 

- Negaliu nesutikti. 

- Vis dėlto, pasak Komacu, jūs ketinate atstovauti jo įkurtai 
įmonei Oro lėliukės reikalams tvarkyti. Kitaip tariant, sutinkate 
viešai prisidėti prie jo plano. Tai yra neprieštaraujate vėliau būti 
apdrabstytas purvais. 

— Gal rezultatas bus ir toks. 

- Kiek suprantu, jūs esate neeilinės išminties, plačiai apsiskaitęs 
ir turite savitą pasaulėžiūrą. Nežiūrint į tai, nežinote šito plano 
baigties. Tai yra negalite nuspėti, kas laukia už kito kampo. Man 
labai sunku suvokti, kam toks žmogus, kaip jūs, lenda į tokius 
neužtikrintus ir neaiškius reikalus. 

— Esu labai pamalonintas perdėtų tavo liaupsių, bet visgi... - 
pasakė ponas Ebisuno ir įkvėpęs pritilo. - Suprantu, ką nori pa- 
sakyti. 

- Niekas nežino, kas nutiks, - staiga įsiterpė Fukaeri. Paskui vėl 
paniro į savo tylą. Kakavos puodelis jau buvo tuščias. 

- Taigi, - pasakė mokytojas. - Niekas nežino, kad nutiks. Eri 
tiesa. 

— Bet turi būti kokia nors tolesnės eigos schema, - pasakė 
Tengo. 

- Šiokia tokia schema yra, - atsakė ponas Ebisuno. 

- Ar galima pabandyti ją atspėti? 

- Žinoma. 

- Į viešumą išleidus romaną Oro lėliukė galbūt atsiskleis tiesa apie 
tai, kas nutiko Eri tėvams. Ar tam akmuo metamas į tvenkinį? 

- Tavo spėjimas yra daugmaž teisingas, - pasakė ponas Ebi- 
suno. - Jei Oro lėliukė taps bestseleriu, žiniasklaida kaipmat ims 
bruzdėti it karpiai tvenkinyje. Tiesą pasakius, jau ir dabar yra 
kilęs šioks toks ažiotažas. Po spaudos konferencijos laikraščiai 
ir televizijos plūste plūsta prašydami imti interviu. Žinoma, visų 
atsisakau, bet išleidus knygą tai tik sustiprės. Jei patys atsisakysime 
duoti interviu, jie trūks plyš iškapstys žinių apie Eri vaikystę. Ir 
anksčiau ar vėliau paaiškės Eri kilmė. Kas jos tėvai, kaip ji auklėta. 
Ir kas dabar ja rūpinasi. Tai bus įdomi informacija. 

Taip elgiuosi ne iš malonumo. Aš dabar gyvenu sau patogiai kal- 
no viršūnėje. Ir tikrai nenoriu daryti nieko, kas atkreiptų žmonių 
dėmesį. Man iš to nė skatiko naudos. Tačiau aš planuoju sumaniai 
privilioti žiniasklaidą ir jos dėmesį nukreipti į Eri tėvus. Kur jie 
yra ir ką jie veikia. Kitaip tariant, žiniasklaidai ant pečių perkelsiu 
užduotį, kurios nesugebėjo ar nenorėjo atlikti policija. Jei viskas 
pavyktų, pasinaudodamas šiuo procesu, manau, gal galėsiu juos 
išgelbėti. Vienaip ar kitaip, Fukados ir man, ir, žinoma, Eri yra 
labai svarbūs žmonės. Negaliu nuleisti rankų taip ir neaptikęs jų 
pėdsakų. 

- Jei, tarkim, Fukados ten yra, kam, po galais, septynerius metus 
laikyti juos per prievartą? Pernelyg ilgas laiko tarpas. 

- Aš irgi šito nesuprantu. Telieka spėti, - pasakė ponas Ebi- 
suno. - Kaip jau minėjau, įsikūrusi kaip revoliucinga žemės 
ūkio komuna „Sakigake“ vienu metu nutraukė saitus su karinga 

atšaka „Akebono“ ir komunos riboms išsiplėtus ji tapo reli- 
gine bendruomene. Po „Akebono“ įvykio policija ir „Sakigake“ 
bendruomenėje atliko kratą, bet išsiaiškino tik tai, kad ji niekaip 
nesusijusi su anuo įvykiu. Nuo tada bendruomenė pamažu tvirtino 
savo pamatą. Ne, ne pamažu, o veikiau sparčiai. Vis dėlto jų veikla 
visuomenei apskritai nežinoma. Ar tu ką nors žinai? 

- Visiškai nieko, - atsakė Tengo. - Aš nežiūriu televizoriaus, 
beveik neskaitau laikraščių, tad nelabai galiu save priskirti prie 
plačiosios visuomenės. 

— Ne, ne tu vienas ničnieko nežinai. Jie veikia slapta, kad būtų 
kuo mažiau žinomi visuomenei. Kitos naujos religinės bendruo- 
menės stengiasi išsiskirti ir turėti daugiau narių, o „Sakigake“ 
taip nesielgia. Ji nesiekia turėti daugiau narių. Įprastos religinės 
bendruomenės didindamos narių skaičių užtikrina savo pajamas, 
bet „Sakigake“ to nereikia. Jiems svarbūs ne pinigai, o žmogiškieji 
ištekliai. Motyvuoti, turintys kuo įvairesnių profesinių žinių, sveiki 
ir jauni nariai. Todėl nesiverčia per galvą siekdami pritraukti kuo 
daugiau žmonių. Ne kiekvieną priima į savo bendruomenę. Iš at- 
ėjusių kandidatų per interviu atrenka, ką priims. Arba paskelbia 
talentingų Žmonių atranką. Rezultatas - motyvuota ir kokybiška 
sukarinta religinė bendruomenė. Prisidengiant žemės ūkio veikla 
jie yra griežtai treniruojami. 

— Kokios gi religijos atšaka dedasi ta bendruomenė? 

— Konkrečios doktrinos greičiausiai nėra. Jei ir yra, tuomet 
kokia nors samplaika. Apibendrinus - tai tantrinio budizmo at- 
skala, kuri labiau susitelkusi į darbą ir treniruotes nei į smulkias 
religines dogmas. Ir ganėtinai griežtai. Į tai žiūri ne pro pirštus. 
Dvasinio gyvenimo ištroškę jaunuoliai prisiklausę gandų suplūsta 
iš visos šalies. Vidiniai ryšiai labai tvirti, o išorės atžvilgiu laikosi 
izoliacinės politikos. 

— Ar jie turi vadą? 

— Oficialiai vado nėra. Bendruomenė administruojama kolek- 
tyviai, atsisakant asmens kulto. Tačiau kaip yra iš tiesų, neaišku. 
Aš renku visą įmanomą informaciją, bet už sienų jos nuteka ne- 
paprastai mažai. Tik viena galiu pasakyti - sekta nepaliaujamai 

plečiasi ir lėšų turi per akis. „Sakigake“ valdomos žemės didėja, 
pastatai pamažu auga. Jų teritoriją juosianti tvora irgi dar labiau 
sutvirtinta. 

- O kažkuriuo metu „Sakigake“ lyderiu buvusio Fukados vardas 
pranyko iš viešumos. 

- Tikrai taip. Viskas labai nenatūralu. Neįtikima, - pasakė ponas 
Ebisuno. Tada trumpam žvilgtelėjęs į Fukaeri vėl atsisuko į Ten- 
go. - „Sakigake“ slepia kažkokią didelę paslaptį. Kažkuriuo metu 
ten neabejotinai įvyko tam tikras lūžis. Koks, nežinau. Tačiau po jo 
žemės ūkio komuna buvusi „Sakigake“ pasuko visai kita - religinės 
bendruomenės - kryptimi. Sulig tuo nuosaikią ir atvirą pasauliui 
bendriją pakeitė kardinaliai izoliacinės politikos besilaikanti su- 
griežtinto režimo bendruomenė. 

Aš įsivaizduoju, kad tuo metu „Sakigake“ viduje galėjo įvykti 
perversmas. Ir gal Fukada buvo į jį įtrauktas. Kaip jau sakiau, Fu- 
kada buvo nė krislo religinių polinkių neturintis žmogus. Visiškas 
materialistas. Ir ne toks, kad sėdėtų sudėjęs rankas, matydamas, 
kaip prieš akis jo įkurtas kolektyvas virsta religine bendruomene. 
Jis turėtų iš visų jėgų bandyti sustabdyti tą procesą. Ar nebuvo jis 
palaužtas tuo metu „Sakigake“ draskančios kovos dėl valdžios. 

Tengo pabandė apie tai pasvarstyti. 

- Suprantu, ką jūs sakote, bet jei, tarkim, taip ir buvo, ar negalėjo 
Fukados tiesiog išvaryti iš „Sakigake'? Kaip kad taikiai atskyrė 
„Akebono“. Nebuvo būtina jo dėl to įkalinti. 

- Tu teisus. Paprastai įkalinimas yra problemiškas ir nebūtinas. 
Tačiau kas, jei Fukada žinojo kokią nors „Sakigake“ paslaptį? Tokią, 
kurios paviešinimas būtų pakenkęs. Todėl tiesiog paleisti Fukados 
į laisvę jiems neužteko. 

Fukada buvo kolektyvo įkūrėjas ir ilgalaikis jo vadovas. Nieko, 
kas per tą laiką ten vyko, nepraleido pro akis. Gal per daug žino- 
jo? Taip pat Fukada buvo gerai žinoma persona. Tamocu Fukados 
vardas yra neatsiejamas nuo ano laikmečio, dar ir dabar jis kai kur 
vartojamas charizmatiškam žmogui apibūdinti. Jei Fukada paliktų 
„Sakigake“, ta žinia ir poelgis žmonių sąmonėje mestų šešėlį ant 

bendruomenės. Vadinasi, net ir norėdami, Fukados negalėjo len- 
gvai iš ten ištrūkti. 

- Todėl, Tamocu Fukados dukterį paversdami sensacinga 
pradedančiąja rašytoja, o Oro lėliukę - bestseleriu, jūs ketinate 
patraukti visuomenės dėmesį ir iš šalies išjudinti tą užstrigusią 
situaciją. 

- Septyneri metai yra ilgas laiko tarpas. Ir visą tą laiką, kad ir ko 
būčiau ėmęsis, niekas nesisekė. Jei dabar ryžtingai nepasinaudosiu 
esama situacija, gal niekada tos mįslės nebeįminsiu. 

- Ketinate paleisti Eri kaip masalą į tankmę, kurioje tūno didelis 
tigras? 

— Niekas nežino, kas pasirodys. Gal visai ne tigras. 

— Tačiau, sprendžiant iš jūsų žodžių, jūs kalbate apie kažkokią 
jėgą. 

— Yra tokia tikimybė, - mąsliai pasakė mokytojas. - Tu ir pats 
turėtum žinoti. Dievai žino, kas gali vykti uždaros, vientisos ben- 
druomenės viduje. 

Stojo sunki tyla. Ją nutraukė Fukaeri. 

— Nes atėjo Mažieji žmonės, - tyliai pasakė ji. 

Tengo pažvelgė į šalia mokytojo sėdinčios Fukaeri veidą. Jame 
po senovei nebuvo jokios išraiškos. 

- Nori pasakyti, kad atėjus Mažiesiems žmonėms „Sakigake“ 
viduje kažkas pasikeitė? - paklausė Tengo Fukaeri. 

Fukaeri į tą klausimą neatsakė. Pirštais maigė palaidinės apy- 
kaklės sagutę. 

Tarsi kompensuodamas Fukaeri tylą ponas Ebisuno pratarė: 

- Aš nesuprantu, ką reiškia Eri vaizduojami Mažieji žmonės. Ji 
irgi žodžiais nesugeba paaiškinti, kas jie tokie. Arba dar neketina 
to daryti. Vis dėlto atrodo, kad Mažieji žmonės tikrai padarė įtaką 
tam, kad žemės ūkio komuna „Sakigake“ sparčiai persimainė į 
religinę bendruomenę. 

- Gal tai kažkas, turintis Mažiesiems žmonėms būdingų savy- 
bių? - pasakė Tengo. 

- Tiesa, - pasakė mokytojas. - Ir man neaišku, ar tai Mažieji 
žmonės, ar kažkas, turintis Mažiesiems žmonėms būdingų savy- 

bių. Tačiau Oro lėliukėje aprašydama Mažuosius žmones Eri nori 
pasakyti kažkokią svarbią tiesą. 

Mokytojas kurį laiką žvelgė į savo rankas, kol galiausiai pakėlė 
galvą ir tarė: 

- Džordžo Orvelo romane 1984-ieji, kaip ir pats žinai, yra des- 
potas Didysis Brolis. Žinoma, jis simbolizavo stalinizmą. Sąvoka 
„Didysis Brolis“ nuo tada vartojama kaip socialinis simbolis. Tai 
Orvelo nuopelnas. Tačiau dabar, 1984-aisiais, Didysis Brolis jau yra 
tapęs pernelyg žinoma, pernelyg atpažįstama figūra. Jei dabar ateitų 
Didysis Brolis, mes jį badytume pirštais šaukdami: „Atsargiai. Tai 
Didysis Brolis!“ Kitais žodžiais tariant, šiame, realiame, pasaulyje 
nebėra aplinkybių scenoje pasirodyti Didžiajam Broliui. Vietoj 
to atsiranda Mažieji žmonės. Tau neatrodo, kad tai visai įdomus 
žodžių Žaismas? 

Mokytojo, neatitraukiančio akių nuo Tengo veido, lūpomis tarsi 
perbėgo šypsnis. 

— Mažieji žmonės nematomi plika akimi. Mes nežinome, geri jie 
ar blogi, materialūs ar ne. Tačiau jie nuosekliai kasa žemę mums 
po kojų, - mokytojas trumpam atsikvėpė. - Gal, norint išsiaiškinti, 
kas nutiko Fukadoms ar Eri, mums reikia sužinoti, kas tie Mažieji 
žmonės? 

— Kitaip tariant, jūs siekiate prisivilioti Mažuosius žmones? - 
paklausė Tengo. 

— O ar mes apskritai galime juos prisivilioti, nežinodami, eg- 
zistuoja jie ar ne? - pasakė mokytojas. Lūpų kraštus vėl suvirpino 
šypsnis. - Daug realesnis yra tavo „didelis tigras“. 

- Tačiau masalas vis viena yra Eri. 

- Ne, žodis „masalas“ čia netinka. Tikslesnis būtų palyginimas 
su sūkuriu. Galiausiai visa aplinkui ims suktis tame sūkuryje. Aš 
to ir laukiu. 

Mokytojas lėtai pirštu suko ratus ore. Paskui kalbėjo toliau: 

— To sūkurio centre yra Eri. Centre esantys daiktai neprivalo 
suktis. Juda tik viskas aplink juos. 

Tengo tylėdamas klausėsi. 

- Vartojant tavo pavojingąjį palyginimą, ne vien Eri - mes visi 
tampame masalu, - tada mokytojas prisimerkęs pažiūrėjo Tengo 
į akis. - Tu irgi. 

- Man tereikėjo perrašyti Oro lėliukę, ir tiek. Aš tik techninis 
darbuotojas. Taip iš pradžių kalbėjo Komacu. 

- Išties. 

- Bet kalba pamažu keitėsi, - pasakė Tengo. - Gal tai reiškia, 
kad jūs pakeitėte pirminį Komacu planą? 

- Ne, aš nieko neketinau keisti. Komacu turi savų ketinimų, o 
aš - savų. Šiuo metu mudviejų ketinimai krypsta ta pačia linkme. 

- Vadinasi, dėl to, kad judviejų ketinimai sutampa, planas ir 
juda pirmyn. 

— Galima ir taip pasakyti. 

— Du žmonės, turintys skirtingus kelionės tikslus, joja ant vieno 
žirgo. Iki tam tikros vietos kelias tas pats, bet nežinia, kaip bus 
toliau. 

— Kaip techninis darbuotojas tu moki išraiškingai kalbėti. 

Tengo atsikvėpė. 

— Man neatrodo, kad perspektyvos būtų itin šviesios. Tačiau 
atgal grįžti nebeįmanoma. 

- Jei ir būtų įmanoma, sunkiai pataikytum į tą pačią vietą. 

Pokalbis taip ir baigėsi. Tengo nebeatėjo į galvą, ką dar norėtų 
pasakyti. 


Ponas Ebisuno išėjo pirmas. Netoliese turėjo su kažkuo susitik- 
ti. Fukaeri liko kavinėje. Tengo ir Fukaeri keletą minučių sėdėjo 
tylėdami vienas priešais kitą. 

- Nenori valgyti? - paklausė Tengo. 

- Neitin, - atsakė Fukaeri. 

Kavinėje ėmė daugėti žmonių, todėl juodu nepasitarę tiesiog at- 
sistojo ir išėjo. Paskui be jokio tikslo kurį laiką vaikščiojo Šindžiuku 
gatvėmis. Artėjo šešta valanda, daug žmonių sparčiu žingsniu ėjo link 
stoties, bet dangus dar buvo šviesus. Miestą merkė vasaros pradžios 
saulė. Išėjus iš požeminės kavinės, ta šviesa atrodė keistai dirbtinė. 

- Kur dabar eisi? - paklausė Tengo. 

— Nelabai turiu kur, - atsakė Fukaeri. 

— Gal palydėti tave iki namų? - pasiūlė Tengo. - Tai yra iki buto 
Šinanomačyje. Šiąnakt nakvosi ten? 

— Ten nevažiuosiu, - pasakė Fukaeri. 

— Kodėl? 

Į tai ji neatsakė. 

- Turi omenyje, kad jauti, jog geriau būtų ten nevažiuoti? - pa- 
bandė perklausti Tengo. 

Fukaeri tylomis linktelėjo. 

Tengo norėjosi dar paklausti, kodėl ji jaučia, kad geriau būtų 
ten nevažiuoti, bet buvo akivaizdu, kad į tai irgi negaus doro at- 
sakymo. 

- Vadinasi, grįši pas mokytoją? 

- Futamatao per toli. 

- O daugiau turi kur? 

- Pernakvosiu pas tave, - pasakė Fukaeri. 

- Gal tai nelabai gerai, - atsargiai rinkdamasis žodžius atsakė 
Tengo. - Mano butas ankštas, aš gyvenu vienas - ponas Ebisuno 
tikrai neleistų. 

- Mokytojas nieko prieš, - pasakė Fukaeri. Paskui lyg truk- 
telėjo pečiais. - Aš irgi nieko prieš. 

— O galaš prieš, - pasakė Tengo. 

— Kodėl. 

- Tai yra... - pradėjo sakyti, bet taip ir nebaigė. Nebeprisiminė, 
ką turėjo omenyje. Kartais šnekant su Fukaeri taip nutinka. Aki- 
mirksniu pamiršti, apie ką neseniai kalbėjai. Nelyginant staiga būtų 
papūtęs stiprus vėjas ir išblaškęs natas. 

Fukaeri ištiesė dešinę ranką ir tarsi guosdama suėmė Tengo 
plaštaką. 

- Tu nelabai supranti, - pasakė ji. 

— Ko gi aš nesuprantu? 

— Mes esame vienas. 

— Vienas? - nustebęs paklausė Tengo. 

— Kartu parašėme knygą. 

Tengo jautė, kaip Fukaeri pirštais suspaudžia jam delną. Nestip- 
riai, bet tolygiai ir užtikrintai. 

— Tikrai taip. Mes kartu parašėme Oro lėliukę. Kai tigras mus 
doros, irgi būsime kartu. 

- Tigras neišlįs, - neįprastai nuoširdžiai pasakė Fukaeri. 

- Tai gerai, - atsakė Tengo. Tačiau tai išgirdęs jis netapo laimin- 
gesnis. Tigras gal ir neišlįs, bet kas išlįs vietoj jo, nepaaiškėjo. 

Juodu stovėjo prie Šindžiuku stoties bilietų kasos. Fukaeri žvel- 
gė į jį tebelaikydama už rankos. Pro juos it upės srovė skubėdami 
plūdo žmonės. 

- Gerai. Jei nori, gali nakvoti pas mane, - nusileido Tengo. - Aš 
galiu miegoti ant sofos. 

— Ačiū, - pasakė Fukaeri. 

Tengo pagalvojo, kad pirmą kartą iš jos lūpų išgirdo padėkos 
žodžius. O gal ir ne pirmą. Tačiau niekaip negalėjo prisiminti, kada 
anksčiau girdėjo ją dėkojant. 

19 skyrius 
Aomamė 


Paslaptimi besidalinančios moterys 


- Mažieji žmonės? - įsižiūrėdama į jos veidą švelniu balsu pa- 
klausė Aomamė. - Klausyk, o kas yra tie Mažieji žmonės? 

Tačiau po tų trumpų žodžių Cubasa vėl kietai užsičiaupė, jos 
akys taip ir liko seklios. Tarsi tie žodžiai būtų pareikalavę bene 
visos jos energijos. 

- Tu juos pažįsti? - paklausė Aomamė. 

Jokio atsakymo. 

- Ji ir anksčiau daug kartų juos minėjo, - pasakė ponia. - Mažieji 
žmonės. Nesuprantu, apie ką ji kalba. 

Žodžių junginys „Mažieji žmonės“ skambėjo šiek tiek nejaukiai. 
Aomamei ausyse tas nejaukumas nuskambėjo it tolimas griaustinio 
aidas. 

Aomamė paklausė ponios: 

- Ar tie Mažieji žmonės sužalojo jai kūną? 

Ponia papurtė galvą. 

— Nežinau. Tačiau gana aišku, kad tie, kuriuos ji apibūdina kaip 
Mažuosius žmones, jai yra labai svarbūs. 

Mergaitė sėdėjo susidėjusi rankas ant stalo ir nekrustelėdama 
savo balzganomis akimis žvelgė į vieną tašką. 

Aomamė uždavė dar vieną klausimą: 

- Kas jai atsitiko? 

Ponia kuo ramiausiai atsakė: 

— Matyti prievartavimo žymių. Ir ne vienkartinio. Išorinėse ge- 
nitalijose ir makštyje yra keli baisūs plyšimai, gimda irgi sužalota. 
Nes į dar nesubrendusios mergaitės gimdą buvo įkištas sustandėjęs 
suaugusio vyro organas. Todėl ties kiaušintakiais yra visiškai iš- 
draskyta. Gydytojo manymu, suaugusi pastoti ji negalės. 

Atrodė, kad ponia sąmoningai šitaip vaizdžiai pasakoja gir- 
dint mergaitei. Cubasa tylėdama to klausėsi. Jos veido išraiška 
nė kiek nepersimainė. Kartkartėmis lūpos lyg sukrutėdavo, bet 
garsas pro jas neprasprūdo. Atrodė, kad ji vien iš mandagumo 
klausosi kažkokio pasakojimo apie nepažįstamą žmogų kažkur 
toli nuo čia. 

- Ir ne vien tai, - tyliai pratęsė ponia. - Jei per stebuklą jos 
gimdos funkcija ir atsistatys, ji greičiausiai su niekuo niekada ne- 
norės turėti lytinių santykių. Jos smarkūs sužalojimai rodo, koks 
skausmingas jai turėjo būti įsiskverbimas, ir jis kartojosi ne vieną 
ir ne du kartus. Tokio skausmingo prisiminimo iš atminties lengvai 
neištrinsi. Supranti, ką noriu pasakyti? 

Aomamė linktelėjo. Ant kelių ji laikė tvirtai sunėrusi rankų 
pirštus. 

- Kitaip tariant, joje tūnantiems kiaušinėliams nebeliko kur eiti. 
Jie... - ponia trumpam žvilgtelėjo į Cubasą ir kalbėjo toliau, - jau 
dabar yra bergždi. 

Aomamė nesuprato, kiek šio pokalbio turinys yra suvokiamas 
Cubasai. Tačiau, kad ir kiek ji suprastų, tikrosios jos emocijos buvo 
kažkur kitur. Tikrai ne čia. Tarsi jos siela būtų užrakinta kažkur 
kitur esančiame tamsiame kambarėlyje ir taip saugiai paslėpta nuo 
pasaulio. 

Ponia kalbėjo toliau: 

- Nesakau, kad gimdyti vaikus yra vienintelis moters gyvenimo 
tikslas. Kiekviena yra laisva pasirinkti, kaip gyventi. Tačiau visai 

neatleistina, kad kažkas jėga iš anksto atimtų tai, ką kiekviena 
moteris turi teisę turėti. 

Aomamė tylėdama linktelėjo. 

- Tikrai neatleistina, - pakartojo ponia. Aomamė pastebėjo, kad 
jos balsas šiek tiek virpėjo. Tarsi pamažu emocijos taptų nebepake- 
liamos. - Šita mergaitė viena pabėgo iš tam tikros vietos. Nežinau, 
kaip. Tačiau čia yra vienintelė vieta, kur ji gali būti. Visur kitur jai 
būtų nesaugu. 

— O kurjos tėvai? 

Ponia suraukė antakius ir lengvai pabarbeno nagais į stalą. 

- Aš žinau, kur jie yra. Tačiau tokiam kraupiam poelgiui pritarė 
ne kas kitas, o jos tėvai. Tai yra ji pabėgo iš ten, kur jie yra. 

— Kitaip tariant, tėvai neprieštaravo, kad jų dukra būtų prievar- 
taujama. Tai norite pasakyti? 

- Ne tik neprieštaravo. Skatino. 

- Kodėl... - pratarė Aomamė. Daugiau nieko neįstengė pasa- 
kyti. 

Ponia papurtė galvą. 

- Siaubinga istorija. Visai neatleistina. Tačiau taško čia taip pa- 
prastai nepadėsi. Tai ne eilinis smurtas šeimoje. Man tas gydytojas 
sakė, kad reikia kreiptis į policiją. Tačiau aš jo paprašiau, kad nieko 
jiems nepraneštų. Kadangi jis mano artimas draugas, šiaip ne taip 
įtikinau to nedaryti. 

- Kodėl? - paklausė Aomamė. - Kodėl nepranešėte policijai? 

- Tai, ką šita mergaitė patyrė, yra akivaizdžiai amoralus elgesys, 
kurio negalima praleisti pro akis. Tai sunkus kriminalinis nusikal- 
timas, - sverdama kiekvieną žodį dėstė ponia. - Tačiau jei dabar 
apie tai pranešime policijai, kokių priemonių ji galės imtis? Kaip 
pati matai, mergaitė beveik nekalba. Nesugeba dorai paaiškinti, 
kas nutiko, ką su ja darė. Jei ir galėtų paaiškinti, kaip įrodyti, kad 
tai tiesa? Jei policija ją perimtų, gal imtų ir grąžintų tėvams. Ji 
neturi kur daugiau eiti, o ir tėvai turi teisę į jos globą. O jei ji ten 
grįžtų, veikiausiai vėl iš naujo patirtų tą patį. Negaliu leisti, kad 
taip atsitiktų. 

Aomamė linktelėjo. 

- Aš pati ją auginsiu, - glaustai pasakė ponia. - Niekam neati- 
duosiu. Nei tėvams, nei kam nors kitam. Paslėpsiu ją kur nors ir 
rūpinsiuosi. 

Aomamė kurį laiką pakaitomis žiūrėjo tai į ponią, tai į mergaitę. 

- O ar yra aišku, koks vyras ją seksualiai išnaudojo? Tai buvo 
vienas vyras? 

- Yra aišku. Vienas. 

— Tačiau pareikšti jam kaltinimų neįmanoma? 

- Tas vyras yra labai įtakingas, - pasakė ponia. - Turi nepaprastai 
stiprios tiesioginės įtakos sferą, kuriai priklausė ir šitos mergaitės 
tėvai. Ir dabar tebepriklauso. Jie vykdo kiekvieną jo paliepimą. Jie 
nebėra asmenybės, nebemąsto kritiškai. Visi jo žodžiai jiems yra 
tiesa, Todėl išgirdę, kad reikia jam atiduoti savo dukrą, negali tam 
pasipriešinti. Tik patiki kiekvienu jo žodžiu ir su džiaugsmu dukrą 
atiduoda. Net ir suprasdami, kas ten vyksta. 

Aomamė ne iš karto galėjo įsisąmoninti, ką išgirdo. Ji sudėliojo 
galvoje mintis, kol jos rado sau vietą. 

- Ar tai kažkokia ypatinga bendruomenė? 

- Taip. Ypatinga bendruomenė, vienijanti siaurai ir pakrikusiai 
mąstančius narius. 

- Tarsi sekta? - paklausė Aomamė. 

Ponia linktelėjo. 

- Taip. Nenusakomai piktybiška ir pavojinga sekta. 

Žinoma. Taip gali įvykti tik sektoje. Kiekvieną paliepimą vyk- 
dantys žmonės, kurie nėra nei asmenybės, nei turi kritinį mąstymą. 
Prikąsdama lūpą Aomamė pagalvojo: nebūtų keista, jei ir jai būtų 
nutikę tas pats. 

Žinoma, liudytojai niekada neprievartavo. Bent jau prie jos 
niekas seksualiai nepriekabiavo. Visi aplinkiniai „broliai ir sese- 
rys“ buvo ramūs ir geraširdžiai žmonės, kurie nuoširdžiai tikėjo ir 
gyveno - kartais net rizikuodami savo gyvybe - gerbdami tikėjimo 
doktriną. Tačiau geri motyvai ne visuomet lemia gerus rezultatus. 
O prievartavimas nebūtinai turi būti fizinis. Smurtas neapsiriboja 
matomomis formomis, o žaizdos nebūtinai yra tik tos, kurios iš 
tikrųjų kraujuoja. 

Cubasa Aomamei priminė ją pačią, kai buvo dešimties. Aš pati 
savo valia šiaip ne taip iš ten ištrūkau. Tačiau šitai taip giliai su- 
žeistai mergaitei gal jau per vėlu viską grąžinti į pradinę būseną. 
Gal į ją jau niekada nebegrįš tikroji siela. Taip pagalvojus Aomamei 
krūtinę pervėrė skausmas. Aomamė Cubasoje įžvelgė tai, kas galėjo 
nutikti jai pačiai. 

- Aomame, - tarsi prisipažindama prakalbo ponia, - sakau tik 
dabar ir suprantu, kad tai labai nemandagu, bet aš buvau paprašiusi 
surinkti apie tave asmeninių žinių. 

Tai išgirdusi Aomamė pasisuko į šoną ir pažvelgė poniai į akis. 

Ponia tarė: 

- Iškart po to, kai mes pirmą kartą čia su tavimi pasišnekėjome. 
Labai norėčiau, kad neįsižeistum. 

— Ne, neįsižeidžiau, - atsakė Aomamė. - Savaime suprantama, 
kad esant tokiai situacijai jūs manimi pasidomėjote. Tai, ką mes 
darome, nėra įprasta. 

- Taigi. Mes žengiame labai neapibrėžta ir plona linija. Ir būtent 
todėl mums reikia vienai kita pasitikėti. Tačiau aš negaliu pasiti- 
kėti žmogumi, apie kurį nežinau esminių dalykų. Todėl paprašiau, 
kad viską apie tave sužinotų. Nuo dabarties iki tolimos praeities. 
Žinoma, beveik viską. Niekas negali apie žmogų žinoti visko. Grei- 
čiausiai net ir Dievas. 

- Nė velnias. 

- Nė velnias, - pakartojo ponia. Tada jos lūpomis perbėgo blausi 
šypsena. - Žinau, kad tave pačią jaunystėje įskaudino sektantizmas. 
Tavo tėvai buvo atsidavę liudytojų šalininkai ir dabar tebėra. Ir 
griežtai atsisako atleisti tau už tai, kad išdavei jų tikėjimą. Dėl to 
tau ir dabar skaudu. 

Aomamė tylomis linktelėjo. 

Ponia kalbėjo toliau: 

- Nuoširdžiai manau, kad liudytojai nėra normali religija. Jei 
vaikystėje būtum smarkiai susižalojusi ar susirgusi kokia nors liga, 
kuriai gydyti reikia operacijos, galbūt būtum taip ir numirusi. Re- 
ligija, kuri prisidengdama pažodine Biblijos interpretacija atmeta 

net gyvybei būtiną operaciją, yra ne kas kita, kaip sekta. Tai ribas 
peržengiantis dogmų iškraipymas. 

Aomamė linktelėjo. Idėja atsisakyti perpilti kraują yra pirmu- 
čiausia įkalama liudytojų vaikams į galvą. Jie primokomi, kad 
geriau jiems mirti nesuterštu kūnu ir siela ir patekti į rojų, nei 
išduoti dievo mokymą, užteršti kraują ir smegti pragaran. Kom- 
promiso nėra. Kelias tėra vienas iš dviejų - smegti į pragarą arba 
eiti į rojų. Vaikai dar nemoka kritiškai vertinti. Ne jiems suvokti, ar 
toks mokymas yra visuotinai priimtas, ar moksliškai teisingas. Jie 
aklai tiki tuo, ką jiems sako tėvai. Jei vaikystėje būčiau pakliuvusi 
į situaciją, kad man būtų reikėję perpilti kraują, aš prisakyta tėvų 
būčiau to atsisakiusi ir pasirinkusi mirtį. Ir nukeliavusi į rojų ar 
kokią kitą absurdišką vietą. 

- Ar ta sekta žymi? - paklausė Aomamė. 

- Ji vadinasi „Sakigake“. Žinoma, tu turėtum būti girdėjusi bent 
jau pavadinimą. Vienu metu jis bene kasdien pakliūdavo į laikraš- 
čių antraštes. 

Aomamė nebuvo jo girdėjusi. Tačiau nieko netardama dvipras- 
miškai linktelėjo - jautė, kad taip bus geriausia. Ji buvo giliai įsisą- 
moninusi, kad dabar gyvena ne 1984-ųjų, o šiek tiek pasikeitusiame 
1084-ųjų pasaulyje. Nors tai tebuvo spėjimas, jis kasdien atrodė vis 
realesnis. Ir šiame naujajame pasaulyje buvo dar daug jai nežinomų 
faktų. Jai reikėjo būti itin atidžiai. 

Ponia pasakojo toliau: 

- „Sakigake“ buvo įkurta kaip maža žemės ūkio komuna, ku- 
rią subūrė ir administravo iš miesto pabėgusi kairiųjų pažiūrų 
grupuotė, bet vienu metu ji pakeitė savo veiklos kryptį ir persior- 
ganizavo į religinę bendruomenę. Pasakyti, kodėl ir kaip tiksliai 
įvyko šis pokytis, neįmanoma. Nepaaiškinamai keistas žingsnis. 
Vis dėlto dauguma narių ir toliau liko bendruomenėje. Dabar ji 
jau turi įgijusi juridinį religinės organizacijos statusą, bet visuo- 
menė apie ją mažai ką žino. Iš esmės tai tantrinio budizmo atskala, 
bet tikėjimo dogmos greičiausiai tėra šydas. Tačiau jos šalininkų 
sparčiai daugėja ir ji stiprėja. Nors bendruomenė buvo kažkaip 
susijusi su anuo svarbiu įvykiu, jos įvaizdis visiškai nenukentėjo. 


312 


Jie stebėtinai sumaniai su tuo susidorojo - kone pavertė tai savo 
reklama. 

Ponia atsikvėpė ir kalbėjo toliau: 

- Nors tai beveik niekam nežinoma, bet ta bendruomenė turi 
savo įkūrėją, kurį vadina lyderiu. Joje manoma, kad jis turi ypatingų 
galių, kuriomis esą kartais gydo ligas, pranašauja ateitį ar iššaukia 
antgamtinius reiškinius. Žinoma, viskas tėra apsukrūs triukai, bet 
jais jis ir patraukia žmones link savęs. 

— Antgamtinius reiškinius? 

Ponia suraukė savo elegantiškus antakius. 

- Negaliu konkrečiai pasakyti, ką tai reiškia. Jei atvirai, manęs 
visai nedomina tokie okultizmai. Nuo senų senovės kur tik pa- 
žvelgsi pasaulyje kartojosi panašios apgavystės. Vis dėlto tokiems 
gėdingiems triukams galo nematyti. Nes pasaulyje nesuskaičiuo- 
jama daugybė žmonių atsidavę tiki ne tiesa, o tuo, kas jie norėtų, 
kad būtų tiesa. Kad ir kaip plačiai atsimerkę žiūrėtų, tokie žmonės 
neįžvelgia nė krislo tikrosios tiesos. Juos apmauti yra paprasta kaip 
dukart du. 

- Sakigake, - ištarė Aomamė. Skamba kaip greitojo traukinio 
pavadinimas. Visai neprimena religinės bendruomenės vardo. 

Išgirdusi tą pavadinimą, Cubasa akimirkai nuleido akis, tarsi 
reaguodama į jame slypintį ypatingą skambesį. Tačiau kaipmat 
jas vėl pakėlė, ir nuo veido vėl buvo išsitrynusios visos išraiškos. 
Tarsi į ją staiga būtų įsisukęs nedidelis verpetas, kuris netrukus 
vėl nurimo. 

- Tas „Sakigake“ bendruomenės įkūrėjas ir prievartavo Cuba- 
są, - pasakė ponia. - Jis to reikalavo teisindamasis neva taip apdo- 
vanojąs mergaitę dieviškuoju nubudimu. Tėvams pranešdavo, kad 
tas apeigas reikia atlikti prieš prasidedant pirmosioms mėnesinėms. 
Gryną dieviškąjį nubudimą suteikti tegalima dar nesuteptoms mer- 
gaitėms. Tuo metu patiriamas baisus skausmas yra neišvengiamas 
barjeras, kurį reikia įveikti prieš pakylant pakopa aukščiau. Tėvai 
tuo aklai tikėjo. Tikrai stulbinama, kokiu silpnapročiu gali pavirsti 
žmogus. Cubasa ne vienintelė tokia. Mūsų surinktomis žiniomis, 
bendruomenėje ir su kitomis mergaitėmis elgiamasi lygiai taip 

pat. Įkūrėjas yra iškrypėlis, turintis nesveikų seksualinių polinkių. 
Dėl to nekyla jokių abejonių. Religinė bendruomenė ir tikėjimo 
dogmos tėra paranki kaukė tokiems asmeniniams troškimams 
maskuoti. 

- Ar tas įkūrėjas turi vardą? 

- Deja, jo vardo nepavyko sužinoti. Jį tiesiog vadina lyderiu. 
Neaišku, nei koks jis žmogus, nei kokia jo istorija, nei kaip jis 
atrodo. Kad ir kiek ieškotume, nieko neapčiuopiame. Viską supa 
neįveikiama siena. Jis tūno užsidaręs bendruomenės būstinėje 
Jamanašio kalnuose ir beveik nesirodo žmonėms. Net ir pačioje 
bendruomenėje vos keli nariai gali su juo pasimatyti. Visuomet 
sėdi tamsioje patalpoje ir medituoja. 

- Ir mes negalime palikti to žmogaus nesutramdyto. 

Ponia žvilgtelėjo į Cubasą ir paskui iš lėto linktelėjo. 

— Daugiau aukų būti nebegali. Sutinki? 

— Kitaip tariant, mums reikia imtis kokių nors priemonių. 

Ponia ištiesė rankas ir uždėjo delnus Cubasai ant rankų. Minu- 
tėlę buvo panirusi tylon. Paskui pratarė: 

— Tikrai taip. 

- Ar esate tikra, kad būtent jis vis kartoja tuos iškrypėliškus 
poelgius? - pasiteiravo Aomamė ponios. 

Ponia linktelėjo. 

- Nėra abejonių, kad toje organizacijoje mergaitės prievartau- 
jamos. 

- Jei taip yra iš tiesų, to tikrai negalima atleisti, - ramiu balsu 
tarė Aomamė. - Kaip jūs ir sakote - daugiau aukų būti nebegali. 

Atrodė, kad ponios galvoje susidūrė ir varžėsi kelios mintys. 
Paskui ji pasakė: 

- Apie tą lyderį mums reikia sužinoti daugiau ir plačiau. Negali 
likti neaiškumų. Juk kalba eina apie žmogaus gyvybę. 

- Tas žmogus viešumoje beveik nesirodo? 

— Taip. Ir greičiausiai turi nepaprastai griežtą apsaugą. 

Aomamė prisimerkė ir prisiminė giliai komodos stalčiuje gu- 
linčią ypatingąją ylą. Jos nusmailintą aštrų galą. 

- Kad ir kaip žiūrėsi, atrodo, užduotis bus nelengva, - pasakė ji. 

- Nepaprastai sunki užduotis, - pasakė ponia. Tada pakėlė del- 
nus Cubasai nuo rankų ir didžiuosius pirštus lengvai pridėjo sau 
prie antakių. Šitaip ponia parodė, kad ji giliai svarsto - tai nebuvo 
dažna. 

Aomamė tarė: 

- Sunkiai įmanoma, kad aš viena nukakčiau į Jamanašio kal- 
nus, prasmukčiau į griežtai saugomą bendruomenės buveinę ir 
atsikračiusi tuo lyderiu ramiai iš ten pasišalinčiau. Net jei tai būtų 
filmas apie nindzes. 

- Žinoma, nė nemanau tavęs to prašyti, - nuoširdžiai atsakė 
ponia. Paskui ji šyptelėjo, lyg prisiminusi juoką. - Apie tai negali 
būti nė kalbos. 

— Tada dar vienas dalykas man neduoda ramybės, - žiūrėdama 
poniai į akis pasakė Aomamė. - Mažieji žmonės. Kas, po galais, jie 
yra? Ką, po galais, jie padarė Cubasai? Gal prireiks informacijos ir 
apie Mažuosius žmones? 

Ponia tebelaikydama pirštus prie antakių tarė: 

- Man irgi tai neduoda ramybės. Ši mergaitė beveik nešneka, bet, 
kaip ką tik girdėjai, vis ištaria frazę „Mažieji žmonės“. Veikiausiai 
tai labai svarbus dalykas. Bet kas tie Mažieji žmonės, ji nepasako. 
Apie tai prabilus ji tik kietai sučiaupia lūpas. Dar truputį palauk. 
Pabandysime ir apie tai pasiaiškinti. 

- Ar įsivaizduojate, kaip gausite smulkesnių žinių apie „Saki- 
gake“? 

Ponia ramiai nusišypsojo. 

- Nėra nieko, ko negalėtum įsigyti už pinigus. O aš esu pasiruo- 
šusi juos mokėti. Ypač šiuo atveju. Gal užtruks, bet būtinai gausiu 
reikalingos informacijos. 

Aomamė pagalvojo, kad yra dalykų, kurių negali įsigyti, kad ir 
kiek pinigų turėtum. Pavyzdžiui, mėnulio. 

Aomamė pakeitė pokalbio temą: 

- Tikrai norite pasilikti Cubasą ir ją užauginti? 

— Žinoma. Ketinu ją įsivaikinti. 

- Manau, jūs turbūt žinote, kad teisiškai tai būtų nelengva įgy- 
vendinti. Kad ir kaip nenorėtume, bet aplinkybės yra tokios. 

- Žinoma, aš tam ruošiuosi, - pasakė ponia. - Dedu visas pa- 
stangas. Padarysiu viską, ką tik galiu. Niekam jos neatiduosiu. 

Jos balse buvo girdėti skausmingų gaidelių. Dar nė sykio Ao- 
mamei matant ji nerodė tiek daug emocijų. Aomamė dėl to kiek 
susirūpino. Ponia, regis, perskaitė tuos būgštavimus Aomamės 
veide. 

Tarsi prisipažindama prislopintu balsu ji tarė: 

- Dar niekam nesu šito pasakojusi. Lig šiol tai gulėjo užra- 
kinta mano krūtinėje. Nes buvo skaudu apie tai kalbėti. Tiesą 
pasakius, žudydamasi mano dukra buvo nėščia. Šeštą mėnesį. Ji 
turbūt nenorėjo gimdyti to vyro vaiko. Todėl kartu nutraukė savo 
ir dar negimusio vaisiaus gyvybę. Tuo metu aš netekau dviejų man 
brangių asmenų. 

- Labai apgailestauju, - pasakė Aomamė. 

- Tačiau nesirūpink. Tokios emocijos netemdo mano sprendi- 
mų. Nestumiu tavęs į bereikalingą pavojų. Tu irgi man esi brangi 
kaip duktė. Mes jau tapome viena šeima. 

Aomamė tylėdama linktelėjo. 

- Mus sieja dar svarbesnis nei kraujo ryšys, - ramiu tonu pasakė 
ponia. 

Aomamė dar sykį linktelėjo. 

- Tą vyrą reikia žūtbūt pašalinti, - tarsi įtikinėdama save tarė 
ponia. Paskui pažvelgė į Aomamę. - Privalu kuo greičiau pasiųsti 
jį į kitą pasaulį. Kol jis dar ko nors neįskaudino. 

Aomamė žvelgė į kitoje stalo pusėje sėdinčios Cubasos veidą. 
Ši žvelgė į niekur. Tiesiog į vieną tašką. Aomamei ta mergaitė net 
pasirodė it kažkieno išnara. 

- Kita vertus, dalykų neskubinsime, - pasakė ponia. - Mums 
reikia tapti pastabioms ir kantrioms. 


Aomamė paliko kambaryje ponią ir mergaitę, vardu Cubasa, ir 
viena grįžo į savo butą. Ponia pasakė, kad pabus šalia, kol Cubasa 
užmigs. Pirmo aukšto salėje keturios moterys, susėdusios aplink 
apvalų stalą, palinkusios viena į kitą pašnibždomis kalbėjosi. Ao- 
mamei tas vaizdas pasirodė netikroviškas. Jos atrodė it įsivaizduo- 

jamo paveikslo detalės. Jo pavadinimas galėtų būti „Paslaptimi 
besidalinančios moterys“. Aomamei einant pro šalį jų sudaroma 
kompozicija nė kiek nepakito. 

Už durų Aomamė atsitūpusi ilgai glostė vokiečių aviganę. Ši 
džiaugsmingai smarkiai plakė uodega. Kaskart pabuvusią su šuni- 
mi Aomamę apima nuostaba, kaip šunys sugeba taip besąlygiškai 
džiūgauti. Per visą savo gyvenimą Aomamė nieko neaugino - nei 
šuns, nei katės, nei paukštelio. Nė karto neužsimanė nusipirkti 
net gėlės. Paskui ji staiga prisiminusi pakėlė akis į dangų. Tačiau 
dangų, tarsi pranešdami apie artėjantį lietaus sezoną, kiek akys 
užmatė dengė pilki debesys ir mėnulio nebuvo matyti. Buvo ramus 
vakaras be vėjo. Nors pro debesis galėjai įžvelgti nedidelę mėnulio 
šviesos dėmę, kiek ten jų šviečia, nebuvo aišku. 


Eidama link metro Aomamė buvo paskendusi mintyse apie pa- 
saulio keistumą. Jei, kaip ponia sakė, mes tesame genų pernešėjai, 
kodėl daugeliui iš mūsų reikia nueiti tokį keistą gyvenimo kelią? Juk 
mes, gyvendami įprastą gyvenimą, negalvodami apie ką nereikia 
ir stengdamiesi tik palaikyti gyvybines funkcijas ir daugintis, kuo 
puikiausiai įgyvendintume jų suformuluotą DNR perdavimo tikslą. 
Ar genams naudinga tai, kad žmonės nugyvena painiai komplikuotą 
ir kartais niekaip kitaip, tik nenormaliu, pavadintiną gyvenimą? 

Nesubrendusių mergaičių prievartavimu besidžiaugiantis vyras, 
raumenų kalnas gėjus apsauginis, kraujo perpylimo atsisakantys 
ir mirštantys atsidavę tikėjimo šalininkai, šeštą mėnesį nėščia 
migdomųjų perdozavusi moteris, smailios adatos dūriu į sprandą 
problemų keliančius vyrus žudanti mergina, moterų nekenčiantys 
vyrai, vyrų nekenčiančios moterys. Kokia genams nauda iš to, kad 
tokie žmonės egzistuoja pasaulyje? Ar genai mėgaujasi tokiais 
pašlijusiais epizodais kaip spalvinga stimuliacija arba panaudoja 
juos kokiam nors tikslui? 

Aomamė to nežinojo. Ji suprato tik tai, kad dabar jau nebepa- 
sirinks kitokio gyvenimo. Kad ir kas būtų, man telieka gyventi šį. 
Neišeitų jo grąžinti ir išmainyti į naują. Kad ir koks būtų keistas ar 
iškrypęs, bet toks yra mano, kaip genų pernešėjos, kelias. 


Aomamė eidama pagalvojo, kad būtų labai puiku, jei ponia ir 
Cubasa rastų laimę. Net pamanė, kad dėl tikros jų laimės ji galėtų 
pasiaukoti. Manęs nelaukia jokia ateitis. Bet, tiesą pasakius, Aoma- 
mė netikėjo, kad juodvi ateityje galės gyventi ramų ir visavertį - ar 
bent jau normalų - gyvenimą. Aomamė mąstė, kad jos daugiau ar 
mažiau yra nukrėstos iš to paties molio ir kiekviena savo gyvenime 
neša pernelyg sunkią naštą. Kaip ponia ir sakė - jos tarsi viena 
šeima. Vienijama gilių sielos žaizdų, išgyvenusi vienokių ar kitokių 
praradimų, nesibaigiantį karą tęsianti plati šeima. 

Taip begalvodama Aomamė pajuto, kad stipriai trokšta vyro 
kūno. Gražu, ir kam prie viso šito reikėjo įsigeisti vyro? Ji eidama 
papurtė galvą. Aomamė nesugebėjo įvertinti, ar tą geismą sukėlė 
psichologinė įtampa, ar tai buvo joje tūnančių kiaušinėlių gamtos 
šauksmas, ar suktas genų planas. Tačiau tas geismas buvo smarko- 
kas. Ajumi tikriausiai apie tokį pasakytų: „Norėčiau pavaryti, kad 
lova sulūžtų“, ar panašiai. Aomamė svarstė, ką daryti. Galima eiti 
į įprastinį barą ir susirasti bet kokį vyrą. Iki Roppongio tik viena 
metro stotelė. Tačiau ji buvo per daug pavargusi. Be to, ne taip 
apsirengusi, kad viliotų vyrus. Be makiažo, su sportbačiais ir spor- 
tiniu krepšiu. Ji sumanė grįžti namo, atsidaryti butelį raudonojo 
vyno ir juo pasiguodus eiti miegoti. Taip bus geriausia. Ir daugiau 
nebegalvosiu apie mėnulį. 


Traukinyje nuo Hiroo iki Džijūgaokos priešais sėdintis vyras 
iš pažiūros buvo kaip tik Aomamės skonio. Greičiausiai įpusėjęs 
penktą dešimtį, ovalaus veido, galvos priekis kiek paplikęs. Ir jos 
forma nebloga. Skruostai įraudę, ant nosies stilingi smulkūs akiniai 
juodais rėmeliais. Skoningai apsirengęs. Vasariniu plonos medvil- 
nės švarku, baltais polo marškinėliais, ant kelių pasiguldęs odinį 
portfelį. Apsiavęs rudus odinius „Loafer“ batus. Iš pažiūros dirba 
įstaigoje, nors ne itin išmoningoje. Leidyklos redaktorius, mažos 
architektūros įmonės konstruktorius ar susijęs su drabužių sfera - 
kas nors panašaus. Jis labai įsijautęs skaitė į aplanką įvilktą knygą. 

Jei būtų įmanoma, Aomamė troško kur nors su juo nueiti ir 
aistringai pasimylėti. Įsivaizdavo, kaip tvirtai suima jo sustandėjusį 

penį. Norėjo jį taip stipriai suspausti, kad sustotų kraujas. O kita 
ranka švelniai glamonėti sėklides. Jai niežėjo rankos ant kelių. 
Neatkreipdama dėmesio ji gniaužė ir atleido kumščius. Kvėpuojant 
jai kilnojosi pečiai. Ji lėtai liežuviu laižė lūpas. 

Tačiau ji privalėjo išlipti Džijūgaokoje. Anas vyras, taip ir nesu- 
žinojęs, kad buvo jos erotinių fantazijų objektas, liko sėdėti ir toliau 
skaityti nežinia iki kurios stotelės. Jam nė kiek nerūpėjo, kokia 
moteris sėdėjo priešais jį. Išlipant iš traukinio Aomamę užplūdo 
noras išplėšti tą knygą jam iš rankų, bet ji, žinoma, susivaldė. 


Pirmą valandą nakties Aomamė kietai užmigo lovoje. Ji regėjo 
erotinį sapną. Šapne ji turėjo greipfrutų dydžio ir formos krūtis. 
Speneliai buvo stangrūs ir dideli. Tas krūtis ji spaudė vyrui prie 
papilvės. Drabužiai buvo išmėtyti ant grindų ir ji miegojo nuoga 
išskėtusi kojas. Miegodama ji to nežinojo, bet danguje vienas šalia 
kito kybojo du mėnuliai. Vienas didesnis, įprastas mėnulis ir kitas 
naujas mėnuliukas. 


Cubasa ir ponia miegojo viename kambaryje. Cubasa su nauja 
languota pižama miegojo susirietusi lovoje. Ponia nepersirengusi 
gulėjo fotelyje. Jos kelius dengė antklodė. Ketino išeiti Cubasai 
užmigus, bet ir pati užsnūdo. Aplink giliai tarp kalvų stovintį pas- 
tatą tvyrojo nuščiuvusi ramybė. Buvo girdėti tik aukštas tolimose 
gatvėse pralekiančių motociklų išmetamųjų vamzdžių zvimbesys 
ir greitosios pagalbos sirenos. Prie įėjimo durų parietusi kojas 
miegojo vokiečių aviganė. Užuolaidos buvo užtrauktos, bet jas 
baltai dažė atsklindanti fluorescencinių lempų šviesa. Debesys 
ėmė sklaidytis ir pro plyšius kartais pasirodydavo mėnulių dvejulė. 
Pasaulio vandenynai derino savo potvynių ritmą. 

Cubasa miegojo priglaudusi skruostą prie pagalvės ir truputį 
prasižiojusi. Iš burnos sklido vos juntamas alsavimas, o kūnas 
visiškai nejudėjo. Tik retkarčiais virptelėdavo petys. Akis dengė 
užkritę plaukai. 

Tada jos burna lėtai atsivėrė ir iš ten vienas po kito ėmė lįsti 
Mažieji žmonės. Jie žvalgydamiesi aplinkui atsargiai pasirodė po 

vieną. Pabudusi ponia būtų galėjusi juos išvysti, bet ji buvo kietai 
įmigusi. Artimiausiu metu ji neprabus. Mažieji žmonės tai žinojo, 
Iš viso jų buvo penki. Kai lipo iš Cubasos burnos, jie buvo jos ma- 
žojo pirštelio dydžio, bet visiškai išlindę, it ištiesdami sudedamąjį 
baldą, jie nerangiai ištempė kūną ir tapo trisdešimties centimetrų 
dydžio. Visi vilkėjo vienodais niekuo neišsiskiriančiais drabužiais. 
Veido bruožai irgi neypatingi, nebuvo galima jų vieno nuo kito 
atskirti. 

Jie nusiropštė nuo lovos ir iš palovio išsitraukė bandelės dydžio 
daiktą. Paskui sustojo aplink jį ir visi pradėjo jį vartalioti. Tai buvo 
kažkas balto ir stangraus. Jie tiesė rankas į orą, jame įgudusiais ju- 
desiais pagaudavo baltą permatomą siūlą ir juo apsukdami po tru- 
putį didino tą minkštą daiktą. Atrodė, kad tie siūlai yra reikiamai 
lipnūs. Nepastebimai jie išaugo iki šešiasdešimties centimetrų ūgio. 
Mažieji žmonės savo dydį gali laisvai keisti kaip jiems prireikia. 

Darbas tęsėsi kelias valandas, per kurias Mažieji žmonės nepra- 
tardami nė žodžio susikaupę dirbo. Jų darnaus komandinio darbo 
niekas nepertraukė. Cubasa ir ponia visą tą laiką nejudėdamos 
buvo paskendusios miege. Visos prieglaudos gyventojos taip pat 
kiekviena savo lovoje kiečiausiai miegojo. Vokiečių aviganė tarsi 
kažką sapnuodama gulėjo ant žolės ir nesąmoningai vos girdimai 
suinkštė. 

Virš galvos it susitarę du mėnuliai liejo ant pasaulio keistą 
šviesą. 

20 skyrius 


Tengo 
Vargšai giliakai 


Tengo negalėjo užmigti. Lovoje vilkėdama jo pižamą giliai miegojo 
Fukaeri. Tengo, net ir gulinčio ant mažos išlankstytos sofos (ant 
kurios dažnai priguldavo popiečio miego, todėl nesijautė labai 
nepatogiai), visai neėmė miegas, tad jis, atsisėdęs virtuvėje prie 
stalo, rašė ilgo romano tęsinį. Kadangi tekstų rengyklė stovėjo mie- 
gamajame, rašė tušinuku ant popieriaus lapų. Bet ir tai jam nebuvo 
itin sunku. Žinoma, dėl galimybės sparčiai rašyti ir išsaugojimo 
funkcijos tekstų rengyklė buvo patogi, tačiau klasikinis rašymo 
ranka ant popieriaus veiksmas jam patiko. 

Šiaip jis retai rašydavo naktimis. Labiau mėgo dirbti, kai lauke 
šviesu ir žmonės įprastai vaikšto gatvėmis. Rašant naktį, kai viskas 
skendi tamsoje ir spengiančioje tyloje, tekstas kartais pernelyg 
sutirštėja. Dažnai naktimis parašytas vietas dieną reikėdavo per- 
rašyti nuo pirmų eilučių. Kai kyla tiek vargo, geriau iš pat pradžių 
rašyti dieną. 

Tačiau tąnakt rašant tekstą tušinuku galva buvo kaip niekad 
skaidri. Vaizduotė atsiraitojo rankoves ir tekstas laisvai liejosi ant 
popieriaus. Viena mintis savaime jungėsi prie kitos. Jų grandinės 

beveik niekas nepertraukė. Tušinuko galas nepertraukiamai skre- 
beno balto lapo paviršiumi. Pavargus rankai, jis padėdavo tušinuką 
ir kaip pianistas judindavo ore pirštus grodamas įsivaizduojamą 
gamą. Laikrodžio rodyklės artėjo prie pusės antros. Už lango buvo 
neįprastai tylu. Tarsi didmiesčio dangų užkloję storą vatą prime- 
nantys debesys sugėrė bereikalingus garsus. 

Paskui jis vėl paėmė tušinuką ir toliau rikiavo ant popieriaus 
žodžius. Berašydamas staiga prisiminė, kad rytoj pas jį turi ateiti 
meilužė. Ji visada ateina penktadienį apie vienuoliktą priešpiet. Iki 
tol reikės kaip nors išsiųsti Fukaeri namo. Svarbiausia, kad Fukaeri 
nesikvėpina. Jei lovoje būtų užsilikęs kieno nors kvapas, meilužė 
kaipmat tai pastebėtų. Tengo puikiai žinojo, kokia pastabi ir pavydi ji 
yra. Kartais pasimylėti su savo vyru ji manė esant nieko tokio. Tačiau 
jei Tengo nuklystų į šoną su kita mergina, ji nuoširdžiai supyktų. 

- Seksas tarp sutuoktinių yra truputį kitoks dalykas, - aiškino 
ji. - Kaip skirtingos sąskaitos. 

- Skirtingos sąskaitos? 

- Tai yra nesutampa skyriai. 

- Turi omenyje, kad naudoji kitokias jausmų dalis? 

- Taip. Kūno vietos naudojamos tos pačios, o jausmai - kiti. 
Todėl tai nieko bloga. Kaip subrendusiai moteriai, man tai išeina 
atskirti. Bet neatleisčiau, jei tu miegotum su kitomis. 

- Taip nedarau, - pasakė Tengo. 

- Net jei tu ir nesimyli su kitomis, - pasakė jo meilužė, - bet 
vien nuo minties, kad galėtum, pasijuntu įžeista. 

- Vien dėl to, kad egzistuoja tokia galimybė? - nustebęs paklausė 
Tengo. 

- Regis, tu nelabai supranti, kaip jaučiasi moteris. Nors ir rašai 
romanus. 

- Man tai skamba kaip visiška nelygybė. 

- Galbūt. Bet aš su kaupu galiu tau atlyginti praradimus, - pa- 
sakė ji. Ir nemelavo. 


Tengo buvo patenkintas savo santykiais su šia meiluže. Ji ne- 
buvo visapusiškai graži. Veikiau buvo unikalių veido bruožų. Gal 

atsirastų ir pavadinančių ją baisia. Tačiau Tengo kažkodėl nuo pat 
pradžių patiko jos veidas. Lovoje ji buvo nepriekaištinga. Iš Ten- 
go daug nereikalavo. Kartą per savaitę tris ar keturias valandas iš 
širdies mylėtis. Dukart, jei išeina. Nesiartinti prie kitų moterų. Iš 
esmės ji tiek teprašė. Ji brangino savo šeimą ir neketino dėl Tengo 
jos sugriauti. Tiesiog vyras lovoje jos iki galo nepatenkindavo. 
Jųdviejų interesai daugmaž sutapo. 

Tengo itin negeidė kitų moterų. Labiausiai jis norėjo laisvo ir 
ramaus laiko. Iš moters jam tereikėjo užtikrintos progos pasi- 
mylėti nustatytu metu. Jo nė kiek netraukė atsakomybė, būdinga 
susipažįstant, įsimylint ir fiziškai suartėjant su savo vienmete. 
Kelios įveiktinos pakopos, užuominos, neišvengiami lūkesčių su- 
sikirtimai - visų šių problemų, jei tik įmanoma, norėjo išvengti 
neužsikraudamas pečių. 

Įsipareigojimo idėja Tengo visada baugino ir vertė pasijusti 
menką. Ligi šiol jis gyveno apsukriai išvengdamas įsipareigojimų. 
Gyventi laisvai ir ramiai, neįsiveliant su žmonėmis į sudėtingus 
santykius, iš visų jėgų vengiant taisyklių pančių ir neliekant niekam 
skolingam, ar atvirkščiai - to jis nepaliaujamai siekė. Dėl to buvo 
pasiruošęs pakęsti daug susivaržymų. 

Kad išvengtų įsipareigojimų, Tengo nuo mažumės išmoko, kaip 
neišsiskirti. Stengėsi kitiems nedemonstruoti turįs daug sugebėji- 
mų, neišsakyti savo nuomonės, nelįsti kitiems į akis, kuo stipriau 
maskuoti savo egzistenciją. Nuo mažų dienų jis turėjo prisitaikyti 
prie to, kad reikia išgyventi savo paties jėgomis, niekieno nepade- 
damam. Bet iš tikrųjų vaikas yra silpnas. Todėl papūtus smarkiam 
vėjui jis turi slėptis už daiktų ir ko nors įsitverti, kad jo nenuneštų. 
Visada reikia turėti galvoje gelbėjimosi priemones. Kaip tiems 
našlaičiams iš Dikenso romanų. 

Lig šiol, Tengo manymu, viskas klostėsi daugiau ar mažiau pagal 
planą. Jo pečių neslėgė jokie įsipareigojimai. Netęsė studijų, neįsi- 
darbino rimtoje įstaigoje, nesusituokė, dirbo palyginti daug laisvės 
suteikiantį darbą, rado patenkinamą (ir daug nereikalaujančią) 
sekso partnerę, per akis turimą laisvalaikį skyrė romanams rašyti. 
Susipažino su savo literatūriniu globėju Komacu, jo padedamas 

ėmė gauti pastovių rašymo užsakymų. Parašyti romanai dienos 
šviesos dar neišvydo, bet kol kas tai jo nevaržė. Neturi nei artimų 
draugų, nei pažadų ištroškusios mylimosios. Lig šiol buvo susidėjęs 
su dešimčia moterų ir turėjo su jomis lytinių santykių, bet nė su 
viena ilgai nedraugavo. Tačiau jis bent jau buvo laisvas. 

O nuo tada, kai jo rankose atsidūrė Fukaeri Oro lėliukės rank- 
raštis, tokiame ramiame jo gyvenime atsirado keli įtrūkimai. Pir- 
miausia jis buvo beveik per prievartą įpainiotas į pavojingą Komacu 
sukurtą planą. Ta graži mergina netikėtai labai asmeniškai suvir- 
pino jam širdį. Tada, regis, perrašinėjant Oro lėliukę jį patį sukrėtė 
kaži kokie vidiniai pokyčiai. Dėl to Tengo smarkiai užsidegė para- 
šyti savo romaną. Tai, žinoma, buvo teigiamas pokytis. Tačiau tuo 
pat metu darėsi akivaizdu, kad jo ligi šiol tausotam beveik tobulai 
visaverčiam ciklui grėsė kažkokios permainos. 

Vis dėlto rytoj penktadienis. Ateis meilužė. Iki to laiko reikia 
kur nors išsiųsti Fukaeri. 


Fukaeri atsibudo naktį po antros. Vilkėdama vien pižama ji 
atidarė duris ir įėjo į virtuvę. Paskui iš didelės stiklinės atsigėrė 
vandens iš čiaupo. Vėliau trindama akis atsisėdo priešais Tengo 
už stalo. 

- Aš trukdau, - kaip visada be intonacijos paklausė ji. 

- Nieko tokio. Per daug netrukdai. 

- Ką rašai. 

Tengo užvertė lapus ir padėjo tušinuką. 

— Nieko ypatinga, - atsakė Tengo. - Be to, netrukus ketinau 
baigti. 

- Galiu šiek tiek pabūti šalia, - paklausė ji. 

- Prašau. Aš truputį išgersiu vyno - tu ko nors nori? 

Mergina papurtė galvą. Nieko nenori. 

- Noriu truputį čia pabūti. 

- Gerai. Manęs irgi dar neima miegas. 

Tengo pižama jai buvo gerokai per didelė ir ją apsirengusi ji 
atsiraitojo rankoves ir klešnes. Jai pasilenkus, pro apykaklę buvo 
matyti dalis krūtinės iškilimo. Išvydusiam savo pižamą vilkinčią 

Fukaeri Tengo keistai užgniaužė kvapą. Jis atsidarė šaldytuvą ir į 
stiklinę įsipylė ant butelio dugno likusio vyno. 

— Valgyt nenori? - pasiteiravo Tengo. Pakeliui namo jie buvo 
sustoję mažame restoranėlyje netoli Koendžio stoties suvalgyti 
spagečių. Jų nebuvo itin daug, o ir laiko nuo tada jau gerokai pra- 
ėjo. - Galiu padaryti tau sumuštinį ar ką nors panašiai paprasto. 

- Nenoriu. Labiau norėčiau paskaityti ką tu rašai. 

— Ką čia rašiau? 

- Taip. 

Tengo paėmė tušinuką ir pasukiojo tarp pirštų. Jo didžiuliame 
delne jis atrodė nenusakomai mažas. 

- Aš niekam nerodau rankraščio, kol nebaigiu rašyti ir visko 
nepataisau. Turiu tokį prietarą. 

— Prietarą. 

- Lyg asmeninį apsisprendimą. 

Fukaeri kurį laiką žvelgė į Tengo. Paskui pasitaisė pižamos apy- 
kaklę. 

- Tada paskaityk kokią nors knygą. 

— Jei paskaitysiu, suims miegas? 

— Taip. 

— Ponas Ebisuno tau dažnai skaito knygas? 

— Nes jis neužmiega iki aušros. 

- Sakmę apie Tairų giminę tau perskaitė mokytojas? 

Fukaeri papurtė galvą. 

- Jos klausiausi iš kasetės. 

— Ir taip išmokai atmintinai. Bet turėjo būti labai ilgas įrašas. 

Fukaeri abiem rankomis pavaizdavo visą glėbį kasečių. 

— Labai ilgas. 

— Kurią vietą citavai per spaudos konferenciją? 

- Jošicunės pabėgimą iš sostinės. 

— Ta vieta, kur parklupdęs Tairų giminę Minamoto no Jošicunė, 
persekiojamas brolio Joritomo, palieka Kiotą. Pergalę iškovojusioje 
giminėje prasideda vidinės kovos. 

- Taip. 

— Kokias vietas dar gali pacituoti? 


— Pasakyk kurią nori išgirsti. 

Tengo pamėgino prisiminti, kokios dalys sudaro Sakmę apie 
Tairy giminę. Kūrinys buvo ilgas ir tų dalių buvo begalė. 

— „Dannouros mūšį“, - nurodė Tengo pirmą atėjusį į galvą frag- 
mentą. 

Fukaeri dvidešimt sekundžių tylėdama kaupėsi. Paskui pradėjo 
cituoti. 


Minamoto giminės kariai jau buvo perlipę į Tairų armijos laives, 
kurių vairininkai ir irklininkai, nušauti ir nusmeigti, krito ant 
denių ir gulėjo nebegyvi, palikę savąjį laivyną nevaldomą. Jo 
šviesybė Tomomoris iš Tairų šeimos, naujuoju vyriausybės pa- 
tarėju vadintas, sėdo į valtelę ir pasiekė karališkąjį laivą, kuriuo 
plaukė pats imperatorius. 

- Spėju, kad nebeliko mums laiko šioje žemėje. Tad pasirūpin- 
kime, ponai, kad viskas, kas tik mums gėdą žmonių akyse galėtų 
padaryti, už borto būtų išmesta, - įsakė Tomomoris ir, pirmyn 
atgal bėgiodamas, po pirmagalį ir paskuigalį sukiodamasis, savo 
rankomis darė tvarką, kur pašluodamas, kur pašveisdamas, kur 
dulkes nubraukdamas. 

O damos viena per kitą jį stvarstydamos klausinėjo: 

- Jūsų šviesybe, kaip ten mūšis? Kaip mūšis?! 

— Manyčiau, netrukus galėsite pačios pasigrožėti savo bran- 
giaisiais laukiniais iš rytų provincijų, - griausmingai kvatodamas 
atsakinėjo joms Tomomoris. - Savaisiais Minamoto! 

— Varge, pone, ar metas dabar juokams?! - choru sklido jam 
pavymui aimanos ir klyksmai. 

Tik didžiojo Tairų giminės vado Kijomorio našlė, pamačiusi, 
kas vyksta, nenustebo, nes jau ne vieną dieną tam rengėsi. Susi- 
vilko ji per galvą dvejus tamsiai pilkos spalvos trinyčius, kokie 
priderėjo į vienuoles išėjusiai moteriai, suėmusi už prakirpų ties 
klubais aukštai pasikaišė vytinio audimo šilko sijonkelnes, pri- 
spaudė po pažastimi imperatoriaus valdžios ženklą - dėžutę su 
nefrito karolių vėriniu, prisijuosė šventąjį kardą - kitą monarcho 
regaliją, ir apkabino jo didenybę Antoku, savo mažąjį vaikaitį. 

— Tegu aš moteris, bet priešui į rankas nepasiduosiu! Nepa- 
liksiu tavęs, mano valdove. Skubėkite paskui mane visi, kurie 
ištikimi sostui ir kuriems brangus mūsų imperatorius! 

Po šių žodžių žengė senoji vienuolė prie laivo krašto kartu su 
jo didenybe. Berniukui ėjo aštunti, bet jis atrodė kur kas auges- 
nis. Taisyklingo jo veido grožis nušvietė viską aplinkui. Juodi 
plaukai plaikstėsi krisdami žemiau juosmens. 

- Kur mane vediesi, motuše vienuolyte? - paklausė sutrikęs 
valdovas. 

Našlė pažvelgė į jauną veidelį ir, nurijusi ašaras, ištarė: 

- Nejaugi dar nesupratote, jūsų didenybe? Praeitame gyve- 
nime jūs laikėtės dešimties dieviškųjų priesakų ir duotų įžadų 
nelaužėte, ir jūsų dorybių jėga padėjo jums šioj būty viešpačiu 
gimti, kuriam dešimtys tūkstančių karo vežimų paklūsta. Bet 
pikta lemtis jus iš anų pasaulių pasivijo, ir pabaiga jau čia pat. 
Pirmiausia pasisukite į rytų pusę ir nusilenkite didžiajai Isė 
maldyklai su Saulės deive atsisveikindamas. Tada pažvelkite į 
vakarus, kur iš Tyrosios dausų žemės jūsų sielos pasitikti nusileis 
Budos ir bodhisatvos, ir atsiduodamas jų malonei sukalbėkite 
maldos žodžius. Atkampi mūsų šalelė, kaip grūdų sauja jos 
žemelės pabirusios, - nieko čia nėra, tik nykuma. Bet aš jus 
išsivesiu į palaimintą vietą, į rojaus šventą žemę. 

Našlė graudžiai verkė. Jaunasis imperatorius buvo apvilktas 
gelsvai žaliais karališkais rūbais, perskirti plaukai suimti į du 
ausis dengiančius žiedus. Pasruvęs ašaromis valdovas sudė- 
jo savo mažus dailius delniukus. Pirmiausia jis pasisuko rytų 
pusėn ir, parpuolęs ant žemės, paskutinį kartą pagarbino Ise 
maldyklą. Paskui atsigręžė į vakarus ir sukalbėjo maldą Budai 
Amitabhai. Našlė vienuolė nebedelsė. Ji priglaudė prie savęs 
vaikaitį ir padrąsino: 

- Tenai, po bangomis, mes rasime kitą sostinę! 

Kartu su imperatoriumi šoko ji į jūrą, ir pradingo jiedu tūks- 
tančio sieksnių gelmėje.' 


* Iš senosios japonų kalbos vertė Dalia Švambarytė. 

Užsimerkus klausantis jos deklamuojamo pasakojimo, kilo iliu- 
zija, tarsi tikrai girdėtų aklo liutnininko rečitatyvą. Tengo iš naujo 
įsisąmonino, kad Sakmė apie Tairyų giminę pirmiausia buvo iš 
lūpų į lūpas perduodamas epas. Paprastai monotoniška Fukaeri 
kalbėsena, be intonacijos, be kirčių, pradėjus deklamuoti tapo 
netikėtai spalvinga, balse atsirado jėgos. Tarsi ją būtų kas apsėdęs. 
Prieš akis stojo 1185 metais Kanmono sąsiauryje vykęs žūtbūtinis 
jūros mūšis. Tairų giminės pralaimėjimas tapo nebeišvengiamas ir 
Kijomorio žmona Tokiko, apglėbusi dar vaiką imperatorių Antoku, 
iš sielvarto šoka į bangas. Dvariškės pasielgia taip pat, bijodamos 
patekti į Azumos karių rankas. Kijomorio sūnus Tomomoris, už- 
gniaužęs niūrias mintis, juokais skatina jas nusižudyti, esą kitaip 
joms teks patirti tikrą pragarą ant žemės - geriau jau pačioms 
atimti sau gyvybę. 

— Dar tęsti, - paklausė Fukaeri. 

- Ne, tiek užteks. Ačiū, - netekęs amo pratarė Tengo. 

Jis puikiai suprato, kaip jautėsi žodžių netekę žurnalistai. 

- Kaip tau išeina įsiminti tokius ilgus tekstus? 

- Daug kartų perklausiau kasetes. 

- Kad ir daugybę kartų perklausytų kasetes, bet paprastas žmo- 
gus tiek neatsimintų, - pasakė Tengo. 

Paskui jam toptelėjo. Gal ji, nors ir negali skaityti knygų, bet 
turėdama sugebėjimą iš klausos įsiminti dalykus tobulėja kitaip nei 
visi žmonės. Kaip kad vaikai, sergantys savanto sindromu, sugeba 
akimirksniu įsiminti milžinišką kiekį regimosios informacijos. 

— Noriu kad paskaitytum knygą, - pasakė Fukaeri. 

- Kokią norėtum išgirsti? 

- Turi tą apie kurią neseniai kalbėjo mokytojas, - paklausė Fu- 
kaeri. - Apie Didįjį Brolį. 

— 1984-ieji? Ne, čia neturiu. 

— Apie ką ji? 

Tengo prisiminė jos turinį. 

- Labai seniai skaičiau mokyklos bibliotekoje, todėl smulkiai 
visko neatsimenu, vienaip ar kitaip, ta knyga buvo išleista 1949-ai- 
siais, kai 1984-ieji dar buvo tolima ateitis. 

- Šiemet. 

- Taip, šiemet kaip tik yra 1984-ieji. Ateitis kažkada tampa da- 
bartimi. Ir tuoj tampa praeitimi. Džordžas Orvelas tame romane 
piešia ateitį, kurioje vaizduoja tamsią totalitaristinę visuomenę. 
Žmonės yra griežtai kontroliuojami diktatoriaus Didžiojo Brolio. 
Informacija cenzūruojama, istorija nepaliaujamai perrašinėja- 
ma. Pagrindinis veikėjas dirba ministerijoje, skyriuje, kuriame 
perrašoma tiesa. Sukūrus naują istoriją, senoji yra sunaikinama. 
Greta to kalba irgi perkuriama, esamų žodžių reikšmė pakeičia- 
ma. Kadangi istorija yra perrašinėjama pernelyg dažnai, niekas 
nebegali žinoti, kas yra tiesa. Nebeaišku, ir kas yra priešas, o kas 
sąjungininkas. Toks turinys. 

— Perrašinėjama istorija. 

- Užgniaužti teisingą istoriją yra tas pats, kas užgniaužti dalį 
asmenybės. Tai nusikaltimas. 

Fukaeri kurį laiką apie tai galvojo. 

— Mūsų atmintį sudaro asmeninė ir kolektyvinė atmintys, - pasa- 
kė Tengo. - Jos yra glaudžiai susipynusios. Istorija - tai kolektyvinė 
atmintis. Ją užgniaužus arba perrašius mes nebegalime išsaugoti 
savo tikrosios asmenybės. 

- Tu irgi perrašinėji. 

Tengo nusijuokė ir gurkštelėjo vyno. 

- Aš tik pagerinau tavo romaną. Tai visiškai ne tas pats, kas 
perrašyti istoriją. 

- Bet tos knygos apie Didįjį Brolį čia nėra, - paklausė ji. 

- Deja. Todėl negaliu tau jos paskaityti. 

- Tiks ir kita knyga. 

Tengo atsistojo priešais knygų lentyną ir žvelgė į nugarėles. Jis 
yra perskaitęs daug knygų, bet pats jų turėjo mažai. Jam nepati- 
ko apkrauti namus daiktais. Todėl perskaitytas knygas, išskyrus 
ypatingus atvejus, nunešdavo į nenaujų knygų knygyną. Stengėsi 
pirkti tik tokias, kurias galėtų iškart perskaityti, o su pasimėgavimu 
perskaitytas knygas įsimindavo. Visas kitas skaitydavo paėmęs iš 
netoliese esančios bibliotekos. 

Užtruko, kol išrinko knygą. Jis nebuvo pratęs garsiai skaityti ir 
nesusigaudė, kokia, po galais, knyga būtų tinkama šiai užduočiai. 
Po ilgų dvejonių ištraukė praeitą savaitę baigtą skaityti Antono 
Čechovo Sachalino salą. Įdomias vietas jis buvo pabraukęs, todėl 
pamanė, kad galės surasti reikiamą pastraipą. 

Prieš pradėdamas garsiai skaityti Tengo trumpai papasakojo 
apie knygą. 1890-aisiais metais, kai Čechovas nukeliavo į Sachalino 
salą, jam buvo tik trisdešimt. Niekas nežino tikrosios priežasties, 
kodėl Čechovas - po Tolstojaus ir Dostojevskio atėjusios naujos 
kartos jaunas ir kylantis, visų vertinamas, pasiturimai Maskvoje 
gyvenantis miestietis rašytojas - vienas leidosi į tokį pasaulio 
kraštą kaip Sachalino sala. Sachalinas iš esmės buvo paverstas 
lageriu ir paprastiems žmonėms kėlė tik nejaukų ir pasigailėtiną 
įspūdį. Taip pat tais laikais dar nebuvo Sibiro geležinkelio, todėl 
per keturis tūkstančius kilometrų amžino įšalo žeme jam reikėjo 
įveikti vežimu, ta varginanti kelionė ir šiaip nesveikam jo kūnui 
tapo negailestingai kankinančiu išbandymu. Dauguma perskai- 
čiusiųjų Sachalino salą, parašytą Čechovo po aštuonis mėnesius 
trukusios kelionės po Tolimuosius Rytus, liko sutrikę. Tai buvo 
visiškai literatūriškumo netekęs, veikiau sausas statistinis ir to- 
pografinis veikalas. „Kodėl brangų savo, kaip rašytojo, laiką jis 
praleido taip beprasmiškai ir bergždžiai?“ - šnabždėjosi aplinki- 
niai. Tarp kritikų ji buvo įvardinta kaip „masalas visuomenei, kad 
apie jį kalbėtų . Buvo ir nuomonių, kad „išsekus rašymo temoms 
jis išvyko pasisemti įkvėpimo“. Tengo Fukaeri parodė prie knygos 
pridėtą žemėlapį, kad žinotų, kur yra Sachalinas. 

- Kodėl Čechovas vyko į Sachaliną, - paklausė Fukaeri. 

- Klausi, ką aš apie tai manau? 

- Taip. Tu perskaitei šitą knygą. 

- Perskaičiau. 

— Ką pagalvojai. 

- Gal ir pats Čechovas nelabai žinojo tikrųjų to priežasčių, - pa- 
sakė Tengo. - Tai yra gal tiesiog užsimanė pamėginti ten nukeliauti. 
Pavyzdžiui, pamatė žemėlapyje Sachalino salos siluetą ir nei iš šio, 
nei iš to užsidegė noru ten nuvykti. Man irgi taip nutinka. Yra tokių 

vietų, kurias pamatęs žemėlapyje staiga pagalvoju: „Man bet kokiu 
atveju reikia ten nukakti.“ Ir kažkodėl dažniausiai tai būna tolimos 
ir nepatogios vietos. Imu netverti kailyje, norėdamas sužinoti, kokie 
ten peizažai ir kas ten vyksta. Tai tarsi tymai. Todėl negali kitiems 
paaiškinti, iš kur kyla tas užsidegimas. Tai smalsumas gryniausia 
prasme. Nepaaiškinamas įkvėpimas. Žinoma, anuomet iš Maskvos 
keliauti iki pat Sachalino buvo neįsivaizduojamai varginantis kelias, 
todėl manau, kad Čechovo atveju priežasčių buvo daugiau. 

- Pavyzdžiui. 

— Čechovas buvo ne tik rašytojas, bet ir gydytojas. Gal jis, kaip 
mokslininkas, norėjo savo akimis apžiūrėti skaudamas didžiulės 
šalies, kokia buvo Rusija, vietas. Čechovas jautėsi nejaukiai dėl 
to, kad mieste buvo įžymus rašytojas. Buvo nusivylęs literatūrine 
atmosfera Maskvoje ir veikiausiai nepritapo prie pagalius į ratus 
kaišiojančių ir pasipūtusių kolegų. Nejautė nieko kito, tik pasibjau- 
rėjimą tulžingais kritikais. Kelionė į Sachaliną galbūt buvo tam tikra 
piligrimystė, norint nuplauti tą literatūrinį purvą. O Sachalinas jį 
daugeliu prasmių pribloškė. Todėl galbūt jis negalėjo nesudėti visų 
savo minčių apie jį į vieną knygą. Ir tai nebuvo paprastai kūrinyje 
aprašoma pusėtina istorija. Ir ši šalies žaizda, nereikia nė sakyti, 
tapo jo paties dalimi. Iš kitos pusės, gal jis būtent to ir siekė. 

- Ta knyga įdomi, - paklausė Fukaeri. 

— Man buvo įdomu skaityti. Prirašyta daug sausų skaičių ir 
statistikos, kaip jau sakiau, literatūriškumo ten nėra. Vaizdžiai atsi- 
skleidžia Čechovo kaip mokslininko pusė. Bet aš tose vietose įžvel- 
giau ryžtingą jo paties užsispyrimą. O tarp tokių sauso dėstymo 
fragmentų vietomis įsimaišę žmonių stebėjimai ar kraštovaizdžio 
aprašymai buvo labai įspūdingi. Nors ir tas vien faktus aprašantis 
sausas tekstas buvo neblogas. Vietomis visai puikus. Pavyzdžiui, 
vieta, kur aprašomi giliakai. 

— Giliakai, - pratarė Fukaeri. 

— Giliakai buvo vietiniai Sachalino gyventojai, seniai iki salą 
kolonizuojant rusams. Iš pradžių jie gyveno salos pietuose, bet po 
truputį, spaudžiami iš Hokaido atsikėlusių ainų, persikėlė į centrinę 
dalį. O pačius ainus iš Hokaido į šiaurę stūmė japonai. Čechovas 

stengėsi iš arti stebėti giliakų kultūrą, kuri sparčiai nyko rusifikuo- 
jant Sachaliną, ir tiksliai užrašyti bent tai, kas liko. 

Tengo atsivertė skyrių apie giliakus ir pradėjo skaityti. Skaitė 
taip, kad klausytoja lengvai suprastų, vietomis kai ką praleisdamas 
ar perfrazuodamas. 


Giliakas yra tvirto, drūto sudėjimo; vidutinio, net mažo, ūgio. 
Didelis ūgis taigoje jį varžytų. Jo kaulai stambūs ir pasižymi gė: 
rai išsivysčiusiomis ataugomis, atsišakojimais ir iškilimais, prie 
kurių prisitvirtina raumenys, o tai leidžia teigti esant tvirtus ir 
stiprius raumenis bei nuolatinę įtemptą kovą su gamta. Jo kūnas 
lystelėjęs, gyslotas, be riebalinio pasluoksnio; apkūnių ir nutuku- 
sių giliakų nesutiksi. Nenuostabu, juk visi riebalai suvartojami 
šilumai, kurios sachaliniečio kūnas turi daug ir nepaliaujamai 
pasigaminti, kad padengtų nuolatinius žemų temperatūrų ir 
pernelyg drėgno oro sukeliamus nuostolius. Suprantama, kodėl 
giliakas maitindamasis vartoja tiek daug riebalų. Jis valgo riebią 
ruonieną, lašišas, eršketų ir banginių taukus, mėsą su krauju, visą 
šį maistą vartoja dideliais kiekiais: žalią, džiovintą ir dažnai pa- 
šalusį; ir todėl, kad valgo neapdorotą maistą, jo kramtymo rau- 
menų prisitvirtinimo vietos neįprastai išvystytos, o visi dantys 
gerokai sudilę. Maistas išimtinai gyvulinis, ir retai, tik pasitaikius 
progai pietauti namuose arba per pasilinksminimus, prie mėsos 
ir Žuvies yra patiekiama mandžiūriško česnako arba uogų. Pasak 
Nevelskio, žemdirbystę giliakai laiko didele nuodėme: kas pradės 
rausti Žemę ir ką nors pasodins, tas būtinai mirs. Bet duoną, su 
kuria juos supažindino rusai, jie valgo su dideliu malonumu, 
kaip skanėstą, ir dabar neretai Aleksandrovske arba Rykovske 
pamatysi giliaką, nešiną kepalu duonos po pažasčia.' 


* Čiair toliau iš rusų kalbos vertė Ieva Susnytė. Versta iš A. IT. Yexos, Ocmpos Caxanun, 
Co6panue conunenuū, T. 10, TocygapcTBeHHOeė M3jaTenbCTBO XYAOXECTBEHHOR 
nuTepaTypbi, MockaBa, 1963. 

Čia Tengo sustojo ir atsikvėpė. Iš įsiklausiusios Fukaeri veido 
nesugebėjo perskaityti, kokį įspūdį jai kelia tekstas. 

- Na, dar skaityti? Ar geriau paimti kitą knygą? - pasiteiravo jis. 

- Noriu sužinoti daugiau apie giliakus. 

- Tuomet skaitau toliau. 

- Galiu eiti į lovą, - paklausė Fukaeri. 

- Gerai, - atsakė Tengo. 

Juodu perėjo į miegamąjį. Fukaeri palindo po antklode, o Tengo 
atsinešęs kėdę atsisėdo šalia. Tada ėmė skaityti toliau. 


Giliakai niekada nesiprausia, todėl net etnografams sunku pa- 
sakyti, kokia yra tikroji jų veido spalva; neskalbia baltinių, o 
kailiniai drabužiai ir avalynė atrodo taip, tarsi būtų tik ką nudirti 
nuo padvėsusio šuns. Patys giliakai skleidžia troškų, atgrasų 
kvapą, o jų namų prieigas kaipmat pažinsi iš bjauraus, kar- 
tais vos ištveriamo džiovintos žuvies ir pūvančių žuvies atliekų 
dvoko. Prie kiekvienos jurtos dažniausiai stovi džiovykla, iki 
viršaus pripildyta perskrostos žuvies, kuri, žiūrint iš toliau, ypač 
apšviesta saulės, primena koralų siūlus. Prie šitų džiovyklų Kru- 
zenšternas išvydo daugybę kirmėlyčių, colio storumo sluoksniu 
dengiančių žemę. 


— Kruzenšternas. 

- Manau, tai pirmasis salos tyrinėtojas. Uolusis Čechovas buvo 
susipažinęs su viskuo, kas lig tol buvo parašyta apie Sachaliną. 

— Skaityk toliau. 


Žiemą jurta būna pilna nuo ugniakuro kylančių aitrių dūmų, 
be to, giliakai, jų žmonos ir net vaikai rūko tabaką. Apie giliakų 
sergamumą ir mirtingumą nieko nežinoma, bet, reikia manyti, 
šita nesveika aplinkos higiena lemia pašlijusią jų sveikatą. Galbūt 
ji ir kalta dėl jų mažo ūgio, paburkusio veido, tam tikro slunkiš- 
kumo ir tingių judesių <...>. 


- Vargšai giliakai, - pasakė Fukaeri. 

Apie giliakų charakterį autoriai aiškina skirtingai, bet visi su- 
taria dėl vieno: ši tauta nekaringa, nemėgsta barnių ir peštynių 
bei taikiai sugyvena su savo kaimynais. Į atėjūnus jie visada 
reaguodavo įtariai, bijodami dėl savo ateities, bet kaskart juos 
sutikdavo draugiškai, nė kiek neprotestuodami, daugių daugiau- 
sia meluodavo vaizduodami Sachaliną niūriomis spalvomis, kad 
atgrasintų užsieniečius nuo salos. Su Kruzenšterno palydovais 
jie glėbesčiuodavosi, o žinia apie L. I. Šrenko ligą greitai pas- 
klido tarp giliakų ir jiems sukėlė nuoširdų liūdesį. Jie meluoja 
tik prekiaudami arba šnekėdamiesi su įtartinu ir, jų manymu, 
pavojingu žmogumi, bet, prieš pameluodami, jie vienas su kitu 
susižvalgo - grynai kaip vaikai. Bet koks melas ir puikavimasis 
įprastoje neoficialioje aplinkoje jiems yra bjaurus. 


- Nuostabūs giliakai, - pasakė Fukaeri. 


Prisiimtas užduotis giliakai atlieka uoliai, ir dar nė karto neteko 
girdėti, kad giliakas pusiaukelėje pamestų paštą arba išeikvo: 
tų svetimą turtą. <...> Jie gyvybingi, nuovokūs, linksmi, atsi- 
palaidavę ir visai nesijaučia nejaukiai įtakingųjų ir turtingųjų 
draugijoje. Nepripažįsta jokios viršenybės ir, atrodo, net neturi 
sąvokų „vyresnysis“ ir „žemesnysis“. <...> Remiantis pasakoji- 
mais ir aprašymais, giliakai nepripažįsta hierarchijos šeimoje. 
Tėvas nemano esąs viršesnis už sūnų, o sūnus neaukština tėvo ir 
gyvena kaip nori; senutė motina jurtoje turi ne daugiau valdžios 
nei paauglė mergaitė. Bošniakas rašo, kad jam ne kartą teko ma- 
tyti, kaip sūnus muša ir veja iš namų savo tikrą motiną ir niekas 
nedrįsta jam pasakyti nė žodžio. Vyriškosios lyties šeimos nariai 
tarpusavyje yra lygūs; jeigu jūs vaišinate giliakus degtine, turite 
pasiūlyti ir patiems mažiausiems. O moteriškosios lyties narės 
yra vienodai beteisės, nesvarbu, kas tai būtų - senutė, motina ar 
žinduklė; jos laikomos naminiais gyvuliais, daiktu, kurį galima 
išmesti, parduoti, paspirti koja it šunį. Su šunimis giliakai elgiasi 
švelniai, o štai su moterimis - niekada. Santuoka yra laikonia 
bergždžiu reikalu, ne svarbesniu net už, pavyzdžiui, išgertuves. 

ir ji nesiejama su jokiomis prietaringomis ar religinėmis apei- 
gomis. Ietį, valtį arba šunį giliakas iškeičia į merginą, parsiveža 
ją į savo jurtą ir sugula su ja ant meškos kailio - štai ir viskas. 
Daugpatystė pripažįstama, nors ne itin paplitusi, nežiūrint į tai, 
kad moterų, atrodo, yra daugiau nei vyrų. Giliakų panieka mo- 
teriai, it žemiausiam padarui arba daiktui, yra tokia stipri, kad 
jie nesibodi net vergovės tiesiogine ir šiurkščiausia šio žodžio 
prasme. <...> Akivaizdu, kad moterys jiems prilygsta prekei, kaip 
tabakas arba medvilnės rietimas. Švedų rašytojas Strindbergas, 
žymus moterų niekintojas, pageidaujantis, kad moteris tebūtų 
vergė ir tarnautų vyro įnoriams, iš esmės yra giliakų bendramin- 
tis, Jei jam būtų pasitaikiusi proga atvažiuoti į šiaurės Sachaliną, 
vietiniai ilgai būtų jį glėbesčiavę. 


Tengo sustojo atsikvėpti, bet Fukaeri neparodė jokių emocijų, 
tik tylėjo. Jis skaitė toliau. 


Teismo jie neturi ir nežino, kas yra teisėtvarka. Kaip jiems sunku 
mus suprasti, rodo kad ir tai, jog jie lig šiol iki galo nesuvokia 
kelio paskirties. Net ten, kur jau nutiesti keliai, jie tebekeliauja 
per taigą. Dažnai išvysi, kaip jie, jų šeimos ir šunys vorele brau- 
nasi per tankmę greta kelio. 


Fukaeri gulėjo užsimerkusi ir labai ramiai kvėpavo. Tengo kurį 
laiką žvelgė jai į veidą. Tačiau nesugebėjo suprasti, ar ji jau užmi- 
go. Todėl atsivertė kitą puslapį ir nusprendė toliau garsiai skaityti. 
Viena vertus, norėjo įsitikinti, ar ji jau miega, kartu norėjo pats dar 
balsu paskaityti Čechovo tekstą. 


Prie žiočių kitados stovėjo Naibuči postas. Jis buvo įkurtas 1886 
metais. Miculis čia rado aštuoniolika pastatų - gyvenamųjų ir 
negyvenamųjų - varpinę ir maisto produktų parduotuvę. Vienas 
korespondentas, lankęsis Naibuči 1871 metais, rašo, kad čia gy- 
veno dvidešimt junkerio vadovaujamų kareivių; vienoje iš trobų 
graži aukšta kareivė pavaišino jį šviežiais kiaušiniais ir juoda 

duona, gyrė čionykštį gyvenimą ir skundėsi tik tuo, kad labai 
brangus cukrus. Dabar nėra ir pėdsako tų trobų, o graži aukšta 
kareivė, kai dairaisi po dykynę, atrodo it pramanas. Čia testato 
naują namą - prižiūrėtojo postą arba stotį. Jūra, iš pažiūros šalta 
ir drumzlina, riaumoja, o aukštos žilos bangos daužosi į smėlį, 
lyg norėtų iš nevilties ištarti: „Dieve, kodėl mus sukūrei?“ Tai 
jau Didysis, arba Ramusis, vandenynas. Šiame, Naibuči, krante 
girdėti, kaip statybose kirviais taukši katorgininkai, o kitame, to- 
limame, įsivaizduojamame, krante - Amerika. Kairėje pro rūką 
matyti Sachalino kyšuliai, dešinėje - taip pat... o aplinkui - nei 
gyvos dvasios, nei paukščio, nei musės, ir nebesupranti, kam čia 
riaumoja bangos, kas jų čia klausosi naktimis, ko joms reikia ir, 
pagaliau, kam jos riaumos man išėjus. Čia, ant kranto, apima 
ne mintys, o veikiau svajos; klaiku ir tuo pat metu norisi stovėti 
be galo, žiūrėti į monotonišką bangų lingavimą ir klausytis jų 
rūstaus riaumojimo. 


Fukaeri atrodė visiškai įmigusi. Įsiklausius buvo girdėti ramus 
alsavimas. Tengo užvertė knygą ir padėjo ant stalelio prie lovos. 
Paskui atsistojo ir miegamajame išjungė šviesą. Galiausiai darsyk 
pažvelgė į Fukaeri veidą. Ji gulėjo ant nugaros, tiesiai sučiaupusi 
lūpas, ir ramiai miegojo. Tengo uždarė duris ir grįžo į virtuvę. 

Tačiau jis jau nebegalėjo rašyti savo teksto. Čechovo aprašyti 
apleistų Sachalino krantų peizažai nepajudinamai stūksojo jam 
galvoje. Tengo galėjo girdėti jūros bangas. Užmerkęs akis jis atsi- 
dūrė vienas ant Ochotsko jūros bangų mušamo pajūrio ir paniro 
į gilius apmąstymus. Jį užplūdo tokios pačios begalinės graudžios 
mintys, kaip ir Čechovą. Tame pasaulio krašte jis veikiausiai jautė 
pribloškiantį bejėgiškumą. Būti rašytoju devyniolikto amžiaus 
pabaigos Rusijoje greičiausiai reiškė nešti neišvengiamai kartaus 
likimo naštą. Kuo labiau jie stengėsi iš jos ištrūkti, tuo stipriau ji 
siurbė juos atgal į save. 

Tengo išplovė vyno taurę po čiaupu, vonioje išsivalė dantis ir 
užgesinęs virtuvėje šviesą atsigulė ant sofos, užsiklojo ir pamėgino 

užmigti. Giliai ausyse tebeaidėjo garsus jūros ošimas. Tačiau paga- 
liau jo sąmonė praskydo ir jis nugrimzdo į gilų miegą. 


Kai atsibudo, buvo aštuonios ryto. Fukaeri lovoje nebebuvo. Jo 
paskolinta pižama gulėjo suglamžyta nešvarių skalbinių krepšyje 
vonioje. Rankovės ir kelnių klešnės atraitotos. Ant stalo virtuvėje 
gulėjo raštelis. Ant lapelio užrašams buvo parašyta: „Kaip dabar 
gyvena giliakai? Grįžtu namo.“ Raidės buvo mažutės, kampuotos ir 
atrodė nenatūraliai. Lyg iš dangaus žiūrėtum į raides, sudėliotas iš 
kriauklelių pajūryje ant smėlio. Jis sulankstė tą popierėlį ir įdėjo į 
rašomojo stalo stalčių. Jei vienuoliktą valandą turinti ateiti meilužė 
rastų tokį dalyką, tikrai pakeltų vėją. 

Tengo gražiai paklojo lovą, iškankintąjį Čechovo kūrinį grąžino 
atgalį lentyną. Paskui pasidarė kavos ir pasiskrudino duonos. Pus- 
ryčiaudamas pajuto, kad kažkas sunkaus slegia jam krūtinę. Ne iš 
karto suprato, kas. Tai buvo miegančios Fukaeri veidas. 

O jei, tarkim, aš ją myliu? Tengo įtikinėjo save, kad taip nėra. 
Tiesiog ji kažkuo fiziškai virpina man širdį. Bet kodėl tada man 
niekaip neduoda ramybės jos vilkėta pižama? Kodėl (beveik nesą- 
moningai) jis paėmė ją ir pauostė? 

Per daug klaustukų. Atrodo, Čechovas pasakė: „Rašytojas nėra 
tas, kuris išsprendžia klausimus. O tas, kuris juos iškelia.“ Gana 
tikslus pastebėjimas, tačiau Čechovas ne vien savo kūriniuose, 
bet ir gyvenime laikėsi tokios pat pozicijos. Jį lydėjo bėdos, bet ir 
spręsti jų nesprendė. Žinodamas, kad nepagydomai serga džiova 
(kaip jis galėjo nežinoti, būdamas gydytoju), stengėsi į tai nekreipti 
dėmesio ir iki pat mirties patalo netikėjo, kad mirs. Ir mirė kan- 
kindamasis, nepaliaujamai kosėdamas krauju. 

Tengo papurtė galvą ir pakilo nuo stalo. Šiandien ateina jo mei- 
lužė. Dabar reikia skalbti ir tvarkytis. Pagalvoti galės paskui. 

21 skyrius 
Aomamė 


Kad ir kaip toli mėginčiau nueiti 


Aomamė nuėjo į biblioteką ir atlikusi tuos pačius veiksmus, kaip 
ir prieš tai, atsivertė ant stalo šūsnį laikraščių santrumpų. Kad dar 
sykį pasiaiškintų apie prieš trejus metus rudenį Jamanašio prefektū- 
roje įvykusį ekstremistų grupuotės ir policijos susišaudymą. Ponios 
minėtos „Sakigake“ būstinė buvo Jamanašio prefektūros kalnuose. 
O tas susišaudymas įvyko irgi būtent Jamanašio kalnuose. Gal tai 
tik sutapimas? Tačiau Aomamė daugiau nebegalėjo praleisti pro 
akis jokių sutapimų. Gal juos kažkas sieja? O ir ponios pasakymas 
„toks svarbus įvykis“ rodo kaži kokį ryšį. 

Susišaudymas įvyko 1981 metais (remiantis Aomamės prielaida, 
tai būtų treji metai prieš 1084-uosius) spalio devynioliktą. Praeitą 
kartą bibliotekoje ji atidžiai perskaitė straipsnius apie susišaudymo 
detales ir jau gana nemažai apie jį žinojo. Todėl šįkart tas vietas 
tik permetė akimis ir susitelkė į vėliau pasirodžiusius papildomus 
straipsnius ir įvairias įvykio analizes. 

Per pirmąjį susišaudymą nuo kiniškų kalašnikovo automatų trys 
policininkai žuvo, dar du buvo sunkiai sužaloti. Paskui ginkluoti 
ekstremistai pasitraukė gilyn į kalnus, o policijos būrys vykdė 

plataus masto gaudymo operaciją. Tuo pat metu kariuomenės oro 
dalinys atsiuntė savo sraigtasparnius su gerai ginkluota įgula. Ga- 
lop atsisakę pasiduoti trys ekstremistai buvo nušauti, du smarkiai 
sužeisti (vienas po trijų dienų mirė ligoninėje, o kas atsitiko antram 
sužalotajam, straipsnyje nebuvo paaiškinta), dar keturi sveiki arba 
lengvai sužeisti asmenys buvo suimti. Kariai ir policininkai žalos 
nepatyrė, nes vilkėjo neperšaunamas liemenes. Tik vienas poli- 
cininkas persekiojimo metu nukrito nuo šlaito ir susilaužė koją. 
Vienas ekstremistas dingo be žinios. Tas vyras kažkur pranyko, 
nors vėliau buvo paskelbtos plataus masto jo paieškos. 

Aprimus sukrėtimui dėl susišaudymo laikraščiai pradėjo spaus- 
dinti informaciją apie ekstremistų grupuotės susikūrimo detales. 
Tai buvo po 1970-ųjų konfliktų iš universiteto išmesti asmenys. 
Daugiau nei pusė jų dalyvavo užgrobiant Tokijo universiteto Jasu- 
dos auditoriją, Nihon universitetą. Jų „tvirtovei“ griuvus nuo riaušes 
slopinančios policijos kovinių veiksmų, išvaryti iš universiteto arba 
išvydę, kad politinė universiteto miestelių veikla priėjo aklavietę, 
studentai ir dalis dėstytojų susivienijo į sektą pranokstantį sambūrį 
ir kaip komuna įsikūrė Jamanašio prefektūros ūkyje. Iš pradžių jie 
prisijungė prie „Takašimos mokyklos“ - kolektyvinės žemės ūkio 
veikla užsiimančios bendruomenės, bet nepatenkinti gyvenimu 
joje jie, priėmę dar ir naujų narių, atsiskyrė, neįtikėtinai pigiai 
įsigijo apleistą kaimą kalnuose ir ėmė ten dirbti žemę. Pirmaisiais 
metais liejo daug prakaito, kol mieste pamažu išaugo ekologiškų 
maisto produktų paklausa, ir jie įsteigė daržovių pristatymo paštu 
verslą. Tokio palankaus vėjo genamas jų ūkis palaipsniui suklestėjo, 
o teritorija vis plėtėsi. Vis dėlto jie buvo rimti ir atsidavę žmonės, 
vadovaujami labai sumanaus asmens. Tos komunos pavadinimas 
buvo „Sakigake“. 

Aomamė stipriai susiraukė ir nurijo seiles. Jos garsiai atsimušė 
į stemplės sieneles. Paskui tarp pirštų laikydama tušinuką pradėjo 
juo barbenti į stalo paviršių. 

Toliau skaitė straipsnį. 

Nors veikla įsivažiavo, bet „Sakigake“ viduje žingsnis po žings- 
nio ryškėjo skilimas. Grupuotėje aiškiai išsiskyrė marksistinių 

idėjų vedami bei partizaninio revoliucinio judėjimo trokštantys 
radikalūs kovotojai ir palyginti nuosaikūs kolektyvininkai, kurie 
įsitikino, kad dabartinei Japonijai netinka kruvina revoliucija, bet 
atmetė kapitalistinį mąstymą ir siekė gyventi natūralų gyvenimą 
arti žemės. 1976 metais grupuotės daugumą sudarantys kolekty- 
vininkai išvijo kovotojus iš „Sakigake“. 

„Sakigake“ neišvarė kovotojų jėga. Anot laikraščio, jie pasiūlė 
kovotojams naujų žemės sklypų bei tam tikrą pinigų sumą ir taikiai 
„prašė pasitraukti“. Po tokių mainų kovotojai naujoje teritorijoje įkū- 
rė savo komuną „Akebono“. Kažkada vėliau jie įsigijo galingų ginklų. 
Kokiais keliais ir lėšomis, paaiškės pabaigus jau pradėtą tyrimą. 

Kada ir kaip „Sakigake“ komuna persimainė į religinę bendruo- 
menę ir kas tai paskatino, nei policijai, nei laikraščiams nebuvo 
iki galo aišku. Tačiau sklandžiai nutraukus ryšius su „kovotojais“, 
komunoje apytikriai tuo pat metu sparčiai suintensyvėjo religinės 
tendencijos ir 1979 metais ji buvo įregistruota kaip religinė orga- 
nizacija. Paskui, vis supirkinėdama aplinkines žemes, plėtė žemės 
ūkio plotus ir įsigijo vis daugiau įrenginių. Bendruomenės būsti- 
nę apjuosė aukšta tvora ir prašalaičiai nebegalėjo patekti vidun, 
ir atvirkščiai. Esą tai „kliudytų apeigoms“. Iš kur jie gauna tokių 
lėšų ir kaip taip greitai jiems pavyko įteisinti religinę organizaciją, 
buvo paslaptis. 


Persikėlusi į naujas žemes ekstremistų grupuotė lygiagrečiai su 
žemės dirbimu savo teritorijoje įtemptai vykdė slaptas karines tre- 
niruotes ir įsivėlė į keletą nesutarimų su kaimyniniais valstiečiais. 
Vienas iš tokių buvo ginčas dėl teisės į per „Akebono“ teritoriją 
tekančio upelio vandenį. Tas upelis nuo seno apylinkėse buvo ben- 
drai naudojamas žemės ūkio reikmėms, bet „Akebono“ uždraudė 
aplinkiniams prie jo prieiti. Konfliktas tęsėsi kelerius metus, kol 
gyventojams pasiskundus dėl „Akebono“ juosiančios spygliuotos 
vielos tvoros keli nariai juos žiauriai sumušė. Jamanašio policija 
pasiėmė tyrimo orderį dėl smurtinio užpuolimo ir patraukė ap- 
klausti „Akebono“ narių. Tada ir kilo tas niekieno nenumatytas 
susišaudymas. 


340 


Iškart po to, kai dėl šio nuožmaus incidento „Akebono“ buvo 
beveik sunaikinta, „Sakigake“ bendruomenė nedelsdama kreipėsi 
į visuomenę. Jaunas gražus kostiumuotas bendruomenės atstovas 
spaudai per spaudos konferenciją perskaitė pranešimą. Jo pagrin- 
dinė mintis buvo aiški. Nepaisant praeities saitų, šiuo metu tarp 
„Akebono“ ir „Sakigake“ nėra jokio ryšio. Išsiskyrus grupės ben- 
dravo tik darbo reikalais. „Sakigake“ yra visas jėgas skiriantis žemės 
ūkio darbams, gerbiantis įstatymus ir siekiantis taikios savimonės 
kolektyvas, kuris padarė išvadą, kad toliau nebegali dirbti kartu 
su ekstremistinių revoliucinių idėjų besivaikančiais „Akebono“ 
nariais, ir išvien nutraukė su jais ryšius. Paskui „Sakigake“, kaip 
religinė bendruomenė, gavo religinės organizacijos statusą. Jie iš 
visos širdies sielvartauja dėl tokio kruvino įvykio ir norėtų pareikšti 
gilią užuojautą žuvusiųjų policininkų artimiesiems. „Sakigake“ 
bendruomenė niekaip su šiuo įvykiu nesusijusi. Vis dėlto nepaneig- 
si fakto, kad „Akebono“ atskilo nuo „Sakigake“, tad jei pareigūnams 
pasirodys, kad reikia vienokio ar kitokio tyrimo, susijusio su šiuo 
įvykiu, siekdama išvengti nereikalingų nesusipratimų, „Sakigake“ 
bendruomenė yra pasirengusi juos įsileisti. Jų bendruomenė yra 
legali ir atvira visuomenei - ji neturi ko slėpti. Jei yra informaci- 
jos, padėsiančios ką nors išsiaiškinti, ji kaip įmanydama stengsis 
ją suteikti. 

Po keleto dienų, tarsi atsakydama į pranešimą spaudai, Jama- 
našio policija su tyrimo orderiu atvyko į bendruomenės būstinę 
ir visą dieną atidžiai tikrino visą didelę teritoriją, pastatus bei 
įvairiausius dokumentus. Apklausė kelis vyresniuosius. Jie įtarė, 
kad nors oficialiai išsiskyrė, abi bendruomenės ir toliau palaikė 
ryšius, ir „Sakigake“ gali būti slaptai prisidėjusi prie „Akebono“ 
veiklos. Tačiau neaptiko jokių įrodymų. Gražiame mišriame miške 
išsibarstę mediniai religinės paskirties pastatai, sujungti siaurais 
takeliais, kur daug žmonių paprastais vienuolių apdarais tiesiog 
medituoja ar yra įnikę į kitas apeigas. Greta to tikintieji dirba žemę. 
Be dažnai naudojamų žemės ūkio padargų bei mašinų, policija 
nerado nieko panašaus į ginklus, neaptiko kitų agresyvios veiklos 
požymių. Viskas švaru ir tvarkinga. Buvo daili valgykla, nakvynės 


namai, paprastas (bet nieko nestokojantis) medicinos kabinetas. 
Dviejų aukštų bibliotekoje galėjai rasti daugybę budistinių raštų 
ir tekstų, taip pat mokslinių studijų bei vertimų. Ta vieta veikiau 
priminė mažą universiteto miestelį nei religinės bendruomenės 
būstinę. Policininkai nusivylę grįžo nieko nepešę. 

Po kelių dienų bendruomenė pasikvietė dar ir laikraščių bei 
televizijų reporterius, bet ir jų išvystas vaizdas mažai skyrėsi nuo 
policijos pasakojimų. Ir tai nebuvo ribota ekskursija, kaip dažnai 
pasitaiko tokiose situacijose — žurnalistai niekieno neprižiūrimi 
galėjo vaikščioti po teritoriją kur panorėję, laisvai su bet kuo šne- 
kėtis ir viską aprašyti. Vis dėlto su žiniasklaida buvo susitarta, kad 
norint išsaugoti narių privatumą bus galima naudoti tik bendruo- 
menės patvirtintą vaizdinę medžiagą. Keletas vienuolių drabužiais 
vilkinčių vyresniųjų erdvioje posėdžių salėje atsakinėjo į žurnalistų 
klausimus ir aiškino apie bendruomenės susikūrimą, jos doktriną 
ir struktūrą. Šnekėjo maloniai, tikrai nuoširdžiai. Visai nebuvo 
justi dažnai religines bendruomenes persmelkiančios propagan- 
dos gaidelės. Jie veikiau atrodė ne kaip religinės bendruomenės 
vyresnieji, o kaip viešųjų ryšių kompanijos darbuotojai, kurių 
specializacija - prezentuoti. 

„Mes neturime aiškių dogmų, - aiškino jie. - Mums nereikia 
sustabarėjusio taisyklių rinkinio. Mes teoriškai studijuojame anks- 
tyvąjį budizmą ir atliekame įvairias tų laikų apeigas. Tokių pama- 
tinių apeigų padedami mes siekiame patirti ne pažodinį, o veikiau 
kintamą religinį nubudimą. Galima teigti, kad kiekvieno individo 
asmeninis nubudimas ir sukuria mūsų bendrą doktriną. Atvirkščiai 
nei dogmų sukeltas nubudimas, mūsų kelią apibrėžiančios tiesos 
natūraliai gimsta iš pirmiausia įvykstančių individualių nubudimų. 
Tai mūsų pamatinis principas. Tuo požiūriu mes gerokai skiriamės 
nuo esamų religijų. 

Šiuo metu, kaip ir daugelio religinių bendruomenių, mūsų pa- 
jamas užtikrina savanoriška dalies narių parama. Tačiau galutinis 
tikslas yra ne beatodairiškai gyventi remiamiems kitų, o susikon- 
centravus į žemės ūkio veiklą užsitikrinti paprastą savarankišką 
gyvenimą. Tikimės, kad toks „duonos nestokojantis“ gyvenimas, 

išvalydamas kūną ir grūdindamas sąmonę, suteiks sielos ramybę. 
Išvydę konkurencingos visuomenės materializmo tuštumą žmonės, 
siekdami kitokios, gilesnės, terpės, vienas po kito rikiuojasi prie 
bendruomenės vartų. Nemažai yra įgijusių aukštąjį išsilavinimą 
specialistų, turinčių aukštą padėtį visuomenėje asmenų. Mes brė- 
žiame aiškią ribą tarp savęs ir šiuolaikinių naujųjų religinių judė- 
jimų. Mes nesame „greitojo maisto“ religinė bendruomenė, kuri 
lengva ranka perima šiuolaikinius žmonių rūpesčius ir visus juos 
išsprendžia, ir nesiekiame tokia būti. Silpnųjų gelbėjimas, žinoma, 
yra svarbus, bet mes esame institucija, suteikianti atitinkamą vietą 
ir deramą paskatinimą žmonėms, kurie yra giliai įsisąmoninę siekį 
padėti patys sau, tai yra tiksliau mus būtų prilyginti tam tikroms 
religijos „magistro studijoms“. 

Vienu metu mūsų ir „Akebono“ narių nuomonės dėl bendruo- 
menės struktūros smarkiai susikirto ir buvo kilęs kontliktas. Tačiau 
po diskusijų mes priėjome prie bendros nuomonės ir išsiskyrėme 
kiekvienas savo keliais. Jie siekė savų grynai asketiškų idealų ir 
tai, kad šie galiausiai privedė iki tokios šiurpios nelaimės, yra 
gryniausia tragedija. Jie buvo pernelyg dogmatiški ir didžiausia 
to priežastis veikiausiai buvo tai, kad jie prarado tiesioginį ryšį su 
dabartine gyva visuomene. Mes irgi šio įvykio buvome paskatinti 
dar griežčiau save kontroliuoti ir giliai įsisąmoninome, kad reikia 
ir toliau būti plačiai langus į išorę atvėrusia bendruomene. Prie- 
varta ničnieko neišsprendžia. Norime, kad suprastumėte, jog mes 
nesame religiją brukanti bendruomenė. Mes neviliojame naujų 
narių, nepuolame kitų tikėjimų. Mes kuriame palankią ir produk- 
tyvią kolektyvinę aplinką nubudimo ir dvasingumo siekiantiems 
žmonėms.“ 


Reporteriai buvo išlydėti susidarę apie bendruomenę palankų 
įspūdį. Visi nariai - vyrai ir moterys - buvo liekni, dauguma 
palyginti jauni (nors galėjai pamatyti ir vyresnių veidų), gražio- 
mis ramiomis akimis. Kalbėjo maloniai, mandagiai. Iš esmės jie 
nenorėjo daug šnekėti apie praeitį, bet atrodė, kad dauguma jų 
tikrai turi aukštąjį išsilavinimą. Nors patiekti pietūs (kurie turbūt 

mažai skyrėsi nuo kasdien narių valgomo maisto) buvo paprasti, 
bet pagaminti iš šviežių bendruomenės ūkyje užaugintų produktų 
ir visai skanūs. 

Todėl dauguma žiniasklaidos kanalų „Akebono“ revoliucionis- 
tinę grupuotę apibūdino kaip „gegužiuką“, neišvengiamai išmestą 
iš dvasinių ieškojimų keliu pasukusios „Sakigake“ lizdo. Devintojo 
dešimtmečio Japonijoje marksistinės revoliucinės idėjos tebuvo 
atgyvenę reliktai. Jaunuoliai, kurie 1970 metais radikaliai veržėsi į 
politiką, dabar dirbo visokiose įmonėse ir šienavo galvas ekonomi- 
ka vadinamo karo fronte. Arba atsiriboję nuo šiuolaikinės visuo- 
menės triukšmo ir lenktynių kas sau ieškojo asmeninės gyvenimo 
prasmės. Kad ir kaip būtų, pasaulis pasikeitė ir politiškas sezonas 
nutolo praeitin. „Akebono“ incidentas buvo kruvinas ir tragiškas 
įvykis, tačiau žvelgiant iš laiko perspektyvos jis teprilygsta netikėtai 
pasirodžiusiai praeities šmėklai, nelauktam iš konteksto iškritusiam 
epizodui. Jis simbolizuoja tik praėjusio laikmečio pabaigos už- 
sklandą. Toks buvo laikraščių apibendrinimas. „Sakigake“ viltingai 
pasirinko naują pasaulį. O „Akebono“ ateities neturėjo. 


Aomamė padėjo tušinuką ir atsikvėpė. Paskui prisiminė bega- 
liniai tuščias ir jokios gilumos neturinčias Cubasos akis. Aš į jas 
žiūrėjau. Tačiau tuo pat metu nieko jose nemačiau. Jos stokoja 
kažko svarbaus. 

Aomamė pamanė, kad viskas ne taip paprasta. „Sakigake“ nėra 
tokie švaruoliai, kokius juos piešia laikraščiai. Ten yra giliai paslėp- 
ta tamsuma. Pasak ponios, lyderiu vadinamas asmuo, prisideng- 
damas religiniu aktu, prievartauja vos dešimties sulaukusias ar net 
nesulaukusias mergaites. Žiniasklaida to nežino. Jie ten prabuvo 
vos pusdienį. Jie pasivaikščiojo po pastatus, pasivaišino iš šviežutė- 
lių produktų pagamintais pietumis, išklausė gražų paaiškinimą apie 
sielos nubudimą ir patenkinti grįžo namo. Jie net akies kampeliu 
neišvydo, kas iš tiesų vyksta gilumoje. 


Išėjusi iš bibliotekos Aomamė kavinėje užsisakė kavos. Viešuoju 
telefonu paskambino Ajumi darbo numeriu. Ji sakė, kad Aomamė 

bet kada gali juo paskambinti. Atsiliepęs kolega paaiškino, kad Aju- 
mi dabar patruliuoja, bet po poros valandų turėtų grįžti į nuovadą. 
Aomamė neprisistačiusi pasakė, kad paskambins vėliau. 

Grįžusi namo Aomamė po dviejų valandų vėl surinko tą patį 
numerį. Atsiliepė Ajumi. 

- Labas. Kaip laikaisi? 

- Gerai, o tu? 

- Ir aš gerai. Tiesiog neturiu gero vyro. O tu? 

- Tas pats, - pasakė Aomamė. 

— Tai nėra gerai, - tarė Ajumi. - Kažkas atsitiko pasauliui, jei 
tokios žavingos jaunos merginos kaip mes, per kraštus trykštančios 
stipriu ir sveiku geismu, turime skųstis. Reikia ką nors daryti. 

— Taigi... Klausyk, o tu gali taip garsiai kalbėti? Juk tu darbe. Ar 
ko nors šalia nėra? 

— Nieko tokio. Sakyk, ką tik nori, - pasakė Ajumi. 

- Jei įmanoma, norėčiau paprašyti tavęs vieno dalyko. Nesugal- 
vojau, į ką daugiau kreiptis. 

— Gerai. Nežinau, ar galėsiu pagelbėti, bet klok. 

- Esi girdėjusi apie tokią religinę bendruomenę „Sakigake“'? Jų 
būstinė yra Jamanašio prefektūros kalnuose. 

- Sakai, „Sakigake“, - pasakė Ajumi. Paskui kokias dešimt sekun- 
džių kratė savo atmintį. - Aha, manau, žinau tokią. Čia ta religinė 
komuna, kuriai anksčiau priklausė Jamanašio susišaudymą sukėlusi 
ekstremistų grupuotė „Akebono“. Jie paleido ugnį ir nušovė tris 
prefektūros policijos pareigūnus. Taip apmaudu. Bet „Sakigake“ su 
tuo įvykiu nebuvo susijusi. Po jo policija jų būstinėje atliko tyrimą, 
bet jie buvo švarutėliai. Ir ką? 

- Noriu sužinoti, ar „Sakigake“ po to susišaudymo neįsivėlė 
į kokį nors incidentą. Su policija ar su gyventojais. Bet nežinau, 
kaip man, paprastai pilietei, tai išsiaiškinti. Neskaitysiu gi visų 
laikraščių santraukų paeiliui. Tad pamaniau, kad gal policija turi 
savų priemonių tam išsiaiškinti. 

— Norėčiau pasakyti, kad tai visai paprasta, kad užtenka viens 
du įvesti į kompiuterio paieškos sistemą... Deja, Japonijos policijos 
kompiuterizacija tiek toli dar nepažengė. Manau, tik po kelerių 

metų ji ims gerai veikti. Todėl dabar, norėdama išsiaiškinti tokį 
dalyką, tikriausiai turėtum paprašyti Jamanašio policijos nuovados, 
kad atsiųstų su tuo susijusių dokumentų kopijas. Tam pirmiausia 
čia reikėtų užpildyti prašymo formą ir gauti vyresnybės sutikimą. 
Aišku, reikėtų ir gražiai išdėstyti prašymo priežastis. Juk mes esame 
valstybinė įstaiga ir žmonės gauna atlyginimus už tai, kad viską 
pernelyg apsunkina. 

- Šit kaip, - pasakė Aomamė. Paskui atsiduso. - Vadinasi, nieko 
nebus. 

- O kodėl tu nori apie tai sužinoti? Koks nors pažįstamas įsipai- 
niojo į įvykį, susijusį su „Sakigake“? 

Aomamė padvejojo, ką čia atsakius, bet galiausiai nusprendė 
nieko neslėpti. 

- Ne. Tai susiję su prievartavimais. Šiuo metu negaliu pasakyti 
nieko tiksliau, bet tai jaunų mergaičių prievartavimai. Yra informa- 
cijos, kad jie organizuotai vykdomi viduje prisidengiant religija. 

Per ragelį galėjai pajusti, kaip Ajumi šiek tiek suraukia anta- 
kius. 

- Hm, sakai, mergaičių prievartavimai. Tai truputį netoleruo- 
tina. 

- Žinoma, netoleruotina, - atsakė Aomamė. 

- O kokio daugmaž amžiaus? 

- Dešimties ar mažiau. Prieš joms lytiškai subręstant. 

Ajumi kitoje ragelio pusėje kuriam laikui nutilo. Paskui tuščiu 
balsu pasakė: 

— Supratau. Jei taip, pabandysiu ką nors išpešti. Palauksi porą 
dienų? 

— Gerai. Paskambink. 

Paskui dar šiek tiek pašnekėjus apie šį bei tą Ajumi tarė: „Na, 
man jau reikia dirbti.“ 


Padėjusi ragelį Aomamė atsisėdo ant fotelio prie lango ir kurį 
laiką žvelgė į savo dešinę plaštaką. Ilgi ploni pirštai trumpai nu- 
kirptais nagais. Nagai gražiai prižiūrėti, bet nelakuoti. Žvelgdama 
į pirštus Aomamė dar stipriau pajuto, kad jos egzistencija tėra vos 

akimirksnį trunkantis neužtikrintas dalykas. Net nagų formos ji 
pati nepasirinko. Kažkas kitas už mane nusprendė, o aš tik tylomis 
tai priėmiau. Nesvarbu, patinka man ar nepatinka. Kas, po galais, 
nusprendė, kad mano nagų forma bus tokia? 

Ponia anąkart jai sakė: „Tavo tėvai buvo ir dabar tebėra atsidavę 
liudytojų šalininkai.“ Vadinasi, tie žmonės dar ir dabar tebeskelbia 
liudytojų tiesas. Aomamė turėjo ketveriais metais vyresnį brolį. 
Geraširdį vaikiną. Kai ji apsisprendusi išėjo iš namų, paklusdamas 
tėvams jis ir toliau gyveno religingai. Kaži, kaip jis dabar laikosi? 
Tačiau Aomamė nedegė noru sužinoti apie savo šeimą. Jie Aoma- 
mei buvo jau praeitas gyvenimo etapas. Ji nutraukė su jais visus 
saitus. 

Ilgą laiką ji kaip įmanydama stengėsi ištrinti iš atminties viską, 
kas jai nutiko iki sulaukiant dešimties metų. Mano gyvenimas išties 
prasidėjo po dešimties. Viskas, kas buvo prieš tai, tėra apgailėti- 
nas sapnas. Reikia tuos atsiminimus kur nors išmesti iš galvos. 
Tačiau, kad ir kiek stengėsi, kartkartėmis Aomamės siela būdavo 
įtraukiama atgal į tą apgailėtino sapno pasaulį. Atrodė, kad viskas, 
ką ji turi, yra įleidę šaknis į tą tamsią Žemę ir traukia iš jos syvus. 
Kad ir kaip toli mėginčiau nueiti, galiausiai neišvengiamai turėsiu 
grįžti čia. 

Aomamė nusprendė privalanti pasiųsti tą lyderį į aną pasaulį - ir 
dėl savęs pačios. 


Po trijų dienų vakare ji sulaukė skambučio iš Ajumi. 

- Sužinojau kelis faktus, - pasakė ji. 

— Apie „Sakigake“? 

- Taip. Visaip galvojau ir staiga prisiminiau, kad kurso draugo 
dėdė dirba Jamanašio policijos nuovadoje. Ir užima palyginti aukš- 
tas pareigas. Tuomet pabandžiau į jį kreiptis. Pasakiau, kad neva 
jauna mano giminaitė ketino ten įstoti, bet viskas komplikavosi ir 
dabar iškilo nesklandumų. Todėl renku informaciją apie „Sakiga- 
ke“. Esą atsiprašau už vargą, bet labai prašau padėti. Tokie dalykai 
man gan neblogai sekasi. 

- Ačiū. Labai dėkoju, - pasakė Aomamė. 

- Jis paskambino savo dėdei į Jamanašį, išdėstė aplinkybes ir 
dėdė, kad jau taip nutiko, suvedė jį su pareigūnu, atsakingu už 
„Sakigake“ tyrimą. Šitaip man pavyko su tuo žmogumi tiesiogiai 
pasišnekėti telefonu. 

- Nepakartojama. 

- Aha. Na ir po gan ilgo pokalbio apie „Sakigake“ sužinojau 
visokiausių dalykų, bet dabar papasakosiu tik tai, kas nėra plačiai 
žinoma, nes ką rašė laikraščiai, tu ir pati tikriausiai puikiai Žinai. 
Gerai? 

- Gerai. 

— Pirmiausia, „Sakigake“ lig šiol yra patyrusi ne vieną nesu- 
sipratimą su įstatymais. Jai buvo iškelti keli civiliniai ieškiniai. 
Daugiausia susiję su ginčais dėl žemės sklypų. Atrodo, kad ta 
bendruomenė yra pertekusi pinigų ir supirkinėja visus iki vie- 
no aplinkinius sklypus. Na taip, kaimo vietovėje žemė palyginti 
pigi, - bet ne tiek. Ir tai darydami jie dažnai vykdo spaudimą. Dar, 
prisidengiant fiktyvia įmone, - taip, kad bendruomenė atrodytų 
su tuo nesusijusi, - yra nepaliaujamai įsigyjama nekilnojamojo 
turto. Ir dėl to dažnai kyla konfliktų su savininkais ar korporaci- 
jomis. Bendruomenė iš esmės užsiima spekuliacija. Tačiau šiuo 
metu visi ieškiniai yra civiliniai ir policijos įsikišimo neprireikė. 
Nors jie vaikšto plonu ledu, į dienos šviesą dar niekas neišlindo. 
Blogiausiu atveju, į tai galbūt yra įsivėlę politikai. Nes jei iš tie- 
sų tam diriguoja politikai, policija greičiausiai užsimerks prieš 
daugelį dalykų. Nors, istorijai dar labiau atsiskleidus ir įsikišus 
prokuratūrai, viskas pasisuktų kita linkme. 

- „Sakigake“ nėra tokie švarūs verslininkai, kaip atrodo. 

- Nežinau dėl eilinių narių, bet, spręsdama iš nekilnojamojo 
turto sandorių, galiu pasakyti, kad finansais operuojantys vyres- 
nieji nėra tokie jau švarūs. Švaistytis tokiais pinigais ir dėtis gry- 
nos sąmonės siekimo propaguotojais - jokiais būdais neatrodo 
patikima. Be to, jie superka sklypus ir statinius ne vien Jama- 
našio prefektūroje, bet ir Tokijo bei Osakos centruose. Išvien 
prestižinėse vietose. Šibujoje, Minami- Aojamoje, Šioto rajone... 
Nori nenori, bet atrodo, kad šita bendruomenė taikosi išsiplėsti 

per visą šalį. Nebent ji ketintų persiorientuoti į nekilnojamojo 
turto verslą. 

- Kam gamtoje įsikūrusiai ir tyras apeigas kaip aukščiausią 
tikslą garbinančiai religinei bendruomenei reikia plėstis į miestų 
centrus? 

- Ir iš kur jie gauna tokias milžiniškas sumas pinigų? - iškėlė 
klausimą Ajumi. - Tokių pinigų neužsidirbsi vien parduodamas 
išaugintus ridikus ir morkas. 

- Išsunkia kaip aukas iš savo narių. 

- Taip, bet to vis viena negana. Tikrai turi kažkokį pastovų 
pajamų šaltinį. Sužinojau ir kitokios šiek tiek nerimą keliančios 
informacijos. Tokios, kuri turėtų tave dominti. Bendruomenėje yra 
daug narių, turinčių vaikų, kurių dauguma lanko vietos pradinę 
mokyklą, bet daugelis jų po kurio laiko nustoja į ją ėję. Pradinė 
mokykla yra privaloma, todėl yra primygtinai rekomenduojama 
ją lankyti, bet bendruomenė į tai neatsižvelgia, teigdama, kad kai 
kurie vaikai, nors tu ką, nenori eiti į mokyklą. Jie tvirtina, kad patys 
lavina vaikus, todėl pedagoginiu požiūriu nėra ko nerimauti. 

Aomamė prisiminė savo pradinę mokyklą. Ji suprato, kodėl 
bendruomenės vaikai nenorėtų jos lankyti. Nes į ją nuėję būtų tik 
įžeidinėjami ir su jais būtų bendraujama kaip su ateiviais. 

- Gal toje kaimo mokykloje negera atmosfera? - tarė Aomamė. - 
Ir šiaip nesistebiu, kad jos nelanko. 

- Tačiau jų mokytojams kilo įspūdis, kad daugumą bendruo- 
menės vaikų - tiek berniukų, tiek mergaičių - slegia psichologinės 
problemos. Iš pradžių tie vaikai būna linksmi kaip ir visi kiti, bet 
vyresnėse klasėse darosi nešnekūs, jų veidai netenka išraiškos, jie 
tampa visiškai bejausmiai, kol galiausiai liaujasi lankę mokyklą. 
Dauguma vaikų iš „Sakigake“ pereina tuos pačius etapus ir būse- 
nas. Dėl to mokytojai suka galvas ir jaudinasi. Kas nutinka tiems 
vaikams, kai nustoja lankyti mokyklą ir užsidaro bendruomenės 
viduje? Ar jiems viskas gerai? Bet su vaikais susitikti jie negali. 
Prašalaičiams yra uždrausta patekti į būstinės teritoriją. 

Aomamė pamanė, kad Cubasą ištiko toks pats likimas - ji visiš- 
kai bejausmė, be jokios išraiškos ir beveik nieko nešneka. 

- Aomame, numanau, kad „Sakigake“ viduje gali vykti kažkas 
panašaus į vaikų išnaudojimą. Organizuotą. Ir greičiausiai jie dar 
ir prievartaujami. 

— Bet policija niekuo nepadės, jei visa tai tėra įrodymais nepa- 
remtas paprasto piliečio įsivaizdavimas. 

— Aha. Nori nenori, policija yra sustabarėjusi valstybinė įstaiga, 
kurios vyresnybė suka galvą tik dėl savo pačių karjeros. Tarp jų yra 
ir kitaip mąstančių, bet daugumos jų tikslas yra tik sklandžiai ir 
užtikrintai užimti vis aukštesnius postus, o išėjus į pensiją - sėk- 
mingai įsidarbinti nevyriausybinėje organizacijoje ar privačioje 
įmonėje. Todėl jie nė nežiūri baisių ar degančių įvykių pusėn. Gali 
būti, kad jie ir picą valgo tik jau ataušusią. Viskas apsiverstų, jei 
dabartinės aukos pačios prisistatytų ir galėtų aiškiai teisme paliu- 
dyti, bet tai labai mažai tikėtina. 

- Taip. Turbūt mažai tikėtina, - pasakė Aomamė. - Vienaip ar 
kitaip, ačiū. Tavo informacija gerokai pagelbėjo. Reikės tau kaip 
nors atsidėkoti. 

- Nieko tokio, tiesiog greitai vėl susimatykime kur nors Roppon- 
gyje. Abi išmetusios iš galvos ramybės neduodančius dalykus. 

- Gerai, - pasakė Aomamė. 

- Taip ir padarysim, - tarė Ajumi. - Beje, tavęs nedomina žai- 
dimai su antrankiais? 

- Turbūt nedomina, - atsakė Aomamė. Žaidimai su antran- 
kiais? 

- Šit kaip - o gaila, - nusivylė Ajumi. 

22 skyrius 


Tengo 


Tai, kad laikas teka iškreiptai 


Tengo mąsto apie savo smegenis. Yra daug dalykų, kuriuos reikia 
apmąstyti. 

(Neseniai jo perskaitytoje knygoje buvo parašyta, kad) žmogaus 
smegenų apimtis per pastaruosius 2,5 milijono metų padidėjo 
maždaug keturis kartus. Smegenų svoris tesudaro du procentus 
viso žmogaus kūno svorio, nežiūrint į tai, jos sunaudoja apie ketu- 
riasdešimt procentų viso kūno energijos. Dėl tokio smegenų raidos 
šuolio žmogus įgijo laiko, erdvės ir galimybės sampratą. 

Laiko, erdvės ir galimybės samprata. 

Tengo žino tai, kad laikas teka iškreiptai. Nors pats laikas yra 
tolydžios struktūros, kartą išeikvota, ji pakrinka. Kartais jis teka 
sunkiai ir ilgai, o kartais - lengvai ir greitai. Retkarčiais praei- 
tis apsimaino su ateitimi, o dar baisesniais atvejais - jis visiškai 
pranyksta. Būna, kad pasipildo kažkuo, ko neturėtų būti. Galbūt 
žmogus, šitaip reguliuodamasis laiką, nustato, kiek svarbus jam 
yra vienas ar kitas gyvenimo etapas. Kitaip tariant, įsitraukdamas į 
tokią veiklą jis vargais negalais sugeba išsaugoti sveiką protą. Jeigu 
visą savo išgyventą laiką žmogui tektų priimti kaip tolydų, koks jis 

yra, jo sąmonė tai neabejotinai sunkiai pakeltų. Toks gyvenimas 
prilygtų kankynei. Taip mano Tengo. 

Tobulėjant smegenims, žmogus įgijo laikiškumo sampratą, bet 
kartu išrado būdų, kaip ją keisti ir reguliuoti. Žmogus be atvangos 
vartoja laiką, o lygiagrečiai su tuo nuolat iš naujo gimdo sąmonės 
perfiltruotą laiką. Užduotis ne iš lengvųjų. Nesunku patikėti, kad 
smegenys suvartoja keturiasdešimt procentų kūno energijos. 


Ar tikrai jis regėjo tai, ką prisiminė būdamas pusantrų, daugių 
daugiausia dvejų metų amžiaus, dažnai pagalvoja Tengo. Vaizdą, 
kaip vienais apatiniais vilkinti motina leidžia čiulpti spenelį sveti- 
mam vyrui. Ji rankomis apsivijusi vyro kūną. Ar vienų dvejų metų 
kūdikis gali taip išskirti detales? Ar gali jis taip ryškiai ir smulkiai 
atsiminti tą vaizdą? Ar tai nėra vėliau Tengo susikurtas netikras 
prisiminimas, skirtas apsisaugoti? 

Tai turbūt tikėtina. Kad įrodytų, jog Tengo nėra jo tėvu vadina- 
mo žmogaus biologinis vaikas, Tengo smegenys kažkuriuo metu 
nesąmoningai sukūrė prisiminimą apie kitą vyrą (galimai jo tikrąjį 
tėvą). Ir mėgino pašalinti „tėvu vadinamą žmogų“ iš glaudaus 
kraujo ryšio rato. Save įtikindamas kažkur tebegyvenant motiną ir 
tariamai egzistuojant tikrąjį tėvą, jis mėgino išmušti naujas duris 
savo ribotame ir dusinančiame gyvenime. 

Tačiau tas prisiminimas tryško gyvybingu tikroviškumu. Jame 
buvo aiškiai juntamas lytėjimas, svoris, kvapas ir gelmė. Kaip kriau- 
klės prie paskendusio laivo jis laikėsi prilipęs prie Tengo atminties. 
Kad ir kaip stengėsi nugramdyti ar nuplauti, jam nepavyko jo atsi- 
kratyti. Tengo niekaip negalėjo patikėti, kad tas prisiminimas yra 
tiesiog klastotė, kažkada esant reikalui pagimdyta jo sąmonės. Jis 
pernelyg tikroviškas, pernelyg stiprus, kad būtų pramanytas. 

Manykime, kad tai tikras atsiminimas. 

Kūdikis Tengo tikrai išsigando, išvydęs tą vaizdą. Jam skirtą 
krūtį čiulpia svetimas žmogus. Kažkas didesnis ir stipresnis už jį. 
O motina, kad ir akimirkai, bet atrodo visai pamiršusi jį egzistuo- 
jant. Tai iš esmės kelia grėsmę jo trapiam išlikimui. Gal tuo metu 
jo sąmonėje giliai įsispaudė visa perveriantis siaubas. 

Ir ta siaubo akimirka staiga iškildavo prieš akis ir parblokšdavo 
jį griaunančia potvynio jėga. Sukeldavo Tengo kažką panašaus į 
panikos priepuolį. Jis kreipdavosi į jį ir priversdavo prisiminti. Kad 
ir kur eitum, ką darytum, negali pasislėpti nuo šitos milžiniškos 
bangos. Šis prisiminimas apibrėžia tave kaip žmogų, formuoja tavo 
gyvenimą ir stumia tam tikros iš anksto numatytos vietos link. Kad 
ir kaip priešintumeisi, tu niekada neįveiksi šitos jėgos. 

Paskui Tengo toptelėjo: galbūt iš skalbinių krepšio ištraukdamas 
Fukaeri vilkėtą pižamą ir uosdamas jos kvapą aš ieškojau motinos 
kvapo? Toks buvo apėmęs jausmas. Tačiau kodėl man prireikė sep- 
tyniolikmetės merginos kūno kvape ieškoti amžinąjį atilsį motinos 
atsiminimo? Turiu kur nors kitur jo dairytis. Pavyzdžiui, vyresnės 
meilužės kūne. 


Tengo meilužė buvo dešimčia metų už jį vyresnė, jos krūtys 
buvo dailios ir didelės, panašios į jo prisimenamos motinos. Bal- 
tas apatinukas irgi jai tiko. Tačiau kažkodėl Tengo joje neieškojo 
motinos atsiminimo. Jam neįdomus jos kūno kvapas. Ji itin sėk- 
mingai kas savaitę nusiurbdavo jam geismus. Jis irgi (dažniausiai) 
sugebėdavo ją seksualiai patenkinti. Tai, žinoma, buvo didelis 
laimėjimas. Tačiau be viso to jųdviejų santykiai neturėjo jokios 
gilesnės prasmės. 

Ji vadovavo didžiajai daliai jų sueičių. Tengo beveik nieko ne- 
galvodamas pildė jos nurodymus. Jam nereikėjo nieko rinktis ar 
spręsti. Iš jo buvo tikimasi dviejų dalykų: kad sustandėtų penis ir 
kad laiku ejakuliuotų. Išgirdęs: „Dar ne, dar truputį pakentėk“, jis 
iš visų jėgų kentėdavo. Jai sudejavus: „Jau dabar. Čia, greičiau“, 
jis tą pat akimirką kuo smarkiau baigdavo. Tada ji jį pagirdavo. 
Švelniai glostydama jam skruostą sakydavo, koks Tengo nuosta- 
bus. O siekti tikslumo buvo viena iš Tengo įgimtų savybių. Kaip 
ir skyrybos išmanymas arba gebėjimas rasti trumpiausią formulės 
sprendimo būdą. 

Mylintis su jaunesnėmis moterimis taip neišeina. Nuo pradžių 
iki pabaigos jam reikėdavo daug galvoti, nepaliaujamai rinktis 
ir nuspręsti. Tai Tengo sunepatogindavo. Įvairios atsakomybės 

guldavo jam ant pečių. Atrodydavo, lyg būtų tapęs į neramią jūrą 
pasileidusio laivelio kapitonu. Reikia laikyti vairą, žiūrėti, kaip 
įtemptos burės, nuolat galvoti apie oro slėgį ir vėjo kryptį. Reikia 
save įtvirtinti ir pelnyti įgulos pasitikėjimą. Smulkios klaidelės ir 
menki apsirikimai neišvengiamai sukeldavo tragediją. Tai būdavo 
ne seksas, o veikiau pareigos išpildymas. Dėl viso to jis įsitempda- 
vo ir baigdavo netinkamu metu arba jam iš viso nesustandėdavo. 
Paskui jis po truputį liovėsi pasitikėti savimi. 

Tačiau būnant su meiluže visokių nesėkmių apskritai nebūdavo. 
Ji labai vertino Tengo seksualinį pajėgumą. Visada jį pagirdavo ir 
padrąsindavo. Nuo tada, kai Tengo vieną vienintelį kartą baigė per 
anksti, apdairiai stengėsi nebedėvėti baltų apatinukų. Ir ne vien 
apatinukų - ji liovėsi dėvėjusi net baltus apatinius. 

Tądien ji buvo juodomis kelnaitėmis ir liemenėle. Pirmiausia 
atsidėjusi patenkino Tengo burna. Kiek širdis geidžia mėgavosi jo 
penio standumu ir sėklidžių minkštumu. Tengo galėjo matyti, kaip 
juodos nėriniuotos liemenėlės apglėbtos jos krūtys lingavo sulig 
jos burnos judesiais. Kad per anksti nebaigtų, Tengo užsimerkė ir 
galvojo apie giliakus. 


Teismo jie neturi ir nežino, ką reiškia teisėtvarka. Kaip jiems 
sunku mus suprasti, rodo kad ir tai, jog jie lig šiol iki galo 
nesuvokia kelio paskirties. Net ten, kur jau nutiesti keliai, jie 
tebekeliauja per taigą. Dažnai išvysi, kaip jie, jų šeimos ir šunys 
vorele braunasi per tankmę greta kelio. 


Jis vaizdavosi varganais rūbais apsisiautusius giliakus su šunimis 
ir moterimis neilga vorele žengiančius tankia taiga palei kelią. Jų 
laiko, erdvės ir galimybės sampratoje kelio nebuvo. Turbūt paslap- 
čia eidami tankia taiga, net jei tai ir nepatogu, jie aiškiau apčiuopia 
savo pačių egzistencijos svarbą, nei eidami keliu. 

„Vargšai giliakai“, - sakė Fukaeri. 

Tengo prisiminė jos miegančios veidą. Fukaeri miegojo vilkė- 
dama per didelę Tengo pižamą. Per ilgos rankovės ir atraitotos 
klešnės. Jis ištraukia ją iš skalbinių krepšio ir uodžia jos kvapą. 

Tengo staiga susivokia, kad apie tai galvoti nevalia. Tačiau jau 
yra per vėlu. 

Tengo smarkiai kelis kartus nuleido meilužei burnoje. Ji viską 
iki paskutinio lašo sulaikė burnoje, o paskui išlipo iš lovos ir nuėjo 
į vonią. Buvo girdėti, kaip ji atsukusi čiaupą paleidžia vandenį ir 
skalauja burną. 

- Atleisk, - atsiprašė Tengo. 

- Neiškentėjai, ar ne, - pasakė ji. Paskui perbraukė pirštų galiu- 
kais jam per nosį. - Nieko tokio. Ar buvo taip gera? 

- Labai, - atsakė Tengo. - Manau, truputį vėliau dar galėsiu. 

- Laukiu nesulaukiu, - tarė ji. Paskui priglaudė skruostą prie 
nuogos Tengo krūtinės. Užsimerkė ir nejudėjo. Tengo jautė, kaip 
jo spenelį pasiekia jos ramus alsavimas. 

- Kaip manai, kas man ateina į galvą, kai žiūriu ir glamonėju tau 
krūtinę? - pasiklausė ji Tengo. 

- Nežinau. 

- Pilies vartai iš Akiros Kurosavos filmų. 

- Pilies vartai, - tarė Tengo glostydamas jai nugarą. 

- Žinai, „Voratinklio pilyje“ ar „Trijuose nedorėliuose iš slaptos 
tvirtovės“ —- tuose senuose nespalvotuose filmuose būna dideli ir 
tvirti pilies vartai. Tokie išmarginti didžiulių vinių galvutėmis. 
Visada apie juos pagalvoju. Nepajudinami, stori vartai. 

— Nors vinių ant jos nėra, - pasakė Tengo. 

— Nepastebėjau, - atsakė meilužė. 


Antrą pardavimo savaitę Fukaeri Oro lėliukė pateko į daugiau- 
sia parduodamų knygų sąrašus, o trečią savaitę užkopė į pirmą 
grožinės literatūros sąrašo vietą. Tengo, skaitydamas mokytojų 
kambaryje padėtus laikraščius, sekė, kaip knyga tampa bestseleriu. 
Laikraščiuose dukart pasirodė ir reklama. Joje greta knygos viršelio 
būdavo spausdinama maža Fukaeri nuotraukėlė. Tas pats priglu- 
dęs vasarinis megztinis, graži krūtinė (tikriausiai fotografuota 
per spaudos konferenciją). Ant pečių krentantys ilgi tiesutėliai 
plaukai, juodos žiūrovą perveriančios, neįmenamos akys. Tarsi 
kiaurai per fotoaparato objektyvą žvelgtų į kažką konkretaus, 

kas slypi žmogaus širdyje - kažką, ko paprastai net pats žmogus 
nesuvokia turįs. Neutraliai, tačiau maloniai. Nedvejojantis tos 
septyniolikmetės žvilgsnis savo objektą nuginkluodavo ir kartu 
priversdavo pasijusti nejaukiai. Tai tebuvo maža nespalvota nuo- 
traukėlė, bet turbūt nemažai žmonių vien ją pamatę užsimanys 
nusipirkti knygą. 

Po keleto dienų nuo pardavimo pradžios Komacu atsiuntė paštu 
du Oro lėliukės egzempliorius, bet Tengo jų net nepavartė. Ten 
tikrai buvo spausdinamas jo perrašytas tekstas. Nors jo tekstas 
buvo pirmą kartą išleistas knygos pavidalu, Tengo nekilo noras 
jos skaityti. Nekilo noras ir perversti probėgšmais. Žiūrint į ją net 
neužplūdo džiaugsmas. Jei tekstas ir yra jo, knygos pasakojimas 
nuo pradžios iki galo priklauso Fukaeri. Ta istorija gimė jos galvoje. 
Jo menkas indėlis, kaip šešėlinio amatininko, jau buvo baigtas, ir 
tolesnis šio kūrinio likimas neturėjo nieko bendra su Tengo. Ir 
negalėjo turėti. Tuodu egzempliorius neišvyniojęs jis įkišo į lentyną 
taip, kad neužkliūtų akis. 


Po Fukaeri nakvynės jo bute Tengo gyvenimas kurį laiką te- 
kėjo ramia vaga lyg niekur nieko. Daug lijo, bet Tengo pernelyg 
nesirūpino oru. Oro klausimas buvo nustumtas beveik į pačią jį 
kamavusių dalykų sąrašo apačią. Nuo tada jis nė karto nešnekėjo 
su Fukaeri. Vadinasi, jokių ypatingų nesklandumų nekilo. 

Be romano rašymo jis išspausdino dar kelis straipsnelius žur- 
nalui. Tai buvo bet kieno jėgoms įveikiami anoniminiai tekstukai, 
vis dėlto jie praskaidrino nuotaiką ir palyginti su įdėtu darbu buvo 
visai pelningi. Kaip visada triskart per savaitę dėstė parengiamujoje 
mokykloje. Kad užmirštų visokias varginančias problemas, - dau- 
giausia susijusias su Oro lėliuke ir Fukaeri, - jis dar giliau įsijausdavo 
į matematikos pasaulį. Patekus į skaičių karaliją jo smegenų srovė 
kaipmat (tyliai trakštelėdama) imdavo tekėti kita grandine. Jo burna 
imdavo tarti kitokius žodžius, kūnas - naudoti kitokius raumenis. 
Pakisdavo balso tonas, šiek tiek persimainydavo veido bruožai. 
Tengo patiko toks persijungimo pojūtis. Tai buvo it perėjimas iš 
vieno kambario į kitą arba persiavimas vienų batų kitais. 

Įžengęs į skaičių pasaulį jis labiau nurimdavo, tapdavo iškalbin- 
gesnis nei kasdienybėje ar rašydamas romanus. Tačiau tuo pat metu 
jausdavosi ir tapęs apsukresnis. Kokia buvo jo tikroji asmenybė, 
Tengo negalėjo nuspręsti. Tačiau jis labai natūraliai, be ypatingų 
sąmonės pastangų gebėjo taip persijungti. Suprato, ir kad toks 
procesas daugiau ar mažiau yra jam būtinas. 

Stovėdamas ant pakylos jis kalė mokiniams į galvą, kaip godžiai 
toji matematika yra ištroškusi logikos. Matematikos teritorijoje 
neįrodomi dalykai nieko nereiškia, o jei tik pavyksta įrodyti, pa- 
saulio paslaptys atsiveria rankoje it minkšta austrė. Pamokos tryško 
neįprastu entuziazmu ir mokiniai negalvodami pasiduodavo tai 
gražbylystei. Išties sėkmingai dėstydamas uždavinių sprendimo 
būdus, jis spalvingai atskleisdavo tose užduotyse slypinčią poeziją. 
Peržvelgęs klasę Tengo suprasdavo, kad į jį įbesti pagarbūs kelių 
septyniolikmečių ar aštuoniolikmečių merginų žvilgsniai. Jis Ži- 
nojo, kad naudodamasis metematika jis jas gundo. Jo gražbylystė 
buvo tam tikras sąmoningas kurstymas. Funkcijos glosto nugarą, 
teoremos alsuoja į ausis šiltu atodūsiu. Tačiau nuo tada, kai sutiko 
Fukaeri, Tengo liovėsi seksualiai domėjęsis merginomis. Ir neno- 
rėjo uosti jų dėvėtų pižamų kvapo. 

Tengo dar kartą pamanė, kad Fukaeri neabejotinai yra ypatinga 
esybė. Jos neįmanoma lyginti su kitomis merginomis. Ji tikrai jam 
reiškia kažką ypatinga. Ji, kaip čia geriau pasakius, yra vientisa 
jam skirta žinia. Tačiau kažkodėl tos žinios jam nepavyksta per- 
krimsti. 


Vis dėlto jo sveikas protas padarė blaivią išvadą, kad geriau būtų 
nutraukti su ja ryšius. Geriau būtų kuo toliau pabėgti nuo knygynų 
lentynose sukrautų Oro lėliukės egzempliorių, neaišku ką galvojan- 
čio pono Ebisuno ar nešvarių mįslių kupinos religinės bendruome- 
nės. Net nuo Komacu kurį laiką būtų geriau laikytis atokiau. Kitaip 
jis pamažu artės link sumaišties vietos. Bus užspaustas į logikai 
nepaklūstantį pavojingą kampą, įsiurbtas į neišbrendamą liūną. 

Tačiau jis taip pat puikiai suprato, kad dabartiniu etapu pasi- 
traukti iš to painaus sąmokslo nėra paprasta. Jis jau su tuo susijęs. 

Ir nebuvo įtrauktas į sąmokslą be savo žinios, kaip tie Hičkoko 
filmų personažai. Suvokdamas, kad tai kažkiek rizikinga, pats save 
į jį įvėlė. Tas aparatas jau pradėjo veikti. Užvesto jo jau nebegalima 
sustabdyti, ir Tengo buvo užtikrintas, kad jis yra vienas iš krump- 
liaračių. Ir vienas iš pagrindinių krumpliaračių. Jis girdėjo duslų 
to aparato burzgimą, savo vidumi jautė įkyrius impulsus. 


Komacu paskambino praėjus kelioms dienoms po to, kai Oro 
lėliukė antrą savaitę iš eilės buvo paskelbta geriausiai parduodamu 
grožinės literatūros kūriniu. Vėlai vakare po vienuolikos suskambo 
telefonas. Tengo vilkėdamas pižamą jau gulėjo lovoje. Gulėdamas 
ant pilvo skaitė knygą ir ketino netrukus gesinti šviesą ir miegoti. 
Iš skambesio nutuokė, kad greičiausiai tai Komacu. Nelabai gali 
paaiškinti, bet kad ir kada skambintų Komacu, būna aišku, kad tai 
jis. Jo skambučio garsas būna specifinis. Kaip kad tekstas turi savo 
stilių, taip Komacu telefonas skamba ypatingai. 

Tengo atsikėlė iš lovos, nuėjo į virtuvę ir atsiliepė. Tiesą pasa- 
kius, kelti ragelio visai nenorėjo. Norėjo likti gulėti nesijudinda- 
mas. Norėjo kuo skubiau susapnuoti ką nors kuo toliau nuo čia - 
Iriomotės salos laukinę katę, Panamos kanalą, ozono sluoksnį, 
Macuo Bašio - bet ką. Tačiau jei dabar neatsilieps, po penkiolikos 
minučių, pusvalandžio telefonas vėl ims skambėti. Komacu beveik 
neturi laiko sampratos. Nėra ir nė kruopelės įsijautęs į normalų 
gyvenimą gyvenančių žmonių padėtį. Tokiu atveju geriau jau 
pakelti ragelį. 

- Ei, Tengo, jau miegojai? - kaip visada nerūpestingai prabilo 
Komacu. 

- Jau ruošiausi, - atsakė Tengo. 

— Na, nepyk, - visai neapgailestaudamas pasakė Komacu. - No- 
rėjau tik pasakyti, kad Oro lėliukė parduodama kaip iš pypkės. 

- Tai visų svarbiausia. 

— Kaip blynus kepa ir čia pat parduoda. Nespėdama kepti vargšė 
knygrišykla dirba per naktis. Na, žinoma, iš anksto įsivaizdavau, 
kad parduodama bus nemažai. Autorė - septyniolikmetė gražuolė. 
Jau tai sensacija. Sutapo visi palankūs faktoriai. 

- Ne tas pats, kas lokio išvaizdos trisdešimtmečio parengiamo- 
sios mokyklos dėstytojo parašytas romanas. 

- Taigi. Nors šiaip nepasakytum, kad turinys trykšta pramoga. 
Nei sekso scenų, nei yra kur išspausti ašarą. Todėl aš tikrai nesiti- 
kėjau, kad šitaip beatodairiškai pirks. 

Komacu, tarsi stebėdamas Tengo reakciją, pritilo. Kadangi Tengo 
nieko nepratarė, jis kalbėjo toliau. 

- Be to, ją ne vien daug perka. Kritika irgi puiki. Čia ne toks 
pompastiškai sensacingas romanas, kurį parašė vienos minties ve- 
dama jaunuolė. Vis dėlto jo turinys šaunus. Žinoma, tik užtikrinti 
ir puikūs Tengo rašymo įgūdžiai padarė jį tokį. Ne, žinok, tavo 
darbas tikrai tobulas. 

Padarė. Klausydamas Komacu liaupsių Tengo lengvai pirštų 
galais spaudė smilkinius. Kai nesivaržydamas Komacu kuo nors jį 
giria, paskui dažniausiai būna kokia nors nemaloni žinia. 

Tengo tarė: 

- Na, o kokia blogoji žinia? 

- Iš kur žinai, kad bus blogoji žinia? 

- Juk jūs tokiu metu man skambinate. Negali nebūti blogos 
žinios. 

- Tikrai, - apstulbęs pasakė Komacu. - Tikrai taip. Na ir gera 
tavo nuojauta. 

Tengo pamanė, kad tai tik kukli dedukcija iš patirties, jokia 
nuojauta. Tačiau nieko nepratardamas laukė pranešimo. 

- Tiesa. Deja, yra viena ne visai maloni žinia, - pasakė Komacu. 
Tada padarė itin prasmingą pauzę. Laikydamas ragelį Tengo galėjo 
įsivaizduoti, kaip jo akys it mangusto žybteli tamsoje. 

- Tai greičiausiai susiję su Oro lėliukės autore, ar ne? - paklausė 
Tengo. 

- Taip. Susiję su Fukaeri. Atsirado šiokių tokių nesklandumų. 
Tiesą pasakius, ji tam tikrą laiką yra dingusi. 

Tengo nesiliovė spaudęs smilkinių. 

- Nuo kada? 

- Prieš tris dienas, trečiadienio ryte, ji išėjo iš namų Okutamoje 
ir nuvažiavo į Tokiją. Ponas Ebisuno ją palydėjo. Nepasakė, kur 

važiuoja. Vėliau paskambino ir pasakė, kad šiąnakt negrįš ir nakvos 
bute Šinanomačyje. Tądien ten turėjo nakvoti ir pono Ebisuno 
duktė. Tačiau Fukaeri ten taip ir nepasirodė. Nuo tada niekas nieko 
iš jos negirdėjo. 

Tengo pabandė prisiminti, kas įvyko prieš tris dienas. Tačiau 
nieko neprisiminė. 

- Jokio siūlo galo. Tad pagalvojau, gal netyčia ji tau paskambino. 

- Neskambino, - pasakė Tengo. Ji pas jį nakvojo jau daugiau nei 
prieš keturias savaites. 

Tengo kiek padvejojo, ar sakyti Komacu, kad ji anąkart sakė ma- 
nanti, jog geriau nevažiuoti į Šinanomačio butą. Galbūt ji jautė ten 
esant kažką negera. Tačiau galiausiai nusprendė patylėti. Nenorėjo 
Komacu sakyti, kad apnakvindino ją pas save. 

— Ji keista mergina, - pasakė Tengo. - Gal niekam nepranešusi 
viena kur nors nuklydo. 

— Ne, taip nėra. Tuo požiūriu Fukaeri yra gana disciplinuota. Visa- 
da praneša, kur esanti. Dažnai skambina ir pasako, kur yra dabar ir 
kada kur eis. Taip sakė ponas Ebisuno. Todėl tai, kad visas tris dienas 
iš jos jokių žinių, yra truputį neįprasta. Gal nutiko kas negera. 

Tengo žemu balsu numykė: 

- Negera. 

- Pono Ebisuno duktė labai jaudinasi, - pasakė Komacu. 

- Kad ir kaip ten būtų, jai pradingus jūs pakliūvate į labai ne- 
malonią padėtį, ar ne? 

- Na, jei tai pasieks policiją, viskas gerokai komplikuosis. Nori 
nenori, pradingo gražioji jaunoji rašytoja, kurios knyga pirmauja 
pardavimo lenktynėse. Jau matau, kaip pamyšta žiniasklaida. Tokiu 
atveju mane, kaip jos atsakingąjį redaktorių, tampys į visas puses, 
reikalaus komentuoti. Tai visai manęs nežavi. Aš iki kaulų smege- 
nų esu šešėlio žmogus, nepratęs prie dienos šviesos. Be to, tokioje 
situacijoje negali žinoti, kada ir kaip yla išlįs iš maišo. 

- Ką sako ponas Ebisuno? 

- Sako, kad ryt pateiks pareiškimą policijai, - pasakė Komacu. - 
Šiaip ne taip išsiprašiau kelioms dienoms tai atidėti. Tačiau ilgiau 
jis nelauks. 

— Sužinojusi apie tokį pranešimą, žiniasklaida sukils ant kojų. 

— Nežinau, kaip reaguos policija, bet Fukaeri yra populiari. 
Ne šiaip iš namų pabėgusi paauglė. Bus sunkoka tai nuslėpti nuo 
visuomenės. 

Tengo pamanė, kad gal kaip tik to ponas Ebisuno ir norėjo. Kad 
Fukaeri sukeltų visuomenėje triukšmą, ir to padedamas jis atskleistų 
jos tėvų ir „Sakigake“ ryšį bei išsiaiškintų jų buvimo vietą. Išeina, 
kad šiuo metu mokytojo planas vyksta kaip numatyta. Tačiau ar mo- 
kytojas iki galo suvokia, kokį pavojų tai sukelia? Tiek turėtų suvokti. 
Ponas Ebisuno nėra bukas žmogus. Jo darbas yra giliai mąstyti. Ir 
kiek dar yra svarbių taktų apie Fukaeri situaciją, kurių Tengo nežino. 
Jis, galima sakyti, gavo ne visą dėlionės komplektą ir bando ją sudėti. 
Išmintingas žmogus nuo pat pradžių į tai nesiveltų. 

- Tu neturi jokių minčių, kur ji galėtų būti? 

— Šiuo metu jokių. 

- Mat kaip, - pasakė Komacu. Jo balse galėjai išgirsti nuovargio 
gaidelę. Komacu beveik niekada neparodo savo silpnumo. - At- 
leisk, kad prikėliau vidury nakties. 

Komacu itin retai atsiprašo. 

- Nieko - tokia jau situacija, - pasakė Tengo. 

- Aš stengiausi kiek įmanydamas neįtraukti tavęs į tokias peri- 
petijas. Tau iš pat pradžių buvo paskirta perrašyti tekstą ir tai tu 
puikiai atlikai. Tačiau pagal kiaulystės dėsnį niekas nepavyksta taip 
sklandžiai. Ir, kaip jau kažkada sakiau, mes sėdime viename laive, 
nešami stiprios srovės. 

- Kartu iki liepto galo, - automatiškai pridėjo Tengo. 

- Tikrai taip. 

- Tačiau, jei pasklis žinia apie Fukaeri dingimą, žmonės juk dar 
labiau pirks Oro lėliukę, ar ne? 

— Jau užtektinai perka, - lyg nugalėtas pasakė Komacu. - Dau- 
giau reklamos nebereikia. Tai tik triukšmingas skandalas ir bereika- 
lingas vargas. Mums labiau reikia galvoti apie ramų nusileidimą. 

- Nusileidimą, - tarė Tengo. 

Iš ragelio ataidėjo, kaip kažkas menamo nuryjama žemyn gerkle. 
Paskui Komacu nesmarkiai kostelėjo. 

— Apie tai dar kada nors ramiai pašnekėsime susitikę pavalgyti. 
Kai priartės neramumai. Labanaktis. Linkiu saldžiai užmigti. 

Taip pasakęs Komacu padėjo ragelį, bet Tengo it jo žodžių už- 
keiktas nebegalėjo užmigti. Jautėsi mieguistas, bet užmigti nesi- 
sekė. 

„Reikėjo čia linkėti saldžiai užmigti, - pamanė Tengo. Ketino 
sėstis virtuvėje prie stalo ir dirbti. Tačiau viskas krito iš rankų. 
Išsitraukė iš spintos butelį viskio, įsipylė taurę ir siurbčiojo mažais 
gurkšneliais. 


Galbūt Fukaeri išpildė savo, kaip gyvo masalo, vaidmenį ir buvo 
„Sakigake“ bendruomenės pagrobta. Tengo tai atrodė visai tikėtina. 
Jie stebėjo Šinanomačio butą ir vos jai pasirodžius keliese sučiupo 
ir įsodinę mašinon išsivežė. Tai tikrai įmanoma, jei elgiesi greitai 
ir pasirinkęs palankias aplinkybes. Gal sakydama, kad geriau ten 
nenakvoti, Fukaeri tą kaip nors nujautė? 

Fukaeri sakė, kad ir Mažieji žmonės, ir oro lėliukės tikrai eg- 
zistuoja. Kai „Sakigake“ komunoje buvo nubausta už tai, kad per 
nėmis. Kartu su jais naktimis vijo oro lėliukę. Ir dėl to jai atsitiko 
kažkas nepaprastai reikšminga. Tą įvykį ji pavertė pasakojimu. 
Tengo tą pasakojimą perrašė kaip romaną. Kitaip tariant, suteikė 
jam prekinę išvaizdą. Ir tą prekę (Komacu žodžiais tariant) žmonės 
perka kaip karštus blynus. Galbūt „Sakigake“ tai buvo nepalanku? 
Gal Mažieji žmonės ir oro lėliukė buvo baisinga paslaptis, kurios 
nevalia paviešinti? Todėl jie privalėjo pagrobti Fukaeri ir užsiūti 
jai burną, kad nenutekėtų dar daugiau informacijos. Net rizikuo- 
dami, kad jos dingimas sukels abejonių visuomenėje, be drastiškų 
priemonių jie apsieiti negalėjo. 

Tačiau tai, žinoma, tebuvo Tengo iškelta prielaida. Be apčiuopia- 
mų įrodymų neįmanoma paliudyti. Net jei visa gerkle žmonėms 
sušuktų: „Mažieji žmonės ir oro lėliukė tikrai egzistuoja!“, kas 
ir kur atsižvelgtų į tokius jo paistalus? Pirmiausia juk ir pačiam 
Tengo nelabai aišku, ką konkrečiai reiškia tai, kad jie „tikrai eg- 
zistuoja“. 

O gal Fukaeri tiesiog įsibodo triukšmas dėl Oro lėliukės parda- 
vimo ir ji kur nors viena slapstosi nuo pasaulio akių? Žinoma, tai 
irgi tikėtina. Nuspėti jos veiksmų beveik neįmanoma. Tačiau, net 
jei ir taip, ji turėjo palikti kokią nors žinutę, kad nesukeltų rūpes- 
čio ponui Ebisuno ir Azami. Nes nėra jokios priežasties pasielgti 
kitaip. 

Tačiau, jei Fukaeri tikrai pagrobė bendruomenė, Tengo nesun- 
kiai suvokė, kad jai gresia nemenkas pavojus. Galbūt kaip kažku- 
riuo metu dingo bet kokia informacija apie jos tėvus, taip ims ir 
nutrūks žinios apie ją. Paaiškėjus Fukaeri ryšiui su „Sakigake“ (o tai 
užtrukti neturėtų), kad ir kiek triukšmaus žiniasklaida, jei policija 
neprisidės, o tik teigs esą: „Nėra konkrečių pagrobimo įrodymų“, 
viskas taip ir liks vien tušti pašūkavimai. Galbūt ji taip ir liks įka- 
linta po devyniomis spynomis kažkur bendruomenės būstinėje už 
aukštos tvoros. O gal nutiks ir kas nors baisesnio. Įdomu, ar ponas 
Ebisuno dėliodamasis planą numatė tokį blogiausią scenarijų? 

Tengo norėjo paskambinti ponui Ebisuno ir pasišnekėti apie 
vieną ar kitą savo nuogąstavimą. Tačiau buvo jau po vidurnakčio. 
Lieka tik sulaukti rytojaus. 


Kitą rytą Tengo paskambino turimu numeriu į pono Ebisuno 
namus. Tačiau jo nesujungė. „Šis numeris yra nenaudojamas. Dar 
kartą patikrinkite numerį, kuriuo skambinate“, - be paliovos sukosi 
tas pats įrašytas ryšių kompanijos pranešimas. Kad ir kiek kartų 
skambino, vis tas pats. Tikriausiai po Fukaeri debiuto telefoną 
užplūdus skambučiams su pasiūlymais, jis pakeitė numerį. 

Paskui visą savaitę nenutiko nieko neįprasto. Oro lėliukę ir toliau 
šlavė nuo lentynų. Ji nesitraukė iš perkamiausių šalyje sąrašo vir- 
šaus. Per tą laiką niekas Tengo neskambino. Jis keliskart skambino 
Komacu į darbą, bet niekada jo ten nerasdavo (nieko keista). Re- 
dakcijoje paliko žinutę, kad laukia jo skambučio, bet Komacu taip 
ir nepaskambino (irgi nieko keista). Kasdien permesdavo akimis 
laikraščius, bet žinios apie Fukaeri dingimą nerado. Gal ponas 
Ebisuno taip ir nepateikė policijai pareiškimo? O gal pateikė, tik 
policija delsia viešai apie tai paskelbti, kad galėtų vykdyti slaptą 

tyrimą? O gal rimtai ir nesureagavo, palaikę tai eiliniu paauglės 
pabėgimu iš namų? 

Tengo kaip visada triskart per savaitę ėjo dėstyti į mokyklą, likusį 
laiką palinkęs virš stalo rašė savo ilgąjį romaną, o penktadienio 
vidudienį leido karštai mylėdamasis su meiluže. Tačiau kad ir ką 
darytų, niekaip negalėjo visiškai į tai susikoncentruoti. Tarsi per 
klaidą būtų įtraukęs į plaučius tamsaus debesies atplaišą, jis per 
dienas negalėjo nurimti ir praskaidrėti. Jį pamažu apleido apetitas. 
Naktimis bet kada atsibusdavo ir nebegalėdavo užmigti. Nemie- 
godamas jis galvojo apie Fukaeri. Kur ji dabar yra, ką veikia? Ar 
yra su kuo nors? Kaip su ja elgiamasi? Mintyse piešė įvairiausias 
situacijas. Visos jos, nors ir šiek tiek skyrėsi, buvo persmelktos 
tragiškų spalvų. Jo vaizduotėje ji visada dėvėjo aną prigludusį ploną 
megztinį, išryškinantį krūtinę. Toks jos vaizdas suspausdavo jam 
krūtinę ir net sukeldavo audrą širdyje. 

Žinia iš Fukaeri atėjo baigiantis šeštai Oro lėliukės karaliavimo 
perkamiausių sąraše savaitei, penktadienį. 

23 skyrius 
Aomamė 


Tai tėra kažko pradžia 


Aomamė ir Ajumi, galima sakyti, buvo ideali komanda iškelti ne- 
didelėms, bet užtektinai erotiškoms vienos nakties vaišėms. Ajumi 
buvo smulkutė, linksma, nesidrovėjo nepažįstamųjų, šneki, pano- 
rėjusi į bet ką galėjo pažvelgti pozityviai. Turėjo sveiką humoro 
jausmą. O liauna raumeninga Aomamė buvo ne tokio išraiškingo 
veido, santūresnė. Nemokėjo pirmą kartą matomam vyrui meiliai 
burkuoti tinkamų žodžių. Nors šnekėjo tik protarpiais ir nedaug, 
bet jos žodžiuose buvo justi ciniškas agresyvumas. Giliai akyse 
žibėjo tolimas neigimas. Bet, nežiūrint į tai, užsimaniusi Aomamė 
gebėjo paskleisti aplink save savaime vyrus traukiančią šaltakrau- 
jiškumo aurą. Nelyginant paskleisti geismą sužadinantį kvapą, kurį 
prireikus išskiria vabzdžiai ir kiti gyvūnai. Jo neišsiugdysi vien valia 
ar pastangomis. Greičiausiai tai įgimta. Nors gal dėl kažkokių prie- 
žasčių ji tą kvapą įgijo tam tikru gyvenimo etapu. Kad ir kaip ten 
būtų, ta aura keistai stimuliavo ne vien jos nusitaikytus vyrus, bet 
net ir Ajumi, vertė juos elgtis drąsiau, kalbėti ryškiau ir aktyviau. 

Joms aptikus tinkamų vyrų, Ajumi pirmiausia viena leisdavosi 
į pažintį, pademonstruodavo savo simpatiškumą ir padarydavo 

pradžią tolesniems draugiškiems santykiams. Tada, nužiūrėjusi 
tinkamą momentą, prisidėdavo Aomamė ir įliedavo gilesnės har- 
monijos. Atsirasdavo savita atmosfera, it suliejus operetę su film 
noir. Tiek įveikus, visa kita buvo paprasta. Tik nukakti iki tinka- 
mos vietos ir (kaip pasakytų Ajumi) padaryti. Sunkiausia būdavo 
surasti abiem įtinkančius vyrus. Pageidautina, kad būtų dviese, 
švarūs, būtinai šiek tiek išvaizdūs. Privalėjo turėti truputį proto, 
bet ne per daug - nuobodus pokalbis gali visą vakarą paleisti vė- 
jais. Finansinė padėtis taip pat buvo vienas iš vertinimo kriterijų. 
Nes buvo savaime suprantama, kad vyrai apmokės baro ar klubo 
sąskaitas bei padengs viešbučio kambarių išlaidas. 


Tačiau kai baigiantis birželiui juodvi ketino pasilinksminti (tai 
buvo paskutinis jų komandos susibėgimas), joms niekaip nepavyko 
rasti tinkamų vyrų. Neskubėdamos jos keliskart ėjo iš vienos vietos 
į kitą, bet taip nieko ir nepešė. Nors buvo paskutinio mėnesio penk- 
tadienio vakaras, visos vietos nuo Roppongio ir Akasakos buvo 
stulbinamai nuščiuvusios, su vos keliais lankytojais, ir nebuvo iš ko 
rinktis. Prie to prisidėjo ir drumzlinai apniukęs dangus, ir slegianti 
Tokijo gatvių atmosfera, tarsi būtų paskelbtas gedulas. 

- Šiandien nieko nebus. Gal baigiam, - pasakė Aomamė. Laik- 
rodis jau rodė pusę vienuolikos. 

Ajumi nenorom sutiko. 

- Še tau, - neatsimenu tokio sušvinkusio penktadienio vakaro. 
O aš dar apsivilkau gundančius violetinius apatinius. 

- Parėjusi namo pasigrožėk savimi veidrodyje. 

- Net ir aš neišdrįsčiau to daryti policininkų bendrabučio vo- 
nioje. 

- Vienaip ar kitaip, liaukimės šiandien ieškojusios ir dviese 
ramiai išgėrusios eikime namo miegoti. 

- Turbūt taip bus geriausia, - tarė Ajumi. Paskui tarsi prisiminusi 
pridūrė: - Tiesa, gal kur nors užkandame prieš grįždamos? Turiu 
30 tūkstančių atliekamų jenų. 

Aomamė susiraukė. 

- Atliekamų? Kas atsitiko? Juk visada verkšleni, kad mažai gauni. 

Ajumi smiliumi pasikasė nosį. 

- Tiesą pasakius, aną kartą vyras man davė 30 tūkstančių jenų. 
Atsisveikindamas padavė neva susimokėti už taksi. Tas, kur dirbo 
nekilnojamojo turto agentūroje, kai tada buvome dviese. 

- Ir tu juos paėmei? - nustebusi paklausė Aomamė. 

- Turbūt pamanė, kad mes pusiau profesionalės, - kikendama 
pasakė Ajumi. - Jam tikrai nė į galvą neatėjo, kad viena - polici- 
ninkė iš nuovados, o kita - dvikovos instruktorė. Na, bet čia juk 
nieko tokio. Uždirba kalnus iš nekilnojamojo turto sandorių ir 
pinigų turi per akis. Tai ir paėmiau, pamaniusi, kad vėliau kur 
nors su tavim skaniai pavalgysim. Aišku, tokius pinigus sunkiai 
panaudosi kasdieniams poreikiams. 

Aomamė daugiau nieko nesakė. Paimti pinigus kaip atlygį už 
vienos nakties nuotykį su nepažįstamu vyru - visa tai jai skambėjo 
netikroviškai. Aomamė nelabai galėjo suvokti, kad jai pačiai taip 
nutiko. Tarsi žiūrėtų į savo atspindį kreivame veidrodyje. Tačiau 
moralės požiūriu nežinia, kas normaliau - gauti pinigus už tai, kad 
nužudai vyrus, ar už tai, kad su jais pasimyli. Sunkoka apsispręsti. 

- Klausyk, tau nemalonu gauti iš vyrų pinigų? - sunerimusi 
paklausė Ajumi. 

Aomamė papurtė galvą. 

- Ne tiek nemalonu, kiek tiesiog keista. Veikiau emociškai ne- 
priimtiniau yra tai, kad policininkė tarsi užsiima prostitucija. 

- Visai ne, - linksmai pasakė Ajumi. - Aš nėimu to į širdį. 
Klausyk, Aomame, prostitutės mylisi prieš tai suderėjusios kai- 
ną. Ir visada pinigus ima iš anksto. Ponaiti, prieš nusimaudamas 
kelnes, susimokėk. Tokia taisyklė. Jei po visko tau pasakys: „Tiesą 
pasakius, neturiu pinigų“, - verslo nebus. O jei be jokių išanksti- 
nių derybų paskui tau duoda truputį pinigėlių, neva: „Štai tau už 
taksi“, tai tėra dėkingumo išraiška. Tai ne profesionali prostitucija. 
Yra aiški riba. 

Ajumi paaiškinime buvo logikos. 


Praeitą kartą Aomamė ir Ajumi susidėjo su įpusėjusiais ar šiek 


tiek perkopusiais ketvirtą dešimtį vyrais. Abiejų plaukai buvo veš- 
lūs, bet Aomamė šįkart nusileido. Jie sakė, kad verčiasi nekilnoja- 

muoju turtu. Tačiau, sprendžiant iš jų „Hugo Boss“ kostiumų ir 
„Missoni Uomo“ kaklaraiščių, galėjai numanyti, kad jų darbovietė 
nėra stambi nekilnojamojo turto kompanija, kaip „Mitsubishi“ 
ar „Mitsui“. Tai viena iš tų agresyvesnių ir apsukresnių firmelių. 
Tikriausiai užsienietišku pavadinimu. Jose nėra įkyrių įmonės 
taisyklių ar tradicinio garbės kodekso, nevaržo amžinų posėdžių 
pančiai. Ten be gabumų - nė iš vietos, ir jei tokių turi, jie neša 
turtus. Vienas tų vyrų turėjo naujutėlio „Alfa Romeo" raktelius. 
Jie sakė, kad Tokijuje trūksta biurų patalpų. Ekonomika po naftos 
šoko atsigauna, pinigai ima judėti, atsiranda požymių, kad viskas 
vėl užvirs. Greičiausiai susiklostys tokia situacija: kad ir kiek statys 
naujų dangoraižių, laiku įrengti jų nebespės. 

- Atrodo, kad nekilnojamojo turto verslas pastaruoju metu 
klesti, - tarė Aomamė. 

— Taip, jei turi atliekamų pinigų, patariu pirkti nekilnojamąjį 
turtą, - pasakė Ajumi. - Tokioje ankštoje vietoje kaip Tokijas 
sukasi didžiuliai pinigai ir žemės kaina nepaliaujamai kyla. Deja, 
žemiausiems valstybės tarnautojams tokie pinigai nė nesisapnuoja. 
Beje, o tu į ką nors investuoji? 

Aomamė papurtė galvą. 

— Aš pasitikiu tik grynaisiais pinigais. 

Ajumi pakeldama akis nusijuokė. 

- Ei, bet tai nusikaltėlio psichologija. 

- Slėpti pinigus tarp lovos čiužinių, o bėdai prispyrus čiupti juos 
ir bėgti per langą. 

- Aha, būtent, - pasakė Ajumi ir spragtelėjo pirštais. - Kaip 
per „Pabėgimą“ su Stivu Makvinu. Šautuvai ir pinigai. Man tokie 
patinka. 

- Labiau nei būti įstatymų sergėtojų pusėje? 

- Tai - asmeninis pomėgis, - šypsodamasi pasakė Ajumi. - Man 
labiau patinka nusikaltėliai. Jie daug žavingesni už tuos, kurie pat- 
ruliniu automobiliuku gaudo pažeidėjus, nepalyginsi. Greičiausiai 
todėl tu mane ir trauki. 

- Aš panaši į nusikaltėlę? 

Ajumi linktelėjo. 

- Tu sudarai tokį įspūdį. Nors Fei Danavei su kulkosvaidžiu 
neprilygsti. 
— Kulkosvaidžio ir nereikia, - pasakė Aomamė. 


— Dėl tos religinės bendruomenės „Sakigake“, kur anąkart šne- 
kėjome, - pasakė Ajumi. 

Juodvi, gerdamos „Chianti“ vyną, užkandžiavo iki vėlumos dir- 
bančioje itališkoje kavinukėje, esančioje Iiguroje. Aomamė valgė 
salotas su tunu, o Ajumi - virtinukus su bazilikų padažu. 

- Aha, - tarė Aomamė. 

- Visai tuo susidomėjau ir paskui dar pati pašniukštinėjau. Ir 
kuo toliau, tuo įtartinesnė man ji atrodo. Vadinasi religine bend- 
ruomene, net gavo oficialų liudijimą, o religiškumo ten nė su 
žiburiu nerasi. Filosofijoje tai vadinama dekonstruktyvizmu ar 
panašiai - tiesiog religinių įvaizdžių makalynė. Ten kaip tik nori 
sumišę „new age“ spiritualizmas, madingasis akademizmas, grį- 
žimo į gamtą ir antikapitalizmo idėjos su okultizmo prieskoniu. 
Tik tiek. Religiškumo nė žymės. Pati bendruomenė neturi jokios 
substancijos. Makluaniškai šnekant, pati žiniasklaida yra praneši- 
mas. Tuo požiūriu ji išties šauniai atlieka savo darbą. 

- Makluaniškai? 

- Šiaip aš skaitau knygas, - nepatenkintu tonu pasakė Ajumi. — 
Makluanas pralenkė savo laiką. Vienu metu labai išpopuliarėjo, todėl 
buvo imtas traktuoti nerimtai, bet iš esmės jo mintys teisingos. 

- Kitaip tariant, pati pakuotė ir yra turinys. Ar ne? 

- Taip. Pakuotės kokybė apibrėžia turinį. O ne atvirkščiai. 

Aomamė apie tai susimąstė. Tada tarė: 

— Nors neaišku, kokia yra „Sakigake“ bendruomenės esmė, bet, 
nežiūrint į tai, ji traukia žmones, ir jie ten eina. Ar ne? 

Ajumi linktelėjo. 

- Nepasakyčiau, kad stulbinamai daug, bet į ją įstoja tikrai 
nemažai žmonių. Plaukia žmonės, plaukia ir pinigai. Akivaizdu. 
Ir atsakymas į klausimą, kodėl bendruomenė pritraukia tiek daug 
žmonių, pirmiausia yra tas, kad ji nereligiška. Ji atrodo labai gryna, 
inteligentiška, sisteminga. Trumpai tariant, ji neatsiduoda skurdu. 

Tai ir žavi jaunus specialistus ar mokslininkus. Žadina jų intelektinį 
smalsumą. Joje regėti išsipildymas, neįsivaizduojamas realiame 
pasaulyje. Ranka pasiekiamas išsipildymas. Ir tokie išsimokslinę 
nariai, it elitinis kariuomenės dalinys, bendruomenėje suformuoja 
galingas smegenis. 

Taip pat atrodo, kad jų lyderiu vadinamas asmuo yra itin cha- 
rizmatiškas. Žmonės nepaprastai jį gerbia. Galima sakyti, kad visa 
doktrina remiasi jo egzistavimu. Primena primityvios religijos 
atsiradimą. Bet ir krikščionybė susiformavo daugiau ar mažiau 
panašiai. Tačiau anas visiškai nesirodo viešai. Niekas nežino, kaip 
jis atrodo. Nežino nei jo vardo ar amžiaus. Oficialiai teigiama, kad 
bendruomenė valdoma kolektyviai ir jos tariamo vadovo pareigas 
užima kitas asmuo, kuris atstovauja bendruomenei viešomis pro- 
gomis, bet iš tiesų tėra marionetė. Vis dėlto sistemos ašis, regis, yra 
tas neapčiuopiamas lyderis. 

- Tarsi jis norėtų kažką apie save nuslėpti. 

- Faktas, kad jis kažką apie save nori nuslėpti, o kartu galbūt 
siekia ir pakurstyti paslaptingumo atmosferą. 

- O galjis labai baisaus veido. 

— Gal ir taip. Gal jis kokia baidyklė ne iš šio pasaulio, - pasakė 
Ajumi ir susiraukė it pabaisa. - Vienaip ar kitaip ir be įkūrėjo ta 
bendruomenė turi apsčiai slepiamų dalykų. Vienas tokių yra anas 
pernelyg aktyvus nekilnojamojo turto supirkinėjimas, apie kurį 
tada pasakojau telefonu. Viešumą pasiekia vien paradinis jų veidas. 
Tvarkingi pastatai, patrauklūs ryšiai su visuomene, inteligentiška 
teorija, iš elitinių sluoksnių atėję tikintieji, asketiškos apeigos, joga 
ir sielos ramybė, materializmo atmetimas, ūkis pagal ekologinės 
žemdirbystės principus, gryno oro ir sveikų daržovių dieta - visa 
tai primena pagražintą nuotrauką. Kaip sekmadieniniame laikraš- 
tyje spausdinamos prestižinių kurortinių vilų reklamos. Pakuotė 
labai daili. Tačiau iš jos sklinda įtartinų veiklų tvaikas. Ir veikiau- 
siai pusiau nelegalių. Peržiūrėjusi visokiausius dokumentus išties 
susidariau tokį įspūdį. 

- Tačiau šiuo metu policija nieko nedaro. 

- Gal slapta ir yra kas nors vykdoma, bet apie tai aš nelabai žinau. 
Visgi Jamanašio policija viena akimi stebi bendruomenės veiksmus. 

Pajutau tai ir iš to pareigūno, su kuriuo kalbėjausi telefonu, balso. 
Kaip sau nori, bet iš „Sakigake“ atskilo ir ta susišaudymą sukėlusi 
„Akebono', o iš kur ši gavo kiniškų kalašnikovo automatų, dar nėra 
iki galo aišku - tik spėjama, kad iš Šiaurės Korėjos. „Sakigake“ vei- 
kiausiai yra šiek tiek stebima. Tačiau ji turi religinės organizacijos 
statusą ir plikomis rankomis jų nepaimsi. Nes jau buvo atliktas 
tyrimas būstinėje, kuris aiškiai parodė, kad ji tiesiogiai su tuo 
susišaudymu nesusijusi. Man tik neaišku, kaip yra užtikrinamas 
visuomenės saugumas. Tie žmonės yra kraštutinai užsislaptinę ir 
nuo seno kivirčijasi su policija dėl viešosios tvarkos. 

- Ar nepavyko ko nors daugiau išsiaiškinti apie mokyklą me- 
tusius vaikus? 

- Nepavyko. Liovęsi eiti į mokyklą, vaikai daugiau iš už tvoros 
nebepasirodo. Ir nėra būdų ką nors apie juos sužinoti. Jei į dienos 
šviesą išlįstų konkretus vaikų išnaudojimo faktas, viskas apsiverstų, 
bet kol kas nieko panašaus nebus. 

- Oiš „Sakigake“ išėję žmonės negali suteikti daugiau informa- 
cijos? Juk turėtų būti nemažai tokių, kurie nusivylę bendruomene 
arba neatlaikę griežtų apeigų iš ten pasitraukė. 

- Žinoma, judėjimas bendruomenėje yra. Jei yra ateinančiųjų, 
bus ir nusivylusių išeinančiųjų. Šiaip iš jos gali laisvai pasitraukti. 
Nemenka pinigų suma, kurią įstodamas paaukoji kaip „netermi- 
nuotą mokestį , remiantis tuo metu pasirašyta sutartimi, iki cento 
lieka bendruomenei, bet jei tai tave tenkina, gali išeiti. Pasitrau- 
kusieji net sukūrė klubą, ir jie teigia „Sakigake“ esant pavojingą 
antisocialinę sektą, kuri užsiima sukčiavimu. Jie yra pateikę ieškinį 
ir net leidžia savo laikraštėlį. Tačiau jų balsas yra labai tylus ir vi- 
suomenei nedaro jokios įtakos. Bendruomenė yra pasisamdžiusi 
geriausius advokatus ir turi susikūrusi įstatymiškai nepalaužiamą 
apsaugos sistemą, tad bet koks ieškinys jiems bus kaip nuo žąsies 
vanduo. 

- O išėjusieji neturi žinių apie lyderį arba viduje esančius 
vaikus? 

- Aš pati neskaičiau to laikraštėlio, tad nelabai žinau, - pasakė 
Ajumi. - Bet, kiek pavyko patikrinti, iš bendruomenės pasitraukę 

nepatenkintieji bene visi yra žemesnieji nariai. Pėstininkai. „Sa- 
kigake“ pučiasi neva atmetanti šiuolaikinio pasaulio vertybes, o 
iš tiesų yra dar labiau segreguota bendruomenė nei šiuolaikinė 
visuomenė. Ji aiškiai padalinta į vyresniuosius ir žemesniuosius. 
Be prestižinio išsilavinimo ir profesinių žinių vyresniuoju nie- 
kaip netapsi. Susitikti su lyderiu ir išklausyti jo nurodymų, suktis 
bendruomenės sistemos centre tegali elitiniai vyresnieji. Likusioji 
dauguma tik aukoja reikalingus pinigus, monotoniškai atlieka 
apeigas gryname ore, dirba žemę ar panyra į meditaciją - tokia jų 
sterili kasdienybė. It avių banda. Ramiai leidžia dienas piemens su 
šunimis ryte išgenami į ganyklą, o vakare yra sugrąžinami į savo 
miegamuosius. Jie nekantraudami laukia dienos, kol pakils ant 
aukštesnio sistemos laiptelio ir galės pasimatyti su puikiuoju Di- 
džiuoju Broliu - tik ta diena niekaip neišaušta. Todėl eiliniai nariai 
apie bendruomenės sistemos užkulisius beveik nieko nežino, tad 
ir pasitraukę iš „Sakigake“ pasauliui negali suteikti jokios svarbios 
informacijos. Lyderio jie net akyse nėra matę. 

- Oišelitinių narių niekas nepasitraukė? 

- Kiek aiškinausi, tokių nėra. 

- Kaži, gal sykį sužinojus sistemos paslaptis pasitraukti yra 
uždrausta? 

- Jei taip, situacija gana tragiška, - pasakė Ajumi. Paskui negiliai 
atsiduso. - O kiek patikima ta informacija apie mergaičių prievar- 
tavimus, kuriuos anksčiau minėjai? 

- Gana patikima. Bet įrodymų pateikti dar negalima. 

- Ar visa tai bendruomenėje vykdoma organizuotai? 

— Tai irgi dar nėra aišku. Tačiau auka iš tiesų egzistuoja, ir aš ją 
mačiau. Kraupokas vaizdelis. 

- Kai sakai „prievartavimas“, turi omenyje įsiskverbiiną? 

— Neabejotinai. 

Ajumi perkreipė lūpas ir apie kažką susimąstė. 

— Gerai. Pabandysiu išsiaiškinti daugiau. 

— Nesiversk per galvą. 

— Nesiversiu, - pasakė Ajumi. - Tiesiog suprask, kad man ne- 
būdinga pasiduoti. 

Pavalgius padavėjas nunešė lėkštes. Jos atsisakė deserto ir toliau 
gurkšnojo vyną. 

- Klausyk, prieš tai sakei, kad vaikystėje nesi patyrusi vyro 
išnaudojimo, ar ne? 

Kiek patyrinėjusi Ajumi veidą, Aomamė papurtė galvą. 

- Mano šeima buvo nepaprastai giliai tikinti, ir seksas jiems 
tarsi neegzistavo. Visi aplinkui niekuo nuo jų nesiskyrė. Sekso 
tema buvo tabu. 

- Bet juk tikėjimo gilumas ir seksualinio geismo stiprumas yra 
skirtingi dalykai. Visiems puikiai žinoma, kad tarp šventikų yra 
daug seksualinių maniakų. Jei rimtai, policija už prostituciją ar 
seksualinį priekabiavimą sučiumpa neįsivaizduojamai daug su 
religija ar pedagogika susijusių asmenų. 

- Gal ir taip, bet bent jau mano aplinkoje nieko panašaus nebuvo. 
Niekas keistai nesielgė. 

— Tai svarbiausia, - pasakė Ajumi. - Džiaugiuosi tai girdėdama. 

— O tau buvo kitaip? 

Ajumi dvejodama truktelėjo pečiais. Paskui tarė: 

- Tiesą pasakius, mane dažnai išnaudodavo. Vaikystėje. 

— Kas? 

- Brolis ir dėdė, 

Aomamė kiek susiraukė. 

- Tavo brolis ir dėdė? 

- Tikrai taip. Abu dabar dirba policininkais. Dėdė neseniai buvo 
pagerbtas kaip nusipelnęs pareigūnas. Per trisdešimt darbo metų 
jis daug prisidėjo gerindamas rajono gyventojų saugumą ir gerovę. 
Kartą išgelbėjo ant geležinkelio perėjos paklydusią kvailelę kalę su 
šuniukais ir net pateko į laikraščius. 

- O kąjie tau darė? 

- Liesdavo man tą vietą, liepdavo laižyti jiems penį. 

Raukšlės Aomamei ant veido pagilėjo. 

- Brolis ir dėdė? 

- Žinoma, ne abu kartu. Man buvo dešimt, o broliui, regis, 
penkiolika. Dėdė buvo prieš tai. Du, tris kartus, kai nakvodavo 
pas mus namie. 

— Kam nors apie tai sakei? 

Ajumi lėtai kelis kartus papurtė galvą. 

- Nesakiau. Prigrasė, gink dieve, niekam nesakyti, prigąsdino, 
kad man baigsis bloguoju, jei prasitarsiu. Bet net ir nepagrasinta 
jaučiau, kad pasakiusi tokį dalyką apšaukta ir nubausta būčiau aš, 
o nejie. To bijodama niekam nesakiau. 

— Net ir mamai“ 

— Ypač mamai, - pasakė Ajumi. - Mama visą laiką palaikė brolį, 
o manimi visada buvo nusivylusi. Nes aš buvau šiurkšti, negraži, 
stora, mokiausi nepagirtinai. Mama norėjo kitokios dukters. Mielos 
liaunos mergaitės, kaip lėlytės, kuri lankytų baleto mokyklą. Kad 
ir kaip galvotum, tai juk tuščias vėjo vaikymasis. 

— Todėl nenorėjai mamos dar labiau nuvilti? 

— Taigi. Atrodė, kad jei pasakysiu, ką man daro brolis, ji ims 
manęs dar labiau nekęsti ir nemėgti. Maniau, jog aš tikrai kalta dėl 
to, kad taip atsitiko. Vietoj to, kad kaltinčiau brolį. 

Aomamė, pirštais išlygino susiraukusio veido raukšles. Kai de- 
šimties aš pareiškiau, kad išsižadu tikėjimo, motina man daugiau 
nepratarė nė žodžio. Prireikus ką nors parašydavo ant lapelio. Bet 
burnos nepravėrė. Aš jau nebebuvau jos duktė. Jai tebuvau „nusi- 
sukusioji nuo tikėjimo“. Paskui išėjau iš namų. 

— Tačiau įsiskverbimo nebuvo? - Aomamė paklausė Ajumi. 

- Nebuvo, - pasakė Ajumi. - Niekaip tokio skausmo neištver- 
čiau. Jie irgi to nesiekė. 

— O dabar susitinki su broliu ir dėde? 

- Pradėjusi dirbti aš išsikrausčiau kitur ir dabar beveik nesima- 
tom. Bet jie, šiaip ar taip, yra giminės, o ir darbas tas pats, tad būna, 
kad neišvengiamai susitinkam. Tada aš tik meiliai šypsausi. Nekeliu 
audrų. Jie juk net neatsimena, kad tai apskritai nutiko. 

— Neatsimena? 

- Jie gali pamiršti, - pasakė Ajumi. - Bet aš negaliu. 

- Žinoma, - tarė Aomamė. 

- Čia kaip istorijoje aprašomos masinės žudynės. 

— Masinės žudynės? 

- Kaltoji pusė, susigalvojusi bet kokią priežastį, gali jas patei- 
sinti ir pamiršti. Gali nusukti akis nuo to, ko nenori matyti. Bet 

nukentėjusioji pusė pamiršti negali. Ir akių nusukti nepavyksta. 
Atsiminimai tėvų yra perduodami vaikams. Pasaulis, žinok, yra 
nepaliaujama kova tarp vienos pusės atsiminimų ir jiems priešta- 
raujančių kitos pusės atsiminimų. 

- Iš tiesų, - pasakė Aomamė. Paskui kiek susiraukė. Kova tarp 
vienos pusės atsiminimų ir jiems prieštaraujančių kitos pusės atsi- 
minimų? 

— Tiesą pasakius, man atrodė, kad ir tu turėtum būti tai patyrusi. 

— Kodėl tau taip atrodė? 

— Tiesiog - nelabai galiu paaiškinti. Pamaniau, kad gal būtent 
todėl iš noro kaip reikiant pavaryti dabar tu kartais vienai nakčiai 
susidedi su nepažįstamais vyrais. Ir atrodė, kad tu tai darai su tam 
tikru pykčiu. Pykčiu ar įniršiu. Tarsi tau, kaip štai visiems žmonėms 
pasaulyje, paprastai neišeitų susirasti normalaus mylimojo, eiti su 
juo į pasimatymus, valgyti ir, savaime suprantama, mylėtis tik su 
juo. Na, mano atvejis yra būtent toks... 

- Tai yra aš nustojau ėjusi visų pramintu taku dėl to, kad vai- 
kystėje mane nuskriaudė? 

- Man taip atrodė, - pasakė Ajumi. Paskui truktelėjo pečiais. — 
Aš iš tiesų bijau vyrų. Turiu omenyje - bijau giliai susisieti su kokiu 
nors vienu žmogumi. Ir be išlygų jį visą priimti. Šiurpas nukrečia 
vien pagalvojus. Bet būti vienai irgi nepakeliama. Noriu, kad vyras 
mane apglėbtų, įsiskverbtų. Imu nebesitverti kailyje, kaip to užsi- 
manau. Tokiais atvejais visiškas prašalaitis yra patogiau. Gerokai. 

- Ar nebijai? 

- Aha, manau, kad dar ir kaip bijau. 

- O aš turbūt visai nebijau vyrų, - pasakė Aomamė. 

- Klausyk, o tu apskritai ko nors bijai? 

- Žinoma, - atsakė Aomamė. - Labiausiai bijau savęs pačios. To, 
kad nežinau, ką darau. Nesuprantu, ką aš dabar veikiu. 

- Ir ką gi tu dabar darai? 

Aomamė užsižiūrėjo į vyno taurę rankoje. 

- Gerai būtų žinoti, - pasakė ji pakeldama akis. - Bet aš nežinau. 
Net nesu tikra, kokiame, po galais, dabar esu pasaulyje ir kurie 
dabar metai. 


- Dabar 1984-ieji, čia Japonija, Tokijas. 

- Norėčiau ir aš taip užtikrintai teigti. 

- Keistuolė, - pasakė Ajumi ir nusijuokė. - Tai akivaizdūs faktai, 
kurių nereikia teigti ar būti dėl jų užtikrintai. 

- Kol kas negaliu normaliai paaiškinti, bet man tai nėra aki- 
vaizdūs faktai. 

- Šit kaip, - susirūpinusi pasakė Ajumi. - Tada aš nieko nesu- 
prantu apie tokias aplinkybes ar jauseną, bet juk nesvarbu, koks 
dabar laikas ir kokia čia vieta, - tu turi mylimą žmogų. Ir aš to 
„ labai pavydžiu. Aš jo neturiu. 

Aomamė pastatė taurę ant stalo. Servetėle švelniai nusišluostė 
lūpas. Tada tarė: 

— Gal ir tavo tiesa. Nežiūrint į tai, koks dabar laikas ir kokia 
čia vieta, noriu su juo susitikti. Mirtinai noriu susitikti. Tiek man 
aišku. Tiek galiu pasakyti užtikrintai. 

— Nenorėtum, kad peržiūrėčiau policijos dokumentus? Jei duo- 
tum informacijos, gal galėčiau sužinoti, kur ir ką jis dabar veikia. 

Aomamė papurtė galvą. 

- Neieškok. Prašau. Regis, jau sakiau, bet aš kada nors kur 
nors su juo atsitiktinai pasimatysiu. Netyčia. Aš tiesiog laukiu tos 
brangios akimirkos. 

- Kaip istoriniame seriale apie meilę, - sujaudinta pasakė Aju- 
mi. - Man tokie patinka. Suvirpina širdį. 

— Nors iš tiesų sunku būti jo dalimi. 

- Suprantu, kad sunku, - pasakė Ajumi. Paskui pirštų galiukais 
spustelėjo sau smilkinius. - Vis dėlto, nors ir turi tokį mylimą 
žmogų, kartais užsimanai sekso su nepažįstamaisiais, ar ne? 

Aomamė lengvai barbeno nagais ploną taurės stiklą. 

— Tai yra būtina. Kad išlaikytum pusiausvyrą būdamas gyvas 
žmogus iš kūno ir kraujo. 

— Bet nuo to tavo meilė nesumažėja. 

Aomamė tarė: 

— Tai lyg aistrų ratas Tibete. Ratui sukantis, jo išorėje esančios 
vertybės ir jausmai kyla ir leidžiasi. Sužimba saulėje ir nugrimzta 
tamson. Bet tikra meilė nejuda pritvirtinta prie rato ašies. 

- Nuostabu, - pasakė Ajumi. - Sakai, Tibeto aistrų ratas. 
Paskui vienu mauku išgėrė likusį vyną. 


Po dviejų dienų vakare paskambino Tamaru. Pokalbis, kaip 
visada be jokio pasilabinimo, prasidėjo nuo tiesmukos oficialios 
šnekos. 

— Kokie tavo planai rytoj popietę? 

- Nieko nesu suplanavusi, ateisiu, kada jums patogu. 

- Pusę penkių tinka? 

- Jokių problemų, - atsakė Aomamė. 

- Gerai, - pasakė Tamaru. Galėjai girdėti, kaip tušinuku į dieno- 
tvarkės planą įrašo šį punktą. Stipriai spausdamas popierių. 

- Beje, kaip laikosi Cubasa? - pasiteiravo Aomamė. 

- Ai, turbūt gerai. Madam kasdien iš širdies ja rūpinasi. Ji irgi, 
regis, prisirišo prie Madam. 

- Tai gerai. 

- Neblogai. Kita vertus, atsitiko kitas visai nemalonus dalykas. 

- Nemalonus dalykas? - paklausė Aomamė. Ji žinojo: kai Tamaru 
sako visai nemalonus, iš tiesų tai yra žiauriai nemalonus dalykas. 

- Šuo pastipo, - pasakė Tamaru. 

- Šuo? Buna? 

- Taip. Keistoji špinatus šlamštusi vokiečių aviganė. Pastipo 
vakar naktį. 

Aomamė nustebo tai išgirdusi. Jai tebuvo penkeri šešeri metai. 
Ne amžius pastipti. 

- O buvo visai sveika, kai paskutinį kartą mačiau. 

- Ne dėl ligos ji pastipo, - pasakė Tamaru bespalviu balsu. - Ryte 
ji buvo ištaškyta į gabalėlius. 

- Ištaškyta į gabalėlius? 

- Tarsi būtų susprogdinta, visi organai įspūdingai išskraidę į 
šalis. Kaip reikiant, į visas keturias puses. Reikėjo eiti ir rinkti 
visas atplaišas su popieriniu rankšluosčiu. Ji buvo tarsi išversta 
į kitą pusę. Lyg kažkas į jos vidurius būtų įkišęs mažą galingą 
bombą. 

- Siaubas. 

- Jai jau niekuo nebepadėsi, - pasakė Tamaru. - Nebeprikelsi iš 
mirusiųjų. Galima rasti kitą sarginį šunį. Man labiau rūpi, kas ten 
nutiko? Tai ne kiekvienam iš gatvės įkandama užduotis. Kad ir įkišti 
šuniui į vidurius galingą bombą. Prisiartinus nepažįstamajam, ši 
būtų ėmusi taip skalyti, kad būtum pamanęs atsivėrus pragaro 
vartus. Nebūtų taip paprasta. 

- Išties, - sausu balsu pritarė Aomamė. 

- Prieglaudos moterys patyrė šoką ir dabar yra baisiai išsigandu- 
sios. Moteris, atsakinga už šuns šėrimą, ryte viską ir išvydo. Kaip- 
mat apsivėmė, o paskui paskambino man. Aš mėginau klausinėti. 
Ar naktį nenutiko nieko įtartino? Nieko. Negirdėjo jokio sprogimo. 
Toks aiškus trenksmas neabejotinai visas pažadintų. Tos moterys ir 
taip gyvena įbaugintos. Kitaip sakant, tai buvo begarsis sprogimas. 
Negirdėjo ir šuns lojimo. Naktis buvo tyki kaip niekad. Tačiau rytą 
šuo tvarkingai gulėjo išvirkščias. Šviežutėliai organai buvo išmėtyti 
aplinkui ir nuo ankstyvo ryto ten puotavo visų apylinkių varnos. 
Bet man, žinoma, visa tai netelpa galvoje. 

- Bus nutikę kažkas labai keisto. 

- Be abejo, - pasakė Tamaru. - Nutiko kažkas labai keisto. Ir, jei 
nuojauta manęs neapgauna, tai tėra kažko pradžia. 

- Pranešei policijai? 

- Ką tu, - pašaipiai pro nosį numykė Tamaru. - Ko verta čia 
būtų policija. Pasirodytų nereikiamoje vietoje, atliktų nereikiamus 
veiksmus ir tik viską dar labiau apsunkintų. 

- O ką apie tai sako Madam? 

- Ji nieko nesako. Išklausiusi mane tik linktelėjo galva, - at- 
sakė Tamaru. - Aš esu atsakingas ir rūpinuosi viskuo, kas susiję 
su namų apsauga. Nuo pradžios iki galo. Kaip sau nori, bet toks 
mano darbas. 

Stojo tyla. Sunki atsakomybę lydinti tyla. 

- Rytoj pusę penkių, - pasakė Aomamė. 

- Rytoj pusę penkių, - pakartojo Tamaru. Tada tyliai padėjo 
ragelį. 

24 skyrius 


Tengo 


Kokia prasmė, kad tai ne šis pasaulis? 


Trečiadienį nuo pat ryto lijo. Lietus buvo ne itin smarkus, bet 
siaubingai viską persmelkiantis. Lyti pradėjo nuo vakarykštės po- 
pietės, ir nė sykio nesiliovė. Jau, atrodo, tuoj nustos, bet kaip tik 
tą akimirką vėl ima srūti. Jau įpusėjo liepa, o lietaus sezonas nė 
nemano eiti į pabaigą. Tamsus it pavožtas po dangčiu dangus lieja 
ant pasaulio sunkią drėgmę. 

Kai priešpiet apsivilko lietpaltį, užsidėjo kepurę ir buvo beeinąs 
netoliese apsipirkti, Tengo pašto dėžutėje aptiko storą paminkštintą 
rudą voką. Nei antspaudo, nei pašto ženklo ant jo nebuvo. Adresas 
irgi neužrašytas. Nei siuntėjo vardo. Ant voko priekio centre ma- 
žomis kampuotomis raidelėmis buvo užskrebenta „Tengo . Raštas 
toks, tarsi brėžtum adata per sausą molį. Tai labai priminė Fukaeri 
rašyseną. Atplėšus voką viduje gulėjo labai dalykiškai atrodanti 
šešiasdešimties minučių trukmės TDK kasetė. Prie jos nebuvo 
nei laiško, nei raštelio - nieko. Kasetė buvo be dėklo ir be etiketės 
lipduko. 

Tengo kiek padvejojęs nusprendė atidėti apsipirkimą ir grįžęs 
į butą perklausyti kasetę. Ištiesė ją priešais save, paskui keliskart 

krestelėjo. Nors atrodė kiek mįslingai, kad ir kaip žiūrėtum, tai 
buvo eilinė masinės gamybos kasetė. Nepanaši į tas, kurios rašant 
antrą kartą išyra. 

Tengo nusivilko lietpaltį ir ant virtuvės stalo pasidėjo grotuvą. 
Ištraukė kasetę iš voko ir ją įdėjo. Pasiruošė užrašų knygutę ir 
tušinuką, jei reiktų ką nors pasižymėti. Apsižvalgė aplinkui pasi- 
tikrindamas, ar nieko nėra, ir paspaudė mygtuką „Groti“. 

Iš pradžių nieko nebuvo girdėti. Kurį laiką tyla tęsėsi. Kai jau 
ėmė manyti, ar tai nebus tiesiog tuščia kasetė, staiga pasigirdo 
bildesys. Tarsi kas nors prisitrauktų kėdę. Buvo girdėti (tarsi) kos- 
telėjimas. Paskui nei iš šio, nei iš to prašneko Fukaeri. 

- Tengo, - tarsi tikrindama garsą pratarė ji. Kiek Tengo pamena, 
Fukaeri pirmą kartą ištarė jo vardą. 

Ji dar sykį nusikosėjo. Atrodė, kad ji varžosi. 


Gerai būtų parašyti laišką bet kadangi rašyti man sekasi pras- 
tokai tai įrašysiu į kasetę. Taip patogiau nei paskambinti. Kai 
skambinu nežinau ar manęs nesiklauso. Palauk truputį atsigersiu 
vandens. 


Buvo girdėti, kaip Fukaeri paima stiklinę, gurkšteli vandens ir 
pastato ją atgal (turbūt) ant stalo. Iš kasetės sklindanti jos ypatinga 
kalbėsena - be kirčiavimo, intonacijos ir loginių pauzių - skambėjo 
dar neįprasčiau nei bendraujant su ja tiesiogiai. Galima sakyti, net 
nerealistiškai. Tačiau kasetėje, kitaip nei per pokalbį, ji šnekėjo 
jungdama sudėtinius sakinius. 


Tu girdėjai kad aš dingau. Turbūt išgyveni. Bet nesirūpink 
ten kur dabar esu pavojus negresia. Norėjau kad tai žinotum. 
Nors iš tiesų negalima bet pamaniau kad geriau tau pranešiu. 
(Dešimties sekundžių pauzė) 
Man liepė niekam nesakyti. Kad aš čia esu. Mokytojas jau 
policijai parašė pareiškimą kad dingau. Tačiau policija 

nieko nedaro. Vaikai dažnai pabėga iš namų. Todėl aš kurį 
laiką liksiu čia. 

(Penkiolikos sekundžių pauzė) 

Kol aš esu šitoje tolimojevietoje ir nekišu nosies ten manęs 
niekas nesuras. Labai toli. Azami pristatys šitą kasetę. Siųsti 
paštu nėra gerai. Reikia būti atsargiems. Truputį palauk. 
Pažiūrėsiu ar įrašinėja. 

(Kažkoks stuktelėjimas. Trumpa tyla. Vėl garsas) 

Viskas gerai įrašinėja. 


Tolumoje girdėti vaikų šūksmai. Taip pat - vos girdima muzika. 
Tikriausiai šie garsai patenka pro pravirą langą. Gal netoliese yra 
vaikų darželis. 


Ačiū kad praeitą kartą leidai apsistoti pas save. Tai buvo būti- 
na. Buvo svarbu apie tave sužinoti. Ačiū kad paskaitei man 
knygą. Giliakai suvirpino man širdį. Kodėl giliakai eina klampia 
miško žeme o ne plačiu keliu. 

(Tengo savaime pridėjo po to sakinio klaustuką) 

Nors kelias yra patogus bet giliakams geriau eiti nuo 
kelio atitolusiu mišku. Tam kad eitų keliu jie turi visiškai 
pakeisti savo ėjimo būdą. Pakeitę ėjimo būdą turės keisti ir ki- 
tus dalykus. Aš negalėčiau gyventi kaip giliakai. Nepatiktų jei 
mane dažnai muštų vyrai. Nemėgčiau ir nešvaros kai aplink 
daug kirminų. Bet eiti plačiu keliu man visai nepatinka. Dar 
atsigersiu. 


Fukaeri vėl atsigėrė vandens. Stojo trumpa tyla, kurią nutraukė 
su trenksmu atgal ant stalo statoma stiklinė. Tada pauzė, per kurią 
pirštais nusivalė lūpas. Ar ši mergina nežino, kad grotuvai turi 
mygtuką „Pauzė ? 


Gal tau kils bėdų dėl mano dingimo. Bet aš neketinu tapti ra- 
šytoja ar dar ką nors parašyti. Azami už mane išsiaiškino 

apie giliakus. Ji paskaitė nuėjusi į biblioteką. Giliakai gyveno 
Sachalino saloje ir kaip ainai ar Amerikos indėnai neturėjo 
rašto. Nepaliko jokių užrašų. Kaip ir aš. Užrašyta tai tampa 
nebe mano pasakojimu. Tu puikiai jį užrašei ir manau niekas 
kitas nebūtų to sugebėjęs. Bet tai jau nebe mano pasakojimas. 
Bet nieko tokio. Tai ne tavo kaltė. Aš tiesiog einu atokiau nuo 
plataus kelio. 


Fukaeri vėl stabtelėjo. Tengo įsivaizdavo, kaip ji viena patyliukais 
eina atokiau nuo plataus kelio. 


Mokytojas yra labai galingas ir didžiai išmintingas. Bet Mažieji 
žmonės nė kiek jam nenusileidžia išmintimi ir galia. Miške būk 
atsargus. Jame yra kažkas svarbaus bet yra ir Mažųjų žmonių. 
Kad Mažieji žmonės tau nepakenktų reikia surasti tai ko 
jie neturi. Tada galėsi ramiai pereiti per mišką. 


Beveik vienu kartu visa tai susakiusi, Fukaeri giliai atsikvėpė. 
Kadangi tai padarė neatitraukdama veido nuo mikrofono, įsirašęs 
garsas prilygo tarp namų prašvilpiančiam vėjo gūsiui. Jam nurimus, 
šįkart iš toli atskriejo mašinos signalo pypimas. Žemas it sirenos 
gausmas, būdingas dideliems sunkvežimiams. Dukart trumpai 
supypsėjo. Atrodo, kad netoli jos buvimo vietos yra aplinkkelis 
sunkiasvorėms mašinoms. 


(Kostelėjimas) Užkimau. Ačiū kad rūpinaisi manimi. Ačiū kad 
tau patiko mano krūtinės forma kad leidai nakvoti pas save kad 
paskolinai pižamą. Tikriausiai kurį laiką negalėsime susitikti. 
Turbūt Mažieji žmonės pyksta kad apie juos užrašiau. Bet 
gali nesijaudinti. Aš pratusi prie miško. Lik sveikas. 


Čia įrašas trakštelėjo ir baigėsi. 

Tengo sustabdė kasetę ir atsuko į pradžią. Klausydamasis, kaip 
nuo stogo varva lietaus lašai, jis keliskart atsiduso ir pasukiojo 
rankoje plastikinį tušinuką. Paskui padėjo jį ant stalo. Tengo taip 

ničnieko ir nepasižymėjo. Tik nepaliaujamai klausėsi nenusakomai 
išskirtinės Fukaeri kalbėsenos. Tačiau ir nepasižymėjus buvo aišku 
kaip ant delno, ką reiškė šis Fukaeri pranešimas. 


L. Ji ne pagrobta, o tik kuriam laikui kažkur slapstosi. Nėra ko 
nerimauti. 

2. Ji daugiau nebeketina rašyti knygų. Jos pasakojimas yra skirtas 
perduoti iš lūpų į lūpas ir netinka būti užrašytas. 

3. Mažieji žmonės išmintimi ir stiprumu prilygsta ponui Ebisu- 
no. Reikia saugotis. 


Ji norėjo pasakyti šituos tris dalykus. Dar kalbėjo apie giliakus. 
Grupelę žmonių, kurie privalo eiti atokiau nuo plataus kelio. 

Tengo nuėjo pasidaryti kavos. Tada, gerdamas ją be atvangos, 
žiūrėjo į kasetę. Paskui pabandė ją perklausyti nuo pradžių. Šįkart 
dėl viso pikto kur ne kur sustabdydavo ir trumpai užsirašydavo 
mintį. Paskui peržvelgė užrašus - nieko nauja neatrado. 

Įdomu, Fukaeri kalbėjo pagal iš anksto pasiruoštą planelį? Tengo 
taip neatrodė. Ji ne tokia. Neabejotinai kalbėjo tiesiogiai (net nėkart 
nesustabdžiusi įrašo), kas atėjo į galvą. 

Kur, po galais, ji yra? Įrašo fono garsai nesuteikė Tengo itin daug 
užuominų. Tolumoje užsitrenkiančių durų garsas. Lyg pro pravi- 
rą langą ataidintys vaikų šūksmai. Vaikų darželis? Sunkvežimio 
signalas. Nori nenori, bet neatrodo, kad ji būtų tankiame miške. 
Panašiau į kažkokį didmiesčio užkampį. Laikas veikiausiai buvo 
ankstus rytas arba pavakarė. Durų trinktelėjimas galbūt rodo, kad 
ji nėra viena. 

Viena aišku - Fukaeri ten slepiasi savo noru. Tą kasetę ji įrašė 
ne kieno nors verčiama. Tai aišku iš balso ir kalbėsenos. Pradžioje 
galima išgirsti šiokį tokį jaudulį, visgi atrodo, kad ji į mikrofoną 
kalbėjo laisvai, tai, ką pati galvoja. 


Mokytojas yra labai galingas ir didžiai išmintingas. Bet Ma- 


žieji žmonės nė kiek jam nenusileidžia išmintimi ir galia. Miške 
būk atsargus. Miške yra kažkas svarbaus bet yra ir Mažųjų 

žmonių. Kad Mažieji žmonės tau nepakenktų reikia surasti 
tai ko jie neturi. Tada galėsi ramiai pereiti per mišką. 


Tengo dar kartą perklausė tą vietą. Ją Fukaeri pasakė kiek pasku- 
bomis. Net pauzės tarp sakinių buvo trumputėlės. Mažieji žmonės 
Tengo ar ponui Ebisuno gali kelti grėsmę. Tačiau iš Fukaeri šnekos 
neatrodė, kad ji vaizduotų juos kaip piktavalius. Ji kalbėjo taip, 
tarsi jie būtų absoliučiai neutralios esybės. Tengo užkliuvo dar 
viena vieta. 


Turbūt Mažieji žmonės pyksta kad apie juos užrašiau. 


Jei Mažieji žmonės tikrai pyksta, jų pyktis, savaime suprantama, 
turėtų būti nukreiptas ir į Tengo. Nes jis yra vienas iš autorių, ku- 
rių dėka apie juos buvo parašyta ir paskelbta pasauliui. Jie tikrai 
nesiklausytų pasiteisinimų, neva jis neturėjęs piktų kėslų. 

Kokią, po galais, žalą gali žmogui padaryti Mažieji žmonės? 
Tačiau kaip Tengo galėjo tai žinoti. Jis vėl atsuko kasetę į pradžią, 
įkišo į voką ir pasidėjo stalčiun. Darsyk apsivilko lietpaltį, užsidėjo 
kepurę ir per merkiantį lietų išėjo pirkinių. 


Tą vakarą po devynių paskambino Komacu. Ir tąkart Tengo, 
dar prieš pakeldamas ragelį, žinojo, kas skambina. Jis lovoje skai- 
tė knygą. Praleidęs tris skambtelėjimus lėtai atsikėlė ir virtuvėje, 
priešais stalą, atsiliepė. 

- Sveikas, - pasakė Komacu. - Ar dabar esi išgėręs? 

— Ne, blaivas. 

- Galbūt po šio pokalbio užsimanysi išgerti, - pasakė Komacu. 

- Turbūt tai bus nepaprastai pralinksminantis pokalbis, ar ne? 

- Kažin. Manau, nebus toks linksmas. Nors šiokio tokio para- 
doksalaus smagumo jis turi. 

- Kaip Čechovo apsakymuose. 

- Tikrai taip, - tarė Komacu. - Kaip Čechovo apsakymuose. Kaip 
pirštu į akį. Tavo pastabos visada būna glaustos ir tiksliai vietoje. 

Tengo tylėjo. Komacu kalbėjo toliau: 

- Susiklostė gan nemaloni situacija. Gavusi pono Ebisuno paraiš- 
ką dėl Fukaeri dingimo, policija pradėjo oficialią paiešką. Na, ko 
gero, rimtai ji dar nieko neieško. Juk niekas nereikalauja išpirkos ar 
panašiai. Tiesiog prastai atrodytų, jei sėdėtų sudėjusi rankas, todėl 
kažką daro dėl akių. Tik štai žiniasklaida to taip lengvai nepaliks 
likimo valiai. Manęs jau teiravosi keli laikraščiai. Aš, žinoma, 
laikausi „nieko nežinau“ pozicijos. Nes juk tikrai dabar neturiu, 
ką pasakyti. Anie maždaug šiuo metu jau turėtų atkapstyti Fukaeri 
ryšį su ponu Ebisuno bei jos revoliucionierių tėvų istoriją. Tokie 
faktai vienas po kito iškils į paviršių. Problema yra savaitraščiai. 
Visokie laisvieji rašytojai ir žurnalistai suplūs kaip rykliai, užuodę 
kraują. Jie visi žino, ką daro, ir sučiupę grobį jo nebepaleis. Nuo 
to priklauso jų gyvenimas. Jiems nė trupučio nerūpi privatumas 
ar nuosaikumas. Tokie patys rašytojai, bet jie visiškai skiriasi nuo 
ramios literatūrinės jaunuomenės kaip tu. 

— Todėl norite pasakyti, kad ir man derėtų pasisaugoti, ar ne? 

— Taip. Patarčiau nusiteikti ir sutvirtinti apkasus. Negali žinoti, 
ką ir kur jie užuos. 

Tengo įsivaizdavo, kaip mažas laivelis iš visų pusių yra apsu- 
pamas ryklių. Tačiau tai teatrodė kaip išsiliejęs komikso langelis. 
„Reikia surasti tai, ko Mažieji žmonės neturi“, - sakė Fukaeri. Kas, 
po galais, tai per daiktas? 

- Bet, Komacu, ar ne to nuo pat pradžių ir siekė ponas Ebisuno? 

- Aha, galbūt, - tarė Komacu. - Išeitų, kad mumis mandagiai 
pasinaudojo. Tačiau jo mintys dėl ateities jau buvo aiškios iš pat pra- 
džių. Mokytojas tikrai neslėpė savo planų. Tuo požiūriu mainai buvo 
sąžiningi. Tuomet ir aš galėjau atsisakyti, neva „ponas mokytojau, 
tai skamba baisokai. Mums nelabai pakeliui“. Rimtas redaktorius 
neabejotinai taip būtų ir pasielgęs. Bet, kaip tu ir pats Žinai, rimtas 
redaktorius iš manęs nekoks. Anuomet viskas jau buvo pradėję 
judėti, ir aš pats to norėjau. Gal šiek tiek mane ir apžaidė. 

Ragelyje stojo tyla. Trumpa, įtampos pilna tyla. 

Tengo prakalbo: 

- Kitaip tariant, jūsų sukurtą planą ponas Ebisuno kažkuriuo 
metu perėmė į savo rankas. 

- Tikriausiai galima ir taip pasakyti. Tai yra jo gebėjimas mo- 
deliuoti situaciją gerokai pralenkė manąjį. 

Tengo tarė: 

— Manote, kad ponui Ebisuno pavyks sėkmingai suvaldyti šitą 
triukšmą? 

- Manau, jis tai sugebėtų. Jam netrūksta nei apsiskaitymo, nei 
pasitikėjimo savimi. Galbūt viskas vyks, kaip jis numatęs. Tačiau 
jei dabartinis triukšmas perkops net pono Ebisuno įžvalgas, gal 
viskas išsprūs iš rankų. Kad ir koks talentingas būtų žmogus, bet 
yra toks dalykas, kaip žmogaus galimybių ribos. Todėl geriau būtų 
kuo tvirčiau užsiveržti saugos diržus. 

- Komacu, jei sėdi krentančiame lėktuve, kad ir kiek veržtumeisi 
diržus, naudos iš to jokios. 

— Tačiau tai nuramina. 

Tengo nesąmoningai nusijuokė. Nors juokas buvo beviltiškas. 

- Ar tai ir yra šito pokalbio vinis? Ne itin pralinksminančio, nors 
šiek tiek paradoksalaus smagumo turinčio pokalbio? 

- Tikrai labai apgailestauju, kad įtraukiau tave į visa tai. Nuo- 
širdžiai sakau, - pakeitęs toną pasakė Komacu. 

- Koks skirtumas, kas man atsitiks. Neturiu nieko labai svarbaus 
prarasti. Nei šeimos, nei socialinio statuso, nei užtikrintos ateities. 
Labiau reikėtų rūpintis Fukaeri. Jai dar tik septyniolika. 

— Man tai, žinoma, neduoda ramybės. Negali duoti. Tačiau, 
Tengo, niekas nepasikeis, kad ir ką mes čia dabar svarstytumėm. 
Vienaip ar kitaip, pagalvokime, kaip tvirtai ko nors įsikibti, kad 
mūsų nenupūstų vėtra. O kol kas patarčiau kruopščiai skaityti 
laikraščius. 

- Pastaruoju metu laikraščius stengiuosi skaityti kasdien. 

- Tai gerai, - pasakė Komacu. - Beje, nieko neatėjo į galvą dėl 
Fukaeri dingimo? Bet ko. 

- Ničnieko, - atsakė Tengo. Jam prastai sekėsi meluoti. O ir 
Komacu paprastai turi keistą nuojautą. Tačiau atrodė, kad Komacu 
neužkliuvo vos girdimas Tengo balso virptelėjimas. Tikriausiai 
galva pilna savų reikalų. 

- Paskambinsiu, jei ką sužinosiu, - pasakė Komacu ir padėjo 
ragelį. 

Padėjęs ragelį Tengo pirmiausia pasiėmė taurę ir per du cen- 
timetrus prisipylė burbono. Kaip Komacu ir sakė, po skambučio 
reikėjo ko nors išgerti. 


Penktadienį kaip visada jį aplankė meilužė. Lietus buvo liovęsis, 
bet dangų be properšos vis dar dengė pilki debesys. Jiedu užkando 
ir sugulė lovon. Tengo ir mylėdamasis nepaliaujamai mąstė apie 
visokius dalykus, bet tai nenuslopino sekso teikiamo kūniško pa- 
sitenkinimo. Ji kaip visada įgudusiai ištraukė iš Tengo per savaitę 
susikaupusį geismą ir spragtelėjusi pirštais su juo susidorojo. O 
ir jai pačiai tai suteikė užtektinai malonumo. Kaip talentingas 
mokesčių inspektorius, kuris įžvelgia gilų džiaugsmą sudėtingose 
apskaitos skaičių operacijose. Vis dėlto jai, aišku, pro akis nepra- 
slydo tai, kad Tengo dėmesys sutelktas į kažką kitą. 

- Pastaruoju metu, žiūriu, gerokai nuseko viskio butelis, - pasa- 
kė ji. Jos ranka gulėjo ant plačios Tengo krūtinės, tarsi gaudydama 
virpesius po sekso. Ant bevardžio piršto ji mūvėjo nedidelį, tačiau 
su labai blizgančiu deimantu vestuvinį žiedą. Ji kalbėjo apie jau 
senokai ant lentynos pastatytą „Wild Turkey“ butelį. Kaip ir dau- 
guma brandžių moterų, turinčių intymių santykių su jaunesniais 
vyrais, ji turėjo jautrią akį visokiems aplinkos pasikeitimams. 

- Šiuo metu dažnai prabundu naktimis, - pasakė Tengo. 

- Juk neįsimylėjai. 

Tengo papurtė galvą: 

— Neįsimylėjau. 

— Nesiseka darbe? 

— Darbe viskas einasi kaip visada. Bent jau kažkas vyksta. 

- Ir vis dėlto atrodo, kad kažkas tau neduoda ramybės. 

— Nežinau. Tiesiog prastai miegu. Tai gana neįprasta. Aš iš tų, 
kurie jei jau užmiega, išmiega visą naktį. 

- Vargšiukas, - pasakė ji ir ta ranka, ant kurios nemūvėjo žiedo, 
švelniai pamasažavo Tengo sėklides. - O košmarus sapnuoji? 

- Beveik nieko nesapnuoju, - atsakė Tengo. Tai buvo tiesa. 

- Aš dažnai sapnuoju. Ir vis tą patį sapną. Tiek, kad, atrodo, net 
sapne atkreipiu dėmesį, jog „jau esu tai mačiusi“. Tau tai neatrodo 
keista? 

- Kokį sapną? 

- Sapną apie trobelę miško vidury. 

- Trobelę miško vidury, - pakartojo Tengo. Jis pagalvojo apie 
miške esančius žmones, giliakus, Mažuosius žmones ir Fukaeri. - 
Kokia tai trobelė? 

— Tikrai nori apie tai išgirsti? Juk pasakojimai apie svetimus 
sapnus yra nuobodūs. 

— Ne, ką tu. Papasakok, jei gali, - atvirai pasakė Tengo. 

- Aš viena einu per mišką. Ne tokį nejaukų ir tankų, kokiame 
pasiklydo Joniukas ir Gretutė. Miškas šviesus ir erdvus. Yra popietė, 
šilta, gera, aš einu atsipalaidavusi. Taip prieinu mažą namelį. Su ka- 
minu, prieangėliu, ant langų kabo užuolaidos smulkiais langeliais. 
Kitaip sakant, tai visai draugiškai atrodantis namelis. Pabeldžiu į 
duris ir sakau: „Laba diena.“ Bet niekas neatsiliepia. Darsyk stipriau 
pabeldus, durys atsidaro pačios. Mat nebuvo gerai uždarytos. Įeinu 
į vidų, sakydama: „Laba diena. Ar kas nors yra? Aš einu vidun.“ 

Švelniai glostydama sėklides ji pakėlė akis į Tengo. 

- Daugmaž įsivaizduoji jausmą? 

- Įsivaizduoju. 

- Trobelėje tik vienas kambarys. Įrengtas labai paprastai. Vir- 
tuvėlė, lova ir valgomasis stalas. Per vidurį stovi židinys, ant stalo 
gražiai išdėlioti patiekalai keturiems žmonėms. Lėkštėse garuoja 
maistas. Tačiau nieko nėra. Tarsi tuo metu, kai visi jau ruošėsi sėstis 
prie stalo, atsitiko kažkas negero, pavyzdžiui, staiga pasirodė pa- 
baisa ir visi išbėgo laukan. Bet kėdės neišstumdytos. Viskas ramu, 
net keistai įprasta. Tiesiog nėra Žmonių. 

- Kokie patiekalai buvo ant stalo? 

Ji pakreipė galvą. 

- Neprisimenu. Tikrai, kokie gi ten buvo patiekalai? Bet, žinai, 
ne taip ir svarbu. Svarbu, kad jie buvo karštutėliai, ką tik iš krosnies. 
Kad ir kaip ten būtų, aš atsisėdu ant vienos iš kėdžių ir laukiu, 

kol sugrįš ten gyvenanti šeima. Jaučiu, kad man reikia sulaukti jų 
grįžtančių. Nežinau, kodėl. Vis dėlto tai sapnas ir ne viskas jame 
iki galo aišku. Turbūt norėjau pasiklausti kelio namo, gauti kažkokį 
daiktą ar panašiai. Tai štai aš sėdžiu ir laukiu, kol pargrįš tie žmo- 
nės. Tačiau, kad ir kiek laukčiau, niekas nepareina. Valgiai ir toliau 
aušta. Bežiūrint į juos, mane suima alkis. Bet, net ir labai išalkusi, 
negaliu juk imti ir valgyti iš lėkščių, nors žmonių ir nėra. Tiesa? 

- Manau, kad taip, - pasakė Tengo. - Bet kadangi tai sapnas, 
negaliu visiškai tvirtinti. 

— Taip besvarstant ima leistis saulė. Trobelė paskęsta prieblan- 
doje. Miškas aplinkui pamažu tamsėja. Norėčiau uždegti trobelėje 
šviesą, tik nežinau, kaip. Mane po truputį apima nerimas. Paskui 
staiga atkreipiu dėmesį į vieną dalyką: keista, bet valgiai garuoja 
kaip garavę. Jau praėjo kelios valandos, o patiekalai visai neatau- 
šę. Imu manyti, kad tai labai keista. Kažkas ne taip. Tada sapnas 
baigiasi. 

- Ir nežinai, kas nutinka paskui? 

- Manau, kad paskui tikrai kažkas nutinka, - pasakė ji. - Aš 
vienut vienutėlė esu toje absurdiškoje trobelėje, nežinodama kelio 
namo, naktį. Kažkas bręsta. Ir jaučiu, kad tai kažkas nemalonaus. 
Bet čia sapnas visada baigiasi. Ir jau nebežinau, kiek kartų aš jį 
susapnuodavau. 

Ji liovėsi glosčiusi sėklides ir priglaudė skruostą Tengo prie 
krūtinės. 

- Galbūt tas sapnas kažką simbolizuoja. 

— Ką? 

Ji neatsakė į klausimą. Vietoj to pati paklausė: 

— Tengo, nenori paklausti, kokia yra pati baisiausia šio sapno 
dalis? 

— Noriu. 

Ji giliai iškvėpė orą ir šis, kaip pro siaurą sąsiaurį jūroje prasi- 
veržęs karšto vėjo gūsis, nuvilnijo per Tengo spenelį. 

— Tai, kad galbūt aš pati esu ta pabaisa. Kažkada man tai topte- 
lėjo. Gal būtent todėl, kad aš priartėjau, mane išvydę žmonės metė 
pietus ir išbėgo iš namų. Gal, kol aš esu viduje, jie negali sugrįžti. 

Bet, nepaisydama to, aš turiu laukti trobelėje jų sugrįžtančių. Taip 
pagalvojus pasidaro labai baisu. Nėra jokios išeities. 

- O gal, - pratarė Tengo, - ten yra tavo pačios namai ir galbūt 
tu lauki sugrįžtančios pabėgusios pačios savęs. 

Taip pasakęs Tengo sumojo, kad nereikėjo to ištarti. Tačiau 
išlėkusių žodžių nebesugrąžinsi. Ji ilgai tylėjo. Paskui ryžtingai 
sugriebė jam sėklides. Taip stipriai, kad Tengo net užgniaužė 
kvapą. 

- Kodėl sakai tokius siaubingus dalykus? 

- Tai nieko nereiškia. Tiesiog atėjo į galvą, - šiaip ne taip iš- 
spaudė Tengo. 

Ji atpalaidavo sėklides gniaužiantį delną ir atsiduso. Paskui tarė: 

- Dabar papasakok apie kokį nors savo sapną. Ką tu sapnuoji? 

Pagaliau atgavęs kvapą Tengo pratarė: 

- Jau sakiau, aš beveik nieko nesapnuoju. Ypač pastaruoju 
metu. 

- Bet juk nors truputį sapnuoji. Pasaulyje nėra visai nesapnuo- 
jančio žmogaus. Taip sakydamas supykdytum daktarą Froidą. 

- Gal ir sapnuoju, bet atsibudęs nė kruopelytės neatsimenu. Net 
jei jaučiu tarsi kažką sapnavęs, negaliu prisiminti sapno turinio. 

Ji pakišo delną jam po suminkštėjusiu peniu ir kilstelėjo jį it 
pasverdama. Tarsi jo svoris bylotų kažką svarbaus. 

- Na, tada ne apie sapną. Vietoj to papasakok apie romaną, kurį 
dabar rašai. 

- Jei galima, nenorėčiau pasakoti apie dabar rašomą romaną. 

- Klausyk, aš neliepiu tau nuo pradžios iki galo atpasakoti jo 
turinio. Tiek tikrai neprašau. Juk suprantu, kad tavo dideliame 
kūne slypi jautrus jaunuolis. Tiesiog užtektų vienos dalies, kokio 
nors šalutinio epizodo, smulkmenos. Noriu, kad atskleistum man, 
ko dar niekas pasaulyje nežino. Tu man pasakei siaubingą dalyką 
ir noriu, kad tai kompensuotum. Supranti, ką sakau? 

- Turbūt suprantu, - neužtikrintai pasakė Tengo. 

- Na, pasakok. 

Ji tebelaikė delne Tengo penį, kai jis prakalbo: 

- Tai pasakojimas apie mane. O gal istorija apie ką nors, paremta 
mano pavyzdžiu. 

— Tikriausiai taip, - pasakė ji. - O aš jame esu“ 

- Nesi. Nes aš esu ne šiame pasaulyje. 

- Ir ne šiame pasaulyje manęs nėra. 

- Ne tik tavęs. Šiame pasaulyje esančių žmonių ne šiame pa- 
saulyje nėra. 

- O kaip ne šis pasaulis skiriasi nuo šio? Galima atskirti, kuriame 
esi pasaulyje? 

- Galima. Aš juk pats rašau. 

- Turiu omenyje, ar kiti žmonės, be tavęs, gali atskirti? Pavyz- 
džiui, jei kažkokiu būdu aš staiga atsirasčiau tame pasaulyje. 

- Turbūt atskirtum, - pasakė Tengo. - Pavyzdžiui, ne šiame 
pasaulyje yra du mėnuliai. Todėl gali pamatyti skirtumą. 

Pasaulį su dviem mėnuliais danguje jis pasiskolino iš Oro lė- 
liukės. Tengo ketino apie jį parašyti ilgesnį ir sudėtingesnį - savo 
paties - pasakojimą. Galbūt vėliau iškils keblumų, kad tai toks pats 
pasaulis, kaip ir Fukaeri sukurtasis. Tačiau dabar Tengo būtinai 
norėjo pabandyti parašyti apie pasaulį su dviem mėnuliais. Paskui 
pagalvos apie tai, kas bus vėliau. 

Ji tarė: 

- Vadinasi, jei pakėlęs akis į dangų išvysti du mėnulius, supranti, 
kad „štai čia yra ne šis pasaulis“, ar ne? 

- Tai ženklas. 

- O tie du mėnuliai niekada vienas kito neužstoja? - pasitei- 
ravo ji. 

Tengo papurtė galvą. 

— Nežinau kodėl, bet jie visuomet yra per vienodą atstumą. 

Ji valandėlę viena mąstė apie tą pasaulį. Jos pirštas ant nuogos 
Tengo krūtinės piešė figūras. 

- Klausyk, žinai, kuo skiriasi anglų kalbos žodžiai lunatic ir 
insane? - paklausė ji. 

- Jie abu yra būdvardžiai, nurodantys psichikos pakitimą. Ne- 
žinau smulkesnių skirtumų. 

- Insane reiškia, kad greičiausiai esama įgimtų psichikos su- 
trikimų. Manoma, kad šiems asmenims reikėtų profesionalaus 
gydymo. O lunatic reiškia, kad dėl mėnulio - /una - laikinai už- 
temsta sveikas protas. Jei devyniolikto amžiaus Anglijoje Iunatic 
pripažintas žmogus padarydavo kokį nors nusikaltimą, bausmę jam 
palengvindavo. Nes tą nusikaltimą jis įvykdė ne tiek savo galva, 
kiek paveiktas mėnulio šviesos. Neįtikėtina, bet toks įstatymas iš 
tiesų egzistavo. Tai yra - tai, kad mėnulis sumaišo žmonėms protą, 
buvo pripažįstama įstatymiškai. 

- Iš kur tai žinai? - nustebęs paklausė Tengo. 

- Nereikia taip išsigąsti. Aš gyvenu dešimčia metų ilgiau už tave. 
Tad nieko keista, jei ir žinau daugiau dalykų nei tu. 

Tikrai taip, pripažino Tengo. 

- Jei rimtai, išmokau per anglų literatūros paskaitą Japoni- 
jos mergaičių universitete. Dėstė apie Dikensą. Dėstytojas buvo 
trenktas ir šnekėjo vien apie su romanais nesusijusius dalykus. 
Norėjau pasakyti, kad jau dabar vienas mėnulis užtektinai išveda 
žmones iš proto, tad jei danguje jie kabėtų du, žmonės pama- 
žu visai pamestų galvas. Pasikeistų potvynių ritmas, moterims 
padaugėtų mėnesinių sutrikimų. Viena po kitos išlįstų visokios 
nesąmonės. 

Tengo apie tai susimąstė. 

- Tikriausiai tai tiesa. 

— Ar tame pasaulyje žmonėms dažnai pasimaišo protas? 

— Ne. Taip nėra. Tai yra jie elgiasi panašiai kaip mes čia. 

Ji švelniai sugniaužė Tengo penį. 

— Ne šiame pasaulyje žmonės elgiasi panašiai kaip mes čia. Tokiu 
atveju kokia, po galais, prasmė, kad tai ne šis pasaulis? 

— Ne šio pasaulio prasmė ta, kad gali pakeisti šio pasaulio pra- 
eitį, - pasakė Tengo. 

- Gali pakeisti praeitį, kiek tik nori ir kaip tik nori? 

- Taip. 

— Tu nori pakeisti praeitį? 

- O tu nenori? 

Ji papurtė galvą. 

— Man nekyla nė menkiausio noro pakeisti praeitį ar istoriją. Aš 
norėčiau pakeisti dabartį. 

- Bet pakeitus praeitį savaime pakinta ir dabartis. Juk dabartis 
yra sudaryta iš praeities įvykių sankaupos. 

Ji vėl giliai atsiduso. Tada, gniauždama ranka Tengo penį, kelis- 
kart jį kilstelėjo. Tarsi atlikdama bandomąjį važiavimą liftu. 

— Galiu pasakyti viena. Tu - buvęs matematikos genijus, dziu- 
do juodojo diržo turėtojas, rašai ilgus romanus. Ir vis dėlto nieko 
nesupranti apie šį pasaulį. Ničnieko. 

Net taip griežtai nuvertintas, Tengo itin nenustebo. Šiuo metu 
tai, kad jis nieko nesupranta, jau buvo it kasdienė būsena. Tikrai 
ne naujas atradimas. 

- Bet nieko tokio, jei ir nesupranti, - pasikreipdama tarė meilu- 
žė. Jos krūtys prisispaudė prie Tengo kūno. - Tu esi diena iš dienos 
ilgus romanus rašantis, sapnuojantis parengiamosios mokyklos 
matematikos dėstytojas. Toks ir būk. Man didžiai patinka tavo 
pimpaliukas. Ir jo forma, ir dydis, ir jausti jį rankoje. Ir sukietėjęs, 
ir subliūškęs. Ir sergantis, ir sveikas. Ir kuriam laikui jis priklauso 
man vienai. Juk neklystu? 

- Visiškai taip, - pripažino Tengo. 

- Klausyk, esu tau sakiusi, kad aš nepaprastai pavydi? 

- Esi. Neracionaliai pavydi. 

— Absoliučiai neracionaliai pavydi. Visada tokia buvau, - tai 
pasakiusi ji pradėjo į visas puses judinti pirštus. - Tuoj dar kartą 
jį pakelsiu. Turi ką nors prieš? 

- Nieko prieš neturiu, - atsakė Tengo. 

- Apie ką dabar galvoji? 

- Kaip tu Japonijos mergaičių universitete klausaisi anglų lite- 
ratūros paskaitos. 

- Knyga - Martino Čazlevito gyvenimas ir nuotykiai. Man aštuo- 
niolika, vilkiu raukiniais puošta suknute, plaukai surišti į uodegą. 
Buvau labai rimta studentė, dar nekalta. Jaučiuosi, tarsi šnekėčiau 
apie savo praeitą gyvenimą, bet, vienaip ar kitaip, pirmosios mano 
universitete įgytos žinios buvo apie žodžių lunatic ir insane skir- 
tumą. Na kaip, susijaudinai įsivaizduodamas? 

- Žinoma, - pasakęs jis užsimerkė ir įsivaizdavo raukiniais 
puoštą suknutę ir uodegą ant pakaušio. Labai rimtą studentę ir 
dar nekaltą. Bet absoliučiai neracionaliai pavydžią. Virš Londono 
šviečiantį Dikenso mėnulį. Po jį klajojančius bepročius ir lunatikus. 
Jie užsimaukšlinę panašias kepures, apžėlę panašiomis barzdomis. 
Kaip reiktų juos atskirti? Užsimerkęs Tengo suabejojo, kuriam 
pasauliui jis dabar priklauso. 


(Pirmos knygos pabaiga) 

Ar skaitėte George'o Orwello romaną 1984-ieji? Ar kada jautėte, 
kad kažkas jus stebi? Didysis Brolis, o gal Mažieji žmonės? 


Haruki Murakami naują savo romaną, tiksliau, romanų trilogiją, 
neatsitiktinai pavadino 1084. Tai nuoroda į George'o Orwello ro- 
maną 1984-ieji. Šikart rašytojas permąsto istorijos ir ateities sąvo- 
kas, jo personažai ima pasimesti laike, pasirodo ir manipuliacinių 
teorijų, Orwello Didįjį Brolį keičia Mažieji žmonės, naktį paslaptin- 
gai vejantys oro lėliukę. Veiksmas vyksta tarsi 1984-aisiais, tačiau 
Aomamė pradeda abejoti, ar tai tikrai tie metai, nes realybė skyla, 
tista, nyksta... „Šj naują pasaulį ji nusprendė vadinti 1O84-aisiais. 
O- tai klaustukas - guestion-mark. Jis reiškia abejonę.“ 


Murakami kuria intriguojančius personažus: tai dvikovos instrukto- 
rė, kuri laisvalaikiu pagal užsakymą žudo vyrus, matematikos mo- 
kytojas, po darbo rašantis nespausdinamus romanus, paslaptinga 
septyniolikmetė Fukaeri - jos kūrinys atsiunčiamas literatūriniam 
konkursui, ir kiti ne mažiau rafinuoti asmenys. Pirmoje trilogijos 
dalyje netikėtai ima pintis jų gyvenimai, ir viską apgaubia švelni 
mistika, neleidžianti užversti knygos neperskaičius dar ir dar vieno 
puslapio ir laukti tęsinio. 


Murakami - neabejotinai garsiausias iš gyvų japonų rašytojų. Jo 
kūryba vertinama ir interpretuojama itin skirtingai: ji priskiriama 
net prie fantastinių ar mitologinių romanų, romanų alegorijų, 
antiutopijų. Rašytojo braižas lyginamas su Kobo Abes, J. L. Bor- 
geso, G. G. Marguezo, K. Vonneguto, M. Pavičiaus tekstais. 
Murakami pasakojimai pasižymi muzikalumu, jo romanus mėgsta 
kino kūrėjai, o pats rašytojas dar vadinamas japonų literatūros Da- 
vidu Lynchu. 2006 metais Murakami buvo pagerbtas Franzo Kaf- 
kos apdovanojimu. 


